
GEORGE R.R. MARTIN s-a născut în 1948 la New Jersey şi a 
absolvit jurnalismul cu summa cum laude la Northwestern 
University, Illinois. În anii 70 a scris o serie de nuvele, printre 
care şi Regii nisipurilor (1979), pentru care i-au fost decernate 
Premiile Hugo şi Nebula, apoi a continuat cu romane SF, 
fantasy şi horror. În anii '80 a fost producător şi scenarist de 
televiziune, editor al seriei Twilight Zone la CBS Television şi 
producător al filmului Beauty and the Beast. Una dintre nuvelele 
sale a fost ecranizată sub numele Nightflyers. În 1996, Martin a 
început să scrie seria fantasy Cântec de gheaţă şi foc, alcătuită 
din şapte romane, dintre care patru au şi fost publicate (Urzeala 
tronurilor, 1996 - Editura Nemira, 2007; Incleştarea regilor, 
1999 - Editura Nemira, 2008; Iureşul săbiilor, 2000 şi A Feast 
for Crows, 2005), iar trei se află încă în stadiul de proiect (A 
Dance with Dragons, The Winds of Winter şi A Dream of 
Spring). Saga Cântec de gheaţă şi foc este considerată o 
capodoperă a genului, alături de trilogia Stăpânul inelelor de 
J.R.R. Tolkien, fiind până în prezent tradusă în optsprezece 
limbi, cu peste 2 200 000 de exemplare vândute numai în 
Statele Unite. Drepturile cinematografice au fost achiziţionate 
de HBO, care intenţionează realizarea unui serial. Primul volum 
al seriei, Urzeala tronurilor, a obţinut Premiul Locus în 1997, a 
fost finalist al premiilor Nebula şi World Fantasy, iar nuvela 
Sângele dragonului, care face parte din roman, a obţinut 
Premiul Hugo în 1997. Romanul Încleștarea regilor a câştigat de 
asemenea Premiul Locus în 1999 şi a fost finalist al Premiului 
Nebula, în timp ce /ureşul săbiilor a fost recompensat cu 
premiile Locus şi Geffen în 2001 şi respectiv 2002, fiind finalist 
al premiilor Hugo şi Nebula. 

Traducere din limba engleză LAURA BOCANCIOS 


Lui Philys, care m-a convins să dau viaţă dragonilor. 

Notă asupra cronologiei 


Cântec de gheaţă şi foc este o poveste spusă prin ochii 
personajelor, care sunt uneori la sute sau chiar la mii de 
kilometri depărtare unul de altul. Unele capitole acoperă zile, 
altele doar o oră, iar altele s-ar putea să se întindă pe două 
săptămâni, două luni sau o jumătate de an. Cu o asemenea 
structură, naraţiunea nu poate fi strict secvenţială; uneori, 
lucruri importante se întâmplă simultan, la o mie de leghe 
distanţă. 

În cazul volumului de faţă, cititorul trebuie să înţeleagă că 
acţiunea din primele capitole ale Iureşului săbiilor nu o continuă 
pe cea din ultimele capitole ale /ncleştării regilor, ci mai 
degrabă se suprapune pe aceasta. Cartea începe cu o privire 
asupra câtorva dintre evenimentele care s-au petrecut la 
Pumnul Primilor Oameni, la Riverrun, la Harrenhal şi pe 
Trident, în timp ce la Debarcaderul Regelui se purta Bătălia de 
la Apa Neagră, şi cu o rememorare a ceea ce s-a întâmplat în 
perioada care a urmat... 

GEORGE R.R. MARTIN 

Prolog 


Era o zi cenuşie, cu frig muşcător, şi câinii nu voiau să ia urma. 
Căţeaua cea mare şi neagră adulmecase o singură dată urmele 
de urs, se dăduse înapoi şi se întorsese la haită, furişându-se cu 
coada între picioare. Biciuiţi de vânt, câinii stăteau îngrămădiţi 
pe malul râului, cu un aer jalnic. Chett simţea şi el muşcătura 
vântului prin straturile veşmintelor de lână neagră şi piele fiartă. 
Frigul era prea năprasnic, pentru om şi animal deopotrivă, dar 
n-aveau de ales. Gura i se crispa şi aproape că-şi putea simţi 
înroşindu-se de furie furunculele ce-i acopereau obrajii şi gâtul. 
Ar trebui să fiu la Zid, la adăpost, purtând de grijă afurisiților de 
corbi şi făcând focurile pentru bătrânul Maester Aemon. Jon 
Snow, bastardul, era cel care-i luase toate astea, el cu amicul 
său, grăsanul Sam Tarly. Din pricina lor se afla aici, stând să-i 
îngheţe boaşele în inima pădurii bântuite, cu o haită de câini. 

— Şapte draci! Smuci zdravăn de lese, asmuţind câinii. Urma, 
nenorociţilor. Aia e o urmă de urs! Vreţi niscaiva carne, ori ba? 
Scotociţi! Insă câinii nu făcură decât să se strângă şi mai mult 
unul în altul, scheunând. Chett pocni din biciul său scurt 
deasupra capetelor lor, iar căţeaua neagră îl mârâi. Carnea de 
câine poate fi la fel de gustoasă ca ursul, o ameninţă el, cu 
răsuflarea îngheţându-i la fiecare cuvânt. 

Lark Sisterman stătea cu braţele încrucişate la piept şi 
palmele vârâte la sub-suori. Purta mănuși negre de lână, dar se 
plângea mereu că îi îngheaţă degetele. 

— E prea al dracului de frig ca să vânezi, zise el. Să-l ia naiba 
de urs, nu merită să îngheţăm pentru el. 

— Nu ne putem întoarce cu mâna goală, Lark, mormăi Micul 
Paul prin barba castanie ce îi acoperea aproape toată faţa. 
Lordului Comandant nu i-ar plăcea una ca asta. 

Sub nasul turtit al bărbatului voinic era o pojghiţă de gheaţă, 
acolo unde îi îngheţaseră mucii. O mână uriaşă, înmănuşată în 
blană groasă, se strângea cu putere în jurul mânerului unei 
sulițe. 

— La naiba cu Bătrânul Urs, zise Sisterman, un bărbat subţire, 
cu trăsături ascuţite şi ochi fără astâmpăr. Mormont va fi mort 
înainte de primii zori, ai uitat? Cui îi pasă ce-i place lui? 

Micul Paul clipi din ochii săi înguşti şi negri. Poate că, 

într-adevăr, uitase, gândi Chett. Era destul de nătărău ca să uite 
aproape orice. 

— De ce trebuie să-l omorâm pe Bătrânul Urs? De ce să nu 
fugim pur şi simplu şi să-l lăsăm în pace? 

— Crezi că el ne va lăsa pe noi în pace? făcu Lark. Ne va 
urmări până-n pânzele albe. Vrei să fii urmărit, tolomacule? 

— Nu, răspunse Micul Paul. Nu vreau. Nu. 

— Vasăzică, ai să-l omori? întrebă Lark. 

— Da. Bărbatul vânjos înfipse capătul suliţei în malul îngheţat 
al râului Am să-l omor. Nu trebuie să ne urmărească. 

Sisterman îşi scoase mâinile de la subsuori şi se întoarse către 
Chett: 

— Trebuie să-i omorâm pe toți; ofiţerii, zic eu. 

Chett era sătul până peste cap să audă aceeaşi poveste. 

— Am mai discutat asta. Bătrânul Urs moare, la fel ca Blane 
din Turnul Umbrei. La fel şi Grubbs şi Aethan, ghinionul lor că 
s-au nimerit să fie de strajă, Dywen şi Bannen, pentru că ne-ar 
putea urmări, iar Ser Piggy pentru corbi. Atâta tot. li omoram 
fără zarvă, în somn. Un singur țipăt şi suntem hrană pentru 
viermi, până la unul. Buboaiele îi erau roşii de furie. Tu fă-ţi 
numai bucăţica ta şi vezi ca verii tăi să şi-o facă pe a lor. Şi, Paul, 
încearcă să nu uiţi, e a treia gardă, nu a doua. 

— A treia gardă, repetă voinicul, prin barbă şi prin mucii 
îngheţaţi. Eu şi cu Tiptil. Imi amintesc, Chett. 

Avea să fie lună neagră în noaptea aceea, iar gărzile le 
potriviseră în aşa fel încât să aibă de strajă câte opt de-ai lor, cu 
încă doi de pază la cai. Nici că se putea mai bine. In plus, de 
acum era de aşteptat să se trezească în orice clipă cu sălbaticii 
peste ei. Chett avea de gând să fie cât mai departe înainte să se 
întâmple asta. Avea de gând să trăiască. 

Trei sute de fraţi juraţi ai Rondului de Noapte porniseră către 
nord, două sute de la Castelul Negru şi alţi o sută de la Turnul 
Umbrei. Era cea mai mare expediţie de care se pomenise, 
aproape o treime din forţele Rondului. Voiau să-i găsească pe 
Ben Stark, pe Ser Waymar Royce şi pe ceilalţi cercetaşi care 
fuseseră daţi dispăruţi, şi să descopere de ce îşi părăseau 
sălbaticii satele. Ei bine, nu erau mai aproape de Stark şi de 
Royce decât atunci când porniseră de la Zid, însă aflaseră unde 
au plecat toţi sălbaticii - sus, în pustietatea culmilor îngheţate 
ale Colţilor de Gheaţă. Puteau să zacă acolo, sus, până la 
sfârşitul lumii, fără ca Chett să se sinchisească. 

Dar nu. Ei coborau. În josul Apei Laptelui. 

Chett îşi ridică privirea. Râul se întindea în faţa lui. Malurile 
sale stâncoase erau mărginite de gheaţă, iar apele lăptoase, 
alburii, se revărsau necontenit din Colţii de Gheaţă. lar acum, 
Mance Rayder şi sălbaticii lui se revărsau şi ei, ca apa. Thoren 
Smallwood se întorsese valvârtej, cu trei zile în urmă. In timp ce 
el îi spunea Bătrânului Urs ce au văzut iscoadele sale, omul lui, 
Kedge Albeaţă, le povestise celorlalţi. 

— Incă sunt sus, destul de departe, pe colinele de la poalele 
muntelui, dar se apropie, le-a spus Kedge, încălzindu-şi mâinile 
deasupra focului. Harma, zisă Cap de Câine, e în frunte, căţeaua 
nenorocită. Goady s-a furişat în tabăra ei şi a văzut-o limpede, 
lângă foc. Nătărăul ăla de Tumberjon a vrut s-o răpună cu o 
săgeată, dar Smallwood a avut mai multă minte. 

Chett a scuipat, întrebându-l: 

— Câţi erau, ţi-ai putut da seama? 

— O droaie. Douăzeci, treizeci de mii, n-am stat să-i numărăm. 
Harma avea în avangardă cinci sute, toţi călare. 

Bărbaţii din jurul focului au schimbat priviri neliniştite. Era 
lucru rar să găseşti fie şi o duzină de sălbatici călare, darămite 
cinci sute... 

— Smallwood ne-a trimis, pe Bannen şi pe mine, să dăm ocol 
avangărzii, de departe, ca să aruncăm o privire asupra întregii 
oştiri, a continuat Kedge. Nu li se vedea capătul. Inaintează 
încet, ca un râu îngheţat, şase, şapte kilometri pe zi, dar nici nu 
mi s-a părut că ar avea de gând să se întoarcă în satele lor. Mai 
mult de jumătate erau femei şi copii, şi-şi mânau animalele în 
faţa lor: capre, oi, chiar şi bouri înhămaţi la sănii. Erau încărcaţi 
cu baloţi de blănuri, hălci de carne, cuşti cu pui, putini de unt şi 
roţi de tors, tot ce au agonisit. Catârii şi caii erau atât de 
împovăraţi, încât aveai impresia că o să li se rupă spatele. La fel 
şi femeile. 

— Şi mergeau pe cursul Apei Laptelui? a întrebat Lark 
Sisterman. 

— Aşa am spus, nu? 

Apa Laptelui avea să-i ducă pe lângă Pumnul Primilor Oameni, 
fortul străvechi unde îşi aşezase tabăra Rondul de Noapte. Orice 
om cu un dram de judecată îşi putea da seama că era momentul 
să-şi ia tălpăşiţa şi să se retragă la Zid. Bătrânul Urs întărise 
Pumnul cu ţepuşe, gropi şi capcane, dar în calea unei asemenea 
oştiri toate acestea erau zadarnice. Dacă rămâneau aici, aveau 

să fie cotropiţi şi nimiciţi. 

lar Thoren Smallwood voia să atace. Donnel Hill cel Dulce era 
scutierul lui Ser Mallador Locke şi, cu o noapte înainte, îl văzuse 
pe Smallwood venind la cortul acestuia. Ser Mallador era de 
aceeaşi părere cu Ser Ottyn Wythers, cerând insistent retragerea 
la Zid, dar Smallwood voia să-l convingă să se răzgândească. 

— Acest Rege-de-Dincolo-de-Zid nu ne va căuta niciodată atât 
de departe la nord, l-ar fi auzit Donnel zicând. lar măreaţa lui 
oaste nu e decât o gloată şleampătă, plină de guri netrebnice, 
care n-au habar de unde să apuce sabia. La prima lovitură o să le 
piară tot cheful de luptă şi o să se întoarcă urlând la colibele lor, 
unde o să rămână încă cincizeci de ani. 

Trei sute contra treizeci de mii. Chett numea asta curată 
nebunie, şi încă şi mai nebunesc era faptul că Ser Mallador 
fusese convins, iar cei doi împreună erau pe cale să-l lămurească 
şi pe Bătrânul Urs. 

— Dacă mai aşteptăm mult, putem să pierdem şansa asta şi 
să nu ne mai întâlnim cu ea, spunea Smallwood oricui stătea să-l 
asculte. 

La aceasta, Ser Ottyn Wythers i-a răspuns: 

— Noi suntem scutul care apără regatele oamenilor. Nu te 
apuci să-ţi arunci scutul fără nici o pricină. 

Insă Thoren Smallwood i-a dat replica: 

— Eu lupt cu sabia. Cea mai sigură apărare a unui bărbat este 
să dea o lovitură iute, care ucide inamicul, nu să se pitească în 
spatele unui scut. 

Insă nici Smallwood, nici Wythers nu aveau comanda. Cel care 
o avea era Lordul Mormont, iar el îşi aştepta celelalte iscoade: 
Jarman Buckwell şi cei care urcaseră Scara Uriaşului, Qhorin 
Halfhand şi Jon Snow, care plecaseră să cerceteze Trecătoarea 
Ţipătului. Dar Buckwell şi Halfhand întârziau. Mori, cel mai 
probabil. Chett şi-l închipui pe Jon Snow zăcând, vânăt şi 
îngheţat, pe un vârf de munte, cu sulița vreunui sălbatic înfiptă 
în fundul lui de bastard. Gândul îl făcu să zâmbească. Sper că 
i-au ucis şi lupul afurisit. 

— Nu e nici un urs pe aici, hotărî Chett pe neaşteptate. Doar o 
urmă veche, atâta tot. Inapoi la Pumn! 

Câinii aproape îl doborâră de pe picioare, la fel de nerăbdători 
ca el să se întoarcă. Poate credeau că vor primi de mâncare. 
Chett nu-şi putu stăpâni un hohot de râs. Erau deja trei zile de 
când nu-i mai hrănise, ca să-i înfometeze şi să-i înrăiască. La 

noapte, înainte de a se face nevăzut în beznă, le va da drumul 
printre cai, după ce Donnel Hill cel Dulce şi Karl Picior-Strâmb le 
vor tăia pripoanele. Se vor pomeni cu câini care mârâie şi cai 
cuprinşi de panică prin tot Pumnul, alergând printre focuri, sărind 
peste zidul de apărare, doborând corturile. In toată hărmălaia, 
puteau să treacă ore bune până să-şi dea cineva seama că 
lipsesc paisprezece frați. 

Lark ar fi vrut să aducă de două ori pe atâţia, dar la ce te 
puteai aştepta de la un mocofan ca Sisterman? Incearcă numai 
să şopteşti un cuvânt în urechea cui nu trebuie şi, cât ai clipi, o 
să te pomeneşti mai scurt cu un cap. Nu, paisprezece erau 
tocmai bine, destui cât să facă exact ceea ce trebuia făcut, dar 
nu atât de mulţi ca să nu poată păstra un secret. Pe majoritatea 
îi recrutase chiar Chett. Micul Paul era unul dintre oamenii lui, cel 
mai vânjos bărbat de la Zid, chiar dacă se mişca mai încet ca un 
melc mort. Odată, i-a rupt unui sălbatic spatele, dintr-o 
îmbrăţişare. Cu ei mai erau şi Jungher, poreclit după numele 
armei sale preferate, şi omuleţul zis Tiptil, care siluise în tinereţe 
o sută de femei şi căruia îi plăcea să se laude cum că nici una nu 
l-a văzut sau nu l-a auzit măcar, până nu s-a pomenit cu el între 
picioare. 

Planul îl ticluise Chett. El era cel isteţ, îi fusese slujitor lui 
Maester Aemon vreme de patru ani buni, până când l-a înlăturat 
bastardul Jon Snow, ca slujba să-i poată fi încredinţată porcului 
ăluia grăsan de prieten al lui. In noaptea asta, când îl va ucide pe 
Sam Tarly, avea de gând să-i şoptească: Transmite-i Lordului 
Snow salutul meu călduros, direct în ureche, înainte de a-i 
spinteca beregata, lăsând sângele lui Ser Piggy să ţâşnească în 
bulboane prin straturile de seu. Chett cunoştea corbii, aşa că nu 
era de aşteptat să-i facă necazuri, nu mai multe decât Tarly. O 
singură atingere de cuţit şi laşul ăla o să-şi ude pantalonii şi o să 
înceapă să se smiorcăie, cerând îndurare. N-are decât să 
cerşească, n-o să-i fie de nici un folos. După ce-i va despica 
beregata, va deschide coliviile şi va hâşâi păsările, ca nici un 
mesaj să nu ajungă la Zid. Tiptil şi Micul Paul îl vor ucide pe 
Bătrânul Urs, Jungher se va ocupa de Blane, iar Lark cu verii lui îi 
vor reduce la tăcere pe Bannen şi pe bătrânul Dywen, ca să-i 
împiedice să le ia urma. Ascundeau mâncare de vreo două 
săptămâni, iar Donnel cel Dulce şi Karl Picior-Strâmb vor fi 
pregătit caii. Cu Mormont mort, comanda va trece la Ser Ottyn 
Wythers, un bătrân vlăguit, cu puterile şubrezite. Va da fuga /a 


15 


Zid înainte de apusul soarelui şi nici nu va risca să-şi piardă din 
oameni, trimițându-i după noi. 

Câinii îl trăgeau după ei, în timp ce-şi croiau drum printre 
copaci. Chett putea zări Pumnul ţâşnind spre cer, prin frunzişul 
pădurii. Era o zi atât de întunecoasă, încât Bătrânul Urs ceruse să 
se aprindă torţele, un cerc imens care ardea de jur împrejurul 
zidului de apărare ce încununa piscul abrupt, stâncos, al 
muntelui. Cei trei trecură cu greu albia unui pârâu. Apa era 
tăioasă, iar la suprafaţă pluteau, risipite, bucăţi de gheaţă. 

_ — Eu am să mă îndrept spre coastă, mărturisi Lark Sisterman. 
Impreună cu verii mei. Ne vom construi o barcă şi ne vom 
întoarce acasă, la Surori. 

lar acasă vă vor şti de dezertori şi vă vor reteza capetele 
nătânge, gândi Chett. Odată spuse jurămintele, nu aveai cum să 
părăseşti Rondul de Noapte. Oriunde în Cele Şapte Regate, te 
prindeau şi te omorau. 

Cât despre Ollo Ciungul, el voia să se întoarcă la Tyrosh unde, 
susţinea el, oamenii nu-şi pierdeau mâinile pentru niţel furtişag 
cinstit, nici nu erau trimişi să îngheţe de vii, doar fiindcă au fost 
prinşi în pat cu nevasta vreunui cavaler. Chett cumpănise ideea 
de a merge cu el, însă nu vorbea limba lor moale şi piţigăiată. Şi 
ce putea să facă el la Tyrosh? Nu cunoştea nici un meşteşug, 
fiind crescut în Mlaştinile Cotoroanţei. Tatăl său îşi petrecuse 
toată viaţa scormonind în pământu-rile altora şi adunând lipitori. 
Se dezbrăca gol-goluţ, doar cu o bucată de piele groasă pe el, şi 
se cufunda în apele întunecoase. Când ieşea, era plin din cap 
până-n picioare. Uneori, îl punea pe Chett să-l ajute să-şi scoată 
lipitorile. Odată, una i s-a lipit de palmă, iar el a strivit-o cu 
repulsie de perete. Tatăl său i-a dat o mamă de bătaie pentru 
asta. Maesterii cumpărau lipitorile cu duzina. 

Lark putea să se ducă acasă dacă poftea, la fel şi blestemaţii 
de Tyroshi, dar nu Chett. Dacă nu avea să mai revadă niciodată 
Mlaştinile Cotoroanţei, chiar şi aşa va fi prea curând. Lui, unul, îi 
plăcuse Fortăreaţa lui Craster. Omul trăia acolo pe picior mare, 
ca un lord, de ce n-ar face şi el la fel? Asta chiar ar fi bună! 
Chett, fiul culegătorului de lipitori, lord cu cetate! Blazonul lui ar 
putea fi o duzină de lipitori, pe un fundal roz. Dar de ce să se 
oprească doar la lord? Poate ar trebui să devină rege! Mance 
Rayder a început prin a fi cioară. Aş putea sa fiu rege, întocmai 
ca el, şi să-mi găsesc niscaiva neveste. Craster avea 
nouăsprezece, fără a le pune la socoteală şi pe cele tinere, fiicele 

pe care nu ajunsese încă să şi le vâre în aşternut. Jumătate 
dintre neveste erau la fel de bătrâne şi de urâte ca el, dar asta 
nu avea nici o importanţă. Pe cele bătrâne, Chett le-ar putea 
pune la muncă, să-i facă mâncare şi curăţenie, să scoată morcovi 
şi să dea lături la porci, în vreme ce nevestele tinere i-ar încălzi 
patul şi i-ar naşte copii. Craster nu s-ar împotrivi, după ce Micul 
Paul l-ar strânge la piept. 

Singurele femei pe care le cunoscuse Chett erau târfele pe 
care le plătise în Oraşul Cârtiţei. Pe când era mai tânăr, fetele din 
sat aruncau o singură privire la faţa lui plină de buboaie şi 
furuncule şi îşi întorceau privirea, scârbite. Cel mai rău fusese cu 
Bessa, dezmăţata aia. Işi desfăcea picioarele pentru fiecare băiat 
din Mlaştinile Cotoroanţei, aşa că Chett se gândise: de ce nu şi 
pentru el? A mers până acolo încât, auzind că-i plac, şi-a petrecut 
o dimineaţă întreagă culegându-i flori de câmp, dar Bessa i-a râs 
în nas şi i-a spus că mai bine s-ar târâi într-un pat cu lipitorile 
tatălui său decât cu el. S-a oprit din râs când i-a vârât cuțitul în 
burtă. A fost plăcut - uimirea aceea de pe chipul ei - aşa că a 
scos cuțitul şi l-a înfipt din nou. Când l-au prins, aproape de Cele 
Şapte Pâraie, bătrânul Lord Walder Frey nici măcar nu s-a 
sinchisit să vină în persoană să-l judece. L-a trimis pe unul dintre 
bastarzii săi, pe acel Walder Rivers, iar când s-a dezmeticit, 
Chett se îndrepta către Zid, cu diavolul ăla puturos de Yoren. Ca 
plată pentru singurul lui moment de plăcere, i-au luat întreaga 
viaţă. 

Dar acum avea de gând să-şi ia viaţa înapoi, împreună cu 
soțiile lui Craster. Boşorogul ăla sălbatic are dreptate. Dacă vrei 
o femeie de nevastă, o iei, şi asta fără să-i dai flori, că poate aşa 
nu-ţi observă afurisitele de buboaie. Lui Chett nu-i trecea prin 
cap să repete acea greşeală. 

O să reuşească, îşi promise a suta oară. Atât timp cât scăpăm 
basma curată. Ser Ottyn o va lua spre sud, spre Turnul Umbrei, 
drumul cel mai scurt către Zid. Nu-și va bate capul cu noi, nu 
Wythers. Nu-şi va dori decât să ajungă teferi înapoi. Cât despre 
Thoren Smallwood, dorinţa lui ar fi să continue cu atacul, dar Ser 
Ottyn era mult prea prudent, şi el avea întâietate. Oricum, nu va 
avea importanță. După ce plecăm, Smallwood poate să atace pe 
cine vrea. Ce ne pasă nouă? Dacă nici unul dintre ei nu se mai 
întoarce la Zid, nimeni nu va mai veni vreodată să ne caute, vor 
crede că am murit împreună cu ceilalți. Gândul acesta îi trecea 
prin minte pentru prima dată şi, vreme de o clipă, îl ispiti. Insă 

atunci ar trebui să-i omoare şi pe Ser Ottyn şi pe Ser Mallador 
Locke, ca Smallwood să ajungă la comandă, şi erau amândoi 
bine păziţi, zi şi noapte... Nu, riscul era prea mare. 

— Chett, zise Micul Paul în timp ce înaintau cu greu de-a 
lungul unei poteci stâncoase, printre sequoia şi pini. Cum facem 
cu pasărea? 

— Care afurisită de pasăre? Ultimul lucru de care avea nevoie 
acum era un nătărău care să trăncănească despre o pasăre. 

— Corbul Bătrânului Urs, răspunse Micul Paul. Dacă îl omorâm, 
cine o să-i hrănească pasărea? 

— Pe cine naiba interesează? Omoară şi pasărea, dacă vrei. 

— Nu vreau să mă ating de nici o pasăre, făcu voinicul. Numai 
că aia e o pasăre vorbitoare. Dacă povesteşte ce am făcut? 

Lark Sisterman izbucni în râs. 

— Paul cel Mic, isteţ şi voinic, îl luă el în răspăr. 

— Tacă-ţi gura, făcu Micul Paul, ameninţător. 

— Paul, spuse Chett înainte ca namila de om să se înfurie prea 
tare, când îl vor găsi pe bătrân zăcând într-o baltă de sânge, cu 
gâtul tăiat, nu va fi nevoie de nici o pasăre să le spună că l-a 
omorât cineva. 

Micul Paul rumegă ideea o clipă. 

_ — Asta aşa e, se învoi el. Atunci, pot să păstrez eu pasărea? 
Imi place corbul ăla. 

— Al tău să fie, zise Chett, doar ca să-l facă să tacă. 

— Putem oricând să-l mâncăm, dacă ne e foame, sugeră Lark. 

Micul Paul se întunecă din nou. : 

— Incearcă numai să-mi mănânci pasărea, Lark. Încearcă 
numai! 

Chett auzea zvon de voci printre copaci. 

— Tăceţi naibii din gură, amândoi. Aproape am ajuns la Pumn. 

leşiră aproape de versantul vestic al dealului şi îl ocoliră, către 
sud, unde panta era mai domoală. La marginea pădurii, o duzină 
de bărbaţi se antrenau cu arcul. Scrijeliseră contururi pe 
trunchiurile copacilor şi trăgeau cu săgețile în ele. 

— Priviţi, zise Lark. Un porc cu un arc. 

Fără doar şi poate, cel mai apropiat arcaş era însuşi Ser Piggy, 
grăsanul care îi furase locul de pe lângă Maester Aemon. Numai 
la vederea lui Samwell Tarly, Chett fu cuprins de mânie. Pe 
vremea când era slujitorul lui Maester Aemon, Chett dusese cea 
mai bună viaţă pe care o cunoscuse vreodată. Bătrânul orb nu 
era pretenţios, iar Clydas se ocupa, oricum, de aproape toate 

nevoile sale. Sarcinile lui Chett erau uşoare: să curețe stâncăria, 
câteva focuri de făcut, de adus uneori mâncarea... şi Aemon nu 
l-a lovit nici măcar o singură dată. Crede că poate să dea buzna 
pur şi simplu şi să mă înghiontească afară, numai pentru că e de 
obârşie nobilă şi ştie să citească. Poate c-o să-l rog să-mi 
citească pumnalul, înainte să-i spintec beregata cu el. 

— Voi vedeţi-vă de drum, le spuse celorlalţi. Eu vreau să mă 
uit. 

Câinii se smuceau, nerăbdători să meargă după ceilalţi, spre 
mâncarea despre care credeau că-i aşteaptă sus. Chett lovi 
căţeaua cu vârful cizmei şi asta îl mai potoli puţin. 

Printre copaci, privi cum grăsanul se opintea cu un arc cât el 
de mare, cu faţa-i roşie, ca o lună plină, crispată de concentrare. 
Trei săgeți stăteau înfipte în pământ în faţa lui. Tarly potrivi o 
săgeată şi întinse arcul. Îl inu întins mai multă vreme, încercând 
să ochească, şi trase. Săgeata dispăru în desiş. Chett râse 
zgomotos, un sforăit de dulce dezgust. 

— Pe aia n-o s-o găsim niciodată, şi eu voi fi învinuit, anunţă 
Edd Tollett, scutierul posomorât, cu părul alb, căruia toţi îi 
spuneau Edd cel Trist. Nu lipseşte niciodată nimic fără să fiu eu 
luat la ochi, de când mi-am pierdut calul. De parcă ar fi putut 
face cineva ceva. Era alb şi ningea, la ce se aşteptau? 

— L-a luat vântul pe ăla, zise Grenn, un alt prieten al Lordului 
Snow. Incearcă să ţii arcul drept, Sam. 

— E greu, se plânse grăsanul, dar trase o a doua săgeată. 
Aceasta zbură sus, înaintând printre crengi, la trei metri 
deasupra țintei. 

— Cred că ai doborât o frunză din copacul ăla, zise Edd cel 
Trist. Toamna vine destul de repede, nu e nevoie s-o ajutăm. 
Oftă. Şi ştim cu toţii ce urmează după toamnă. O, zei, dar mi-e 
frig. Trage ultima săgeată, Samwell, am impresia că-mi îngheaţă 
limba până-n fundul gurii. 

Ser Piggy cobori arcul şi Chett avu impresia că va începe să 
urle. 

— E prea greu. 

— Potriveşti, întinzi şi tragi, zise Grenn. Haide. 

Supus, grăsanul smulse ultima săgeată din pământ, o potrivi 
în arcul său lung şi trase. Făcu totul repede, fără să-şi mijească, 
chinuit, ochii de-a lungul săgeţii, aşa cum făcuse înainte. Săgeata 
lovi conturul de cărbune în partea de jos a pieptului şi rămase 
acolo, vibrând. 

— L-am nimerit. Ser Piggy părea şocat. Grenn, ai văzut? Edd, 
uite, l-am nimerit! 

— l-ai vârât-o între coaste, aş zice, făcu Grenn. 

— L-am omorât? vru să ştie grăsanul. 

Tollett ridică din umeri. 

— l-ar fi putut înţepa un plămân, dacă ar fi avut. Copacii nu 
au, în general. Luă arcul din mâna lui Sam. Totuşi, am văzut şi 
lovituri mai proaste. Da, şi câteva îmi aparţin. 

Ser Piggy strălucea. Privindu-l, aveai impresia că făcuse 
într-adevăr ceva. Dar când îl văzu pe Chett cu câinii, zâmbetul i 
se strâmbă şi i se stinse, cu un scheunat. 

— Ai lovit un copac, zise Chett. Să vedem cum ţinteşti când 
vine vorba de flăcăii lui Mance Rayder. Ei n-o să stea nemişcaţi, 
cu braţele desfăcute şi frunzele foşnind, o, nu. Vor veni drept 
spre tine, urlându-ţi în faţă, şi pun rămăşag că o să-ţi uzi nădragii 
ăia. Unul dintre ei îşi va împlânta securea direct între ochişorii tăi 
de porc. Ultimul lucru pe care ai să-l auzi va fi cum trosneşte 
când îţi muşcă din craniu. 

Grăsanul tremura. Edd cel Trist îi puse o mână pe umăr. 

— Frate, spuse el solemn, doar fiindcă aşa ţi s-a întâmplat ţie 
nu înseamnă că Samwell va suferi la fel. 

— Despre ce vorbeşti acolo, Tollett? 

— Despre securea care ţi-a crăpat capul. E adevărat că 
jumătate din minte ţi s-a scurs pe jos şi ţi-au mâncat-o câinii? 

Grenn, marele mocofan, izbucni în râs şi până şi Samwell Tarly 
reuşi să schiţeze un zâmbet. Chett lovi cu piciorul câinele cel mai 
apropiat, smuci lesele şi începu să urce dealul. Rânjeşte cât vrei, 
Ser Piggy. vedem noi cine râde la noapte. işi dorea doar să aibă 
timp să-l omoare şi pe Tollett. Un nătărău posac, cu moacă de 
cal, asta e. 

Urcuşul era abrupt, chiar şi pe această parte a Pumnului, care 
avea panta cea mai domoală. La jumătatea drumului, câinii 
începură să latre şi să-l smucească, închipuindu-şi că în curând 
vor primi de mâncare. In schimb, Chett îi făcu să-i simtă gustul 
cizmei, iar câinelui mare şi urât, care s-a repezit la el, îi rezervă o 
lovitură zdravănă de bici. Odată câinii legaţi, se duse să 
raporteze. 

— Urmele erau acolo, aşa cum a zis Uriaşul, dar câinii n-au 
vrut să se ia după ele, îi spuse el lui Mormont, în faţa cortului său 
mare şi negru. Fiind atât de aproape de râu, s-ar putea să avem 
de-a face cu urme vechi. 

— Păcat. Lordul Mormont avea un cap mare şi pleşuv, barba 
deasă şi zburlită, iar glasul îi părea la fel de obosit ca înfăţişarea. 
Poate că ne-ar fi prins bine tuturor o bucăţică de carne 
proaspătă. 

Corbul de pe umărul lui clătină din cap şi repetă: Carne. 
Carne. Carne. 

Am putea să gătim blestemații ăia de câini, gândi Chett, dar 
nu mai scoase nici o vorbă până când Bătrânul Urs îi spuse că 
poate să plece. Și asta e ultima oară când trebuie să-mi aplec 
capul în fața lui, îşi zise cu satisfacţie. | se părea că se făcea şi 
mai frig, ceea ce ar fi jurat că era imposibil. Câinii se strânseră 
năpăstuiţi unul în altul, în mocirla îngheţată, iar Chett fu aproape 
ispitit să se cuibărească printre ei. In schimb, îşi înfăşură un şal 
negru de lână peste jumătatea de jos a feţei, lăsând o 
deschizătură în dreptul gurii, ca să poată respira. Descoperi că îi 
e mai cald dacă se mişcă, aşa că începu să dea încet ocol 
taberei, cu un teanc de frunze acrişoare în mână, oprindu-se, 
când şi când, să le mestece împreună cu fraţii în negru şi 
ascultând ce aveau de povestit. Nici unul dintre cei din garda de 
zi nu avea de-a face cu planul său, dar, chiar şi aşa, socotise că 
era bine să-şi facă o părere despre ce gândeau. 

In principal, gândeau că era al naibii de frig. 

Vântul se stârnea tot mai puternic, pe măsură ce umbrele se 
alungeau. Trecând printre pietrele zidului de apărare, scotea un 
sunet subţire, ascuţit. 

— Urăsc sunetul ăsta, zise Uriaşul cel mic. Parc-ar fi un ţânc în 
tufişuri, scâncind după lapte. 

Când îşi termină turul şi se întoarse la câini, îl găsi pe Lark 
aşteptându-l. 

— Ofițerii sunt iarăşi în cortul Bătrânului Urs şi discută aprins. 

— Asta fac ei, zise Chett. Sunt de viţă nobilă, toţi în afară de 
Blane, şi se îmbată cu vorbe în loc de vin. 

Lark se trase discret mai aproape. 

— Cap-sec îi tot dă înainte cu pasărea, îl preveni el, aruncând 
o privire de jur împrejur, ca să se asigure că nu era nimeni prin 
preajmă. Acum întreabă dacă am adus vreo sămânță pentru 
vietatea aia blestemată. 

— E corb, răspunse Chett. Mănâncă hoituri. 

Lark rânji: 

— Poate pe al lui, cine ştie? 

Sau al tău. Chett era de părere că aveau nevoie de namila de 

om mai mult decât de Lark. 

— Nu te mai frământa cu Micul Paul. Tu-ţi faci treaba ta, el 
pe-a lui. 

Amurgul se strecura printre copaci când Chett scăpă de 
Sisterman şi se aşeză să-şi ascută sabia. Era o muncă a naibii de 
grea, cu mănuşile pe mâini, dar nu avea de gând să şi le scoată. 
Pe frigul ăsta, orice nesăbuit care atingea oţelul cu mâna goală 
se alegea fără o bucată de piele. 

Când soarele cobori la asfinţit, câinii începură să scâncească. 
Le dădu apă şi înjurături. 

— Incă o jumătate de noapte şi vă puteţi căuta singuri ospăţul. 

Se simţea deja miros de mâncare. Dywen perora lângă foc, 
când Chett îşi primea de la Hake, bucătarul, colţul de pâine tare 
şi un castron cu supă de fasole cu slănină. 

— Pădurea e prea liniştită, spunea bătrânul pădurar. Nici o 
broască lângă râu, nici o bufniţă în întuneric. Nu mi-a fost dat să 
ascult o pădure mai lipsită de viaţă ca asta. 

— Dinţii ăia ai tăi sună destul de lipsiţi de viaţă, zise Hake. 

Dywen îşi clănţăni dinţii de lemn. 

— Şi nici un lup. Înainte au fost, dar acum nu mai sunt. Unde 
s-au dus, vă puteţi închipui? 

— Undeva unde e cald, zise Chett. 

Din duzina de fraţi care se nimeriseră lângă foc, patru erau 
oamenii lui. li cercetă pe fiecare cu coada ochiului, să vadă dacă 
vreunul dădea semne de slăbiciune. Jungher părea destul de 
calm. Stătea liniştit şi-şi ascuţea sabia, ca în fiecare seară. lar 
Donnel Hill cel Dulce era numai zâmbete. Avea dinţii albi, buze 
groase şi roşii, bucle blonde care i se revărsau pe umeri într-o 
neorânduială meşteşugită şi susţinea că era fiul nelegitim al unui 
oarecare Lannister. Poate că era. Chett nu avea nevoie de băieţi 
frumoşi, nici de bastarzi, dar Donnel cel Dulce părea că face faţă. 

Era, însă, mai puţin sigur în privinţa pândarului pe care fraţii îl 
porecliseră Taie-Lemne, mai mult fiindcă sforăia, decât fiindcă ar 
fi avut vreo legătură cu copacii. In clipa asta părea atât de 
neliniştit, încât, cine ştie, poate că nu avea să mai sforăie 
niciodată. lar Maslyn era şi mai rău. Chett vedea cum i se 
prelinge sudoarea pe faţă, în ciuda vântului necruţător. 
Broboanele străluceau în lumina focului, ca o puzderie de 
nestemate ude. Maslyn nu se atingea de mâncare, doar se holba 
la castronul lui de supă, ca şi cum mirosul ar fi fost pe cale să-l 
umple de greață. Va trebui să fiu cu ochii pe el, gândi Chett. 

— Adunarea! Sunetul ţâşni pe neaşteptate dintr-o mulţime de 
gâtlejuri şi se răspândi cu repeziciune în toate colţurile taberei de 
pe creasta muntelui. Oameni ai Rondului de Noapte! Adunaţi-vă 
lângă focul central! 

Încruntându-se, Chett îşi termină supa şi îi urmă pe ceilalţi. 

Bătrânul Urs stătea în faţa focului, cu Smallwood, Locke, 
Wythers şi Blane înşiraţi în spatele lui. Mormont era înveşmântat 
cu o mantie din blană neagră şi groasă, cu corbul cocoţat pe 
umăr, umflându-şi penele negre. Wu e semn bun. Chett se 
strecură între Brown Bernarr şi câţiva bărbaţi de la Turnul 
Umbrei. Când se strânseră cu toţii, cu excepţia pândaşilor din 
păduri şi a străjerilor de la zidul de apărare, Mormont îşi drese 
glasul şi scuipă. Saliva îngheţă înainte să atingă pământul. 

— Fraţilor, spuse el, oameni ai Rondului de Noapte. (Oameni, 
ţipă corbul. Oameni! Oameni!) Sălbaticii sunt în marş. Coboară 
din munţi pe cursul Apei Laptelui. Thoren e de părere că 
avangarda lor ne va ajunge din urmă de acum în zece zile. Cei 
mai experimentați cercetaşi ai lor vor fi în avangardă, cu Harma 
Cap de Câine. Ceilalţi vor forma, probabil, ariergarda, sau vor 
veni în preajma lui Mance Rayder însuşi. In rest, luptătorii lor vor 
fi împrăştiaţi de-a lungul întregii linii de marş. Au boi, catâri, cai... 
dar puţini. Cei mai mulţi vor fi pe jos, prost înarmaţi şi 
neantrenaţi. Armele pe care le poartă vor fi fiind mai degrabă din 
piatră şi os decât din oţel. Sunt împovăraţi de femei, copii, turme 
de oi şi de capre şi de tot avutul lor, pe deasupra. Pe scurt, deşi 
numeroşi, sunt vulnerabili... şi ei nu ştiu că suntem aici. Sau aşa 
trebuie să ne rugăm să fie. 

Ba ştiu, gândi Chett. Bubos bătrân ce eşti, le e limpede ca 
lumina zilei. Qhorin Halfhand nu s-a întors, aşa-i? Nici Jarman 
Buckwell. Dacă măcar unul dintre ei a fost prins, ştii foarte bine 
că sălbaticii vor fi stors până acum de la el un cântec, două. 

Smallwood ieşi în faţă: 

— Mance Rayder are de gând să zdrobească Zidul şi să aducă 
războiul sânge-ros în Cele Şapte Regate. Ei, bine, ăsta e un joc 
care se joacă în doi. Mâine îi aducem noi războiul. 

— Pornim în zori cu toată oastea, adăugă Bătrânul Urs, în timp 
ce un murmur străbătea mulţimea. Vom porni către nord şi vom 
face un ocol pe la vest. Avangarda Harmei va fi dincolo de Pumn 
când ne vom întoarce. Colinele de la poalele Colţilor de Gheaţă 
sunt pline de văi înguste, şerpuitoare, numai bune pentru 
ambuscade. Linia lor de marş se va întinde cât vezi cu ochii. li 

vom ataca în mai multe puncte deodată şi se vor jura că suntem 
trei mii, nu trei sute. 

— li vom lovi în plin şi vom dispărea înainte să apuce să-şi 
grupeze cavaleria şi să ne înfrunte, interveni Thoren Smallwood. 
Dacă se iau după noi, îi alergăm bine, apoi ne întoarcem şi lovim 
din nou, în altă parte a coloanei. Dăm foc căruţelor, le risipim 
turmele şi omorâm cât de mulţi putem. Pe Mance Rayder însuşi, 
dacă-l găsim. Dacă se împrăştie şi se întorc la colibele lor, atunci 
am învins. Dacă nu, îi hărţuim tot drumul până la Zid şi avem 
grijă să lase în urma lor un şir de cadavre, să se ştie pe unde au 
trecut. 

— Sunt mii! strigă cineva din spatele lui Chett. 

— Vom muri! Era glasul lui Maslyn, plin de spaimă. 

Muri, strigă corbul lui Mormont, bătându-şi aripile negre. Muri, 
muri, muri. 

— Da, mulţi dintre noi, răspunse Bătrânul Urs. Poate cu toţii. 
Dar, aşa cum a spus un alt Lord Comandant cu mii de ani în 
urmă, de aceea purtăm veşminte negre. Amintiţi-vă jurământul, 
fraţii mei. Căci suntem săbiile din întuneric, cei ce veghează pe 
ziduri... 

— Focul ce arde pentru a învinge frigul. Ser Mallador Locke îşi 
scoase sabia lungă. 

— Lumina ce aduce zorile, răspunseră alte glasuri, şi mai 
multe săbii ţâşniră din teacă. 

Apoi îşi scoaseră cu toţii armele şi erau aproape trei sute de 
săbii ridicate şi tot atâtea glasuri strigând: 

— Goarna care îi trezeşte pe cei adormiti! Scutul care păzeşte 
ținuturile oamenilor! N 

Chett nu avu de ales. Işi ridică glasul, împreună cu ceilalţi. 
Aerul era scăldat în aburul răsuflării lor, iar lumina focului 
strălucea pe oţel. Fu mulţumit să-i vadă pe Lark, pe Tiptil şi pe 
Donnel Hill cel Dulce alăturându-se, de parcă ar fi fost la fel de 
nătărăi ca toţi ceilalţi. Asta era bine. Nu avea rost să atragă 
atenţia, când ceasul lor era atât de aproape. 

Când strigătele se stinseră, auzi din nou sunetul vântului 
lovindu-se de zidul de apărare. Flăcările se  învolburau, 
tremurând, înfrigurate parcă şi ele, iar în liniştea ce se lăsase 
deodată, corbul Bătrânului Urs croncăni zgomotos şi zise încă o 
dată: Muri. 

Isteață pasăre, gândi Chett, în timp ce rupeau rândurile, 
îndemnați de ofiţeri să mănânce bine şi să se odihnească pe 

îndelete la noapte. Chett se cuibări sub blănurile sale, lângă 
câini, cu mintea plină de lucrurile care ar putea merge prost. 
Dacă jurământul ăla nenorocit l-a făcut pe vreunul dintre oamenii 
lui să se răzgândească? Sau dacă Micul Paul a uitat, şi va încerca 
să-l omoare pe Mormont în timpul celei de-a doua gărzi, în loc de 
a treia? Dacă Maslyn şi-a pierdut curajul sau dacă vreunul dintre 
ei s-a făcut şoptitor, sau... 

Se pomeni stând cu urechea ciulită în noapte. Vântul suna, 
într-adevăr, ca scâncetul unui copil şi, din când în când, Chett 
auzea glasuri de bărbaţi, neche-zatul unui cal, un buştean 
trosnind în foc. Dar nimic altceva. Atâta linişte. 

Vedea plutind în faţa ochilor săi chipul Bessei. Wu cuțitul am 
vrut să-l vâr în tine, voia să-i spună. Ti-am cules flori, trandafiri 
sălbatici, calomfir şi maci galbeni, mi-a luat toată dimineaţa. 
Inima îi bubuia ca o tobă, atât de puternic încât se temea că ar 
putea trezi toată tabăra. Barba îi era acoperită de o pojghiţă de 
gheaţă, de jur împrejurul gurii. De unde mi-a venit să mă 
gândesc aşa, la Bessa? Inainte, ori de câte ori se gândise la ea, 
fusese doar ca să-şi aducă aminte chipul ei în timp ce murea. Ce 
era cu el? Abia mai putea respira. Oare adormise? Se ridică în 
genunchi şi simţi pe nas ceva ud şi rece. Ridică ochii. 

Ningea. 

Işi simţea lacrimile îngheţându-i pe obraji. Nu e drept! îi venea 
să strige. Zăpada îi va distruge toată munca, toate planurile 
făurite cu grijă. Era o ninsoare deasă, fulgii albi şi mari se 
îngrămădeau în jurul lui. Cum vor găsi în zăpadă ascunzătorile de 
hrană sau cărăruia pe care voiau s-o urmeze, către est? Nu vor 
avea nevoie nici de Dywen, nici de Bannen ca să ne urmărească, 
dacă vom merge prin zăpadă proaspătă. lar zăpada ascundea 
denivelările pământului, mai cu seamă noaptea. Un cal ar putea 
să se împiedice de o rădăcină sau să-şi rupă piciorul, lovindu-se 
de o piatră. S-a sfârșit cu noi, îşi dădu el seama. S-a sfârșit 
înainte de a începe. Suntem pierduti. Fiul căutătorului de lipitori 
nu va avea parte nici de o viaţă de lord, nici de fortăreață, nici de 
neveste sau coroană. Va avea parte doar de sabia unui sălbatic 
în burtă şi apoi de o groapă fără semn. Zăpada mi-a luat totul... 
zăpada blestemată... 

Zăpada îl mai nenorocise o dată. Zăpada pe care o aducea 
numele lui Snow, şi porcul său mult iubit. 

Chett se ridică. Picioarele îi erau înţepenite, iar fulgii 
transformau  torţele din  depărtări în flăcărui portocalii, 

înceţoşate. Se simţea de parcă ar fi fost atacat de un nor de 
insecte palide şi reci. | se aşezau pe umeri, pe cap, îi zburau pe 
la nas, în faţa ochilor. Înjurând, dădu fulgii la o parte cu mâna. 
Sam Tarly, îşi aminti. Mai pot încă să mă ocup de Ser Piggy. lşi 
înfăşură şalul peste faţă, îşi trase gluga pe cap şi începu să 
traverseze tabăra cu paşi mari, către locul unde dormea laşul. 

Ningea atât de tare, încât se rătăci printre corturi, dar, în cele 
din urmă, zări micul adăpost călduţ pe care grăsanul şi-l făcuse 
între o stâncă şi coliviile corbilor. Tarly era îngropat sub un 
maldăr de pături negre de lână şi blănuri zdrenţăroase. Vântul 
purtase zăpada înăuntru, acoperindu-l. Arăta ca un fel de munte 
moale şi rotund. Când Chett scoase cu grijă pumnalul, oţelul 
foşni în teaca de piele, abia şoptit, ca o palidă speranţă. Unul 
dintre corbi croncăni. 

— Zăpadă, murmură un altul, mijindu-şi ochii negri printre 
gratii. 

Cel dintâi corb adăugă şi el: 

— Zăpadă. 

Chett trecu pe lângă ei, păşind cu băgare de seamă. O să-şi 
apese mâna stângă pe gura băiatului, ca să-i înăbușe strigătele, 
şi pe urmă... 

Uuuuuuuh0000000000. 

Se opri cu un picior în aer, înghiţindu-şi înjurătura, în timp ce 
cornul răsuna, palid şi îndepărtat, dar inconfundabil. Nu acum. 
Blestemați fie zeii, nu tocmai ACUM! Bătrânul Urs ascunsese 
iscoade cu ochi ageri în pădurea ce împrejmuia Pumnul, ca să le 
dea de ştire când se apropie cineva. Oamenii lui Jarman 
Buckwell, întorşi de la Scara Uriaşului, îşi spuse Chett, sau Qhorin 
Halfhand, de la Trecătoarea Ţipătului. Un singur sunet de corn 
însemna întoarcerea fraţilor. Dacă era Halfhand, Jon Snow ar 
putea fi cu el, în viaţă. 

Sam Tarly se ridică în capul oaselor, cu ochii umflaţi de somn 
şi se holbă la zăpadă, buimac. Corbii croncăneau zgomotos, iar 
Chett îşi auzea câinii lătrând. Jumătate din tabăra blestemată e 
trează.  Degetele-i înmănuşate se strânseră pe mânerul 
pumnalului, în timp ce aştepta ca sunetul să se stingă. Dar 
îndată ce pieri, porni din nou, mai puternic, mai limpede. 

Uuuuuuuuuuuuhooooooooooooooo. 

— O, Zei, îl auzi pe Sam Tarly scâncind. Grăsanul se ridică în 
genunchi, clătinându-se, cu picioarele încâlcite în mantie şi 
pături. Le azvârli la o parte, dând din picioare, şi întinse mâna 

după haina de zale pe care o atârnase de o piatră din apropiere. 
În timp ce îşi trăgea peste cap haina imensă, cât un cort, şi îşi 
strecura trupul în ea, Sam îl zări pe Chett, stând în faţa lui. 

— Au fost două? întrebă el. Am visat că aud cornul sunând de 
două ori. 

— N-ai visat, răspunse Chett. A sunat de două ori, ca să 
cheme Rondul la arme. De două ori, vestind apropierea 
duşmanului. Te aşteaptă o secure pe care scrie Piggy, grăsanule. 
De două ori înseamnă sălbatici. li veni să râdă, văzând teama 
întipărită pe faţa aceea rotundă, ca o lună plină. Să-i ia naiba pe 
toţi, înghiţi-i-ar şapte iaduri. Blestemata de Harma. Blestematul 
de Mance Rayder. Blestematul de Smallwood. Zicea că n-o să ne 
ajungă decât peste... 

Uuuuuuuuuuuuuuuhoo00000000000 

Cornul sună, sună şi sună, până când păru că nu se va stinge 
niciodată. Corbii îşi fâlfâiau aripile şi ţipau, zburau de colo-colo în 
colivii şi se agăţau de gratii, iar fraţii Rondului de Noapte se 
ridicau în toate colţurile taberei, îşi îmbrăcau armurile, îşi legau 
centurile, îşi apucau securile de război şi arcurile. Samwell Tarly 
se ridică, tremurând, cu faţa albă ca ninsoarea care cădea, 
învârtejindu-se, în jurul lor. 

— Trei, scânci el, a sunat de trei ori, am auzit trei. Nu sună 
niciodată de trei ori. Nu s-a întâmplat asta de sute şi mii de ani. 
Trei înseamnă... 

— Ceilalţi. Chett scoase un sunet care era pe jumătate râs, pe 
jumătate suspin şi, dintr-odată, era ud. Simţea cum urina i se 
prelinge pe picior şi vedea cum un şuvoi îi inundă partea din faţă 
a pantalonilor. 

JAIME 


Un vânt bătea dinspre est prin păru-i încâlcit, la fel de blând şi 
de parfumat ca degetele lui Cersei. Auzea păsările cântând şi 
simţea mişcarea râului sub barcă, în timp ce bătaia vâslelor îi 
împingea către răsăritul trandafiriu. După timpul înde-lungat 
petrecut în întuneric, lumea era atât de dulce, încât Jaime 
Lannister se simţea ameţit. Sunt viu şi îmbătat de lumina 
soarelui. Un hohot de râs izbucni dintr-odată de pe buzele lui, ca 
o prepeliţă ţâşnind din ascunzătoare. 

— Linişte,  mormăi  fetişcana,  încruntându-se.  Căutătura 
încruntată se potrivea pe chipul ei lătăreţ şi lipsit de frumuseţe 
mai bine ca un zâmbet. Nu că Jaime ar fi văzut-o vreodată 
zâmbind. Se amuza închipuindu-şi-o într-una dintre rochiile de 
mătase ale lui Cersei, în locul vestei sale de piele cu ţinte. La fe/ 
de bine ai putea îmbrăca o vacă în mătăsuri. 

Dar vaca ştia să vâslească. Sub pantalonii ei aspri, maro, se 
ascundeau pulpe ca butucii, iar muşchii alungiţi ai braţelor sale 
se întindeau şi se încordau la fiecare mişcare. Nici chiar după ce 
vâslise o jumătate de noapte nu dădea vreun semn de oboseală, 
ceea ce nu se putea spune despre vărul lui Jaime, Ser Cleos, care 
se muncea cu vâsla cealaltă. O fetișcană voinică şi puternică, 
dacă te uiţi la ea, şi totuşi, vorbeşte ca una de neam şi poartă 
sabie lungă şi pumnal. Ah, dar oare ştie să le folosească? Jaime 
avea de gând să afle, îndată ce va scăpa de lanţurile acelea. 

Avea cătuşe de fier la încheieturi şi o pereche aidoma la 
glezne, unite printr-un capăt de lanţ, nu mai lung de două palme. 

— Cuvântul meu de Lannister nu e de ajuns, s-ar părea, îi 
şicanase când l-au legat. Fusese foarte beat atunci, prin grija 
Catelynei Stark. Din evadarea lor de la Riverrun nu-şi mai 
amintea decât frânturi. Avuseseră de furcă niţel cu temnicerul, 
dar fetişcana voinică i-a venit de hac. După aceea, au urcat o 
scară fără sfârşit, răsucindu-se, iar şi iar. Picioarele îi erau ca de 
paie şi de două-trei ori s-a împie-dicat, până când fetişcana i-a 
întins braţul, să se sprijine. La un moment dat, l-au înfăşurat 
într-o pelerină şi l-au împins pe fundul unei bărci. Işi amintea că o 
auzise pe Lady Catelyn poruncind cuiva să ridice 
bariera-ghilotină de la Poarta Apei. Il trimitea pe Ser Cleos înapoi 
la Debarcaderul Regelui, cu noi condiţii pentru regină, declarase 

ea pe un ton care nu lăsa loc de discuţii. 

Apoi trebuie că a leşinat. Vântul îi dădea o stare de 
somnolenţă şi era plăcut să-şi întindă oasele, un lux pe care 
lanţurile nu i-l îngăduiseră în celulă. Jaime învățase de mult să 
moţăie în şa, în timpul unui marş. Asta nu era cu nimic mai greu. 
Tyrion se va prăpădi de râs când va auzi cum am dormit în 
timpul evadării mele. Acum însă, era treaz, şi lanţurile erau 
supărătoare. 

— Doamna mea, strigă el, dacă mă scapi de lanţurile astea, te 
înlocuiesc şi eu la vâsle. 

Ea se încruntă din nou, bănuitoare, numai foc şi pară. 

— Ai să-ţi porţi lanţurile, Regicidule. 

— Te gândeşti să vâsleşti tot drumul până la Debarcaderul 
Regelui, fătucă? 

— Să-mi spui Brienne. Nu fătucă. 

— Numele meu este Serjaime. Nu Regicidu/. 

— Negi faptul că ai ucis un rege? 

— Nu. Tu îţi negi sexul? Dacă e aşa, desfă-ţi pantalonii ăia şi 
arată-mi. Jaime îi oferi un zâmbet ingenuu. Ţi-aş cere să-ți 
desfaci corsajul, dar după cum te văd, asta n-ar dovedi prea 
multe. 

Ser Cleos se foi nervos: 

— Vere, nu-ţi uita manierele. 

Sângele Lannisterilor e subțire în venele lui, îşi zise Jaime. Ser 
Cleos era fiul mătuşii sale Genna, cu nătângul de Emmon Frey, 
care a trăit cu spaima Lordului Tywin Lannister din clipa în care 
s-a căsătorit cu sora acestuia. Când Lordul Walder Frey a adus 
Gemenii în război, de partea Riverrunului, Ser Emmon a ales să 
fie de partea soţiei sale, nu a propriului tată. Caster/y Rock a ieşit 
cât se poate de prost din afacerea asta, chibzui Jaime. Ser Cleos 
arăta ca o nevăstuică, lupta ca o gâscă şi avea curajul unui 
mieluşel deosebit de viteaz. Lady Stark îi promisese că-l va 
elibera dacă îi va duce lui Tyrion mesajul ei, iar Ser Cleos a jurat 
solemn că aşa va face. 

Juraseră cu toţii vrute şi nevrute acolo, în celulă. Mai cu seamă 
Jaime. Acesta era preţul lui Catelyn pentru eliberarea lui. l-a 
aşezat în dreptul inimii vârful sabiei pe care o ceruse de la 
fetişcana voinică şi a spus: 

— Jură că nu vei mai ridica niciodată armele împotriva vreunui 
Stark sau a vreunui Tully. Jură că-l vei sili pe fratele tău să-şi 
onoreze promisiunea de a-mi înapoia fiicele, vii şi nevătămate. 

Jură pe onoarea ta de cavaler, pe onoarea ta de Lannister, pe 
onoarea ta de Frate Jurat al Gărzii Regelui. Jură pe viaţa surorii 
tale şi pe a tatălui tău, pe viaţa fiului tău, pe zeii vechi şi noi, şi 
te voi trimite înapoi la sora ta. Refuză, şi sângele tău îmi 
aparţine. Jaime îşi amintea împunsătura oţelului prin hainele-i 
jerpelite, când Catelyn a răsucit vârful sabiei. 

Mă întreb ce ar avea de spus Inaltul Septon despre caracterul 
sfânt al jură-mintelor rostite de un om mort de beat, legat în 
lanțuri de un zid, cu o sabie la piept! Nu că Jaime şi-ar fi făcut cu 
adevărat griji în privinţa acelui grăsan ipocrit. Sau a zeilor pe 
care susţinea că-i slujeşte. Işi amintea găleata pe care Lady 
Catelyn o lovise cu piciorul în celula lui. O femeie ciudată, să-şi 
lase fetele în seama unui bărbat cu rahat în loc de onoare. Deşi 
nu îndrăznea să se încreadă în el mai mult decât era nevoie. Îşi 
pune nădejdea în Tyrion, nu în mine. 

— Poate că, până la urmă, nu e chiar aşa de proastă, zise 
Jaime cu voce tare. 

Cea care îl păzea îi înţelese greşit vorbele. 

— Nu sunt proastă. Nici surdă. 

O luă cu binişorul; s-o ia peste picior ar fi fost atât de simplu, 
încât n-ar fi avut nici un haz. 

— Vorbeam de unul singur, şi nu despre tine. E un obicei pe 
care-l deprinzi uşor când stai într-o celulă. 

Brienne îi aruncă o privire fioroasă, împingând vâslele, 
trăgându-le, împingân-du-le iar, fără să spună nimic. 

E la fel de bună de gură pe cât e de frumoasă. 

— După cum vorbeşti, aş zice că te tragi dintr-o familie nobilă. 

— Tatăl meu este Selwyn de Tarth, prin îndurarea zeilor, Lord 
de Evenfall. Până şi asta o spusese printre dinţi. : 

— Tarth, zise Jaime. O stâncă înfiorătoare, în Marea Ingustă, 
din câte-mi amintesc. lar Evenfallul e jurat Capătului Furtunii. 
Cum se face că-l slujeşti pe Robb de Winterfell? 

— Pe Lady Catelyn o slujesc eu. lar ea mi-a poruncit să te duc 
teafăr la fratele tău, Tyrion, la Debarcaderul Regelui, nu să mă 
iau la harță cu tine. Taci din gură. 

— Sunt sătul până-n gât de tăcere, femeie. 

— Atunci vorbeşte cu Ser Cleos. Eu n-am ce sta la discuții cu 
monştrii. 

Jaime şuieră. 

___— Monştrii ăştia sunt prin preajmă? Se ascund în apă, poate? 
Intre sălciile alea? Ce mă fac eu fără sabie? 

— Un bărbat care-şi siluieşte propria soră, îşi ucide regele şi 
încearcă să omoare un copil nevinovat nu merită alt nume. 

Nevinovat! Băiatul ăla nemernic ne spiona. Jaime nu voia 
decât o oră singur cu Cersei. Călătoria lor spre nord fusese o 
agonie fără sfârşit. S-o vadă în fiecare zi, fără s-o poată atinge, 
să ştie că, noapte de noapte, în cabina aia mare şi scârţâitoare, 
Robert se vâra în patul ei, beat, abia ţinându-se pe picioare... 
Tyrion se străduise din răsputeri să-i menţină buna dispoziţie, 
dar nu fusese îndeajuns. 

— Fii politicoasă când vorbeşti despre Cersei, fătucă, o preveni 
el. 

— Mă cheamă Brienne, nu fătucă. 

— Ce-ţi pasă cum îţi spune un monstru? 

— Mă cheamă Brienne, repetă ea, încăpăţânată ca un catâr. 

— Lady Brienne. Părea atât de stânjenită, încât Jaime îi simţi 
punctul slab. Sau Ser Brienne ar fi mai pe gustul tău? Râse. Nu, 
mă tem că nu. Poţi să-i pui unei vaci de lapte hamuri şi armură şi 
s-o îmbraci toată-n mătase, dar asta nu înseamnă c-o poţi călări 
pe câmpul de luptă. 

— Vere Jaime, te rog, nu se cuvine să vorbeşti aşa de 
grosolan. Sub mantie, Ser Cleos purta o cămaşă cu blazonul 
turnurilor gemene ale Casei Frey şi leul auriu al Lannisterilor. 
Avem cale lungă de mers. N-ar trebui să ne certăm. 

— Eu când mă cert, mă cert cu sabia, vere. Vorbeam cu 
domniţa. Spune-mi, fătucă, toate femeile din Tarth sunt atât de 
respingătoare ca tine? Dacă aşa stau lucrurile, îi plâng pe 
bărbaţi. Probabil că ei nu ştiu cum arată femeile adevărate, dacă 
locuiesc pe un munte mohorât, în mijlocul mării. 

— Tarthul e un loc frumos, mormăi fata, vâslind. Insulele de 
Safir, i se spune. Taci, monstrule, dacă nu vrei să mă obligi să-ţi 
pun căluş în gură. 

— E şi necuviincioasă pe deasupra, ce zici, vere? îl întrebă 
Jaime pe Ser Cleos. Dar are oţel în şira spinării, te asigur. Nu 
mulţi bărbaţi îndrăznesc să-mi spună monstru în faţă. Deşi, pe la 
spate, sunt destul de slobozi la gură, n-am nici o îndoială. 

Ser Cleos tuşi nervos. 

— Lady Brienne a auzit minciunile alea de la Lady Catelyn, 
fără doar şi poate. Clanul Stark nu poate spera să te înfrângă cu 
săbiile, ser, aşa că acum duce războiul cu vorbe otrăvite. 

M-au înfrânt cu săbiile, imbecilule. Jaime zâmbi cu înţeles. 
Oamenii pot pricepe tot felul de lucruri dintr-un zâmbet plin de 

înţeles, dacă îi laşi. Oare vărul Cleos chiar a înghițit rahatul ăsta, 
sau se căzneşte să mi se vâre pe sub piele? Cu cine avem de-a 
face, cu un nătărău cinstit sau cu un lingău? 

Ser Cleos continuă să trăncănească în voie. 

— Oricine crede că un Frate Jurat al Gărzii Regelui ar fi în stare 
să facă vreun rău unui copil nu ştie ce înseamnă onoarea. 

Lingău. La drept vorbind, Jaime ajunsese să aibă remuşcări 
fiindcă l-a aruncat pe Brandon Stark pe fereastră. Cersei îi făcuse 
fără încetare inimă rea, apoi, când copilul refuza să moară. 

— Avea şapte ani, Jaime, îl mustra ea. Chiar dacă ar fi înţeles 
ce a văzut, ar fi trebuit să-l putem ameninţa ca să păstreze 
tăcerea. 

— Nu m-am gândit că ai vrea... 

— Tu nu gândeşti niciodată. Dacă băiatul se trezeşte şi îi 
spune tatălui său ce a văzut... 

— Dacă şi cu parcă. A tras-o în poala lui. Dacă se trezeşte, 
spunem că a visat, îl facem mincinos şi, în cel mai rău caz, o să-l 
omor pe Ned Stark. 

— Şi pe urmă ce-ţi închipui că va face Robert? 

— Robert poate să facă ce vrea. Mă voi război cu el, dacă va fi 
nevoie. Războiul pentru cracii lui Cersei, aşa îl vor numi 
cântăreții. 

— Jaime, dă-mi pace, s-a înfuriat ea, luptându-se să se ridice. 

Fără să-i dea ascultare, a sărutat-o. Pentru o clipă, Cersei s-a 
împotrivit, dar apoi buzele i s-au deschis sub apăsarea gurii lui. 
Işi amintea gustul de vin şi de cuişoare de pe limba ei. Un tremur 
străbătuse trupul lui Cersei. Jaime şi-a strecurat mâna sub corsaj 
şi l-a smuls, sfâşiind mătasea. Sânii ei au ţâşnit afară şi, o vreme, 
băiatul Stark a fost uitat. 

Să-şi fi amintit Cersei de el după aceea şi să-l fi tocmit pe omul 
despre care vorbea Lady Catelyn, ca să se asigure că băiatul nu 
se va mai trezi niciodată? Dacă l-ar fi vrut mort, m-ar fi trimis pe 
mine. Şi nu-i stătea în fire să aleagă o iscoadă care să facă o 
asemenea treabă de mântuială. 

In josul râului, soarele răsărea, strălucind pe suprafaţa biciuită 
de vânt a apei. Ţărmul sudic era argilă roşie, neted ca orice 
drum. Pâraie mai mici se vărsau în râul cel mare, iar trunchiurile 
putrede ale copacilor înecaţi se agăţau de maluri. Ţărmul nordic 
era mai sălbatic. Maluri înalte, stâncoase, se înălţau la şapte 
metri deasupra lor, încoronate de un platou de fagi, stejari şi 
castani. Pe culmea semeaţă din faţa lui, Jaime zări un turn de 

veghe, din ce în ce mai înalt, cu fiecare bătaie a vâslelor. Cu mult 
înainte de a ajunge la el, ştiu că era părăsit, cu pietrele-i roase 
de vreme năpădite de trandafiri căţărători. 

Când vântul îşi schimbă direcţia, Ser Cleos o ajută pe fetişcana 
voinică să ridice vela, un triunghi de pânză aspră, colorat în roşu 
şi albastru. Culorile familiei Tully, care le-ar pricinui cu siguranţă 
necazuri dacă ar întâlni vreo corabie Lannister pe râu, dar era 
singura velă pe care o aveau. Brienne luă cârma, Jaime scoase 
derivorul, zornăindu-şi lanţurile în timp ce se mişca. După aceea, 
prinseră viteză, ajutaţi de vânt şi de curent. 

— Am putea să scurtăm mult din drum, dacă m-ai duce la tata, 
nu la fratele meu, sublinie Jaime. 

— Fiicele Doamnei Catelyn sunt la Debarcaderul Regelui. Mă 
voi întoarce cu fetele sau deloc. 

Jaime i se adresă lui Ser Cleos: 

— Vere, dă-mi puţin cuțitul tău. 

— Nu. Femeia se încorda. Nu te vreau înarmat. Glasul îi era 
neclintit ca o stâncă. 

Se teme de mine, chiar şi în lanţuri. 

— Cleos, se pare că trebuie să te rog să mă razi. Lasă-mi 
barba, dar ia-mi tot părul de pe cap. 

— Vrei să te tund chilug? întrebă Ser Cleos Frey. 

— Regatul îl cunoaşte pe Jaime Lannister drept un bărbat fără 
barbă, cu părul lung, auriu. Un bărbat pleşuv cu o barbă galbenă, 
murdară, poate trece neobservat. Prefer să nu fiu recunoscut 
câtă vreme sunt în lanţuri. 

Pumnalul nu era pe cât de ascuţit ar fi trebuit. Cleos reteza 
fără teamă, tăind şi sfârtecând prin claia încurcată şi azvârlind 
părul peste bord. Buclele aurii pluteau pe luciul apei, rămânând 
în urmă, una câte una. În timp ce şuviţele încâlcite dispăreau, un 
păduche cobori pe gâtul lui Jaime. Il prinse şi îl zdrobi cu unghia 
degetului mare. Ser Cleos mai culese şi alţii de pe scalpul lui şi îi 
aruncă în valuri. Jaime îşi vâri capul în apă şi îl puse pe Ser Cleos 
să-şi ascută cuțitul înainte de a-l lăsa să-i radă ultimii milimetri 
de mirişte galbenă. Când treaba fu terminată, trecură şi la 
aranjatul bărbii. 

Chipul ce se oglindea în apă era al unui bărbat pe care Jaime 
nu-l cunoştea. Nu numai că era pleşuv, dar arăta de parcă 
îmbătrânise cu cinci ani în temniţa aceea. Avea faţa mai suptă, 
cu cearcăne sub ochi şi riduri pe care nu şi le amintea. Așa, nu 
mai semăn atât de mult cu ea. Cersei va uri asta. 

Pe la amiază, Ser Cleos adormise. Sforăiturile lui sunau ca 
măcăitul unor rațe împerechindu-se. Jaime îşi lungi gâtul, să 
privească lumea trecând pe lângă ei; după întunericul celulei, 
fiecare piatră şi fiecare copac erau o minune. 

Câteva colibe cu o singură încăpere apărură şi dispărură, 
cocoţate pe stâlpi înalţi, care le făceau să semene cu nişte 
cocori. Nu văzură nici ţipenie de om. Păsările zburau deasupra 
lor sau ţipau din pomii care străjuiau ţărmul, iar Jaime zări peşti 
argintii brăzdând apa. Păstrăvul/ familiei Tully, semn rău, gândi 
el, până când văzu un altul şi mai rău - unul dintre buştenii 
plutitori pe lângă care trecură se dovedi a fi un cadavru, umflat 
şi palid. Mantia îi era încurcată printre rădăcinile unui copac 
căzut, colorată, inconfundabil, în purpuriul Lannisterilor. Se 
întrebă dacă fusese cineva cunoscut. 

Furcile Tridentului erau calea cea mai uşoară pentru a trece 
lucruri sau oameni peste ţinuturile riverane. In vremuri de pace, 
ar fi putut întâlni pescari în luntrile lor, corăbii cu grâne duse în 
aval, negustori vânzând de la ace până la baloţi de pânză în 
prăvăliile lor plutitoare, poate chiar şi barca vreunui comediant, 
pictată în culori ţipătoare, cu pânze matlasate, în zeci de culori, 
croindu-şi drum în susul râului, din sat în sat şi din castel în 
castel. 

Dar războiul îşi luase obolul. Treceau pe lângă sate, dar nici 
urmă de ţărani. Un năvod gol, sfâşiat, atârnând din vreun copac 
era singurul semn că pe acolo fuseseră pescari. O fată care îşi 
adăpa calul o zbughi îndată ce le văzu pânza. Mai târziu, trecură 
pe lângă o duzină de ţărani care săpau un câmp, lângă ruinele 
unui turn pârjolit. Oamenii îi priviră posomorâţi şi se întoarseră la 
treburile lor, după ce hotărâră că barca nu reprezenta nici o 
ameninţare. 

Furca Roşie era o apă domoală, cu albia largă, un râu 
întortocheat, cu meandre şi cotituri, presărat cu insulițe 
împădurite şi adesea strangulat de stavile şi bancuri de nisip ce 
stăteau ascunse chiar sub luciul apei. Insă Brienne părea să aibă 
ochiul ager la pericole, găsind de fiecare dată făgaşul. Când 
Jaime o lăudă pentru cât de bine cunoştea râul, ea îl privi 
neîncrezătoare şi spuse: 

— Nu cunosc râul. Tarthul este o insulă. Am învăţat să 
stăpânesc vâslele şi vela înainte să fi stat în şa. 

Ser Cleos se ridică şi se frecă la ochi. g 

— O, zei, mă dor brațele. Sper că vântul nu se opreşte. Il 

adulmecă. Simt miros de ploaie. 

Jaime ar fi primit cu bucurie o ploaie straşnică. Temniţele 
Riverrunului nu erau cele mai curate locuri din cele Şapte 
Regate. Probabil că trupul îi mirosea deja a brânză stătută. 

Cleos privi, mijindu-şi ochii, în josul apei. 

— Fum! 

Un deget subţire, gri, se îndoia, făcându-le semn să se 
apropie. Se ridica din-spre ţărmul sudic, la mai multe mile 
depărtare, răsucindu-se, curbându-se. Mai jos, Jaime desluşi 
rămăşiţele unei clădiri imense, arzând mocnit, şi un stejar înţesat 
de trupuri de femei. 

Ciorile abia se atinseseră de cadavre. Frânghiile subţiri tăiau 
adânc în carnea moale a gâtlejurilor, iar când vântul bătea, 
trupurile se răsuceau, legănându-se. 

— N-a fost o treabă cavalerească, spuse Brienne când erau 
destul de aproape ca să poată vedea limpede. Nici un cavaler 
adevărat n-ar îngădui un asemenea măcel. 

— Fătucă, adevărații cavaleri văd lucruri mai rele ori de câte 
ori merg la război, zise Jaime. Şi, da, fac lucruri mai rele. 

Brienne cârmi către țărm. 

— N-am să las nici o făptură nevinovată să rămână hrană 
pentru ciori. 

— O fătucă fără inimă. Ciorile trebuie să mănânce şi ele. 
Rămâi pe râu şi lasă morţii în pace, femeie. 

Acostară în aval de locul unde stejarul uriaş îşi pleca ramurile 
deasupra apei. În timp ce Brienne cobora pânzele, Jaime se dădu 
jos, mişcându-se greoi, cu lanţurile la picioare. Apa Furcii Roşii îi 
umplu cizmele şi îl udă până la piele, prin pantalonii jerpeliţi. 
Râzând, se prăbuşi în genunchi, îşi vâri capul sub apă şi îl 
scoase, picurând. Mâinile îi erau mânjite de noroi, iar când şi le 
curăţă în valuri, le văzu parcă mai slabe şi mai palide decât şi le 
amintea. Işi simţi picioarele înţepenite şi nesigure, când îşi lăsă 
povara trupului pe ele. La naiba, am stat prea mult în temnita 
Casei Tully! 

Brienne şi Cleos traseră barca la mal. Cadavrele atârnau 
deasupra capetelor lor, pătrunse de moarte ca nişte fructe 
putrede. 

— Unul dintre noi va trebui să le dea jos, spuse fetişcana. 

— Mă urc eu. Jaime se apropie de mal, zornăind. Numai 
scoate-mi lanţurile astea. 

Brienne privea în sus, la una dintre femeile moarte. Jaime veni 

mai aproape, târşâindu-şi picioarele, cu paşi mici, poticniţi - 
singurul fel în care lanţul de o palmă îi îngăduia să meargă. 
Zâmbi, văzând inscripţia grosolană ce atârna la gâtul celui mai 
de sus cadavru. 

— Doamna cu lei, citi el. O, da, femeie, a fost o treabă cât se 
poate de necava-lerească... dar au făcut-o oamenii tăi, nu ai mei. 
Mă întreb cine erau aceste femei. 

— Târfe de tavernă, zise Ser Cleos. Asta a fost un han, acum 
mi-l amintesc. Câţiva dintre oamenii din escorta mea au petrecut 
noaptea aici, când ne-am întors ultima oară la Riverrun. 

Nu mai rămăsese nimic din clădire, doar temelia de piatră şi 
un talmeş-balmeş de grinzi prăbuşite, carbonizate. Fumul se 
ridica încă din cenuşă. 

Jaime lăsase bordelurile şi târfele pe seama fratelui său, 
Tyrion; Cersei era singura femeie pe care o dorise vreodată. 

— S-ar părea că fetele i-au desfătat pe câţiva dintre soldaţii 
nobilului meu tată. Probabil i-au servit cu mâncare şi băutură. În 
felul ăsta şi-au câştigat colanele de trădători, cu un sărut şi o 
cană cu bere. Jaime aruncă o privire în susul şi în josul râului, să 
se asigure că nu era chiar nimeni prin preajmă. Acesta e ţinutul 
Brackenilor. Lordul Janos ar fi putut porunci să fie omorâte. Tatăl 
meu i-a pârjolit castelul, mă tem că Lordul Janos nu ne iubeşte. 

— S-ar putea să fie mâna lui Marq Piper, zise Ser Cleos. Sau a 
lui Beric Dondarion, năluca pădurii, deşi am auzit că el ucide 
doar soldaţi. Probabil a fost vreo ceată de nordici ai lui Roose 
Bolton. 

— Bolton a fost înfrânt de tatăl meu la Furca Verde. 

— Dar nu nimicit, preciza Ser Cleos. A venit din nou la sud, 
când Lordul Tywin a mărşăluit împotriva vadurilor. Umbla vorba 
la Riverrun că a luat Harrenhalul din mâinile lui Ser Amory Lorch. 

Lui Jaime nu-i plăcea deloc cum sună asta. 

— Brienne, zise el, făcându-i favoarea să-i spună pe nume, în 
speranţa că l-ar putea asculta, dacă Lordul Bolton stăpâneşte 
Harrenhalul, e de aşteptat ca Triden-tul şi drumul regelui să fie 
păzite. 

Lui Jaime i se păru că zăreşte o umbră de şovăială în ochii ei 
mari şi albaştri. 

— Eşti sub protecţia mea, zise Brienne. Ar trebui să mă 
omoare mai întâi pe mine. 

— N-aş crede că asta le-ar da bătăi de cap. 

— Lupt la fel de bine ca tine, se apără ea. Am fost printre cei 

şapte aleşi ai Regelui Renly. Mi-a aşezat pe umeri, cu mâinile lui, 
mantia vărgată de mătase a Gărzii Curcubeului. 

— Garda Curcubeului? Tu şi alte şase fete, am dreptate? Un 
cântăreţ zicea odată că toate fecioarele sunt frumoase în 
mătase, dar nu te-a întâlnit pe tine, nu-i aşa? 

Femeia roşi. 3 

— Avem morminte de săpat. Incepu să se cațere în copac. 

Ramurile de jos ale stejarului erau destul de mari ca să poată 
sta în picioare, după ce urcă trunchiul. Se strecură printre frunze, 
cu pumnalul în mână, tăind funiile cadavrelor. Muştele roiau în 
jurul leşurilor care cădeau şi duhoarea era din ce în ce mai greu 
de suportat, cu fiecare cadavru căzut la pământ. 

— Mare osteneală, pentru nişte târfe, se plânse Ser Cleos. Cu 
ce ar trebui să săpăm? Nu avem lopeţi, iar eu, unul, n-am de 
gând să-mi folosesc sabia, eu... 

Brienne scoase un strigăt. In loc să urce, sări jos. 

— La barcă! Repede! Am văzut o corabie. 

Se zoriră din răsputeri, deşi Jaime nu putea să alerge mai 
deloc şi fu luat pe sus în barcă, de vărul lui. Brienne urni barca 
de la mal cu o singură vâslă şi ridică în grabă pânzele. 

— Ser Cleos, va trebui să vâsleşti şi tu. 

Ser Cleos se supuse. Barca începu să spintece apa puţin mai 
repede; curent, vânt şi vâsle, toate îşi uniră forţele. Jaime stătea 
înlănţuit, privind în amonte. Vedea doar vârful celeilalte vele. 
După felul cum cotea la Furca Roşie, părea să fie dincolo de 
câmpuri, înaintând spre nord, în spatele unei perdele de copaci, 
în timp ce ei se îndreptau spre sud, dar Jaime ştia că era o iluzie. 
Işi ridică ambele mâini, umbrindu-şi ochii. 

— Roşu-murdar şi albastru-deschis, anunţă el. 

Gura mare a lui Brienne se muncea fără un sunet, făcând-o să 
arate ca o vacă rumegându-şi nutreţul. 

— Mai repede, ser. 

Hanul dispăru în curând în spatele lor, şi nu se mai zărea nici 
vârful velei, dar asta nu însemna nimic. După ce aveau să treacă 
de cotul râului, urmăritorii lor se vor ivi din nou. 

— Putem spera că nobilii Tully se vor opri să îngroape târfele 
moarte, presupun. Perspectiva de a se întoarce în celulă nu-l 
încânta pe Jaime. Tyrion s-ar putea gândi la o soluție isteață 
acum, dar mie, unul, nu-mi trece prin minte decât să mă reped la 
ei cu sabia. 

Aproape o oră întreagă se jucară de-a v-aţi ascunselea cu 

urmăritorii, gonind printre meandre şi mici insule împădurite. 
Tocmai când începeau să spere că reuşiseră cumva să-şi piardă 
urma, corabia îndepărtată se arătă din nou. Ser Cleos se opri din 
vâslit. N 

— Lua-i-ar Ceilalţi. Işi şterse fruntea de sudoare. 

— Vâsleşte! porunci Brienne. 

— E o galeră fluvială, anunță Jaime după ce privise cu atenție 
o vreme. Cu fiecare bătaie a vâslelor, mai creştea parcă puţin. 
Nouă vâsle pe fiecare parte, ceea ce înseamnă optsprezece 
bărbaţi. Mai mulţi, dacă au şi soldaţi, pe lângă vâslaşi. Şi au 
pânze mai mari decât ale noastre. Nu putem scăpa de ea. 

Ser Cleos îngheţă, cu vâsla în mână. 

— Optsprezece, spui? 

— Câte şase pentru fiecare. Eu m-aş pune cu opt, dar brăţările 
astea mă cam încurcă. Jaime îşi ridică încheieturile. Doar dacă nu 
cumva Lady Brienne ar binevoi să mă dezlege. 

Ea îl ignoră, concentrându-şi toate eforturile la vâslit. 

— Am avut un avans de o jumătate de noapte faţă de ei, 
spuse Jaime. Ei vâslesc din zori, lăsând să se odihnească doar 
câte doi vâslaşi o dată. Trebuie să fie epuizați. Doar acum, la 
vederea bărcii noastre, au căpătat pesemne un imbold, dar asta 
nu va dura. Ar trebui să fim în stare să omorâm o mare parte 
dintre ei. 

Ser Cleos se uita la el cu gura căscată. 

— Dar... sunt optsprezece. 

— Cel puţin. Mai degrabă sunt douăzeci sau douăzeci şi cinci, 
zise Jaime. 

Vărul său suspină adânc. 

— Nu putem spera să înfrângem optsprezece. 

— Am spus eu aşa ceva? Cel mai bun lucru la care putem 
spera este să murim cu săbiile în mâini. Era absolut sincer. Jaime 
Lannister nu se temuse niciodată de moarte. 

Brienne se opri din vâslit. Sudoarea îi lipise pe frunte şuviţe 
din păru-i de culoarea inului, iar grimasa ce i se aşternuse pe 
chip o făcea mai urâtă ca niciodată. 

— Eşti sub protecţia mea, spuse ea, cu glasul răguşit de 
mânie, aproape un mârâit. 

In faţa unei asemenea înverşunări, Jaime nu-şi putu stăpâni 
râsul. E Câinele cu ţâțe, gândi el. Sau ar fi, dacă am putea vorbi 
de aşa ceva. 

— Atunci, apără-mă, fătucă. Sau eliberează-mă, ca să mă apăr 


38 


singur. 

Galera trecea uşor în aval, o imensă libelulă de lemn. În jurul 
ei, apa spumega sub furia vâslelor. Câştiga teren văzând cu 
ochii, iar oamenii de pe punte se îmbulzeau tot mai în faţă, pe 
măsură ce se apropia. In mâini le străluceau săbiile, iar Jaime 
văzu şi arcuri. Arcaşi. Ura arcaşii. 

La pupa năvalnicei galere stătea un bărbat îndesat, cu capul 
pleşuv, sprâncene albe, stufoase, şi braţe vânjoase. Peste zale, 
purta o cămaşă albă, slinoasă, cu o salcie plângătoare brodată 
cu fir verzui, însă pe mantie avea cusut un păstrăv argintiu. 
Căpitanul gărzii din Riverrun. La vremea lui, Ser Robin Ryger 
fusese un luptător dârz, dar vremea lui trecuse. Era de o vârstă 
cu Hoster Tully şi îmbătrânise odată cu stăpânul său. 

Când bărcile se aflau la cincizeci de metri una de alta, Jaime îşi 
strânse palmele căuş în jurul gurii şi strigă peste apă: 

— Ai venit să-mi urezi vânt bun, Ser Robin? 

— Am venit să te duc înapoi, Regicidule, răcni Lordul Robin 
Ryger. Cum de ţi-ai pierdut părul auriu? 

— Sper să-mi orbesc duşmanii cu strălucirea testei. Tie ţi-a 
mers destul de bine. 

Pe Ser Robin nu-l amuza. Distanţa dintre galeră şi barcă se 
micşorase la patruzeci de metri. 

— Aruncaţi-vă vâslele şi armele în râu şi nimeni nu va păti 
nimic. 

Ser Cleos se răsuci: 

— Jaime, spune-i că am fost eliberaţi de Lady Catelyn... un 
schimb de prizonieri, în bună lege. 

Jaime îi spuse, dar fără nici un folos. 

— Lady Catelyn Stark nu e stăpână peste Riverrun, îi strigă 
Robin. Patru arcaşi se aşezară pe poziţii, flancându-l, doi în 
picioare, doi în genunchi. Aruncaţi- vă săbiile în apă. 

— Nu am sabie, replică Jaime, da, dacă aş avea, ți-aş vâri-o în 
burtă, iar celor patru mişei le-aş ciopârţi ouăle. 

li răspunse un stol de săgeți. Una lovi catargul cu un zgomot 
surd, două străpunseră vela şi a patra trecu la câţiva centimetri 
de Jaime. 

Un alt cot larg a râului se desluşea în faţa lor. Brienne înclină 
barca, întorcând-o de-a curmezişul curbei. Verga se balansa, cu 
vela pârâind, umflată de vânt. In faţa lor, o insulă mare trona în 
mijlocul apei. Şuvoiul principal curgea către dreapta. Spre 
stânga, un braţ al râului se alungea între insulă şi falezele înalte 

ale țărmului nordic. Brienne întoarse cârma şi luntrea o tăie spre 
stânga, cu vela fremătând. Jaime îi urmări ochii. Ochi frumoşi, 
gândi el, şi /iniştiţi. Ştia să citească ochii unui om. Ştia cum arăta 
frica. E hotărâtă, nu disperată. 

La treizeci de metri în urma lor, galera intra în curbă. 

— Ser Cleos, ia cârma, ordonă fetişcana. Regicidule, ia o vâslă 
şi fereşte-ne de stânci. 

— Cum porunceşte doamna mea. O vâslă nu era o sabie, dar 
paleta putea să zdrobească faţa unui om, dacă era bine mânuită, 
iar coada putea fi folosită pentru a para loviturile. 

Ser Cleos îndesă vâsla în mâna lui Jaime şi se îndreptă în 
grabă spre pupa. Trecură de capul insulei şi porniră la goană în 
josul braţului, împroşcând apa către faleză, când barca se înclină. 
Insula era acoperită de o pădure deasă, un hăţiş de sălcii, stejari 
şi pini înalţi, aruncând peste apele adânci umbre întunecate, ce 
ascundeau cioturi şi trunchiuri putrede de copaci înecaţi. in 
stânga lor, faleza se ridica abruptă şi stâncoasă, cu râul 
spumegând în valuri albe în jurul bolovanilor sparţi şi al pietrelor 
căzute de-a valma de pe costişă. 

Trecură din lumina soarelui în umbră, feriţi de privirea galerei, 
între un zid verde de copaci şi o faleză stâncoasă, gri-maronie. 
Un răgaz de câteva clipe din calea săgeților, gândi Jaime, 
îndepărtând barca de un bolovan pe jumătate scufundat. 

Barca se clătină. Auzi un pleoscăit scurt şi, când privi împrejur, 
Brienne dispăruse. O clipă mai târziu, o zări din nou, ridicându-se 
din valuri, la poalele falezei, îşi croi drum prin apa mică, înainta 
de-a buşilea peste câteva pietre şi începu să se caţere. Ser Cleos 
se holbă la ea cu gura căscată. Nebuna, gândi Jaime. 

— N-o lua în seamă pe fătucă, se răsti el la Ser Cleos. 
Cârmeşte! 

Vedeau pânza mişcându-se în spatele copacilor. Galera li se 
înfăţişă întreagă în mijlocul cotiturii, la douăzeci şi cinci de metri 
în spatele lor. Când se apropie, prora se balansa cu putere şi o 
mulţime de săgeți îşi luară zborul, dar toate îi ocoliră. Mişcarea 
celor două bărci le dădea bătăi de cap arcaşilor, dar Jaime ştia că 
vor învăţa cât de curând să se echilibreze. Brienne era la 
jumătatea stâncii, ridicându-şi trupul cu mâinile. Ryger o va 
vedea, cu siguranță, iar atunci va pune arcaşii să o doboare. 
Jaime hotărî să pună mândria bătrânului la încercare: 

— Ser Robin, strigă el, ascultă-mă o clipă. 

Ser Robin ridică o mână şi arcaşii săi coborâră arcurile. 

— Spune ce vrei, Regicidule, dar repede. 

Barca ţâşni printre bucăţi risipite de pietre sparte, când Jaime 
strigă: 

— Ştiu o cale mai bună de rezolvare - lupta de la om la om. Tu 
şi cu mine. 

— Nu m-am născut azi-dimineață, Lannister. 

— NU, dar ai toate şansele să mori în după-amiaza asta. Jaime 
ridică mâinile, ca interlocutorul lui să-i vadă cătuşele. Voi lupta 
cu tine înlănţuit. De ce te-ai teme? 

— Nu de tine, ser. Dacă ar fi să aleg, nimic nu mi-ar plăcea 
mai mult, dar mi s-a poruncit să te duc înapoi viu, dacă se poate. 
Arcaşi... Le făcu semn. Potriviţi. Intindeți. Tra... 

Şirul de arcaşi era la mai puţin de douăzeci de metri. Cu greu 
ar fi putut rata. Dar, când îşi întinseră arcurile lungi, o ploaie de 
pietricele năvăli în jurul lor. Pietricelele răpăiră pe punte, le 
săltară de pe coifuri şi împroşcară apa de-o parte şi de alta a 
prorei. Cei care aveau destulă minte să înţeleagă ridicară 
privirea tocmai când un bolovan, mare cât o vacă, se desprinse 
din vârful stâncii. Ser Robin ţipă înspăimântat. Piatra se rostogoli 
prin aer, lovi faţa stâncii, se rupse în două şi se prăvăli peste ei. 
Bucata cea mai mare izbi catargul, sfârtecă vela, aruncă doi 
arcaşi în râu şi zdrobi piciorul unui vâslaş aplecat deasupra vâslei 
sale. luţeala cu care galera începu să se umple de apă sugera că 
bucata mai mică lovise direct în carenă. Strigătele vâslaşilor 
răsunară, lovindu-se, cu ecou, de stâncă, în timp ce arcaşii se 
zbăteau, duşi de curent. După cum împroşcau apa, nici unul 
dintre ei nu ştia să înoate. Jaime râse. 

Pe când ieşeau din cotul râului, galera se scufunda printre 
mlaştini, vârtejuri şi stavile, iar Jaime Lannister ajunsese la 
concluzia că zeii erau buni. Ser Robin şi blestemaţii lui de arcaşi 
aveau să facă un drum lung şi ud înapoi spre Riverrun, iar Jaime 
era scăpat de fetişcana voinică şi urâtă. Nici eu însumi n-aş fi 
putut plănui totul mai bine. Când voi scăpa de lanţurile astea... 

Ser Cleos ţipă. Când Jaime ridică privirea, Brienne îşi târa 
picioarele pe creasta stâncii, cu mult în faţa lor, căci traversase 
un deget de pământ, în timp ce ei urmau curbura râului. Se 
aruncă de pe stâncă şi, plonjând, cu trupul îndoit, era aproape 
graţioasă. Ar fi fost urât din partea lui să spere că Brienne îşi va 
zdrobi ţeasta de o piatră. Ser Cleos îndreptă barca spre ea. Din 
fericire, Jaime avea încă vâsla. Un brânci când iese, şi voi scăpa 
de ea. 

Se pomeni, în schimb, întinzându-i văsla pe deasupra apei. 
Brienne se agăţă cu putere şi Jaime o trase în barcă. In timp ce o 
ajuta să urce, apa îi curgea din păr şi îi picura de pe umeri, 
băltind pe punte. Vaă e şi mai urâtă. Cine ar fi crezut că e 
posibil? 

— Eşti o fătucă a naibii de proastă, îi spuse. Am fi putut pleca 
fără tine. Presupun că aştepţi să-ţi mulţumesc. 

— N-am nevoie de mulţumirile tale, Regicidule. Am jurat să te 
duc teafăr la Debarcaderul Regelui. 

— Şi chiar ai de gând să-ţi ţii jurământul? Jaime îi oferi cel mai 
luminos zâmbet al său. Asta chiar că e o minune. 


CATELYN 


Ser Desmond Grell slujise Casa Tully toată viaţa. Fusese 
scutier când s-a născut Catelyn, cavaler când a învăţat ea să 
umble, să călărească şi să înoate, maestru de arme când s-a 
măritat. O văzuse pe micuța Cat, fiica Lordului Hoster, devenind 
tânără femeie, doamna unui mare lord, mama unui rege. /ar 
acum m-a văzut şi devenind trădătoare. 

Când plecase la luptă, fratele ei, Edmure, îl numise pe Ser 
Desmond castelan de Riverrun, aşa că lui îi reveni sarcina de a 
se ocupa de nelegiuirea săvârşită de Catelyn. Ca să se simtă mai 
puţin stânjenit, îl adusese cu el pe servitorul tatălui său, 
neînduplecatul Utherydes Wayn. Cei doi bărbaţi stăteau şi se 
uitau la ea; Ser Desmond trupeş, roşu la faţă, jenat, Utherydes 
grav, sfrijit, melancolic. Fiecare aştepta să vorbească celălalt. 
Și-au dăruit viața în slujba tatălui meu, iar eu i-am răsplătit cu 
dezonoare, gândi Catelyn cu amărăciune. 

— Fiii tăi, spuse în cele din urmă Ser Desmond. Maester 
Vyman ne-a spus. Bieţii copii. ingrozitor, îngrozitor. Dar... 

_ — ţi împărtăşim durerea, doamna mea, zise Utherydes Wayn. 
Intregul Riverrun jeleşte alături de tine, dar... 

— Cu siguranţă, vestea te-a înnebunit, interveni Ser Desmond, 
o nebunie a suferinţei, nebunia unei mame, oamenii vor înţelege. 
N-ai ştiut... 

— Am ştiut, spuse Catelyn hotărâtă. Mi-a fost limpede ce 
făceam şi ştiam că e o trădare. Dacă nu mă veţi pedepsi, 
oamenii vor crede că ne-am înţeles să-l eliberăm pe Jaime 
Lannister. A fost fapta mea şi numai a mea, şi eu singură trebuie 

să răspund pentru ea. Puneţi-mă în lanţurile goale ale Regicidului 
şi le voi purta cu demnitate, dacă aşa trebuie să se întâmple. 

— Lanţuri? Doar cuvântul părea să-l scandalizeze pe bietul Ser 
Desmond. Pentru mama regelui, propria fiică a stăpânului meu? 
Cu neputinţă! 

— Poate, spuse intendentul Utherydes Wayn, doamna mea ar 
fi de acord să fie închisă în camerele ei până ce se întoarce Ser 
Edmure. O vreme în singurătate, să se roage pentru fiii ei ucişi? 

— Inchisă, da, zise Ser Desmond. Inchisă într-o celulă din turn, 
asta ar merge. 

— Dacă e să fiu închisă, lăsaţi-mă în camerele tatălui meu, ca 
să-i pot aduce alinare în ultimele zile ale vieţii sale. 

Ser Desmond cumpăni o clipă. 

— Prea bine. Nu-ţi vor lipsi nici confortul, nici curtoazia, însă 
libertatea castelului îţi va fi interzisă. Vizitează septul, dacă simţi 
nevoia, dar altminteri rămâi în camerele Lordului Hoster până la 
întoarcerea Lordului Edmure. 

— Cum ţi-e voia. Fratele ei, Edmure, nu putea fi numit lord 
atât timp cât tatăl lor era în viaţă, însă Catelyn nu-l corectă. Pune 
un străjer să mă păzească, dacă trebuie, dar îţi dau cuvântul 
meu că nu voi încerca să evadez. 

Ser Desmond clătină din cap, vizibil bucuros să scape de 
misiunea lui ingrată, dar Utherydes Wayn, cu ochii săi trişti, mai 
zăbovi o clipă după ce castelanul îşi făcu ieşirea. 

— Ai făcut un lucru grav, doamna mea, însă în zadar. Ser 
Desmond l-a trimis pe Ser Robin Ryger pe urmele lor, să-l aducă 
pe Regicid înapoi... sau, dacă nu reuşeşte, capul său. 

Catelyn nici nu se aşteptase la altceva. Fie ca Războinicul să 
dea putere brațului tău, Brienne, se rugă ea. Făcuse tot ce i-a 
stat în puteri, nu-i mai rămăsese decât să spere. 

Lucrurile îi fură mutate în dormitorul tatălui ei, dominat de 
patul mare, cu baldachin, în care se născuse Catelyn, cu stâlpii 
sculptați în formă de păstrăvi săltând. Tatăl ei fusese mutat şi el, 
cu câteva trepte mai jos, cu patul de boală aşezat cu faţa către 
balconul triunghiular spre care dădea solariul său, de unde putea 
să vadă râurile pe care le iubise întotdeauna. 

Lordul Hoster dormea când intră Catelyn. Ea ieşi pe balcon şi 
rămase cu o mână sprijinită de balustrada aspră. Dincolo de 
zidurile castelului, zburdalnica Piatră Răsucită se unea cu 
domoala Furcă Roşie şi Catelyn putea vedea până departe, în 
josul râului. Dacă dinspre est se apropie o velă dungată, va fi Ser 

Robin, întorcându-se. Deocamdată, pe suprafaţa apei nu se 
zărea nimic. Mulţumi zeilor pentru asta şi reveni înăuntru, pentru 
a sta cu tatăl ei. 

Nu-şi putea da seama dacă Lordul Hoster ştia că ea se află 
acolo sau dacă prezenţa ei îi aducea vreo mângâiere, dar fiind cu 
el, simţea alinare. Ce-ai spune, tată, dacă ai şti ce fărădelege am 
săvârşit? se întrebă ea. Oare tu ai fi făcut la fel, dacă în mâinile 
duşmanilor noştri am fi fost Lysa şi cu mine? Sau m-ai condamna 
şi tu, spunând că a fost nebunia unei mame? 

In cameră plutea miros de moarte; un miros greu, dulceag şi 
dezgustător, care stăruia în aer. li amintea de fiii pe care-i 
pierduse, de dragul ei Bran şi de micul ei Rickon, ucişi de mâna 
lui Theon Greyjoy, care fusese străjerul lui Ned. Incă îl plângea 
pe Ned, avea să-l plângă întotdeauna, dar să-i fie luaţi şi 
copilaşii... 

— E un lucru monstruos de crud să pierzi un copil, şopti ea 
încetişor, mai mult pentru sine decât pentru tatăl său. 

Ochii Lordului Hoster se deschiseră. 

— Tansy, rosti el cu glas răguşit, plin de durere. 

Nu mă recunoaşte. Catelyn se obişnuise ca el s-o confunde cu 
mama sau cu sora sa, Lysa, însă Tansy îi era un nume 
necunoscut. 

— Sunt Catelyn, spuse ea. Sunt Cat, tată. 

— lartă-mă... sângele... o, te rog... Tansy... 

Oare era cu putinţă să fi existat o altă femeie în viaţa tatălui 
ei? Vreo ţărăncuţă căreia îi greşise în tinereţe, poate? Oare să fi 
găsit alinare în braţele vreunei slujnicuțe, după moartea mamei 
ei? Era, totuşi, bizar, tulburător. Dintr-odată, se simţi ca şi cum 
nu l-ar fi cunoscut deloc pe tatăl ei. 

— Cine e Tansy, stăpâne? Vrei să trimit după ea, tată? Unde 
aş putea s-o găsesc? 

Lordul Hoster murmură: 

— Moartă. Mâna lui bâjbâi după a ei. Vei avea alţii... copii 
drăgălaşi şi de neam. 

Alţii? se întrebă Catelyn. A uitat că Ned e mort? Oare încă 
vorbeşte cu Tansy, sau acum sunt eu, sau Lysa, ori mama? 

Când Lordul Hoster tuşi, saliva îi ţâşni îmbibată de sânge. 
Strânse degetele lui Catelyn. 

— ... să fii o soţie bună şi zeii te vor binecuvânta... fiii... fii 
nobili... aaahhh! Cuprins de un spasm, Lordul Hoster îşi încleşta 
mâna. Scoase un strigăt înăbuşit, înfigându-şi unghiile în carnea 

ei. 

Maester Vyman veni în grabă să prepare o nouă doză de lapte 
de mac şi să-şi ajute stăpânul s-o dea pe gât. Curând, Lordul 
Hoster Tully se prăbuşi din nou într- un somn adânc. 

— Vorbea despre o femeie, îi spuse Catelyn. Tansy. 

— Tansy? Maester o privi cu ochi goi. 

— Nu cunoşti pe nimeni cu acest nume? O slujnică, o femeie 
din vreun sat de prin apropiere? Poate cineva din ultimii ani? 
Catelyn fusese plecată din Riverrun foarte mult timp. 

— Nu, doamna mea. Pot să mă interesez, dacă doreşti. 
Utherydes Wayne ar şti cu siguranţă dacă o asemenea persoană 
a slujit vreodată la Riverrun. Tansy, ai spus? Floare de calomfir. 
Oamenii din popor dau adesea fiicelor lor nume de flori şi 
plante... Maester rămase pe gânduri. A fost o văduvă, îmi 
amintesc. Venea la castel, în căutare de tălpi de la pantofii vechi. 
O chema Tansy, dacă mă gândesc bine. Sau oare Pansy? Aşa 
ceva. Dar n-a mai venit de mulţi ani... 

— Pe aceea o chema Violet, spuse Catelyn, care şi-o aducea 
foarte bine aminte. 

— Aşa? Maester îşi luă un aer spăşit. Scuzele mele, Lady 
Catelyn, dar nu pot să mai rămân. Ser Desmond a decretat că nu 
avem voie să vorbim cu tine decât atât cât ne e datoria. 

— Atunci trebuie să faci aşa cum ţi s-a poruncit. Catelyn nu-l 
putea învinui pe Ser Desmond. Nu-i dăduse motive să aibă 
încredere în ea şi fără îndoială, se temea că ea ar putea să se 
folosească de loialitatea pe care mulţi dintre oamenii de la 
Riverrun o simțeau încă faţă de fiica stăpânului, ca să pună iar la 
cale vreo infamie. Cel puțin, am scăpat de război, îşi spuse, chiar 
dacă pentru scurt timp. 

După plecarea maesterului, îmbrăcă o mantie de lână şi ieşi 
din nou pe balcon. Lumina soarelui scânteia, poleind cu 
strălucirea ei apele râului ce se rostogoleau în preajma 
castelului. Catelyn îşi umbri ochii, căutând cu privirea o navă în 
depărtări, temându-se că va zări vreuna. Dar nu era nimic, iar 
nimic însemna că speranţele îi erau încă vii. 

Toată ziua a stat şi a privit râul, până în noapte, când au 
început s-o doară picioarele. După-amiaza târziu, la castel veni 
un corb, coborând pe aripi mari, negre, către stâncărie. Aripi 
întunecate, vorbe întunecate, gândi ea, aducându-şi aminte de 
ultima pasăre care sosise şi de oroarea adusă cu ea. 

Maester Vyman se întoarse la căderea serii, să se îngrijească 


45 


de Lordul Tully şi să-i aducă lui Catelyn cina frugală compusă din 
pâine, brânză şi carne fiartă de vită cu hrean. 

— Am vorbit cu Utherydes Wayne, doamna mea. E foarte sigur 
că, de când slujeşte el aici, n-a venit niciodată la Riverrun vreo 
femeie pe nume Tansy. 

— Am văzut că astăzi a venit un corb. L-au prins pe Jaime? Sau 
l-au ucis, ferească zeii! 

— Nu, doamna mea, n-am primit nici o veste despre Regicid. 

— O altă bătălie, atunci? Edmure e la necaz? Sau Robb? Te 
rog, fii bun şi alungă-mi spaimele. 

— Doamna mea, n-ar trebui... Vyman privi împrejur, vrând 
parcă să se asigure că nu mai era nimeni în cameră. Lordul 
Tywin a părăsit ţările riverane. La vaduri e linişte. 

— Atunci de unde a venit corbul? 

— De la vest, răspunse el, făcându-şi de lucru cu aşternuturile 
Lordului Hoster şi ocolind privirea lui Catelyn. 

— Veşti despre Robb? 

Maesterul şovăi. 

— Da, doamna mea. N 

— S-a întâmplat ceva. Işi dădea seama după purtarea lui. li 
ascundea ceva. Spune-mi, e vorba despre Robb? E rănit? O, zei 
milostivi, nu mort! Nu-mi spune, te rog, că e mort. 

— Înălțimea Sa a fost rănit atacând Cragul, răspunse Maester 
Vyman, evaziv, dar scrie că nu e nici un motiv de îngrijorare şi că 
speră să se întoarcă în curând. 

— O rană? Ce fel de rană? Cât de gravă? 

— Nu e motiv de îngrijorare, scrie el. 

— Toate rănile mă îngrijorează. Are cineva grijă de el? 

— Sunt convins de asta. Maesterul de la Crag se îngrijeşte de 
el, n-am nici o îndoială. 

— Unde a fost rănit? 

— Doamna mea, am poruncă să nu vorbesc cu tine. Regret. 
Adunându-şi poţiunile, Vyman ieşi valvârtej şi Catelyn rămase din 
nou singură cu tatăl ei. Laptele de mac îşi făcuse treaba şi Lordul 
Hoster era cufundat într-un somn adânc. Un firicel subţire de 
salivă i se prelingea dintr-un colţ al gurii deschise, udându-i 
perna. Catelyn luă o bucată de pânză şi îl şterse cu blândeţe. 
Când îl atinse, Lordul Hoster gemu. 

— lartă-mă, spuse el atât de încet, încât Catelyn abia auzi 
vorbele. Tansy... sânge... sângele... zei, aveţi milă... 

Cuvintele lui o tulburară nespus, deşi nu le desluşea înţelesul. 

Sânge, gândi ea. Oare totul trebuie sa se învârtă în jurul 
sângelui? Tată, cine a fost această femeie şi ce i-ai făcut, de ai 
nevoie de atâta iertare? 

In noaptea aceea, Catelyn dormi pe apucate, bântuită de vise 
nedesluşite despre copiii ei, cei pierduţi şi cei morţi. Cu mult 
înainte să se crape de ziuă, se trezi cu vorbele tatălui ei 
răsunându-i în urechi. Copii dragi... şi nobili... De ce ar fi spus 
asta, dacă nu cumva... Să fi zămislit oare un copil cu această 
femeie, Tansy? Nu-i venea să creadă. Fratele ei, Edmure, da. 
N-ar fi surprins-o să afle că Edmure avea o droaie de copii 
nelegitimi. Dar nu tatăl ei, nu Lordul Tully Hoster. Niciodată. 

Putea fi Tansy vreun nume de alint pe care i-l dăduse Lysei, 
aşa cum mie îmi zicea Cat? Lordul Hoster o mai confundase şi 
altă dată cu sora ei. Vei avea alții, a spus el... copiii dragi... 
nobili. Lysa pierduse trei sarcini, de două ori în Eyrie şi a treia 
oară la Debarcaderul Regelui... dar niciodată la Riverrun, unde 
Lordul Hoster ar fi fost aproape, s-o mângâie. Niciodată, dacă nu 
cumva... a fost însărcinată atunci, prima oară... 

Ea şi sora ei se căsătoriseră în aceeaşi zi şi fuseseră lăsate în 
grija tatălui lor când proaspeţii soţi au plecat să se alăture 
rebeliunii lui Robert. După aceea, când ciclul nu le-a mai venit la 
timpul potrivit, Lysa deborda de fericire vorbind despre fiii pe 
care era sigură că îi purta, fiecare, în pântece. 

— Fiul tău va moşteni Winterfellul, al meu Eyrie. O, vor fi cei 
mai buni prieteni, ca Ned al tău şi Lordul Robert. Vor fi mai mult 
fraţi decât veri, ştiu asta, pur şi simplu. 

Era atât de fericită. 

Dar Lysa a început să sângereze nu după mult timp şi toată 
bucuria i s-a stins. Catelyn crezuse întotdeauna că Lysa a avut 
pur şi simplu o întârziere, dar dacă fusese însărcinată... 

Işi amintea clipa când i l-a dat să-l ţină prima oară pe Robb; 
mititel, roşu la faţă şi scâncind, dar puternic de pe atunci şi plin 
de viaţă. De îndată ce i-a aşezat pruncul în braţe, chipul surorii 
sale s-a topit în lacrimi. În grabă, i-a aruncat copilul înapoi şi a 
fugit. 

Dacă ar mai fi pierdut un copil înainte, poate că s-ar explica 
vorbele tatălui ei, şi multe altele... Căsătoria Lysei cu Lordul 
Arryn fusese aranjată în pripă, iar Jon era bătrân încă de pe 
atunci, mai bătrân decât tatăl lor. Un bărbat bătrân, fără 
moştenitor. Celelalte două soţii ale sale îl lăsaseră fără copii, fiul 
fratelui său fusese ucis împreună cu Brandon Stark, la 

Debarcaderul Regelui, galantul său văr murise în Bătălia 
Clopotelor. Avea nevoie de o nevastă tânără, ca să ducă mai 
departe Casa Arryn... o tânără soţie despre care să se ştie că e 
fertilă. 

Catelyn se ridică, îşi trase pe ea o rochie de casă şi cobori 
scările, către solariul cufundat în întuneric, ca să vegheze asupra 
tatălui său. Fu cuprinsă de un sentiment de neputincioasă 
spaimă. 

— Tată, spuse ea. Tată, ştiu ce ai făcut. Nu mai era o mireasă 
inocentă, cu mintea plină de vise. Era o văduvă, o trădătoare, o 
mamă îndoliată şi ştiutoare, ştiutoare în cele lumești. L-ai obligat 
s-o ia de soţie. 

Lysa a fost preţul pe care Jon Arryn a trebuit să-l plătească 
pentru săbiile şi suliţele Casei Tully. 

Nu era de mirare că fusese atât de lipsită de dragoste căsnicia 
surorii ei. Cei din neamul Arryn erau oameni semeţi şi arţăgoşi 
când venea vorba de onoarea lor. Lordul Jon s-ar fi putut însura 
cu Lysa ca să lege Casa Tully de cauza rebeliunii şi cu speranţa 
că va avea un fiu, dar i-ar fi fost greu să iubească o femeie care 
ar fi venit pângărită şi fără voia ei în patul lui. Ar fi fost blând, 
fără doar şi poate, respectuos, da, însă de căldură avea nevoie 
Lysa. 

In ziua următoare, pe când lua micul dejun, Catelyn ceru o 
pană şi hârtie şi începu o scrisoare către sora ei, aflată la Valea 
Arryn. li scrise Lysei despre Bran şi Rickon, căutându-şi din greu 
cuvintele, dar cel mai mult i-a scris despre tatăl lor. 

Acum, când zilele îi sunt numărate, toate gândurile îi sunt 
îndreptate către răul pe care ti l-a făcut. Maester Vyman spune 
că nu îndrăzneşte să facă laptele macului mai puternic. E timpul 
ca tata să-şi lase sabia şi scutul. E timpul să se odihnească. Cu 
toate astea, luptă cu înverşunare, nu vrea să se predea. Din 
cauza ta, cred eu. Are nevoie de iertarea ta. Din cauza războiului, 
drumul de la Eyrie la Riverrun a devenit periculos, ştiu, dar sunt 
sigură că o armată puternică de cavaleri poate să te conducă, 
ferindu-te de primejdii, prin Munţii Lunii! O sută de oameni sau o 
mie? Şi, dacă nu poți veni, nu vrei să-i scrii măcar? Câteva 
cuvinte de dragoste, ca să poată muri în pace! Scrie ce vrei, iar 
eu am să-i citesc, alinându-i suferinţa. 

Chiar în timp ce lăsa pana deoparte şi cerea să i se aducă 
ceara de sigiliu, Catelyn avea sentimentul că scrisoarea făcea, 
probabil, prea puţin şi prea târziu. Maester Vyman nu credea că 

Lordul Hoster va mai rămâne printre ei destul ca pasărea să 
ajungă până la Eyrie şi înapoi. Dar mai spusese aproape acelaşi 
lucru şi altădată... Bărbaţii din familia Tully nu se dădeau bătuţi 
cu una, cu două, chiar dacă soarta le era potrivnică. După ce îi 
încredinţă pergamentul lui Maester Vyman, Catelyn se duse la 
sept şi îi aprinse o lumânare Tatălui Ceresc, pentru tatăl său, oa 
doua Babei, cea care lăsase în lume primul corb, atunci când a 
privit pe furiş dincolo de uşa morţii, şi o a treia Mamei, pentru 
Lysa şi toţii copiii pe care amândouă i-au pierdut. 

Mai târziu în aceeaşi zi, pe când stătea la căpătâiul Lordului 
Hoster cu o carte în mână, citind iar şi iar acelaşi pasaj, auzi 
glasuri puternice şi sunet de goarnă. Ser Robin, îi trecu prin 
minte deodată, înfiorându-se. leşi pe balcon. Afară, pe râu, nu 
era nimic de văzut, însă de aici auzea glasurile mai distinct, 
tropote de cai, zăngănit de armuri şi, când şi când, urale. Catelyn 
porni în susul scărilor şerpuitoare, către acoperişul fortăreței. Ser 
Desmond nu mi-a interzis să merg pe acoperiş, îşi zise în timp ce 
urca. 

Zgomotele veneau din celălalt capăt al castelului, dinspre 
poarta principală. Un grup de oameni stătea în faţa 
barierei-ghilotină care se ridica, pârâind şi trosnind, iar pe 
câmpurile ce se întindeau dincolo de castel se aflau mai multe 
sute de călăreţi. In bătaia vântului, flamurile li se ridicară şi 
Catelyn începu să tremure, uşurată la vederea păstrăvului Casei 
Riverrun. Edmure. 

Trecură două ore până când Edmure socoti de cuviinţă s-o 
viziteze. Castelul răsuna de bucuria revederii, în timp ce bărbaţii 
îşi îmbrăţişau nevestele şi copiii pe care îi lăsaseră acasă. Corbii 
se ridicaseră din stâncărie, fâlfâindu-şi aripile negre, în timp ce-şi 
luau zborul. Catelyn îi privea de la balconul tatălui său. Işi 
spălase părul, îşi schimbase veşmintele şi se pregătise pentru 
reproşurile fratelui său... dar chiar şi aşa, aşteptarea era grea. 

Când, în sfârşit, auzi zgomote dincolo de uşă, se aşeză cu 
mâinile împreunate în poală. Cizmele, jambierele şi cămaşa lui 
Edmure erau împroşcate cu noroi roşu, uscat. Uitânducte la el, 
n-ai fi zis că ieşise învingător dintr-o bătălie. Era slab şi tras la 
faţă, cu obrajii palizi, barba neîngrijită şi ochii scăpărători. 

— Edmure, spuse Catelyn îngrijorată, arăţi rău. S-a întâmplat 
ceva? A trecut vreun Lannister râul? 

— l-am alungat înapoi. Lordul Tywin, Gregor Clegane, Addam 
Marbrand, i-am întors pe toţi din drum. Totuşi, Stannis... Se 

strâmbă. 

— Stannis? Ce-i cu Stannis? 

— A pierdut bătălia la Debarcaderul Regelui, răspunse Edmure 
nefericit. Flota i-a fost pârjolită, armata pusă pe fugă. 

O victorie a Lannisterilor era de rău augur, dar Catelyn nu 
putea împărtăşi disperarea vădită a fratelui său. Era încă 
bântuită de coşmaruri cu umbra pe care o văzuse furişându-se în 
cortul lui Renly şi sângele ţâşnind prin oţelul armurii. 

— Stannis nu ne era mai prieten decât Lordul Tywin. 

— Nu înţelegi. Highgardenul s-a declarat de partea lui Joffrey. 
Dorne la fel. Tot sudul. Gura i se încleşta. lar ţie ţi se pare nimerit 
să-i dai drumul Regicidului. N-aveai nici un drept. 

— Am avut dreptul de mamă. Glasul îi era liniştit, deşi vestea 
despre Highgarden era o lovitură cumplită pentru speranţele lui 
Robb. Dar nu se putea gândi la asta acum. 

— Nici un drept, repetă Edmure. Era prizonierul lui Robb, 
prizonierul regelui tău, iar Robb m-a însărcinat să am grijă de el. 

— Brienne va avea grijă de el. A jurat pe sabia ei. 

— Femeia aceea? 

— Îl va duce pe Jaime la Debarcaderul Regelui şi se va 
întoarce cu Arya şi Sansa, vii şi nevătămate. 

— Cersei nu va renunţa niciodată la ele. 

— Nu Cersei, Tyrion. A jurat în faţa curţii întregi. lar Regicidul a 
jurat şi el. 

— Cuvântul lui Jaime nu face doi bani. Cât despre Pezevenghi, 
se spune că a primit o secure în cap în timpul bătăliei. Va fi mort 
înainte ca Brienne a ta să ajungă la Debarcaderul Regelui, dacă 
va ajunge vreodată. i 

— Mort? Oare puteau fi zeii atât de neîndurători? li ceruse lui 
Jaime să jure de o sută de ori, dar toate nădejdile şi le pusese în 
fratele lui. 

Edmure era orb la suferinţa ei. 

— Jaime era în grija mea, şi am de gând să-l aduc înapoi. Am 
trimis corbi... 

— Către cine? Câţi? 

— Trei, răspunse el, ca mesajul să ajungă sigur la Lordul 
Bolton. Pe râu sau pe uscat, drumul de la Riverrun la 
Debarcaderul Regelui îi duce negreşit aproape de Harrenhal. 

— Harrenhal. Cuvântul însuşi părea că întunecă încăperea. Cu 
glasul răguşit de spaimă, Catelyn spuse: Edmure, ştii ce ai făcut? 

— Nu te teme, n-am pomenit de tine. Am scris că Jaime a 

evadat şi am oferit o mie de dragoni pentru recapturarea lui. 

Din ce în ce mai rău, gândi Catelyn cu disperare. Fratele meu 
e un nătărău. Nestăpânite, nechemate, lacrimile îi umplură ochii. 

— Dacă a fost o evadare şi nu un schimb de ostatici, spuse ea 
cu glas moale, ce i-ar face pe Lannisteri să i le dea lui Brienne pe 
fiicele mele? 

— Nu se va ajunge niciodată la asta. Regicidul se va întoarce 
la noi. Am luat toate măsurile. 

— Cu măsurile pe care le-ai luat, n-am să-mi revăd niciodată 
fiicele. Brienne ar fi putut să-l ducă în siguranţă la Debarcaderul 
Regelui... atât timp cât nimeni nu-i urmărea. Dar acum... Catelyn 
nu mai putea continua. Lasă-mă, Edmure. Nu avea nici un drept 
să-i poruncească aici, în castelul care în curând va fi al lui, însă 
tonul ei nu lăsa loc de discuţii. Lasă-mă cu tata şi cu durerea 
mea, n-am ce să-ţi mai spun. Du-te. Du-te. Nu voia decât să se 
culce, să închidă ochii şi să adoarmă, rugându-se să nu aibă nici 
un vis. 

ARYA 


Cerul era la fel de negru ca zidurile Harrenhalului pe care-l 
lăsau în urmă, iar ploaia cădea mărunt şi fără oprire, şiroindu-le 
pe feţe şi acoperind tropotul cailor. 

Mergeau spre nord, îndepărtându-se de lac, pe drum de 
pământ, brăzdat de făgaşe, peste câmpuri răvăşite, prin păduri şi 
pâraie. Arya porni în frunte, într-un trap sprinten, dând pinteni 
fără păs calului pe care-l furase, până când copacii se închiseră 
în jurul ei. Plăcintă Fierbinte şi Gendry se străduiau din răsputeri 
să se ţină pe urmele ei. In depărtări, lupii urlau, şi Arya auzea 
respiraţia grea a lui Plăcintă Fierbinte. Nimeni nu vorbea. Din 
când în când, Arya arunca o privire peste umăr, să se asigure că 
băieţii erau prea departe şi să vadă dacă erau urmăriţi. 

Îi vor urmări, ştia asta. Furase trei cai din grajduri, o hartă şi 
un pumnal din camera lui Roose Bolton însuşi, omorâse un 
străjer la poarta din spate, spintecându-i beregata când s-a 
aplecat să ridice moneda din fier dăruită de Jaqen H'ghar. Cineva 
avea să-l găsească mort, într-o baltă de sânge, şi apoi se va da 
alarma generală. Il vor trezi pe Lordul Bolton şi vor scotoci tot 
Harrenhalul, de sus până jos, şi atunci vor observa că lipsesc 
harta şi pumnalul, împreună cu nişte săbii de armurărie, pâine şi 
brânză din bucătării, un brutar, un ucenic fierar şi o slujitoare pe 
nume Nan... sau Nevăstuică, sau Arry, depinde pe cine întrebai. 

Stăpânul Dreadfortului nu avea să vină după ei în persoană. 
Roose Bolton va rămâne în pat, cu carnea-i păstoasă acoperită 
de lipitori, dând ordine cu glasu-i moale, şoptit. Urmărirea ar 
putea fi condusă de Walton, omul lui, cel căruia i se spunea 
Gambe de Oțel, datorită jambierelor cu care-şi îmbrăca 
întotdeauna lungile picioare. Sau de bălosul de Vargo Hoat, cu 
mercenarii lui, care îşi ziceau Bravii Camarazi. Alţii îi numeau 
Măştile Insângerate (deşi niciodată în faţă) şi uneori Ciunţii, din 
cauza obiceiului lui Vargo Hoat de a tăia mâinile şi picioarele 
celor care îl nemulţumeau. 

Dacă ne prind, Roose Bolton ne va tăia mâinile şi picioarele, 
gândi Arya, iar apoi ne va jupui. Era încă îmbrăcată în straiele de 
paj, iar pe piept, în dreptul inimii, avea cusut blazonul Lordului 
Bolton, omul jupuit al Dreadfortului. 

De fiecare dată când întorcea capul, aproape că se aştepta să 

vadă o revărsare de torţe ieşind pe porţile îndepărtate ale 
Harrenhalului sau gonind pe zidurile-i groase şi înalte, dar nu era 
nimic. Harrenhalul continuă să doarmă până ce se pierdu în 
beznă şi rămase ascuns în spatele copacilor. 

Când traversară primul pârâu, Arya se abătu de la drum, 
conducându-i, preţ de câteva sute de metri, prin albia 
întortocheată a râului, până să iasă, în cele din urmă, din apă, 
căţărându-se pe un mal stâncos. Arya spera că, dacă urmăritorii 
aveau câini, asta i-ar putea face să le piardă urma. Nu puteau 
rămâne pe drum. Pe drum e moarte, pe toate drumurile e 
moarte. N 

Gendry şi Plăcintă Fierbinte nu crâcneau în faţa ei. In definitiv, 
Arya avea harta, iar Plăcintă Fierbinte părea aproape la fel de 
îngrozit de ea ca de oamenii care i-ar putea urmări. Văzuse 
străjerul pe care-l omorâse. £ mai bine dacă se teme de mine, îşi 
spuse. /n felul ăsta, va face aşa cum spun eu, în loc să facă vreo 
prostie. 

Arya ştia că ar fi trebuit să fie şi ea mai speriată. Avea doar 
zece ani, o fată numai piele şi os, călare pe un cal furat, cu o 
pădure întunecată în faţă, iar în spate cu nişte bărbaţi care i-ar 
tăia bucuroşi picioarele. Cu toate acestea, era cumva mai liniştită 
decât fusese vreodată la Harrenhal. Ploaia îi spălase sângele 
străjerului de pe degete, purta o sabie pe spate, lupii umblau 
după pradă prin întuneric, ca nişte umbre sfrijite cenușii, iar Arya 
Stark era neînfricată. Teama taie mai adânc decât o sabie, şopti 
ea cuvintele învăţate de la Syrio Forel. Şi cuvintele lui Jagen 
H'ghar, va/ar morghulis. 

Ploaia se opri, porni din nou, se opri iarăşi şi iarăşi se stârni, 
dar aveau pelerine bune, să-i apere. Arya îi conducea fără oprire, 
într-un ritm domol şi egal. Era prea întuneric sub copaci ca să 
meargă mai repede, băieţii nu erau călăreţi, nici unul, iar 
pământul moale, crăpat, era primejdios, cu rădăcini pe jumătate 
îngropate şi pietre ascunse. Se încrucişară cu un alt drum, cu 
făgaşe adânci, pline de apă, dar Arya îl evită. In sus şi în jos, pe 
dealurile vălurite, îi purtă Arya, printre ierburi şi mărăcini şi prin 
desişuri întortocheate, pe fundul viroagelor înguste, unde 
crengile încărcate de frunze ude le tăiau calea, biciuindu-le 
feţele. 

O dată, iapa lui Gendry îşi pierdu potcoava în mocirlă, 
lăsându-se cu putere pe picioarele din spate şi aruncându-l din 
şa, dar nici cal, nici călăreț nu păţiră nimic şi Gendry îşi luă figura 

aceea îndărătnică şi încălecă îndată la loc. Nu după mult timp, 
dădură peste trei lupi care devorau stârvul unui căprior. Când 
calul lui Plăcintă Fierbinte simţi mirosul, se sperie şi o luă la 
goană. Doi dintre lupi fugiră şi ei, dar al treilea îşi înălţă capul şi 
îşi dezgoli colții, pregătit să-şi apere prada. 

— La o parte, îi spuse Arya lui Gendry. Incet, să nu-l sperii. Se 
îndepărtară pe furiş, până când lupul şi prada lui nu se mai 
zăreau. Doar atunci, Arya se întoarse şi se luă după Plăcintă 
Fierbinte, care se ţinea cu disperare în şa, gonind printre copaci. 

Mai târziu, trecură printr-un sat pârjolit, croindu-şi drum cu 
grijă printre ruinele colibelor carbonizate, pe lângă oasele unei 
duzini de oameni morţi ce atârnau într-un şir de meri. Când îi 
văzu, Plăcintă Fierbinte începu să se roage, o rugăciune firavă, 
şoptită, pentru îndurarea Mamei, repetată iar şi iar. Arya îşi ridică 
privirea la morţii descărnaţi, în hainele lor putrede, şi îşi spuse şi 
ea rugăciunea. Ser Gregor, sunau cuvintele, Dunsen, Dulcele 
Raff, Gădilătorul şi Câinele, Ser Ilyn, Ser Meryn, Regele Joffrey, 
Regina Cersei. lşi încheie rugăciunea cu valar morghulis, 
atingând moneda lui Jagen, ascunsă sub centură, şi apoi întinse 
mâna şi culese un măr dintre cadavre, în timp ce trecea călare 
pe sub ele. Era moale şi răscopt, dar îl mâncă pe de-a-ntregul, cu 
viermi cu tot. 

Era o zi fără răsărit. Încetul cu încetul, cerul se lumină în jurul 
lor, dar soarele nu-l văzură nici o clipită. Negrul se transformă în 
gri, iar culorile reveniră, cu sfială, în lume. Pinii erau 
înveşmântaţi în nuanţe de verde mohorât, iar copacii aveau 
frunze căzătoare, roşcate şi aurii, ce treceau deja spre maroniu. 
Făcură un popas, cât să adape caii şi să înfulece în grabă un mic 
dejun rece, rupând din pâinea pe care Plăcintă Fierbinte o furase 
din bucătării şi trecând din mână în mână bucăţi mari de brânză 
uscată, îngălbenită. 

— Tu ştii unde mergem? o întrebă Gendry. 

— Spre nord, răspunse Arya. 

Plăcintă Fierbinte privi împrejur, nesigur. 

— In ce parte e nordul? 

Arya îi arătă, făcând semn cu bucata de brânză. 

— Intr-acolo. 

— Dar nu se vede soarele. De unde ştii? 

— După muşchi. Vezi cum cresc pe o singură parte a 
copacilor? Acolo e sudul. 

— Ce căutăm noi la nord? vru Gendry să ştie. 

— Tridentul. Arya desfăşură harta furată, să le arate. Vedeţi? 
Când ajungem la Trident, nu trebuie decât să mergem în susul 
râului, până ajungem la Riverrun, aici. Degetul ei trasă drumul. E 
cale lungă, dar n-avem cum să ne rătăcim, atât timp cât urmăm 
cursul râului. 

Plăcintă Fierbinte se uită chiorâş la hartă. 

— Care e Riverrunul? 

Riverrunul era pictat ca un turn de castel, la bifurcația dintre 
liniile albastre, unduite, ce marcau două râuri, Piatra Răsucită şi 
Furca Roşie. 

— Uite. Arya puse degetul pe el. Scrie Riverrun. 

— Tu ştii să citeşti scrisul? o întrebă el admirativ, ca şi cum ar 
fi spus că poate să umble pe apă. 

Arya înclină din cap. 

— Vom fi în siguranţă când vom ajunge la Riverrun. 

— Adevărat? De ce? 

Fiindcă Riverrunul este castelul bunicului meu, şi fratele meu 
Robb va fi acolo, îi venea să spună. Işi muşcă buza şi înfăşură 
harta. 

— Pur şi simplu. Dar numai dacă ajungem acolo. 

Arya fu prima în şa. Se simţea prost că-i ascundea lui Plăcintă 
Fierbinte adevărul, dar nu avea încredere să-i dezvăluie secretul. 
Gendry ştia, dar asta era altceva. Gendry avea şi el secretul lui, 
deşi nici chiar el nu părea să ştie care era acesta. 

In ziua aceea, Arya grăbi pasul, ţinând caii la trap, atât cât 
îndrăznea, şi îmboldindu-i uneori la galop, când zărea o fâşie de 
câmp neted înaintea lor. Asta se întâmpla, totuşi, destul de rar; 
pe măsură ce înaintau, ţinutul era din ce în ce mai deluros. 
Dealurile nu erau înalte, nici foarte abrupte, dar parcă nu se mai 
sfârşeau şi în curând obosiră să urce şi să coboare şi paşii îi 
purtară singuri de-a lungul vadurilor şi printr-un labirint de văi 
împădurite, peste care copacii îşi întindeau bolta deasă. 

Din când în când, îi trimitea pe Gendry şi Plăcintă Fierbinte 
înainte, iar ea se întorcea pe unde veniseră, încercând să încurce 
urmele, ciulind urechea în tot acest timp la primul semn al 
urmăritorilor. Prea încet, îşi spuse muşcându-şi buza, înaintăm 
prea încet, ne vor prinde, cu siguranță. O dată, de pe creasta 
unui deal, zări siluete întunecate traversând un râu, în valea din 
spatele lor şi, pentru o fracțiune de secundă, se temu că erau 
călăreţii lui Roose Bolton, dar când se uită mai atent, îşi dădu 
seama că era doar o haită de lupi. 

— Ahooooo00000, ahooooooo! 

Când cel mai mare dintre lupi îşi înălţă capul şi îi răspunse, 
urlând, sunetul o înfiora. 

Pe la amiază, Plăcintă Fierbinte începu să se plângă. Il durea 
şezutul, le spuse el, şaua îl freca între picioare şi, în plus, trebuia 
să doarmă puţin. 

— Sunt atât de obosit încât am să cad de pe cal. 

Arya îi aruncă o privire lui Gendry. 

— Dacă o să cadă, cine crezi că-l va găsi mai întâi, lupii sau 
Măştile? 

— Lupii, răspunse Gendry. Au nasul mai bun. 

Plăcintă Fierbinte deschise gura şi o închise. Nu căzu de pe 
cal. Ploaia se porni din nou, la scurt timp după aceea. Incă nu 
văzuseră nici o geană de soare. Se făcea tot mai frig, şi aburi albi 
de ceaţă se strecurau printre pini şi rătăceau peste câmpurile 
sterpe, pârjolite. 

Gendry era aproape la fel de chinuit ca Plăcintă Fierbinte, dar 
era prea încăpățânat ca să se văicărească. Se ţinea în şa, cu o 
figură dârză sub păru-i negru, lăţos, dar Arya îşi dădea seama că 
nu era un călăreț priceput. Ar fi trebuit să-mi amintesc, îşi zise. 
Ea călărise de când se ştia, ponei când a fost mică şi mai târziu 
cai, dar Gendry şi Plăcintă Fierbinte erau orăşeni, iar la oraş 
oamenii de rând umblau pe jos. Yoren îi adusese călare de la 
Debarcaderul Regelui, dar una era să stai călare pe un măgar, 
tropăind în spatele unei căruţe, pe drumul regelui, şi cu totul alta 
să conduci un cal de vânătoare prin pădurile sălbatice şi 
câmpurile pârjolite. 

Arya ştia că de una singură ar fi mers mult mai repede, dar nu 
putea să-i părăsească. Erau haita ei, prietenii ei, singurii prieteni 
care-i mai rămăseseră în viaţă şi, dacă n-ar fi fost ea, ei s-ar fi 
aflat şi acum la adăpost, la Harrenhal. Gendry ar fi asudat în 
fierăria lui, iar Plăcintă Fierbinte în bucătărie. Dacă ne prind 
Măştile, le voi spune că sunt fiica lui Ned Stark şi sora regelui 
Nordului. Le voi porunci să mă ducă la fratele meu şi să nu le 
facă nici un rău lui Gendry şi lui Plăcintă Fierbinte. Totuşi, era 
posibil să n-o creadă, şi chiar dacă ar crede-o... Lordul Bolton era 
purtătorul de flamuri al fratelui său, dar tot o înspăimânta. N-am 
să-i las să ne prindă, îşi jură în tăcere, întinzând mâna peste 
umăr, să atingă mânerul sabiei pe care Gendry o furase pentru 
ea. N-am să-i las. 

Târziu în după-amiaza aceea, ieşiră de sub bolta copacilor şi 

se pomeniră pe malurile unui râu. Plăcintă Fierbinte scoase un 
țipăt de încântare. 

— Tridentul! Acum nu mai trebuie decât să mergem în susul 
râului, cum ai spus. Aproape am ajuns! 

Arya îşi muşcă buza. 

— Nu cred că ăsta e Tridentul. Râul era umflat de ploaie, dar 
nici aşa nu putea fi mai lat de zece metri, îşi amintea că Tridentul 
era mult mai larg. E prea mic ca să fie Tridentul, le spuse, şi 
n-am ajuns destul de departe. 

— Ba da, insistă Plăcintă Fierbinte. Am călătorit toată ziua şi 
nu ne-am oprit aproape deloc. Trebuie să fi străbătut cale lungă. 

— Haideţi să ne mai uităm o dată la harta aia, fu de părere 
Gendry. 

Arya descălecă, scoase harta, o desfăcu. Ploaia răpăia pe 
pielea de oaie şi se scurgea în şiroaie. 

— Suntem pe undeva pe aici, cred, zise ea arătând cu degetul, 
în timp ce băieţii se uitau peste umerii ei. 

— Dar, făcu Plăcintă Fierbinte, asta nu e nimic. Vezi, 
Harrenhalul e acolo, lângă degetul tău. Aproape îl atingi. Şi am 
mers toată ziua. 

— E cale lungă până la Trident, spuse Arya. N-o să ajungem 
decât peste multe zile. Asta trebuie să fie alt râu, unul dintre 
astea, vezi? li arătă una dintre liniile albastre mai subţiri, pictate 
de cartograf, fiecare cu un nume înscris caligrafic sub ea. Darry, 
Mărul Verde, Fecioara... Uite, ar putea fi ăsta, Salcia Mică. 

Plăcintă Fierbinte se uită de la linie la râu. 

— Mie nu mi se pare aşa de mic. 

Gendry se încruntă şi el. 

— Asta pe care-l arăţi tu se varsă în celălalt, vezi? 

— Salcia Mare, citi ea. 

— Salcia Mare, atunci. Uite, şi Salcia Mare se varsă în Trident, 
aşa că am putea să mergem pe firul unuia până la celălalt, dar ar 
trebui să mergem în josul apei, nu în sus. Numai dacă nu cumva 
râul ăsta nu e Salcia Mică; dacă e celălalt de lângă... 

— Pârâul Susurător, citi Arya. 

— Vezi, face o buclă şi curge către lac, înapoi spre Harrenhal. 
Gendry trasă o linie cu degetul. 

Plăcintă Fierbinte făcu ochii mari. 

— Nu! Ne vor omori, cu siguranţă. 

— Trebuie să ştim ce râu e ăsta, declară Gendry, mai îndărjit 
ca oricând. Trebuie să ştim. 

— Ei, bine, nu ştim. Harta o fi având inscripţii sub liniile 
albastre, dar pe malul râului n-a scris nimeni nici un nume. Nu 
vom merge nici în sus, nici în jos, hotărî ea, înfăşurând harta. 
Vom traversa râul şi vom ţine drumul către nord, aşa cum 
făceam. 

— Caii ştiu să înoate? întrebă Plăcintă Fierbinte. Pare adânc, 
Arry. Ce ne facem dacă sunt şerpi? 

— Eşti sigur că ne îndreptăm spre nord? întrebă Gendry. Toate 
dealurile astea... dacă ne întoarcem... 

— Muşchiul de pe copaci... 

Gendry arătă către un copac din apropiere: 

— Pomul ăla are muşchi pe trei părţi, iar celălalt nu are muşchi 
deloc. Poate ne-am rătăcit şi ne învârtim pur şi simplu în cerc. 

— Poate, zise Arya, dar oricum, eu am să trec râul. Puteţi să 
veniţi sau puteţi să rămâneţi aici. Se urcă înapoi în şa, 
ignorându-i pe amândoi. Dacă nu voiau s-o urmeze, n-aveau 
decât să găsească singuri Riverrunul, deşi, cel mai probabil, o 
să-i găsească pe ei Măştile Insângerate. 

Fu nevoită să străbată aproape un kilometru pe malul râului 
până să găsească, în sfârşit, un loc pe unde să poată trece fără 
grijă şi, chiar şi acolo, iapa ei se lăsă cu greu înduplecată să intre 
în apă. Râul, oricum s-ar fi numit, curgea maroniu şi repede, iar 
porţiunea adâncă din mijloc trecea de burta animalului. Apa îi 
umplu cizmele, dar fără să se sinchisească, dădu pinteni şi ieşi 
pe malul celălalt. Din spate, auzi un pleoscăit şi nechezatul 
nervos al unei iepe. Aşadar, m-au urmat. Bine. Se întoarse şi-i 
privi pe băieţi chinuindu-se să traverseze râul şi să iasă şiroind 
din apă, în urma ei. 

— N-a fost Tridentul, le spuse. N-a fost. 

Următorul râu era mai puţin adânc şi mai uşor de trecut. Nici 
acela nu era Tridentul şi nimeni nu o contrazise când le spuse 
că-l vor traversa. 

intunericul cădea când se opriră din nou, să lase caii să se 
odihnească şi să împartă alte bucate, pâine şi brânză. 

— Mi-e frig şi sunt ud, se plânse Plăcintă Fierbinte. Acum 
suntem departe de Harrenhal, asta e sigur. Am putea să facem 
un foc... 

— NU! strigară într-un glas Arya şi Gendry, în exact aceeaşi 
clipă. Plăcintă Fierbinte începu să tremure puţin. Arya îi aruncă 
pe furiş o privire lui Gendry. A spus-o odată cu mine, aşa cum 
făcea odinioară Jon, la Winterfell. li era dor de Jon Snow, mai mult 

decât de oricare altul dintre fraţii ei. 

— Am putea să dormim, cel puţin? întrebă Plăcintă Fierbinte. 
Sunt aşa de obosit, Arry, şi mă doare fundul! Cred că am băşici. 

— O să ai mai mult de atât, dacă ne prind, răspunse ea. 
Trebuie să mergem mai departe. Trebuie. 

— Dar e aproape întuneric şi nici măcar nu se vede luna. 

— Treci înapoi pe cal. 

Inaintând cu greu, la pas, cu lumina pălind în jurul lor, Arya 
descoperi povara propriei oboseli. Avea nevoie de somn, la fel de 
mult ca Plăcintă Fierbinte, dar era prea riscant. Dacă adormeau, 
când vor deschide ochii, o să-l vadă, poate, pe Vargo Hoat stând 
deasupra lor, cu Shagwell Nebunul şi Credinciosul Urswyck, cu 
Rorge şi cu Muşcătorul şi cu Septonul Utt şi toţi ceilalţi monştri ai 
lui. 

Cu toate acestea, după o vreme, mişcarea calului deveni 
liniştitoare, ca balansul unui leagăn, şi Arya descoperi că ochii îi 
erau tot mai grei. li lăsă să se închidă doar pentru o clipă, apoi îi 
căscă, dintr-odată. Wu pot să adorm! îşi strigă în tăcere. Nu pot, 
nu pot! Se lovi cu degetele peste ochi şi îi frecă tare, ca să-i ţină 
deschişi, strângând hăţurile cu putere şi dând pinteni calului, 
într-un galop uşor. Dar nici ea, nici calul nu puteau să menţină 
ritmul şi nu trecură decât câteva momente până când începură 
să meargă din nou la pas şi alte câteva până când ochii i se 
închiseră iar. De data aceasta nu se deschiseră la fel de repede. 

Când, în cele din urmă, ochii i se căscară, calul ei se oprise şi 
ciugulea dintr-un smoc de iarbă, în vreme ce Gendry o scutura 
de braţ. 

— Ai adormit, îi spuse. 

— Nu făceam decât să-mi odihnesc ochii. 

— Atunci ţi-i odihneşti de mult timp. Calul tău mergea în cerc, 
dar până nu s-a oprit, nu mi-am dat seama că dormi. Plăcintă 
Fierbinte, la fel, a intrat într-o creangă de copac şi a căzut de pe 
cal, ar fi trebuit să-l auzi ţipând. Nici măcar asta nu te-a trezit. 
Trebuie să te opreşti şi să dormi. 

— Pot să merg atât cât poţi şi tu. Arya căscă. 

— Mincinoaso, făcu el. Continuă să mergi dacă vrei să fii 
idioată, dar eu mă opresc. Fac eu prima strajă. Tu culcă-te. 

— Dar Plăcintă Fierbinte? 

Gendry îi arătă. Plăcintă Fierbinte era deja pe jos, cuibărit sub 
mantie, pe un pat de frunze umede, şi sforăia încetişor. Strângea 
în pumn o bucată mare de brânză, dar se pare că adormise între 

muşcături. 

Arya îşi dădu seama că n-avea rost să se opună. Gendry avea 
dreptate. Măştile au şi ele nevoie de somn, îşi spuse, sperând că 
era adevărat. Era atât de obosită, încât era un chin să coboare 
din şa, dar nu uită să-şi priponească iapa înainte de a-şi găsi 
culcuş sub un fag. Pământul era tare şi umed. Se întreba cât 
timp va mai trece până ce va dormi iarăşi într-un pat, cu 
mâncare fierbinte şi foc s-o încălzească. Ultimul lucru pe care îl 
făcu, înainte de a închide ochii, fu să-şi scoată sabia din teacă şi 
s-o aşeze lângă ea. 

— Ser Gregor, şopti ea, căscând, Dunsen, Polliver, Dulcele 
Raft, Gâdilătorul şi... Gâdilătorul... Câinele... 

Avu vise roşii şi sălbatice. | se înfăţişară Măştile, cel puţin 
patru la număr, un palid lysean şi un întunecat şi sălbatic 
luptător cu toporul din Ib, călăreţul Dothraki cel plin de cicatrici 
căruia i se zicea Iggo şi un bărbat dornishean al cărui nume nu-l 
ştia. Veneau necontenit, călărind prin ploaie, în zale ruginite şi 
veşminte din piele udă, cu săbiile şi securile zornăind, lovindu-se 
de şei. Credeau că o urmăresc, Arya ştia asta cu toată strania 
certitudine a viselor, dar se înşelau. Ea îi urmărea pe ei. 

In vis, nu era fetiţă. Era lup. Un lup uriaş şi puternic, iar când 
ieşi în faţa lor de sub copaci, dezvelindu-şi colții şi mârâind încet, 
simţi duhoarea râncedă a fricii, venind dinspre cal şi om 
deopotrivă. Calul lyseanului se ridică pe picioarele din spate şi 
ţipă, cuprins de spaimă, iar ceilalţi începură să strige unul către 
altul, cu glasuri omeneşti, dar înainte să apuce să treacă la 
acţiune, ceilalţi lupi ţâşniră din întuneric şi ploaie, o haită mare, 
sfrijiţi, uzi şi tăcuţi. 

Lupta fu scurtă, dar sângeroasă. Bărbatul păros se prăbuşi în 
timp ce-şi dezlega securea, cel oacheş muri întinzând o săgeată, 
iar lyseanul palid încercă să fugă. Fraţii şi surorile ei îl încolţiră, 
dându-i ocol, iar şi iar, atacându-l din toate părţile, repezindu-se 
la picioarele calului său şi sfâşiind beregata călăreţului când 
acesta căzu, cu o bufnitură, la pământ. 

Numai omul cu clopoței în păr rămase pe poziţie. Calul său lovi 
cu piciorul capul uneia dintre surorile ei, iar bărbatul spintecă un 
altul, aproape în două, cu gheara lui curbată, argintie, în timp ce 
părul îi suna încet. 

Plină de furie, îi sări în spate, îl dobori din şa, cu capul în jos. 
Fălcile i se închiseră pe braţul lui, în cădere, cu dinţii 
afundându-se în piele, în lână şi carne moale. Când se prăbuşiră 

la pământ, ea îşi smuci sălbatic capul şi îi smulse braţul din 
umăr. Exultând, îl clătină în gură, dintr-o parte în alta, 
împrăştiind picăturile roşii şi calde în ploaia neagră şi rece. 

TYRION 


Se trezi la scârţâitul vechilor balamale de fier. 

— Cine-i? întrebă el răguşit. Cel puţin glasul nu-l părăsise, aşa 
aspru şi dogit cum era. Incă avea febră şi nu-şi dădea seama cât 
ar putea fi ceasul. Cât timp dormise de data aceasta? Era atât de 
slăbit, atât de îngrozitor de slăbit. Cine-i? întrebă el din nou, mai 
tare. Prin uşa deschisă pătrundea lumina torţelor, dar în cameră 
singura lumină venea dinspre un ciot de lumânare de lângă pat. 

Când văzu silueta înaintând spre el, Tyrion începu să tremure. 
Aici, la Fortăreaţa lui Maegor, fiecare servitor era în slujba 
reginei, aşa că orice musafir putea fi una dintre iscoadele lui 
Cersei, trimisă acolo să isprăvească treaba începută de Ser 
Mandon. 

Apoi bărbatul păşi în lumina lumânării, cercetă atent chipul 
palid al piticului şi chicoti: 

— Te-ai tăiat la bărbierit, nu-i aşa? 

Degetele lui Tyrion atinseră tăietura care îi brăzda adânc faţa, 
de deasupra unui ochi şi până jos, la maxilar, peste ceea ce-i mai 
rămăsese din nas. Carnea umflată din jurul rănii era încă aspră şi 
caldă la atingere. 

— Da, cu un brici înfricoşător de mare. 

Părul negru ca tăciunele al lui Bronn era proaspăt spălat şi 
pieptănat pe spate, lăsând să i se vadă liniile aspre ale feţei. 
Purta cizme uşoare şi moi, din piele argăsită, o curea lată bătută 
cu ţinte de argint şi o mantie de mătase, verde-pal. Pe lâna 
cenuşie a jiletcii sale era brodat în diagonală, cu fir verde 
strălucitor, un lanţ cuprins de flăcări. 

— Unde ai fost? ceru să ştie Tyrion. Am trimis după tine... 
acum vreo două săptămâni, pare-mi-se. 

— Acum patru zile, mai degrabă, preciză mercenarul, şi am 
fost aici de două ori şi te-am găsit pe lumea cealaltă. 

— Nu eram pe lumea cealaltă. Deşi dulcea mea surioară s-a 
străduit, nu încape vorbă. Probabil că n-ar fi trebuit să spună 
asta în gura mare, dar Tyrion nu se mai sinchisea. Cersei era în 
spatele încercării lui Ser Mandon de a-l omori, simţea asta în 
stomac. Ce-i urâţenia aia de pe pieptul tău? 

Bronn zâmbi. 

— Blazonul meu de cavaler. Un lanţ învăpăiat, pe fond 

gri-fumuriu. Prin porunca nobilului tău tată, Pezevenghiule, acum 
sunt Ser Bronn de Apa Neagră. Vezi să nu uiţi asta. 

Tyrion îşi aşeză mâinile pe plapuma de puf şi se trase o palmă 
mai în spate, sprijinindu-se de perne. 

— Eu am fost cel care ţi-a promis titlul de cavaler, ai uitat? 
Nu-i plăcea defel acel din porunca nobilului tău tată. Lordul Tywin 
nu pierduse vremea. Faptul că-şi mutase fiul din Turnul Mâinii, 
revendicându-l pentru sine, era un semn pe care oricine îl putea 
desluşi, iar acesta era încă unul. Eu mi-am pierdut jumătate din 
nas, iar tu te alegi cu rangul de cavaler. Zeii au de dat socoteală, 
nu glumă. Vocea îi era plină de amărăciune. Tata te-a ridicat el 
însuşi în rang? 

— Nu. Pe noi, cei care au supravieţuit bătăliei de la turnuri, 
ne-a uns Inaltul Septon şi Garda Regelui ne-a făcut cavaleri. A 
durat o jumătate de zi, doar cu trei Săbii Albe rămase să facă 
onorurile. 

— Ştiam că Ser Mandon a murit în luptă. Pod l-a aruncat în 
râu, cu o fracțiune de secundă înainte ca ticălosul trădător să-mi 
poată înfige sabia în inimă. Pe cine am mai pierdut? 

— Câinele, răspunse Bronn. Nu e mort, doar dispărut. Mantiile 
aurii spun că s-a pierdut cu firea şi că tu ai condus un atac în 
locul lui. 

N-a fost una dintre ideile mele cele mai strălucite. Tyrion 
simţea cum cicatricea i se strânge când se încruntă. li făcu semn 
lui Bronn să se aşeze pe un scaun. 

— Sora mea m-a luat drept ciupercă. Mă ţine în întuneric şi mă 
hrăneşte cu rahat. Pod e băiat bun, dar are la limbă un nod mai 
mare decât Casterly Rock şi nu mă încred nici în jumătate din 
ce-mi spune. L-am trimis după Ser Jacelyn, iar el s-a întors şi mi-a 
zis că-i mort. 

— El şi alţi o mie. Bronn se aşeză. 

— Cum? întrebă Tyrion, simțindu-se dintr-odată de o mie de 
ori mai rău. 

— In timpul bătăliei. Sora ta i-a trimis pe fraţii Kettleblack să-l 
aducă pe rege înapoi la Fortăreaţa Roşie, după câte am auzit. 
Când mantiile aurii l-au văzut plecând, jumătate au hotărât să 
meargă cu el. Mâna de Fier le-a tăiat calea şi a încercat s-o facă 
să se întoarcă la ziduri. Se spune că Bywater îi muştruluia bine şi 
aproape că îi lămurise, când cineva i-a străpuns gâtul cu o 
săgeată. N-a mai părut aşa de fioros apoi, aşa că l-au tras jos de 
pe cal şi l-au omorât. 

Încă un păcat de pus în cârca lui Cersei. 

— Nepotul meu, Joffrey, spuse el. L-a încercat vreo primejdie? 

— Nu mai mult decât pe unii şi mai puţin decât pe majoritatea. 

— A păţit ceva? A fost rănit? | s-a ciufulit părul, s-a înţepat la 
deget, şi-a rupt vreo unghie? 

— Nu, din câte am auzit. 

— Am prevenit-o pe Cersei ce urma să se întâmple. Cine e 
acum la comanda mantiilor aurii? 

— Nobilul tău tată a încredinţat-o unuia dintre oamenii lui de 
încredere de la vest, un cavaler pe nume Addam Marbrand. 

În mod obişnuit, mantiilor aurii nu le-ar fi plăcut deloc să fie 
adus un străin la comanda lor, dar Ser Addam Marbrand era o 
alegere iscusită. Ca şi Jaime, era genul de bărbat pe care ceilalţi 
îl urmau fără preget. Am pierdut garda oraşului. 

— L-am trimis pe Pod să-l caute pe Shagga, dar n-a avut 
noroc. 

— Ciorile de Piatră sunt şi acum în pădurea regelui. Se pare că 
Shagga a prins gust pentru locul ăla. Timett i-a condus acasă pe 
Oamenii Arşi, cu toată prada pe care au luat-o din tabăra lui 
Stannis, după bătălie. Chella şi-a făcut apariţia, într-o dimineaţă, 
la Poarta Râului, cu o duzină de Urechi Negre, dar mantiile roşii 
ale tatălui tău i-au alungat, în timp ce oamenii de la 
Debarcaderul Regelui aruncau în ei cu bălegar şi îi huiduiau. 

Ingrații. Urechile Negre au murit pentru ei. ln vreme ce Tyrion 
zăcea, visând, ameţit de leacuri, cei de un sânge cu el îi 
smulseseră ghearele, una câte una. 

— Vreau să te duci la Cersei. Nepreţuitul ei fiu a ieşit din luptă 
viu şi nevătămat, aşa că sora mea nu mai are nevoie de nici un 
ostatic. A jurat cândva s-o elibereze pe Alayaya, îndată ce... 

— A eliberat-o. Acum opt, nouă zile, după biciuire. 

Tyrion îşi urni trupul, ridicându-se mai sus, ignorând durerea 
ce-i străfulgera dintr-odată umărul. 

— Biciuire? 

— Au legat-o în curte de un stâlp şi au biciuit-o, pe urmă au 
azvârlit-o pe poartă afară, goală şi plină de sânge. 

Invăța să citească, gândi Tyrion, fără noimă. Peste faţă, 
cicatricea i se strânse şi, pentru o clipă, avu impresia că îi va 
exploda capul de furie. Adevărat, Alayaya era o târfă, dar era cea 
mai dulce, mai curajoasă şi mai inocentă fată pe care o 
cunoscuse vreodată. Tyrion nu se atinsese de ea, Alayaya nu 
fusese altceva decât un văl care o ascundea pe Shae. In 

nepăsarea lui, nu se gândise niciodată ce preţ ar putea avea 
rolul ei. 

— l-am promis surorii mele că-l voi trata pe Tommen aşa cum 
o va trata ea pe Alayaya, îşi aminti el cu voce tare. Simţea că-i 
vine să vomite. Cum aş putea biciui un copil de opt ani? Dar dacă 
n-am s-o fac, Cersei va ieşi învingătoare. 

— Nu-l ai pe Tommen, îi zise Bronn pe şleau. După ce a aflat 
că Mâna de Fier a murit, regina i-a trimis pe fraţii Kettleblack 
după el şi nimeni de la Rosby n-a avut bărbăţia să li se 
împotrivească. 

Altă lovitură, dar în acelaşi timp, o uşurare, trebuia să 
recunoască. Ţinea la Tommen. 

— Parcă era vorba că fraţii Kettleblack sunt de partea noastră, 
îi reaminti lui Bronn, iritat peste măsură. 

— Au fost, atât timp cât am putut să le dau câte două monede 
de-ale tale pentru fiecare monedă a reginei, dar acum Cersei a 
ridicat preţul. După bătălie, Osney şi Osfryd au fost făcuţi 
cavaleri, ca şi mine. Numai zeii ştiu de ce; nimeni nu i-a văzut la 
luptă. 

Supuşii mă părăsesc, prietenii mei sunt năpăstuiți şi umiliți, iar 
eu zac şi putrezesc aici, gândi Tyrion. Credeam c-am câştigat 
nenorocita de bătălie. Asta să fie gustul victoriei? 

— E adevărat că Stannis a fost pus pe fugă de fantoma lui 
Renly? 

Bronn schiţă un zâmbet. 

— De la turnuri, noi n-am văzut altceva decât flamuri în noroi 
şi oameni aruncându-şi suliţele şi fugind, dar prin cârciumi şi 
bordeluri sunt sute care sunt gata să-ţi spună cum l-au văzut pe 
Lordul Renly omorându-l pe unul sau pe altul. Cei mai mulţi 
dintre oştenii lui Stannis fuseseră la început ai lui Renly şi s-au 
întors la el îndată ce l-au văzut în armura aceea verde, 
strălucitoare. 

După toate planurile pe care le ticluise, după ofensiva şi podul 
lui de corăbii, după ce s-a ales cu faţa sfârtecată în două, Tyrion 
fusese eclipsat de un mort. Dacă Renly e mort într-adevăr. Alt 
lucru pe care trebuia să-l cerceteze. 

— Cum a scăpat Stannis? 

— Lysenii lui şi-au ţinut galerele în golf, dincolo de lanţul tău. 
Când bătălia a luat-o razna, au pătruns de-a lungul țărmului şi au 
luat cu ei câţi au putut. La urmă, oamenii s-au omorât între ei ca 
să urce la bord. 

— Dar cu Robb Stark ce s-a întâmplat? Ce mai face? 

— Câţiva lupi ai lui îşi croiesc drum către Duskendale, 
pârjolind totul în cale. Tatăl tău l-a trimis pe Lordul Tarly să le 
vină de hac. Mi-a trecut prin minte să merg cu ei. Se spune că e 
un bun soldat şi cu mână largă când vine vorba de pradă. 

Gândul că l-ar putea pierde pe Bronn era ultima picătură. 

— Nu. Locul tău e aici. Eşti căpitan al Gărzii Mâinii. 

— Nu eşti Mâna Regelui, îi reaminti Bronn tăios. Mâna e tatăl 
tău, şi el are propria lui afurisită de gardă. 

— Ce s-a întâmplat cu toţi oamenii pe care i-ai angajat pentru 
mine? 

— Unii au murit la turnuri. Unchiul ăla al tău, Ser Kevan, ne-a 
plătit pe noi, ceilalţi, şi s-a descotorosit de noi. 

— Ce frumos din partea lui, zise Tyrion caustic. Asta înseamnă 
că ţi-ai pierdut gustul pentru aur? 

— Nici pomeneală. 

— Bine, căci întâmplarea face să mai am nevoie de tine. Ce 
ştii despre Ser Mandon Moore? 

Bronn izbucni în râs. 

— Ştiu că e înecat de-a binelea. N 

— Am o datorie mare la el, dar cum să i-o plătesc? Işi atinse 
fața, pipăind cicatricea. Ştiu foarte puține despre el, la drept 
vorbind. 

— Avea ochi ca de peşte şi purta o mantie albă. Ce altceva 
mai trebuie să ştii? 

— Pentru început, totul, răspunse Tyrion. Ceea ce voia era o 
dovadă că Ser Mandon fusese omul lui Cersei, dar nu îndrăznea 
s-o spună cu voce tare. In Fortăreaţa Roşie, era cel mai bine să-ţi 
ţii gura. In ziduri erau şobolani şi păsărele care ciripeau prea 
mult, şi păianjeni. Ajută-mă să mă ridic, spuse el, luptându-se cu 
aşternuturile. E timpul să-mi vizitez tatăl şi să mă fac din nou 
văzut. 

— Ce privelişte încântătoare, îl zeflemisi Bronn. 

— Ce contează o jumătate de nas pe un chip ca al meu? Dar, 
fiindcă veni vorba de chipuri drăgălaşe, Margaery Tyrell a sosit 
deja la Debarcaderul Regelui? 

— Nu, dar se apropie, iar oraşul o iubeşte la nebunie. Tyrellii 
aduc mâncare cu căruțele de la Highgarden şi o dau de pomană 
în numele ei. Sute de căruţe în fiecare zi. Mii de oameni ai lui 
Tyrell îşi dau ifose cu trandafirii lor galbeni cusuţi pe jiletci şi nici 
măcar unul nu-şi plăteşte vinul. Soţie, văduvă sau târfă, toate 

femeile îşi lasă la o parte virtutea în faţa oricărui puştan cu un 
trandafir galben pe piept. 

Pe mine mă scuipă şi Tyrellilor le dau de băut. Tyrion cobori cu 
băgare de seamă din pat. Picioarele i se înmuiară sub greutatea 
corpului, camera începu să se învârtă şi fu nevoit să se agaţe de 
braţul lui Bronn, ca să nu se prăvălească pe podea. 

— Pod! strigă el. Podrick Payne! Unde mama naibii eşti? 
Durerea muşca din trupul lui, ca un câine ştirb. Tyrion ura 
slăbiciunea, mai ales pe a lui. il umilea, şi umilinţa îl înfuria. Pod, 
vino aici! 

Băiatul veni într-un suflet. Când îl văzu pe Tyrion în picioare, 
agăţat de braţul lui Bronn, rămase cu gura căscată. 

— Stăpâne, te-ai ridicat. Vrei... ai nevoie de vin? Vinul viselor? 
Să-l aduc pe Maester? Spunea că trebuie să stai. In pat, vreau să 
zic. 

— Am stat prea mult în pat. Adu-mi veşminte curate. 

— Veşminte? 

Tyrion nu înţelesese niciodată cum putea fi băiatul ăsta atât 
de ager şi descurcăreţ în luptă şi atât de năuc în restul timpului. 

— Haine, repetă el. Tunică, jiletcă, pantaloni, ciorapi. Pentru 
mine. Să mă îmbrac cu ele. Ca să pot pleca din celula asta 
blestemată. 

Fu nevoie de toţi trei ca să-l îmbrace. Oricât de hidoasă i-ar fi 
fost faţa, rana cea mai urâtă era la articulaţia dintre umăr şi braţ, 
unde propria cămaşă de zale îi intrase în carne la subsuoară, sub 
lovitura unei săgeți. Din carnea palidă îi curgeau încă puroi şi 
sânge, ori de câte ori Maester Frenken îi schimba bandajul şi 
fiece mişcare era un chin cumplit. 

In cele din urmă, Tyrion se lăsă îmbrăcat cu o pereche de 
pantaloni şi o cămaşă de noapte mult prea mare, care îi atârna 
pe umeri. Bronn îi îndesă cizmele în picioare, în timp ce Pod 
plecă să caute un toiag de care să se sprijine. Bău o cană din 
vinul viselor, să prindă puteri. Vinul era îndulcit cu miere şi avea 
destul mac cât să-l ajute să suporte durerea o vreme. 

Chiar şi aşa, când răsuci încuietoarea, era deja ameţit, iar 
coborând scările întortocheate de piatră, picioarele începură să-i 
tremure. Mergea cu toiagul într-o mână şi cu cealaltă pe după 
umărul lui Bronn. Pe când coborau, o slujitoare urca scările. Se 
holbă la ei cu ochi mari, albi, de parcă ar fi văzut o fantomă. 
Piticul s-a sculat din morţi, gândi Tyrion. Și, uite, e mai hidos ca 
oricând, fugi şi spune-le amicilor tăi. 

Fortăreaţa lui Maegor era locul cel mai bine apărat din Cetatea 
Roşie, un castel în castel, înconjurat de un şanţ adânc şi uscat, 
mărginit de ţepuşe. Când ajunseră la poartă, podul mobil era 
ridicat pentru noapte. In faţa lui stătea Ser Meryn Trant, în 
armura-i palidă şi mantia-i albă. 

— Coboară podul, îi ordonă Tyrion. 

— Regina a poruncit să ridicăm podul pe timp de noapte. Ser 
Meryn fusese întotdeauna omul lui Cersei. 

— Regina doarme, iar eu am treabă cu tatăl meu. 

Numele Lordului Tywin Lannister funcţiona ca o vrajă. 
Bodogănind, Ser Meryn Trant dădu ordinul şi podul mobil fu 
coborât. Un al doilea cavaler din Garda Regelui stătea de pază 
dincolo de şanţ. Ser Osmund Kettleblack reuşi să schiţeze un 
zâmbet când îl văzu pe Tyrion apropiindu-se, cu mersu-i legănat. 

— Te simţi mai bine, stăpâne? 

— Mult mai bine. Când e următoarea bătălie? Ard de 
nerăbdare! 

Totuşi, când ajunse împreună cu Pod la scările şerpuitoare, 
Tyrion nu putu decât să se oprească în faţa lor, cu gura căscată, 
cuprins de disperare. Nu le voi urca niciodată pe picioarele mele, 
recunoscu în sinea lui. Inghiţindu-şi mândria, îi ceru lui Bronn să-l 
ducă în braţe, sperând din răsputeri că, la ora aceasta, nu va fi 
nimeni să-l vadă şi să zâmbească, nimeni care să spună 
povestea piticului purtat în braţe pe scări, ca un prunc de ţâţă. 

Curtea exterioară era înţesată de corturi şi pavilioane, cu 
zecile. 

— Oamenii lui Tyrell, îi explică Podrick Payne în timp ce îşi 
croiau drum printr-un labirint de mătăsuri şi pânze de cort. Ai 
Lordului Rowan, de asemenea, şi ai Lordului Redwyne. N-a fost 
loc destul pentru toţi. In castel, vreau să zic. Unii au luat camere. 
Camere în oraş. In hanuri şi peste tot. Au venit pentru nuntă. 
Nunta regelui, a Regelui Joffrey. Vei fi destul de zdravăn ca să 
participi, stăpâne? 

— Hrăpăreţele hiene n-au cum să mă ţină la distanţă. Acesta 
era avantajul nunţilor faţă de bătălii, cel puţin; probabilitatea 
să-ţi taie cineva nasul era mai mică. 

Luminile ardeau încă difuze în spatele ferestrelor cu obloane 
din Turnul Mâinii. Oamenii de la uşă purtau mantiile purpurii şi 
coifurile cu lei ale gărzii tatălui său. Tyrion îi cunoştea pe 
amândoi şi îl lăsară să intre de cum îl văzură... deşi, observă el, 
nici unul nu suportă să se uite prea mult la faţa lui. 

înăuntru, dădură peste Ser Addam Marbrand care cobora 
scara în spirală, înveşmântat în platoşa neagră, bogat 
ornamentată, şi mantia de brocart ale unui ofiţer din Garda 
Oraşului. 

— Stăpâne, spuse el, ce bine-mi pare să te văd. Am auzit... 

— ... zvonuri că se sapă un mormânt micut? Şi eu. In condiţiile 
astea, mi s-a părut că e cel mai bine să mă ridic din pat. Am 
auzit că eşti comandantul Gărzii Oraşului. Să-ţi transmit felicitări 
sau condoleanţe? 

— Mă tem că de amândouă. Ser Addam zâmbi. Moartea şi 
dezertarea m-au lăsat cu vreo patru mii patru sute. Numai zeii şi 
Degețel ştiu cum vom reuşi să plătim în continuare atât de mulţi, 
dar sora ta îmi interzice să-l las pe vreunul să plece. 

Eşti încă neliniştită, Cersei? Acum că bătălia s-a sfârşit, 
mantiile aurii nu te vor mai ajuta. 

— Vii de la tatăl meu? întrebă Tyrion. 

— Da, mă tem că nu l-am lăsat în cea mai bună dispoziţie. 
Lordul Tywin e de părere că patru mii patru sute de soldaţi sunt 
mai mult decât suficienţi ca să găsească un singur cavaler 
rătăcit, dar vărul tău Tyrek rămâne dispărut. 

Tyrek era fiul răposatului său unchi Tygett, un băiat de 
treisprezece ani. Dispăruse în timpul răzmeriţei, la scurt timp 
după ce se căsătorise cu Lady Ermesande, o copilă încă de ţâţă, 
care s-a întâmplat să fie ultima moştenitoare în viaţă a Casei 
Hayford. Și probabil prima mireasă din istoria Celor Şapte Regate 
care a rămas văduvă înainte de a fi înțărcată. 

— Nici eu nu l-am putut găsi, mărturisi Tyrion. 

— E hrană pentru viermi, spuse Bronn, cu tactul său obişnuit. 
Mâna de Fier l-a căutat, iar eunucul a zornăit o pungă dolofană. 
N-au avut mai mult noroc decât noi. Renunţă, ser. 

Ser Addam se uită la mercenar cu dezgust. N 

— Lordul Tywin e înverşunat când vine vorba de sângele lui. II 
vrea pe băiat, viu sau mort, şi am de gând să-i fac voia. Se uită 
din nou la Tyrion: Il găseşti pe tatăl tău în solariul lui. 

Solariul meu, gândi Tyrion. 

— Cred că ştiu drumul. 

Drumul însemna alte trepte de urcat, dar de data asta se 
descurcă pe propriile-i picioare, cu o mână pe umărul lui Pod. 
Bronn îi deschise uşa. Lordul Tywin Lannister şedea lângă 
fereastră, scriind la lumina unei lămpi. Işi ridică privirea la 
sunetul zăvorului. 

— Tyrion. Liniştit, aşeză pana deoparte. 

— Mă bucur că-ţi aminteşti de mine, stăpâne. Tyrion îşi luă 
mâna de pe umărul lui Pod, se sprijini de toiag şi se apropie cu 
paşi şovăitori. Ceva nu e în regulă, ştiu el dintr-odată. 

— Ser Bronn, spuse Lordul Tywin, Podrick, poate ar fi mai bine 
să aşteptaţi afară până ce terminăm. 

Bronn îi aruncă Mâinii Regelui o privire aproape insolentă. 
Totuşi, făcu o plecăciune şi se retrase, cu Pod după el. Uşa grea 
se închise cu putere în spatele lor şi Tyrion Lannister rămase 
singur cu tatăl său. Chiar şi cu obloanele trase, răcoarea din 
încăpere era palpabilă. Ce fe/ de minciuni îi tot spune Cersei? 

Lordul de Casterly Rock era suplu ca un bărbat cu douăzeci de 
ani mai tânăr, chipeş chiar, în felul său auster. Obrajii îi erau 
acoperiţi de o barbă blondă, aspră, încadrând o faţă rigidă, un 
cap pleşuv şi o gură fermă. La gât purta un lanţ din mâini de aur, 
cu degetele încleştate, fiecare, pe încheietura celeilalte. 

— E un lanţ frumos, remarcă Tyrion. Deşi mie îmi stătea mai 
bine. 

Lordul Tywin ignoră înţepătura. 

— Mai bine te-ai aşeza. Crezi că e înţelept că te-ai ridicat din 
patul de suferinţă? 

— Nu mai suport patul de suferinţă. Tyrion ştia cât de mult 
dispreţuia tatăl său slăbiciunea. lIşi adjudecă scaunul cel mai 
apropiat. Ce camere plăcute ai. iți vine să crezi - în timp ce eram 
pe moarte, cineva m-a mutat într-o celulă mică şi întunecată din 
Fortăreaţa lui Maegor. 

— Fortăreaţa Roşie e plină de nuntaşi. După ce pleacă, îţi vom 
găsi un loc mai potrivit. 

— Mie mi-a plăcut mai mult locul ăsta. Aţi stabilit data pentru 
nunta asta măreaţă? 

— Joffrey şi Margaery se vor căsători în prima zi a noului an, 
care se nimereşte a fi şi prima zi a noului secol. Ceremonia va 
vesti zorile unei noi ere. 

O nouă eră Lannister, gândi Tyrion. 

— O, ce păcat, mă tem că mi-am făcut alte planuri pentru ziua 
aceea. 

— Ai venit aici doar ca să te plângi de dormitorul tău şi să faci 
glume nesărate? Am de terminat scrisori importante. 

— Scrisori importante. Fără doar şi poate. 

— Unele bătălii se câştigă cu săbii şi sulițe, altele cu condeie şi 
corbi. Scuteşte- mă de reproşurile astea în doi peri, Tyrion. Ţi-am 

vizitat patul de suferinţă ori de câte ori mi-a îngăduit Maester 
Ballabar, când credeam că vei muri. Işi îndoi degetele sub bărbie. 
De ce l-ai dat afară pe Ballabar? 

Tyrion ridică din umeri. 

— Maester Frenken nu pare atât de hotărât să mă ţină mereu 
cu simţurile amorţite. 

— Ballabar a venit în oraş în suita Lordului Redwyne. Un 
vindecător înzestrat, se spune. A fost frumos din partea lui Cersei 
că l-a rugat să aibă grijă de tine. Se temea pentru viaţa ta. 

Se temea că s-ar putea să nu mi-o pierd, vrei să spui. 

— Fără îndoială, de aceea a stat mereu la căpătâiul meu. 

— Nu fi impertinent. Cersei are de pregătit o nuntă regală, iar 
tu eşti în afara oricărui pericol de cel puţin două săptămâni. 
Lordul Tywin examina faţa desfigurată a fiului său, privindu-l, cu 
ochii săi mari şi verzi, fără să clipească. Deşi rana e chiar oribilă, 
te asigur. Ce nebunie a pus stăpânire pe tine? 

— Inamicul era la porţi cu un berbece. Dacă Jaime ar fi condus 
ofensiva, ai numi această nebunie curaj. 

— Jaime n-ar fi fost niciodată atât de nesăbuit încât să-şi 
scoată coiful în timpul luptei. Sper că l-ai ucis pe cel care te-a 
rănit. 

— O, ticălosul e mort de-a binelea. Deşi Podrick Payne fusese 
cel care-l omorâse pe Ser Mandon, aruncându-l în râu, unde s-a 
înecat sub povara propriei armuri. Un duşman mort e o eternă 
bucurie, spuse voios Tyrion, cu toate că nu Ser Mandon fusese 
adevăratul lui duşman. Omul nu avea nici un motiv să-l vrea 
mort. A fost doar o unealtă, şi cred că ştiu cine era meşterul. 
Cersei îi spusese să se asigure că nu ies viu din bătălie. Dar în 
lipsa dovezilor, Lordul Tywin nu ar pleca niciodată urechea la o 
asemenea acuzaţie. Tată, de ce te afli aici, în oraş? N-ar trebui să 
fii plecat, să te lupţi cu Lordul Stannis sau cu Robb Stark sau cu 
altcineva? Și cu cât mai repede cu atât mai bine. 

— Până când Lordul Redwyne nu-şi aduce flota, nu avem cu ce 
corăbii să atacăm Piatra Dragonului. Nu contează. Soarele lui 
Stannis Baratheon a apus la Apa Neagră. Cât despre Stark, 
băiatul e încă la vest, dar o mare oştire de nordici, sub comanda 
lui Helman Tallhart şi Robert Glover, coboară către Duskendale. 
L-am trimis pe Lordul Tarly în întâmpinarea lor, în timp ce Ser 
Gregor înaintează pe drumul regelui ca să le taie retragerea. 
Tallhart şi Glover vor fi prinşi între ei, cu o treime din oastea lui 
Stannis. 

— Duskendale? La Duskendale nu era nimic care să merite 
riscul. Oare Tânărul Lup făcuse, în sfârşit, o boacănă? 

— Nu e nimic cu care trebuie să te frămânţi. Eşti palid la faţă 
ca moartea şi sângele ţi se prelinge prin bandaje. Spune ce vrei 
şi du-te înapoi în pat. 

— Ce vreau... îşi simţea gâtul aspru şi încleştat. Ce voia, de 
fapt? Mai mult decât îmi vei putea oferi vreodată, tată. Pod mi-a 
spus că Degețel a fost numit Lord de Harrenhal. 

— Un titlul gol, atât timp cât Roose Bolton ţine castelul pentru 
Robb Stark, dar Lordul Baelish era dornic să primească această 
onoare. A făcut treabă bună în problema căsătoriei în familia 
Tyrell. Un Lannister îşi plăteşte datoriile. 

Căsătoria aceea fusese, de fapt, ideea lui Tyrion, dar ar fi 
părut o mojicie să revendice asta acum. 

— S-ar putea ca titlul ăla să nu fie chiar atât de gol cum crezi, 
îl preveni Tyrion. Degețel nu face nimic fără motive întemeiate. 
Dar, fie ce-o fi. Spuneai ceva despre plata datoriilor, pare-mi-se? 

— lar tu îţi vrei răsplata cuvenită, asta e? Foarte bine. Ce 
anume ai vrea de la mine? Pământuri, castele, vreo funcţie? 

— Niţică afurisită de recunoştinţă ar fi un bun început. 

Lordul Tywin îl privi fără să clipească. 

— Măscăricii şi maimuţele cer aplauze. La fel a vrut şi Aerys, 
dacă veni vorba. Ai procedat aşa cum ţi s-a poruncit şi sunt sigur 
că ai făcut tot ce ţi-a stat în putinţă. Nimeni nu neagă rolul pe 
care l-ai jucat. 

— Rolul pe care l-am jucat? Ceea ce-i mai rămăsese lui Tyrion 
din nări ar fi putut, cu siguranţă, să scoată flăcări. Ti-am salvat 
nenorocitul de oraş, dacă nu mă înşel. 

— Se pare că majoritatea oamenilor sunt de părere că atacul 
meu asupra flancului lui Stannis a fost cel care a schimbat cursul 
bătăliei. Lordul Tyrell, Rowan, Redwyne şi Tarly au luptat şi ei 
vitejeşte. Şi mi s-a spus că sora ta, Cersei, a fost cea care le-a 
cerut piromanţilor să facă focul sălbatic care a distrus flota lui 
Baratheon. 

— În vreme ce eu n-am făcut decât să-mi tund părul din nas, 
asta vrei să spui? Tyrion nu-şi putea ascunde amărăciunea din 
glas. 

— Lanţul tău a fost o mişcare iscusită şi crucială pentru 
victoria noastră. Asta voiai să auzi? Mi s-a spus că tot ţie trebuie 
să-ţi mulţumim şi pentru alianţa noastră cu Dornul. S-ar putea 
să-ţi facă plăcere să afli că Myrcella a ajuns teafără la Sunspear. 

Ser Arryn Oakheart scrie că Myrcella are o mare simpatie pentru 
Prinţesa Arianne şi că Prinţul Trystane e încântat de ea. Nu-mi 
place să-i dau Casei Martell un ostatic, dar bănuiesc că era 
inevitabil. 

— Vom avea propriul nostru ostatic, spuse Tyrion. Din 
înţelegere a făcut parte şi un loc în consiliu. Dacă nu cumva îşi 
aduce armata când vine să-l revendice, Prinţul Doran se va preda 
în mâna noastră. 

— Aş vrea ca acel loc în consiliu să fie tot ce va revendica 
Martell, răspunse Lordul Tywin. l-ai promis şi răzbunare. 

— l-am promis dreptate. 

— Spune-i cum vrei, tot la sânge se rezumă. N 

— Nu e un element de care să ducem lipsă, asta e sigur. In 
timpul bătăliei, m-am bălăcit în lacuri de sânge. Tyrion nu vedea 
nici un motiv să nu spună lucrurilor pe nume. Sau te-ai ataşat 
atât de mult de Gregor Clegane încât nu poţi suporta să te 
desparți de el? 

— Ser Gregor are întrebuinţările lui, la fel au avut şi fraţii săi. 
Fiecare stăpân are nevoie, din când în când, de o fiară - o lecție 
pe care pare-se că ai învăţat-o, judecând după Ser Bronn şi 
clanul ăla al tău. 

Tyrion se gândi la ochiul ars al lui Timett, la Shagga cu 
securea, Chella cu şiragul de urechi uscate. Şi la Bronn. Mai cu 
seamă la Bronn. 

— Pădurile sunt pline de fiare, îi reaminti tatălui său. Şi 
străzile, la fel. 

— Adevărat. Probabil că şi alți câini ar vâna. Mă voi gândi la 
asta. Dacă nu mai e altceva... 

— Da, ai scrisori importante. Tyrion ridică un picior nesigur, 
închise ochii o clipă, fu cuprins de un val de ameţeală şi făcu un 
pas tremurător către uşă. Mai târziu, avea să reflecteze că ar fi 
putut să-l facă pe al doilea, apoi pe al treilea. In schimb, se 
întoarse. Mă întrebi ce vreau? l|ţi spun eu ce vreau. Vreau ceea 
ce este al meu de drept. Vreau Casterly Rock. 

Gura tatălui său se încleşta. 

— Dreptul prin naştere al fratelui tău? 

— Cavalerilor din Garda Regelui le este interzis să se 
căsătorească, să aibă copii şi să deţină pământ, ştii asta la fel de 
bine ca mine. Din ziua în care a îmbrăcat mantia albă, Jaime a 
renunţat la Casterly Rock, dar nu ai recunoscut-o niciodată. A 
sosit timpul. Vreau să stai în faţa regatului şi să proclami că eu 

sunt fiul şi moştenitorul tău legal. 

Ochii Lordului Tywin erau de un verde-deschis, cu pete aurii, 
pe cât de luminoşi pe atât de necruţători. 

— Casterly Rock, zise el ritos, pe un ton rece, complet 
inexpresiv. Şi pe urmă adăugă: Niciodată! 

Cuvântul pluti între ei, imens, aspru, otrăvit. 

Ştiam răspunsul înainte de a întreba, îşi spuse Tyrion. Sunt 
optsprezece ani de când Jaime a intrat în Garda Regelui şi nu am 
ridicat problema nici măcar o dată. Ar fi trebuit să ştiu, ar fi 
trebuit să ştiu dintotdeauna. 

— De ce? se forţă să întrebe, deşi ştia că va regreta. 

— Tu întrebi asta? Tu, cel care ţi-ai omorât mama ca să vii pe 
lume? Eşti o făptură hidoasă, parşivă, nesupusă şi răzbunătoare, 
plină de invidie, desfrâu şi viclenie. Legile oamenilor îţi dau 
dreptul să-mi porţi numele şi să etalezi culorile casei mele, atât 
timp cât nu pot dovedi că nu eşti al meu. Ca să mă înveţe smere- 
nia, zeii m-au condamnat să te privesc bălăbănindu-te de 
colo-colo, purtând leul acela semeţ care a fost cândva blazonul 
tatălui meu şi, mai înainte, al tatălui său. Dar nici zeii, nici 
oamenii nu mă vor obliga vreodată să te las să faci din Casterly 
Rock bordelul tău. 

— Bordelul meu? Se  revărsau zorile. Tyrion înţelese 
dintr-odată de unde venea toată această ranchiună. Scrâşni din 
dinţi şi spuse: Cersei ţi-a spus despre Alayaya. 

— Aşa o cheamă? Mărturisesc că nu-mi pot aminti numele 
tuturor târfelor tale. Cine era cea cu care te-ai căsătorit pe când 
erai băieţandru? 

— Tysha. Tyrion scuipă răspunsul, sfidător. 

— Şi copila aia de trupă de la Furca Verde? 

— Ce-ţi pasă ţie? întrebă el, nevrând nici măcar să rostească 
numele lui Shae în prezenţa lui. 

— Nu-mi pasă. Nu mai mult decât îmi pasă dacă ele trăiesc 
sau mor. 

— Tu ai pus să fie biciuită Yaya. Nu era o întrebare. 

— Sora ta mi-a spus despre amenințările tale la adresa 
nepoților mei. Glasul Lordului Tywin era mai rece ca gheaţa. A 
minţit? 

Tyrion nu avea de gând să nege. 

— Da, am făcut ameninţări. Ca s-o feresc pe Alayaya. Ca să 
n-o maltrateze fraţii Kettleblack. 

— Ca să salvezi virtutea unei târfe, îţi ameninţi propria Casă, 

propriul neam? Aşa merge treaba? 

— Tu m-ai învăţat că o ameninţare bună e adesea mai 
convingătoare decât o lovitură. Nu că Joffrey nu m-ar fi ispitit de 
câteva sute de ori. Dacă eşti atât de dornic să biciuieşti oamenii, 
poţi să începi cu el. Dar Tommen... de ce i-aş face rău lui 
Tommen? E un băiat bun şi e de un sânge cu mine. 

— După cum a fost şi mama ta. Lordul Tywin se ridică brusc, 
dominându-şi fiul pitic. Intoarce-te în patul tău, Tyrion, şi nu-mi 
mai vorbi mie despre drepturile tale la Casterly Rock. Iţi vei primi 
recompensa, dar va fi una pe care o voi considera potrivită cu 
rangul şi serviciile tale. Şi, bagă de seamă - asta e ultima oară 
când îţi voi mai îngădui să dezonorezi Casa Lannister. Ai terminat 
cu târfele. Dacă mai găsesc vreuna în patul tău, o spânzur. 

DAVOS 


Privi pânzele crescând, vreme îndelungată, încercând să 
hotărască dacă prefera să trăiască sau să moară. Să moară ar fi 
fost mai uşor, ştia asta. Nu trebuia decât să se târască în peştera 
sa, lăsând corabia să treacă, şi moartea îl va găsi. Febra îi ardea 
trupul deja de mai multe zile, întorcându-i maţele pe dos şi 
făcându-l să tremure în somnu-i agitat. Fiecare dimineaţă îl 
găsea mai slăbit. Nu va mai dura mult, se obişnuise să-şi spună. 

Dacă febra n-avea să-l răpună, cu siguranţă o va face setea. 
Nu avea nici strop de apă proaspătă aici, în afara ploilor răzlețe 
care bălteau în scobiturile din stâncă. Doar cu trei zile în urmă 
(sau fuseseră patru? Pe stânca lui, era greu să deosebeşti o zi de 
alta) bălțile fuseseră uscate ca osul învechit, iar imaginea 
golfului, înconjurându-l cu unduirile sale verzi şi gri, fusese 
aproape de nesuportat. Ştia că odată ce ar începe să bea apă de 
mare, moartea ar veni în grabă, însă fusese cât pe ce să ia acea 
primă înghiţitură, atât de uscat îi era gâtul. Il salvase o furtună 
iscată din senin. Ajunsese deja atât de slăbit, încât n-a putut 
decât să zacă în ploaie cu ochii închişi şi gura căscată, lăsând 
apa să-i răpăie pe buzele crăpate şi limba umflată. Dar apoi s-a 
simţit ceva mai puternic, iar bălțile, crăpăturile şi şanţurile insulei 
au prins viaţă din nou. 

Dar asta se întâmplase cu trei zile în urmă (sau poate patru) şi 
apă nu mai rămăsese aproape deloc. O parte se evaporase, iar 
restul îl sorbise el. Până a doua zi, avea să simtă din nou gustul 
noroiului şi va linge iarăşi pietrele reci de pe fundul adânciturilor. 

Şi dacă nu setea sau febra, foamea avea să-l ucidă cu 
siguranţă. Insula lui nu era altceva decât un pisc sterp ţâşnind 
din imensitatea Golfului Apei Negre. In vremea refluxului, putea 
găsi uneori crabi minusculi de-a lungul plajei pietroase, unde 
valurile îl aruncaseră pe Davos după bătălie. II muşcau dureros 
de degete, înainte ca el să-i zdrobească de pietre ca să le soarbă 
carnea de pe cleşti şi măruntaiele din carapace. 

Dar plaja dispărea ori de câte ori năvăleau valurile şi Davos 
era nevoit să se caţere pe stâncă, pentru a nu fi iarăşi măturat în 
golf. Piscul se înălța la cinci metri deasupra apei când fluxul era 
la apogeu, însă când apele golfului deveneau agitate, valurile 
ţâşneau mai sus, astfel că nu era chip ca Davos să rămână uscat, 


76 


nici măcar în peştera sa (care, de fapt, nu era mai mult decât o 
scobitură în stâncă, sub o ieşitură). Pe stâncă nu creşteau decât 
licheni şi până şi păsările ocoleau locul acela. Din când în când, 
în vârf se opreau câţiva pescăruşi, iar Davos încerca să prindă 
unul, însă erau prea iuți şi nu-i putea ajunge. Se apucase să 
arunce cu pietre în ei, dar era prea slăbit ca să poată să le 
azvârle cu putere; chiar şi atunci când pietrele îi loveau, 
pescăruşii nu făceau decât să ţipe deranjaţi şi să-şi ia zborul. 

Din adăpostul lui se mai zăreau şi alte stânci, piscuri 
pietroase, îndepărtate, mai înalte decât al lui. Cel mai apropiat 
se înălța la doisprezece metri buni deasupra apei, după câte îşi 
dădea seama, deşi era greu să fii sigur, de la o asemenea 
distanţă. In preajma celuilalt pisc se învârtea mereu un stol de 
pescăruşi şi Davos se gândea adesea să treacă apa, ca să le 
prade cuiburile. Dar aici apa era rece, curenţii puternici şi 
periculoşi, şi Davos ştia că nu are puterea să înoate atât. Asta 
l-ar ucide, la fel de sigur ca apa băută din mare. A 

Din anii de demult, îşi amintea că toamna în Marea Ingustă 
putea să fie adesea umedă şi ploioasă. Zilele erau suportabile 
atâta vreme cât soarele strălucea, dar nopţile erau din ce în ce 
mai reci şi uneori vântul bătea în rafale peste golf, trasând pe 
apă o linie albă, înspumată şi, în scurt timp, Davos tremura, ud 
leoarcă. Febra şi frisoanele îl asaltau rând pe rând şi, în ultimul 
timp, îl sâcâia o tuse persistentă. 

Peştera îi era singurul adăpost, un adăpost destul de 
neînsemnat. În timpul refluxului, marea lăsa pe plajă lemne 
plutitoare şi rămăşiţe carbonizate, dar nu era chip să aprindă o 
scânteie ca să facă un foc. Odată, cuprins de disperare, 
încercase să frece una de alta două bucăţi de lemn, dar, fiind 
putrede, nu s-a ales decât cu băşici de pe urma efortului său. 
Hainele îi erau şi ele îmbibate de apă, şi îşi pierduse una dintre 
cizme undeva, în golf, înainte ca valurile să-l poarte la mal. 

Sete, foame, pericol. Aceştia erau tovarăşii lui, însoţindu-l zi de 
zi, ceas de ceas şi, cu timpul, ajunsese să se gândească la ei ca 
la nişte prieteni. În curând, unul sau altul dintre aceşti prieteni 
avea să se îndure de el şi să-l izbăvească de nesfârşita-i 
suferinţă. Sau poate, într-o bună zi, va păşi pur şi simplu în apă şi 
va porni în căutarea țărmului pe care-l ştia undeva la nord, unde 
nu-l putea ajunge cu privirea. Era prea departe ca să înoate până 
acolo, aşa slăbit, dar asta nu avea importanţă. Davos fusese 
marinar toată viaţa, era menit să moară în mare. Zeii din 

adâncuri mă aşteaptă, îşi spunea. E timpul să mă duc la ei. 

Dar acum zărea o corabie, doar un grăunte la orizont, însă 
creştea cu fiecare clipă. O corabie acolo unde n-ar trebui să fie 
nici o corabie. Davos ştia, mai mult sau mai puţin, pe unde se 
afla stânca lui; făcea parte dintr-un lanţ de munţi ce se înălţau 
de pe fundul Golfului Apei Negre. Cel mai înalt ţâşnea la treizeci 
de metri deasupra valurilor şi o duzină de munţi mai mici se 
înălţau la zece, douăzeci de metri. Marinarii îi numeau sv/ițele 
regelui merlan şi ştiau că, pentru fiecare pisc ce străpungea 
suprafaţa apei, alte zeci pândeau, înşelătoare, imediat dedesubt. 
Oricare căpitan cu judecată se ţinea departe de ele. 

Davos privea vela umflându-se, prin ochii-i palizi, tiviţi cu roşu, 
încercând să audă sunetul vântului prins în pânză. Vine încoace. 
Dacă nu va schimba direcţia curând, va trece la o aruncătură de 
băț de adăpostu-i sărac. Putea să însemne viaţă. Dacă o voia. Nu 
era convins. 

De ce aş trăi? se întrebă el, cu lacrimile împăienjenindu-i 
privirea. O, zei milostivi, de ce? Fiii mei sunt morti. Dale şi Allard, 
Maric şi Matthos, poate şi Devan. Cum poate supraviețui un tată 
atâtor fii tineri şi puternici? Cum voi merge mai departe? Sunt o 
cochilie goală, crabul a murit şi înăuntru nu a mai rămas nimic. 
Oare zeii nu ştiu asta? 

Porniseră în susul Apei Negre, arborând inima înflăcărată a 
Stăpânului Luminii. Davos şi Betha Neagră se aflaseră în linia a 
doua de luptă, între Spectrul lui Dale şi Lady Marya, cu Allard la 
cârmă. Maric, cel de-al treilea născut al său, era căpitan de vâsle 
pe Furia, în mijlocul primei linii, în timp ce Matthos era secundul 
tatălui său. Sub zidurile Fortăreţei Roşii, galerele lui Stannis 
Baratheon se alăturaseră flotei mai mici a lui Joffrey, regele 
băieţandru, şi pentru câteva clipe, râul răsunase de zbârnâitul 
arcurilor şi de bubuitul berbecilor de fier ce zdrobeau vâsle şi 
carene deopotrivă. 

Şi pe urmă o fiară sălbatică scosese un răcnet şi în jurul lor 
erau numai flăcări verzi: foc sălbatic, urina piromanţilor, demonul 
de jad. Matthos stătea lângă el, pe puntea Bethei Negre, când 
corabia s-a ridicat parcă din apă. Davos s-a pomenit în râu, dând 
din mâini, purtat de curent şi învârtit, iar şi iar. În amonte, 
flăcările despicau cerul, înalte de cincisprezece metri. Vedea 
Betha Neagră arzând, şi Furia şi o mulţime de alte corăbii; vedea 
oameni cuprinşi de flăcări sărind în apă, unde se înecau. Spectru/ 
şi Lady Marya dispăruseră, scufundate, sfărâmate sau ascunse în 

spatele unui văl de foc sălbatic, şi Davos nu avea timp să le 
caute, căci gura râului stătea să-l înghită şi, dincolo de ea, 
Lannisterii ridicaseră un lanţ mare de fier. De la un țărm la altul, 
nu se zăreau decât corăbii arzând şi foc sălbatic. In faţa unei 
asemenea privelişti, inima i se oprise parcă o clipă în loc, şi 
Davos îşi amintea şi acum acel sunet, trosnetul flăcărilor şi 
şuierul aburului; ţipetele muribunzilor şi, în sfârşit, bătaia acelei 
călduri îngrozitoare pe faţă, în timp ce curentul îl trăgea în jos, 
către iad. 

Nu trebuia decât să aştepte. Câteva secunde încă şi avea să 
fie alături de fiii săi, odihnindu-se în pământul verde şi rece de pe 
fundul golfului, cu peştii ciugulindu-i faţa. 

Dar nu. Davos a tras o gură zdravănă de aer şi s-a scufundat, 
căutând cu picioarele fundul râului. Singura lui speranţă era să 
treacă pe sub lanţ, pe sub corăbiile în flăcări şi focul sălbatic ce 
pluteau la suprafaţă şi să înoate din răsputeri, către golful ferit 
de dincolo. Davos fusese întotdeauna un înotător puternic, iar în 
ziua aceea nu purtase armură, doar coif, însă şi pe acesta Îl 
pierduse odată cu Betha Neagră. |n timp ce străpungea 
întunecimea verde, vedea alţi oameni zbătându-se pe sub apă, 
traşi în jos şi înecaţi sub povara platoşei şi a zalelor. Davos a 
înotat pe lângă ei, dând din picioare cu toată forţa ce-i mai 
rămăsese, lăsându-se purtat de curent, cu apa năvălindu-i în 
ochi. Adânc, tot mai adânc, şi iarăşi mai adânc. Cu fiecare 
mişcare îi era tot mai greu să-şi ţină respiraţia. Îşi amintea că 
văzuse fundul apei, moale şi mocirlos, în timp ce de pe buze îi 
ţâşnea aerul în şuvoaie. Ceva i-a atins piciorul... un ciot sau un 
peşte, sau un om care se îneca, nu-şi putea da seama. 

Avea nevoie de aer, dar se temea. Oare trecuse de lanţ? Oare 
era în golf? Dacă ieşea sub o navă, avea să se înece, iar dacă se 
ivea la suprafaţă în mijlocul peticelor plutitoare de foc sălbatic, 
plămânii aveau să i se facă scrum la prima gură de aer. S-a 
răsucit în apă, ca să privească în sus, dar nu era nimic de văzut, 
doar întunecimea verde, iar pe urmă s-a învârtit prea departe şi 
prea brusc şi n-a mai ştiut care e susul şi care e josul. Panica a 
pus stăpânire pe el. Mâinile au lovit fundul apei, stârnind un nor 
de nămol care l-a orbit. Pieptul îi era tot mai încordat cu fiecare 
clipă. A apucat apa cu mâinile, a dat din picioare, împingându-se, 
răsucindu-se, cu plămânii strigând după aer, lovind cu picioarele, 
izbind, pierdut acum în pâcla râului, dând din picioare până ce nu 
s-a mai putut mişca. Când a deschis gura într-un strigăt, apa i-a 

năvălit înăuntru şi Davos Seaworth a ştiut că se îneacă. 

Când se trezise, soarele era sus pe cer, iar el zăcea pe o plajă 
stâncoasă, la poalele unui pisc golaş, numai piatră, cu golful 
pustiu de jur împrejur şi un catarg sfărâmat, o velă pârjolită şi un 
cadavru umflat lângă el. Catargul, vela şi cadavrul dispărură la 
următorul flux, lăsându-l pe Davos singur pe stânca lui, printre 
suliţele regelui merlan. 

In lungii săi ani de contrabandist, Davos ajunsese să cunoască 
apele din preajma Debarcaderului Regelui ca-n palmă şi ştia că 
adăpostul lui de acum nu era decât un fir de nisip pe hartă, 
într-un loc pe care adevărații marinari îl ocoleau, nicidecum nu-l 
căutau... deşi chiar el trecuse pe acolo o dată sau de două ori, în 
vremurile de demult, pe când era mai bine să stea nevăzut. Când 
mă vor găsi mort aici, dacă mă vor găsi vreodată, probabil că vor 
da stâncii numele meu, gândi el. Stânca Ceapă o vor numi, îmi 
va fi piatră de mormânt şi testament. Nu merita mai mult. Tată/ 
îşi apără fiii, aşa era învăţătura septonului, însă Davos îşi dusese 
fiii la pieire. Dale nu-i va dărui niciodată soţiei sale fiul pe care 
şi-l doriseră; cât despre Allard, cu iubita lui din Oraşul Vechi şi 
cea de la Debarcaderul Regelui, şi cu cea din Braavos - vor 
plânge toate în curând. Matthos nu va fi niciodată la comanda 
propriei sale corăbii, aşa cum visase. Maric nu va ajunge cavaler. 

Cum pot trăi când ei sunt morți? Atâţia bravi cavaleri şi lorzi 
măreţți au murit, oameni mai destoinici decât mine şi de neam. 
Intră târâş în peştera ta, Davos. Intră târâş, fă-te mic şi corabia 
va pleca şi nimeni nu te va mai deranja vreodată. Dormi pe 
perna ta de piatră şi lasă pescăruşii să-ţi ciugulească ochii, în 
timp ce crabii se ospătează din carnea trupului tău. Tu te-ai 
ospătat destul din ei, le eşti dator. Ascunde-te, contrabandistule. 
Ascunde-te, stai liniştit şi mori. 

Corabia era aproape. Câteva clipe încă şi va trece, fără să-l 
tulbure, şi va putea să moară în pace. 

işi duse mâna la gât, bâjbâind după mica pungă de piele pe 
care o purta întotdeauna. lnăuntru păstra oasele celor patru 
degete pe care i le retezase regele lui, în ziua când l-a făcut 
cavaler. Norocul meu. |şi atinse pieptul cu degetele-i scurtate, 
bâjbâind, negăsind nimic. Punguţa dispăruse, şi oasele degetelor 
împreună cu ea. Stannis nu reuşise niciodată să înţeleagă de 
ce-şi păstra oasele. 

— Ca să-mi amintească de dreptatea regelui meu, şopti el, cu 
buzele-i crăpate. Dar acum dispăruseră. Focul mi-a luat norocul, 

ca şi fiii. În visele sale, râul era încă în flăcări şi demonii dansau 
pe ape, cu bice de foc în mâini, în timp ce oamenii se înnegreau 
şi ardeau sub lovituri. Mamă, ai milă, se ruga Davos. 
Salvează-mă, blândă Mamă, salvează-ne pe toţi. Mi-am pierdut 
norocul şi fiii. Acum plângea nestăpânit. Lacrimi de sare îi şiroiau 
pe obraji. Focul a luat totul, focul... 

Probabil era doar vântul care se lovea de stâncă sau sunetul 
mării pe țărm, dar pentru o clipă, Davos Seaworth îi auzi 
răspunsul. 

— Ai chemat focul, şopti ea cu glasul abia auzit, ca sunetul 
valurilor într-o scoică, trist şi blând. Ne-ai ars... ne-ai ars... 
arsssss... 

— Ea a fost! strigă Davos. Mamă, nu ne părăsi. Ea a fost cea 
care te-a ars, femeia roşie, Melisandre, ea! O vedea aievea, cu 
faţa în formă de inimă, cu ochii roşii, părul lung, arămiu, cu 
veşmintele roşii unduindu-se ca nişte flăcări când umbla, un 
vârtej de mătase şi satin. Venise din Asshai la răsărit, venise la 
Piatra Dragonului şi o câştigase pe Selyse şi-i câştigase pe 
oamenii reginei sale de partea zeului ei străin, iar apoi pe rege, 
pe Stannis Baratheon însuşi. Mersese până într-acolo încât 
aşezase inima înflăcărată pe flamurile sale, inima înflăcărată a lui 
R'hilor, Stăpânul Luminii şi Zeul Strălucirii şi al Umbrei. La 
îndemnul lui Melisandre, îi târâse pe Cei Şapte din templul lor de 
la Piatra Dragonului şi le dăduse foc în faţa porţilor castelului, iar 
mai târziu arsese lemnul zeilor la Capătul Furtunii, chiar şi 
copacul inimii, un copac alb, uriaş, cu o faţă solemnă. 

— A fost lucrarea ei, spuse Davos din nou, mai moale. A ei ṣi a 
ta, Cavaler Ceapă. Ai dus-o cu barca la Capătul Furtunii, în 
crucea nopții, ca să-şi poată elibera copilul-umbră. Nu eşti fără 
vină, nu. Ai călărit sub flamura ei şi ai arborat-o pe catargul tău. 
l-ai privit pe Cei Şapte arzând la Piatra Dragonului şi nu ai făcut 
nimic. A dat focului Dreptatea Tatălui, îndurarea Mamei şi 
înțelepciunea Babei. Fierar şi Străin, Fecioară şi Războinic, ea i-a 
ars pe toți pentru gloria zeului ei crud, iar tu ai stat şi n-ai 
deschis gura. Nici când l-a ucis pe bătrânul Maester Cressen, nici 
chiar atunci, n-ai spus nimic. 

Corabia era la o sută de metri depărtare şi traversa cu 
repeziciune golful. În alte câteva clipe, va trece pe lângă el şi se 
va face tot mai mică. 

Ser Davos Seaworth începu să se caţere pe stâncă, îşi ridică 
trupul, cu mâini tremurânde. Capul îi ardea de febră. De două 

ori, degetele-i schilodite alunecară pe piatra umedă şi Davos era 
cât pe ce să cadă, dar reuşi cumva să rămână pe poziţie. Dacă 
se prăbuşea, era mort, iar el trebuia să trăiască. Incă scurt timp, 
cel puţin. Mai era un lucru pe care trebuia să-l facă. 

Vârful stâncii era prea mic ca să stea fără griji în picioare, 
slăbit cum era, aşa că se lăsă pe vine şi îşi flutură braţele 
descărnate. 

— Corabie! ţipă el în bătaia vântului. Corabie, aici, aici! De 
acolo, de sus, o putea vedea mai limpede. Carena suplă, vărgată, 
pânza umflată. Pe carenă nu era pictat nici un nume, dar Davos 
nu învățase să citească. Corabie! strigă el din nou, Ajutor! 
AJUTOR! 

Un membru al echipajului îl zări de pe teugă şi făcu semn cu 
mâna. Davos privi cum ceilalţi marinari se îndreaptă către 
copastie, privindu-l cu uimire. La scurt timp, pânza fu coborâtă, 
vâslele încetiniră şi corabia alunecă spre adăpostul lui. Era prea 
mare ca să se apropie mai mult de stâncă, dar la o distanţă de 
treizeci de metri, lansă la apă o barcă mică. Davos stătea agăţat 
de stânca lui şi o privea furişându-se spre el. Patru oameni 
vâsleau, în timp ce al cincilea stătea la pupa. 

— Tu, strigă cel de-al cincilea bărbat, când se aflau la doar 
câţiva metri de insulă, tu de colo, de pe stâncă. Cine eşti? 

Un contrabandist care şi-a depăşit condiția, gândi Davos, un 
nebun care şi-a iubit regele prea mult şi şi-a uitat zeii. 

— Eu... Gâtul îi era uscat şi uitase să vorbească. Simţea 
cuvintele ciudat pe limbă, iar în urechi îi sunau şi mai straniu. Am 
fost la luptă. Am fost căpitan, cavaler... am fost cavaler. 

— Da, ser, răspunse omul, şi ce rege ai slujit? 

Işi dădu seama dintr-odată că galera putea fi a lui Joffrey. 
Dacă rostea acum numele greşit, avea să-l lase în voia sorții. Dar 
nu, carena era vărgată. Era din Lys, era a lui Salladhor Saan. 
Mama o trimisese aici, Mama, în milostenia ei. Avea o misiune 
pentru el. Stannis trăieşte, ştia. Incă mai am un rege. Şi fii. Mai 
am şi alţi fii, şi o soţie credincioasă şi iubitoare. Cum a putut să 
uite? Mama era, într- adevăr, milostivă. 

— Stannis, le strigă Iysenilor. Zei, fiţi milostivi, îl slujesc pe 
Regele Stannis. 

— Da, zise bărbatul din barcă, la fel şi noi. 

SANSA 


invitaţia părea destul de nevinovată, dar, ori de câte ori o 
citea, i se punea un nod în stomac. E pe cale să devină regină, e 
frumoasă şi bogată şi toată lumea o iubeşte, de ce ar vrea să ia 
cina cu fiica unui trădător? Poate din curiozitate, presupunea 
Sansa, poate Margaery Tyrell voia să-şi măsoare rivala căreia îi 
luase locul. Oare mă detestă? Oare crede că-i port pică?... 

Sansa privise de pe zidurile castelului cum Margaery Tyrell şi 
escorta ei îşi croiau drum în susul Muntelui lui Aegon. Joffrey îşi 
întâmpinase viitoarea mireasă la Poarta Regelui, să-i ureze bun 
venit în oraş, şi înaintau călare, unul lângă altul, prin mulţimea 
care îi ovaţiona, Joff sclipind în armura-i aurită, iar fata Tyrell, 
superbă în verde, cu o mantie cu flori de toamnă revărsată pe 
umeri. Avea şaisprezece ani, părul castaniu şi ochii căprui, era 
zveltă şi frumoasă. In timp ce trecea, oamenii îi strigau numele, 
îşi ridicau copiii ca să-i binecuvânteze şi-i presărau flori în cale. 
Mama şi bunica o urmau îndeaproape, într-o caleaşcă înaltă, 
împodobită cu ghirlande din sute de trandafiri sculptați, fiecare 
strălucind în aur poleit. Oamenii din popor le aclamau şi pe ele. 

Aceiaşi oameni care m-au doborât de pe cal şi care m-ar fi 
omorât, dacă n-ar fi fost Câinele. Sansa nu făcuse nimic ca 
poporul s-o urască, după cum nici Margaery Tyrell nu făcuse 
nimic ca să le câştige dragostea. Oare vrea s-o iubesc şi eu? 
Cercetă invitaţia, care părea scrisă de mâna lui Margaery. Oare 
vrea binecuvântarea mea? Se întreba dacă Joffrey avea ştiinţă 
despre cina aceasta. După cum îl cunoştea, putea fi mâna lui. 
Gândul acesta o înfricoşa. Dacă Joff se afla în spatele invitaţiei, 
probabil că pusese la cale vreo farsă crudă, ca s-o umilească în 
ochii celeilalte. Va porunci oare Gărzii sale s-o despoaie din nou? 
Ultima oară unchiul său, Tyrion, îl oprise, dar Pezevenghiul n-o 
mai putea salva acum. 

Nimeni nu mă poate salva, doar Florian al meu. Ser Dontos îi 
promisese c-o va ajuta să fugă, dar nu înainte de noaptea nunţii 
lui Joffrey. Planurile erau bine ticluite, o asigurase devotatul său 
cavaler-devenit-bufon; nu era nimic de făcut până atunci, decât 
să rabde şi să numere zilele. 

Și să iau cina cu înlocuitoarea mea... 

Probabil că-i făcea o nedreptate lui Margaery Tyrell. Probabil 

că invitaţia nu era decât o simplă amabilitate, un gest de 
curtoazie. Poate că e doar o cină. Dar se afla la Fortăreaţa Roşie, 
la Debarcaderul Regelui, aceasta era curtea Regelui Joffrey 
Baratheon, Primul pe Numele Său, şi dacă exista un lucru pe care 
Sansa Stark îl învățase aici, acela era neîncrederea. 

Chiar şi aşa, trebuia să accepte. Acum era un nimeni, era fiica 
renegată a unui trădător şi sora dizgraţiată a unui lord rebel. Nu 
avea cum s-o refuze pe viitoarea regină a lui Joffrey. 

Mi-aş dori să fie aici Câinele. |n noaptea bătăliei, Sandor 
Clegane venise în camera ei, s-o ducă din oraş, dar Sansa îl 
refuzase. Uneori zăcea noaptea cu ochii deschişi, întrebându-se 
dacă fusese înţeleaptă. Ţinea ascunsă mantia lui albă într-un 
cufăr de cedru, sub mătăsurile ei de vară. Nu putea spune de ce 
o păstra. Câinele se pierduse cu firea, a auzit spunându-se. În 
toiul luptei, se îmbătase într-atât, încât Pezevenghiul a fost 
nevoit să preia comanda oamenilor săi. Dar Sansa înţelegea. 
Cunoştea secretul chipului său ars. Doar de foc se temea. in 
noaptea aceea, focul sălbatic învăpăiase râul însuşi şi umpluse 
tot aerul de flăcări verzi. Chiar şi în castel, Sansei îi fusese frică. 
Afară... nici nu-şi putea închipui. 

Suspinând, scoase pana şi cerneala şi-i scrise lui Margaery un 
politicos bilet de acceptare. 

Când sosi seara stabilită, un altul din Garda Regelui veni după 
ea, un bărbat la fel de diferit de Sandor Clegane ca... ei, bine, ca 
o floare de un câine. Când îl văzu pe Ser Loras Tyrell în pragul 
uşii, inima Sansei începu să bată puţin mai repede. Era pentru 
prima dată când se afla atât de aproape de el, de când acesta se 
întorsese la Debarcaderul Regelui în fruntea avangărzii oştirii 
tatălui său. Pentru o clipă, Sansa nu ştiu ce să spună. 

— Ser Loras, reuşi ea să îngaime în cele din urmă, arăţi... arăţi 
atât de bine. 

El îi zâmbi încurcat. 

— Doamna mea e prea bună. Şi, în plus, frumoasă. Sora mea 
arde de nerăbdare să te întâlnească. 

— Abia am aşteptat această cină. 

— Margaery la fel, şi nobila mea bunică. O luă de braţ şi o 
conduse către scări. 

— Bunica ta? Sansei i se părea nespus de greu să meargă, să 
vorbească şi să gândească în acelaşi timp, cu Ser Loras 
atingându-i braţul. Simţea prin mătase căldura mâinii sale. 

— Lady Olenna. Va cina şi ea cu voi. 

— O, zise Sansa. Vorbesc cu el şi el mă atinge, mă ţine de braț 
şi mă atinge. | se spune Regina Ghimpilor, nu-i aşa? 

— Aşa e. Ser Loras râse. Are râsul cel mai cald, gândi Sansa în 
timp ce Loras continua să vorbească. Totuşi, ar fi bine să nu 
foloseşti acest nume în prezenţa ei, dacă nu vrei să te înţepi. 

Sansa roşi. Orice nătărău şi-ar fi dat seama că nici unei femei 
nu i-ar plăcea să fie numită Regina Ghimpilor. Poate că sunt 
într-adevăr aşa de proastă cum spune Cersei. Căută cu disperare 
ceva inteligent şi fermecător de spus, dar îşi pierduse orice 
brumă de isteţime. Era cât pe ce să-i spună cât de frumos era, 
dar îşi aminti că o făcuse deja. 

Dar era frumos. Părea mai înalt decât prima oară când îl 
întâlnise, dar atât de mlădios şi de delicat. Şi nu mai văzuse 
niciodată un băiat cu ochi atât de încântători. Totuși, nu e băiat, 
e bărbat în toată firea, cavaler al Gărzii Regale. | se părea că 
arată chiar mai bine în alb decât în veşmintele verzi cu auriu ale 
Casei Tyrell. Sigura pată de culoare de pe trupul său era o broşă 
cu care-i era prinsă mantia, trandafirul Highgardenului făurit din 
aur moale, aşezat pe un pat de frunze verzi şi delicate de jad. 

Ser Balon Swann le ţinu deschisă uşa de la camera lui 
Margaery, ca să treacă. Era şi el înveşmântat în alb din cap 
până-n picioare, deşi nu-i şedea nici pe jumătate la fel de bine ca 
lui Ser Loras. In spatele şanţului plin de ţepuşe, două duzini de 
oameni exersau cu sabia şi scutul. Castelul fiind atât de plin, 
curtea exterioară fusese cedată oaspeţilor, ca să-şi ridice 
pavilioanele şi corturile, lăsând pentru exerciţii doar curţile 
interioare, mai mici. Unul dintre gemenii Redwyne păşea cu 
spatele, împins de Ser Tallad, cu ochii pe scut. Ser Kennos de 
Kayce, cel scund şi îndesat, care pufăia şi gâfâia de fiecare dată 
când îşi ridica sabia lungă, părea că se descurcă destul de bine 
cu Osney Kettleblack, dar fratele său, Osfryd, îl ataca sălbatic pe 
Morros Slynt, scutierul cu chip de broască. Cu sau fără săbii 
boante, Slynt va avea o recoltă bogată de vânătăi până mâine. 
Sansa se înfiora numai privind. Nici nu au terminat de îngropat 
morții din ultima bătălie şi deja se pregătesc pentru următoarea. 

La marginea curţii, un cavaler singuratic, cu o pereche de 
trandafiri roşii pe scut, ţinea la distanţă trei duşmani. Chiar în 
timp ce priveau, îl lovi pe unul peste cap şi îl lăsă fără cunoştinţă. 

— Acela e fratele tău? întrebă Sansa. 

— Da, doamna mea, răspunse Ser Loras. Garlan se antrenează 
adesea luptând cu trei deodată, chiar şi cu patru. In bătălie, 

rareori lupta se duce unu la unu, zice el, aşa că îi place să fie 
mereu pregătit. 

— Trebuie să fie foarte viteaz. 

— E un cavaler minunat, răspunse Ser Loras. Mânuieşte sabia 
mai bine ca mine, la drept vorbind, dar eu sunt mai bun lăncier. 

— Imi amintesc, zise Sansa. Călăreşti minunat, ser. 

— Doamna mea e amabilă că spune asta. Când m-a văzut ea 
pe mine călărind? 

— La turnirul Mâinii, nu-ţi aminteşti? Călăreai un gonaci alb şi 
armura ta era din o sută de feluri diferite de flori. Mi-ai dat un 
trandafir. Un trandafir roşu. Ai aruncat trandafiri albi celorlalte 
fete în ziua aceea. Vorbind despre asta, Sansa roşi. Ai spus că 
nici o victorie nu e pe jumătate la fel de frumoasă ca mine. 

Ser Loras îi zâmbi sfielnic: 

— N-am făcut decât să rostesc un simplu adevăr, pe care orice 
bărbat care are ochi îl poate vedea. 

Nu-şi aminteşte, îşi dădu seama Sansa, uluită. E£ doar amabil. 
Nu-şi aminteşte de mine sau de trandafir, de nimic. Fusese atât 
de sigură că însemnase ceva, că însemnase totul. Un trandafir 
roşu, nu unul alb. 

— A fost după ce l-ai doborât de pe cal pe Ser Robar Royce, 
spuse ea cu disperare. 

Ser Loras îşi luă mâna de pe braţul ei. 

— L-am ucis pe Robar la Capătul Furtunii, doamna mea. 

Nu se fălea, părea trist. 

Hm, şi pe încă unul din Garda Regelui Renly, Garda 
Curcubeului, da. Sansa auzise femeile vorbind despre asta la 
fântână, dar pentru o clipă, uitase. 

— Asta s-a întâmplat când a fost ucis Lordul Renly, nu-i aşa? 
Ce îngrozitor pentru sora ta! 

— Pentru Margaery? Avea glasul sugrumat. Negreşit. Dar se 
afla la Podul Amar. N-a văzut. 

— Chiar şi aşa, când a auzit... 

Ser Loras îşi trecu palma uşor peste mânerul sabiei. Era din 
piele albă, cu măciulia un trandafir de alabastru. 

— Renly e mort. Robar la fel. Ce folos să vorbim despre ei? 

Asprimea din tonul lui o luă pe nepregătite. 

— Eu... eu, stăpâne... n-am vrut să te jignesc, ser. 

— Nici n-ai putea, Lady Sansa, replică Ser Loras, dar toată 
căldura din glas îi dispăruse. Şi nici de braţ n-o mai luă. 

Urcară scările şerpuitoare într-o tăcere adâncă. 

O, de ce a trebuit să pomenesc de Ser Robar? se întrebă 
Sansa. Am stricat totul. Acum e supărat pe mine. |ncercă să se 
gândească la ceva de spus, ca să repare lucrurile, dar toate 
vorbele care-i veneau în minte erau firave şi neconvingătoare. 
Taci din gură, altfel o să agravezi şi mai mult situația, îşi spuse. 

Lordul Mace Tyrell şi suita sa fuseseră cazaţi în spatele 
septului regal, în fortăreaţa lungă, acoperită cu ardezie, care 
purta numele de Beciul Fecioarelor, de când Regele Baelor cel 
Binecuvântat şi-a închis acolo surorile pentru ca, la vederea lor, 
să nu fie ispitit de gânduri carnale. In faţa porţilor sale din lemn 
sculptat stăteau doi străjeri cu coifuri aurite şi mantii verzi, cu 
pulpanele din satin auriu şi trandafirul de aur al Highgardenului 
cusut pe piept. Amândoi erau înalţi de doi metri, cu umeri largi, 
talii înguste şi muşchi de toată frumuseţea. 

Când ajunse destul de aproape ca să le vadă feţele, Sansa nu-i 
putu deosebi. Aveau aceleaşi maxilare puternice, aceiaşi ochi 
albaştri, adânci, aceeaşi mustață deasă şi roşcată. 

— Cine sunt? îl întrebă pe Ser Loras, uitându-şi, pentru o clipă, 
stinghereala. 

— Garda personală a bunicii mele, îi explică el. Mama lor le-a 
dat numele de Erryk şi Arryk, dar bunica nu-i poate deosebi, aşa 
că le spune Stângul şi Dreptul. 

Stângul şi Dreptul deschiseră porţile, iar Margaery Tyrell în 
persoană îşi făcu apariţia şi cobori în grabă micul şir de trepte, 
pentru a-i întâmpina. 

— Lady Sansa, strigă ea, mă bucur că eşti aici. Fii bine-venită. 

Sansa îngenunche la picioarele viitoarei sale regine. 

— Imi faci o deosebită onoare, lnălţimea Ta. 

— Nu vrei să-mi spui Margaery? Te rog, ridică-te. Loras, ajut-o 
pe Lady Sansa. Pot să-ţi spun Sansa? 

— Dacă-ţi face plăcere. Ser Loras o ajută să se ridice în 
picioare. 

Margaery îl concedie cu un sărut frăţesc şi o luă pe Sansa de 
mână. 

— Vino, bunica ne aşteaptă şi nu e cea mai răbdătoare 
doamnă din lume. 

Un foc trosnea în cămin şi pe podea fuseseră risipite paie 
frumos mirositoare. In jurul mesei lungi de lemn erau aşezate 
mai multe femei. Sansa o recunoscu doar pe soţia înaltă, demnă, 
a Lordului Tyrell, Lady Alerie, care-şi purta părul într-o coadă 
lungă, împletită, prinsă în inele cu nestemate. Margaery făcu 

celelalte prezentări. Erau acolo trei verişoare ale lui Tyrell, 
Megga, Alia şi Elinor, toate de vârste apropiate cu Sansa. Lady 
Janna cea durdulie era sora Lordului Tyrell, căsătorită cu unul 
dintre merele verzi Fossoway; graţioasa Lady Leonette, cu ochii 
strălucitori, era şi ea o Fossoway, căsătorită cu Ser Garlan. Septa 
Nyserica avea o faţă urâtă, mâncată de vărsat, dar părea jovială. 
Palida şi eleganta Lady Graceford aştepta un copil, iar Lady 
Bulwer era ea însăşi un copil, nu mai mare de opt ani. lar dacă ar 
fi fost să dea cuiva numele voioşiei, aceasta ar fi fost Meredyth 
Crane, cea dolofană şi gălăgioasă, dar cu siguranţă nu Lady 
Merryweather, o focoasă cu ochi negri, cu frumuseţea femeilor 
din Myr. 

La sfârşit, Margaery o aduse în faţa unei păpuşi de femeie, 
zbârcită, cu părul cărunt, care şedea în capul mesei. 

— Sunt onorată să ţi-o prezint pe bunica mea, Lady Olenna, 
văduvă a răposatului Luthor Tyrell, Lord de Highgarden, a cărui 
amintire este o mângâiere pentru noi toţi. 

Bătrâna mirosea a apă de trandafiri. Păi, e doar o fărâmă de 
om. Nu era nimic ţepos în înfăţişarea ei. 

— Sărută-mă, copilă, spuse Lady Ollena, apucând-o pe Sansa 
de încheietură cu o mână moale şi pătată. E foarte frumos din 
partea ta să iei cina cu mine şi cârdul meu aiurit de găini. 

Indatoritoare, Sansa o sărută pe obraz. 

— Eşti atât de bună că m-ai primit, doamna mea. 

— L-am cunoscut pe bunicul tău, Lordul Rickard, dar nu foarte 
bine. 

— A murit înainte să mă nasc. 

— Ştiu, copila mea. Se spune că bunicul tău din partea familiei 
Tully e şi el pe moarte. Lordul Hoster, ţi-au spus, nu-i aşa? E 
bătrân, deşi nu atât de bătrân ca mine. Cu toate acestea, 
noaptea se aşterne pentru noi toţi până la urmă, prea curând 
pentru unii. Tu trebuie să ştii asta mai bine ca oricine, biată 
copilă. Ţi-ai avut partea de mâhnire, ştiu. Regretăm pierderile pe 
care le-ai suferit. 

Sansa îi aruncă o privire lui Margaery. 

— M-am întristat când am auzit de moartea Lordului Renly, 
Alteță. Era foarte galant. 

— E frumos din partea ta că spui asta. 

Bunica fornăi: 

— Galant, da, şi fermecător şi foarte pedant. Ştia cum să se 
îmbrace şi cum să zâmbească şi ştia cum să se spele, şi i-a intrat 


88 


cumva în cap ideea că e potrivit să fie rege. Baratheonii au avut 
întotdeauna unele idei ciudate, asta e sigur. Aş crede că li se 
trage de la sângele lor de Targaryen. Pufni. Odată, au încercat să 
mă căsătorească şi pe mine cu un Targaryen, dar am încheiat 
repede cu asta. 

— Renly era blând şi curajos, bunico, spuse Margaery. Şi tata îl 
plăcea, la fel şi Loras. 

— Loras e tânăr, zise aspru bunica şi se pricepe foarte bine să 
dea jos oamenii de pe cai cu băţul. Asta nu îl face înţelept. Cât 
despre tatăl tău, mi-aş dori să mă fi născut ţărancă şi să amo 
lingură mare de lemn, aşa poate aş fi putut să-i vâr minţile în 
capul ăla gras. 

— Mamă! o dojeni Lady Alerie. 

— Taci, Alerie, nu vorbi cu mine pe tonul ăsta. Şi nu-mi spune 
mamă. Dacă te-aş fi născut, sunt sigură că mi-aş aminti. Mă fac 
vinovată doar pentru soţul tău, lordul mocofan al Highgardenului. 

— Bunico, spuse Margaery, bagă de seamă cum vorbeşti, ce-o 
să creadă Sansa despre noi? 

— S-ar putea să creadă că avem ceva minte. Una dintre noi, în 
orice caz. Bătrâna i se adresă din nou Sansei: Asta e trădare, 
i-am prevenit; Robert are doi fii, iar Renly are un frate mai mare, 
cum e cu putinţă să aibă vreo pretenţie asupra acelui jilţ urât de 
fier? Măi să fie, zice fiul meu, nu vrei ca odorul tău să ajungă 
regină? Voi, cei din familia Stark, aţi fost cândva regi, Arrynii şi 
Lannisterii la fel, şi chiar şi Baratheonii, pe linia feminină, dar 
Tyrellii n-au fost mai mult decât slujitori până când Aegon 
Dragonul a venit şi l-a fript pe Regele de drept al Reachului, pe 
Câmpia de Foc. Dacă e să spunem adevărul, chiar şi pretenţia 
noastră asupra Highgardenului e puţin dubioasă, întocmai cum 
se văicăresc Florentii aceia îngrozitori. Ce contează, mă întrebi 
şi, desigur, nu contează decât pentru nătărăi ca fiul meu. Gândul 
că, într-o zi, şi-ar putea vedea nepotul cu fundul pe Tronul de Fier 
îl face pe Mace să se umfle în pene ca un... cum i se spune? 
Margaery, tu eşti isteaţă, fii drăguță şi spune-i bietei tale bunici 
bătrâne şi scrântite numele acelui peşte ciudat din Insulele Verii 
care se umflă şi se face de zece ori mai mare când îl împungi. 

— Li se spune peşti umflaţi, bunico. 

— Păi cum să nu. Insularii n-au pic de imaginaţie. Fiul meu ar fi 
trebuit să-şi ia peştele umflat drept blazon, dacă e să fim sinceri. 
Ar putea să-i pună coroană, aşa cum e cerbul Baratheonilor, asta 
l-ar face fericit. Ar fi trebuit să ne ţinem cât mai departe de toată 

nebunia asta sângeroasă, dacă mă întrebi pe mine, dar după ce 
vaca a fost mulsă, nu-i chip să-i mai vâri smântână înapoi în 
uger. După ce Lordul Peşte Umflat a aşezat coroana pe capul lui 
Renly, am intrat în mocirlă până la genunchi, aşa că asta e 
situaţia. Şi ce spui tu de asta, Sansa? 

Gura Sansei se deschise şi se închise. Se simţea ea însăşi ca 
un peşte umflat. 

— Tyrellii îşi pot urmări descendența până la Garth 
Mână-Verde, fu răspunsul cel mai bun pe care Sansa reuşi să-l 
dea. 

Regina Ghimpilor pufni: 

— Aşa pot face şi cei din familiile Florents, Rowan, Oakheart şi 
jumătate dintre celelalte case nobiliare ale sudului. Lui Garth îi 
plăcea să-şi lase sămânţa pe pământuri fertile, aşa se spune. 
N-ar trebui să mă mire asta mai mult decât că avea mâinile 
verzi. 

— Sansa, interveni Lady Alerie, trebuie că ţi-e foarte foame. 
Nu vrei să mâncăm împreună o bucăţică de mistreţ şi nişte 
prăjituri cu lămâie? 

— Prăjiturile cu lămâie sunt preferatele mele, mărturisi Sansa. 

— Aşa ni s-a spus, declară Lady Olenna care, în mod evident, 
n-avea de gând să se lase redusă la tăcere. Individul acela, 
Varys, credea, pare-mi-se, că ar trebui să-i fim recunoscători 
pentru informaţie. La drept vorbind, nu mi-a fost niciodată prea 
limpede care e rolul unui eunuc. Mie mi se pare că sunt doar 
bărbaţi cu părţile folositoare tăiate. Alerie, le spui să aducă 
mâncarea sau ai de gând să mă omori prin înfometare? Uite, 
Sansa, stai aici, lângă mine, sunt mult mai puţin plictisitoare 
decât ăştialalţi. Sper că îţi plac măscăricii. 

Sansa îşi netezi rochia şi se aşeză. 

— Cred... Măscărici, doamna mea? Adică... din aceia îmbrăcaţi 
în haine pestriţe? 

— Cu pene, în cazul de faţă. Despre ce-ţi închipuiai că 
vorbesc? Despre fiul meu? Sau despre aceste doamne 
încântătoare? Nu, nu roşi! Cu părul pe care-l ai, te face să arăţi 
ca o rodie. Toţi bărbaţii sunt nişte măscărici, la drept vorbind, dar 
cei bălţaţi sunt mai amuzanţi decât cei cu coroane. Margaery, 
copilă, cheamă-l pe Butterbumps, să vedem dacă poate s-o facă 
pe Lady Sansa să zâmbească. Voi, celelalte, luaţi loc, chiar 
trebuie să vă spun eu tot ce să faceţi? Sansa crede probabil că 
nepoata mea are o turmă de oi pe post de suită. 

Butterbumps sosi mai repede decât mâncarea, îmbrăcat 
într-un costum de bufon din pene verzi şi galbene, cu o tichie 
pleoştită pe cap. Imens, rotund şi gras, cât trei Băieți ai Lunii, 
apăru făcând roata carului, sări pe masă şi aşeză un ou gigantic 
direct în faţa Sansei. 

— Sparge-l, doamna mea, îi ceru el. Când Sansa făcu aşa cum 
îi spusese, o mulţime de pui galbeni ieşiră din ou şi începură să 
alerge în toate direcţiile. Prindeţi-i! strigă Butterbumps. Micuța 
doamnă Bulwer înhăţă unul şi i-l întinse, la care bufonul îşi dădu 
capul pe spate, vâri repede puiul în gura-i enormă şi păru că-l 
înghite cu totul. Când râgâi, din nas începură să-i zboare pene 
mici şi galbene. Lady Bulwer începu să plângă nefericită, dar 
lacrimile i se prefăcură dintr-odată într-un țipăt de încântare 
când puiul ieşi, vânzolindu-se, din mâneca rochiei sale şi îi cobori 
pe braţ. 

In timp ce servitorii aduceau o supă de praz cu ciuperci, 
Butterbumps începu să facă jonglerii şi Lady Olenna se aplecă, 
sprijinindu-şi coatele pe masă. 

— İl cunoşti pe fiul meu, Sansa? Lordul Peşte Umflat de 
Highgarden? 

— Un mare lord, răspunse cu politeţe Sansa. 

— Un mare nătărău, zise Regina Ghimpilor. Tatăl său a fost şi 
el un nătărău. Soţul meu, răposatul Lord Luthor. O, l-am iubit 
destul, să nu mă înţelegi greşit. Era un om bun şi nu lipsit de 
pricepere în pat, dar în acelaşi timp îngrozitor de nătărău. A 
reuşit să cadă de pe stâncă în timp ce vâna cu şoimul. Se spune 
că se uita la cer şi nu era atent unde îl duce calul. lar acum 
mocofanul meu de fiu face la fel, numai că el călăreşte un leu în 
loc de buiestraş. E uşor să urci călare pe un leu, dar nu la fel de 
uşor să te dai jos - l-am avertizat, însă el doar a râs. Dacă vei 
avea vreodată un fiu, Sansa, bate-l regulat, ca să înveţe să te 
asculte. Eu am avut doar un băiat şi nu l-am bătut aproape 
deloc, aşa că acum ascultă mai mult de Butterbumps decât de 
mine. Un leu nu eo pisică, i-am spus, iar el îmi zice, hai, lasă-mă, 
mamă. E mult prea mult /asă-mă să te las în ţinutul ăsta, dacă 
mă întrebi. Toţi regii ăştia s-ar descurca mult mai bine dacă ar 
lăsa deoparte săbiile şi ar asculta de mamele lor. 

Sansa îşi dădu seama că stă iarăşi cu gura deschisă. O umplu 
cu o lingură de supă, în timp ce Lady Alerie şi celelalte femei 
chicoteau privind spectacolul lui Butterbumps, care jongla cu 
portocale pe cap, pe coate şi pe şoldurile-i largi. 

— Vreau să-mi spui adevărul despre acest băiat cu sânge de 
rege, zise pe neaşteptate Lady Olenna. Acest Joffrey. 

Degetele Sansei se încleştară în jurul lingurii. Adevărul! Nu 
pot. Nu-mi cere asta, te rog. Nu pot. 

— Eu... eu... eu... 

— Tu, da. Cine ar şti mai bine? Flăcăul pare destul de nobil, te 
asigur. Puțin trufaş, dar trebuie că i se trage de la sângele lui de 
Lannister. Totuşi, am auzit unele poveşti neliniştitoare. E ceva 
adevărat în ele? Acest băiat te-a maltratat? 

Sansa privi împrejur agitată. Butterbumps îşi aruncă o 
portocală întreagă în gură, o mestecă şi o înghiţi, se lovi peste 
obraz şi suflă seminţe prin nas. Femeile chicoteau şi râdeau. 
Servitorii veneau şi plecau, iar Beciul Fecioarelor răsuna de 
zornăitul lingurilor şi al farfuriilor. Unul dintre pui săltă înapoi pe 
masă şi alergă spre supa lui Lady Graceford. Nimeni nu părea 
să-i acorde nici o atenţie, dar chiar şi aşa, Sansa era speriată. 

Lady Olenna devenea nerăbdătoare. 

— De ce caşti gura la Butterbumps? Ti-am pus o întrebare, 
aştept un răspuns. Ţi-au furat Lannisterii limba, copilă? 

Ser Dontos o prevenise să vorbească liber numai în pădurea 
zeilor. 

— Joff... Regele Joffrey, el e... Înălţimea Sa e foarte chipeş şi... 
şi neînfricat ca un leu. 

— Da, toţi Lannisterii sunt lei, iar când un Tyrell scapă vânturi, 
miroase a trandafiri, izbucni bătrâna femeie. Dar cât e de bun? 
Cât de deştept? Are o inimă bună, o mână blândă? E galant, aşa 
cum se cuvine unui rege? O va preţui pe Margaery şi se va purta 
cu blândeţe, îi va apăra onoarea ca pe a lui? 

— Da, minţi Sansa. Este foarte... foarte frumos. 

— Ai mai spus-o. Ştii, copilă, unii spun că eşti la fel de nebună 
ca Butterbumps şi încep să-i cred. Frumos? Sper că am reuşit s-o 
învăţ pe Margaery a mea cât valorează frumuseţea. Ceva mai 
puţin decât băşina unui măscărici. Aerion Brightfire era frumos, 
nu încape vorbă, dar în acelaşi timp era un monstru, întrebarea 
este: ce e Joffrey? intinse mâna ca să oprească o servitoare care 
trecea: Nu-mi place prazul. la supa asta şi adu-mi nişte brânză. 

— Brânza va fi servită după prăjituri, doamna mea. 

— Brânza va fi servită când vreau eu, iar eu vreau să fie 
servită acum. Bătrâna se întoarse din nou către Sansa: Te temi, 
copilă? Nu e nevoie, aici suntem doar femei. Spune-mi adevărul, 
nu ţi se va întâmpla nimic. 

— Tatăl meu spunea întotdeauna adevărul, zise Sansa abia 
şoptit, dar chiar şi aşa, abia reuşea să rostească cuvintele. 

— Lordul Eddard, da, avea acest renume, dar l-au numit 
trădător şi i-au luat capul. Ochii bătrânei o sfredeliră, tăioşi şi 
strălucitori ca vârfurile unor săbii. 

— Joffrey, spuse Sansa, Joffrey a făcut asta. Mi-a promis că va 
fi îndurător şi i-a tăiat capul tatălui meu. Zicea că asta înseamnă 
îndurare, şi m-a dus cu el sus, pe ziduri şi m-a obligat să mă uit. 
La cap. Voia să plâng, dar... Se opri dintr-odată. Dacă mă va pâri 
cineva? 

— Continuă. Cea care o îndemna era chiar Margaery, viitoarea 
regină a lui Joffrey. Sansa nu ştia cât anume auzise. 

— Nu pot. Dacă îi spune, dacă vorbeşte? Atunci mă va ucide 
cu siguranță, sau mă va da pe mâna lui Ser Ilyn. N-am vrut să... 
Tata era un trădător, fratele meu şi el, am sânge de trădător, vă 
rog, nu mă faceţi să spun mai mult. 

— Linişteşte-te, copilă, porunci Regina Ghimpilor. 

— E îngrozită, bunico, uită-te la ea. 

Bătrâna îl strigă pe Butterbumps. 

— Bufonule! Cântă-ne ceva. Un cântec lung, aş fi de părere. 
„Ursul şi frumoasa fecioară” ar fi potrivit. 

— Ar fi! răspunse grăsanul măscărici. Ar fi potrivit, într-adevăr. 
Să-l cânt stând în cap, stăpâna mea? 

— Ar suna mai bine? 

— Nu. 

— Atunci stai în picioare. Nu vrem să-ţi cadă tichia. Din 
câte-mi amintesc, nu-ţi speli niciodată părul. 

— Cum porunceşte stăpâna mea. Butterbumps făcu o 
plecăciune adâncă, lăsând să-i scape un prelung râgâit, apoi se 
îndreptă, îşi umflă burta şi începu să răcnească: Era un urs, un 
urs, un URS! Negru şi cafeniu, acoperit de păr... 

Lady Olenna se aplecă spre Sansa. 

— Incă de pe când eram mai tânără ca tine, era bine cunoscut 
că la Fortăreaţa Roşie chiar şi pereţii au urechi. Ei bine, vor fi cât 
se poate de potrivite pentru un cântec, iar între timp noi, fetele, 
vom vorbi nestingherite. 

— Dar, spuse Sansa, Varys... el ştie, întotdeauna el... 

— Cântă mai tare! îi strigă Regina Ghimpilor lui Butterbumps. 
Urechile astea bătrâne sunt aproape surde, ştii? Imi şopteşti, 
bufon grăsan? Nu te plătesc pentru şoapte. Cântă! 

— ... URSUL! tună Butterbumps cu glasu-i puternic, grav, 

răsunând pe grinzile tavanului. O, VINO! ZICEAU, VINO LA TÂRG! 
LA TÂRG? A ZIS, DAR SUNT UN URS NEGRU ŞI CAFENIU, 
ACOPERIT DE PAR! 

Bătrâna zbârcită zâmbi. 

— La Highgarden, avem mulţi păianjeni printre flori. Atâta 
vreme cât îşi văd de treabă, îi lăsăm să-şi ţeasă pânzele mici, dar 
dacă ne ajung sub picioare, îi călcăm. O bătu uşor pe Sansa pe 
mână. Acum, copila mea, adevărul. Ce fel de om e Joffrey, cel 
care îşi zice Baratheon, dar arată atât de Lannister? 

— MERGEAU PE DRUM, DE COLO-COLO, DE COLO-COLO! TREI 
FECIORI, O CAPRĂ ȘI UN URS DANSATOR. 

Sansa îşi simţea inima în gât. Regina Ghimpilor era atât de 
aproape, încât putea simţi mirosul acru al răsuflării sale. 
Degetele ei sfrijite îi strângeau încheietura. Alături, Margaery 
asculta şi ea. Sansa fu străbătută de un fior. 

— Un monstru, şopti ea, atât de tremurat încât abia îşi auzi 
propria voce. Joffrey e un monstru. A minţit în legătură cu băiatul 
măcelarului şi l-a făcut pe tata să-mi omoare lupul. Când nu-i 
sunt pe plac, pune Garda Regală să mă bată. E hain şi crud, 
doamna mea, aşa este. Şi regina la fel. 

Lady Olenna Tyrell şi nepoata ei schimbară o privire. 

— Ah! făcu bătrâna. Păcat. 

O, zei, gândi Sansa îngrozită. Dacă Margaery nu se va căsători 
cu el, Joff va şti că eu port vina. 

— Vă rog, izbucni ea, nu opriţi nunta... 

— N-ai teamă, copilă. Lordul Peşte Umflat e hotărât s-o facă pe 
Margaery regină. lar cuvântul unui Tyrell valorează mai mult 
decât tot aurul de la Casterly Rock. Cel puţin aşa era pe vremea 
mea. Oricum, îţi mulţumim pentru sinceritate, copilă. . i 

— ... A DANSAT ŞI S-A-NVARTIT, TOT DRUMUL PANA LA TARG! 
LA TARG! LA TARG! Butterbumps sălta şi răcnea şi dansa apăsat. 

— Sansa, ai vrea să vizitezi Highgardenul? Când Lady 
Margaery zâmbea, semăna foarte mult cu fratele ei, Loras. Toate 
florile toamnei sunt înflorite acum, şi acolo sunt crânguri şi 
fântâni, curţi umbroase, coloane de marmură. Nobilul meu tată 
are mereu cântăreţi la curte, cu glas mai dulce decât al lui 
Butterbumps, şi flautişti, scripcari şi harpişti. Avem caii cei mai 
buni şi bărci cu care ne plimbăm pe Mander. Ştii să vânezi, 
Sansa? 

— Puțin, recunoscu ea. S g 

— O, ERA DULCE, PURA ŞI FRUMOASA! FECIOARA CU MIERE IN 

PAR! 

— Vei îndrăgi Highgardenul, ca şi mine, ştiu asta. Margaery 
netezi o şuviţă rebelă din părul Sansei. După ce ai să-l vezi, nu 
vei mai dori să pleci niciodată. Şi poate că nici nu va trebui. 

— PĂRUL EI! PĂRUL EI! FECIOARA CU MIERE ÎN PĂR! 

— Taci, copilă, Sansa nici măcar nu ne-a spus că vrea să vină 
în vizită. 

— O, dar aş vrea, zise Sansa. Highgardenul i se părea locul la 
care visase dintotdeauna. Magica, frumoasa curte regală pe care 
nădăjduise că o va găsi la Debarcaderul Regelui. 

— SIMŢI MIREASMA AERULUI VERII! URSUL! URSUL! NEGRU ŞI 
CAFENIU, ACOPERIT DE PAR! 

— Dar regina, continuă Sansa, nu mă va lăsa să plec... 

— Ba da. Fără Highgarden, Lannisterii n-au nici o speranţă să-l 
păstreze pe Joffrey pe tron. Dacă fiul meu, lordul mocofan, i-o 
cere, nu va avea altceva de făcut decât să-i îndeplinească 
dorinţa. 

— O va face? întrebă Sansa. l-o va cere? 

Lady Olenna se încruntă. 

— Nu cred că e cazul să-i dau de ales. Desigur, el n-are habar 
de adevăratul nostru scop. 

— SIMŢI MIREASMA AERULUI VERII! 

Sansa îşi încreţi fruntea. 

— Adevăratul nostru scop, doamna mea? . 

— ADULMECA, RĂGEA ȘI MIROSEA MIERE IN AERUL VERII! 

— Să te vedem căsătorită şi fără griji, copilă, răspunse bătrâna 
femeie, în timp ce Butterbumps răcnea cântecul vechi de când 
lumea. Cu nepotul meu. 

Căsătorită cu Ser Loras, oh... Sansei i se tăie răsuflarea. ŞI-I 
amintea pe Ser Loras în armura scânteietoare cu safire, 
aruncându-i un trandafir. Ser Loras în mătase albă, atât de pur, 
de inocent, de frumos. Gropiţele din colţurile gurii când zâmbea. 
Dulceaţa râsului său, căldura mâinii. Işi putea închipui cum ar fi 
să-i ridice tunica şi să mângâie pielea netedă de dedesubt, să se 
ridice pe vârfuri ca să-l sărute, să-şi treacă degetele prin buclele 
acelea dese, castanii, şi să se înece în ochii lui adânci, căprui. 
Roşeaţa i se ridică pe gât. E : 

— O, SUNT FECIOARA, SUNT PURA ŞI FRUMOASA! NU VOI 
DANSA NICIODATA CU UN URS PAROS! UN URS PAROS! NU VOI 
DANSA NICIODATA CU UN URS PAROS! 

— Ţi-ar plăcea, Sansa? întrebă Margaery. N-am avut niciodată 

o soră, doar fraţi. O, te rog, spune da, spune că vei încuviinţa să 
te căsătoreşti cu fratele meu. 

Cuvintele ţâşniră din gura ei, într-o cascadă: 

— Da, vreau. Mi-ar plăcea mai mult decât orice. Să mă 
căsătoresc cu Ser Loras, să-l iubesc... 

— Loras? Lady Olenna părea iritată. Nu fi ridicolă, copilă. Cei 
din Garda Regelui nu se căsătoresc niciodată. Chiar nu te-au 
învăţat nimic la Winterfell? Vorbeam despre nepotul meu, Willas. 
E puţin cam bătrân pentru tine, nu încape îndoială, dar e o 
comoară de băiat. Câtuşi de puţin nerod şi, în plus, moştenitor al 
Highgardenului. 

Sansa era ameţită. Acum o clipă mintea i-a fost plină de vise 
despre Loras, iar în clipa următoare totul i-a fost răpit. Wi//as? 
Willas? 

— Eu, spuse ea prosteşte. Curtoazia este armura unei 
doamne. Nu trebuie să le jigneşti, ai grijă ce spui. Eu nu-l cunosc 
pe Ser Willas. N-am avut niciodată plăcerea, doamna mea. 
Este... este un cavaler la fel de destoinic ca fraţii lui? 

— ... O RIDICA SUS, IN AER! URSUL! URSUL! 

— Nu, răspunse Margaery. N-a făcut legământ... 

Bunica se încruntă. 

— Spune-i fetei adevărul. Bietul băiat e schilod şi cu asta, 
basta. 

— A fost rănit pe când era scutier, în primul său turnir, îi 
mărturisi Margaery. Calul a căzut şi i-a zdrobit piciorul. 

— Şarpele acela din Dorne a fost de vină, acel Oberyn Martell. 
El şi maesterul lui. 

— AM CHEMAT UN CAVALER, DAR EŞTI UN URS! UN URS! UN 
URS! NEGRU ŞI CAFENIU ŞI ACOPERIT DE PĂR! 

— Willas_ are un picior bolnav, dar o inimă bună, spuse 
Margaery. Imi citea când eram mică şi îmi desena stelele. Il vei 
iubi la fel de mult ca şi noi, Sansa. j 

— A DAT DIN PICIOARE ŞI S-A JELIT, ATAT DE FRUMOASA 
FECIOARA! DAR EL I-A LINS MIEREA DIN PAR, DIN PAR! I-A LINS 
MIEREA DIN PĂR! 

— Când aş putea să-l întâlnesc? întrebă Sansa şovăitoare. 

— Curând, promise Margaery. Când vei veni la Highgarden, 
după ce Joffrey şi cu mine ne căsătorim. Te va duce bunica. 

— Te voi duce, întări bătrâna, mângâind mâna Sansei şi 
zâmbindu-i cu un zâmbet moale, zbârcit. Aşa voi face. 

— ATUNCI EA SUSPINA ŞI ŢIPA ŞI DADU DIN PICIOARE! URSUL 

MEU, CÂNTĂ EA, ATÂT DE FRUMOS! ŞI PORNIRĂ, DE COLO-COLO, 
URSUL, URSUL ȘI FRUMOASA FECIOARĂ! 

Butterbumps răcni ultimul vers, făcu un salt în aer şi ateriză 
pe ambele picioare, cu o bufnitură care zgudui cupele de vin de 
pe masă. Femeile râseră şi bătură din palme. 

— Credeam că nu se mai sfârşeşte niciodată cântecul acela 
îngrozitor, spuse Regina Ghimpilor. Dar, iată, soseşte brânza 
mea. 

JON 


Lumea era o beznă cenuşie, mirosind a pin, a muşchi şi a frig. 
Aburi palizi se ridicau din pământul negru, în timp ce călăreţii îşi 
croiau drum printre pietre risipite şi copacii răzleţi, în jos, către 
focurile îmbietoare, presărate ca nişte nestemate pe întreaga 
albie a văii. Erau mai multe focuri decât putea număra Jon Snow, 
sute de focuri, mii, un al doilea râu de lumini pâlpâitoare de-a 
lungul malurilor albe şi îngheţate ale Apei Laptelui. Degetele i se 
deschiseră şi i se închiseră pe sabie. 

Coborau de pe creastă fără flamuri sau goarne, într-o linişte 
întreruptă doar de susurul îndepărtat al râului, de tropotul 
copitelor şi cloncănitul armurii de oase a lui Rattleshirt. Undeva, 
în văzduh, un vultur plutea pe aripi mari, albastre-cenuşii, în timp 
ce mai la vale veneau oameni, câini, cai şi un lup străvechi, alb 
ca zăpada. 

O piatră săltă în josul povârnişului, mişcată din loc de copita 
unui cal, şi Jon văzu cum Năluca întoarce capul la sunetul 
neaşteptat. li urmărise de la distanţă toată ziua, aşa cum îi era 
obiceiul, dar când luna s-a ridicat deasupra pinilor, venise în 
salturi, cu ochii-i roşii scânteind. Câinii lui Rattleshirt l-au 
întâmpinat cu un cor de măârâituri, arătându-şi colții şi lătrând 
sălbatic, ca întotdeauna, dar lupul nu s-a sinchisit defel. Cu şase 
zile în urmă, cel mai mare dintre câini îl atacase pe la spate, 
când sălbaticii s-au oprit să-şi aşeze tabăra pentru noapte, dar 
Năluca se întorsese şi se năpustise asupra lui, azvârlindu-l cât 
colo, cu coapsa sângerând. După acest moment, restul haitei s-a 
ţinut la distanţă. 

Calul lui Jon Snow necheză încet, dar o mângâiere şi o vorbă 
blândă îl liniştiră curând. Ar fi vrut ca propriile-i temeri să poată fi 
la fel de uşor potolite. Era înveşmântat în negru din cap până-n 
picioare, negrul Rondului de Noapte, dar inamicul era şi în faţă şi 
în spate. Să/batici, iar eu sunt cu ei. Ygritte purta mantia lui 
Qhorin Halfhand, Lenyl haina lui de zale, marea suliţaşă Ragwyle 
mănuşile, unul dintre arcaşi, cizmele. Coiful lui Qhorin fusese 
purtat de un bărbat scund, respingător, pe nume Ryk Longspear, 
dar nu se potrivea pe capul lui îngust, aşa că i-l dăduse şi pe 
acesta lui Ygritte. lar Rattleshirt avea oasele lui Qhorin în raniţă, 
împreună cu capul însângerat al lui Ebben, cel care pornise 

împreună cu Jon să cerceteze Trecătoarea Ţipătului. Morti, toți 
morți, în afară de mine, iar eu sunt mort pentru lume. 

Ygritte venea călare imediat în spatele lor. In frunte se afla 
Ryk Longspear. Lordul Oaselor îi făcuse pe cei doi străjerii lui Jon. 

— Dacă zboară cioara, am să vă ard şi vouă oasele, îi 
avertizase la plecare, rânjind prin dinţii craniului gigantic pe 
care-l purta drept coif. 

Ygritte se răstise la el: 

— Vrei să-l păzeşti tu? Dacă vrei s-o facem noi, lasă-ne în pace 
şi-o vom face. 

Aceştia sunt oameni liberi într-adevăr, a remarcat Jon. 
Rattleshirt era căpetenia lor, dar nici unul dintre ei nu se sfia să-i 
întoarcă vorba. 

Căpetenia sălbaticilor îl fixase cu o privire plină de ură. 

— Poate că pe ceilalţi i-ai prostit, cioară, dar să nu crezi că pe 
Mance ai să-l duci de nas. Va şti dintr-o singură privire că eşti un 
impostor. Şi când se va întâmpla asta, o să-mi fac o mantie din 
lupul ăla al tău, o să-ţi despic burta moale de băietan şi o să cos 
înăuntru o nevăstuică. 

Mâna dreaptă a lui Jon s-a închis şi s-a deschis, îndoind 
degetele arse sub mănuşă, dar Ryk Longspear doar a râs: 

— Şi unde ai să găseşti tu o nevăstuică în zăpadă? 

In acea primă noapte, după o lungă zi călare, îşi aşezaseră 
tabăra într-o mică adâncitură în stâncă, în vârful unui munte fără 
nume, îngrămădindu-se aproape de foc, în timp ce zăpada 
începea să cadă. Jon privea cum fulgii se topesc deasupra 
flăcărilor. In ciuda straturilor de lână, blană şi piele, simţea frigul 
până în măduva oaselor. Ygritte s-a aşezat lângă el după ce a 
mâncat, cu gluga trasă pe cap şi mâinile vârâte în mâneci, ca să 
se încălzească. 

— Când Mance va auzi ce ai făcut pentru Halfhand, te va lua 
destul de repede. 

— Mă va lua drept ce? 

Fata a râs cu dispreţ: 

— Drept unul de-al nostru. Crezi că eşti prima cioară care a 
zburat vreodată de pe Zid? In adâncul inimii, vreţi cu toţii să 
zburaţi liberi. 

— Şi când voi fi liber, a zis el încetişor, voi fi liber să plec? 

— Cu siguranţă. Avea un zâmbet cald, în pofida dinţilor 
strâmbi. lar noi vom fi liberi să te omorâm. E periculos să fii liber, 
dar celor mai mulţi ajunge să le placă gustul. Şi-a aşezat mâna 

înmănuşată pe piciorul lui, imediat deasupra genunchiului. Vei 
vedea. 

Voi vedea, gândi Jon. Voi vedea, voi auzi şi voi învăţa, iar după 
aceea voi duce vorba înapoi la Zid. Sălbaticii îl luaseră drept 
sperjur, dar în inima lui era încă omul Rondului de Noapte, 
îndeplinindu-şi ultima misiune pe care Qhorin Halfhand i-o 
încredinţase. /nainte să-l omor. 

La poalele povârnişului, dădură peste un pârâiaş care curgea 
dinspre coline, vărsându-se în Apa Laptelui. Părea numai pietre şi 
sticlă, dar puteau auzi sunetul apei curgând pe sub pojghiţa de 
gheaţă. Rattleshirt îi conduse pe malul celălalt, zdrobind crusta 
îngheţată. 

Călăreţii lui Mance Rayder se apropiau cu fiecare pas. Jon îi 
măsură dintr-o privire. Opt călăreţi, bărbaţi şi femei deopotrivă, 
înveşmântaţi în blănuri şi piele fiartă, ici şi colo câte un coif şi o 
haină de zale. Erau înarmaţi cu sulițe şi lănci oţelite, toţi în afară 
de conducătorul lor, un bărbat blond, cărnos, cu ochii umezi, 
care avea o coasă mare, ascuţită. Plângătorul, ştiu el dintr-odată. 
Fraţii în negru spuneau poveşti despre el. Ca şi Rattleshirt, 
Harma Cap de Câine şi Alfyn Ucigaşul Ciorilor, Plângătorul era un 
cunoscut războinic. 

— Lordul Oaselor, spuse Plângătorul de îndată ce îi văzu. Dădu 
cu ochii de Jon şi de lupul său. lar asta ce-i? 

— O cioară care a venit cu noi, răspunse Rattleshirt, care 
prefera ca pentru armura zornăitoare pe care o purta să i se 
spună Lordul Oaselor. N 

— Se temea c-am să-i iau oasele, ca lui Halfhand. Işi scutură 
sacul cu trofee în fața celorlalţi sălbatici. 

— L-a omorât pe Qhorin Halfhand, spuse Ryk Longspear. El şi 
lupul ăla al lui. 

— Şi i-a făcut felul şi lui Orell, adăugă Rattleshirt. 

— Flăcăul e un om-lup sau pe aproape, interveni Ragwyle, 
marea suliţaşă. Lupul lui a luat o bucată din piciorul lui Halfhand. 

Ochii roşii, umezi, ai Plângătorului îi aruncară din nou o privire 
lui Jon. 

— Da? Ei, bine, are un aer lupesc, acum, dacă mă uit mai bine. 
Aduceţi-l în faţa lui Mance, s-ar putea să-l păstreze. şi răsuci 
calul şi se îndepărtă la galop, cu călăreţii săi gonind pe urmele 
lui. 

Vântul bătea umed şi aspru în timp ce traversau valea Apei 
Laptelui şi străbăteau, într-un singur şir, tabăra de la marginea 

râului. Năluca se ţinea aproape de Jon, dar mirosul lui mergea 
înainte, ca un vestitor, şi curând fură împresuraţi de câinii 
sălbaticilor, mârâind şi lătrând. Lenyl încercă să-i potolească, dar 
câinii nu-i dădură atenţie. 

— Nu le prea pasă de fiara aia a ta, îi zise Ryk Longspear lui 
Jon. 

— Ei sunt câini, iar el e lup, răspunse Jon. Ştiu că nu e de-al 
lor. Nu mai mult decât sunt eu de-al vostru. 

Dar trebuia să nu-şi uite datoria, misiunea pe care i-o 
încredinţase Qhorin Halfhand când au stat împreună lângă acel 
ultim foc: să joace rolul trădătorului şi să afle ce căutau sălbaticii 
în pustietatea neagră şi rece a Colţilor de Gheaţă. O anume 
putere, o numise Qhorin în faţa Bătrânului Urs, dar murise 
înainte să afle ce era sau dacă Mance Rayder o descoperise, în 
căutările lui. 

De-a lungul râului erau risipite focuri, cât vedeai cu ochii, 
printre căruţe, care şi sănii. Mulţi dintre sălbatici ridicaseră 
corturi din piei, din blănuri şi lână dărăcită. Alţii se cuibăreau în 
spatele bolovanilor, în adăposturi improvizate. Sau dormeau pe 
sub căruţe. Lângă un foc, Jon Snow zări un bărbat ascuţind 
vârfurile unor sulițe lungi de lemn şi aruncându-le într-o stivă. 
Altundeva, doi tineri bărboşi înveşmântaţi în haine de piele fiartă 
se luptau cu beţele, săltând pe deasupra flăcărilor, mârâind de 
fiecare dată când unul dintre ei dădea o lovitură. In preajmă, mai 
multe femei şedeau în cerc, potrivind pene la săgeți. 

Săgeţți pentru frații mei, gândi Jon. Săgeti pentru poporul 
tatălui meu, pentru oamenii din Winterfell şi Deepwood Motte şi 
Ultima Vatră. Săgeţi pentru nord. 

Dar nu tot ceea ce vedea îi amintea de război. Jon văzu şi 
femei dansând, auzi un copil plângând, iar în faţa calului său 
ţâşni un băieţel încotoşmănat în blănuri şi gâfâind de atâta joacă. 
Oile şi caprele hoinăreau în voie, în timp ce boii se plimbau greoi 
de-a lungul râului, căutând iarbă. Dinspre unul dintre focuri 
răzbătea miros de oaie friptă, iar deasupra altuia văzu un mistreţ 
învârtindu-se pe o frigare de lemn. 

Într-un luminiş înconjurat de pini înalţi şi verzi, Rattleshirt 
descăleca. 

— Vom poposi aici, le spuse lui Lenyl, lui Ragwyle şi celorlalţi. 
Hrăniţi caii, apoi câinii, pe urmă pe voi. Ygritte, Longspear, 
aduceţi cioara, ca Mance să poată să-i arunce o privire. Pe urmă 
îi vom scoate maţele. 

Parcurseră pe jos restul drumului, pe lângă alte focuri şi alte 
corturi, cu Năluca pe urmele lor. Jon nu mai văzuse niciodată 
atâţia sălbatici. Se întreba dacă mai văzuse cineva. Tabăra se 
întinde la nesfârşit, gândi el, dar sunt mai degrabă o sută de 
tabere, nu una, şi fiecare e mai vulnerabilă decât precedenta. 
Intinzându-se pe mulţi kilometri, construcţiile nu aveau nici un fel 
de apărare, nici capcane, nici ţepuşe, doar mici grupuri de 
cercetaşi patrulând în preajma lor. Fiecare grup sau clan sau sat 
se oprise pur şi simplu acolo unde voise, dacă îi văzuseră pe alţii 
oprindu-se sau găsiseră un loc potrivit. Poporul liber. Dacă fraţii 
în negru i-ar prinde într-o asemenea harababură, cu siguranţă 
mulţi dintre ei ar plăti cu sânge pentru libertatea lor. Erau 
numeroşi, dar Rondul de Noapte era disciplinat, iar în luptă 
disciplina e mai importantă decât numărul şi iese învingătoare în 
nouă cazuri din zece, aşa îi spusese tatăl lui. 

Nu încăpea nici o îndoială care era cortul regelui. Era de trei 
ori cât cele mai mari dintre celelalte pe care le văzuse Jon şi 
dinăuntru se auzea muzică. Ca multe dintre corturile mai mici, 
era făcut din piei cusute, cu blana încă pe ele, dar ale lui Mance 
Rayder erau blănuri albe, lăţoase, de urşi polari. Acoperişul 
ascuţit era încoronat cu o pereche imensă de coarne de la unul 
dintre elanii uriaşi care cândva hoinăriseră liberi prin tot ţinutul 
Celor Şapte Regate, pe vremea Primilor Oameni. 

Aici, cel puţin, găsiră paznici: doi străjeri ce flancau intrarea 
cortului, sprijiniți în sulițe înalte, cu scuturi rotunde de piele 
prinse de braţ. Când zăriră lupul străvechi, unul dintre ei cobori 
vârful suliţei şi zise: 

— Bestia aia rămâne aici. 

— Nălucă, şezi, porunci Jon. Lupul se aşeză. 

— Longspear, păzeşte animalul. Rattleshirt dădu la o parte 
clapa cortului şi le făcu semn lui Jon şi lui Ygritte să intre. 

In cort era zăpuşeală şi fum. In toate cele patru colţuri erau 
aşezate coşuri cu turbă aprinsă, umplând aerul de o lumină 
palidă, roşiatică. Mai multe blănuri acopereau pământul. Jon se 
simţi din cale-afară de stingher în veşmintele-i negre, la discreţia 
trădătorului ce-şi spunea Regele-de-Dincolo-de-Zid. Când ochii i 
se obişnuiră cu întunecimea roşie, ceţoasă, văzu şase oameni, 
dar nici unul nu-i dădu atenţie câtuşi de puţin. Un tânăr brunet şi 
o frumoasă blondă împărțeau un corn de mied. O femeie 
însărcinată stătea deasupra unui mangal, gătind nişte găini, în 
timp ce un bărbat cărunt, într-o mantie jerpelită, roşu cu negru, 

stătea cu picioarele încrucişate pe o pernă, ciupind corzile unei 
lăute şi cântând. 

Frumoasă ca soarele era nevasta din Dome, 
cu sărutări mai calde ca o primăvară, 

Dar sabia bărbatului din Dorne din oțel negru era 
şi avea un sărut ce te-nfioară. 


Jon cunoştea cântecul, dar îi părea ciudat să-l audă aici, 
într-un cort din blană lăţoasă, dincolo de Zid, la zeci de mii de 
kilometri de munţii roşii şi vânturile calde ale Dornului. 

Rattleshirt îşi scoase coiful îngălbenit, aşteptând sfârşitul 
cântecului. Sub armura lui din oase şi piele, era un om mărunt, 
iar faţa ascunsă în craniul uriaşului era obişnuită, cu bărbia 
noduroasă, mustaţa subţire şi obrajii supţi, ciupiţi. Avea ochii 
apropiaţi, cu sprâncene împreunate şi un păr negru, rar, formând 
un v pe frunte. 


Nevasta din Dorne se-mbăia tot cântând, 
cu glasu-i mai dulce ca vinul 

Dar sabia bărbatului avea al său cânt 
şi muşca mai amar ca veninul. 


Lângă mangal, un bărbat scund, dar extrem de gras, stătea pe 
un taburet, mâncând o găină de pe frigare. Unsoarea fierbinte i 
se prelingea pe bărbie şi prin barba albă ca neaua, dar zâmbea 
fericit, fără să-i pese. Brăţări groase de aur gravate cu stihuri îi 
strângeau mâinile masive şi purta o cămaşă grea, neagră, de 
zale, care nu putea proveni decât de la un cercetaş mort. 
Aproape de el, un bărbat mai înalt şi mai suplu, înveşmântat 
într-o cămaşă de piele cusută cu solzi de bronz, stătea aplecat, 
încruntându-se, deasupra unei hărţi, cu o sabie mare cu două 
tăişuri atârnată de-a curmezişul spatelui, într-o teacă de piele. 
Era drept ca o suliță, numai vână, proaspăt bărbierit, chel, cu un 
nas drept, puternic şi cei mai adânci ochi cenuşii. Ar fi putut fi 
chiar chipeş dacă ar fi avut urechi, dar le pierduse cu timpul pe 
amândouă. Dacă din cauza degerăturilor sau de cuțitul vreunui 
duşman, Jon nu-şi putea da seama. In absenţa lor, capul 
bărbatului părea îngust şi ascuţit. 

Lui Jon îi fu limpede dintr-o privire că amândoi, bărbatul cu 
barba albă şi cel pleşuv, erau războinici. Aștia doi sunt de 
departe mai periculoşi decât Rattleshirt. Se întreba care dintre ei 
era Mance Rayder. 

Pe când sta la pământ, de beznă-nconjurat 
cu gustul de sânge pe buze 

Fraţii-au îngenuncheat şi pentru el s-au rugat 

lar el zâmbi şi cântă şi el râse. 

O, fraţi dragi ai mei, zilele mi s-au sfârşit, 

Bărbatul din Dome femeia mi-a luat 

Dar c-o moarte cu toții avem de plătit 

lar eu din nevasta lui am gustat. 


Când ultimele acorduri ale „Nevestei din Dorne” se stinseră, 
bărbatul pleşuv, fără urechi, îşi ridică privirea de pe hartă şi se 
încruntă fioros la Rattleshirt şi la Ygritte, cu Jon între ei: 

— Ce-i asta? O cioară? 

— Ticălosul în negru care l-a ucis pe Orell, făcu Rattleshirt, 
care mai e şi un nemernic de om-lup, pe deasupra. 

— Trebuia să-i ucideţi pe toţi. 

— Acesta s-a predat, explică Ygritte. L-a omorât pe Qhorin 
Halfhand cu mâinile lui. 

— Băieţandrul ăsta? Vestea îl mânie pe bărbatul fără urechi. 
Halfhand trebuia să fie al meu. Ai un nume, cioară? 

— Jon Snow, Inălţimea Ta. Se întreba dacă trebuia să plece 
genunchiul. 

— Înălţimea Ta? Bărbatul fără urechi se uită la cel cu barba 
albă: Vezi, mă ia drept rege. 

Bărbosul râse atât de tare, încât împroşcă peste tot bucăţi de 
carne. Işi şterse unsoarea de pe gură cu dosul palmei sale uriaşe. 

— Băiatul e orb, fără doar şi poate. Cine a auzit vreodată de 
un rege fără urechi? Păi, coroana i-ar cădea drept pe gât. Ha! li 
rânji lui Jon, ştergându-şi degetele de pantaloni. Inchide-ţi pliscul, 
cioară. Intoarce-te, poate că vei găsi ceea ce cauţi. 

Jon se întoarse. Cântărețul se ridică în picioare. 

— Eu sunt Mance Rayder, spuse el, lăsând jos lăuta. lar tu eşti 
bastardul lui Ned Stark, Snow din Winterfell. 

Uluit, Jon rămase o clipă fără grai, înainte de a-şi reveni 
îndeajuns ca să spună: 

— Cum... cum ai ştiut... 

— Asta e o poveste pentru mai târziu, răspunse Mance 
Rayder. Cum ţi-a plăcut cântecul, băiete? 

— Destul. L-am mai auzit. 

— Dar c-o moarte cu toţii avem de plătit, zise încetişor 
Regele-de-Dincolo- de-Zid. /ar eu din nevasta lui am gustat. 

Spune-mi, Lordul Oaselor spune adevărul? L-ai omorât pe vechiul 
meu prieten, Halfhand? 

— Da. Deşi a fost mai mult fapta lui decât a mea. 

— Turnul Umbrei nu va mai părea niciodată la fel de fioros, 
spuse regele cu tristeţe în glas. Qhorin era duşmanul meu. Dar 
cândva mi-a fost şi frate. Aşadar... să-ţi mulţumesc că l-ai ucis, 
Jon Snow? Sau să te blestem? li aruncă lui Jon un zâmbet 
batjocoritor. 

Regele-de-Dincolo-de-Zid nu arăta defel ca un rege, nici măcar 
prea mult ca un sălbatic. Era de statură mijlocie, suplu, cu faţa 
ascuţită, ochi căprui, vicleni, şi un păr lung, castaniu, încărunţit 
aproape în întregime. Nu avea coroană pe cap, brățări de aur la 
mâini, giuvaiere la gât, nici măcar o sclipire de argint. Avea 
straie din lână şi piele şi singurul lui veşmânt de seamă era o 
manite jerpelită din lână neagră, peticită cu mătase roşie, 
decolorată. 

— Ar trebui să-mi mulţumeşti pentru că ţi-am ucis duşmanul, 
zise în cele din urmă Jon, şi să mă blestemi pentru că ţi-am ucis 
prietenul. 

— Ha! Tună bărbatul cu barba albă. Bine răspuns! 

— De acord. Mance Rayder îi făcu semn lui Jon să se apropie. 
Dacă vrei să ni te alături, ar fi cel mai bine să ne cunoşti. 
Bărbatul cu care m-ai confundat este Styr, Magnar al Thennei. 
Magnar înseamnă /ord, în Limba Veche. Omul fără urechi îl fixă 
pe Jon cu răceală, în timp ce Mance se întoarse către bărbatul cu 
barba albă. Fiorosul nostru mâncător de găini, aici de faţă, este 
credinciosul meu Tormund. Femeia... 

Tormund se ridică în picioare. 

— Stai aşa. l-ai dat onorurile lui Styr, e rândul meu. 

Mance Rayder râse. 

— Cum pofteşti. Jon Snow, în faţa ta stă Tormund Năpasta 
uriaşilor, Mare Orator, Gornist şi Spărgător de Gheaţă. Şi de 
asemenea, Tormund Pumn de Fier, Consort al Ursoaicelor, 
Regele-Mied de la Castelul Afurisit, Vorbitor cu Zeii şi Tată al 
Oştirilor. 

— Aşa parcă mai seamănă cu mine, zise Tormund. Mă bucur 
să te cunosc, Jon Snow. Intâmplarea face să îmi placă 
oamenii-lup, chiar dacă nu îmi plac cei din familia Stark. 

— Buna doamnă de lângă mangal, continuă Mance Rayder, 
este Dalia. Femeia însărcinată zâmbi sfioasă. Poartă-te cu ea aşa 
cum te-ai purta cu orice regină, poartă în pântece copilul meu. 

Se întoarse către ultimii doi: Frumuseţea aceasta este sora ei, 
Val. Tânărul Jarl de lângă ea este ultimul ei favorit. 

— Nici un bărbat nu-mi spune mie favorit, zise Jarl, încruntat şi 
feroce. 

— lar Val nu e bărbat, pufni Tormund cel cu barba albă. Ar fi 
trebuit să observi asta până acum, băiete. 

— Aşadar,  iată-ne, Jon Snow, zise Mance Rayder. 
Regele-de-Dincolo-de-Zid şi curtea sa, aşa cum e ea. lar acum, 
câteva cuvinte din partea ta, aş crede. De unde ai venit? 

— De la Winterfell, răspunse el. Pe la Castelul Negru. 

— Şi ce te aduce pe Apa Laptelui, atât de departe de focurile 
de acasă? Nu aşteptă răspunsul lui Jon, ci se uită de îndată la 
Rattleshirt. Câţi au fost? 

— Cinci. Trei sunt morţi şi băiatul e aici. Ceilalţi au plecat în 
sus, urcând pe un versant unde nici un cal n-a putut să-i urmeze. 

Ochii lui Rayder îi întâlniră din nou pe ai lui Jon. 

— Aţi fost doar voi cinci? Sau mai stau la pândă şi alţi fraţi ai 
tăi? 

— Am fost patru, iar Qhorin Halfhand făcea cât douăzeci de 
oameni obişnuiţi. 

Regele-de-Dincolo-de-Zid zâmbi la auzul acestor cuvinte. 

— Aşa credeau unii. Totuşi... un băiat de la Castelul Negru, cu 
cercetaşi de la Turnul Umbrei? Cum s-a ajuns la asta? 

Jon avea minciuna pregătită. 

— Lordul Comandant m-a trimis la Halfhand pentru pregătire, 
aşa că m-a luat cu el în cercetare. 

Styr Magnarul se încruntă. 

— Cercetare, spui? De ce ar veni ciorile să cerceteze 
Trecătoarea Ţipătului? 

— Satele erau părăsite, răspunse Jon, cu sinceritate. Era ca şi 
cum toţi oamenii liberi dispăruseră. 

— Dispăruseră, da, zise Mance Rayder. Şi nu doar oamenii 
liberi. Cine ţi-a spus unde suntem, Jon Snow? 

Tormund râse zgomotos. 

— Dacă nu a fost Craster, eu sunt o fecioară neprihănită. 
Ţi-am zis eu, Mance, că omul ăla trebuie să fie scurtat cu un cap. 

Regele îi aruncă mai vârstnicului bărbat o privire enervată: 

— Tormund, încearcă o dată să gândeşti înainte de a vorbi. 
Ştiu că a fost Craster. L-am întrebat pe Jon ca să văd dacă spune 
adevărul. 

— Ha! scuipă Tormund. Ei, bine, m-am trezit vorbind! Îi zâmbi 

lui Jon. Vezi, băiete, de-aia el e rege, iar eu nu. Pot să-l întrec la 
băut, la luptă şi la cântat, iar braţul meu e de trei ori cât al lui, 
dar Mance e şiret. A fost crescut cioară, ştii, iar cioara e o pasăre 
vicleană. 

— Aş vrea să vorbesc cu băiatul între patru ochi, Lord al 
Oaselor, îi spuse Mance Rayder lui Rattleshirt. Lăsaţi-ne, toţi. 

— Ce, şi eu? făcu Tormund. 

— Nu, mai ales tu, răspunse Mance. 

— Nu mănânc la masa la care nu sunt poftit. Tormund se 
ridică în picioare. Eu şi găinile plecăm, înhăţă încă o găină, o vâri 
în buzunarul cusut în căptuşeala mantiei, spuse: Ha! şi ieşi, 
lingându-se pe degete. Ceilalţi îl urmară, toţi în afară de Dalia. 

— la loc, dacă doreşti, spuse Rayder după ce plecară. Ţi-e 
foame? Tormund ne-a lăsat cel puţin două găini. 

— Mi-ar face plăcere să mănânc, Inălţimea Ta. Şi mulţumesc. 

— lnălţimea Ta? Regele zâmbi. Asta nu e un nume ce poate fi 
auzit prea des de pe buzele oamenilor liberi. Sunt Mance, pentru 
cei mai mulţi. Unicul Mance, pentru unii. Vrei un corn cu mied? 

— Bucuros, zise Jon. 

Regele turnă el însuşi băutura, în timp ce Dalia tăie găinile 
bine fripte şi aduse fiecăruia câte o jumătate. Jon îşi scoase 
mănuşile şi mâncă direct cu degetele, muşcând fiecare bucăţică 
de carne de pe oase. 

— Tormund a spus adevărul, zise Mance Rayder, rupând în 
două o bucată de pâine. Cioara neagră e o pasăre şireată, aşa 
este... dar eu am fost cioară pe când tu nu erai mai mare decât 
pruncul din pântecele Daliei, Jon Snow. Aşa că ai grijă să nu faci 
pe vicleanul cu mine. 

— Aşa cum ai văzut, lnălţimea... Mance... 

Regele râse. 

— lnălţimea Mance! De ce nu? Ti-am promis mai devreme o 
poveste despre cum te-am cunoscut. Ai desluşit misterul până 
acum? 

Jon clătină din cap. 

— A trimis vorbă Rattleshirt înaintea noastră? 

— Pe aripi? Nu avem corbi antrenați. Nu, îţi cunoşteam chipul, 
l-am mai văzut înainte. De două ori. 

La început Jon nu pricepu, dar când răsuci povestea în minte, 
se lumină. 

— Când ai fost frate al Rondului... 

— Foarte bine! Da, asta a fost prima oară. Erai doar un copil, 

iar eu eram în negru din cap până-n picioare, unul din zecile care 
îl escortau pe bătrânul Lord Comandant Qorgyle când a venit la 
Winterfell să-l vadă pe tatăl tău. Patrulam pe zid în jurul curţii, 
când am dat de tine şi de fratele tău, Robb. Ninsese cu o noapte 
înainte şi voi doi clădiserăţi un munte mare deasupra porţii şi 
aşteptaţi ca pe dedesubt să treacă cineva. 

— Imi amintesc, spuse Jon, cu un râs uluit. Un frate tânăr în 
negru pe metereze, da... Ai jurat să nu spui nimănui. 

— Şi mi-am ţinut jurământul. Cel puţin pe acela. 

— Am răsturnat zăpada peste Tom cel Gras. Era străjerul cel 
mai greoi al tatei. După aceea, Tom îi alergase în jurul curţii, 
până ce fuseseră toţi trei roşii ca merele toamnei. Dar ai spus că 
m-ai văzut de două ori. Când a fost a doua oară? 

— Atunci când Regele Robert a venit la Winterfell ca să-l 
numească Mână pe tatăl tău, zise încet 
Regele-de-Dincolo-de-Zid. 

Jon făcu ochii mari, neîncrezător. 

— Nu se poate una ca asta. 

— Ba da. Când tatăl tău a aflat despre sosirea regelui, a trimis 
vorbă fratelui său Benjen, la Zid, ca să poată veni la ospăț. Există 
mai multe legături între fraţii în negru şi oamenii liberi decât ştii 
tu, şi destul de curând vorbele au ajuns şi la urechile mele. Era o 
ocazie prea rară ca să-i pot rezista. Unchiul tău nu mă cunoştea 
după înfăţişare, aşa că n-aveam nici o teamă în privinţa lui şi nu 
îmi imaginam că tatăl tău ar putea să ţină minte o cioară tânără 
pe care o întâlnise în grabă, cu ani în urmă. Voiam să-l văd pe 
acest Robert cu ochii mei, de la rege la rege, şi să-mi fac o idee 
despre unchiul tău, Benjen. Era Prim Cercetaş pe atunci, şi 
năpasta tuturor alor mei. Aşadar, mi-am înşeuat cel mai iute cal 
şi am pornit la drum. 

— Dar, obiectă Jon, Zidul... 

— Zidul poate opri o armată, dar nu un singur om. Am luat cu 
mine o lăută şi un sac cu arginţi, am escaladat gheaţa lângă 
Movila Lungă, am mers pe jos câţiva kilometri, la sud de Noul 
Dar, şi am cumpărat un cal. Una peste alta, am înaintat mult mai 
repede decât Robert, care călătorea cu o caleaşcă mare, pentru 
confortul reginei. La o zi de mers de Winterfell, l-am ajuns din 
urmă şi am mers mai departe împreună. Călăreţii liberi şi 
cavalerii rătăcitori se agaţă întotdeauna de procesiunile regale, 
în speranţa de a găsi o slujbă în preajma regelui, şi lăuta mea 
mi-a deschis porţile cu uşurinţă. Râse. Ştiu fiecare cântec 

deocheat care a fost cântat vreodată, la nord sau la sud de Zid. 
Aşadar, iată, ai aflat. In seara când tatăl tău l-a ospătat pe 
Robert, eu am stat în fundul sălii, pe o bancă, împreună cu 
ceilalţi călăreţi liberi, ascultându-l pe Orland din Oraşul Vechi 
cântând la harpă despre regii morţi pe fundul mării. M-am 
ospătat din carnea şi miedul nobilului tău tată, i-am zărit pe 
Regicid, pe Pezevenghi... şi i-am remarcat în treacăt pe copiii 
Lordului Eddard şi puii de lup care alergau la călcâiele lor. 

— Bael Bardul, spuse Jon, amintindu-şi povestea pe care i-o 
spusese Ygritte la Colţii de Gheaţă, în noaptea în care el fusese 
cât pe ce s-o omoare. 

— Aş vrea eu să fiu. N-am să neg că isprava lui Bael m-a 
inspirat... dar eu nu le-am furat pe nici una dintre surorile tale, 
din câte-mi amintesc. Bael îşi scria singur cântecele şi le trăia. Eu 
doar cânt cântecele pe care le-au făcut alţii mai buni decât mine. 
Mai vrei mied? 

— Nu, răspunse Jon. Dacă ai fi fost descoperit, capturat... 

— Tatăl tău mi-ar fi tăiat capul. Regele ridică din umeri. Deşi, 
odată aşezat la masa lui, eram protejat de dreptul oaspetelui. 
Legile ospitalităţii sunt vechi, de pe vremea Primilor Oameni, şi 
sacre ca un copac al inimii. Arătă către masa dintre ei, către 
pâinea ruptă şi oasele de găină. Aici, tu eşti oaspetele şi eşti ferit 
de orice rău din partea mea... în noaptea asta, cel puţin. Aşa că, 
spune-mi adevărul, Jon Snow. Eşti un laş care şi-a lepădat mantia 
de frică sau există vreun alt motiv care te aduce la cortul meu? 

Cu sau fără legea ospitalităţii, Jon Snow ştia că aici păşeşte pe 
o gheaţă subţire. Un singur pas greşit şi ar putea cădea în apa 
destul de rece ca să-i oprească inima. Cântăreşte fiecare cuvânt 
înainte de a-l rosti, îşi spuse. Luă o prelungă sorbitură din mied, 
ca să câştige timp. Când aşeză cornul deoparte, începu: 

— Spune-mi de ce ţi-ai lepădat mantia şi am să-ţi spun şi eu 
de ce mi-am lepădat-o pe a mea. 

Mance Rayder zâmbi, aşa cum sperase Jon că va face. Regele 
era, în mod limpede, un om căruia îi plăcea sunetul propriului 
glas. 

— Ai auzit, negreşit. Poveşti despre dezertarea mea. 

— Unii spun că a fost pentru o coroană, unii zic că pentru o 
femeie. Alţii că aveai sângele sălbaticilor. 

— Sângele sălbaticilor se află în sângele Primilor Oameni, 
acelaşi care curge prin venele familiei Stark. Cât despre coroană, 
vezi vreuna? 

— Văd o femeie. Jon aruncă o privire către Dalia. 

Mance o luă de mână şi o trase mai aproape. 

— Doamna mea n-are nici un amestec, am cunoscut-o când 
m-am întors de la castelul tatălui tău. Halfhand era cioplit din 
stejar bătrân, dar eu sunt făcut din carne şi am o slăbiciune prea 
mare pentru farmecele femeieşti... ceea ce nu mă deosebeşte cu 
nimic de trei sferturi din Rond. Există bărbaţi ce poartă încă 
veşmintele negre şi care au cunoscut de zece ori mai multe 
femei decât acest biet rege. Mai ai de ghicit, Jon Snow. 

Jon chibzui o clipă. 

— Halfhand spunea că ai o pasiune pentru muzica sălbatică. 

— Am avut, am. Eşti mai aproape, da. Dar n-ai nimerit. Mance 
Rayder se ridică, desfăcu catarama cu care îi era prinsă mantia şi 
îşi lăsă veşmântul să cadă peste bancă. Pentru asta am făcut-o. 

— Pentru o mantie? 

— Mantia neagră de lână a Fraţilor Juraţi ai Rondului de 
Noapte, zise Regele- de-Dincolo-de-Zid. Într-o zi, într-o misiune, 
am doborât un elan mare şi frumos. Il jupuiam, când mirosul 
sângelui a atras o pisică-nălucă din ascunzişul ei. Am alungat-o, 
dar nu înainte să-mi facă mantia fâşii. Vezi? Aici, aici şi aici. 
Chicoti. Mi-a sfâşiat şi braţul şi spatele, şi am sângerat mai rău 
decât elanul acela. Fraţii mei se temeau că aş putea să mor 
înainte de a ajunge la Maester Mullin, la Turnul Umbrei, aşa că 
m-au dus în satul de sălbatici unde ştiam că trăieşte o vindecă- 
toare. Intâmplarea a făcut că murise, dar fiica ei s-a îngrijit de 
mine. Mi-a curăţat rănile, m-a cusut şi mi-a dat terci şi poţiuni 
până ce m-am întremat îndeajuns să pot călări din nou. Şi mi-a 
cusut şi rupturile din mantie, cu un fir de mătase roşie din 
Asshai, pe care bunica ei o scosese de pe epava unei corăbii 
naufragiate pe Ţărmul Ingheţat. Era comoara cea mai de preţ pe 
care o avea. Şi darul ei pentru mine. Mance Rayder îşi trase din 
nou mantia peste umeri. Dar la Turnul Umbrei, am primit o 
mantie nouă, de lână, neagră cu negru şi tivită cu negru, ca să 
se asorteze cu pantalonii mei negri şi cizmele mele negre, cu 
jiletca neagră şi cămaşa neagră de zale. Noua mantie nu era 
roasă, nu era ruptă, nici sfâşiată şi, mai cu seamă, nu avea roşu. 
Bărbaţii Rondului de noapte se îmbracă în negru, mi-a amintit 
aspru Ser Denys Mallister, ca şi cum aş fi uitat. Vechea mea 
mantie putea fi arsă acum, mi-a spus el. 

Am plecat în dimineaţa următoare, într-un loc unde un sărut 
nu era o crimă şi un bărbat putea să poarte orice mantie dorea. 

închise catarama şi se aşeză din nou. lar tu, Jon Snow? 

Jon luă o altă înghiţitură de mied. Există o singură poveste pe 
care ar putea-o crede. 

— Spui că ai fost la Winterfell, în noaptea în care tatăl meu l-a 
ospătat pe Regele Robert. 

— Aşa am spus, într-adevăr, fiindcă aşa a fost. 

— Atunci, ne-ai văzut pe toţi. Prinţul Joffrey şi Prinţul Tommen, 
Prinţesa Myrcella, fraţii mei Robb, Bran şi Rickon, surorile mele 
Arya şi Sansa. l-ai văzut trecând pe culoarul central, cu toţi ochii 
aţintiţi asupra lor şi ocupându-şi locurile la masă, chiar sub dais, 
unde şedeau regele şi regina. 

— Imi amintesc. 

— Şi ai văzut unde stăteam eu, Mance? Se aplecă spre el. Ai 
văzut unde e aşezat bastardul? 

Mance Rayder privi îndelung chipul lui Jon. 

— Cred că ar fi cel mai bine să-ţi găsim o mantie nouă, spuse 
regele, întinzând mâna. 

DAENERYS 


Peste apa albastră şi liniştită se auzea, dinspre galere, bătaia 
lentă, ritmică, a tobelor, însoţită de foşnetul domol al vâslelor. 
Corabia masivă gemea în urma galerelor, cu parâmele încordate 
între ele. Pânzele Ba/erionului se povârneau fără vlagă, atârnând 
părăsite de pe catarge. Cu toate acestea, stând pe punte şi 
privind hârjoana dragonilor săi pe cerul albastru, fără nori, 
Daenerys Targaryen era mai fericită ca oricând. 

Dothrakii ei numeau această mare apa otrăvită, neîncrezători 
în orice lichid pe care caii lor nu puteau să-l bea. In ziua în care 
cele trei corăbii ridicaseră ancora la Qarth, ai fi zis că porneau 
către iad, nu către Pentos. Bravii ei călăreţi de sânge priveau cu 
ochi mari şi albi linia coastei ce se pierdea în zare, fiecare din cei 
trei tineri hotărât să nu-şi arate teama în faţa celorlalţi doi, în 
timp ce slujitoarele ei, Irri şi lhiqui, se agăţau cu disperare de 
parapet şi vomitau peste bord, la fiecare val. Ceilalţi membri ai 
micului Khal/asar rămăseseră sub punți, preferând compania 
propriilor cai agitaţi în locul lumii neţărmurite ce se întindea, 
înfricoşătoare, de jur împrejurul corăbiilor. Când, la şase zile de 
drum, fuseseră potopiţi de o furtună iscată din senin, i-a auzit 
sub punte: caii nechezau şi loveau cu copitele, iar călăreţii se 
rugau cu glasuri subţiri, tremurătoare, la fiecare mişcare a 
Balerionului. 

Insă pe Dany nici o furtună n-o putea speria. Daenerys, 
Născută din Furtună, i se spunea, căci venise pe lume, ţipând, în 
îndepărtata Piatră a Dragonului, în timp ce afară urla cea mai 
aprigă furtună din istoria Westerosului, o furtună atât de 
năprasnică încât smulsese garguiele de pe zidurile castelului şi 
făcuse ţăndări flota tatălui său. 

Marea Ingustă era adesea furtunoasă, iar Daenerys o 
traversase de zeci de ori pe când era copilă, alergând de la un 
Oraş Liber la altul, mereu cu un pas înaintea ucigaşilor plătiţi ai 
Uzurpatorului. lubea marea. li plăceau mirosul înţepător, sărat, al 
aerului şi imensitatea orizontului, mărginit doar de bolta cerului 
azuriu de deasupra. O făcea să se simtă mică, dar totodată 
liberă. li plăceau delfinii ce înotau uneori pe lângă Ba/erion, 
despicând valurile ca nişte sulițe de argint şi îi plăceau peştii 
zburători pe care îi zăreau când şi când. li plăceau chiar şi 

marinarii, cu toate snoavele şi cântecele lor. Odată, călătorind la 
Braavos, în timp ce privea echipajul căznindu-se, în plină vijelie, 
să coboare o imensă pânză verde, chiar îi trecuse prin minte cât 
de bine ar fi să fie marinar. Dar când i-a spus asta fratelui său, 
Viserys a tras-o de păr până când i-au dat lacrimile. 

— Eşti sângele dragonului, ţipase la ea. Dragon, nu cine ştie 
ce peşte puturos. 

A fost un mare nătărău în privința asta şi în atâtea altele, 
gândi Dany. Dacă era mai înțelept şi mai răbdător, ar fi călătorit 
el spre vest, să ia tronul care-i aparținea de drept. Viserys fusese 
prost şi hain, ajunsese ea să-şi dea seama, dar uneori îi era dor 
de el. Nu de omul crud, slab, care devenise spre sfârşit, ci de 
fratele care o lăsa uneori să se furişeze în patul lui, de băiatul 
care îi spunea poveşti despre Cele Şapte Regate şi îi vorbea de- 
spre cât de frumoase aveau să fie vieţile lor după ce-şi va 
revendica el coroana. 

Căpitanul se ivi lângă umărul ei. 

— Aş vrea ca Ba/erion să zboare, lnălţimea Ta, precum cel al 
cărui nume-l poartă, spuse el într-o valyriană stricată, 
condimentată din belşug cu accente din Pentos. Atunci n-ar mai 
fi nevoie să vâslim, nici să cârmim, nici să ne rugăm să fie vânt. 

— Intocmai,  căpitane, răspunse Dany cu un zâmbet, 
mulţumită că-l câştigase. 

Căpitanul Groleo era un bătrân din Pentos, asemeni stăpânului 
său, lIllyrio Mopatis, şi avusese emoţii ca o fecioară să ducă trei 
dragoni pe corabia lui. Cincizeci de găleți cu apă de mare 
atârnau şi acum de copastie, gata să stingă flăcările. La început, 
Groleo voise ca dragonii să fie închişi în cuşti, iar Daenerys se 
învoise, ca să-i potolească temerile, dar suferinţa lor era atât de 
palpabilă, încât în curând se răzgândise şi insistase să fie 
eliberaţi. 

Până şi căpitanul Groleo se bucura acum de asta. Avuseseră 
parte de un singur foc mic, stins cu uşurinţă. In schimb, Ba/erion 
începuse dintr-odată să aibă de departe mai puţini şobolani 
decât înainte, când navigase sub numele de Saduleon. lar 
membrii echipajului, cândva pe cât de temători pe atât de 
curioşi, începuseră să manifeste o mândrie neobişnuit de 
puternică faţă de dragonii „lor”. Fiecăruia dintre ei, de la căpitan 
la ajutorul bucătarului, îi plăcea să-i privească zburând... deşi nici 
unuia atât de mult ca lui Dany. 

Sunt copiii mei, îşi spuse, şi dacă maegi a spus adevărul, 

atunci sunt singurii copii pe care s-ar putea să-i am vreodată. 

Solzii lui Viserion erau de culoarea smântânii proaspete, iar 
coarnele, oasele aripilor şi creasta spinală de un auriu-închis ce 
scânteia ca metalul în lumina soarelui. Rhaegal era zămislit din 
verdele verii şi arămiul toamnei. Pluteau în cercuri largi deasupra 
corăbiei, sus, mai sus, fiecare încercând să se înalțe mai mult 
decât celălalt. 

Dany învățase că dragonii preferau întotdeauna să atace de 
sus. Dacă vreunul ajungea între soare şi celălalt dragon, îşi 
strângea aripile şi cobora, ţipând, în picaj, şi amândoi, înlănţuiţi, 
într-o minge încâlcită de solzi, se prăbuşeau din văzduh, cu 
fălcile trosnind şi cozile plesnind. Prima oară când făcuseră asta, 
Dany se temuse că aveau de gând să se omoare, însă era doar 
un joc. Îndată ce plonjau în apă, se depărtau şi se ridicau din 
nou, ţipând şi şuierând, cu apa sărată şiroind de pe trupurile lor, 
în timp ce aripile băteau aerul. Drogon era şi el în văzduh, deşi 
nu se zărea. Putea fi la mare distanţă înaintea lor sau poate în 
urmă, vânând. 

Intotdeauna era înfometat, Drogon al ei. Era înfometat şi 
creştea repede. Incă un an sau poate doi şi s-ar putea să fie 
destul de mare pentru călărit. Atunci nu voi mai avea nevoie de 
corăbii ca să traversez imensa mare de sare. 

Dar vremea aceea nu sosise încă. Rhaegal şi Viserion erau de 
dimensiunea unor căţeluşi, Drogon doar cu puţin mai mare şi 
orice dulău i-ar fi depăşit. Erau doar aripile de ei, coada şi gâtul, 
fiind mai uşori decât păreau. Şi astfel, Daenerys Targaryen 
trebuia să se bizuiască pe lemn, pe vânt şi pe pânză, ca s-o ducă 
acasă. 

Lemnul şi pânza o slujiseră destul de bine până acum, dar, 
capricios, vântul o trădase. Timp de şase zile şi şase nopţi marea 
fusese liniştită, iar acum cea de-a şaptea zi sosise şi încă nici o 
adiere nu le umfla velele. Din fericire, două dintre corăbiile pe 
care Magister Illyrio le trimisese după ea erau galere de negoţ, 
cu două sute de vâsle fiecare şi cu echipaje de vâslaşi vânjoşi. 
Dar cu Balerion era altă poveste: o corabie burduhănoasă, cu 
cale imense şi vele uriaşe, dar neputincioasă în vreme de 
acalmie. Rhaegar şi Meraxes aruncaseră funii ca s-o tragă după 
ele, dar înaintarea devenise chinuitor de înceată. Toate cele trei 
corăbii erau înţesate de oameni şi încărcate până la refuz. 

— Nu-l văd pe Drogon, zise Ser Jorah Mormont, 
alăturându-i-se. lar s-a rătăcit? 

— Noi suntem cei care ne-am rătăcit, ser. Lui Drogon nu-i 
place târâşul ăsta pe apă, nu mai mult decât îmi place mie. 

Mai cutezător decât ceilalţi doi, dragonul ei negru fusese 
primul care îşi încercase aripile deasupra apei, primul care 
zburase de la o corabie la alta, primul care se avântase într-un 
nor călător... şi primul care ucisese. Peştii zburători nici nu 
apucau să străpungă suprafaţa apei că o suliță de foc îi lua în 
stăpânire, îi înhăţa şi îi înghiţea. 

— Cât de mare va creşte? întrebă Daenerys curioasă. Ştii? 

— In Cele Şapte Regate, umblă vorba despre dragoni care au 
crescut atât de mari încât puteau să prindă krakeni uriaşi din 
mare. 

Dany râse. 

— Ar fi o privelişte de toată minunăţia... 

— E doar o poveste, Khaleesi, zise cavalerul său exilat. Se 
vorbeşte şi despre dragoni bătrâni şi înţelepţi care trăiesc o mie 
de ani. A 

— Ei, bine, cât trăieşte un dragon cu adevărat? lşi ridică 
privirea, în timp ce Viserion plana deasupra corabiei, bătând 
încet din aripi şi stârnind velele pleoştite. 

Ser )Jorah ridică din umeri. 

— Viaţa unui dragon este, în mod firesc, de mai multe ori cât 
viaţa unui om, sau cel puţin aşa vor să ne facă să credem 
cântecele..., dar dragonii pe care Cele Şapte Regate i-au 
cunoscut cel mai bine au fost cei ai Casei Targaryen. Erau 
crescuţi pentru luptă şi în luptă au murit. Nu-i lucru uşor să ucizi 
un dragon, dar nu e imposibil. 

Scutierul Barbă-Albă, care stătea la provă, cu o mână 
încolăcită pe după toiagu-i înalt, de lemn, se întoarse către ei şi 
spuse: 

— Balerion Teroarea Neagră avea două sute de ani când a 
murit, în timpul domniei lui Jaehaerys Pacificatorul. Era atât de 
mare, încât putea înghiţi un zimbru întreg. Un dragon creşte 
neîncetat, Inălţimea Ta, atât timp cât are hrană şi libertate. 

Numele lui era Arstan, dar Vânjosul Belwas îl poreclise 
Barbă-Albă, după înfăţişare, şi aproape toată lumea îi spunea 
acum aşa. Era mai înalt decât Ser Jorah, dar nu la fel de 
musculos. Avea ochii de un albastru-deschis şi o barbă lungă, 
albă ca neaua şi fină ca mătasea. 

— Libertate? întrebă Dany curioasă. Ce vrei să spui? 

— La Debarcaderul Regelui, strămoşii tăi au ridicat un imens 

castel cu cupolă pentru dragonii lor. Groapa Dragonilor i se 
spune. Se află şi acum în vârful Dealului lui Rhaenys, dar e cu 
totul în paragină. Acolo sălăşluiau dragonii regali în vremurile de 
altădată şi era un sălaş cavernos, cu uşi de fier atât de mari, 
încât treizeci de cavaleri puteau trece alături prin ele. Insă s-a 
constatat că nici unul dintre dragonii din castel nu ajungea 
vreodată la dimensiunile strămoşilor lui. Maesterii spun că toată 
vina o purtau zidurile din jurul lor şi marea cupolă de deasupra. 

— Dacă zidurile ar împiedica oamenii să crească, atunci ţăranii 
ar fi cu toţii minusculi, iar regii, mari ca nişte giganţi, zise Ser 
Jorah. Am văzut oameni uriaşi născuţi în bordeie şi pitici care 
locuiesc în castele. 

— Oamenii sunt oameni, răspunse Barbă-Albă. Dragonii sunt 
dragoni. 

Ser Jorah pufni cu dispreţ: 

— Ce profund! Cavalerul exilului nu-l îndrăgea câtuşi de puţin 
pe bătrân, lăsase să se înţeleagă asta limpede încă de la început. 
Oricum, ce ştii tu despre dragoni? 

— Destul de puţine, e adevărat. Totuşi, am slujit o vreme la 
Debarcaderul Regelui, în vremurile când Regele Aerys stătea pe 
Tronul de Fier, şi m-am plimbat printre craniile de dragoni care 
priveau în jos de pe zidurile sălii tronului. 

— Viserys vorbea despre aceste cranii, interveni Dany. 
Uzurpatorul le-a dat jos şi le-a ascuns. Nu suporta să le vadă 
privindu-l de sus, cum şade pe tronu-i furat. Daenerys îi făcu 
semn lui Barbă-Albă să se apropie. L-ai întâlnit vreodată pe 
nobilul meu tată? 

Regele Aerys al II-lea murise înainte de naşterea fiicei sale. 

— Am avut această onoare, lnălţimea Ta. 

— Ţi s-a părut bun şi blând? 

Barbă-Albă se strădui cum putu mai bine să-şi ascundă 
sentimentele, dar erau acolo, i se citeau limpede pe chip. Alteța 
Sa era... adesea agreabil. 

— Adesea? zâmbi Dany. Dar nu întotdeauna? 

— Putea fi foarte aspru cu cei pe care-i considera duşmani. 

— Un om înţelept nu-şi face niciodată duşman un rege, spuse 
Dany. L-ai cunoscut şi pe fratele meu, Rhaegar? 

— Se spunea că nimeni nu l-a cunoscut vreodată pe Rhaegar 
cu adevărat. Dar am avut privilegiul să-l văd la turnir şi l-am 
auzit adesea cântând la harpa sa cu corzi de argint. 

Ser Jorah mârâi: 

— Împreună cu alţi o mie, la vreun festival al recoltei. Mai 
urmează să pretinzi că i-ai fost scutier. 

— Nu pretind aşa ceva, ser. Myles Mooton a fost scutierul 
Prințului Rhaegar şi Richard Lonmouth după el. Când s-au 
dovedit vrednici, i-a făcut el însuşi cavaleri şi au rămas tovarăşii 
lui nedespărţiţi. Tânărul Lord Connington îi era şi el drag regelui, 
dar cel mai vechi prieten al său a fost Arthur Dayne. 

— Sabia Zorilor! exclamă Dany încântată. Viserys obişnuia să 
vorbească despre minunata lui sabie albă. Spunea că Ser Arthur 
a fost singurul cavaler din regat care îl egala pe fratele nostru. 

Barbă-Albă plecă fruntea. 

— Nu e locul meu să pun la îndoială cuvintele Prințului Viserys. 

— Regele Viserys, îl corectă Dany. A fost rege, deşi nu a 
domnit niciodată. Viserys, Al Treilea pe Numele Său. Dar ce vrei 
să spui? Răspunsul lui nu fusese cel la care s-ar fi aşteptat. 
Cândva, Ser Jorah l-a numit pe Rhaegar ultimul dragon. Cu 
siguranţă trebuie să fi fost un luptător fără egal dacă a fost numit 
aşa. 

— Înălţimea Ta, zise Barbă-Albă, Prinţul Pietrei Dragonului a 
fost un luptător puternic, dar... 

— Continuă, îl îndemnă ea. Mie poţi să-mi vorbeşti deschis. 

— Cum porunceşti. Bătrânul se sprijini de toiagu-i de lemn, 
încruntat. Un războinic fără egal..., astea sunt vorbe frumoase, 
lnălţimea Ta, dar bătăliile nu se câştigă cu vorbe. 

— Bătăliile se câştigă cu săbii, spuse Ser Jorah fără ocolişuri. 
lar Prinţul Rhaegar ştia să le mânuiască. 

— Aşa e, ser, dar... Am văzut o sută de turniruri şi mai multe 
războaie decât mi-aş fi dorit şi totuşi, oricât de puternic, de ager 
sau de priceput ar fi un cavaler, sunt alţii care-l pot egala. Un 
bărbat poate să câştige un turnir şi să cadă în următorul. Un 
petic alunecos în iarbă poate însemna înfrângerea, sau ce ai 
mâncat la cină cu o seară înainte. O schimbare a vântului poate 
aduce darul victoriei. Aruncă o privire către Ser Jorah. Sau 
panglica unei doamne legată la braţul tău. 

Chipul lui Mormont se întunecă. 

— Ai grijă ce spui, bătrâne. 

Dany ştia că Arstan îl văzuse pe Ser Jorah luptând la 
Lannisport, în turnirul pe care Mormont îl câştigase cu panglica 
unei doamne legată în jurul braţului. Câştigase şi inima doamnei, 
Lynesse din Casa Hightower, cea de-a doua soţie a sa, frumoasă 
şi de obârşie nobilă..., dar ea îl distrusese, îl părăsise şi amintirea 

ei era acum amară pentru el. 

— Fii blând, cavalerul meu. Dany aşeză o mână pe braţul lui 
Ser Jorah. Arstan n-a vrut nicidecum să te jignească, sunt sigură. 

— Cum spui, Khaleesi. Glasul lui Ser Jorah era plin de 
duşmănie. 

Dany reveni la scutier. 

— Ştiu puţine despre Rhaegar. Doar poveştile pe care mi le-a 
spus Viserys, iar el era mic când a murit fratele nostru. Cum era 
el, cu adevărat? 

Bătrânul chibzui o clipă. 

— Înzestrat. Asta mai presus de orice. Hotărât, chibzuit, 
conştiincios, onest. Există o poveste despre el..., dar fără doar şi 
poate, Serjorah o ştie. 

— Aş vrea s-o aud de latine. 

— Cum ţi-e voia, răspunse Barbă-Albă. Pe când era copil, 
Prinţul Pietrei Dragonului era studios din cale-afară. Invăţase să 
citească atât de devreme, încât oamenii ziceau că Regina 
Rhaella trebuie să fi înghiţit nişte cărţi şi o lumânare în timp ce îl 
purta în pântece. Pe Rhaegar nu-l interesau jocurile altor copii. 
Maesterii erau uluiţi de inteligenţa lui, dar cavalerii tatălui său îl 
zeflemiseau, zicând că Baelor cel Binecuvântat renăscuse. Până 
când, într-o zi, Prinţul Rhaegar a găsit în sulurile sale ceva care 
l-a schimbat. Nimeni nu ştie ce ar fi putut să fie, doar că băiatul 
şi-a făcut apariţia în curte, într-o dimineaţă devreme, când 
cavalerii îşi îmbrăcau armurile. S-a dus la Ser Willem Darry, 
maestrul armurier, şi i-a spus: Am nevoie de sabie şi de armură. 
Se pare că trebuie să fiu luptător. 

— Şi a fost, spuse Dany încântată. N 

— A fost, într-adevăr. Barbă-Albă făcu o plecăciune. Imi cer 
iertare, Înălţimea Ta. Noi vorbim de războinici şi văd că Vânjosul 
Belwas s-a trezit. Trebuie să mă îngrijesc de el. 

Dany privi spre pupă. Eunucul urca din cala centrală, ager în 
ciuda dimensiunilor sale. Belwas era scund, dar voinic, nouăzeci 
şi cinci de kilograme bătute pe muchie de grăsime şi muşchi, cu 
burduhanul tuciuriu brăzdat de cicatrici albe, palide. Purta 
pantaloni bufanţi, o centură galbenă de mătase şi o vestă de 
piele minusculă până la ridicol, smălţată cu ţinte de fier. 

— Vânjosului Belwas îi e foame, tună el, adresându-se tuturor 
şi nimănui în special. Vânjosul Belwas va mânca acum. 
Intorcându-se, îl zări pe Arstan pe teugă. Barbă-Albă, ai să-i aduci 
de mâncare Vânjosului Belwas! 

— Poţi pleca, îi spuse Dany scutierului. Acesta se înclină din 
nou şi se îndepărtă, să vadă de nevoile celui pe care-l slujea. 

Ser Jorah îi urmărea, cu o privire încruntată pe chipu-i aspru şi 
onest. Mormont era mare şi vânjos, cu maxilarul puternic şi 
umerii laţi. Nu era nicidecum un bărbat chipeş, însă era cel mai 
devotat prieten pe care-l cunoscuse Dany vreodată. 

— Ai fi înţeleaptă dacă n-ai lua de bun tot ce spune bătrânul 
ăla, îi spuse el, când Barbă-Albă nu-i mai putea auzi. 

— O regină trebuie să-i asculte pe toţi, îi reaminti ea. Pe cei de 
neam şi pe cei de rând, pe cei puternici şi pe cei slabi, pe cei 
nobili şi pe cei lipsiţi de scrupule. Poate că un glas te va minţi, 
dar în mai multe vei găsi întotdeauna adevărul. Citise asta într-o 
carte. i 

— Atunci ascultă glasul meu, Inălţimea Ta, spuse cavalerul 
exilat. Acest Arstan Barbă-Albă te trage pe sfoară. E prea bătrân 
să fie scutier şi vorbeşte cu prea multă elocință ca să fie 
servitorul acelui mocofan de eunuc. 

Pare într-adevăr ciudat, fu ea nevoită să recunoască. Vânjosul 
Belwas era un fost sclav, crescut şi educat în arenele de luptă de 
la Meereen. Magister Illyrio îl trimisese ca s-o păzească, sau cel 
puţin aşa susținea Belwas, şi era adevărat că Dany avea nevoie 
de pază. Uzurpatorul, de pe tronul lui, oferise pământuri şi rangul 
de lord oricui o va ucide. O încercare fusese făcută deja, cu o 
cupă de vin otrăvit. Cu cât se apropia mai mult de Westeros, cu 
atât devenea mai probabil un nou atac. La Qarth, vrăjitorul Pyat 
Pree trimisese după ea un Om Mâhnit, să-i răzbune pe Cei 
Nemuritori, arşi în Palatul de Pulbere. Se spunea că vrăjitorii nu 
uită niciodată răul ce li s-a făcut, iar Oamenii Mâhniţi nu dau 
niciodată greş. Majoritatea Dothrakilor erau şi ei, probabil, 
împotriva ei. Oamenii lui Kha/ Drogo conduceau acum propriile 
lor kha/asaruri şi nici unul n-ar ezita să-i atace pe dată micul alai, 
să nimicească oamenii şi s-o târască pe Dany însăşi înapoi la 
Vaes Dothrak, să-şi ia locul cuvenit printre baborniţele ofilite din 
Dosh khaleen. Dany spera că Xaro Xhoan Daxos nu-i era 
duşman, dar neguţătorul din Qarth îi râvnea dragonii. Şi mai era 
Quaithe a Umbrelor, femeia aceea ciudată cu masca roşie de lac, 
cu toată povaţa ei criptică. Oare era şi ea un duşman, sau doar 
un prieten periculos? Dany nu-şi putea da seama. 

Ser Jorah m-a salvat de otravă, iar Barbă-Albă de manticoră. 
Probabil că Vânjosul Belwas mă va apăra de ceea ce va urma. 
Era zdravăn, cu braţele ca nişte copăcei şi avea un arakh mare, 

curbat, atât de tăios încât ar fi putut să se bărbierească cu el, în 
cazul, greu de crezut, că pe acei obraji netezi, arşi de soare, ar 
putea să răsară barba. Dar în acelaşi timp, era inocent ca un 
prunc. Ca protector, lăsa mult de dorit. Din fericire, îl am pe Ser 
Jorah şi călăreţii mei de sânge. Şi dragonii mei, să nu uit 
niciodată. Cu timpul, dragonii aveau să fie cei mai straşnici 
străjeri, întocmai cum fuseseră pentru Aegon Cuceritorul şi 
surorile lui, cu trei sute de ani în urmă. Totuşi, în clipa de faţă, îi 
aduceau mai multă primejdie decât protecţie. In lumea întreagă 
mai existau doar trei dragoni, şi aceia erau ai ei; erau o minune, 
o teroare şi erau de nepreţuit. 

Cugeta la ce avea să spună, când simţi o răsuflare rece pe 
ceafă şi o şuviţă rebelă din păru-i argintiu-auriu începu să i se 
agite pe frunte. Deasupra, vela pârâia şi se mişca şi, dintr-odată, 
un strigăt puternic se ridică de pe tot cuprinsul Ba/erionului. 

— Vânt, strigau marinarii. Vântul se întoarce, vânt! 

Dany îşi ridică privirea către locul unde velele uriaşei corăbii 
se unduiau, mugind, în timp ce parâmele zbârnâiau, încordate, 
cântând cântecul dulce căruia îi duseseră dorul timp de şase 
nesfârşite zile. 

Căpitanul Groleo alergă la pupa, strigând ordine. Pentoshii 
ridicau catargele, cei care nu ovaţionau. Până şi Vânjosul Belwas 
scoase un urlet puternic şi ţopăi puţin. A 

— Zeii sunt buni, zise Dany. Vezi, Jorah? Inaintăm din nou! 

— Da, răspunse el, dar încotro, regina mea? Vântul bătu ziua 
întreagă, domol dinspre est la început, apoi în rafale sălbatice. 
Soarele apuse într-o vâlvătaie roşie. /ncă mă desparte o jumătate 
de lume de Westeros, îşi reaminti Dany, dar fiecare ceas mă 
duce mai aproape. Incercă să-şi imagineze ce ar simţi când ar 
zări întâia oară pământul peste care fusese născută să 
domnească. Va fi țărmul cel mai frumos pe care l-am văzut 
vreodată. Ştiu. Cum altfel ar putea fi? 

Dar mai târziu în seara aceea, în timp ce Belwas se avânta 
prin întuneric şi Dany stătea cu picioarele încrucişate în patul ei 
din cabina căpitanului, hrănindu-şi dragonii - Chiar şi pe mare, 
spusese Groleo, atât de curtenitor, reginele au întâietate în fața 
căpitanilor - se auzi o bubuitură puternică în uşă. 

Irri dormea la picioarele patului (era prea îngust pentru trei, 
iar în seara aceasta era rândul lui lhiqui să împartă patul de puf 
cu khaleesi), dar slujitoarea se trezi şi se duse la uşă, Dany trase 
pe ea o cuvertură şi şi-o strânse sub braţe. Era goală şi nu se 

aştepta la musafiri la ora aceasta. 

— Intră, spuse ea, când îl văzu pe Ser Jorah stând în faţa uşii, 
sub un felinar pâlpâitor. 

Cavalerul exilului îşi aplecă fruntea când intră. 

— Înălţimea Ta, îmi cer iertare că-ţi tulbur somnul. 

— Nu dormeam, ser. Vino şi priveşte. Dany luă o bucată de 
carne sărată de porc din castronul pe care-l ţinea în poală şi o 
ridică, s-o vadă dragonii. Toţi trei o priviră cu lăcomie. Rhaegar 
îşi deschise aripile verzi şi agită aerul, iar gâtul lui Viserion se 
legănă înainte şi înapoi, ca un şarpe lung şi palid, urmărind 
mişcările mâinii ei. Drogon, spuse Dany încet, dracarys. ŞI 
aruncă bucata de carne în aer. 

Drogon se mişcă mai iute ca o cobră la atac. Din gură îi ţâşniră 
flăcări, portocalii, roşii şi negre, pârjolind carnea înainte să cadă. 
Când dinţii negri şi ascuţiţi ai dragonului se închiseră în jurul 
cărnii, capul lui Rhaegal se năpusti, ca şi cum ar fi vrut să fure 
prada dintre fălcile fratelui său, dar Drogon o înghiţi şi ţipă, iar 
dragonul verde, mai mic, nu putu decât să şuiere a pagubă. 

— Incetează, Rhaegal, spuse Dany supărată, pocnindu-l peste 
cap. Tu ai primit data trecută. N-am nevoie de dragoni lacomi. li 
zâmbi lui Ser Jorah. Nu va mai fi nevoie să le prăjesc mâncarea 
deasupra mangalului. 

— Aşa se pare. Dracarys! 

La auzul acelui cuvânt, toţi cei trei dragoni îşi întoarseră 
capetele, iar Viserion îşi descărcă mânia cu o văpaie de flăcări 
aurii, care îl făcu pe Ser Jorah să schiţeze un pas grăbit înapoi. 
Dany chicoti. 

— Ai grijă cum foloseşti acel cuvânt, ser, dacă nu vrei să-ţi 
pârlească barba. Inseamnă „focul dragonilor” în valyriana cultă. 
Am vrut să aleg drept comandă un cuvânt pe care nimeni să nu-l 
rostească din întâmplare. 

Mormont clătină din cap. 

— lnălţimea Ta, mă întreb dacă aş putea să-ţi spun câteva 
vorbe între patru ochi. 

— Desigur. Irri, lasă-ne puţin. Aşeză o mână pe umărul gol al 
lui Jhiqui şi o scutură, să se trezească. Şi tu, draga mea. SerJorah 
vrea să-mi vorbească. 

— Da, Khaleesi. Căscând, Jhiqui sări din pat goală, cu păru-i 
negru, des, răvăşit. Se îmbrăcă în grabă şi plecă împreună cu Irri, 
închizând uşa în spatele lor. 

Dany le dădu dragonilor restul de carne sărată, lăsându-i să se 

încaiere în preajma ei şi bătu cu palma patul, lângă ea. 

— Şezi, dragă ser, şi spune-mi ce te frământă. 

— Trei chestiuni. Ser Jorah se aşeză. Vânjosul Belwas. Acest 
Arstan Barbă-Albă şi Illyrio Mopatis, care i-a trimis. 

lar Începe! Dany îşi trase cuvertura mai sus şi îşi înfăşură un 
capăt peste umăr. 

— Şi de ce, mă rog? 

— Vrăjitorii din Qarth ţi-au spus că vei fi trădată de trei ori, îi 
reaminti cavalerul exilului, în timp ce Viserion şi Rhaegal 
începură să se hârjonească. 

— O dată pentru sânge, o dată pentru aur şi o dată pentru 
iubire. Dany nu era omul care să uite. Mirri Maz Duur fusese 
prima. 

— Ceea ce înseamnă că mai rămân doi trădători... şi acum îşi 
fac apariţia aceştia doi. Mi se pare îngrijorător, da. Nu uita, 
Robert i-a promis titlul de lord celui care te va ucide. 

Dany se aplecă şi-l trase pe Viserion de coadă, ca să-l 
îndepărteze de fratele său verde. In mişcare, cuvertura îi dezgoli 
pieptul. O înşfăcă iute şi se acoperi la loc. 

— Uzurpatorul a murit, spuse ea. 

— Dar fiul său domneşte în locul lui. SerJorah îşi ridică privirea 
şi ochii săi întunecaţi îi întâlniră pe ai ei. Un fiu îndatoritor 
plăteşte datoriile tatălui său. Chiar şi datoriile de sânge. 

— Se prea poate ca acest băietan, Joffrey, să mă vrea 
moartă... dacă îşi aminteşte că sunt în viaţă. Ce legătură are asta 
cu Belwas şi Arstan Barbă-Albă? Bătrânul nici măcar nu poartă 
sabie, ai văzut şi tu. 

— Da, şi am văzut cu câtă dibăcie mânuieşte toiagul ăla al 
său. lţi aminteşti cum a ucis manticora la Qarth? Se putea la fel 
de bine să-ţi zdrobească ţie gâtlejul. 

— Se putea, dar n-a fost aşa, sublinie ea. Era o manticoră 
ucigaşă, menită să mă omoare pe mine. Mi-a salvat viaţa. 

— Khaleesi, ţi-a trecut prin minte că Barbă-Albă şi Belwas ar fi 
putut să fie aliaţi cu asasinul? E posibil ca totul să fi fost un 
şiretlic menit să-ţi câştige încrederea. 

Râsul ei neaşteptat îl făcu pe Drogon să şuiere şi îl trimise pe 
Viserion, fâlfâind din aripi, deasupra ferestrei de sus. 

— Şiretlicul a funcţionat de minune. 

Cavalerul exilului nu-i întoarse zâmbetul. 

— Sunt corăbiile lui Illyrio, căpitanii lui Illyrio, mateloţii lui 
Illyrio... iar Vânjosul Belwas şi Arstan sunt, la rândul lor, oamenii 

lui, nu ai tăi. 

— Magister Illyrio m-a apărat în trecut. Vânjosul Belwas spune 
că a plâns când a auzit că fratele meu e mort. 

— Da, dar a plâns după Viserys sau pentru planurile pe care şi 
le făcuse cu el? 

— Nu e nevoie ca planurile sale să se schimbe. Magister Illyrio 
e prietenul Casei Targaryen şi e bogat... 

— Nu s-a născut bogat. După câte am văzut eu, nimeni nu se 
îmbogăţeşte prin bunătate, în lumea asta. Vrăjitorii au spus că a 
doua trădare va fi pentru aur. Ce iubeşte Illyrio Mopatis mai mult 
decât aurul? i 

— Propria-i piele. In celălalt capăt al cabinei, Drogon se foi 
agitat, scoțând fum pe nări. Mirri Maz Duur m-a trădat. Am ars-o 
pentru asta. 

— Mirri Maz Duur era sub puterea ta. La Pentos, vei fi tu sub 
puterea lui Illyrio. Nu e acelaşi lucru. Il cunosc pe magister la fel 
de bine ca tine. E un om perfid, şi abil... 

— Am nevoie de oameni abili în jurul meu, dacă vreau să 
câştig Tronul de Fier. 

Ser jorah pufni. 

— Vinarul ăla care a încercat să te otrăvească era şi el un om 
abil. Oamenii abili urzesc intrigi ambițioase. 

Dany îşi trase picioarele sub pătură. 

— Tu mă vei apăra. Tu şi călăreţii mei de sânge. 

— Patru oameni? Khaleesi, crezi că-l cunoşti pe Illyrio Mopatis 
foarte bine. Cu toate acestea, insişti să te înconjori de oameni pe 
care nu-i cunoşti, ca acest eunuc plin de aere şi cel mai bătrân 
scutier din lume. Invaţă de la Pyat Pree şi de la Xaro Xhoan 
Daxos. 

Are intenţii bune, îşi reaminti Dany. Face totul din dragoste. 

— Mi se pare că o regină care nu are încredere în nimeni e la 
fel de nesăbuită ca o regină care se încrede în toată lumea. 
Fiecare om pe care îl iau în slujba mea e un risc, înţeleg asta, dar 
cum să pun eu stăpânire pe Cele Şapte Regate fără asemenea 
riscuri? Să cuceresc Westerosul cu un cavaler al exilului şi trei 
călăreţi de sânge Dothraki? 

Jorah îşi încleşta fălcile, cu îndărătnicie. 

— Calea pe care ai ales-o e primejdioasă, nu voi tăgădui asta. 
Dar dacă te încrezi orbeşte în orice mincinos şi în orice intrigant 
care îţi iese în cale, vei sfârşi asemeni fratelui tău. 

Incăpăţânarea lui o înfuria. Nu are încredere în mine mai mult 


124 


decât într-un copil. 

— Vânjosul Belwas n-a fost în stare să-şi organizeze nici 
propriul mic dejun. Şi ce minciuni mi-a spus Arstan Barbă-Albă? 

— Nu e ceea ce vrea să pară. iți vorbeşte cu mai mult curaj 
decât ar îndrăzni orice scutier. 

— A vorbit deschis la porunca mea. L-a cunoscut pe fratele 
meu. 

— O mulţime de oameni l-au cunoscut, Înălţimea Ta. În 
Westeros, Lordul Comandant al Gărzii Regale şade în consiliul 
mic şi îl slujeşte pe rege atât cu înţelepciunea, cât şi cu sabia sa. 
Dacă eu sunt cel dintâi din Garda Reginei, te rog, ascultă-mă. 
Vreau să-ţi înfăţişez un plan. 

— Ce plan? Vorbeşte! 

— Illyrio Mopatis te vrea la Pentos, sub acoperişul lui. Prea 
bine, du-te la el... dar atunci când hotărăşti tu, şi nu singură. Hai 
să vedem cât de loiali şi de ascultători sunt aceşti doi supuşi ai 
tăi cu adevărat. Porunceşte-i lui Groleo să schimbe direcţia către 
Golful Sclavilor. 

Dany nu era convinsă că-i place cum sună toate acestea. Tot 
ce auzise despre târgul de carne vie din marile oraşe de sclavi 
Yunkai, Meereen şi Astapor era cumplit şi înfricoşător. 

— Ce să caut eu la Golful Sclavilor? 

— O oaste, răspunse Ser Jorah. Dacă îl placi atât de mult pe 
Vânjosul Belwas, poţi cumpăra alţi sute ca el în arenele de luptă 
de la Meereen..., dar la Astapor aş vrea eu să ajung. La Astapor 
poţi cumpăra sclavi Nepătaţi. 

— Din cei cu coifuri ascuţite de bronz? Dany văzuse străjeri 
Nepătaţi în Oraşele Libere, postați la porţile magistraţilor, 
arhonţilor şi dinaştilor. La ce-mi trebuie mie Nepătaţi? Nici măcar 
nu călăresc, iar cei mai mulţi sunt graşi. 

— Cei Nepătaţi pe care poate că i-ai văzut la Pentos şi Myr 
erau străjeri de casă. E o slujbă uşoară, iar eunucii au, oricum, 
tendinţa să se îngraşe. Mâncarea este singurul viciu care le este 
îngăduit. Să-i judeci pe Cei Nepătaţi după câţiva sclavi bătrâni de 
casă, lnălţimea Ta, e ca şi cum ai judeca toţi scutierii după 
Arstan Barbă-Albă. Ştii povestea Celor Trei Mii din Qohor? 

— Nu. Cuvertura îi alunecă de pe umăr şi Dany şi-o potrivi la 
loc. 

— S-a întâmplat acum o sută de ani şi mai bine, pe când 
Dothrakii au plecat pentru prima oară dinspre est, prădând şi 
pârjolind orice oraş, mic sau mare, ce le ieşea în cale. Kha/ul/ pe 

care-l aveau în frunte purta numele de Temmo. Kha/asarul lui nu 
era cât al lui Drogo, însă era destul de mare. Cincizeci de mii, cel 
puţin. Jumătate dintre ei, războinici cu cosiţe, cu clopoței 
sunători prinşi în păr. Cei din Qohor ştiau că se apropie. Şi-au 
întărit zidurile, şi-au dublat gărzile şi, în plus, au tocmit două 
companii libere, Stindardele Strălucitoare şi Ceilalţi Fii. Şi, 
aproape în ultimul moment, au trimis un om la Astapor, să 
cumpere trei mii de Nepătaţi. Dar drumul înapoi la Qohor a fost 
un marş lung şi, când s-au apropiat, au zărit fum şi praf şi au 
auzit larma îndepărtată a luptei. 

Când Cei Nepătaţi au ajuns în apropiere de oraş, soarele 
apusese. Ciorile şi lupii se ospătau la poalele zidurilor din ceea ce 
mai rămăsese din cavaleria grea a celor din Qohor. Stindardele 
Strălucitoare şi Ceilalţi Fii dăduseră bir cu fugiţii, aşa cum 
obişnuiesc să facă mercenarii când nu au şanse de izbândă. La 
lăsarea întunericului, Dothrakii se retrăseseră în taberele lor, să 
bea, să dănţuiască şi să petreacă, dar nimeni nu se îndoia că se 
vor întoarce în zori, să zdrobească porţile oraşului, să ia zidurile 
cu asalt, să prade şi să siluiască după bunul plac. 

Dar când s-a crăpat de ziuă şi călăreţii de sânge ai lui Temmo 
au pornit cu kha/assarul lor, au găsit trei mii de Nepătaţi postați 
în faţa porţilor, cu stindardul Caprei Negre fluturând deasupra 
capetelor. O oaste atât de neînsemnată era uşor de nimicit, dar 
ştii cum sunt Dothrakii. Aveau în faţa lor pedestraşi, iar 
pedestraşii pot fi uşor doborâţi de o oaste călare. 

Dothrakii au atacat. Cei Nepătaţi şi-au apropiat scuturile, au 
coborât suliţele şi au stat neclintiţi. Cu douăzeci de mii de oşteni 
care zbierau, cu clopoței în păr, în faţa lor, au stat neclintiţi. 

De optsprezece ori au atacat Dothrakii şi tot de atâtea ori s-au 
lovit de scuturile şi suliţele acelea, ca nişte valuri de un țărm 
stâncos. De trei ori şi-a trimis Temmo arcaşii înainte şi săgețile 
lor au căzut ca ploaia asupra Celor Trei Mii, dar Cei Nepătaţi n-au 
făcut decât să-şi ridice scuturile deasupra capetelor până când a 
trecut potopul. Până la sfârşit, doar şase sute au mai rămas... 
dar mai mult de douăsprezece mii de Dothraki zăceau morţi pe 


zile, noul khal şi-a condus supraviețuitorii dincolo de porţile 
oraşului, într-o măreaţă procesiune. Unul câte unul, fiecare 
bărbat şi-a tăiat pleata şi a aruncat-o la picioarele Celor Trei Mii. 
Din ziua aceea, straja oraşului Qohor e formată doar din 

Nepătaţi, toţi cu sulițe înalte, de care atârnă o şuviţă de păr. 

Asta vei găsi la Astapor, lnălţimea Ta. Acostează acolo şi 
continuă drumul spre Pentos pe uscat. Va fi un drum mai lung, 
da..., însă când vei sta la masă cu Magister Illyrio, vei avea o mie 
de săbii în spate, nu doar patru. 

Intr-adevăr, e înțelept ce spune, gândi Dany, dar... 

— Şi cum o să cumpăr eu o mie de oşteni sclavi? N-am nimic 
de preţ, în afară de coroana pe care mi-a dat-o Frăția 
Turmalinelor. 

— Dragonii vor fi o minune la fel de mare în Astapor, ca în 
Qarth. S-ar putea ca sclavii să te copleşească, la rândul lor, cu 
daruri. De nu... aceste corăbii nu te poartă doar pe tine şi cei 
patru călăreţi de sânge ai tăi. Coţi de mătase, baloţi de blănuri 
de tigru, chihlimbare şi jad, sculpturi, şofran, smirnă... Sclavii 
sunt ieftini, Inălţimea Ta, blănurile de tigru sunt scumpe. 

— Sunt blănurile lui ///yrio, se împotrivi ea. 

— lar Illyrio este prietenul Casei Targaryen. 

— Un motiv în plus să nu-i fur bunurile. 

— La ce folos prietenii bogaţi, dacă nu-şi pun avuţia la 
dispoziţia ta, regina mea? Dacă Magister lllyrio te va refuza, 
înseamnă că nu e decât un Xaro Xhoan Daxos cu patru bărbi. lar 
dacă e sincer în devotamentul faţă de cauza ta, nu-ţi va cere 
socoteală pentru trei corăbii cu mărfuri de negoţ. Cum ar putea fi 
mai bine întrebuințate aceste blănuri decât ca să-ţi cumpere un 
început de oaste? 

E adevărat. Dany începea să se entuziasmeze. 

— Un marş atât de lung nu va fi lipsit de pericole... 

— Pericole există şi pe mare. Corsarii şi piraţii străbat apele pe 
drumul dinspre sud, iar la nord de Valyria, Marea Fumegândă e 
bântuită de demoni. Am putea fi zdrobiţi sau scufundaţi de 
următoarea furtună, un kraken ne-ar putea trage la fund... sau 
am putea să ne pomenim din nou fără vânt şi să murim de sete 
aşteptând să se stârnească. Un marş va avea alte primejdii, 
regina mea, dar nu mai mari. 

— Dar dacă, totuşi, căpitanul Groleo refuză să schimbe 
direcţia? Şi Arstan, Vânjosul Belwas, ei ce vor face? 

Ser Jorah se ridică în picioare. 

— Poate că e timpul să afli. 

— Da, hotărî ea. Aşa voi face. Dany dădu cuverturile la o parte 
şi ridică din pat. Mă voi duce îndată la căpitan şi am să-i 
poruncesc să se îndrepte către Astapor. Se aplecă deasupra 

cufărului său, deschise capacul şi înhăţă primele veşminte care îi 
ieşiră în cale, o pereche de pantaloni largi de mătase. Dă-mi 
medalionul, îi porunci lui Jorah, trăgându-şi pantalonii peste 
şolduri. Şi vesta... începu ea, întorcându-se. 

Ser Jorah o cuprinse în braţe. 

— Oh, mai apucă ea să spună, în timp ce Jorah o strângea la 
piept, apăsându-i gura cu buzele. Mirosea a sudoare, a sare şi a 
piele, iar ţintele de fier ale jiletcii sale săpară în sânii ei dezgoliţi, 
când îi strivi trupul de trupul lui. O mână o ţinea pe după umăr, 
iar cealaltă îi alunecă pe spate, către talie. Gura lui Dany se 
deschise, fără poruncă. Barba lui mă înțeapă, gândi ea, dar gura 
îi e dulce. Dothrakii nu purtau barbă, doar mustăţi lungi şi, până 
atunci, doar Khal Drogo o mai sărutase. N-ar trebui să facă asta, 
sunt regina, nu femeia lui. 

Fu un sărut lung, deşi Dany nu ar fi putut spune cât de lung. 
Când se sfârşi, SerjJorah o eliberă, iar ea făcu iute un pas înapoi. 

— N-ar fi... n-ar fi trebuit să... 

— N-ar fi trebuit să aştept atât, completă el. Ar fi trebuit să te 
sărut la Qarth, la Vaes Tolloro. Ar fi trebuit să te sărut în pustiul 
roşu, în fiecare noapte şi în fiecare zi. Ai fost făcută să fii 
sărutată, des şi bine. Nu-şi dezlipea privirea de sânii ei. 

Dany îşi acoperi pieptul cu mâinile, înainte ca sfârcurile s-o 
trădeze. 

— Eu... nu se cuvine. Sunt regina ta. 

— Regina mea, spuse el, şi cea mai curajoasă, dulce şi 
frumoasă dintre femei. Daenerys... 

— Inălțimea Ta! 

— lnălţimea Ta, se învoi el, dragonul are trei capete, îţi 
aminteşti? Te-ai întrebat ce înseamnă asta, de când ai auzit-o de 
la vrăjitorii din Castelul de Pulbere? Ei, bine, iată semnificaţia: 
Balerion, Meraxes şi Vhgar, călăriţi de Aegon, Rhaerys şi Visenya. 
Dragonul cu trei capete al Casei Targaryen - trei dragoni şi tre; 
călăreți. 

— Da, răspunse Dany, dar fraţii mei sunt morţi. 

— Rhaenys şi Visenya au fost soțiile lui Aegon şi deopotrivă 
surorile lui. Tu nu ai fraţi, dar poţi să-ţi iei soţi. Şi îţi spun 
adevărul, Daenerys, nu există alt om pe lume care ţi-ar fi 
vreodată la fel de credincios ca mine. 


128 


BRAN 


Creasta se povârnea abruptă, o cută alungită de pietre şi 
pământ, de forma unei gheare. De versanţii de jos se agăţau 
pomi, pini, frasini şi păducei, dar mai sus pământul era sterp, iar 
linia despuiată a crestei se profila pe cerul înnourat. 

Simţea chemarea înălțimilor. incepu să urce, săltând uşor la 
început, apoi mai repede, mai sus, mâncând pământul, cu 
picioarele-i puternice. In goana lui, păsările ţâşneau dintre 
crengile copacilor, scoţându-şi ghearele şi fâlfâindu-şi aripile 
către văzduh. Auzea suspinul vântului sus, printre frunze, 
veveriţele ciorovăindu- se, chiar şi sunetul unui con de pin 
căzând pe covorul pădurii. Miresmele îl împresurau ca un cântec, 
un cântec care umplea minunata lume verde. 

Pietrele îi zburau de sub labe, în timp ce cucerea ultimii metri 
până în vârf. Soarele atârna deasupra pinilor înalţi, imens şi roşu, 
iar dedesubt, copacii şi dealurile se întindeau la nesfârşit, până 
acolo unde ochiul şi mirosul lui puteau străbate. In depărtări, un 
zmeu se învârtea în cercuri, întunecat pe cerul rozaliu. 

Prinț. Sunetul-de-om îi veni în cap pe neaşteptate, dar simţea 
adevărul din el. Prinț al lumii verzi, prinț al pădurii lupilor. Era 
puternic, ager şi feroce şi tot ce mişca în minunata lume verde îi 
ştia de frică. 

Departe, mai jos, la poalele pădurii, ceva se mişcă printre 
copaci. O scânteie de gri, doar o străfulgerare şi dispăru, dar fu 
îndeajuns ca el să-şi ciulească urechile. Acolo, jos, lângă un 
pârâiaş verde şi iute, o altă siluetă se furişă, alergând. Lupi, ştiu 
el. Verii săi mai mici, hăituind vreo pradă. Acum prinţul vedea 
mai mulţi, umbre cu labe sprintene, cenuşii. O haită. 

Avusese şi el o haită cândva. Cinci la număr fuseseră, şi un al 
şaselea, care stătea deoparte. Undeva, în adâncul lui, se aflau 
sunetele cu care oamenii îi numiseră pentru a-i deosebi unul de 
altul, dar nu după sunetele oamenilor îi cunoştea el. Îşi amintea 
mirosurile lor, ale fraţilor şi surorilor lui. Aveau cu toţii acelaşi 
miros, miros de haită, dar, în acelaşi timp, fiecare era diferit. 

Prinţul simţea că fratele lui cel furios, cu ochii verzi, 
scânteietori, era prin preajmă, deşi era multă vreme de când nu-l 
văzuse. Se îndepărta cu fiecare apus de soare, şi acest frate 
fusese ultimul. Ceilalţi erau risipiţi, ca frunzele răvăşite de vântul 

sălbatic. 

Totuşi, uneori îi putea simţi, ca şi cum încă s-ar fi aflat cu el, 
numai că erau ascunși privirii de un bolovan sau de un pâlc de 
copaci. Nu le simţea mirosul, nici nu-i auzea, însă îi simţea în 
spate... pe toţi, în afară de sora pe care o pierduseră. Coada i se 
pleoşti când îşi aminti de ea. Patru acum, nu cinci. Patru, şi încă 
unul, cel alb, fără de glas. 

Pădurile acestea erau ale lor, versanţii înzăpeziţi şi munţii 
stâncoşi, falnicii pini verzi şi stejarii cu frunze aurii, pâraiele 
năvalnice şi lacurile albastre, tivite cu degete albe de gheaţă. 
Dar sora lui părăsise lumea sălbăticiei, pentru a păşi în castelele 
de piatră ale oamenilor, unde alţi vânători erau stăpâni, şi odată 
intrat acolo, era greu să găseşti calea înapoi. Prinţul lup nu 
uitase. 

Vântul se stârni pe neaşteptate. 

Căprioară şi teamă şi sânge. Mirosul prăzii îi deşteptă foamea. 
Prinţul adulmecă iarăşi aerul, întorcându-se şi apoi o luă la 
goană, săltând de-a lungul crestei, cu fălcile pe jumătate 
deschise. In capătul celălalt, creasta era mai abruptă decât pe 
unde urcase, dar el zburda nestingherit peste pietre, peste 
rădăcini şi frunze moarte, coborând printre copaci, în salturi 
lungi, mâncând pământul. Mirosul îi dădea ghes, zorindu-l. 

Când ajunse lângă ea, căprioara era la pământ, pe moarte, 
înconjurată de opt dintre verii săi mai mici. Căpeteniile haitei 
începuseră deja să mănânce, masculul mai întâi, pe urmă femela 
lui, sfâşiind pe rând carnea de pe pântecele roşu al prăzii. Ceilalţi 
aşteptau răbdători, toţi în afară de coada haitei, care veghea, 
plimbându-se în cerc, la câţiva paşi de ceilalţi, cu propria coadă 
coborâtă. El avea să mănânce ultimul, ce rămânea de la fraţii lui. 

Prinţul venea împotriva vântului, astfel că nu-l simţiră, până 
când sări pe un buştean căzut, la şase paşi de locul unde 
mâncau. Coada haitei îl văzu prima, scoase un scheunat jalnic şi 
se retrase furişându-se. Fraţii lui de haită se întoarseră la auzul 
sunetului şi-şi dezveliră colții, mârâind toţi, în afară de căpetenia 
haitei şi de femela lui. 

Lupul străvechi le răspunse cu un mârâit prelung, arătându-şi, 
la rându-i, colții. Era mai voinic decât verii săi, de două ori cât 
coada sfrijită a haitei, şi cu o jumătate de stat mai mare decât 
cele două căpetenii. Sări în mijlocul lor şi trei dintre ei se 
îndepărtară, topindu-se în pădure. Un altul se apropie, clănţănind 
din dinţi. Intâmpină atacul cu capul înainte, prinse laba lupului 

între fălci şi îl azvârli cât colo, schelălăind şi şchiopătând. 

Şi apoi mai rămase doar căpetenia lupilor de înfruntat, 
masculul mare, cenuşiu, cu botul plin de sângele proaspăt de pe 
pântecele moale al prăzii. Avea şi pete albe pe bot, semn că era 
un lup bătrân, iar când deschise gura, printre dinţi i se prelinse 
saliva roşie. 

N-are teamă, gândi prinţul, întocmai ca şi mine. Avea să fie o 
luptă pe cinste. Se năpustiră unul asupra celuilalt. 

indelung se luptară, rostogolindu-se încătuşaţi peste rădăcini, 
pietre şi frunze moarte şi peste măruntaiele împrăştiate ale 
prăzii, sfâşiindu-se cu colții şi ghearele, despărţindu-se, dându-şi 
ocol şi ţâşnind unul spre altul, pentru a se lupta din nou. Prinţul 
era mai mare şi de departe mai puternic, dar vărul lui avea o 
haită în spate. Femela se învârtea în jurul lor, pândindu-i de 
aproape, pufnind şi mârâind, gata să intervină dacă tovarăşul ei 
ar ceda, însângerat. Din când în când, ceilalţi lupi se repezeau şi 
ei să-l înhaţe pe prinţ de un picior sau de o ureche, când era 
întors în cealaltă parte. Unul îl supără atât de tare, încât prinţul 
se răsuci, negru de furie, şi sfâşie beregata atacatorului. După 
asta, ceilalţi se ţinură la distanţă. 

Şi pe când ultimele raze roşii de lumină se strecurau printre 
crengile verzi şi aurii, bătrânul lup se culcă istovit la pământ şi se 
rostogoli, arătându-şi gâtlejul şi burta. Se preda. 

Prinţul îl adulmecă şi îi linse sângele de pe blană şi de pe 
carnea sfâşiată. Când bătrânul lup scânci încet, lupul străvechi 
se îndepărtă. Era foarte flămând acum, şi prada era a lui. 

— Hodor! 

Sunetul neaşteptat îl făcu să se oprească, mârâind. Lupii îl 
priviră cu ochi verzi şi galbeni, strălucind de ultimele raze de 
lumină ale zilei. Nici unul nu auzise. Era un vânt bizar, care 
suflase doar în urechile lui. Işi îngropa fălcile în burta căprioarei 
şi sfâşie o bucată mare de carne. 

— Hodor, Hodor. 

Nu, gândi el. Nu, nu vreau. Era gândul unui băiat, nu al unui 
lup străvechi. Pădurile se întunecară de jur împrejur, până când 
mai rămaseră doar umbrele copacilor şi ochii strălucitori ai 
verilor săi. lar prin ochii aceştia, şi dincolo de ei, zări faţa 
zâmbitoare a unui om voinic şi beciul de piatră cu zidurile pătate 
cu silitră. Gustul cald, vârtos, al sângelui, îi dispăru de pe limbă. 
Nu, nu, nu, vreau să mănânc. Vrea. Vreau... 

— Hodor, hodor, hodor, hodor, hodor, incantă Hodor, 

scuturându-l uşurel de umeri, înainte şi înapoi, înainte şi înapoi. 
Hodor încerca să fie blând, întotdeauna încercase, dar era înalt 
de doi metri şi mai puternic decât îşi dădea seama şi dinţii lui 
Bran începură să clănţăne sub mâinile sale uriaşe. 

— NU! ţipă el plin de furie. Hodor, lasă-mă. Sunt aici, sunt aici. 

Hodor se opri, cu un aer stânjenit. 

— Hodor? 

Pădurile şi lupii dispăruseră. Bran revenise jos, în beciul umed 
al unui străvechi turn de veghe, abandonat, pesemne, cu mii de 
ani în urmă. Nu prea se mai putea numi turn acum. Până şi 
pietrele căzute la pământ erau năpădite de muşchi şi iederă, de 
nu le puteai zări până ce nu te aflai chiar deasupra lor. Turnul 
Prăbuşit, aşa îl numise Bran; dar cea care găsise drumul către 
beci fusese Meera. 

— Ai fost prea mult timp plecat. Jojen Reed avea treisprezece 
ani, doar cu patru mai mulţi decât Bran. Jojen nu era nici mult 
mai înalt, doar cu cinci centimetri, poate şase, dar avea un fel 
solemn de a vorbi care-l făcea să pară mai în vârstă şi mai 
înţelept decât era de fapt. La Winterfell, Bătrâna Nan îl poreclise 
„micul bunic”. 

Bran se încruntă la el. 

— Voiam să mănânc. 

— Meera se va întoarce în curând cu cina. 

— Mi s-a urât de broaşte. Meera era de la Gât, unde se 
mâncau broaşte, aşa că Bran bănuia că nu o putea chiar învinui 
că prindea atât de multe, dar... Voiam să mănânc căprioara. 
Pentru o clipă, îşi aminti gustul, sângele şi carnea crudă, consis- 
tentă, şi simţi cum îi lasă gura apă. Am câștigat lupta pentru ea. 
Am câştigat. 

— Ai marcat copacii? 

Bran se îmbujora. Jojen îi spunea întotdeauna să facă anumite 
lucruri când îşi deschidea al treilea ochi şi intra în pielea Verii. Să 
zgârie scoarţa unui copac, să prindă un iepure şi să-l aducă în 
gură, nemâncat, să împingă nişte pietre într-un şir. Lucruri 
stupide. 

— Am uitat. 

Era adevărat. Avea de gând să facă lucrurile pe care i le cerea 
Jojen, dar, odată devenit lup, ele nu mai păreau niciodată 
importante. Erau întotdeauna lucruri de văzut şi lucruri de 
mirosit, o întreagă lume verde de cutreierat. Şi putea alerga! Nu 
era nimic mai plăcut decât să alergi, în afară de goana după 

pradă. 

— Am fost prinţ, Jojen, îi spuse băiatului mai mare. Am fost 
prinţul pădurilor. A 

— Eşti prinţ, îi aminti Jojen cu blândeţe. lţi aminteşti, nu-i aşa? 
Lui Bran îi veni pur şi simplu să-l pocnească. 

— Vreau să rosteşti cuvintele. Spune-mi cine eşti. 

— Bran, zise el ursuz. Bran cel Zdrobit. Brandon Stark. Băiatul 
Schilod. Prinţul de Winterfell. Un Winterfell pârjolit şi prăbuşit, cu 
oamenii risipiţi sau ucişi. Grădinile de sticlă erau sfărâmate şi 
apa fierbinte ţâşnea din zidurile crăpate, fumegând sub soare. 
Cum poți fi prințul unui tărâm pe care poate nu-l vei revedea 
niciodată? 

— Şi cine este Vara? îl îndemnă Jojen. 

— Lupul meu străvechi. Zâmbi. Prinţul pădurii. 

— Bran băiatul şi Vara lupul. Sunteţi doi, aşadar? 

— Doi, suspină el, şi unul. Îl ura pe Jojen când devenea atât de 
netot. La Winterfell voia să-mi visez visul de lup, iar acum, când 
ştiu cum s-o fac, mă cheamă mereu înapoi. 

— Nu uita asta, Bran. Nu uita de tine însuţi, altfel lupul te va 
mistui. Când vă uniţi, nu e suficient să alergi, să vânezi şi să urli 
în pielea lupului. 

Pentru mine, este, gândi Bran. Se simţea mai bine în pielea 
lupului decât într-a lui. La ce bun să-ți poți schimba pielea dacă 
nu poti s-o porți pe cea care-ţi place? 

— N-ai să uiţi? Şi, data viitoare, marchează copacii. Orice 
copac, nu contează, atât timp cât o faci. 

— O voi face. O să-mi aduc aminte. Aş putea să mă întorc şi 
s-o fac acum, dacă vrei. Nu voi uita de data asta. Dar îmi voi 
mânca mai întâi căprioara şi mă voi mai lupta niţel cu lupii ăia. 

Jojen îşi scutură capul. 

— Nu. Mai bine stai şi mănâncă. Cu gura ta. Un om-lup nu 
poate să trăiască din ceea ce mănâncă animalul lui. 

De unde ştii tu? gândi Bran cu ranchiună. N-ai fost niciodată 
om-lup, nu ştii cum e. 

Hodor se ridică dintr-odată în picioare, aproape lovindu-şi 
capul de tavanul boltit. 

— HODOR! urlă el, repezindu-se la uşă. Meera o deschise chiar 
înainte ca el să ajungă lângă ea şi păşi în adăpostul lor. Hodor 
hodor! spuse imensul grăjdar, zâmbind larg. 

Meera Reed avea şaisprezece ani, femeie în toată firea, dar nu 
era mai înaltă decât fratele ei. Toţi oamenii mlaştinilor erau 

scunzi, îi spusese ea odată lui Bran, când o întrebase de cenue 
mai înaltă. Cu părul castaniu şi ochii verzi, plată ca un băiat, 
umbla cu o graţie mlădioasă pe care Bran nu putea decât s-o 
privească şi s-o invidieze. Meera purta un pumnal lung şi ascuţit, 
dar cel mai mult îi plăcea să se bată cu un trident ascuţit de 
prins broaşte într-o mână şi un năvod în alta. 

— Cui îi e foame? întrebă ea, ridicându-şi captura: doi păstrăvi 
mici, argintii, şi şase broaşte verzi şi grase. 

— Mie, răspunse Bran. Dar nu de broaşte. La Winterfell, 
înainte să se întâmple toate nenorocirile, Walderii obişnuiau să 
spună că, dacă mănânci broaşte, ţi se înverzesc dinţii şi îţi creşte 
muşchi sub braţ. Se întreba dacă Walderii erau morţi. Nu le 
văzuse trupurile la Winterfell..., însă fuseseră cadavre o mulţime, 
iar în interiorul clădirilor nu căutaseră. 

— Atunci, n-avem decât să te hrănim. Bran, mă ajuţi să curăţ 
captura? 

Bran încuviinţă. Era greu să fii îmbufnat cu Meera. Era mult 
mai veselă decât fratele ei şi parcă ştia întotdeauna cum să-l 
facă să zâmbească. Niciodată n-o speria sau n-o supăra nimic. Ei, 
bine, în afară de Jojen, uneori... jojen Reed putea să sperie 
aproape pe oricine. Se îmbrăca în verde din cap până-n picioare, 
avea ochii întunecoşi ca muşchiul de pe pietre şi avea vise verzi. 
Ceea ce visa Jojen se adeverea. Doar că m-a visat mort şi nu 
sunt. Totuşi, într-un fel, era. 

Jojen îl trimise pe Hodor afară după lemne şi aprinse un 
foculeţ, în timp ce Bran şi Meera spălau peştele şi broaştele. 
Folosiră coiful Meerei pe post de oală, tăind carnea în cubuleţe şi 
aruncând înăuntru nişte apă şi nişte ceapă sălbatică. Hodor 
învățase să facă tocană de broaşte. Nu se compara cu căprioara, 
dar nu era nici rea, hotărî Bran în timp ce mânca. 

— Mulţumesc, Meera, spuse el. Doamna mea! 

— Cu multă plăcere, Inălţimea Ta. 

— Mâine, anunţă Jojen, ar fi bine să plecăm. 

Bran o văzu pe Meera crispându-se. 

— Ai avut un vis verde? 

— Nu, recunoscu el. 

— Atunci de ce să plecăm? întrebă sora lui. Turnul Prăbugşit e 
un loc bun pentru noi. Fără sate prin preajmă, pădurile sunt pline 
de vânat, în lacuri şi pâraie sunt peşti şi broaşte... şi cine să ne 
găsească vreodată aici? 

— Nu e locul unde ar trebui să fim. 

— Totuşi, e sigur. 

— Pare sigur, ştiu, răspunse Jojen, dar pentru cât timp? La 
Winterfell a avut loc o bătălie, am văzut morţii. Bătăliile 
înseamnă războaie. Dacă vreo armată ne-ar lua pe nepregătite... 

— S-ar putea să fie oastea lui Robb, spuse Bran. Robb se va 
întoarce din sud în curând, ştiu că aşa va fi. Se va întoarce cu 
toate flamurile şi îi va alunga pe oamenii de fier. 

— Maesterul tău n-a zis nimic de Robb, când zăcea pe moarte, 
îi reaminti Jojen. Oameni de fier pe Țărmul Stâncos, a zis el, şi la 
est, Bolton Bastardul. Moat Cailin şi Deepwood Motte prăbuşite, 
moştenitorul Casei Cerwyn mort, şi castelanul de la Castelul lui 
Torrhen. Război pretutindeni, aşa a spus, fiecare împotriva 
vecinului său. 

— lar o luăm de la început, zise Meera. Tu vrei să mergem la 
Zid şi la cioara ta cu trei ochi. Foarte bine, numai că Zidul e 
departe şi Bran nu are alte picioare în afară de ale lui Hodor. 
Dacă am avea cai... 

— Dacă am fi vulturi am putea zbura, i-o tăie Jojen, dar aripi 
nu avem, aşa cum nu avem nici cai. 

— Cai putem găsi, zise Meera. Chiar şi în adâncul pădurii 
lupilor, există pădurari, ţărani, vânători. Unii dintre ei trebuie să 
aibă cai. 

— Şi dacă au, ce facem, îi furăm? Ce suntem noi, hoţi? Atâta 
ne mai trebuie, să ne mai şi urmărească cineva! 

— Am putea să-i cumpărăm, preciza ea. Să-i târguim. 

— Uită-te la noi, Meera. Un băiat infirm cu un lup străvechi, un 
uriaş nătâng şi doi mlăştinari la o mie de leghe de Gât. Vom fi 
recunoscuți. Şi va merge vorba. Atât timp cât Bran rămâne mort, 
e în siguranţă. Viu, devine pradă pentru cei care-l vor mort pe 
veci şi de-a binelea. Jojen se duse la foc şi începu să aţâţe jarul 
cu un băț. Undeva, la nord, cioara cu trei ochi ne aşteaptă. Bran 
are nevoie de un dascăl mai bun decât mine. 

— Cum, Jojen? întrebă sora lui. Cum? 

— Pe jos, răspunse el. Pas cu pas. 

— Drumul de la Apa Cenuşie la Winterfell ne-a luat o veşnicie 
şi pe atunci eram călare. Tu vrei să străbatem un drum şi mai 
lung pe jos, fără măcar să ştim unde se sfârşeşte. Dincolo de Zid, 
spui tu. Eu n-am fost acolo, şi nici tu, dar ştiu că Dincolo de Zid e 
un ţinut mare, Jojen. Există mai multe ciori cu trei ochi sau numai 
una? Cum o găsim? 

— Probabil ne va găsi ea pe noi. 

Înainte ca Meera să găsească o replică, auziră sunetul: urletul 
îndepărtat al unui lup, străbătând prin noapte. 

— Vara? întrebă Jojen, ciulind urechea. 

— Nu. Bran cunoştea glasul lupului său. 

— Eşti sigur? întrebă micul bunic. 

— Sigur. Vara hoinărise departe în ziua aceea şi n-avea să se 
întoarcă până în zori. O fi având Jojen vise verzi, dar nu poate 
deosebi un lup obişnuit de un lup străvechi. Bran se întreba de 
ce îi dădeau cu toţii atât de mult ascultare lui Jojen. Nu era prinţ, 
aşa cum era el, nu era mare şi puternic, ca Hodor, şi nici nu era 
un vânător atât de iscusit ca Meera, şi totuşi, Jojen era 
întotdeauna cel care le spunea ce să facă. Ar trebui să furăm cai, 
aşa cum vrea Meera, zise Bran, şi să pornim călare spre Umbers, 
până la Ultima Vatră. Chibzui o clipă. Sau am putea să furăm o 
barcă şi să o luăm în josul Pumnalului Alb, până la Portul Alb. 
Acolo stăpâneşte Lordul Manderly, grăsanul. A fost prietenos la 
sărbătoarea recoltei. Voia să construiască corăbii. Poate că a şi 
construit câteva şi am putea să mergem pe apă până la Riverrun 
şi să-l aducem pe Robb acasă, cu toată oştirea lui. Atunci n-ar 
mai conta cine ar şti că sunt în viaţă. Robb n-ar lăsa pe nimeni să 
ne facă vreun rău. 

— Hodor, izbucni Hodor. Hodor, hodor. 

Era singurul căruia îi plăcea planul lui Bran. Meera nu făcu 
decât să-i zâmbească, iar Jojen se încruntă. Nu-i făceau niciodată 
pe voie, deşi Bran era un Stark şi, mai mult, un prinţ, iar cei din 
clanul Reed, de la Gât, erau purtătorii de flamuri ai Casei Stark. 

— Hoooodor, zise  Hodor, legănându-se. Hooooooo-dor, 
hoooooodor, hoDOR, hoDOR, hoDOR. li plăcea să facă asta 
uneori, să-şi spună pur şi simplu numele în mai multe feluri, la 
nesfârşit. Alteori, stătea atât de liniştit încât uitai de prezenţa lui. 
Nu puteai şti niciodată la ce să te aştepţi de la Hodor. HODOR, 
HODOR, HODORI! strigă el. 

No să se oprească, îşi dădu seama Bran. 

— Hodor, ce ar fi să te duci tu afară şi să exersezi cu sabia? 

Grăjdarul uitase de sabia lui, dar acum îşi amintea. 

— Hodor! izbucni el, plecând să-şi caute sabia. Luaseră trei 
săbii din criptele de la Winterfell, acolo unde Bran şi fratele său, 
Rickon, se ascunseseră de oamenii de fier ai lui Theon Greyjoy. 
Bran revendicase sabia unchiului său Brandon, Meera pe cea 
găsită pe genunchii bunicului său, Lordul Rickard. Sabia lui Hodor 
era mult mai veche, o bucată imensă de fier, roasă de secolele 

cât zăcuse nefolosită, şi pătată din belşug de rugină. Hodor era 
în stare s-o învârtă câte patru ore, fără oprire. Lângă pietrele 
prăbuşite se afla un copac putrezit pe care îl tăiase în bucăţi, pe 
jumătate. 

Chiar şi după ce ieşi, îl mai auziră, prin ziduri, răcnind HODOR, 
în timp ce lovea copacul, în dreapta şi-n stânga. Din fericire, 
pădurea lupilor era imensă şi nu era de aşteptat să fie cineva 
prin preajmă, ca să-l audă. 

— Jojen, ce-ai vrut să spui despre dascăl? întrebă Bran. Tu eşti 
dascălul meu. Ştiu că n-am însemnat copacii, dar data viitoare 
am s-o fac. Cel de-al treilea ochi îmi e deschis, aşa cum ai vrut... 

— Atât de larg deschis încât mă tem c-o să te prăbuşeşti prin 
el şi o să trăieşti toată viaţa ca lup al pădurii. 

— N-am să fac asta, îţi promit. 

— Băiatul promite. Dar lupul îşi va aminti? Alergi cu Vară, 
vânezi cu el, ucizi cu el..., dar te supui voinţei lui mai mult decât 
se supune el voinţei tale. 

— Pur şi simplu, uit, se plânse Bran. Am doar nouă ani. Mă voi 
descurca mai bine când voi fi mai mare. Nici măcar Florian 
Bufonul sau Prinţul Aemon Cavalerul Dragon n-au fost mari 
cavaleri când aveau nouă ani. 

— E adevărat, zise Jojen, şi ar fi un lucru înţelept de spus, dacă 
zilele ar creşte... dar nu e aşa. Eşti un copil al verii, ştiu. 
Spune-mi sloganul Casei Stark. 

— Vine iarna. Numai rostind cuvintele, lui Bran i se făcu frig. 

Jojen clătină solemn din cap. 

— Am visat un lup înaripat, legat de pământ cu lanţuri de 
piatră şi am venit la Winterfell să-l eliberez. Acum ţi-ai lepădat 
lanţurile, dar nu zbori. 

— Atunci, învaţă-mă. Bran se temea şi acum de cioara cu trei 
ochi care îi bântuia uneori visele, ciugulindu-i la nesfârşit pielea 
dintre ochi şi spunându-i să zboare. Tu ai viziunea verde. 

— Nu, răspunse Jojen, sunt doar un băiat care visează. Cei 
care aveau viziunea verde erau mai mult decât atât. Erau şi 
oameni-lup, ca tine, şi cel mai mare dintre ei putea intra în pielea 
oricărei făpturi care zboară, înoată sau se târăşte şi putea să se 
uite prin ochii copacilor inimii şi să vadă adevărul din spatele 
lunii. 

— Zeii dau multe daruri, Bran, continuă Jojen. Sora mea 
vânează. Are darul de a alerga repede şi de a sta atât de 
nemişcată încât parcă dispare. Are urechi ascuţite, ochi ageri şi o 

mână sigură, cu năvodul şi sulița. Poate să respire noroi şi să 
zboare printre copaci. Eu n-aş putea face asta, nu mai mult decât 
tine. Mie zeii mi-au dat vise verzi, iar ţie... tu ai putea să mă 
depăşeşti, Bran. Tu eşti lupul înaripat şi nu se ştie cât de sus şi 
de departe ai putea să zbori... dacă ai avea pe cineva care să te 
înveţe. Cum te pot ajuta eu să stăpâneşti un dar pe care nu-l 
înţeleg? Noi ne amintim de Primii Oameni de la Gât şi de copiii 
pădurii care le erau prieteni... dar atât de multe au rămas uitate 
şi atât de multe n-am ştiut niciodată. 

Meera îl luă pe Bran de mână. 

— Dacă rămânem aici, fără să deranjăm pe nimeni, vei fi în 
siguranţă până când se termină războiul. Dar nu vei învăţa decât 
ce-ţi poate spune fratele meu, şi i-ai auzit părerea. Dacă plecăm 
de aici şi ne căutăm adăpost la Ultima Vatră sau dincolo de Zid, 
riscăm să fim luaţi ostatici. Eşti doar un copil, ştiu, dar mai eşti şi 
prinţul nostru, fiul stăpânului nostru şi adevăratul moştenitor al 
regelui nostru. Ţi-am jurat credinţă, pe bronz şi fier, pământ şi 
apă, pe gheaţă şi foc. Riscul e al tău, Bran, la fel şi darul. Cred că 
şi alegerea ar trebui să-ţi aparţină. Suntem la dispoziţia ta. 
Meera zâmbi. Cel puţin în privinţa asta. 

— Vrei să spui, întrebă Bran, că veţi face aşa cum spun? Cu 
adevărat? 

— Cu adevărat, prinţul meu, răspunse fata, aşa că gândeşte-te 
bine. 

Bran încercă să cumpănească, aşa cum ar fi făcut tatăl său. 
Unchii Mareluijon, Hother Whoresbane şi Mors Crowfood, erau 
oameni feroce, dar bănuia că erau loiali. lar Casa Karstark, la fel. 
Karhold era un castel puternic, aşa spune mereu tatăl său. Vom 
fi în siguranţă la clanurile Umber şi Karstark. 

Sau ar putea merge spre sud, la Lordul Manderly, grăsanul. La 
Winterfell fusese foarte vesel şi nu păruse niciodată să-l 
privească pe Bran cu atâta milă, asemenea celorlalţi lorzi. 
Castelul Cerwyn era mai aproape decât Portul Alb, dar Maester 
Luwin spusese că Cley Cerwyn era mort. Poate că şi cei din 
clanurile Umber, Karstark şi Manderly sunt cu toţii morti, îşi dădu 
el seama. Aşa cum ar fi şi el, dacă l-ar fi prins oamenii de fier sau 
Bolton Bastardul. 

Dacă ar rămâne aici, ascunşi în spatele Turnului Prăbuşit, 
nimeni nu i-ar găsi. Ar rămâne în viaţă. Și schilod. 

Bran îşi dădu seama că plângea. Copi/aş prost, îşi zise în gând. 
Indiferent unde s-ar duce, la Karhold, la Portul Alb sau la Straja 

Apei Cenuşii, când ar ajunge acolo ar fi tot un infirm. Îşi strânse 
mâinile în pumn. 
— Vreau să zbor, le spuse. Vă rog, duceţi-mă la cioară. 


DAVOS 


Când urcă pe punte, promontoriul alungit al insulei Driftmark 
se micşora în spatele lor, în timp ce, în faţă, Piatra Dragonului se 
înălța din mare. O dâră alburie de fum se ridica din vârful 
muntelui, indicând locul unde se afla insula. Muntele Dragonului 
e agitat în dimineaţa aceasta, gândi Davos, dacă nu cumva 
Melisandre arde iar pe cineva. 

Se gândise mult la Melisandre, pe când Dansul Shayalei îşi 
croia drum prin Golful Apei Negre şi prin Trecătoare, înfruntând 
vânturile potrivnice, îndărătnice. Focul imens care ardea în vârful 
turnului de veghe de la capătul Ciocului lui Massey îi amintea de 
rubinul pe care îl purta Melisandre la gât, iar când lumea se 
înroşea în zori sau la asfinţit, norii călători căpătau culoarea 
foşnitoarelor ei rochii de mătase şi satin. 

Avea să-l aştepte şi ea la Piatra Dragonului, în toată 
splendoarea şi puterea, cu zeii ei, umbrele ei şi cu regele lui. 
Preoteasa roşie păruse a-i fi loială lui Stannis întotdeauna, până 
acum. L-a dresat, aşa cum dresează un om un cal. L-ar duce, 
încălecat, spre putere, de-ar putea, şi pentru asta mi-a dat 
focului fiii. Am să-i smulg inima bătând din piept şi am s-o 
privesc cum arde. Atinse mânerul frumosului pumnal lung din 
Lys, pe care i-l dăruise căpitanul. 

Căpitanul fusese foarte bun cu el. Se numea Khorane 
Sathmantes, un lysean, ca Salladhor Saan, a cărui corabie era 
aceasta. Avea ochii de un albastru-deschis pe care îi vedeai 
adesea în Lys, încastraţi într-o faţă osoasă, tăbăcită, dar 
petrecuse mulţi ani ocupându-se cu negoţul în Cele Şapte 
Regate. Când aflase că bărbatul pe care îl culesese de pe mare 
era vestitul Cavaler Ceapă, i-a cedat propria-i cabină şi propriile 
haine şi o pereche de cizme noi, care aproape că i se potriveau. 
A insistat să-şi împartă şi proviziile cu Davos, dar asta sfârşise 
prost. Stomacul lui nu putea tolera melcii, mreana şi alte 
mâncăruri grele pe care Căpitanul Khorane le savura într-atât şi, 
după prima lor masă împreună, Davos şi-a petrecut tot restul zile 
bălăbănindu-şi când capul, când picioarele, peste parapet. 

Piatra Dragonului se profila tot mai impunătoare cu fiecare 
bătaie a vâslelor. Davos putea desluşi acum conturul muntelui şi, 
lângă el, imensa citadelă neagră, cu garguiele şi turnurile ei în 
formă de dragon. Figura de bronz de la prora Dansului Shayalei 
tăia apa, stârnind valuri înaripate de sare. Davos se sprijini de 
parapet, recunoscător pentru reazemul pe care-l găsea. Calvarul 
prin care trecuse îi slăbise puterile. 

Dacă stătea prea mult timp ridicat, picioarele îi tremurau şi 
uneori cădea pradă unor accese incontrolabile de tuse, scuipând 
bucăţi mari de flegmă cu sânge. Nu-i nimic, îşi spunea. Cu 
siguranţă zeii nu m-au adus teafăr prin foc şi prin apă doar ca să 
mă ucidă cu o hemoragie. 

Ascultând bubuitul tobei căpitanului de galeră, zbârnâitul 
velei, lipăitul şi scârţâitul ritmic al vâslelor, îşi aduse aminte de 
vremurile de odinioară, când aceleaşi sunete îi stârniseră teamă 
în suflet, în multe dimineţi înnegurate. Vesteau apropierea gărzii 
marine a bătrânului Ser Tristimun, iar garda marină însemna 
moarte pentru contrabandişti, în vremea când pe Tronul de Fier 
şedea Aerys Targaryen. 

Dar asta se întâmpla într-o altă viaţă, gândi el. Asta se 
întâmpla înainte de corabia-ceapă, înainte de Capătul Furtunii, 
înainte ca Stannis să-mi scurteze degetele. Asta era înainte de 
război, înainte de cometa roşie, înainte ca eu să devin Seaworth 
sau cavaler. Eram alt om în vremea aceea, înainte ca Lordul 
Stannis să mă ridice. 

Căpitanul Khorane îi povestise despre sfârşitul speranţelor lui 
Stannis, în noaptea în care râul a ars, cuprins de flăcări. 
Lannisterii îl luaseră prin învăluire şi nestatornicii săi purtători de 
flamuri îl abandonaseră cu sutele la ceas de cumpănă. 

— Umbra Regelui Renly a fost văzută şi ea, spusese căpitanul, 
spintecând în stânga şi dreapta, în fruntea oştirii lordului leu. Se 
spune că armura lui verde a căpătat o strălucire fantomatică în 
lumina focului sălbatic, iar coarnele îi sclipeau de flăcări aurii. 

Umbra lui Renly. Davos se întreba dacă fiii săi se vor întoarce 
şi ei, sub forma unor umbre. Văzuse prea multe lucruri stranii pe 
mare ca să spună că fantomele nu existau. 

— Nu i-a rămas nici unul credincios? întrebase. 

— Doar câţiva, a răspuns căpitanul. Rudele reginei, îndeosebi. 
Am luat cu noi mulţi dintre cei ce purtau ca însemne vulpea şi 
florile, dar mult mai mulţi au rămas pe țărm, cu tot soiul de 
blazoane. Lordul Florent este acum Mâna Regelui la Piatra 

Dragonului. 

Muntele era tot mai înalt, încununat de un fum alburiu, cât 
vedeai cu ochii. Vela vâjâia, toba bătea, vâslele se mişcau mai 
domol şi, în scurt timp, gura portului se deschise în faţa lor. Atât 
de gol, gândi Davos, amintindu-şi cum fusese mai demult, cu 
corăbiile îngrămădindu-se la fiece chei şi legănându-se, ancorate 
dincolo de dig. Vedea corabia-stindard a lui Salladhor Saan, 
Valyriana, amarată la chei, acolo unde cândva acostaseră Furia 
şi surorile ei. De ambele părţi, corăbiile aveau şi ele carenele 
vărgate ale lysenilor. In zadar căuta vreun semn, nu era nici 
urmă de Lady Marya ori de Spectru. 

Coborâră vela în timp ce intrau în port, înaintând doar cu 
vâslele. Căpitanul se apropie de Davos în timp ce acostau. 

— Prinţul meu va dori să te vadă îndată. 

Un acces de tuse puse stăpânire pe Davos, când încercă să 
răspundă. Se sprijini de parapet şi scuipă peste bord. 

— Regele, horcăi el, trebuie să merg la rege. Căci acolo unde 
se află regele, o voi găsi pe Melisandre. 

— Nimeni nu se duce la rege, răspunse Khorane Sathmantes 
cu fermitate. Salladhor Saan îţi va spune. El primul. 

Davos era prea slăbit ca să-l înfrunte. Nu putu decât să 
încuviinţeze. N 

Salladhor Saan nu era la bordul Valyrianei lui. Il găsiră la un alt 
debarcader, la jumătate de kilometru distanță, jos, în cala 
burduhănoasei corăbii de negoţ Pentoshi pe nume Recolta 
Îmbelşugată, făcând inventarul caricului împreună cu doi eunuci. 
Unul ţinea un felinar, celălalt o tăbliță de ceară şi un condei. 

— Treizeci şi şapte, treizeci şi opt, treizeci şi nouă, număra 
bătrânul tâlhar, în timp ce Davos şi căpitanul coborau prin 
bocaport. Astăzi purta o tunică rubinie şi cizme din piele înălbită, 
ornamentate cu arabescuri de argint. Desfăcând capacul unui 
vas, mirosi, zâmbi batjocoritor şi spuse: Măcinat mare şi de 
calitatea a doua, aşa decretează nasul meu. Foaia de expediţie 
zice patruzeci şi trei de borcane. Unde au ajuns celelalte, mă 
întreb. Aceşti Pentoshi chiar cred că eu nu ştiu să număr? Când îl 
zări pe Davos, se opri dintr-odată. Oare mă ustură ochii de la 
piper sau din cauza lacrimilor? Cel ce stă în faţa mea este 
cavalerul cepelor? Nu, cum se poate una ca asta, bunul meu 
prieten Davos a murit pe râul în flăcări, o ştiu cu toţii. De cea 
venit să mă bântuie? 

— Nu sunt stafie, Salla. 

— Dar ce altceva? Cavalerul cepei pe care l-am cunoscut eu 
n-a fost niciodată atât de slab, nici atât de palid ca tine. 
Salladhor Saan îşi croi drum printre vasele cu mirodenii şi baloţii 
de pânzeturi care umpleau cala corăbiei de negoţ, îl cuprinse pe 
Davos într-o îmbrăţişare înflăcărată, pe urmă îl sărută pe fiecare 
obraz şi a treia oară pe frunte. Incă eşti cald, ser, şi îţi simt inima 
bubuind. Poate fi adevărat? Marea care te-a înghiţit te-a scuipat 
înapoi afară? 

Davos îşi reaminti de Chip Peticit, bufonul nătâng al Prințesei 
Shireen. Şi el dispăruse în mare şi, când ieşise la suprafaţă, era 
nebun. Oare sunt şi eu nebun? Tuşi într-o mână înmănuşată şi 
spuse: 

— Am înotat pe sub lanţ şi am ieşit la mal pe una dintre 
suliţele regelui merlan. Aş fi murit acolo, dacă Dansul Shayalei 
nu ar fi dat peste mine. 

Salladdor Saan îşi trecu un braţ pe după umerii căpitanului. 

— Bună treabă, Khorane. Vei primi o recompensă frumoasă, 
mă gândesc. Meizo Mahr, fii un bun eunuc şi du-l pe prietenul 
meu Davos în cabina căpitanului acestui vas. Adu-i nişte vin 
fierbinte cu cuişoare, nu-mi place cum sună tusea aia. Stoarce şi 
nişte lămâie în el. Şi adu telemea şi un castron cu măsline din 
alea verzi, zdrobite, de care am numărat mai devreme. Davos, 
voi veni şi eu în curând, după ce o să am o vorbă cu bunul nostru 
căpitan. Ştiu că mă vei scuza. Nu mânca toate măslinele, dacă 
nu vrei să ai de-a face cu mine. 

Davos îl lăsă pe cel mai în vârstă dintre cei doi eunuci să-l 
conducă la o cabină spațioasă şi somptuoasă de la pupa corăbiei. 
Covoarele erau groase, ferestrele din sticlă colorată şi pe fiecare 
dintre scaunele mari de piele ar fi putut sta cât se poate de 
comod trei ca Davos. Brânza şi măslinele sosiră în scurt timp, 
alături de o cupă de vin fierbinte, aburind. O luă cu ambele mâini 
şi sorbi, recunoscător. Căldura îi dădu o senzaţie liniştitoare, 
răspândindu-i-se prin piept. 

Salladhor Saan îşi făcu apariţia nu mult după aceea. 

— Trebuie să mă ierţi pentru vin, prietene. Aceşti Pentoshi ar fi 
în stare să-şi bea propria urină dacă ar fi roşie. 

— Imi va face bine, spuse Davos. Vinul fierbinte e mai bun 
pentru piept decât o compresă, obişnuia să spună mama mea. 

— Vei avea nevoie şi de comprese, mă gândesc. Să stai pe o 
suliță atâta amar de vreme, vai mie. Cum ţi se pare scaunul 
acela excelent? Are buci mari, nu-i aşa? 

— Cine? întrebă Davos printre sorbituri. 

— Illyrio Mopatis. O balenă cu barbă, zău. Scaunele astea au 
fost croite pe măsura lui, deşi arareori se urneşte el de la Pentos 
ca să stea pe ele. Un om gras şade întotdeauna comod, cred eu, 
fiindcă îşi ia perna cu el oriunde merge. 

— Cum se face că ai ajuns pe o corabie Pentoshi? întrebă 
Davos. Te-ai făcut din nou pirat? 

— O calomnie mârşavă. Cine a suferit mai mult din cauza 
piraţilor decât Salladhor Saan? Cer numai ceea ce mi se cuvine. 
Mult aur am de primit, o, da, dar nu sunt necugetat, aşa că, în 
loc de bani am luat un frumos pergament, foarte fragil. Poartă 
numele şi sigiliul Lordului de la Golful Apei Negre, şi nici un vas 
nu poate trece măreţele mele ape fără mărinimoasa mea 
permisiune, nu. lar când aceşti nelegiuiţi încearcă să se furişeze 
pe lângă mine, la adăpostul nopţii, ca să ocolească taxele şi 
impozitele mele legale, ei, bine, nu sunt mai buni decât 
contrabandiştii, aşa că am tot dreptul să pun mâna pe ei. 
Bătrânul pirat râse. Totuşi, nu tai degetele nimănui. La ce folos 
nişte bucăţi de degete? Eu la iau corăbiile, marfa, mici 
despăgubiri, nimic exagerat. li aruncă lui Davos o privire aspră. 
Nu te simţi bine, prietene. Tusea aia... şi eşti atât de slab, că ţi se 
văd oasele prin piele. Şi totuşi, nu-ţi văd traista cu oasele 
degetelor... 

Obişnuinţa îl făcu pe Davos să întindă mâna după punga de 
piele care nu mai era acolo. 

— Am pierdut-o în râu. Norocul meu. 

— Râul a fost îngrozitor, spuse Salladhor Saan cu solemnitate. 
Vedeam chiar şi din golf, şi tremuram. 

Davos tuşi, scuipă şi tuşi din nou. 

— Am văzut Betha Neagră arzând, la fel şi Furia, reuşi el să 
articuleze, răguşit, în cele din urmă. Nici una dintre corăbii n-a 
scăpat din foc? O parte din el încă spera. 

— Lordul  Steffon,  Colţuroasa Jenna, Sabia lute, Lordul 
Surâzător şi alte câteva au fost în amonte de urina piromanţilor, 
da. N-au ars, dar, cu lanţul ridicat, nici n-au putut scăpa. Câteva 
s-au predat. Cele mai multe au vâslit în susul Apei Negre, 
departe de câmpul de luptă, iar apoi au fost scufundate de 
echipajele lor, ca să nu cadă în mâinile Lannisterilor. Co/ţuroasa 
Jenna şi Lordul Surâzător se joacă încă de-a piraţii pe râu, după 
câte am auzit, dar cine poate spune dacă e aşa? 

— Lady Marya? întrebă Davos. Spectrul? 

Salladhor Saan îşi aşeză o mână pe braţul lui Davos şi îl 
strânse. N 

— Nu. Ele nu. Imi pare rău, prietene. Au fost oameni buni, Dale 
şi Allard ai tăi. Dar atâta mângâiere poţi să-ți aduc - fiul tău cel 
mic, Devan, a fost printre cei pe care i-am luat cu noi la sfârşit. 
Bravul băiat nu s-a dezlipit de lângă rege, sau cel puţin aşa se 
spune. 

Pentru o clipă, Davos se simţi aproape ameţit, atât de 
palpabilă îi era uşurarea. li fusese frică să întrebe despre Devan. 

— Mama e milostivă. Trebuie să mă duc la el, Salla. Trebuie 
să-l văd. 

— Da, răspunse Salladhor Saan. Şi eşti nerăbdător să pleci la 
Capul Mâniei, ştiu, să-ţi vezi nevasta şi pe cei doi micuţi. Ai o 
nouă corabie, mă gândesc. 

— lnălţimea Sa îmi va da o corabie, zise Davos. 

Lyseanul clătină din cap. N 

— Dacă vine vorba de corăbii, Inălțimea Sa nu are nici una, iar 
Salladhor Saan are multe. Corăbiile regelui au ars pe râu, dar ale 
mele nu. Vei primi una, vechiul meu prieten. Vei naviga pentru 
mine, aşa-i? Te vei furişa în Braavos, Myr şi Volantis în toiul 
nopţii, nevăzut, şi apoi te vei strecura afară, cu mătăsuri şi 
mirodenii. Vom avea pungile grase, da. 

— Eşti generos, Salla, dar datoria mi-e faţă de rege, nu faţă de 
punga ta. Războiul va continua. Stannis rămâne moştenitorul de 
drept după toate legile Celor Şapte Regate. 

— Legile nu sunt de nici un folos când toate corăbiile se fac 
scrum, mă gândesc. lar regele tău, ei, bine, mă tem că-l vei găsi 
schimbat. De la bătălie, nu primeşte pe nimeni, doar stă şi 
cloceşte în Toba lui de Piatră. Regina Selyse se ocupă de 
treburile curţii în locul lui, împreună cu unchiul ei, Lordul Alester, 
care îşi zice Mână. Selyse i-a dat sigiliul regelui acestui unchi, 
să-şi pecetluiască scrisorile, aşa cum a făcut şi cu drăgălaşul 
meu pergament. Dar regatul pe care-l stăpânesc ei este mic, 
sărac şi stâncos, da. Nu se găseşte aur, nici măcar puţinul cu 
care să-i plătească credinciosului Salladhor Saan ceea ce i se 
cuvine, ci doar acei cavaleri pe care i-am luat la sfârşit, şi nici un 
fel de corăbii, în afară de cele câteva ale mele, mici şi arătoase. 

O tuse chinuitoare îl încovoie dintr-odată pe Davos. Salladhor 
Saan dădu să-i vină în ajutor, însă Davos îi făcu semn să se 
îndepărteze, iar după o clipă îşi reveni. 

— Nimeni? hârâi el. Cum adică nu primeşte pe nimeni? Glasul 

îi suna încărcat şi răguşit, chiar şi în propriile urechi şi, pentru o 
clipă, cabina se învârti în jurul lui. 

— Pe nimeni în afară de ea, răspunse Salladhor Saan, iar 
Davos nu trebui să întrebe la cine se referea. Prietene, te 
oboseşti. De un pat ai tu nevoie, nu de Salladhor Saan. Un pat şi 
multe pături, cu o compresă fierbinte pe piept şi încă nişte vin cu 
cuişoare. 

Davos clătină din cap. 

— O să mă descurc. Spune-mi, Salla, trebuie să ştiu. Pe 
nimeni, în afară de Melisandre? 

Lyseanul îi aruncă o privire lungă, întrebătoare şi continuă, 
fără tragere de inimă: 

— Străjerii îi ţin pe toţi ceilalţi la distanţă, chiar şi pe regină şi 
pe fetiţa lui. Slujitorii aduc mâncare de care nu se atinge nimeni. 
Se aplecă şi cobori glasul: Vorbe ciudate am auzit, despre focuri 
mistuitoare în munte şi cum Stannis şi femeia roşie coboară 
împreună să privească flăcările. Există puțuri şi scări secrete 
care coboară în inima muntelui, unde doar ea poate umbla fără 
să se ardă. E mai mult decât îndeajuns să-i dai unui om bătrân 
asemenea spaime, ca uneori să nu găsească nici puterea să 
mănânce. 

Melisandre. Davos fu cuprins de un fior. 

— Femeia roşie i-a făcut asta, spuse el. Ea a trimis focul să ne 
mistuie, ca să-l pedepsească pe Stannis fiindcă a îndepărtat-o, ca 
să-i arate că nu poate spera să învingă fără vrăjitoriile ei. 

Lyseanul alese o măslină rotofeie din castronul aflat între ei. 

— Nu eşti primul care spune asta, prietene. Dar dacă aş fi în 
locul tău, n-aş spune-o aşa de tare. Piatra Dragonului mişună de 
oamenii acestei regine, o, da, şi au urechi ascuţite şi pumnale 
încă şi mai ascuţite. 

Pocni măslina în gură. 

— Am şi eu un cuţit. Căpitanul Khorane mi l-a dăruit. Scoase 
pumnalul şi îl aşeză pe masă, între ei. Un cuţit cu care să spintec 
inima lui Melisandre. Dacă are aşa ceva. 

Salladhor Saan scuipă sâmburele de măslină. 

— Davos, bunule Davos. N-ar trebui să spui asemenea lucruri, 
nici măcar în glumă. 

— Nici o glumă. Am de gând s-o omor. Dacă poate fi ucisă de 
armele muritorilor. Davos nu era convins că putea fi. II văzuse pe 
bătrânul Maester Cressen vârând otrava în vinul ei, cu ochii lui îl 
văzuse, dar când au băut amândoi din cupa otrăvită, maesterul a 

fost cel care a murit, nu preoteasa roşie. Totuși, un pumnal în 
inimă... chiar şi demonii pot fi ucişi de fierul rece, spun cântăreții. 

— Sunt vorbe primejdioase, prietene, îl preveni Salladhor 
Saan. Mă gândesc că încă ţi-o fi rău din cauza mării. Febra ţi-a 
înfierbântat minţile, da. Mai bine te-ai duce în patul tău şi te-ai 
odihni pe îndelete, până ce te mai întremezi. 

Până ce îmi slăbeşte voinţa, vrei să spui. Davos se ridică în 
picioare. Se simţea, într-adevăr, înfierbântat şi uşor ameţit, dar 
nu avea importanţă. 

— Eşti un tâlhar bătrân şi perfid, Salladhor Saan, dar în acelaşi 
timp un bun prieten. 

Lyseanul îşi mângâie barba argintie, ascuţită. 

— Aşadar, rămâi cu acest grozav prieten, da? 

— Nu, am să plec. Tugşi. 

— Să pleci? Uită-te la tine! Tuşeşti, tremuri, eşti slab şi firav. 
Unde să te duci? 

— La castel. Patul meu este acolo. Şi fiul meu. 

— Şi femeia roşie, adăugă Salladhor Saan bănuitor. Şi ea e tot 
la castel. 

— Şi ea. Davos îşi vâri înapoi pumnalul în teacă. 

— Eşti un contrabandist de ceapă, ce ştii tu despre furişat şi 
înjunghiat? Şi eşti bolnav, nu poţi nici măcar să ţii pumnalul în 
mână. Ştii ce ţi se va întâmpla dacă vei fi prins? În timp ce noi 
ardeam pe râu, regina roşie îi ardea pe trădători. S/ujitori ai 
întunericului, i-a numit, bieţii de ei, şi femeia roşie cânta în timp 
ce focurile erau aprinse. 

Davos nu era surprins. Ştiam, gândi el, ştiam înainte să-mi 
spună el. 

— L-a luat pe Lordul Sunglass din temniţă, ghici el, şi pe fiii lui 
Hubard Rambton... 

— Intocmai, şi i-a ars, aşa cum te va arde şi pe tine. Dacă o 
omori pe femeia roşie, te vor arde, drept răzbunare, iar dacă nu 
reuşeşti s-o omori, te vor arde fiindcă ai încercat. Ea va cânta, iar 
tu vei ţipa şi pe urmă vei muri. Şi abia ai revenit la viaţă! 

— Da, tocmai pentru asta, spuse Davos. Ca să fac acest lucru. 
Ca să se termine cu Melisandre din Ashai şi toate lucrările ei. De 
ce altceva m-ar fi scuipat marea? Cunogşti Golful Apei Negre la fel 
de bine ca mine, Salla. Nici un căpitan cu judecată nu şi-ar duce 
vreodată corabia printre suliţele regelui merlan, riscând să-i 
sfâşie fundul. Dansul Shayalei n-ar fi trebuit să se apropie de 
mine. 

— Un vânt, insistă Salladhor Saan cu glas sonor. Un vânt 
potrivnic, atâta tot. Un vânt a dus-o prea departe spre sud. 

— Şi cine a trimis vântul? Salla, Mama mi-a vorbit. 

Bătrânul lysean îi aruncă o privire furişă: 

— Mama ta e moartă... 

— Mama cea mare. M-a binecuvântat cu şapte fii, şi totuşi 
i-am lăsat s-o ardă. Mi-a vorbit. Noi am chemat focul, mi-a zis ea. 
Noi am chemat şi umbrele. Eu am fost cel care a dus-o cu barca 
pe Melisandre în măruntaiele Capătului Furtunii şi am privit-o 
născând un monstru. Incă îl vedea în coşmaruri, cu mâinile 
negre, sfrijite, împingând coapsele femeii roşii, în timp ce ea se 
zvârcolea, eliberându-se din pântecele-i umflat. Ea i-a ucis pe 
Cressen, pe Lordul Renly şi pe viteazul pe nume Cortnay 
Penrose, şi tot ea mi-a ucis fiii. Acum a sosit vremea s-o omoare 
cineva pe ea. 

— Cineva, spuse Salladhor Saan. Da, chiar aşa, cineva. Dar nu 
tu. Eşti slab ca un copil şi nu eşti un războinic. Rămâi, te implor, 
vom mai vorbi şi vei mânca şi poate vom merge la Braavos, unde 
vom tocmi un Om fără Chip să facă treaba asta, da! Dar tu, nu, 
tu trebuie să stai şi să mănânci. 

Face să-mi fie mult mai greu, gândi Davos vlăguit, şi mi-a fost 
al naibii de greu să mă urnesc. 

— Am răzbunarea în stomac, Salla. Nu mai e loc pentru 
mâncare. Lasă-mă să plec acum. În numele prieteniei noastre, 
urează-mi succes şi lasă-mă să plec. 

Salladhor Saan se ridică în picioare. 

— Nu eşti un prieten adevărat, mă gândesc. Când vei muri, 
cine o să-ţi ducă la soţia ta cenuşa şi oasele, spunându-i că a 
pierdut un soţ şi patru fii? Nimeni altul decât nefericitul bătrân 
Salladhor Saan. Dar, fie, brav cavaler, du-te învârtindu-te în 
mormânt. Îți voi aduna oasele într-un sac şi le voi da fiilor pe 
care-i laşi în urmă, să le poarte în punguţe la gât. Flutură o mână 
nervoasă, cu inele pe fiecare deget. Pleacă, pleacă, pleacă! 

Davos nu voia să plece aşa. 

— Salla... 

— DU-TE! Sau mai bine rămâi, dar dacă pleci, pleacă. 

Plecă. g 

Drumul său de la Recolta Imbelşugată la Piatra Dragonului fu 
lung şi însingurat. Străzile din apropierea docului, care fuseseră 
înţesate de soldaţi, marinari şi oameni de rând, erau acum goale 
şi părăsite. Acolo unde cândva păşise printre porci care guiţau şi 

copii despuiaţi, mişunau şobolanii. Îşi simţea picioarele moi ca un 
terci şi de trei ori tusea îl chinui atât de rău, încât fu nevoit să se 
oprească şi să se odihnească. Nimeni nu-i veni în ajutor, lumea 
nici măcar nu se uită pe o fereastră, să vadă ce se întâmplă. 
Ferestrele erau închise cu obloane, porţile erau încuiate şi mai 
mult de jumătate dintre case afişau un semn de doliu sau altul. 
Cu miile au pornit în susul Apei Negre şi s-au întors sute, cugetă 
Davos. Fiii mei n-au murit singuri. Fie ca Mama să aibă milă faţă 
de toți. 

Când ajunse la porţile castelului, le găsi şi pe acestea închise. 
Davos lovi cu pumnul în lemnul țintuit cu fier. Când nu primi nici 
un răspuns, lovi cu piciorul, iar şi iar. 

In cele din urmă, un arbaletist îşi făcu apariţia în vârful 
barbacanei, privind în jos printre garguie. 

— Cine-i acolo? 

Işi trase capul înapoi şi îşi duse mâinile pâlnie la gură: 

— Ser Davos Seaworth, ca să-l vadă pe rege. 

— Eşti beat? Pleacă şi încetează cu bubuitul ăla. 

Salladhor Saan îl prevenise. Davos încercă o altă abordare. 

— Trimite după fiul meu, atunci. Devan, scutierul regelui. 

Străjerul se încruntă: 

— Cine ziceai că eşti? 

— Davos, strigă el. Cavalerul Ceapă. 

Capul dispăru, pentru a reveni o clipă mai târziu. 

— Vezi-ţi de drum. Cavalerul Ceapă a murit pe râu. Corabia lui 
a ars. 

— Corabia lui a ars, îi dădu dreptate Davos, dar el a rămas în 
viaţă şi iată-l în faţa ta. Jate mai e şi acum comandantul porţii? 

— Cine? 

— Jate Blackberry, mă cunoaşte destul de bine. 

— N-am auzit niciodată de el. Probabil e mort. 

— Lordul Chyttering, atunci. 

— Pe ăsta îl ştiu. A ars pe Apa Neagră. 

— Will Cârlig? Hal Hârciogul? 

— Mort şi iarăşi mort, zise arbaletistul, dar chipul său trăda o 
umbră de îndoială ivită din senin. Aşteaptă aici. Dispăru din nou. 

Davos rămase în aşteptare. S-au dus, s-au dus cu toții, gândi 
el cu amărăciune, amintindu-şi cum pântecele gras al lui Hal 
răsărea mereu de sub jiletca-i pătată cu grăsime, cicatricea 
alungită pe care harponul o lăsase pe faţa lui Will, felul în care 
Jate îşi scotea mereu boneta în faţa femeilor, fie că erau de cinci, 

fie că de cincizeci de ani, de obârşie nobilă sau modestă, înecați 
sau arşi, împreună cu fiii mei şi alții o mie, s-au dus să facă un 
rege în iad. 

Pe neaşteptate, arbaletistul se întoarse. 

— Ocoleşte şi du-te la poteră şi te vor primi. 

Davos făcu aşa cum i s-a cerut. Străjerii care îl întâmpinară îi 
erau străini. Aveau lănci, iar pe piept purtau blazonul Casei 
Florent, vulpea şi florile. Nu-l conduseră spre Toba de Piatră, aşa 
cum se aşteptase, ci pe sub bolta Cozii Dragonului şi în jos, către 
Grădina lui Aegon. 

— Aşteaptă aici, îi spuse comandantul lor. 

— lnălţimea Sa ştie că m-am întors? întrebă Davos. 

— Să fiu al naibii dacă am habar. Aşteaptă aici, am zis. 
Bărbatul plecă, luându- şi lăncierii cu el. 

Grădina lui Aegon răspândea un miros plăcut de pin şi era 
străjuită de copaci înalţi, întunecaţi. Erau şi trandafiri sălbatici, 
arbuşti înalţi şi ţepoşi şi un colţ mlăştinos, unde creşteau 
răchitele. 

De ce m-au adus aici? se întrebă Davos. 

Apoi auzi un clinchet uşor de clopoței, chicotitul unui copil şi, 
dintr-odată, Chip Peticit, bufonul, răsări din tufişuri, târşâindu-şi 
picioarele cât putea de repede, cu Prinţesa Shireen pe urmele lui. 

— Vino imediat înapoi, striga ea după el. Chip Peticit, vino 
înapoi. 

Când îl zări pe Davos, bufonul se opri cu o smucitură, 
zornăindu-şi clopoţeii prinşi de coarnele coifului de tinichea, 
ding-dong, ding-dong. Ţopăind de pe un picior pe altul, începu să 
cânte: Sânge de bufon, sânge de rege, sânge din coapsa 
fecioarei, dar lanțuri pentru oaspeți şi lanțuri pentru mire, da, o, 
da, o, da. Atunci Shireen aproape îl ajunse din urmă, însă, în 
ultima clipă, Chip Peticit sări peste un pâlc de ferigi şi dispăru 
printre copaci. Prinţesa era imediat în spatele lui. Văzându-i, 
Davos zâmbi. 

Se întorsese cu spatele, ca să tuşească într-o mănuşă, când o 
altă siluetă mică ţâşni din tufişuri şi dădu nas în nas cu el, 
doborându-l la pământ. 

Băiatul căzu şi el, dar fu din nou în picioare aproape imediat. 

— Ce cauţi aici? întrebă el pe un ton poruncitor, ştergându-se 
de praf. Părul negru ca tăciunele îi cădea până pe umeri şi avea 
ochi de un albastru nemaivăzut. N-ar trebui să-mi ieşi în cale 
când fug. 

— Nu, fu de acord Davos, n-ar trebui. Fu cuprins de un nou 
acces de tuse, pe când se căznea să se ridice în picioare. 

— Nu te simţi bine? Băiatul îl luă de braţ şi-l ridică. Să-l chem 
pe maester? 

Davos clătină din cap. 

— O simplă tuse. Va trece. 

Băiatul îl crezu pe cuvânt. 

— Ne jucăm de-a monştrii şi fecioarele, îi explică el. Eu eram 
monstrul. E un joc copilăresc, dar vărului meu îi place. Ai un 
nume? 

— Ser Davos Seaworth. 

Băiatul îl măsură de sus până jos, neîncrezător. 

— Eşti sigur? Nu ai o înfăţişare prea cavalerească. 

— Sunt cavalerul cepelor, stăpâne. 

Ochii albaştri clipiră. 

— Cel cu corabia neagră? 

— Ştii povestea aceea? 

— l-ai adus unchiului meu Stannis peşte să mănânce înainte 
ca eu să mă fi născut, pe când l-a asediat Lordul Tyrell. Băiatul îşi 
îndreptă spatele. 

— Eu sunt Edric Storm, anunţă el. Fiul Regelui Robert. 

— Bineînţeles. Davos ştiuse asta aproape din prima clipă. 
Băiatul avea urechile proeminente ale unui Florent, dar părul, 
ochii, maxilarul şi pomeţii erau în întregime ai unui Baratheon. 

— L-ai cunoscut pe tatăl meu? vru să ştie Edric Storm. 

— L-am văzut de multe ori când îl vizita pe unchiul tău, la 
curte, dar n-am vorbit niciodată. 

— Tata m-a învăţat să lupt, spuse băiatul cu mândrie. Venea 
să mă vadă aproape în fiecare an şi uneori ne antrenam 
împreună. La ultima mea aniversare, mi-a trimis un ciocan de 
război, exact ca ăsta, numai că mai mic. Insă m-au pus să-l las la 
Capătul Furtunii. E adevărat că unchiul meu Stannis ţi-a tăiat 
degetele? 

— Doar ultima articulaţie. Am şi acum degete, numai că mai 
scurte. 

— Arată-mi. 

Davos îşi scoase mănuşa. Băiatul îi examina mâna cu băgare 
de seamă. 

— Nu ţi-a tăiat degetul mare? 

— Nu. Davos tuşi. Nu, pe ăsta mi l-a lăsat. 

— N-ar fi trebuit să-ţi taie nici unul dintre degete, hotărî 

băiatul. A fost rău ce a făcut. 

— Eram contrabandist. 

— Da, dar i-ai dus peşte şi ceapă. 

— Lordul Stannis m-a făcut cavaler pentru ceapă şi mi-a luat 
degetele pentru contrabandă. Davos îşi trase mănuşa la loc. 

— Tatăl meu nu ţi-ar fi retezat degetele. 

— Aşa cum spui, stăpâne. Robert era altfel decât Stannis, 
într-adevăr. Băiatul seamănă cu el. Da, şi cu Renly. Gândul acela 
îl nelinişti. 

Băiatul era pe cale să mai adauge ceva, când auziră paşi. 
Davos se întoarse. Ser Axell Florent se apropia pe aleea grădinii, 
împreună cu o duzină de străjeri, în jiletci vătuite. Pe piept, 
purtau inima înflăcărată a Lordului Luminii. Oameni; reginei, 
gândi Davos. Tusea puse stăpânire pe el dintr-odată. 

Ser Axell era scund şi musculos, avea pieptul bombat, braţe 
vânjoase, picioare lungi şi păr în urechi. Ca unchi al reginei, 
slujise drept castelan la Piatra Dragonului timp de zece ani şi îl 
tratase întotdeauna pe Davos curtenitor, ştiind că se află în 
grațiile Lordului Stannis. Dar nu fu nici curtoazie, nici căldură în 
tonul său, când spuse: 

— Ser Davos, neînecat. Cum se poate una ca asta? 

— Cepele plutesc, ser. Ai venit să mă duci la rege? 

— Am venit să te duc în temniţă. Ser Axell le făcu semn 
oamenilor săi. Puneţi mâna pe el şi luaţi-i pumnalul. Are de gând 
să-l folosească pentru doamna noastră. 

JAIME 


Jaime fu cel dintâi care zări hanul. Clădirea principală 
îmbrăţişa ţărmul sudic, acolo unde râul cotea, cu aripile lungi, 
joase, întinse de-a lungul apei, ca şi cum ar fi vrut să îmbrăţişeze 
călătorii care treceau în aval. Parterul era din piatră cenuşie, 
etajul din lemn văruit, acoperişul de ardezie. Vedea şi grajduri şi 
un chioşc încărcat de viţă. 

— Nici un fum din hornuri, sublinie el, în timp ce se apropiau. 
Nici o lumină la ferestre. 

— Hanul era încă deschis ultima oară când am trecut pe aici, 
zise Ser Cleos Frey. Făceau o bere bună. Poate a mai rămas ceva 
în pivniţă. 

— S-ar putea să fie oameni, spuse Brienne. Ascunşi sau morţi. 

— Te sperii de câteva cadavre, fătucă? făcu Jaime. 

Brienne îi aruncă o privire aspră: 

— Mă cheamă... 

— Brienne, da. Nu ti-ar plăcea să dormi, pentru o noapte, 
într-un pat, Brienne? Am fi mai în siguranţă decât în largul râului 
şi s-ar putea să fie înţelept să aflăm ce s-a întâmplat aici. 

Ea nu-i răspunse, dar, după o clipă, trase cârma pentru a 
îndrepta luntrea către docul părăginit din lemn. Ser Cleos se urcă 
să coboare vela. Când se loviră uşor de chei, ieşi să lege barca. 
Jaime se căţără după el, îngreunat de lanţuri. 

La capătul docului, o stinghie scorojită se legăna pe un stâlp 
de fier, pictată cu chipul unui rege îngenuncheat, cu mâinile 
împreunate într-un gest de loialitate. Jaime aruncă o privire şi 
râse zgomotos: 

— Nici c-am fi putut găsi un han mai bun. 

— E vreun loc deosebit? întrebă fetişcana, bănuitoare. 

Ser Cleos îi răspunse: g 

— Acesta e Hanul Omului Ingenuncheat, doamna mea. Se află 
chiar pe locul unde ultimul Rege al Nordului a îngenuncheat în 
faţa lui Aegon Cuceritorul, în semn de supunere. Cel de pe tăbliță 
este el, presupun. 

— Torrhen şi-a adus oastea spre sud, după căderea celor doi 
regi pe Câmpul de Foc, spuse Jaime, dar când a văzut dragonul 
lui Aegon şi oştirea-i numeroasă, a ales calea înţelepciunii, 
plecându-şi genunchii îngheţaţi. Jaime se opri, la nechezatul unui 

cal. Cai în grajd. Unul, cel puţin. Şi doar de unul am nevoie, ca să 
scap de fătuca asta. Haideţi să vedem cine este acasă, bine? 
Fără să aştepte un răspuns, Jaime porni, zornăind, în josul 
docului, înfipse un umăr în poartă, o deschise şi... i 

„„. Şi se pomeni faţă în față cu o arbaletă încărcată. In spatele 
ei era un băiat îndesat de cincisprezece ani. 

— Leu, peşte sau lup? întrebă flăcăul. 

— Noi speram la un clapon. Jaime îşi auzi tovarăşii intrând în 
urma lui. Arbaleta e o armă de laş. 

— Dar la fel de bine îţi va înfige o săgeată în inimă. 

— Poate, dar înainte să poţi trage din nou, vărul meu, aici de 
faţă, îţi va împrăştia matele pe jos. 

— Nu-l speria acum pe flăcău, interveni Ser Cleos. 

— Nu vrem să-ţi facem nici un rău, zise Brienne. Şi avem bani 
să plătim pentru mâncare şi băutură. Scoase o monedă de argint 
din pungă. 

Băiatul privi neîncrezător moneda, pe urmă cătuşele lui Jaime. 

— Omul ăsta de ce e în lanţuri? 

— Am ucis câţiva arbaletişti, spuse Jaime. Ai bere? 

— Da. Băiatul coborî arbaleta câţiva milimetri. Desfaceţi-vă 
centurile şi lăsaţi-le să cadă şi poate că vă vom hrăni. Se răsuci, 
pentru a privi prin ochiurile de sticlă groase, hexagonale, să vadă 
dacă mai erau şi alţii afară. 

— Aceea e o corabie a Casei Tully. 

— Venim de la Riverrun. Brienne îşi desfăcu centura şi o lăsă 
să cadă, zdrăngănind, pe podea. Ser Cleos o urmă. 

Un bărbat smead, cu o faţă cleioasă, ciupită de vărsat, păşi pe 
uşa beciului, ţinând în mână un satâr greu de măcelar. 

— Trei sunteţi, aşa-i? Avem destulă carne de cal pentru trei. 
Calul era bătrân şi îndărătnic, dar carnea lui e proaspătă încă. 

— Pâine este? întrebă Brienne. 

— Pâine tare şi turte uscate de ovăz. 

Jaime zâmbi. 

— lată un hangiu cinstit. Toţi îţi servesc pâine uscată şi carne 
aţoasă, dar cei mai mulţi n-o recunosc atât de nestingheriţi. 

— Nu sunt hangiu. L-am îngropat afară, în spate, cu femeile 
lui. 

— l-ai omorât? 

— Crezi că ţi-aş spune, dacă aş fi făcut-o? Bărbatul scuipă. 
Probabil a fost isprava lupilor, sau poate a leilor, ce contează? 
Nevastă-mea şi cu mine i-am găsit morţi. După cum vedem noi 

lucrurile, locul e al nostru acum. 

— Unde e soţia asta a ta? întrebă Ser Cleos. Bărbatul îi aruncă 
o privire bănuitoare. 

— Şi de ce ai vrea tu să ştii asta? Nu-i aici... după cum nu veţi 
fi nici voi, dacă nu cumva îmi place gustul argintului vostru. 

Brienne îi azvârli moneda. Bărbatul o prinse din zbor, o muşcă 
şi o dosi. 

— Mai are, anunţă băiatul cu arbaleta. 

— Sigur că mai are. Băiete, du-te jos şi adu-mi nişte ceapă. 

Flăcăul îşi ridică arbaleta pe umăr, le aruncă o ultimă privire 
aspră şi se făcu nevăzut în beci. 

— Fiul tău? întrebă Ser Cleos. 

— Doar un băiat pe care nevasta şi cu mine l-am luat pe lângă 
noi. Am avut doi fii, dar pe unul l-au omorât leii, iar celălalt a 
murit de difterie. Băiatul şi-a pierdut mama, ucisă de Măştile 
Insângerate. In vremurile astea, omul are nevoie de un suflet 
care să vegheze când el doarme. Făcu semn cu securea către 
masă: Puteţi să şedeţi. 

Şemineul era rece, dar Jaime alese scaunul cel mai apropiat de 
cenuşă şi îşi întinse picioarele lungi sub masă. Zornăitul lanțurilor 
îi însoțea fiecare mişcare. Un sunet iritant. Inainte să se 
isprăvească toate astea, voi înfăşură lanțurile pe după gătlejul 
fătucii, să văd cum îi place atunci. 

Bărbatul care nu era hangiu prăji trei hălci de carne de cal şi 
fripse ceapa în untură, astfel că turtele uscate de ovăz trecură 
aproape neobservate. Jaime şi Cleos băură bere, Brienne o cană 
de cidru. Băiatul se ţinu la distanţă, cocoţat pe butoiul de cidru, 
cu arbaleta pe genunchi, în poziţie de tragere. Bucătarul îşi luă o 
stacană de bere şi se aşeză cu ei la masă. 

— Ce se mai aude despre Riverrun? îl întrebă pe Ser Cleos, 
luându-l drept şeful lor. 

Ser Cleos îi aruncă o privire Briennei, înainte de a răspunde. 

— Lordul Hoster e pe ducă, dar fiul lui le ţine piept 
Lannisterilor la vadurile Furcii Roşii. S-au dus lupte. 

— Lupte peste tot. Incotro mergeţi, ser? 

— La Debarcaderul Regelui. Ser Cleos îşi şterse unsoarea de 
pe buze. 

Gazda lor pufni: 

— Atunci sunteţi trei nebuni. Ultima veste pe care am auzit-o 
era că Regele Stannis se află lângă zidurile oraşului. Se spune că 
are o sută de mii de oameni şi o sabie fermecată. 

Mâinile lui Jaime se înfăşurară în jurul lanţului care îi lega 
încheieturile şi îl răsuciră, dorindu-şi să aibă puterea să-l rupă în 
două. Atunci am să-i arăt eu lui Stannis unde să-şi vâre sabia 
fermecată. 

— In locul vostru, m-aş ţine departe de drumul ăla al regelui, 
continuă bărbatul. E mai rău decât îţi poţi închipui, după câte am 
auzit. Lupi şi lei deopotrivă, şi cete de oameni de nimic care 
jefuiesc pe oricine le iese în cale. 

— Lepădături, decretă Ser Cleos cu dispreţ. Asemenea oameni 
n-ar îndrăzni niciodată să se lege de oameni înarmaţi. 

— Să-mi fie cu iertare, ser, dar eu, unul, văd un singur bărbat 
înarmat care călătoreşte cu o femeie şi un prizonier în lanţuri. 

Brienne îi aruncă bucătarului o privire întunecată. Fătuca 
urăşte să i se aducă aminte că e o fătucă, gândi Jaime, trăgând 
din nou de lanţuri. Zalele erau reci şi aspre pe piele, fierul 
neîndurător. Cătuşele îi roseseră încheieturile. 

— Am de gând să urmez cursul Tridentului, spre mare, îi spuse 
gazdei lor fetişcana. Vom găsi cai la lazul Fecioarelor şi vom 
merge călare pe la Duskendale şi Rosby. Asta ar trebui să ne ţină 
departe de focul bătăliilor. 

Gazda lor clătină din cap. 

— Nu veţi ajunge niciodată la lazul Fecioarelor pe râu. La nici 
cincisprezece kilometri de aici, câteva bărci au ars şi s-au 
scufundat, iar canalul e înnămolit în jurul lor. Acolo e un cuib de 
proscrişi care atacă pe oricine încearcă să se apropie, şi alţii ca ei 
în josul râului, în preajma Pietrelor Săltătoare şi a Insulei Cerbului 
Roşu. lar lordul fulgerului a fost zărit şi el prin părţile alea. Trece 
râul oriunde-i place, călărind încoace şi încolo, fără astâmpăr. 

— Şi cine este acest lord al fulgerului? întrebă Ser Cleos Frey. 

— Lordul Beric, cu voia ta, ser. | se spune aşa fiindcă loveşte 
atât de neaşteptat, ca un fulger din senin. Zice-se că nu are 
moarte. 

Au cu toții moarte, când îi străpungi cu o sabie, gândi Jaime. 

— Thoros din Myr e şi acum cu el? 

— Da, vrăjitorul roşu. Am auzit vorbindu-se că are puteri 
neobişnuite. 

Ei, bine, a avut puterea să bea cot la cot cu Robert Baratheon 
şi destul de puțini se puteau lăuaa cu asta. Jaime îl auzise odată 
pe Thoros spunându-i regelui că a devenit preot în straie roşii 
fiindcă acestea ascund atât de bine petele de vin. Robert a râs 
cu atâta poftă încât a vărsat berea pe toată mantia de mătase a 

lui Cersei. 

— Departe de mine gândul să mă împotrivesc, spuse Jaime, 
dar poate că Tridentul nu e traseul nostru cel mai sigur. 

— AŞ spune că aşa este, fu de acord bucătarul. Chiar dacă 
reuşiţi să treceţi de Insula Cerbului Roşu fără să daţi nas în nas 
cu Lordul Beric şi cu vrăjitorul roşu, mai aveţi în faţa voastră 
vadul rubiniu. Ultima oară am auzit că lupii Lordului Leech sunt 
stăpâni peste vad, dar asta a fost acum ceva vreme. Acum, ar 
putea să fie iarăşi leii, sau Lordul Beric sau oricine. 

— Sau nimeni, sugeră Brienne. 

— Dacă doamna vrea să-şi pună pielea la bătaie pentru asta, 
n-o voi opri... dar dacă aş fi în locul vostru, aş lăsa râul ăsta în 
pace şi aş tăia-o pe uscat. Dacă vă ţineţi departe de drumurile 
principale şi vă adăpostiţi noaptea sub copaci, ascunşi, cum ar 
veni... ei, bine, tot nu m-aş încumeta să merg cu voi, dar s-ar 
putea să aveţi un dram de noroc. 

Fata vânjoasă îl privea cu îndoială. 

— Am avea nevoie de cai. 

— Sunt cai aici, sublinie Jaime. Am auzit unul în grajduri. 

— Da, sunt, răspunse hangiul care nu era hangiu. Trei, dacă 
veni vorba, dar nu sunt de vânzare. 

Jaime nu-şi putu stăpâni râsul. 

— Bineînţeles că nu. Dar, oricum, o să ni-i arăţi. 

Brienne se încruntă, dar bărbatul care nu era hangiu îi înfruntă 
privirea fără să clipească şi, după o clipă, ea spuse: 

— Arată-mi. Şi se ridicară cu toţii de la masă. 

Grajdurile nu fuseseră curățate de multă vreme, după cum 
miroseau. Sute de muşte negre, grase, roiau în jurul paielor, 
bâzâind de la o boxă la alta şi mişunând pe munţii de bălegar 
care se aflau la tot pasul, dar nu erau de văzut decât cei trei cai. 
Formau un trio ciudat: un cal murg, greoi, de tracţiune, un cal 
jugănit alb, bătrân şi orb de un ochi, şi o iapă sură şi aprigă. 

— Nu sunt de vânzare, cu nici un preţ, anunţă pretinsul lor 
proprietar. 

— Cum te-ai ales cu caii ăştia? vru să ştie Brienne. 

— Murgul era aici, în grajd, când nevasta şi cu mine am venit 
la han, spuse bărbatul, împreună cu ăla pe care tocmai l-aţi 
mâncat. Calul jugănit a venit într-o noapte, iar iapa a prins-o 
băiatul. Alerga liberă, cu şaua şi căpăstrul încă pe spate. Haideţi 
să vă arăt. 

Şaua pe care le-o arătă era ornamentată cu incrustaţii de 

argint. Valtrapul fusese la început în carouri roz şi negre, dar 
acum era aproape în întregime maro. Jaime nu deosebi culorile 
originale, dar remarcă petele de sânge cu destulă uşurinţă. 

— Ei, bine, proprietarul ei nu va veni s-o revendice prea 
curând. Examină picioarele iepei şi numără dinţii calului jugănit. 
Dă-i o monedă de aur pentru iapa sură, dacă ne dă şi şaua, o 
sfătui pe Brienne. Un ban de argint pentru calul de plug. lar 
fiindcă i-l luăm pe ăla alb de pe cap, ar trebui să ne plătească el. 

— Nu vorbi nepoliticos despre calul tău, ser. Fetişcana 
deschise punga pe care i-o dăduse Lady Catelyn şi scoase trei 
monede de aur. Am să-ţi plătesc câte un dragon pentru fiecare. 

Bărbatul clipi şi întinse mâna după aur, pe urmă şovăi şi şi-o 
trase înapoi. 

— Nu ştiu, nu pot călări un dragon de aur, dacă trebuie să 
plec. Nici să mănânc unul, dacă mi-e foame. 

— Poţi păstra şi luntrea noastră, spuse ea. Să pluteşti pe râu, 
în sus şi-n jos, după cum pofteşti. 

— Lasă-mă să gust niţel din aurul ăla. Bărbatul luă una dintre 
monede din palma ei şi o muşcă. Hm, destul de bun, aş zice. Trei 
dragoni şi luntrea? 

— Te fură de nu te vezi, fătucă, zise Jaime prietenos. 

— O să vreau şi provizii, îi spuse Brienne gazdei lor, 
ignorându-l pe Jaime. Orice ai, de care te poţi lipsi. 

— Mai sunt turte de ovăz. Bărbatul înhăţă şi ceilalţi doi dragoni 
din palma ei şi îi zornăi în pumn, zâmbind la auzul sunetului pe 
care îl făceau. Da, şi peşte afumat în saramură, dar ăsta te va 
costa un argint. Paturile mele costă şi ele. Vreţi, probabil, să 
rămâneţi peste noapte. 

— Nu, răspunse Brienne fără şovăire. 

Bărbatul o privi încruntat. 

— Femeie, doar n-ai de gând să plecaţi noaptea pe meleaguri 
străine, călare pe cai pe care nu-i cunoaşteţi. S-ar putea să vă 
împotmoliţi în vreo mocirlă sau să rupeţi piciorul unui cal. 

— Luna va străluci în noaptea asta, răspunse Brienne. Vom 
găsi drumul fără probleme. 

Gazda lor chibzui la acestea. 

— Dacă nu ai argint, poate că nişte monede de cupru ar fi 
de-ajuns ca să vă plătiţi paturile şi o pătură, două, să vă ţină de 
cald. Nu sunt omul care să alunge călătorii, dacă înţelegi ce 
vreau să spun. 

— Mi se pare mai mult decât mulţumitor, zise Ser Cleos. 

— Păturile sunt şi proaspăt spălate. Nevastă-mea s-a îngrijit de 
asta înainte să plece. Şi nici urmă de purici, aveţi cuvântul meu. 
Zornăi din nou monedele, zâmbind. 

Ser Cleos era vizibil ispitit. 

— Un pat cumsecade ne-ar prinde bine tuturor, doamna mea, 
îi spuse Briennei. Dacă ne odihnim, mâine vom înainta mai bine. 
Se uită spre vărul său, căutând sprijin. 

— Nu, vere. Fătuca are dreptate. Avem promisiuni de ţinut şi 
multe leghe în faţa noastră. Ar trebui să ne continuăm drumul. 

— Dar, făcu Ser Cleos, ai spus chiar tu... 

— Atunci. Când am crezut că hanul e părăsit. Acum am burta 
plină şi o călătorie sub clar de lună va fi exact ceea ce ne 
trebuie. li zâmbi Briennei. Dar, dacă nu vreţi să mă aruncaţi pe 
spatele calului ca pe un sac de făină, ar trebui careva să se 
ocupe de lanţurile astea. E greu să călăreşti cu gleznele legate. 

Brienne privi încruntată lanţurile. Bărbatul care nu era hangiu 
îşi scărpină bărbia. 

— E o fierărie în spatele grajdului. 

— Arată-mi-o, spuse Brienne. 

— Da, zise Jaime, şi cu cât mai repede cu atât mai bine. E mult 
prea mult bălegar aici pentru gustul meu. N-aş suporta să calc în 
el. li aruncă fetişcanei o privire aspră, întrebându-se dacă era 
destul de isteaţă să priceapă subinţelesul vorbelor sale. 

Jaime spera că îi va tăia şi cătuşele de la încheieturi, dar 
Brienne era încă bănuitoare. Fata despică la mijloc lanţul de la 
gleznele lui Jaime, lovind puternic, cu barosul, de mai multe ori, 
capătul bont al unei dălţi de oţel. Când Jaime îi sugeră să-i taie şi 
lanţul de la încheieturi, ea îl ignoră. 

— La trei kilometri în josul râului veţi vedea un sat pârjolit, le 
spuse gazda lor în timp ce-i ajuta să înşeueze caii şi să-şi încarce 
bagajele. De data aceasta, îşi îndreptă sfaturile către Brienne. 
Acolo drumul se desparte. Dacă o luaţi către sud, veţi ajunge la 
fortăreaţa de piatră a lui Ser Warren. Acesta a plecat şi a murit, 
aşa că n-aş putea spune cine e stăpân acum acolo, dar e un loc 
de care e cel mai bine să te fereşti. Aţi face bine să o luaţi prin 
pădure, spre sud-est. 

— Aşa vom face, răspunse Brienne. Ai mulţumirile mele. 

Principalul e că are aurul tău. Jaime păstră acest gând pentru 
sine. Se săturase să fie neglijat de această vacă urâtă de femeie. 

Brienne luă calul de plug şi hotărî să-i dea iapa lui Ser Cleos. 
Aşa cum fusese ameninţat, Jaime se alese cu bătrânul cal chior, 

ceea ce puse capăt oricăror speranţe de a da pinteni, lăsând-o 
pe fetişcană în urmă, într-un nor de praf. 

Bărbatul şi băiatul ieşiră să-i privească plecând. Bărbatul le 
ură noroc şi le spuse să revină în vremuri mai bune, în timp ce 
băiatul rămase tăcut, cu arbaleta sub braţ. 

— la sulița sau măciuca, îi spuse Jaime, te vor sluji mai bine. 
Băiatul îl privi cu neîncredere. Gata cu sfaturile prieteneşti. 
Ridică din umeri, îşi întoarse calul şi nu se mai uită în urmă. 

In timp ce se îndepărtau, Ser Cleos se văicărea mereu, 
continuând să jelească după patul de puf pe care-l pierduse. 
Merseră spre est, pe malul râului scăldat în lumina lunii. Furca 
Roşie era foarte largă aici, dar apa era mică, cu malurile numai 
mâl şi stuf. Calul lui Jaime tropăia tacticos, deşi bietul animal 
avea tendinţa să se ducă spre partea ochiului său bun. Era plăcut 
să fie din nou călare. Jaime nu mai călărise de când arcaşii lui 
Robb Stark îi omorâseră de sub el calul de luptă, la Pădurea 
Şoaptelor. 

Când ajunseră la satul pârjolit, se găsiră în faţa unor drumuri 
la fel de puţin promițătoare: făgaşe înguste, adânc brăzdate de 
căruțele ţăranilor care îşi cărau grânele la râu. Unul şerpuia către 
sud-est şi se pierdea curând printre copacii pe care-i vedeau în 
zare, iar celălalt, mai drept şi mai pietros, ducea direct spre sud. 
Brienne le cercetă dintr-o privire şi apoi ţâşni cu calul pe drumul 
ce ducea către sud. Jaime fu plăcut surprins: era alegerea pe 
care ar fi făcut-o şi el. 

— Dar acesta este drumul pe care hangiul ne-a prevenit să-l 
ocolim, obiectă Ser Cleos. 

— Nu era nici un hangiu. Brienne stătea cocoşată în şa, lipsită 
de graţie, dar în acelaşi timp dădea impresia că se ţine bine. 
Bărbatul s-a arătat prea interesat de traseul pe care-l avem de 
ales, iar pădurile alea... se ştie că asemenea locuri sunt bântuite 
de tâlhari. S-ar putea să ne fi împins într-o cursă. 

— Isteaţă fătucă. Jaime îi zâmbi vărului său. Aş pune rămăşag 
că gazda noastră are prieteni în josul drumului. De la caii lor a 
căpătat grajdul lui acea mireasmă de neuitat. 

— S-ar putea să fi minţit şi în legătură cu râul, ca să ne pună 
pe caii ăştia, zise fetişcana, dar n-am putut să-mi asum riscul. 
S-ar putea să fie soldaţi la vadul rubiniu şi la răscruci. 

Ei, bine, o fi ea urâtă, dar nu e chiar proastă de tot. Jaime îi 
aruncă un zâmbet pizmaş. 

Lumina roşiatică de la fereastra de sus a fortăreței de piatră îi 

înştiinţa de prezenţa acesteia încă de departe, iar Brienne îi 
conduse pe câmp. Doar când cetatea rămase mult în urmă cotiră 
înapoi şi regăsiră drumul. 

Trecu o jumătate de noapte până când fetişcana hotărî că nu e 
periculos să se oprească. Toţi trei atârnau istoviţi în şa. Se 
adăpostiră într-un crâng mic de stejari şi frasini, lângă un pârâu 
molatic. Fetişcana nu le îngădui să facă foc, aşa că mâncară 
împreună turte uscate de ovăz şi peşte sărat. O linişte stranie se 
aşternea peste noapte. Deasupra, semiluna se odihnea pe cerul 
negru de fetru, înconjurată de stele. În depărtare, se auzeau lupii 
urlând. Unul dintre cai necheză agitat. In rest, totul era cufundat 
în tăcere. Războiul n-a atins locul acesta, gândi Jaime. Era 
bucuros să se afle aici, bucuros să fie în viaţă, bucuros să se 
întoarcă la Cersei. 

— Voi sta prima de strajă, îi spuse Brienne lui Ser Cleos, şi în 
curând Frey sforăia domol. 

Jaime se aşeză lângă scorbura unui stejar, întrebându-se ce 
făceau Cersei şi Tyrion în clipa aceea. 

— Ai fraţi sau surori, doamna mea? întrebă el. 

Brienne îl privi cu coada ochiului, bănuitoare. 

— Nu, am fost singurul fi... copil al tatălui meu. 

Jaime chicoti. 

— Fiu, ai vrut să spui. Te priveşte ca pe un fiu? Eşti o fiică 
ciudată, fără doar şi poate. 

Fără să scoată o vorbă, Brienne îi întoarse spatele, cu 
degetele strânse pe mânerul sabiei. Ce mai ființă jalnică. li 
amintea de Tyrion, într-un mod ciudat, deşi la prima vedere, doi 
oameni nu puteau fi mai diferiţi. Probabil gândul acela la fratele 
său îl făcu să spună: 

— N-am vrut să te jignesc, Brienne. lartă-mă. 

— Crimele tale nu pot fi iertate, Regicidule. 

— larăşi numele ăla. Jaime îşi răsuci plictisit lanţurile. De ce te 
scot aşa din sărite? Nu ţi-am făcut nici un rău, din câte ştiu. 

— Le-ai făcut rău altora. Celor pe care ai jurat să-i aperi. Celor 
slabi, celor inocenți... 

— ... regelui? Intotdeauna se ajungea la Aerys. Să nu crezi că 
poţi să judeci ceea ce nu înţelegi, fătucă. 

— Mă cheamă... 

— Brienne, da. Ţi-a spus cineva vreodată că eşti pe cât de 
urâtă pe atât de plicticoasă? 

— N-o să reuşeşti să mă înfurii, Regicidule! 

— O, aş putea, dacă m-aş sinchisi să încerc. 

— De ce ai făcut jurământul? întrebă ea. De ce să îmbraci 
mantia albă, dacă ai de gând să trădezi tot ce reprezintă ea? 

De ce? Ce ar putea spune ca ea să înţeleagă? 

— Eram copil. Aveam cincisprezece ani. Era o mare onoare 
pentru cineva atât de tânăr. 

— Asta nu-i un răspuns, zise ea cu dispreţ. 

Nu ti-ar plăcea adevărul. Jaime intrase în Garda Regelui din 
dragoste, desigur. 

Tatăl lor o chemase pe Cersei la curte pe când avea 
doisprezece ani, sperând să-i aranjeze o căsătorie regală. El 
refuza fiecare cerere în căsătorie pentru fiica sa, preferând s-o 
ţină cu el în Turnul Mâinii, în timp ce ea creştea, devenind din ce 
în ce mai femeie, din ce în ce mai frumoasă. Fără îndoială, 
aştepta ca Prinţul Viserys să devină bărbat sau ca soţia lui 
Rhaegar să moară pe patul de lăuzie. Elia din Dorne nu fusese 
niciodată cea mai sănătoasă dintre femei. 

Intre timp, Jaime petrecuse patru ani ca scutier al lui Ser 
Sumner Crakehall şi îşi câştigase renumele luptând împotriva 
Frăției Pădurii Regelui. Dar când, pe drumul de întoarcere de la 
Casterly Rock, trecuse pe la Debarcaderul Regelui, special ca 
să-şi vadă sora, Cersei l-a luat deoparte şi i-a şoptit că Lordul 
Tywin intenţionează să-l însoare cu Lysa Tully, mergând până 
într-acolo încât îl invitase pe Lordul Hoster în oraş, să discute 
zestrea fetei. Insă, dacă Jaime ar îmbrăca straiele albe, ar putea 
fi mereu aproape de ea. Bătrânul Ser Harlan Grandison murise în 
somn, aşa cum îi şedea bine unuia al cărui blazon era leul 
adormit. Aerys voia ca locul lui să fie luat de cineva tânăr, aşa 
că, de ce nu un leu fioros în locul unuia somnoros? 

— Tata nu va consimţi niciodată, obiectase Jaime. 

— Regele nu-i va cere părerea. Şi, după ce faptul e împlinit, 
tata nu mai poate protesta, nu pe faţă. Aerys a pus să i se 
smulgă limba lui Ser Ilyn Payne doar fiindcă s-a fălit că Mâna 
Regelui era cea care conducea cu adevărat Cele Şapte Regate. 
Era vorba despre căpitanul gărzii Mâinii, şi totuşi tata nu a 
îndrăznit să se împotrivească. Nu se va împotrivi nici la asta. 

— Dar, a spus Jaime, mai e şi Casterly Rock... 

— O stâncă e ceea ce vrei? Sau pe mine? 

Işi amintea noaptea aceea de parcă ar fi fost ieri. Au 
petrecut-o într-un han vechi de pe Aleea Țiparului, departe de 
ochii iscoditori. Cersei a venit la el îmbrăcată ca o simplă 

slujnică, ceea ce l-a stârnit cumva şi mai mult. Jaime nu o văzuse 
niciodată mai înfocată. De fiecare dată când el adormea, Cersei îl 
trezea. Dimineaţa, Casterly Rock părea un preţ mic de plătit 
pentru a fi mereu aproape de ea. Şi-a dat consimţământul şi 
Cersei i-a promis că va face restul. 

O lună mai târziu, un corb regal a sosit la Casterly Rock să-l 
informeze că fusese ales pentru Garda Regelui. Avea ordin să se 
prezinte în faţa regelui în timpul marelui turnir de la Harrenhal, 
să-şi rostească jurămintele şi să-şi îmbrace mantia. 

Învestitura l-a eliberat de Lysa Tully. În rest, nimic nu a mers 
conform planului. Tatăl lui s-a înfuriat ca niciodată. Nu putea să 
obiecteze în mod deschis - Cersei judecase asta corect - dar a 
demisionat din funcţia de Mână a Regelui, sub un pretext 
mărunt, şi s-a întors la Casterly Rock, luându-şi cu el fiica. In loc 
să fie împreună, Cersei şi Jaime nu au făcut decât să schimbe 
locurile. Jaime se pomeni singur la curte, păzind un rege nebun, 
în timp ce alţi patru bărbaţi mai mărunți au dansat, pe rând, pe 
cuțite, în pantofii, prea strâmţi pentru ei, ai tatălui său. Atât de 
repede se ridicau şi cădeau Mâinile, încât Jaime îşi amintea 
heraldica lor mai bine decât chipurile. Mâna cornului abundentei 
şi Mâna grifonilor dansând fuseseră, ambii, exilați, Mâna 
ghioaga-şi-pumnalul s-a cufundat în foc sălbatic şi a murit ars de 
viu. Lordul Rossart fusese ultimul. Blazonul lui fusese o torţă 
arzând, o alegere nefericită, având în vedere soarta 
predecesorului său, însă alchimistul a fost răsplătit cu mărinimie, 
fiindcă împărtăşea pasiunea regelui pentru foc. Ar fi trebuit să-l 
înec pe Rossart în loc să-i scot mațele. 

Brienne aştepta încă răspunsul lui. Jaime spuse: 

— Nu ai destui ani să-l fi cunoscut pe Aerys Targaryen... 

Ea nu voia să audă nimic. 

— Aerys a fost nebun şi crud, nimeni n-a negat vreodată asta. 
Dar era regele tău, uns şi încoronat. lar tu ai jurat să-l aperi. 

— Ştiu ce am jurat. 

— Şi ce ai făcut. Brienne se înălța deasupra lui, un munte de 
dispreţ pistruiat, încruntat, furios. 

— Da, şi ce ai făcut şi tu. Amândoi suntem regicizi, dacă e 
adevărat ce am auzit. 

— Nu m-am atins de Renly. Am să-l omor pe cel care spune 
altceva. 

— Atunci ar fi cel mai bine să începi cu Cleos. Şi pe urmă vei 
avea o grămadă de omorât, după cum povesteşte el. 

— Minciuni! Lady Catelyn era acolo când regele a fost omorât. 
A văzut. A apărut o umbră. Lumânările au pâlpâit, s-a făcut frig, 
şi a fost sânge... 

— O, foarte bine, râse Jaime. Eşti mai isteaţă decât mine, 
recunosc. Când m-au găsit deasupra regelui meu mort, nu mi-a 
trecut prin minte să spun: Nu, n-am fost eu, a fost o umbră, o 
înfricoşătoare umbră rece. Râse din nou. Spune-mi cinstit, ca de 
la regicid la regicid, cine te-a plătit să-i spinteci beregata, familia 
Stark sau Stannis? Renly te-a respins, aşa au stat lucrurile? Sau 
poate erai în acea perioadă a lunii. Să nu-i dai niciodată unei 
fetişcane o sabie în mână atunci când sângerează. 

Pentru o clipă, Jaime crezu că Brienne îl va lovi. Incă un pas şi-i 
voi înşfăca pumnalul ăla din teacă, după care am să i-l vâr în 
pântece. Strânse un picior sub el, gata să sară, dar fetişcana nu 
se clinti. 

— Să fii cavaler e un dar preţios şi rar, spuse ea, iar să fii 
cavaler al Gărzii Regale înseamnă şi mai mult. E un dar pe care 
puţini îl primesc, un dar pe care tu l-ai batjocorit şi l-ai pângărit. 

Un dar pe care îl vrei cu disperare, fătucă, şi pe care nu-l vei 
putea avea niciodată. 

— Mi-am dobândit titlul de cavaler. N-am căpătat nimic pe 
degeaba. Am câştigat un turnir la treisprezece ani, când încă 
eram scutier. La cincisprezece, am mers la luptă alături de Ser 
Arthur Dayne împotriva Frăției Pădurii Regelui, iar el m-a făcut 
cavaler pe câmpul de bătălie. Mantia aceea albă m-a pângărit pe 
mine, nu viceversa. Aşa că scuteşte-mă de invidia ta. Zeii sunt 
cei care n-au avut grijă să te înzestreze cu un mădular, nu eu. 

Privirea pe care i-o aruncă Brienne atunci fu plină de dezgust. 
M-ar sfârteca bucuroasă, dacă n-ar fi scumpul ei jurământ, 
cugetă el. Bun. M-am săturat de atâta cucernicie şi de ideile ei 
feciorelnice. Fetişcana se îndepărtă ţanţoşă, fără să scoată o 
vorbă. Jaime se cuibări sub mantie, sperând să viseze cu Cersei. 

Dar când închise ochii, îl văzu pe Aerys Targaryen singur, 
măsurând cu pasul sala tronului, pigulindu-şi mâinile însângerate 
şi pline de cruste. Se tăia mereu, nebunul, în ţepii şi muchiile 
ascuţite ale Tronului de Fier. Jaime se furişase înăuntru pe uşa 
regelui, înveşmântat în armura lui aurie, cu sabia în mână. 
Armura aurie, nu cea albă, dar nimeni nu şi-a amintit vreodată 
asta. Mi-aş dori să-mi fi scos şi mantia aia blestemată. 

Când Aerys a văzut sângele de pe sabia lui, a vrut să ştie dacă 
era al Lordului Tywin. 

— Îl vreau mort pe trădător. Îi vreau capul, o să-mi aduci capul 
lui, sau vei arde cu toţi ceilalţi. Toţi trădătorii, Rossart spune că 
sunt între ziduri. S-a dus să le facă o primire călduroasă. Al cui e 
sângele? A/ cui? 

— Al lui Rossart, a răspuns Jaime. 

Ochii aceia purpurii s-au lărgit atunci, şi, uluită, gura regală s-a 
căscat dintr-odată. S-a scăpat pe el, s-a întors şi a fugit către 
Tronul de Fier. Sub ochii goi ai craniilor de pe pereţi, Jaime l-a 
târât, pe trepte în jos, pe ultimul rege-dragon în persoană, 
guiţând ca un porc şi duhnind ca o hazna. O singură tăietură de-a 
lungul beregatei a fost de ajuns ca să pună capăt scenei. Atât de 
uşor, îşi amintea că se gândise. Un rege ar trebui să fie mai greu 
de învins. Rossart, cel puţin, încercase să se opună, deşi la drept 
vorbind, lupta ca un alchimist. Ciudat că n-au întrebat niciodată 
cine l-a ucis pe Rossart... dar, desigur, el era un nimeni, de 
obârşie modestă, Mână a Regelui pentru două săptămâni, doar 
un alt capriciu nebun al Regelui Nebun. 

Ser Elys Westerling, Lordul Crakehall şi alţi cavaleri ai tatălui 
său au năvălit în sală la timp să vadă finalul, astfel că n-a fost 
chip ca Jaime să se facă nevăzut şi să lase vreun fanfaron să-i 
fure slava sau ocara. Avea să fie ocară, a ştiut îndată ce a văzut 
cum // priveau... deşi poate în ochii lor era teamă. Lannister ori 
ba, era unul din cei şapte ai lui Aerys. 

— Castelul este al nostru, ser, la fel şi oraşul, i-a spus Roland 
Crakehall, ceea ce era pe jumătate adevărat. Loialiştii lui 
Targaryen îşi dădeau încă viaţa pe treptele palatului şi în 
armurărie. Gregor Clegane şi Amory Lorch luau cu asalt zidurile 
Fortăreţei lui Maegor, iar Ned Stark intra tocmai atunci, în 
fruntea nordicilor săi, pe Poarta Regelui, dar Crakehall n-avea de 
unde să ştie toate acestea. Nu păruse surprins să-l găsească pe 
Aerys ucis; Jaime fusese fiul Lordului Tywin cu mult înainte să fie 
primit în Garda Regelui. 

— Spune-ţi-le că Regele Nebun a murit, a poruncit el. Cruţaţi-i 
pe toţi cei care se predau şi luaţi-i ostatici. 

— Să proclam şi un nou rege? a întrebat Crakehall şi Jaime a 
priceput foarte bine întrebarea: Va fi tatăl tău sau Robert 
Baratheon, sau ai de gând să încerci să faci un nou rege-dragon? 
S-a gândit o clipă la Viserys, băiatul fugit la Piatra Dragonului, şi 
la Aegon, la pruncul lui Rhaegar, aflat încă la Fortăreaţa lui 
Maegor, cu mama lui. Un nou rege Targaryen şi tatăl meu ca 
Mână. Cum vor mai urla lupii şi cum se va sufoca de mânie lordul 

furtunii. Preţ de o clipă, a fost ispitit, până când a aruncat din 
nou o privire în jos, către trupul neînsufleţit ce zăcea pe podea, 
în balta-i de sânge. Sângele lui curge în amândoi, a gândit Jaime. 

— Proclamă pe cine naiba pofteşti, i-a spus lui Crakehall. Pe 
urmă s-a urcat spre Tronul de Fier şi s-a aşezat cu sabia pe 
genunchi, să vadă cine va veni să revendice regatul. S-a 
întâmplat să fie Eddard Stark. 

N-aveai nici tu dreptul să mă judeci, Stark. 

In visele sale, morţii veneau arzând, învăluiţi în vârtejuri de 
flăcări verzi. Jaime dănţuia în jurul lor cu o sabie aurie în mână, 
dar, la fiecare pe care-l dobora, alţi doi se ridicau. 

Brienne îl trezi cu o cizmă în coaste. Lumea era încă 
întunecată şi începuse să plouă. Mâncară turte de ovăz, peşte 
sărat şi câteva mure pe care Ser Cleos le găsise şi urcară înapoi 
în şa, înainte de răsăritul soarelui. 

TYRION 


Eunucul fredona fals, în surdină, când intră pe uşă, îmbrăcat în 
straie vaporoase de mătase de culoarea piersicii şi mirosind a 
lămâie. Când dădu cu ochii de Tyrion aşezat lângă şemineu, se 
opri şi rămase înmărmurit. 

— Stăpâne Tyrion, izbucni el într-un chiţăit, punctat de un râs 
nervos. N 

— Aşadar, îţi aminteşti de mine? Incepusem să mă îndoiesc. 

— Mă bucur nespus de mult să văd că arăţi atât de puternic şi 
sănătos. Varys afişă zâmbetul său cel mai perfid. Deşi, 
mărturisesc, nu m-am aşteptat să te găsesc în umilele mele 
camere. 

— Sunt umile. Excesiv de umile, e adevărat. Tyrion aşteptase 
până când Varys fusese chemat de tatăl său, ca să se furişeze 
înăuntru, pentru a-i face o vizită. Camerele eunucului erau mici şi 
sărăcăcioase, trei odăiţe fără ferestre, sub zidul dinspre nord. Am 
sperat să găsesc baniţe pline de secrete suculente cu care să-mi 
omor timpul aşteptându-te, dar nu-i de găsit nici o hârtie. 
Căutase şi pasaje secrete, ştiind că Păianjenul trebuia să aibă pe 
unde să intre şi să iasă nevăzut, dar şi acestea se dovediseră la 
fel de iluzorii. Slavă zeilor, am găsit apă în carafele tale, continuă 
Tyrion, celula în care dormi nu e mai mare decât un coşciug, iar 
patul ăla... e făcut, într-adevăr, din piatră, sau doar aşa pare? 

Varys închise uşa şi o zăvori. 

— Mă chinuie durerea de şale, stăpâne, şi prefer să dorm pe o 
suprafaţă dură. 

— Eu aş fi zis că eşti un om cu pene. 

— Sunt plin de surprize. Eşti supărat pe mine fiindcă te-am 
abandonat după bătălie? 

— Asta m-a făcut să te privesc ca pe un membru al familiei 
mele. 

— N-a fost din lipsă de dragoste, bunul meu stăpân. Am o 
natură atât de sensibilă, iar rana ta e atât de îngrozitoare de 
privit... Se scutură, cu un gest teatral. Bietul tău nas... 

Tyrion îşi scărpină crusta nervos. 

— Poate că ar trebui să comand unul nou, din aur. Ce fel de 
nas mi-ai sugera, Varys? Unul ca al tău, care să adulmece 
secretele? Sau să-i spun aurarului că vreau nasul tatălui meu? 

Zâmbi. Nobilul meu tată munceşte cu atâta sârguinţă încât abia 
dacă-l mai văd. Spune-mi, e adevărat că-l readuce pe Marele 
Maester Pycelle în micul consiliu? 

— Da, stăpâne. 

— Trebuie să-i mulţumesc iubitei mele surori pentru asta? 
Pycelle fusese omul surorii sale. Tyrion îl văduvise de rang, barbă 
şi demnitate şi îl azvârlise într-o temniţă neagră. 

— Nicidecum, stăpâne. Mulţumeşte-le arhimaesterilor din 
Oraşul Vechi, cei care au insistat asupra reabilitării lui Pycelle, pe 
motiv că doar Conclavul poate să numească sau să demită un 
Mare Maester. 

Idioți, gândi Tyrion. 

— Parcă-mi amintesc că gâdele lui Maegor cel Crud a demis 
vreo trei cu securea. 

— Cât se poate de adevărat, spuse Varys. lar cel de-al doilea 
Aegon l-a dat pe Marele Maester Gerardys dragonilor, să-l 
mănânce. 

— Din păcate, eu chiar n-am nici un dragon. Bănuiesc că aş fi 
putut să-l cufund pe Pycelle în foc sălbatic. Oare Citadela ar fi 
preferat asta? 

— Ei, bine, ar fi respectat mai mult linia tradiţiei. Eunucul 
chicoti. Din fericire, capetele mai luminate au precumpănit, iar 
Conclavul a recunoscut destituirea lui Pycelle şi s-a apucat să-i 
aleagă succesorul. După ce i-a dat respectul cuvenit lui Maester 
Turgquin şi lui Maester Erreck, bastardul cavalerului rătăcitor, 
demonstrându-şi astfel că dibăcia contează mult mai mult în 
ordinul lor decât obârşia, Conclavul era cât pe ce să ni-l trimită 
pe Maester Gormon, un Tyrell din Highgarden. Când i-am spus 
nobilului tău tată, a luat măsuri imediat. 

Tyrion ştia că Conclavul se întrunea în spatele uşilor închise. 
Dezbaterile lor erau, teoretic, secrete. Aşadar, Varys are mici 
ciripitori şi în Citadelă. 

— inţeleg. Deci tata a hotărât să smulgă buruiana din 
rădăcină? Râse pe înfundate. Pycelle e o canalie. Dar mai bine o 
canalie Lannister decât o canalie Tyrell, nu? 

— Marele Maester Pycelle a fost întotdeauna un prieten bun al 
Casei tale, zise Varys suav. Probabil te va consola să afli că Ser 
Boros Blount a fost şi el reabilitat. 

Cersei îl lipsise pe Ser Boros de mantia albă fiindcă nu-şi 
dăduse viaţa în apărarea Prințului Tommen atunci când Bronn a 
pus mâna pe băiat pe drumul spre Rosby. Omul nu-i era prieten 

lui Tyrion, dar după acea întâmplare, o ura probabil pe Cersei 
aproape la fel de mult. Bănviesc că asta e ceva. 

— Blount este un fanfaron laş, zise el pe un ton prietenos. 

— Aşa să fie? Vai, vai! Totuşi, cavalerii Gărzii Regelui sunt, în 
mod tradiţional, numiţi pe viaţă. Poate că Ser Boros se va dovedi 
mai curajos pe viitor. Fără îndoială, va rămâne loial. 

— Faţă de tatăl meu, ţinu să precizeze Tyrion. 

— Că veni vorba despre Garda Regelui... Mă întreb, oare 
această încântătoare vizită inopinată a ta are întâmplător vreo 
legătură cu răposatul frate al lui Ser Boros, galantul Ser Mandon 
Moore? Eunucul îşi mângâie un obraz pudrat. Omul tău, Bronn, 
pare cât se poate de interesat de soarta lui în ultimul timp. 

Bronn dezgropase tot ce putuse despre Ser Mandon, dar, fără 
doar şi poate, Varys ştia mult mai multe... dacă se hotăra să 
vorbească. 

— Omul pare a fi chiar lipsit de prieteni, zise Tyrion cu 
prudenţă. 

— Trist, spuse Varys, o, trist. Ţi-ai putea găsi vreo rudă dacă ai 
răsturna câteva pietre în Vale, dar aici... Lordul Arryn l-a adus la 
Debarcaderul Regelui, iar Robert i-a dat mantia albă, dar mă tem 
că nici unul nu l-a iubit prea mult. Şi nici nu era genul de om pe 
care poporul îl aclamă la turniruri, în ciuda incontestabilei sale 
dibăcii. Ei, bine, nici măcar fraţii săi din Garda Regelui nu s-au 
apropiat vreodată de el. Ser Barristan a fost auzit odată spunând 
că Ser Mandor nu avea alt prieten în afară de sabia sa şi altă 
viaţă în afară de datorie... dar, mă-nţelegi, nu cred că Selmy a 
spus-o pe de-a-ntregul ca laudă. Ceea ce e ciudat, când stai să te 
gândeşti, nu? Acestea sunt tocmai calităţile pe care le căutăm la 
Garda Regală, se poate spune - oameni care nu trăiesc pentru ei 
înşişi, ci pentru regele lor. In această lumină, bravul nostru Ser 
Mandon era cavalerul alb perfect. Şi a murit aşa cum îi şade bine 
unui cavaler al Gărzii, cu sabia în mână, apărând pe cineva care 
era sânge din sângele regelui. Eunucul îi aruncă un zâmbet 
perfid şi îl privi tăios. 

Încercând să ucidă pe cineva care era sânge din sângele 
regelui, vrei să spui. Tyrion se întreba dacă Varys ştia de fapt 
mai mult decât spunea. Nimic din ceea ce tocmai auzise nu era o 
noutate pentru el. Bronn îi adusese cam aceleaşi veşti. Avea 
nevoie de o legătură cu Cersei, un semn că Ser Mandon fusese 
spionul ei. Nu obținem întotdeauna ceea ce vrem, cugetă el cu 
amărăciune, ceea ce îi aminti... 

— Nu Ser Mandon e cel care mă aduce aici. 

— Nu încape îndoială. Eunucul traversă camera, către carafa 
cu apă. Pot să te servesc, stăpâne? îl întrebă, umplând o cană. 

— Da, dar nu cu apă. Işi împreună mâinile. Vreau să mi-o 
aduci pe Shae. 

Varys luă o înghiţitură. 

— Oare e înţelept, stăpâne? Dulcea copilă. Ar fi fost mare 
păcat ca tatăl tău s-o spânzure. 

Nu-l mira că Varys ştia. 

— Nu, nu e înţelept, e curată nebunie. Vreau s-o văd pentru 
ultima oară, înainte s-o trimit departe. Nu pot suporta s-o am 
atât de aproape. 

— Inţeleg. 

Cum ai putea? Tyrion o văzuse nu mai devreme decât ieri, 
urcând scările şerpuitoare ale castelului cu o găleată de apă în 
mână. Privise cum un tânăr cavaler s-a oferit să ducă găleata 
grea. Felul în care i-a atins braţul şi i-a zâmbit l-a întors pe dos. 
Au trecut la un pas unul de altul, el coborând, ea urcând, atât de 
aproape încât a simţit parfumul curat şi proaspăt al părului ei. 
Stăp'ne, i-a spus, cu o mică reverență, iar lui îi venea să întindă 
mâna, s-o ia în braţe şi s-o sărute chiar acolo, dar n-a putut decât 
să dea din cap băţos şi să treacă pe lângă ea, cu mersu-i 
clătinat. 

— Am văzut-o de mai multe ori, îi spuse lui Varys, dar n-am 
îndrăznit să-i vorbesc. Bănuiesc că toate mişcările îmi sunt 
urmărite. 

— Eşti înţelept să bănuieşti asta, bunul meu stăpân. 

— Cine? 

— Fraţii Kettleblack îi dau raportul frecvent iubitei tale surori. 

— Când mă gândesc cu câţi bani i-am plătit pe nenorociţii 
ăia... crezi că există vreo şansă ca mai mult aur să-i îndepărteze 
de Cersei? 

— Intotdeauna există o şansă, dar eu, unul, nu m-aş obosi să 
pun rămăşag pe probabilităţi. Acum sunt cavaleri, toţi trei, iar 
sora ta le-a promis şi alte avansări. Un chicot maliţios izbucni de 
pe buzele eunucului. lar cel mai vârstnic, Ser Osmund din Garda 
Regelui, visează şi la anumite alte... favoruri... O poţi egala pe 
regină, n-am nici o îndoială, când vine vorba de bani, dar ea mai 
are o pungă, care e chiar inepuizabilă. 

Șapte draci, gândi Tyrion. 

— Vrei să  sugerezi că Cersei şi-o trage cu Osmund 

Kettleblack? 

— O, vai de mine, nu, asta ar fi îngrozitor de periculos, nu 
crezi? Nu, regina doar /asă să se înțeleagă ... poate mâine, sau 
când se termină cu nunta... şi apoi un zâmbet, o şoaptă, o glumă 
deocheată... un sân frecându-se uşor de mâneca lui, în treacăt... 
şi totuşi, se pare că merge. Dar ce ştie un eunuc despre 
asemenea lucruri? Vârful limbii trecu peste buza lui de jos, ca un 
animal roz, sfios. 

De-aş putea să-i împing cumva dincolo de mângăieri furişe, să 
aranjez ca tata să-i prindă împreună în pat... Tyrion îşi duse 
mâna la crusta de pe nas. Nu vedea cum s-ar putea face una ca 
asta, dar poate că mai târziu avea să-i vină în minte vreun plan. 

— Fraţii Kettleblack sunt singurii? 

— Aş vrea să fie aşa, stăpâne. Mă tem că sunt mulţi ochi 
asupra ta. Eşti... cum să spun? Remarcabil. Şi nu prea îndrăgit, 
mă doare sufletul să-ţi spun. Fiii lui Janos Slynt te-ar denunța 
bucuroşi, ca să-şi răzbune tatăl, iar dragul nostru Lord Petyr are 
prieteni în jumătate din bordelurile din Debarcaderul Regelui. 
Dacă ai fi atât de imprudent să vizitezi vreunul, Lordul Petyr va 
afla îndată şi nobilul tău tată curând după aceea. 

E chiar mai rău decât m-am temut. 

— Şi tata? El pe cine a pus să mă spioneze? 

De data aceasta eunucul râse cât îl ţinea gura. 

— Păi, pe mine, stăpâne. 

Tyrion râse şi el. Nu era atât de nătărău încât să aibă 
încredere în Varys mai mult decât trebuia - dar eunucul ştia deja 
destule despre Shae ca s-o trimită de-a dreptul la spânzurătoare. 

— Ai să mi-o aduci pe Shae prin pereţi, ascunsă de toţi aceşti 
ochi. Aşa cum ai făcut înainte. 

Varys îşi frângea mâinile. 

— O, stăpâne, nimic nu mi-ar face o plăcere mai mare, dar... 
Regele Maegor n-a vrut şobolani în zidurile sale, dacă mă-nţelegi. 
A cerut, într-adevăr, o ieşire secretă, în caz că ar fi prins 
vreodată în cursă de duşmani, dar uşa aceea nu are legătură cu 
nici un alt pasaj. Nu-i vorbă, aş putea să i-o răpesc lui Lady Lollys 
pe Shae a ta, o vreme, dar nu am cum s-o aduc în dormitorul tău 
fără să fim văzuţi. 

— Atunci adu-o altundeva. 

— Dar unde? Nu există nici un loc sigur. 

— Există. Tyrion rânji. Aici. Cred că e timpul să dai o 
întrebuințare mai bună patului ăluia al tău, tare ca piatra. 

Gura eunucului se deschise. Apoi Varys chicoti. 

_ — Lollys oboseşte cu uşurinţă în perioada asta. Stă să nască. 
Imi închipui că va dormi dusă la răsăritul lunii. 

Tyrion săltă jos de pe scaun. 

— La răsăritul lunii, atunci. Vezi să aduci nişte vin. Şi două 
cupe curate. 

Varys făcu o plecăciune. 

— Va fi după porunca stăpânului meu. 

Restul zilei se târî parcă, încet ca melcul. Tyrion urcă în 
bibliotecă şi încercă să-şi mute gândul citind /storia Războaielor 
de pe Rhoyne, dar nu putea vedea elefanții, căci în minte îi 
venea zâmbetul lui Shae. Când se făcu după-amiază, lăsă cartea 
deoparte şi se duse să facă o baie. Se frecă până când apa se 
răci şi pe urmă îl puse pe Pod să-i ajusteze barba. Pentru el, 
barba era o povară, o încâlceală de păr blond, alb şi negru, aspră 
şi asimetrică. Arareori era altfel decât hidoasă, dar îi era de folos 
ca să-i ascundă o parte a feţei şi ăsta era un mare avantaj. 

Când fu cât se poate de curat, rozaliu şi tuns, Tyrion îşi 
cercetă dulapul şi alese o pereche de pantaloni strâmţi de satin, 
de culoarea purpurie a Lannisterilor, şi cea mai bună tunică a sa, 
cea din catifea neagră, cu ţinte în formă de cap de leu. Şi-ar fi 
pus şi lanţul de mâini aurii, dacă tatăl său nu i l-ar fi furat pe 
când se zbătea între viaţă şi moarte. Abia după ce fu gata 
îmbrăcat îşi dădu seama de dimensiunea nebuniei sale. Șapte 
draci, piticule, ti-ai pierdut toate minţile, odată cu nasul? Oricine 
te va vedea o să se întrebe de ce ţi-ai pus veşmintele de gală ca 
să-l vizitezi pe eunuc. |njurând, Tyrion se dezbrăcă şi se îmbrăcă 
din nou, în haine simple: pantaloni negri de lână, o tunică albă 
veche şi o jiletcă maro de piele. N-are importanță, îşi spuse, în 
timp ce aştepta răsăritul lunii. Oricum ai fi îmbrăcat, rămâi tot un 
pitic. Nu vei fi niciodată înalt, asemeni cavalerului de pe scări, cu 
picioarele sale lungi şi drepte, abdomenul puternic şi umerii largi, 
bărbăteşti. 

Luna se ivea deasupra zidului castelului când îi spuse lui 
Podrick Payne că îi va face o vizită lui Varys. 

— Stai mult, stăpâne? întrebă băiatul. 

— O, sper că da. 

Cu Fortăreaţa Roşie atât de ticsită de lume, Tyrion nu putea 
spera să treacă neobservat. Ser Balon Swann stătea de strajă la 
poartă, iar Ser Loras Tyrell la podul basculant. Tyrion se opri să 
schimbe politeţuri cu amândoi. Era ciudat să-l vezi pe Cavalerul 

Florilor îmbrăcat în alb din cap până-n picioare, când înainte 
fusese întotdeauna colorat ca un curcubeu. 

— Câţi ani ai, Ser Loras? îl întrebă Tyrion. 

— Şaptesprezece, stăpâne. 

Șaptesprezece, frumos şi deja o legendă. Jumătate dintre 
fetele Celor Şapte Regate vor să se culce cu el şi toți băieţii vor 
să fie în locul lui. 

— lartă-mă că întreb, ser - de ce ar alege cineva să intre în 
Garda Regelui la şaptesprezece ani? 

— Prinţul Aemon, Cavalerul Dragon, şi-a făcut jurămintele la 
şaptesprezece ani, răspunse Ser Loras, iar fratele tău Jaime a 
fost încă şi mai tânăr. 

— Motivele lor le cunosc. Care sunt ale tale? Onoarea de a sluji 
sub modele de virtute precum Meryn Trant sau Boros Blount? Îi 
aruncă băiatului un zâmbet batjocoritor. Ca să păzeşti viaţa 
regelui, ţi-o dai pe a ta. Renunţi la pământurile şi la triburile tale, 
renunţi la speranţa de a te căsători, de a avea copii... 

— Casa Tyrell continuă prin fraţii mei, răspunse Ser Loras. Nu 
e necesar ca un al treilea fiu să se căsătorească sau să aibă 
copii. 

— Nu e necesar, dar unora li se pare plăcut. Cum rămâne cu 
dragostea? 

— Când soarele apune, nici o lumânare nu-i poate ţine locul. 

— Asta e dintr-un cântec? Tyrion îşi înălţă capul, zâmbind. Da, 
ai şaptesprezece ani, acum îmi dau seama. 

Ser Loras se crispă. 

— Îți baţi joc de mine? 

Un flăcău tepos. 

— Nu. Dacă te-am jignit, iartă-mă. Am iubit şi eu cândva şi 
aveam şi un cântec al nostru. Am iubit o fecioară, frumoasă ca o 
vară, cu soare în păr. li ură lui Ser Loras o seară bună şi îşi văzu 
de drum. 

Lângă adăposturi, un grup de oşteni asista la lupta dintre doi 
câini. Tyrion se opri cât să vadă cum câinele mai mic sfâşie capul 
celui mai mare. Smulse câteva hohote răguşite de râs, 
remarcând că învinsul semăna acum cu Sandor Clegane şi apoi, 
sperând că reuşise să le adoarmă vigilenţa, îşi continuă drumul 
către zidul nordic şi în jos, pe şirul scurt de trepte care duceau 
către umila reşedinţă a eunucului. Uşa se deschise în timp ce 
Tyrion ridica mâna să bată. 

— Varys? Tyrion se strecură înăuntru. Eşti aici? O singură 

lumânare licărea în întuneric, răspândind mireasmă de iasomie. 

— Stăpâne? O femeie se furişă în lumină, dolofană, moale, cu 
un aer de matroană, o faţă roz ca o lună plină şi bucle negre, 
grele. Tyrion dădu înapoi. E ceva în neregulă? 

Varys, îşi dădu el seama, iritat. 

— Preţ de o clipă înfiorătoare, am crezut că mi-ai adus-o pe 
Lollys în loc de Shae. Unde e? 

— Aici, stăp'ne. Shae îi acoperi ochii cu mâinile, din spate. Poţi 
să ghiceşti cu ce sunt îmbrăcată? 

— Cu nimic? 

— O, eşti aşa de isteţ, se bosumflă ea, retrăgându-şi repede 
mâinile. De unde ai ştiut? 

— Eşti foarte frumoasă îmbrăcată cu nimic. 

— Adevărat? întrebă ea. Chiar sunt? 

— O, da. 

— Atunci n-ar trebui să te culci cu mine în loc să mă ţii de 
vorbă? 

— Mai întâi trebuie să scăpăm de Lady Varys. Nu sunt genul 
de pitic căruia îi place publicul. 

— A plecat, spuse Shae. 

Tyrion se întoarse să vadă. Era adevărat. Eunucul dispăruse, 
cu fuste cu tot. Ușile secrete sunt aici pe undeva, trebuie să fie. 
Doar atât avu timp să gândească. Shae îi întoarse capul ca să-l 
sărute. Gura ei era umedă şi lacomă, şi nici măcar nu părea să-i 
vadă cicatricea sau crusta aspră din locul unde îi fusese nasul. li 
simţea sub degete pielea caldă şi mătăsoasă. Când degetul lui 
mare alunecă peste sfârcul ei stâng, acesta se întări dintr-odată. 

— Grăbeşte-te, îl îndemnă ea printre sărutări, în timp ce 
mâinile lui Tyrion se îndreptară către cingătoare. O, mai repede, 
mai repede, te vreau în mine, în mine, în mine. Nici măcar nu 
avu timp să se dezbrace cum se cuvine. Shae îi trase penisul 
afară din pantaloni, apoi îl împinse jos, pe podea şi se urcă 
deasupra lui. Ţipă când o pătrunse şi îl călări sălbatic, gemând: 
Uriaşul meu, uriaşul meu, uriaşul meu, cu fiecare mişcare. Tyrion 
era atât de dornic, încât explodă la cea de-a cincea mişcare, dar 
pe Shae nu păru s-o deranjeze. Zâmbi lasciv când îl simţi ţâşnind 
şi se aplecă, sărutându-i sudoarea de pe frunte. Uriaşul meu 
Lannister, murmură ea. Rămâi în mine, te rog. Imi place să te 
simt acolo. 

Astfel, Tyrion nu se clinti, doar o cuprinse cu braţele. £ atât de 
plăcut s-o îmbrățişez şi să fiu îmbrățişat, gândi el. Cum poate un 

lucru atât de plăcut să fie o crimă pentru care să meriţți să fii 
spânzurat? 

— Shae, spuse el, iubita mea, aceasta trebuie să fie ultima 
noastră întâlnire. Pericolul e prea mare. Dacă nobilul meu tată 
te-ar descoperi... 

— Imi place cicatricea ta. O urmări cu degetul. Te face să arăţi 
foarte fioros şi puternic. 

Tyrion râse. 

— Foarte urât, vrei să spui. 

— Stăp'nul meu nu va fi niciodată urât în ochii mei. Sărută 
crusta care acoperea ciotul zdrenţuit al nasului său. 

— Nu faţa mea trebuie să te preocupe, ci tatăl meu... 

— Nu mă sperie. Acum îmi dă stăp'nul bijuteriile şi mătăsurile 
înapoi? L-am întrebat pe Varys dacă le pot primi, când ai fost 
rănit în luptă, dar n-a vrut să mi le dea. Ce s-ar fi ales de ele, 
dacă tu ai fi murit? 

— N-am murit. lată-mă aici. 

— Ştiu. Shae se vânzoli deasupra lui, zâmbind. Exact unde ţi-e 
locul. Gura ei se îmbufna. Dar cât mai trebuie să continui cu 
Lollys acum, că eşti bine? 

— Ai ascultat ce vorbesc? întrebă Tyrion. Poţi rămâne cu 
Lollys, dacă vrei, dar ar fi mai bine să părăseşti oraşul. 

— Nu vreau să plec. Mi-ai promis că mă muţi iarăşi într-un 
castel, după bătălie. II strânse uşor între coapse şi Tyrion începu 
să se întărească din nou, în ea. Un Lannister îşi plăteşte 
întotdeauna datoriile, spuneai. 

— Shae, zeii fie blestemaţi, încetează. Ascultă-mă. Trebuie să 
pleci. Oraşul e plin de Tyrelli chiar în clipa asta, iar eu sunt atent 
supravegheat. Nu înţelegi pericolele. 

— Pot să vin la nunta regelui? Lollys nu vrea să meargă. l-am 
spus că n-o s-o violeze nimeni în sala tronului, dar e aşa de 
proastă! Când Shae se rostogoli pe o parte, penisul lui ieşi din ea 
cu un sunet moale, umed. Symon zice că vor fi saltimbanci, un 
turnir al cântăreților, chiar şi o întrecere a bufonilor. 

Tyrion aproape că uitase despre blestematul de cântăreţ al lui 
Shae. 

— Cum de ai vorbit cu Symon? 

— l-am spus lui Lady Tanda despre el, iar ea l-a angajat pentru 
Lollys. Muzica o linişteşte când copilul începe să lovească. Symon 
zice că la nuntă va fi un urs dansator, şi vinuri de la Arbor. N-am 
văzut niciodată un urs dansând. 

— Dansează mai prost decât mine. Cântărețul îl preocupa pe 
el, nu ursul. O singură vorbă scăpată în urechea cui nu trebuie şi 
Shae ar fi spânzurată. 

— Symon zice că vor fi şaptezeci şi şapte de feluri de mâncare 
şi o sută de porumbei, într-un tort uriaş. Când capacul se va 
deschide, vor ţâşni toţi afară şi vor zbura. 

— După care îşi vor găsi adăpost pe grinzi, de unde va ploua 
cu găinaţ peste oaspeţi. 

Tyrion mai suportase asemenea torturi de nuntă. Porumbeilor 
le plăcea să se uşureze în special deasupra lui, sau cel puţin aşa i 
se păruse întotdeauna. 

— N-aş putea să mă îmbrac în veşmintele mele de mătase şi 
catifea şi să merg ca doamnă, nu ca o slujitoare? Nimeni nu-şi va 
da seama că nu sunt. 

Toată lumea va şti că nu eşti, gândi Tyrion. 

— Lady Tanda s-ar putea întreba unde a găsit slujitoarea lui 
Lollys atâtea giuvaiere. 

— O să fie o mie de invitaţi, zice Symon. Nici măcar nu mă va 
vedea. O să găsesc un loc, într-un ungher întunecat, mai jos de 
salieră, dar ori de câte ori te vei ridica să mergi să te uşurezi, aş 
putea să mă furişez afară şi să ne întâlnim. li prinse penisul în 
mână şi îl mângâie uşor. Nu voi purta lenjerie sub rochie, aşa că 
stăp'nul nu va trebui să mă dezbrace. Se juca cu el, plimbându-şi 
degetele în sus şi-n jos. Sau, dacă vrea, pot să-i fac asta. li luă 
bărbăţia în gură. 

Curând, Tyrion fu gata din nou. De data asta, dură mai mult. 
Când termină, Shae se urcă din nou peste el şi i se cuibări sub 
braţ. 

— Ai să mă laşi să vin, nu-i aşa? 

— Shae, e riscant, gemu el. 

O vreme, ea nu scoase nici un cuvânt. Tyrion încercă să 
vorbească despre alte lucruri, dar se lovi de un zid de politeţe 
ursuză, rece şi neînduplecată ca Zidul pe care îl colindase 
cândva, la nord. Zei, aveţi milă, gândi el obosit, privind cum 
lumânarea se topeşte, cum am lăsat să se întâmple asta din nou, 
după Tysha? Chiar sunt un mare nătărău, aşa cum crede tata? 
Bucuros i-ar fi făcut promisiunea pe care o vroia, bucuros ar fi 
condus-o în dormitorul lui pe braţe, s-o lase să se îmbrace în 
veşmintele de mătase şi catifea pe care le iubea atât de mult. 
Dacă ar fi fost după el, ar fi lăsat-o să-i stea alături la masa de 
nuntă a lui Joffrey şi să danseze cu toţi urşii cu care ar fi vrut. Dar 

n-o putea vedea spânzurată. 

Când lumânarea se stinse, Tyrion se desprinse din 
îmbrăţişarea ei şi aprinse o alta. Apoi dădu ocol camerei şi 
ciocăni fiecare perete în parte, căutând uşa secretă. Shae îl 
privea, cu genunchii la piept şi braţele în jurul picioarelor. In cele 
din urmă, spuse: 

— Sunt sub pat. Treptele secrete. 

Tyrion se uită la ea neîncrezător. 

— Sub pat? Patul e din piatră masivă. Cântăreşte o jumătate 
de tonă. 

— Este un loc unde Varys apasă şi patul se ridică drept în sus. 
L-am întrebat cum face, iar el mi-a spus că e o vrajă. 

— Da. Tyrion nu-şi putu stăpâni un zâmbet larg. O vrajă care 
se cheamă contragreutate. 

Shae se ridică în picioare. 

— Ar trebui să mă întorc. Uneori bebeluşul mişcă şi atunci 
Lollys se trezeşte şi mă strigă. 

— Varys trebuie să sosească din clipă în clipă. Probabil ne 
ascultă fiecare cuvânt. Tyrion aşeză jos lumânarea. Avea o pată 
udă pe pantaloni, în partea din faţă, dar în întuneric ar trebui să 
treacă neobservată. li spuse lui Shae să se îmbrace şi să-l 
aştepte pe eunuc. 

— Aşa voi face, promise ea. Tu eşti leul meu, nu-i aşa? Uriaşul 
meu Lannister. 

— Da, răspunse el, iar tu eşti... 

— ... târfa ta. Shae îi aşeză un deget pe buze. Ştiu. Aş fi 
doamna ta, dar nu se poate. Altfel m-ai duce la ospăț. Nu 
contează. Imi place să-ţi fiu târfă, Tyrion. Doar păstrează-mă, leul 
meu, şi ai grijă de mine. 

— Aşa voi face. Nebunule, nebuniile, strigă glasul său interior. 
De ce ai spus asta? Ai venit aici ca s-o trimiti departe. |n schimb, 
o mai sărută o dată. 

Drumul înapoi i se păru lung şi stingher. Podrick Payne dormea 
în patul lui de campanie, la piciorul patului lui Tyrion, dar piticul îl 
trezi. 

— Bronn, spuse el. 

— Ser Bronn? Pod îşi frecă ochii, alungându-şi somnul. Oh, să-l 
aduc? Stăpâne? 

— Păi, nu, te-am trezit să stăm la taifas despre felul cum se 
îmbracă, zise Tyrion, dar îşi irosi sarcasmul. Pod îl privi cu gura 
căscată, nedumerit, până când Tyrion îşi ridică mâinile şi spuse: 

Da, adu-l. Adu-l acum. 

Flăcăul se îmbrăcă în grabă şi ieşi valvârtej din cameră. Sunt 
chiar atât de înfricoşător? se întrebă Tyrion, schimbându-se în 
cămaşa de noapte şi turnându-şi nişte vin. 

Era la cea de-a treia cupă şi noaptea trecuse când Pod reveni, 
în sfârşit, cu cavalerul mercenar după el. 

— Sper că flăcăul a avut un motiv serios să mă târască afară 
din casa Chatayei, zise Bronn, aşezându-se. 

— Casa Chatayei? făcu Tyrion iritat. 

— E bine să fii cavaler. Nu mai cauţi bordelurile mai ieftine din 
josul străzii. Bronn zâmbi. Acum putem vorbi de Alayaya şi Marei 
în acelaşi pat de puf, cu SerBronn la mijloc. 

Tyrion fu nevoit să-şi înghită frustrarea. Bronn avea dreptul să 
se culce cu Alayaya ca orice alt bărbat, dar... N-am atins-o 
niciodată, oricât mi-aş fi dorit, dar Bronn n-are de unde să ştie 
asta. Ar fi trebuit să-şi țină bărbăția departe de ea. Tyrion nu 
îndrăznea să viziteze casa Chatayei. Dacă ar face-o, Cersei s-ar 
îngriji ca tatăl lor să afle şi Yaya ar avea de îndurat mai mult 
decât o biciuire. li trimisese fetei un colier din argint şi jad şi o 
pereche de brățări pe potrivă, prezentându-şi astfel scuzele, dar 
în afară de asta... 

E zadarnic. 

— Există un cântăreţ care-şi spune Symon Limbă de Argint, 
zise Tyrion obosit, lăsând la o parte sentimentul vinovăţiei. Cântă 
uneori pentru fiica Doamnei Tanda. 

— Ce-i cu el? 

Omoară-l, ar fi putut să spună, dar omul nu făcuse nimic, doar 
cântase câteva cântece. Şi-i umpluse căpşorul lui Shae cu vise 
despre porumbei şi urşi dansatori. 

— Găseşte-l, spuse el, în schimb. Găseşte-l înainte să-l 
găsească altcineva. 

ARYA 


Scotea legume din pământ, în grădina unui om mort, când 
auzi cântecul. 

Arya înţepeni, neclintită ca o stâncă, ascultând, cu cei trei 
morcovi din mână daţi uitării dintr-odată. Se gândi la Măştile 
Insângerate şi la oamenii lui Roose Bolton şi un fior de spaimă îi 
cobori pe şira spinării. Nu-i drept, când am găsit, în sfârşit, 
Tridentul, când credeam că suntem aproape în siguranță. 

Numai că, de ce ar cânta Măştile? 

Cântecul venea din susul râului, de undeva de dincolo de 
colina dinspre est. 

— Spre Gulltown am pornit, s-o văd pe frumoasa fecioară, 
hei-ho, hei-ho... 

Arya se ridică în picioare, cu morcovii atârnându-i din mână. 
Se auzea ca şi cum un cântăreţ venea de-a lungul râului. Puțin 
mai departe, printre verze, Plăcintă Fierbinte auzea şi el 
cântecul, judecând după expresia de pe chipul lui. Gendry se 
culcase la umbra casei pârjolite şi nu auzea nimic. 

— li voi fura un dulce sărut cu vârful sabiei, hei-ho, hei-ho. 

| se păru că aude şi o harpă de lemn, dincolo de susurul apei. 

— Auzi? întrebă Plăcintă Fierbinte cu o şoaptă răguşită, 
strângând în braţe un morman de varză. Vine cineva. 

— Du-te şi trezeşte-l pe Gendry, îi spuse Arya. Scutură-l doar 
de umăr, nu face mare tărăboi. Gendry era uşor de trezit, spre 
deosebire de Plăcintă Fierbinte, căruia trebuia să-i tragi şuturi şi 
să-i strigi în urechi. 

— O voi face iubita mea şi ne vom odihni în umbră, hei-ho, 
hei-ho. Cântecul se auzea tot mai puternic, cu fiecare cuvânt. 

Plăcintă Fierbinte îşi desfăcu braţele. Verzele căzură pe 
pământ, cu bufnituri surde. 

— Trebuie să ne ascundem. 

Unde? Coliba pârjolită şi grădina năpădită de buruieni se aflau 
chiar pe malul Tridentului. Câteva sălcii creşteau de-a lungul 
albiei râului, iar mai jos, în apele mocirloase de la mal, era 
stufăriş, dar prin preajmă terenul era, în cea mai mare parte, 
ca-n palmă. Știam că n-ar fi trebuit să ieşim din pădure, gândi 
ea. Insă fuseseră atât de flămânzi, iar grădina era o ispită prea 
mare. Pâinea şi brânza furate de la Harrenhal se terminaseră cu 

şase zile în urmă, pe când se aflau în inima pădurii. 

— Du-l pe Gendry, împreună cu caii, în spatele colibei, hotărî 
ea. O parte din zid era încă în picioare, destul de mare, poate, ca 
să ascundă doi băieţi şi trei cai. Dacă nu nechează caii şi dacă 
acel cântăreț nu vine să scotocească prin grădină. 

— Dar tu? 

— Eu o să mă ascund după copac. Probabil e singur. Dacă mă 
supără, îl omor. Du-te. 

Plăcintă Fierbinte plecă şi Arya aruncă morcovii şi îşi scoase 
sabia furată de după umăr. Işi prinsese teaca de-a curmezişul 
spatelui. Sabia lungă era făurită pe măsura unui bărbat şi se 
lovea de pământ când o purta pe şold. /n plus, e prea grea, gândi 
ea, simțind lipsa Acului, aşa cum se întâmpla de fiecare dată 
când lua sabia aceea grosolană în mână. Dar era o sabie şi putea 
ucide cu ea, asta era suficient. 

Tiptil, se îndreptă către salcia bătrână şi mare care creştea la 
răspântia drumului şi se aşeză cu un genunchi în iarbă şi noroi, 
sub paravanul ramurilor plângătoare. Voi, vechi zei, se rugă ea, 
în timp ce glasul cântăreţului se auzea tot mai tare, voi, zei ai 
copacilor, ascundeţi-mă şi faceţi-l să treacă pe lângă mine. În 
clipa următoare, un cal necheză şi cântecul se frânse brusc. A 
auzit, înţelese Arya, dar poate că e singur sau, dacă nu e, poate 
că e la fel de speriat de noi cum suntem noi de el. 

— Ai auzit? întrebă un glas de bărbat. E ceva dincolo de zidul 
ăla, aş zice. 

— Da, răspunse un al doilea glas, mai profund. Ce crezi c-ar 
putea să fie, Arcaşule? 

Doi, aşadar. Arya îşi muşcă buza. Nu-i putea vedea din locul 
unde stătea îngenuncheată, din cauza sălciei. Dar îi putea auzi. 

— Un urs. Un al treilea sau iarăşi primul glas. 

— Un urs cu o grămadă de carne, zise glasul mai gros. Şi o 
grămadă de grăsime, toamna. Bună de mâncat, dacă e pregătită 
cum se cuvine. 

— Poate că e un lup. Poate un leu. 

— Cu patru picioare, ce crezi? Sau cu două? 

— N-are nici o importanţă. Sau are? 

— Nu, din câte ştiu eu. Arcaşule, ce vrei să faci cu toate 
săgețile alea? 

— Să trag câteva peste zid. Orice s-ar ascunde acolo va ieşi 
afară cât ai bate din palme. Stai să vezi. 

— Dar dacă e vreun om cinstit? Sau o biată femeie cu copilul 

la sân? 

— Un om cinstit ar ieşi să-şi arate faţa. Doar un tâlhar ar sta 
pitit şi ne-ar pândi. 

— Da, asta aşa-i. Dă-i drumul şi aruncă-ţi săgețile. 

Arya sări în picioare. 

— Nu! Le arătă sabia. Erau trei, vedea acum. Doar trei. Syrio 
se putea lupta cu mai mult de trei, iar ea îi avea pe Gendry şi 
Plăcintă Fierbinte să i se alăture, poate. Dar ei sunt băieți, iar 
aceştia sunt bărbați. N 

Călătoreau pe jos, murdari şi plini de noroi. Işi dădu seama 
care era cântăreţul, după harpa de lemn pe care o legăna la 
piept, aşa cum o mamă ar legăna un prunc. Un bărbat mărunt, 
de vreo cincizeci de ani după înfăţişare, cu o gură mare, un nas 
ascuţit şi părul rar, castaniu. Verdele spălăcit al hainelor sale se 
amesteca ici şi colo cu petice vechi de piele maro. Purta o 
pereche de pumnale la şold şi o secure de pădurar atârnată pe 
spate. 

Bărbatul de lângă el era cu mai bine de treizeci de centimetri 
mai înalt şi avea înfăţişarea unui soldat. Din centura-i de piele 
ţintată atârnau o sabie lungă şi un pumnal, pe cămaşă avea 
cusute şiruri de inele de argint suprapuse, iar capul îi era 
acoperit de un coif negru de fier, de forma unui con. Avea dinţii 
stricaţi şi o barbă castanie, stufoasă, dar mantia lui galbenă, cu 
glugă, era cea care sărea în ochi. Groasă şi grea, pătată ici cu 
iarbă, colo cu sânge, zdrenţuită la margini şi peticită cu piele de 
căprioară pe umărul drept, mantia îi dădea bărbatului voinic 
înfăţişarea unei păsări galbene, uriaşe. 

Ultimul era un tânăr subţirel, ca şi arcul său lung, dar nu chiar 
atât de înalt. Roşcovan şi pistruiat, purta o cămaşă de zale cu 
ţinte, cizme, mănuşi de piele fără degete şi o tolbă pe spate. 
Săgeţile sale aveau la capăt pene de gâscă şi şase dintre ele 
stăteau înfipte în pământ, în faţa lui, ca un gărduleţ. 

Cei trei bărbaţi o priviră cum stătea acolo, în drum, cu sabia în 
mână. Apoi cântăreţul ciupi alene o coardă. 

— Băiete, zise el, lasă jos sabia aia chiar acum, dacă nu vrei 
cu orice preţ să te răneşti. E prea mare pentru tine, flăcăule şi, în 
plus, Anguy, aici de faţă, ar putea să vâre trei săgeți în tine 
înainte să poţi spera să ne atingi. 

— N-ar putea, răspunse Arya, şi sunt fată. 

— Aşa. Cântărețul făcu o plecăciune. Să-mi fie cu iertare. 

— Vedeţi-vă de drum. Mergeţi înainte, iar tu continuă să cânţi, 

ca să ştim unde sunteţi. Plecaţi şi lăsaţi-ne în pace, şi n-am să vă 
omor. 

Pistruiatul izbucni în râs. 

— Lem, n-o să ne omoare, ai auzit? 

— Am auzit, răspunse Lem, soldatul voinic cu vocea groasă. 

— Copilă, zise cântăreţul, lasă sabia şi o să te ducem într-un 
loc sigur, unde o să te alegi cu nişte mâncare caldă în burta aia. 
Sunt lupi prin părţile astea şi lei şi lucruri mult mai rele. Nu-i un 
loc unde să se plimbe o fetiţă singură. 

— Nu e singură. Gendry ieşi călare din spatele zidului colibei, 
urmat de Plăcintă Fierbinte, ducând de căpăstru calul Aryei. În 
cămaşa lui de zale, cu sabia în mână, Gendry părea aproape 
bărbat în toată firea şi avea un aer periculos. Plăcintă Fierbinte 
arăta ca Plăcintă Fierbinte. Faceţi cum v-a spus şi lăsaţi-ne în 
pace, îi ameninţă Gendry. 

— Doi şi trei, numără cântăreţul, şi atâţia sunteţi toţi? Şi caii, 
bineînţeles, frumoşi cai. De unde i-aţi furat? 

— Sunt ai noştri. Arya le urmărea fiecare mişcare. Cântărețul îi 
distrăgea întruna atenţia cu vorbăria lui, dar cel periculos era 
arcaşul. Dacă aş putea să scot o săgeată din pământ... 

— Ne spuneţi cum vă numiţi, ca nişte oameni cinstiţi? îi 
întrebă pe băieţi. 

— Eu sunt Plăcintă Fierbinte, spuse Plăcintă Fierbinte fără 
întârziere. 

— Da, bravo ţie. Bărbatul zâmbi. Nu mi-e dat să întâlnesc în 
fiecare zi un flăcău cu un nume atât de gustos. Şi cum le-o fi 
zicând prietenilor tăi? Cotlet de Berbec şi Porumbel? 

Gendry privi mânios din şa. 

— De ce ţi-aş spune numele meu? Nu le-am auzit pe ale 
voastre. 

— Ei, bine, cât despre asta, eu sunt Tom Şaptepâraie, dar mi 
se spune Tom Şaptecoarde, sau Tom de Şapte. Mocofanul ăsta 
cu dinţii negri este Lem, prescurtarea de la Mantie-de-Lămâie. 
Mantia lui e galbenă, vezi, iar Lem e acru ca o lămâie. Şi flăcăul 
de colo e Anguy, sau Arcaşul, cum ne place să-i spunem. Acum, 
voi cine sunteţi? întrebă el cu glasu-i grav pe care Arya îl auzise 
printre crengile sălciei. 

Nu era pregătită să-şi divulge adevăratul nume atât de uşor. 

— Porumbelul, dacă vreţi, răspunse ea. Nu-mi pasă. Bărbatul 
voinic râse. 

— Un porumbel cu sabie, zise el. Asta chiar e ceva ce nu vezi 

toată ziua. 

— Eu sunt Taurul, zise Gendry, luându-se după Arya. Nu-l 
putea învinui că prefera să-şi spună Taurul în loc de Cotlet de 
Berbec. 

Şaptecoarde zdrăngăni din harpă. 

— Plăcintă Fierbinte, Porumbelul şi Taurul. Sunteţi scăpaţi din 
bucătăria Lordului Bolton, nu-i aşa? 

— De unde ai ştiut? întrebă Arya încurcată. 

— Porţi un blazon pe piept, micuța mea. 

Arya uitase asta o clipă. Pe sub mantie, purta încă jiletca sa 
frumoasă de paj, cu bărbatul jupuit al Dreadfortului cusut pe 
piept. 

— Nu-mi spune micuța mea. 

— De ce nu? se miră Lem. Eşti destul de mică. 

— Sunt mai mare decât am fost. Nu mai sunt un copil. Copiii 
nu omorau oameni, iar ea o făcuse. 

— Îmi dau seama, Porumbel. Nici unul nu e copil, nu când aţi 
fost ai lui Bolton. 

— N-am fost niciodată. Plăcintă Fierbinte nu ştia când să tacă. 
Am fost la Harrenhal înainte să vină el, atâta tot. 

— Aşadar, sunteţi pui de lei, aşa stă treaba? întrebă Tom. 

— Nici aşa. Nu suntem oamenii nimănui. Voi ai cui sunteţi? 

Anguy Arcaşul spuse: 

— Suntem oamenii regelui. Arya se încruntă: 

— Care rege? 

— Regele Robert, răspunse Lem, în mantia lui galbenă. 

— Beţivanul ăla bătrân? făcu Gendry dispreţuitor. E mort, ucis 
de vreun mistreţ, toată lumea ştie asta. 

— Da, băiete, răspunse Tom Şaptecoarde, şi cu atât mai rău. 
Smulse harpei sale o notă tristă. 

Arya nu credea nicidecum că erau oamenii regelui. Arătau mai 
degrabă ca nişte tâlhari, jerpeliţi din cap până-n picioare. Nici 
măcar nu aveau cai. Oamenii regelui ar fi avut cai. 

Dar pe Plăcintă Fierbinte îl luă gura pe dinainte. 

— Noi căutăm Riverrunul, spuse el. Câte zile sunt de mers 
călare, ştiţi cumva? 

Aryei îi venea să-l omoare. 

— Tu taci acolo, sau o să-ţi îndes nişte pietre în gura aia mare 
şi proastă. 

— Până la Riverrun e cale lungă, în susul râului. O cale lungă şi 
flămândă. Nu v-ar plăcea o masă fierbinte înainte de a pleca? Nu 

departe se află un han al unor prieteni ai noştri. Am putea să 
bem împreună nişte bere şi să luăm o îmbucătură de pâine, în 
loc să ne certăm. 

— Un han? Aryei îi chiorăiau maţele gândindu-se la mâncarea 
caldă, dar nu avea încredere în acest Tom. Nu oricine îţi vorbea 
prietenos îţi era cu adevărat prieten. E aproape, zici? 

— Trei kilometri în amonte, răspunse Tom. Cel mult o leghe. 

Gendry arăta pe cât de şovăielnic era. 

— Cum adică prieteni? întrebă el precaut. 

— Prieteni. Ai uitat ce sunt prietenii? 

— Sharna e numele hangiţei, interveni Tom. Are limba ascuţită 
şi o privire aprigă, asta recunosc, dar are inima bună şi îi plac 
fetiţele. 

— Nu sunt fetiţă, zise Arya furioasă. Cine mai e acolo? Ai spus 
prieteni. 

— Soţul Sharnei şi un orfan pe care l-au luat de suflet. Nu vă 
vor face nici un rău. Au bere, dacă crezi că eşti destul de mare. 
Pâine proaspătă şi poate o bucăţică de carne. Tom aruncă o 
privire către colibă. Şi, în plus, orice aţi furat din grădina 
Bătrânului Pate. 

— N-am furat nimic, zise Arya. 

— Atunci eşti fiica Bătrânului Pate? O soră? O soţie? Nu mă 
minţi, Porumbel, l-am îngropat pe Bătrânul Pate cu mâinile mele, 
chiar acolo, sub salcia aia unde te ascundeai, şi nu semeni cu el. 
Scoase un sunet trist de pe strunele harpei. Am îngropat mulţi 
oameni de treabă în anul ce a trecut, dar nu vrem să vă 
îngropăm şi pe voi. Jur pe harpa mea. Arcaşule, fă-i o 
demonstraţie. 

Mâna arcaşului se mişcă mai iute decât ar fi crezut Arya. 
Săgeata şuieră pe lângă capul ei, la doi centimetri de ureche, şi 
se împlântă în trunchiul sălciei din spatele ei. Arcaşul avea 
pregătită deja o a doua săgeată. Crezuse că a înţeles ce voia să 
spună Syrio prin: fii ager ca un şarpe şi moale ca mătasea verii, 
dar acum ştia că nu înţelesese. Săgeata bâzâi în spatele ei, ca o 
albină. 

— Ai ratat, spuse ea. 

— Mare nătăfleaţă eşti dacă crezi asta, zise Anguy. Se duc 
unde le trimit. 

— Chiar aşa, fu de acord Lem Mantie-de-Lămâie. 

Erau vreo doisprezece paşi între arcaş şi vârful sabiei ei. Nu 
avem nici o şansă, îşi dădu seama Arya, dorindu-şi să aibă un arc 

ca acesta şi priceperea de a-l mânui. Posacă, îşi cobori sabia 
lungă până când vârful atinse pământul. 

— Venim să vedem hanul ăla, cedă ea, încercând să-şi 
ascundă îndoiala din inimă în spatele unor vorbe îndrăzneţe. Voi 
veţi merge în faţă, pe jos, iar noi vom veni în urma voastră, ca să 
putem vedea ce faceţi. 

Tom Şaptecoarde făcu o plecăciune adâncă şi spuse: 

— In faţă, în spate, n-are nici o importanţă. Haideţi, băieţi, să 
le arătăm drumul. Anguy, mai bine ai scoate din pământ săgețile 
alea, n-o să mai avem nevoie de ele aici. 

Arya îşi vâri sabia în teacă şi traversă drumul spre locul unde 
prietenii ei stăteau pe cai, ţinându-se la distanţă de cei trei 
străini. 

— Plăcintă Fierbinte, du-te şi adu verzele alea, spuse ea, 
sărind în şa. Şi morcovii. 

Măcar de data asta băiatul nu se împotrivi. Porniră la drum aşa 
cum dorise ea, conducându-şi caii încet pe drumul brăzdat de 
făgaşe, la zece paşi în urma celor trei bărbaţi care mergeau pe 
jos. Dar nu după mult timp, se pomeniră cumva chiar în spatele 
lor. Tom Şaptecoarde păşea încet şi îşi zdrăngănea harpa în 
timpul mersului. 

— Ştiţi vreun cântec? îi întrebă el. Mi-ar plăcea din suflet să 
am cu cine să cânt, chiar mi-ar plăcea. Lem nu e în stare să 
scoată un sunet, iar flăcăul nostru cu arcul lung ştie doar balade 
de hotar, fiecare lungă de o sută de versuri. 

— Cântăm cântece adevărate, în ţinuturile hotarelor, zise 
blajin Anguy. 

— E o prostie să cânţi, zise Arya. Cântatul face gălăgie. V-am 
auzit din depărtare. Am fi putut să vă omoram. 

Zâmbetul lui Tom spunea că nu era de aceeaşi părere. 

— Sunt lucruri şi mai rele decât să mori cu un cântec pe buze. 

— Dacă ar fi fost lupi prin preajmă, am fi ştiut, bombăni Lem. 
Sau lei. Astea sunt pădurile noastre. 

— N-aţi ştiut că suntem acolo, zise Gendry. 

— Păi, flăcăule, n-ar trebui să fii aşa de sigur de asta, zise 
Tom. Uneori un om ştie mai multe decât spune. 

Plăcintă Fierbinte se foi în şa. 

— Eu ştiu cântecul despre urs, spuse el. O parte din el, oricum. 

Tom îşi trecu degetele peste coarde. N 

— Atunci, hai să-l auzim, băiete-plăcintă. Işi dădu capul pe 
spate şi începu să cânte: Era un urs, un urs, un urs. Negru şi brun 

şi păros. 

Plăcintă Fierbinte i se alătură cu înflăcărare, chiar săltând 
uşurel în şa, pe versuri. Arya se uita la el cu gura căscată. Avea 
glas şi cânta bine. W-a făcut niciodată nimic bine, în afară de 
copt, îşi zise în sinea ei. i 

Un pârâiaş se vărsa în Trident, ceva mai încolo. În timp ce 
traversau apa, o rață ţâşni din stufăriş, la cântecul lor. Anguy se 
opri în loc, îşi desfăcu arcul, întinse o săgeată şi o dobori. 
Pasărea se prăbuşi în valuri, nu departe de mal. Lem îşi scoase 
mantia galbenă şi intră în apă, până la genunchi, s-o recupereze, 
văicărindu-se tot timpul. 

— Crezi că s-ar putea ca Sharna să aibă lămâi, acolo jos, în 
beciul ăla al ei? îl întrebă Anguy pe Tom, în timp ce-l priveau pe 
Lem împroşcând apa şi înjurând. O fată din Dorne mi-a gătit 
odată rață cu lămâi. Părea nostalgic. 

Tom şi Plăcintă Fierbinte îşi reluară cântecul pe celălalt mal al 
pârâului, cu rața atârnând de centura lui Lem, pe sub mantia-i 
galbenă. Cântecul făcea drumul să pară cumva mai scurt. Nu 
după mult timp hanul se ivi în faţa lor, înălțându-se în buza 
râului, în locul unde Tridentul cotea către nord. Pe măsură ce se 
apropiau, Arya se uita chiorâş la el, bănuitoare. Nu arăta ca un 
bârlog de tâlhari; avea o înfăţişare prietenoasă, chiar îmbietoare, 
cu etajul văruit, acoperişul de ardezie şi fumul răsucindu-se leneş 
din horn. Era înconjurat de grajduri şi alte acareturi, iar în spate 
se aflau un arbore, meri şi o mică grădină. Hanul avea chiar şi 
propriul doc ce pătrundea în râu, şi... 

— Gendry, îl chemă ea cu glasul scăzut şi precipitat. Au barcă. 
Am putea să călătorim pe apă restul drumului până la Riverrun. 
Cred că am ajunge mai repede decât călare. 

Gendry părea sceptic. 

— Ai condus vreodată o barcă? 

— Ridici vela, răspunse ea, şi vântul o împinge. 

— Şi dacă vântul bate în altă direcţie? 

— Atunci foloseşti vâslele. 

— Împotriva curentului? Gendry se încruntă. Nu ar merge 
încet? Şi dacă barca se răstoarnă şi cădem în apă? Oricum, nu e 
barca noastră, e a hanului. 

Am putea s-o luăm. Arya îşi muşcă buza şi nu spuse nimic. 
Descălecară în faţa grajdurilor. Nu se mai zărea nimeni, dar ea 
observă urme proaspete de bălegar în multe dintre boxe. 

— Unul dintre noi trebuie să păzească animalele, zise ea cu 

prudenţă. 

Tom o auzi. 

— Nu-i nevoie, Porumbel. Haideţi să mâncaţi, caii sunt în 
siguranţă. 

— Eu rămân aici, zise Gendry, neluându-l în seamă pe 
cântăreţ. Puteţi veni după mine, după ce mâncaţi ceva. 

Clătinând aprobator din cap, Arya porni după Plăcintă 
Fierbinte şi Lem. Sabia îi era încă pe spate, în teacă, iar ea îşi 
ţinea mâna aproape de mânerul pumnalului furat de la Roose 
Bolton, în caz că n-o să-i fie pe plac ce va găsi înăuntru. 

Tăbliţa pictată de deasupra uşii înfăţişa imaginea unui rege 
bătrân, îngenuncheat. lnăuntru se afla sala de mese, unde o 
femeie urâtă, foarte înaltă, cu bărbia noduroasă, stătea cu 
mâinile în şold, cu o privire fioroasă. 

— Nu sta aşa acolo, băiete, pufni ea. Sau eşti fată? Orice ai fi, 
îmi blochezi intrarea. /ntră sau ieşi. Lem, ce ţi-am spus eu despre 
podeaua mea? Eşti plin de noroi. 

— Am prins o rață. Lem ridică pasărea, ca pe un stindard de 
pace. 

Femeia i-o smulse din mână. 

— Anguy a prins o rață, vrei să spui. Scoate-ţi cizmele, eşti 
surd sau doar nătărău? Femeia se întoarse: Bărbate! strigă ea 
cât o ţinea gura. Vino-ncoa! S-au întors băieţii. Bărbate! 

Urcând scările dinspre beci, apăru, bombănind, un bărbat cu 
un şorţ plin de pete. Era cu un cap mai scund decât femeia, cu 
faţa aspră şi o piele fleşcăită, gălbuie, pe care încă se zăreau 
urme de vărsat. 

— Sunt aici, femeie. Nu mai urla. Acum ce mai e? 

— Atârnă asta, zise ea, înmânându-i rața. Anguy se foi. 

— Ne gândeam că am putea s-o mâncăm. Cu lămâi, dacă ai. 

— Lămâi. Şi de unde să luăm noi lămâi? Te crezi la Dorne, 
neghiob pistruiat? Ce ar fi să te duci în spate, în livada cu lămâi, 
să culegi un coş şi nişte măsline frumuşele, şi, de ce nu, nişte 
rodii? Clătină un deget spre el. Acum, presupun c-aş putea s-o 
prepar cu mantia lui Lem, dacă pofteşti, dar numai după ce stă la 
uscat vreo câteva săptămâni. Veţi mânca iepure sau nu veţi 
mânca nimic. lepurele la frigare se face cel mai repede, dacă 
sunteţi flămânzi. Sau poate vă place înăbuşit, cu bere şi ceapă. 

Arya aproape că simţea gustul iepurelui. 

— N-avem bani, dar am adus nişte morcovi şi varză pe care vi 
le-am putea da în schimb. 

— Nu zău? Şi unde să fie? 

— Plăcintă Fierbinte, dă-i varza, spuse Arya, iar băiatul făcu 
întocmai, însă apropiindu-se de femeie cu băgare de seamă, de 
parcă ar fi fost Rorge sau Muşcătorul sau Vargo Hoat. 

Femeia cercetă varza îndeaproape, iar pe băiat şi mai 
îndeaproape. 

— Unde e p/ăcinta fierbinte? 

— Aici. Eu. E numele meu. lar ea este... ăăă... Porumbelul. 

— Nu sub acoperişul meu. Eu dau mesenilor şi mâncărurilor 
mele nume diferite, ca să-i pot deosebi. Bărbate! 

Bărbatul ieşise, dar la strigătul ei, sosi în goană înapoi. 

— Rata e atârnată. Acum ce mai e, femeie? 

— Spală legumele astea! porunci ea. Voi, ceilalţi, staţi jos până 
ce mă apuc eu de iepuri. Băiatul vă va aduce de băut. Privi în 
josul nasului ei lung, către Arya şi Plăcintă Fierbinte. N-am 
obiceiul să servesc băutură copiilor, dar cidrul s-a terminat, n-am 
vaci pentru lapte şi apa are gust de război, cu toate cadavrele 
plutind în josul râului. Dacă v-aş da o cană de supă plină de 
muşte moarte, aţi bea-o? 

— Arry da, zise Plăcintă Fierbinte. Vreau să spun Porumbelul. 

— Şi Lem la fel, sugeră Anguy, cu un zâmbet şiret. 

— Nu-ţi face tu griji pentru Lem, zise Sharna. Am bere pentru 
toţi. Porni spre bucătărie, târşâindu-şi picioarele. 

Anguy şi Tom Şaptecoarde se aşezară la masa de lângă 
cămin, în timp ce Lem îşi agăța mantia mare şi galbenă într-un 
cârlig. Plăcintă Fierbinte se prăbuşi pe o bancă, la masa de lângă 
uşă, iar Arya se înghesui lângă el. 

Tom îşi desfăcu harpa. 

— Un han singuratic pe un drum de pădure, începu el să 
cânte, dibuind încet, după ureche, câte un sunet care să meargă 
cu versurile. Soția hangiului era urâtă, ca o broască râioasă. 

— Încetează cu asta imediat, sau nu vom mai primi nici un 
iepure, îl preveni Lem. Ştii cum e ea. 

Arya se aplecă spre Plăcintă Fierbinte. 

— Ştii să conduci o barcă? îl întrebă. 

Inainte ca el să apuce să răspundă, un băiat îndesat de 
cincisprezece sau şaisprezece ani îşi făcu apariţia cu stacane de 
bere. Plăcintă Fierbinte şi-o luă pe a lui, reverenţios, cu ambele 
mâini şi, după ce sorbi, afişă cel mai larg zâmbet pe care Arya îl 
văzuse vreodată la el. 

— Bere, şopti el. Şi iepure. 

— Ei, bine, în cinstea Înălţimii Sale, strigă vesel Anguy Arcaşul, 
ridicând halba într-un toast. Cei şapte să-l apere pe rege! 

— Toţi doisprezece, mormăi Lem Mantie-de-Lămâie. Bău şi îşi 
şterse spuma de la gură cu dosul palmei. 

Bărbatul năvăli pe uşa din faţă, cu un şorţ plin de legume 
spălate. 

— In grajduri sunt cai străini, anunţă el, de parcă n-ar fi ştiut 
cu toţii. 

— Da, zise Tom lăsând harpa deoparte, şi sunt cai mai buni 
decât cei trei pe care i-ai dat tu. 

Bărbatul aruncă legumele pe o masă, iritat. 

— Eu nu i-am dat pe degeaba, i-am vândut la un preţ bun şi 
ne-am ales cu o barcă. Oricum, voi, băieţi, trebuia să-i aduceţi 
înapoi. 

Ştiam eu că sunt tâlhari, gândi Arya, ciulind urechea. Mâna îi 
alunecă sub masă, atingând mânerul pumnalului, să se asigure 
că era acolo. Dacă încearcă să ne jefuiască, o să le pară rău. 

— Nu ne-au ieşit în cale, zise Lem. 

— Ei, bine, eu, unul, i-am trimis. Probabil aţi fost beţi sau aţi 
dormit. 

— Noi? Beţi? Tom dădu pe gât o duşcă zdravănă de bere. 
Niciodată! 

— Aţi fi putut să-i capturați chiar voi, îi spuse Lem. 

— Ce? Doar cu băiatul ăsta? Ţi-am spus de două ori, bătrâna 
era plecată la Lamswold s-o ajute pe acea Fern să-şi nască 
pruncul. Şi mai mult ca sigur că unul dintre voi a plantat copilul 
ăla în pântecele bietei fete. li aruncă lui Tom o privire aspră. Tu, 
aş pune rămăşag, cu harpa aia a ta, cântând toate cântecele 
alea triste, doar ca s-o faci pe biata femeie să-şi ridice fusta. 

— Dacă un cântec face o fecioară să dorească să-şi dezbrace 
veşmintele şi să simtă soarele bun şi cald sărutându-i pielea, ei, 
bine, e vina cântăreţului? întrebă Tom. Şi în plus, pe Anguy îl 
plăcea ea. Pot să-ţi ating arcul? am auzit-o întrebându-l. Ooohh, 
e atât de neted şi de puternic. Pot să-l mângâi puţin? 

Soţul mârâi. 

— Tu şi Anguy, n-are importanţă care. Sunteţi la fel de 
vinovaţi ca şi mine pentru cai. Au fost trei, ştii. Ce poate face un 
singur om când are în faţă trei? 

— Trei, făcu Lem batjocoritor, dar printre ei o femeie şi unul în 
lanţuri, ai spus-o chiar tu. 

Bărbatul se strâmbă. 

— O femeie voinică, îmbrăcată ca un bărbat. Şi cel în lanţuri... 
nu mi-a plăcut privirea lui. 

Anguy zâmbi deasupra berii sale. 

— Mie, când nu-mi plac ochii cuiva, îi înfig o săgeată într-unul. 

Arya îşi aminti săgeata care îi trecuse pe lângă ureche. Işi 
dorea să ştie să tragă cu arcul. 

Soţul nu era impresionat. 

— Tu taci când vorbesc cei mari. Bea-ţi berea şi ţine-ţi gura, 
sau o pun pe bătrână să vină cu lingura la tine. 

— Cei mari vorbesc prea mult, şi n-am nevoie să-mi spui tu 
să-mi beau berea. Bău cu nesaţ, ca să demonstreze că aşa era. 

Arya făcu la fel. După zile de băut apă din pâraie şi bălți, şi pe 
urmă din Tridentul mocirlos, berea era la fel de bună ca micile 
înghiţituri de vin pe care i le îngăduia tatăl ei. Dinspre bucătărie, 
venea un miros de îi lăsa gura apă, dar gândul îi era încă numai 
la barca aceea. Va fi mai greu s-o conducem decât s-o furăm. 
Dacă aşteptăm până când adorm cu toții... 

Slujitorul reapăru cu felii mari, rotunde, de pâine. Arya rupse 
hămesită o bucată şi muşcă din ea. Dar era greu de mestecat, 
cumva bătucită şi cu cocoloaşe şi arsă la fund. 

Plăcintă Fierbinte se strâmbă îndată ce gustă din ea. 

— E pâine proastă, spuse el. E arsă şi tare, pe deasupra. 

— E mai bună înmuiată în tocană, zise Lem. 

— Ba nu, făcu Anguy, dar ai mai puţine şanse să-ţi rupi dinţii. 

— Poţi s-o mănânci sau să faci foamea, zise bărbatul. Arăt eu 
ca un nenorocit de brutar? Mi-ar plăcea să te văd făcând una mai 
bună. 

— AŞ putea, răspunse Plăcintă Fierbinte. E uşor. Ai frământat 
coca prea mult, de aia e aşa de greu de mestecat. Mai luă o 
sorbitură de bere şi începu să vorbească drăgăstos despre pâine, 
plăcinte şi tarte, toate lucrurile care îi plăceau. Arya îşi dădu 
ochii peste cap. Tom se aşeză vizavi de ea. 

— Porumbelule, spuse el, sau Arry, sau care o fi adevăratul tău 
nume, asta e pentru tine. Aşeză o bucată murdară de pergament 
între ei, pe masa de lemn. 

Ea o privi cu neîncredere. 

— Ce este? 

— Trei dragoni de aur. Trebuie să cumpărăm caii ăia. Arya îl 
privi bănuitoare. 

— Sunt caii noştri. 

— Adică i-aţi furat chiar voi, aşa să fie? Nu-i nici o ruşine în 

asta, fetiţo. Războiul face hoţi din mulţi oameni cinstiţi. Tom lovi 
cu degetul bucata împăturită de pergament. li dau un preţ 
frumos. Mai mult decât merită orice cal, la drept vorbind. 

Plăcintă Fierbinte înşfăcă pergamentul şi îl despături. 

— Nu e nici un aur, se plânse el în gura mare. E doar scris. 

— Da, zise Tom, şi-mi pare rău. Dar după război, avem de 
gând să-l transformăm în aur, aveţi cuvântul meu, ca om al 
regelui. 

Arya se îndepărtă de masă şi se ridică în picioare. 

— Nu sunteţi nici un fel de oameni ai regelui. Sunteţi tâlhari. 

— Dacă ai fi întâlnit vreodată un tâlhar adevărat, ai şti că ei nu 
plătesc, nici măcar cu hârtii. Nu pentru noi vă luăm caii, copilă, ci 
pentru binele regatului, ca să putem merge mai repede de 
colo-colo şi să luptăm luptele care trebuie luptate. Luptele 
regelui. L-ai refuza pe rege? 

Se uitau cu toţii la ea: Arcaşul, Lem cel voinic, bărbatul cu 
chipu-i palid şi ochii-i vicleni. Până şi Sharna, care stătea în uşa 
bucătăriei, cu ochii mijiţi. Me vor lua caii indiferent ce spun eu, îşi 
dădu ea seama. Va trebui să mergem pe jos la Riverrun, dacă nu 
cumva... 

— Nu vrem hârtii. Arya smulse pergamentul din mâna lui 
Plăcintă Fierbinte. Puteţi lua caii noştri în schimbul bărcii ăleia de 
afară. Dar numai dacă ne arătaţi cum s-o mânuim. 

Tom Şaptecoarde se holbă la ea o clipă, apoi gura lui largă, 
urâtă, se strâmbă într-un rictus îndurerat. Râse zgomotos. Anguy 
i se alătură şi în clipa următoare râdeau cu toţii, Lem 
Mantie-de-Lămâie, Sharna şi bărbatul, până şi slujitorul, care 
ieşise de după butoaie, cu o arbaletă sub braţ. Aryei îi venea să 
tipe la ei, dar, în schimb, schiţă un zâmbet... 

— Călăreți! Strigătul lui Gendry era ascuţit şi speriat. Uşa se 
dădu în lături şi iată-l în prag. Soldați, gâfâi el. Vin pe malul 
râului, o duzină. 

Plăcintă Fierbinte sări în picioare, răsturnându-şi halba, dar 
Tom şi ceilalţi rămaseră netulburaţi. 

— N-ai nici un motiv să-mi împrăştii berea bună pe podea, zise 
Sharna. Aşază-te la loc şi calmează-te, băiete, vine iepurele. Şi 
tu, fetiţo. Orice rău vi s-a întâmplat, s-a sfârşit, gata, iar acum 
sunteţi cu oamenii regelui. Vom avea grijă de voi cum putem mai 
bine. 

Singura reacţie a Aryei fu să întindă mâna peste umăr, după 
sabie, dar înainte să ducă gestul la bun sfârşit, Lem o înhăţă de 

încheietură. A 

— Gata cu asta acum. li răsuci braţul, până ce mâna i se 
deschise. Degetele bărbatului erau bătătorite şi înfricoşător de 
puternice. /arăşi! gândi Arya. Se întâmplă din nou, cum s-a 
întâmplat în sat cu Chiswyck şi Roff şi cu Muntele care Călăreşte. 
Aveau să-i fure sabia şi s-o transforme din nou în şoricel. Mâna 
liberă i se închise pe halbă, azvârlindu-i-o în faţă lui Lem. Berea 
se revărsă peste margine şi îl împroşcă în ochi, iar Arya auzi cum 
i se rupe nasul şi văzu sângele ţâşnind. Răcnind, îşi duse mâinile 
la faţă şi Arya era liberă. 

— Fugiţi! ţipă ea, luând-o la goană. 

Dar Lem o ajunse din urmă într-o clipită, cu picioarele sale 
lungi care făceau ca un pas al lui să fie cât trei ai ei. Arya se 
răsuci şi lovi cu picioarele, dar el o ridică în aer fără nici un efort 
şi o ţinu, bălăbănindu-se, în timp ce sângele îi şiroia pe faţă. 

— Incetează, proastă mică, ţipă el, zgâlţâind-o. /ncetează 
acum! 

Gendry dădu să-i sară în ajutor, până când Tom Şaptecoarde îi 
sări în faţă, cu un pumnal în mână. 

Era deja prea târziu să fugă. Arya auzea caii afară şi glasuri de 
bărbaţi. O clipă mai târziu, un bărbat intră ţanţoş pe uşa 
deschisă, un Tyroshi mai voinic chiar decât Lem, cu o barbă 
mare şi deasă, de un verde strălucitor la capete, dar crescând 
căruntă. În spatele lui veneau doi arbaletişti, sprijinind între ei un 
bărbat rănit, şi pe urmă alţii... 

Arya nu mai văzuse niciodată o şleahtă mai jerpelită, dar nu 
era nimic jerpelit la săbiile, topoarele şi arcurile pe care le aveau. 
Vreo doi îi aruncară priviri curioase în timp ce intrau, dar nici 
unul nu scoase o vorbă. Un bărbat chior, cu un coif ruginit pe 
cap, adulmecă aerul şi rânji, în timp ce un arcaş cu o chică de 
păr blond şi aspru striga după bere. In urma lor venea un lăncier 
cu un coif cu cap de leu, un altul, mai în vârstă, şchiopătând, un 
mercenar Braavosi, un... 

— Harwin? şopti Arya. El era. Sub barba şi părul încâlcit se afla 
chipul fiului lui Huller, care obişnuia să plimbe poneiul în jurul 
curţii, să se ia la întrecere cu Jon şi Robb şi să bea prea mult în 
zilele de ospăț. Era oarecum mai slab, mai musculos, şi la 
Winterfell nu purtase niciodată barbă, dar era el - omul tatălui ei. 
Harwin! Zvârcolindu-se, Arya se aruncă înainte, încercând să 
scape din strânsoarea de fier a lui Lem. Sunt eu, strigă ea, 
Harwin, sunt eu, nu mă recunoşti, nu? Lacrimile ţâşniră şi Arya se 

pomeni plângând ca un copil, întocmai ca orice fetiţă prostuţă. 
Harwin, sunt eu! 

Ochii lui Harwin trecură de la chipul Aryei la omul jupuit de pe 
tunica ei. 

— De unde mă cunoşti? întrebă el,  încruntându-se 
neîncrezător. Omul jupuit... cine eşti, vreun slujitor al Lordului 
Leech? 

Pentru o clipă, nu ştiu cum să răspundă. Avusese atâtea 
nume. Oare doar o visase pe Arya Stark? 

— Sunt fată, se smiorcăi ea. Am fost slujitoarea Lordului 
Bolton, dar avea de gând să mă lase în seama ţapului, aşa că am 
fugit cu Gendry şi Plăcintă Fierbinte. Trebuie să mă cunoşti! Imi 
plimbai poneiul, când eram mică. 

Harwin făcu ochii mari. 

— O, zei milostivi, spuse el gâtuit. Arya Underfoot? Lem, las-o 
în pace. 

— Mi-a spart nasul. Lem o lăsă să cadă grămadă pe podea. Şi 
cine naiba o fi ea? 

— Fiica Mâinii. Harwin plecă genunchiul în faţa ei. Arya Stark 
de Winterfell. 

CATELYN 


Robb, ştiu ea, din clipa în care auzi adăposturile câinilor 
dezlănţuindu-se. 

Fiul ei se întorsese la Riverrun, şi Vântul Cenuşiu era împreună 
cu el. Doar mirosul uriaşului lup străvechi ar fi putut să 
stârnească în rândul câinilor o asemenea frenezie de urlete şi 
lătrături. Va veni la mine, ştia ea. Edmure nu revenise după 
prima sa vizită, preferând să-şi petreacă zilele cu Marq Piper şi 
Patrek Mallister, ascultând versurile lui Rymund Poetul despre 
bătălia de la Moara de Piatră. Dar Robb nu e ca Edmure, totuși. 
Robb mă va căuta. 

Ploua de zile în şir, o ploaie rece care se potrivea cu starea de 
spirit a lui Catelyn. Tatăl ei era mai slab şi mai delirant cu fiecare 
zi, trezindu-se doar ca să murmure Tansy şi să-şi ceară iertare. 
Edmure o ocolea, iar Ser Desmond Grell continua să-i refuze 
libertatea de a se plimba prin castel, oricât de nefericit părea că-l 
face asta. Doar întoarcerea lui Ser Robin Ryger şi a oamenilor lui, 
istoviţi şi uzi până în măduva oaselor, îi mai ridicase moralul. Se 
pare că veniseră înapoi pe uscat. Regicidul reuşise cumva să le 
scufunde galera şi să scape, îi mărturisise Maester Vyman. 
Catelyn întrebase dacă ar putea să stea de vorbă cu Ser Robin, 
ca să afle mai multe despre cele întâmplate, dar acest lucru i-a 
fost refuzat. g 

Şi mai era ceva în neregulă. In ziua când fratele ei s-a întors, 
la câteva ore după cearta lor, a auzit glasuri mânioase dinspre 
curtea de dedesubt. Când s-a urcat pe acoperiş să vadă, în faţa 
castelului, lângă poarta principală, erau adunate cete de oameni. 
Din grajduri fuseseră scoşi cai, înşeuaţi şi cu căpăstrul la gât, şi 
se auzeau strigăte, dar Catelyn era prea departe ca să 
desluşească vorbele. Una dintre flamurile albe ale lui Robb zăcea 
la pământ, iar unul dintre cavaleri şi-a întors calul şi a trecut 
tropăind peste lupul străvechi, ţâşnind spre poartă. Mai mulţi alţii 
au făcut acelaşi lucru. Aceştia sunt cei care au luptat alături de 
Edmure la vaduri, gândi ea. Ce i-a putut supăra atât de tare? 
Oare fratele meu i-a ofensat cu ceva, i-a insultat? | s-a părut că-l 
recunoaşte pe Ser Perwin Frey, care călătorise cu ea la Podul 
Amar, la Capătul Furtunii şi înapoi, şi pe fratele său vitreg, 
bastardul Martyn Rivers, dar de la o asemenea depărtare nu 

putea fi sigură. Aproape patruzeci de oameni s-au revărsat pe 
porţile castelului - încotro, nu ştia. 

Nu s-au întors. Şi nici Maester Vyman nu i-a spus cine 
fuseseră, de ce au plecat şi ce i-a mâniat atât de tare. 

— Sunt aici doar ca să-l îngrijesc pe tatăl tău, doamna mea, 
nimic mai mult. Fratele tău va fi în curând Lord de Riverrun. Ce 
vrea să ştii trebuie să-ţi spună el. 

Dar acum Robb se întorsese de la vest, se întorsese în triumf. 
Mă va ierta, îşi spuse Catelyn. Trebuie să mă ierte, e propriul 
meu fiu, iar Arya şi Sansa sunt sângele lui, la fel de mult ca al 
meu. Mă va elibera din camerele astea şi apoi voi afla ce s-a 
întâmplat. 

Când Ser Desmond veni după ea, Catelyn se îmbăiase, se 
îmbrăcase şi îşi pieptănase părul roşcat. 

— Regele Robb s-a întors de la vest, doamna mea, spuse 
cavalerul, şi porunceşte să i te înfăţişezi în Sala Mare. 

Era momentul la care visase şi de care se temuse. Am pierdut 
doi fii sau trei? Avea să afle cât de curând. 

Sala era înţesată de oameni când intrară. Toţi ochii erau 
îndreptaţi către dais, dar Catelyn îi cunoştea din spate. Lady 
Mormont, în cămaşa din zale peticită, Marelejon şi fiul său, 
înălţându-şi capetele deasupra tuturor, Lordul Jason Mallister, 
cărunt, cu coiful său înaripat sub braţ, Tyros Blackwood, în 
superba sa mantie cu pene de corb... Jumătate dintre ei vor dori 
să mă spânzure acum. Cealaltă jumătate s-ar putea doar să-şi 
întoarcă privirile. O încerca sentimentul neliniştitor că mai lipsea 
cineva de aici. 

Robb stătea pe dais. Wu mai e un copil, îşi dădu ea seama, cu 
o strângere de inimă. Are deja şaisprezece ani, e bărbat în toată 
firea. Uită-te la el! Războiul îi topise toată blândeţea de pe chip, 
lăsându-l obosit şi sfrijit. Renunţase la barbă, dar păru-i roşcat îi 
cădea, netuns, pe umeri. Ploile recente îi ruginiseră cămaşa de 
zale, lăsând pete maronii pe mantia-i albă şi pe tunică. Sau poate 
că petele erau de sânge. Pe cap avea coroana-sabie care fusese 
făurită pentru el din bronz şi fier. O poartă cu mai multă uşurinţă 
acum. O poartă ca un rege. 

Edmure stătea sub daisul înţesat de oameni, cu capul umil 
plecat, în timp ce Robb îi elogia victoria: 

— ... întâmplat la Moara de Piatră nu va fi uitat niciodată. Nu e 
de mirare că Lordul Tywin şi-a luat tălpăşiţa, ferindu-se să-l 
înfrunte pe Stannis. Se săturase şi de nordici şi de riverani, în 

egală măsură. Vorbele lui stârniră ovaţii şi hohote de râs, dar 
Robb ridică o mână, făcând linişte. Totuşi, să nu vă înşelaţi. 
Lannisterii vor mărşălui din nou şi vor mai fi şi alte lupte de 
câştigat înainte ca regatul să fie în siguranţă. 

Marelejon răcni: 

— Rege în Nord! şi lovi aerul cu un pumn înmănuşat în zale. 

Lorzii riverani îi răspunseră strigând: 

— Regele Tridentului! 

Sala bubuia de pumni şi bătăi din picioare. 

Doar câţiva îi observară pe Catelyn şi pe Ser Desmond în 
mijlocul tumultului, însă aceştia făcură semne vecinilor şi, 
încet-încet, în jurul ei se aşternu liniştea. Catelyn îşi ţinu capul 
sus şi ignoră ochii aţintiţi asupra ei. Să gândească ce vor. 
Judecata lui Robb e cea care contează. 

Prezenţa chipului zbârcit al lui Ser Brynden Tully, pe dais, o 
liniştea. Un băiat pe care nu-l ştia părea că joacă rolul de scutier 
al lui Robb. În spatele lui stătea un tânăr cavaler într-o tunică 
nisipie, cu blazonul scoicilor, şi unul mai vârstnic, care purta 
blazonul celor trei piperniţe pe o bentiţă oblică de culoarea 
şofranului, aşezată de-a curmezişul pe un fond vărgat, în dungi 
verzi şi argintii. Intre ei se aflau o frumoasă doamnă mai în 
vârstă şi o fată drăguță, care părea să-i fie fiică. Mai era şi o altă 
fată, cam de vârsta Sansei. Catelyn ştia că scoicile erau blazonul 
unei case mai mici: a bărbatului mai vârstnic pe care nu-l 
recunoştea. Prizonieri! De ce ar aduce Robb ostatici pe dais? 

Utherydes Wayn lovi cu toiagul în podea, în timp ce Ser 
Desmond o conduse pe Catelyn mai în faţă. Dacă Robb mă 
priveşte aşa cum m-a privit Edmure, nu ştiu ce am să fac. Dar i 
se păru că nu era furie ceea ce vedea în ochii fiului său, ci 
altceva... teamă, poate? Nu, nu avea nici o noimă. De ce s-ar 
teme? Robb era Tânărul Lup, Regele Tridentului şi al Nordului. 

Unchiul ei fu primul care o salută. Ca un peşte negru ce era, 
Ser Brynden nu se sinchisea de ce ar putea crede ceilalţi. Cobori 
de pe dais cu un salt şi o trase pe Catelyn în braţele sale. Când 
spuse: Mă bucur să te văd acasă, Cat, ea fu nevoită să se lupte 
ca să-şi păstreze firea. 

— Şi eu mă bucur să te văd, şopti ea. 

— Mamă! 

Catelyn îşi ridică privirea către fiul ei înalt, măreț. 

— lnălţimea Ta, m-am rugat să te întorci teafăr. Am auzit c-ai 
fost rănit. 

— M-am ales cu o săgeată în braţ, pe când asediam Cragul, 
răspunse el. Dar s-a vindecat bine. Am avut parte de cea mai 
bună îngrijire. 

— Zeii sunt buni, aşadar. Catelyn trase adânc aer în piept. 
Spune-o. Nu poate fie evitat. Probabil că ai aflat ce am făcut. 
Ţi-au spus şi motivele mele? 

— Pentru fete. 

— Am avut cinci copii. Acum mai am trei. 

— Da, doamna mea. Lordul Rickard Kastark îşi făcu loc pe 
lângă Marelejon, ca un spectru sinistru, cu zalele negre şi barba-i 
lungă, albă şi nepieptănată, împietrit şi tras la faţă. 

— lar eu am un fiu şi cândva am avut trei. M-ai privat de 
răzbunarea mea. 

Catelyn îl înfruntă cu calm: 

— Lord Rickard, moartea Regicidului n-ar fi cumpărat viaţă 
pentru fiii tăi. Dar viaţa lui poate cumpăra viaţă pentru copiii 
mei. 

Lordul era neîmpăcat. 

— Jaime Lannister te-a jucat pe degete. Ai cumpărat un sac de 
vorbe goale, nimic altceva. Fiii mei, Torrhen şi Eddard, meritau 
mai mult de la tine. 

— Lasă-ne, Karstark, murmură  Marelejon, încrucişându-şi 
braţele uriaşe peste piept. A fost nesăbuinţa unei mame. Aşa 
sunt femeile. 

— Nesăbuinţa unei mame? Lordul Karstark se întoarse către 
Lordul Umber. Eu o numesc trădare. 

— Ajunge! Pentru o clipă doar, Robb semăna mai mult cu 
Brandon decât cu tatăl său. Nimeni nu o numeşte trădătoare pe 
doamna de Winterfell în prezenţa mea, Lord Rickard. Când i se 
adresă lui Catelyn, glasul i se înmuie: Dacă mi-aş putea dori ca 
Regicidul să se întoarcă în lanţuri, aş face-o. L-ai eliberat fără 
ştirea sau consimţământul meu... dar ştiu că ai făcut-o din 
dragoste pentru Arya şi Sansa, şi din durere pentru Bran şi 
Rickon. Am învăţat că dragostea nu e întotdeauna /înțe/eaptă. 
Poate să ne conducă la o mare nebunie, dar ne urmăm inima... 
oriunde ne-ar duce. Nu-i aşa, mamă? 

Oare asta am făcut eu? 

— Dacă inima m-a dus la nesăbuinţă, mi-aş repara bucuroasă 
greşeala cum aş putea mai bine, în faţa Lordului Karstark şi a ta. 

Chipul Lordului Rickard era neclintit. 

— Reparațiile tale îi vor încălzi pe Torrhen şi pe Eddard în 

mormintele reci în care i-a îngropat Regicidul? Îşi făcu loc printre 
Marelejon şi Maege Mormont şi părăsi sala. 

Robb nu făcu nici un gest ca să-l reţină. 

— lartă-l, mamă. 

— Dacă mă vei ierta şi tu. 

— Te-am iertat. Ştiu ce înseamnă să iubeşti cu atâta putere 
încât să nu te gândeşti la nimic altceva. 

Catelyn îşi plecă creştetul. 

— iți mulţumesc. Măcar pe acest copil nu l-am pierdut. 

— Trebuie să vorbim, continuă Robb. Tu şi unchii mei. Despre 
asta şi... altele. Intendent, anunţă sfârşitul. 

Utherydes Wayn lovi cu toiagul în podea şi vesti retragerea, 
iar lorzii riverani şi cei nordici se îndreptară cu toţii către uşi. 
Abia atunci îşi dădu seama Catelyn ce anume lipsea. Lupul. Lupul 
nu e aici. Unde e Vânt Cenuşiu? Ştia că lupul străvechi se 
întorsese cu Robb, auzise câinii, dar nu era în sală, nu se afla 
lângă fiul ei, unde-i era locul. 

Dar înainte să se gândească măcar să-l întrebe pe Robb, se 
pomeni înconjurată de un cerc de binevoitori. Lady Mormont îi 
luă mâna şi spuse: 

— Doamna mea, dacă Cersei Lannister mi-ar fi luat două 
dintre fiice, aş fi făcut la fel. 

Marelejon, care nu ţinea la etichetă, o ridică, strivindu-i braţele 
cu mâinile-i imense şi păroase: 

— Puiul tău de lup l-a muşcat o dată pe Regicid, ar face-o din 
nou, dacă ar fi nevoie. 

Galbart Glover şi Lordul Jason Mallister erau mai reci, iar Jonos 
Bracken aproape glacial, dar cuvintele lor erau destul de 
curtenitoare. Fratele ei fu ultimul care se apropie de ea. 

— Mă rog şi eu pentru fetele tale, Cat. Sper că nu te îndoieşti 
de asta. 

— Bineînţeles că nu. Il sărută. Te iubesc pentru asta. 

Când nu mai rămase nimic de spus, Sala Mare a Riverrunului 
era aproape goală, doar cu Robb, cei trei Tully şi cei şase străini 
pe care Catelyn nu ştia de unde să-i ia. li privi curioasă. 

— Doamna mea, domnilor, sunteţi nou-veniţi alături de cauza 
fiului meu? 

— Nou-veniţi, spuse tânărul cavaler, cel cu scoicile, dar aprig 
ne e curajul şi neclintită loialitatea, după cum nădăjduiesc că vă 
vom dovedi, doamnă. 

Robb avea un aer stânjenit. 

— Mamă, zise el, dă-mi voie să ţi-o prezint pe Lady Sybell, 
soţia Lordului Gawen Westerling al Cragului. Femeia mai 
vârstnică se apropie, cu o mină solemnă. Soţul ei a fost unul 
dintre cei pe care i-am luat ostatici în Pădurea Şoaptelor. 

Westerling, da, gândi Catelyn. Pe blazonul lor sunt şapte scoici 
albe pe fond nisipiu. O casă mică, jurată Lannisterilor. 

Robb le făcu semn celorlalţi străini să se apropie, fiecare pe 
rând. 

— Ser Rolph Spicer, fratele Doamnei Sybell. A fost castelan la 
Crag când l-am capturat. Cavalerul piperniţelor îşi înclină capul. 
îndesat, cu nasul spart şi barba retezată scurt, bărbatul părea 
destul de îndrăzneţ. Copiii Lordului Gawen şi ai Doamnei Sybell. 
Ser Raynald Westerling. Cavalerul scoicilor zâmbi sub mustaţa-i 
stufoasă. Tânăr, uscăţiv, grosolan, avea dinţi sănătoşi şi o chică 
deasă de păr castaniu. Elenya. Fetiţa făcu o scurtă plecăciune. 
Rollam Westerling, scutierul meu. Băiatul dădu să îngenuncheze, 
observă că nimeni altcineva nu îngenunchea şi făcu, în schimb, o 
plecăciune. 

— Onoarea e de partea mea, spuse Catelyn. Oare a reuşit 
Robb să câştige loialitatea Cragului? Dacă aşa stăteau lucrurile, 
nu era de mirare că clanul Westerling era alături de el. Casterly 
Rock nu trecea uşor cu vederea asemenea trădări, de când 
Tywin Lannister ajunsese la vârsta potrivită să poată merge la 
război... 

Fecioara se apropie ultima şi cu multă sfială. Robb îi luă mâna. 

— Mamă, spuse el, am marea onoare să ţi-o prezint pe Lady 
Jeyne Westerling, fiica cea mare a Lordului Gawen şi... ah... soţia 
mea. 

Primul gând care îi trecu prin minte lui Catelyn a fost: Wu, nu 
se poate, eşti doar un copil. 

Cel de-al doilea: Și, în plus, te-ai făgăduit alteia. 

lar cel de-al treilea gând: Mamă, ai milă; Robb, ce-ai făcut? 

Abia apoi veni întârziata amintire: Wesăbuințe făcute din 
dragoste! M-a prins cu abilitate, ca pe un iepure în cursă. Se pare 
că l-am iertat deja. Cu supărarea ei se amesteca şi o admiraţie 
îndurerată; scena fusese pregătită cu o iscusinţă de maestru 
păpuşar... sau de rege. 

— Am o nouă fiică, spuse ea, mai rece decât avusese de gând. 
O sărută pe fata înspăimântată pe ambii obraji. Fii bine-venită în 
castelul şi în inimile noastre. j 

— Mulţumesc, doamna mea. li voi fi lui Robb o soţie bună şi 

devotată, jur. Şi o regină pe cât de înţeleaptă îmi stă în puteri. 

Regină. Da, fetița asta drăgălaşă este regină. Să nu uit asta. 
Era frumoasă, fără îndoială, cu buclele-i castanii, faţa în formă de 
inimă şi zâmbetul acela sfios. Uscăţivă, dar cu şolduri bine 
conturate, observă Catelyn. Cel puțin ar trebui să poată naşte cu 
uşurinţă copii. 

Lady Sybell interveni, înainte să mai continue discuţiile. 

— Suntem onoraţi că ne-am unit cu Casa Stark, doamna mea, 
dar în acelaşi timp, suntem foarte osteniţi. Am venit cale lungă, 
într-un timp foarte scurt. Ne putem retrage în camerele noastre, 
ca să poţi tăifăsui cu fiul tău? 

— Ar fi cel mai bine. Robb o sărută pe Jeyne. Intendentul vă va 
găsi camere potrivite. 

— Vă duc eu la el, se oferi SerEdmure Tully. 

— Eşti foarte amabil, spuse Lady Sybell. 

— Trebuie să plec şi eu? întrebă Rollam, băiatul. Sunt scutierul 
tău. 

Robb râse. 

— Dar n-am nevoie de scutier chiar acum. 

— Oh. 

— Înălţimea Sa s-a descurcat timp de şaisprezece ani şi fără 
tine, Rollam, zise Ser Raynald, cavalerul scoicilor. Cred că va mai 
supravieţui câteva ore. Luându-şi hotărât frăţiorul de mână, îl 
conduse afară din încăpere. 

— Soţia ta este încântătoare, spuse Catelyn când rămaseră 
singuri, iar familia Westerling pare vrednică... numai că Lordul 
Gawen e omul lui Tywin Lannister, nu-i aşa? 

— Da. Jason Mallister l-a capturat în Pădurea Şoaptelor şi îl 
ţine de atunci la Garda Mării, pentru răscumpărare. Desigur, 
acum îl voi elibera, deşi s-ar putea să nu dorească să mi se 
alăture. Mă tem că ne-am căsătorit fără consimţământul lui, iar 
căsătoria asta îl pune în mare primejdie. Cragul nu e puternic. 
Din dragoste pentru mine, Jeyne ar putea pierde totul. 

— lar tu, zise Catelyn cu blândeţe, i-ai pierdut pe Freyi. 

Tresărirea lui spunea totul. Catelyn înţelegea acum glasurile 
furioase, de ce Perwyn Frey şi Martyn Rivers plecaseră atât de 
grăbiţi, făcând flamura lui Robb una cu pământul. 

— Indrăznesc să te întreb câte săbii vin cu mireasa ta, Robb? 

— Cincizeci. O duzină de cavaleri. Glasul îi era mohorât, şi 
avea şi de ce. Când se încheiase contractul de căsătorie, la 
Gemeni, bătrânul Lord Walder Frey îl însoţise pe Robb cu o mie 

de cavaleri călare şi aproape trei mii de pedeştri. 

— Jeyne e pe cât de frumoasă pe atât de ageră. Şi blândă, pe 
deasupra. Are o inimă nobilă. 

De săbii ai tu nevoie, nu de inimi nobile. Cum ai putut face 
asta, Robb? Cum ai putut fi atât de nechibzuit, atât de prost? 
Cum ai putut fi atât de... atât de foarte... tânăr? Dar reproşurile 
nu-şi aveau rostul aici. Nu spuse decât: 

— Povesteşte-mi cum s-a întâmplat. 

— Eu i-am luat castelul, iar ea mi-a luat inima. Robb zâmbi. 
Cragul era slab păzit, aşa că l-am luat cu asalt într-o noapte. 
Walder cel Negru şi Miculjon au condus grupuri de asalt peste 
ziduri, în timp ce eu spărgeam poarta principală cu un berbece. 
M-am ales cu o săgeată în braţ chiar înainte ca Ser Rolph să ne 
predea castelul. Rana a părut un fleac la început, dar a puroiat. 
Jeyne a cerut să fiu dus în propriul ei pat şi m-a îngrijit până ce 
mi-a trecut fierbinţeala. Şi era cu mine când Marelejon mi-a adus 
vestea despre... despre Winterfell. Bran şi Rickon. In noaptea 
aceea, ea... ea mi-a adus alinare, mamă. 

Lui Catelyn nu trebuia să i se spună ce fel de alinare îi adusese 
Jeyne Westerling fiului ei. 

— Şi ai luat-o de soţie în ziua următoare. 

Robb o privi în ochi, mândru şi nefericit în acelaşi timp. 

— A fost singurul lucru onorabil pe care-l puteam face. E 
blândă şi dulce, mamă, îmi va fi o soţie bună. 

— Poate. Dar asta nu-l va aduce pe Lordul Frey la sentimente 
mai bune. 

— Ştiu, răspunse îndurerat fiul ei. Am stricat totul, în afară de 
bătălii, nu-i aşa? Credeam că bătăliile vor fi partea cea mai grea, 
dar... de ţi-aş fi dat ascultare şi l-aş fi ţinut pe Theon ostatic, aş 
stăpâni nordul şi acum, iar Bran şi Rickon s-ar afla la Winterfell, 
vii şi nevătămaţi. 

— Poate. Sau poate că nu. Poate că şi aşa Lordul Balon ar fi 
riscat un război. Ultima oară când a încercat să pună mâna pe o 
coroană, l-a costat doi fii. Poate că i s-ar fi părut un chilipir să 
piardă doar unul de data asta. li atinse braţul. Ce s-a întâmplat 
cu Freyii după ce v-aţi căsătorit? 

Robb clătină din cap. 

— Cu Ser Stevron poate că aş fi reuşit să cad la pace, dar Ser 
Ryman e prost ca noaptea, iar Walder cel Negru... omul ăla nu 
şi-a căpătat numele pentru culoarea bărbii, te asigur. A mers atât 
de departe, încât a spus că surorile lui nu vor fi dispuse să se 

mărite cu un văduv. Aş fi fost în stare să-l omor pentru asta, 
dacă Jeyne nu m-ar fi implorat să am milă. 

— Ai adus Casei Frey o gravă insultă, Robb. 

— Nici prin gând nu mi-a trecut. Ser Stevron şi-a dat viaţa 
pentru mine, iar Olyvar a fost cel mai credincios scutier pe care 
şi l-ar fi putut dori orice rege. A cerut să rămână cu mine, dar Ser 
Ryman l-a luat împreună cu ceilalţi. Toată oastea lor. Marelejon 
m-a îndemnat să-i atac... 

— Să te lupti cu ai tăi în mijlocul duşmanilor? S-ar fi zis cu tine. 

— Da. Mă gândeam că am putea aranja alte partide pentru 
fiicele Lordului Walder. Ser Wendel Manderly s-a oferit să ia una, 
iar Marelejon îmi spune că unchii săi vor să se recăsătorească. 
Dacă Lordul Walder e rezonabil... 

— Nu e rezonabil, zise Catelyn. E mândru şi iute la mânie. Ştii 
asta. Voia să fie bunic de rege. Nu-l vei îmbuna oferindu-i doi 
bătrâni tâlhari încărunţiţi şi pe cel de-al doilea fiu al celui mai 
gras bărbat din Cele Şapte Regate. Nu numai că ţi-ai încălcat 
jurământul, dar ai terfelit onoarea Gemenilor, alegând o soţie 
dintr-o casă neînsemnată. 

Robb se zburli la auzul acestor vorbe. 

— Sângele Westerling e mai bun decât al Freyilor. Provin 
dintr-o familie străveche şi descind din Primii Oameni. Regii 
Stâncii se căsătoreau uneori cu fete din familia Westerling, 
înainte de Cucerire, şi a mai existat o Jeyne Westerling care a 
fost regina Maegor, acum trei sute de ani. 

— lar toate acestea nu vor face decât să-i pună sare pe rană 
Lordului Walder. Intotdeauna l-a ros faptul că mai vechile case 
i-au privit pe Frey de sus, ca pe nişte parveniţi. Nu e prima 
insultă pe care a îndurat-o. Jon Arryn nu a fost dispus să-i 
crească nepoţii, iar tatăl meu l-a refuzat când i-a oferit una dintre 
fiicele sale pentru Edmure. Catelyn făcu semn cu capul către 
fratele ei, când acesta li se alătură din nou. 

— Inălţimea Ta, spuse Brynden Peştele Negru, poate ar fi mai 
bine să continuăm discuţia asta în particular. 

— Da. Robb avea un glas obosit. Aş face moarte de om pentru 
o cupă cu vin. In sala de audienţe, cred. 

In timp ce porniră în sus pe scări, Catelyn puse întrebarea care 
o frământa de când intrase în sala mare a castelului: 

— Robb, unde e Vântul Cenuşiu? 

— In curte, cu o halcă de berbec. l-am spus îngrijitorului să-l 
hrănească. 


201 


— Înainte îl ţineai întotdeauna cu tine. 

— Un castel nu e locul potrivit pentru un lup. Devine agitat, ai 
văzut. Mârâie şi dă să muşte. N-ar fi trebuit să-l iau cu mine la 
război. A ucis prea mulţi oameni ca să se mai teamă acum de ei. 
Jeyne e neliniştită în preajma lui, iar pe mama ei o sperie. 

Și iată miezul problemei, gândi Catelyn. 

— E parte din tine, Robb. Să se teamă de el înseamnă să se 
teamă de tine. 

— Nu sunt lup, oricum mi s-ar spune. Robb părea iritat. Vântul 
Cenuşiu a ucis un om la Crag, un altul la Ashemark şi şase sau 
şapte la Oxcross. Dacă ai fi văzut... 

— Am văzut lupul lui Bran sfârtecând beregata unui om la 
Winterfell, zise ea cu asprime, şi pentru asta l-am iubit. 

— Asta e altceva. Omul de la Crag era un cavaler pe care 
Jeyne îl cunoştea de o viaţă. N-o poţi învinui că se teme. Vântul 
Cenuşiu nu-l place nici pe unchiul ei. Işi arată colții ori de câte ori 
Ser Rolph se apropie de el. 

Catelyn fu străbătută de un fior. 

— Alungă-l pe Ser Rolph. Numaidecăt. 

— Unde? Inapoi la Crag, ca Lannisterii să aibă ocazia să-i 
înalțe capul într-o ţeapă? Jeyne îl iubeşte. E unchiul ei şi, în plus, 
un cavaler fără cusur. Am nevoie de mai mulţi oameni ca Rolph 
Spicer, nu de mai puţini. N-am să-l izgonesc doar fiindcă lupului 
meu nu pare să-i placă felul cum miroase. 

— Robb. Catelyn se opri şi îl prinse de braţ. Cândva ţi-am spus 
să-l ţii pe Theon Greyjoy aproape şi nu m-ai ascultat. Ascultă-mă 
de data aceasta. Scapă de omul ăsta. Nu spun că trebuie să-l 
izgoneşti. Găseşte o misiune care cere un om curajos, o sarcină 
onorabilă, n-are importanţă ce... dar nu-/ ține lângă tine. 

Robb se încruntă. 

— Ar trebui să-l pun pe Vânt Cenuşiu să-mi adulmece toţi 
cavalerii? S-ar putea să mai fie şi alţii al căror miros să nu-i fie pe 
plac. 

— Orice om care nu e pe placul Vântului Cenuşiu e un om pe 
care nu-l vreau în preajma ta. Lupii aceştia sunt mai mult decât 
lupi, Robb. Trebuie să ştii asta. Cred că zeii ni i-au trimis. Zeii 
tatălui tău, vechii zei ai nordului. Cinci pui de lup, Robb, cinci 
pentru cinci copii Stark. 

— Şase, zise Robb. A fost un lup şi pentru Jon. Eu i-am găsit, ai 
uitat? Ştiu câţi au fost şi de unde au venit. Şi eu gândeam ca 
tine, că lupii sunt străjerii noştri, protectorii noştri, până când... 

— Până când?... îl îmboldi ea. Gura lui Robb se crispa. 

— ... până când am aflat că Theon i-a ucis pe Bran şi Rickon. 
Lupii nu le-au fost de ajutor. Nu mai sunt copil, mamă. Sunt rege 
şi mă pot apăra singur. Oftă. Voi găsi o sarcină pentru Ser Rolph, 
un pretext oarecare ca să-l îndepărtez. Nu din cauza mirosului 
său, ci ca să te liniştesc. Ai suferit destul. 

Uşurată, Catelyn îl sărută uşor pe obraz, înainte ca restul 
celorlalţi să se ivească pe după cotul scării şi, pentru o clipă, 
Robb fu din nou băiatul ei, nu regele ei. 

Camera personală de audienţe a Lordului Hoster era o 
încăpere mică, deasupra Sălii Mari, mai potrivită pentru discuţii 
intime. Robb se aşeză pe jilţ, îşi scoase coroana şi o aşeză pe 
podea, lângă el, în timp ce Catelyn sună după vin. Edmure îi 
împuia capul unchiului său cu întreaga poveste a bătăliei de la 
Moara de Piatră. Abia după ce servitorii veniră şi plecară, Peştele 
Negru îşi drese glasul şi spuse: 

— Cred c-am auzit cu toţii destul din lăudăroşeniile tale, 
nepoate. 

Edmure fu luat prin surprindere. 

— Lăudăroşenii? Ce vrei să spui? j 

— Vreau să spun, zise Peştele Negru, că datorezi Inălțimii Sale 
mulţumiri pentru îngăduinţă. A jucat rolul acela în Sala Mare doar 
ca să nu te umilească în faţa oamenilor tăi. De-aș fi fost în locul 
lui, te-aş fi luat la refec pentru nerozia ta, în loc să ridic în slăvi 
nebunia asta cu vadurile. 

— Oameni destoinici au murit ca să apere acele vaduri, 
unchiule. 

Edmure părea contrariat. 

— Ce, nimeni nu poate să aibă victorii în afară de Tânărul Lup? 
Ţi-am furat gloria, Robb? 

— Inălțimea Ta, îl corectă Robb, glacial. M-ai acceptat ca rege, 
unchiule. Sau ai uitat şi asta? 

Peştele Negru spuse: 

— Ţi s-a poruncit să aperi Riverrunul, Edmure, nimic mai mult. 

— Am apărat Riverrunul şi, în plus, am umplut de sânge nasul 
Lordului Tywin... 

— Într-adevăr, replică Robb. Dar un război nu se câştigă cu un 
nas spart, nu-i aşa? Ţi-a trecut vreodată prin minte să te întrebi 
de ce am rămas în vest atâta vreme după Oxcross? Ştiai că nu 
am destui oameni ca să atac Lannisportul sau Casterly Rock. 

— Păi... mai erau şi alte castele... aur, vite... 

— Crezi că noi am rămas acolo pentru jafuri? Lui Robb nu-i 
venea să-şi creadă urechilor. Unchiule, voiam ca Lordul Tywin să 
vină spre vest. 

— Eram cu toţii călări, zise Ser Brynden. Oastea Lannisterilor 
era în cea mai mare parte pe jos. Intenţionam să-l hăituim pe 
Lordul Tywin de colo-colo pe coastă, pe urmă să ne furişăm în 
spatele lui, să luăm o poziţie defensivă puternică pe drumul 
aurului, într-un loc găsit de cercetaşii mei unde terenul ne-ar fi 
favorizat. Dacă ne-ar fi atacat acolo, ar fi plătit un preţ amarnic. 
De nu, ar fi fost prins în cursă la vest, la o sută de leghe de locul 
în care ar fi trebuit să fie. In tot acest timp ne-am fi dus traiul din 
roadele pământului său, în loc ca el să trăiască din roadele 
pământului nostru. 

— Lordul Stannis era cât pe ce să atace Debarcaderul Regelui, 
zise Robb. Poate ne-ar fi scăpat de Joffrey, de regină, de 
Pezevenghi dintr-o singură, sângeroasă lovitură. Apoi poate am fi 
reuşit să încheiem o pace. 

Edmure se uită de la unchi la nepot. 

— Nu mi-aţi spus niciodată. 

— Ti-am spus să aperi Riverrunul, zise Robb. Care parte din 
porunca asta n-ai priceput-o? 

— Când l-ai oprit pe Lordul Tywin la Furca Roşie, zise Peştele 
Negru, l-ai întârziat tocmai îndeajuns cât să ajungă la el călăreţii 
care veneau de la Podul Amar şi să-i spună ce se întâmpla la est. 
Lordul Tywin şi-a întors oastea îndată, unindu-şi forţele cu 
Matthis Rowan şi Randyll Tarly, lângă izvoarele Apei Negre, şi s-a 
îndreptat în marş forţat către Cascada Saltimbancului, unde i-a 
găsit pe Mance Tyrell şi pe doi dintre fiii săi aşteptând, cu o oaste 
uriaşă şi o flotă de corăbii cu pânze. Au plutit în josul râului, au 
debarcat la o jumătate de zi de mers călare de oraş şi l-au atacat 
pe Stannis din spate. 

Catelyn îşi amintea curtea Regelui Renly, aşa cum o văzuse la 
Podul Amar. O mie de trandafiri aurii fâlfâind în vânt. Zâmbetul 
sfios al Reginei Margaery şi vorbele-i blânde, fratele ei, Cavalerul 
Florilor, cu tâmplele însângerate. Dacă a trebuit să cazi în brațele 
unei femei, fiul meu, de ce n-au putut să fie ale lui Margaery 
Tyrell? Bogăția şi puterea Highgardenului ar fi cântărit greu în 
luptele ce aveau să vină. Și, poate, Vântului Cenuşiu i-ar fi plăcut 
mirosul ei. 

Edmure avea un aer năpăstuit. 

— N-am vrut niciodată să... niciodată. Robb, trebuie să mă laşi 

să-mi răscumpăr greşeala. Voi fi în fruntea următoarei bătălii. 

Ca să-ți răscumperi greşeala, frățioare, sau de dragul gloriei? 
se întrebă Catelyn. 

— Următoarea bătălie, spuse Robb. Ei, bine, asta se va 
întâmpla destul de curând. Odată Joffrey căsătorit, Lannisterii mă 
vor ataca din nou, nu mă îndoiesc, iar de data asta Tyrellii vor fi 
alături de ei. Şi s-ar putea să fiu nevoit să-i înfrunt şi pe Freyi, 
dacă va fi după voia lui Walder cel Negru... 

— Atâta vreme cât Theon Greyjoy stă pe tronul tatălui nostru, 
cu mâinile mânjite de sângele fraţilor tăi, aceşti alţi duşmani 
trebuie să mai aştepte, îi spuse Catelyn fiului ei. Datoria ta dintâi 
e să-ţi aperi neamul, să recucereşti Winterfellul şi să-l atârni pe 
Theon într-o colivie pentru ciori, să moară încet. Sau, de nu, lasă 
coroana aceea deoparte pentru vecie, Robb, căci oamenii vor şti 
că nu eşti nicidecum un rege adevărat. 

După felul cum o privi, Catelyn îşi dădu seama că trecuse 
multă vreme de când cineva îndrăznise să-i vorbească lui Robb 
atât de direct. 

— Când am aflat că Winterfellul a căzut, am vrut să mă duc 
îndată la nord, spuse el, uşor defensiv. Voiam să-i eliberez pe 
Bran şi Rickon, dar am crezut... niciodată nu mi-am închipuit că 
Theon ar fi în stare să le facă vreun rău, sincer. Dacă mi-ar fi 
trecut prin minte... 

— E prea târziu pentru dacă şi parcă, îl întrerupse Catelyn. Nu 
ne mai rămâne decât răzbunarea. 

— Ultimele veşti pe care le avem de la nord ne spun că Ser 
Rodrik a înfrânt o oaste a oamenilor de fier lângă Castelul lui 
Torrhen şi adună trupe la Casterly Rock ca să recucerească 
Winterfellul, spuse Robb. Poate că a şi făcut-o deja. N-am mai 
auzit nimic de multă vreme. Şi ce se întâmplă cu Tridentul, dacă 
eu mă îndrept spre nord? Nu le pot cere lorzilor riverani să-şi 
abandoneze propriul neam. 

— Nu, spuse Catelyn. Lasă-i să-i păzească pe ai lor şi recâştigă 
nordul cu oameni ai nordului. 

— Cum să-i aduci pe oamenii nordului la nord? o întrebă 
fratele ei, Edmure. Oamenii nordului stăpânesc marea apusului. 
Casa Greyjoy e stăpână şi peste Moat Cailin. Nici o armată n-a 
luat până acum Moat Cailin. Chiar şi să mărşăluieşti împotriva lui 
e o nebunie. Am putea fi prinşi în cursă pe drum, cu oamenii de 
fier în faţa noastră şi Freyii furioşi în spate. 

— Trebuie să-i recâştigăm pe Freyi de partea noastră, zise 

Robb. Cu ei, încă avem o şansă de izbândă, oricât de mică. Fără 
ei, nu văd nici o speranţă. Sunt dispus să-i dau Lordului Walder 
orice va cere... scuze, onoruri, pământuri, aur... trebuie să existe 
ceva care să-i domolească mândria... 

— Nu ceva, zise Catelyn. Cineva. 


JON 


— i se par destul de mari? Fulgii de nea se aşezau ca nişte 
pistrui pe faţa largă a lui Tormund, topindu-i-se în păr şi în barbă. 

Uriaşii se legănau încet pe spinarea mamuţilor, trecând călare, 
doi câte doi. Calul de luptă al lui Jon se feri, înfricoşat de o 
asemenea ciudăţenie, dar era greu de spus dacă mamuţii sau 
călăreţii lor erau cei care îl speriaseră. Până şi Nălucă făcu un 
pas înapoi, dezvelindu-şi colții, cu un mârâit înfundat. Lupul 
străvechi era mare, dar mamuţii îl întreceau de departe şi erau 
cu duiumul. 

Jon luă calul de căpăstru şi-l ţinu nemişcat, ca să poată 
număra uriaşii ivindu-se prin zăpada viscolită şi ceţurile palide 
care se învârtejeau de-a lungul Apei Laptelui. Trecuse bine de 
cincizeci când Tormund spuse ceva şi Jon pierdu şirul. Trebuie că 
sunt sute. Indiferent câţi trecuseră, parcă nu mai conteneau să 
vină. 

In poveştile Bătrânei Nan, uriaşii erau oameni neobişnuit de 
mari care trăiau în castele colosale, se luptau cu săbii imense şi 
umblau de colo-colo în cizme în care un băiat s-ar putea 
ascunde. Aceştia erau altfel, mai asemănători cu urşii decât cu 
oamenii şi la fel de păroşi ca mamuţii pe care-i călăreau. 
Văzându-i aşezaţi, era greu să-ţi dai seama cât de mari erau de 
fapt. /nalti de trei metri, poate, sau patru, gândi Jon. Poate cinci, 
dar nu mai înalți. Piepturile bombate ar fi putut trece drept ale 
unor oameni, dar braţele lor atârnau prea jos, iar umerii păreau 
de două ori mai largi decât talia. Aveau picioarele mai scurte 
decât braţele, însă foarte groase şi nu purtau nici un fel de 
încălțări. Labele picioarelor - apariţii lătăreţe, aspre, bătătorite şi 
negre. În absenţa gâtului, barba le ţâşnea dintre omoplaţi, iar 
feţele lor erau turtite şi grosolane. Ochii de şobolan, nu mai mari 
decât nişte mărgele, aproape că se pierdeau între pliurile de 
carne bătucită, dar fojgăiau întruna, adulmecând tot ce vedeau. 

Nu poartă blănuri, îşi dădu el seama. E părul lor. O blană 

lăţoasă le acoperea trupurile, mai deasă sub talie şi mai rară 
deasupra. Dinspre ei se răspândea o duhoare sufocantă, dar 
poate că venea de la mamuţi. Si /oramun suflă din Cornul lernii şi 
trezi uriaşii din pământ. Căută din priviri săbiile mari, lungi de 
trei metri, dar văzu numai ciomege. Majoritatea erau pur şi 
simplu crengile copacilor uscați, unele târând încă după ele 
ramuri desfrunzite. Câteva aveau un fel de gheme legate la 
capăt, formând ghioage uriaşe. Cântecul nu spune dacă sunetul 
cornului i-a adormit. 

Unul dintre uriaşii care veneau năvalnic spre ei părea mai 
vârstnic decât ceilalţi. Avea blana cenuşie cu dungi albe, iar 
mamutul pe care îl călărea, mai mare decât oricare dintre 
mamuţii celorlalţi, era, de asemenea, gri cu alb. Tormund îi strigă 
ceva în trecere, cuvinte horcăite, într-o limbă pe care Jon nu o 
înţelese. Buzele uriaşului se desfăcură, dezvelind o gură plină de 
dinţi imenşi, laţi, şi scoțând un sunet, jumătate râgâit, jumătate 
huruit. După o clipă, Jon îşi dădu seama că uriaşul râdea. 
Mamutul îşi întoarse capul masiv pentru a le arunca o privire 
fugară celor doi, trecându-şi un colţ uriaş peste capul lui Jon în 
timp ce bestia înainta, lăsând urme gigantice în noroiul moale şi 
zăpada proaspătă de la malul râului. Uriaşul strigă şi el ceva în 
aceeaşi limbă aspră pe care o folosise Tormund. 

— Era regele lor? întrebă Jon. 

— Uriaşii n-au regi, după cum n-au nici mamuţii, nici urşii 
polari şi nici balenele gigantice din marea cenușie. Acela era Mag 
Mar Tun Doh Weg. Mag cel Puternic. Poţi să îngenunchezi în faţa 
lui, dacă pofteşti, nu se supără. Ştiu că genunchii tăi de om 
îngenuncheat ard de dorul unui rege în faţa căruia să se plece. 
Dar ai grijă să nu te calce în picioare. Uriaşii au ochii slabi şi s-ar 
putea să nu observe o cioară mică, hăt, departe, la picioarele lor. 

— Ce i-ai spus? Ai vorbit în Limba Veche? 

— Da. L-am întrebat dacă e tatăl lui cel pe care-l călăreşte; 
seamănă atât de mult, numai că miroase mai bine. 

— lar el ce ţi-a spus? 

Tormund Thunderfist căscă gura într-un zâmbet ştirb. 

— M-a întrebat dacă cea de colo, care vine călare în spatele 
meu, cu obrajii roz şi netezi, e fiica mea. Sălbaticul îşi scutură 
zăpada de pe braţ şi îşi întoarse calul. S-ar putea să nu mai fi 
văzut niciodată un bărbat fără barbă. Haide, pornim înapoi. 
Mance e cu o falcă-n cer şi una-n pământ când nu mă găseşte la 
locul obişnuit. 

Jon se întoarse şi îl urmă pe Tormund către capătul coloanei, 
cu mantia nouă atârnându-i greu pe umeri. Era făcută din blană 
nespălată de oaie, purtată cu lâna pe dinăuntru, aşa cum îi 
sugeraseră sălbaticii. II apăra destul de bine de zăpadă, iar 
noaptea era plăcută şi caldă, dar Jon îşi păstrase şi mantia 
neagră, împăturită sub şa. 

— E adevărat că ai ucis cândva un uriaş? îl întrebă pe 
Tormund, în timp ce mergeau. Nălucă sălta pe tăcute în spatele 
lor, lăsând urme în zăpada proaspătă. 

— Păi, de ce te-ai îndoi de un om puternic ca mine? Era iarnă 
şi eram un băieţandru, prost ca toţi băieţii. Am mers prea 
departe, calul mi-a murit şi pe urmă m-a prins o furtună. O 
furtună adevărată, nu un vânticel ca ăsta. Ha! Ştiam c-aş putea 
muri îngheţat înainte să se oprească. Aşa că am găsit o uriaşă 
adormită, i-am spintecat pântecele şi m-am ghemuit înăuntru. 
Mi-a ţinut de cald destul, o, da, dar duhoarea aproape că m-a 
răpus. Partea cea mai rea a fost că la venirea primăverii s-a trezit 
şi m-a luat drept pruncul ei. M-a alăptat trei luni întregi până să 
pot scăpa. Ha! Dar uneori mi-e dor de laptele uriaşei. 

— Dacă te-a hrănit, înseamnă că n-ai omorât-o. 

— Nu, dar vezi să nu te apuci să dai din gură. Tormund 
Năpasta Uriaşilor sună mai bine decât Tormund Ţâncul Uriaşilor, 
şi ăsta e purul adevăr. 

— Şi cum ai ajuns la celelalte nume ale tale? întrebă Jon. 
Mance ţi-a zis Cornistul, nu-i aşa? Regele-Mied de la Castelul 
Afurisit şi Bărbatul Ursoaicelor şi Tatăl Oştirilor. Despre suflatul 
din corn voia să audă în special, dar nu îndrăznea să-l întrebe 
direct. Şi Joramun suflă din Cornul lernii şi trezi uriaşii din 
pământ. Oare de acolo veniseră, ei şi mamuţii lor? Oare Mance 
Rayder găsise Cornul lui Joramun şi i-l dăduse lui Tormund Pumn 
de Tunet să sufle în el? 

— Toate ciorile sunt atât de curioase? întrebă Tormund. Ei, 
bine, iată o poveste pentru tine. Era într-o altă iarnă, mai 
friguroasă chiar decât cea pe care o petrecusem în burta uriaşei, 
şi ningea zi şi noapte, cu fulgi mari cât ţeasta ta, nu cu fulguleţi 
din ăştia. Ninsese atât de tare, încât jumătate din sat era 
îngropat. Mă aflam în Castelul Arămiu, doar cu un poloboc de 
mied să-mi ţină de urât şi nimic altceva de făcut decât să-l beau. 
Cu cât beam mai mult, cu atât mă gândeam mai abitir la femeia 
care locuia în apropiere, o femeie voinică, cu cei mai mari sâni 
pe care i-ai văzut vreodată. Era îndărătnică femeia, dar, oh, ştia 

să fie şi caldă, şi în toiul iernii un bărbat are nevoie de căldură. 

Cu cât beam mai mult, cu atât mai mult mă gândeam la ea, şi 
cu cât mă gândeam mai mult la ea, cu atât mi se întărea mai 
mult mădularul, până când n-am mai putut suporta. Neghiob 
cum eram, m-am încotoşmănat în blănuri din cap până-n 
picioare, mi-am înfăşurat un ghem de lână peste faţă şi am 
pornit s-o caut. Ninsoarea cădea atât de tare, încât m-am răsucit 
de vreo două ori, iar vântul bătea direct prin mine, 
îngheţându-mi oasele, dar în cele din urmă am ajuns la ea, aşa 
înfofolit cum eram. 

Femeia era iute la mânie şi s-a împotrivit din răsputeri când 
am pus mâna pe ea. Tot ce am putut să fac a fost s-o duc pe sus 
acasă şi s-o dezbrac de blănurile alea, dar când am reuşit, a fost 
chiar mai fierbinte decât îmi aminteam - şi mai petrecusem 
cândva clipe plăcute împreună - iar pe urmă am adormit. A doua 
zi dimineaţă, când m-am trezit, ninsoarea se oprise şi soarele 
strălucea, dar nu eram în stare să mă bucur de vremea 
frumoasă. Din cap până-n picioare eram sfârtecat şi zdrobit, cu 
jumătate din membru muşcat, iar acolo, pe podea, zăcea o blană 
de ursoaică. Şi curând după aceea oamenii liberi povesteau de- 
spre o ursoaică golaşă care colinda prin pădure, cu doi pui 
ciudaţi după ea. Ha! Se lovi peste coapsa cărnoasă. Aş vrea s-o 
mai pot găsi. Era bună de tăvăleală ursoaica aia. Cu nici o femeie 
n-am avut vreodată o asemenea trântă, nici fii aşa de puternici. 

— Ce ai putea să faci dacă ai găsi-o într-adevăr? întrebă Jon. 
Ziceai că ţi-a muşcat jumătate din mădular. 

— O jumătate. Şi mădularul meu pe jumătate e de două ori 
mai lung decât mădularul oricărui alt bărbat. Tormund mărâi. Cât 
despre tine... e adevărat că ţi-au tăiat bărbăţia când te-au luat la 
Zid? 

— Nu, răspunse Jon, ofensat. 

— Eu cred că trebuie să fie adevărat. Altfel ce motiv ai avea 
s-o refuzi pe Ygritte? Nici măcar nu ţi s-ar împotrivi, aş zice. Fata 
te vrea, mie mi-e destul de limpede. 

Prea al naibii de limpede, gândi Jon, ţi se pare că jumătate din 
coloană a observat. Cercetă zăpada care cădea, ca Tormund să 
nu-l vadă roşind. Sunt un bărbat al Rondului de Noapte, îşi 
reaminti. Atunci, de ce se simţea ca o fecioară sfielnică? 

lşi petrecea aproape toate zilele în compania Ygrittei. Şi 
aproape toate nopţile. Mance Rayder nu fusese orb la 
neîncrederea pe care Rattleshirt o arătase faţă de „influenţa 

ciorii”, astfel că, după ce-i dăduse lui Jon noua mantie din blană 
de oaie, sugerase că poate ar vrea să călătorească alături de 
Tormund Năpasta Uriaşilor. Jon se învoise bucuros, iar în ziua 
următoare Ygritte şi Ryk Sabie-Lungă părăsiră grupul lui 
Rattleshirt pentru a i se alătura lui Tormund. 

— Oamenii liberi merg cu cine vor, i-a spus fata, iar noi ne-am 
săturat până peste cap de Sac de Oase. 

In fiecare seară când îşi aşezau tabăra, Ygritte îşi trăgea 
blănurile lângă ale lui, fie că Jon era aşezat lângă foc, fie că era 
departe. O dată, se trezise din somn şi o găsise cuibărită lângă 
el, cu braţul peste pieptul lui. A rămas ascultându-i răsuflarea 
multă vreme, încercând să-şi ignore tensiunea dintre picioare. 
Cercetaşii împărțeau adesea blănurile, ca să-şi ţină unul altuia de 
cald, însă bănuia că nu doar căldură căuta Ygritte. După această 
întâmplare, Jon şi-a făcut obiceiul de a se folosi de Nălucă pentru 
a o ţine pe Ygritte la distanţă. Bătrâna Nan obişnuia să spună 
poveşti despre cavaleri şi domniţele lor care dormeau în acelaşi 
pat, cu o sabie între ei, de dragul virtuţii, dar Jon bănuia că era 
singura dată când un lup străvechi lua locul sabiei. 

Chiar şi după aceea, Ygritte stărui. Cu două zile în urmă, Jon 
făcuse greşeala de a-şi dori apă fierbinte pentru baie. 

— Rece e mai bună, i-a spus ea neîntârziat, dacă ai pe cineva 
care să te încălzească după aceea. Râul n-a îngheţat încă de tot, 
hai, du-te. 

Jon a râs. 

— Ai fi în stare să mă îngheţi. 

— Toate ciorile se tem de furnicături? Puţină gheaţă n-o să te 
omoare. O să sar în apă cu tine, ca să-ţi dovedesc. 

— Şi o să mergem toată ziua cu hainele îngheţate pe noi? s-a 
împotrivit el. 

— Jon Snow, nu ştii nimic. Nu intri în apă îmbrăcat. 

— Nu intru deloc, a zis el hotărât, chiar înainte de a auzi glasul 
lui Tormund Pumn de Tunet răcnind după el (nu-l auzise, dar ce 
mai contează). 

Se părea că sălbaticii o socoteau pe Ygritte o mare frumuseţe 
datorită părului ei; părul roşu era o raritate printre oamenii liberi, 
iar despre cei care îl aveau se spunea că au fost sărutaţi de foc, 
ceea ce însemna noroc. O fi fost norocos părul Ygrittei, şi roşcat, 
cu siguranţă, dar era atât de încâlcit încât lui Jon îi venea s-o 
întrebe dacă şi-l pieptăna doar la schimbarea anotimpurilor. 

Jon ştia că la curtea unui lord Ygritte n-ar fi fost considerată 

niciodată altfel decât o fată oarecare. Avea o faţă rotundă de 
ţărăncuţă, nasul cârn şi dinţi uşor strâmbi, iar ochii îi erau prea 
depărtaţi. Jon observase toate acestea de prima dată când o 
zărise, cu pumnalul la gât. Totuşi, mai târziu, începuse să 
remarce şi alte lucruri. Când zâmbea, dinţii strâmbi treceau 
parcă neobservaţi. Şi poate că ochii îi erau prea depărtaţi, dar 
aveau o culoare frumoasă, gri-albăstruie, şi erau cei mai vioi ochi 
pe care îi văzuse Jon. Uneori cânta cu o voce joasă, aspră, care îl 
stârnea. lar alteori, lângă foc, când stătea cu genunchii la piept, 
cu focul trezind reverberaţii în părul ei roşu şi se uita la el, 
zâmbind... ei, bine, şi asta stârnea unele lucruri. 

Dar era un bărbat al Rondului de Noapte şi făcuse un 
jurământ. Nu-mi voi lua niciodată soție, nu voi stăpâni 
pământuri, nu voi zămisli copii. Rostise cuvintele în faţa 
copacului inimii, în faţa zeilor tatălui său. Nu le putea desface... 
aşa cum nu putea să recunoască motivul repulsiei faţă de 
Tormund Pumn de Tunet, Tată al Urșilor. 

— Îți displace fata? îl întrebă Tormund, în timp ce treceau pe 
lângă alţi douăzeci de mamuţi, ducând în spate, de data aceasta, 
sălbatici pe reazeme înalte de lemn, în loc de uriași. 

— Nu, dar eu... Ce-i pot spune ca să mă creadă? Sunt încă 
prea tânăr ca să mă însor. 

— Să te însori? Tormund râse. Cine a vorbit de aşa ceva? La 
sud, bărbaţii trebuie să se însoare cu toate fetele cu care se 
culcă? 

Jon simţea că roşeşte din nou. 

— Mi-a luat apărarea când Rattleshirt a vrut să mă omoare. Nu 
vreau s-o dezonorez. 

— Acum eşti un bărbat liber, iar Ygritte e o femeie liberă. Ce 
dezonoare e să fiţi împreună? 

— Aş putea s-o las însărcinată. 

— Da. Aş spera. Un flăcău voinic sau o fetiţă drăgălaşă şi plină 
de viaţă, sărutată de foc. Şi ce e rău în asta? 

Pentru o clipă, Jon nu-şi găsi cuvintele. 

— Băiatul... copilul... ar fi un bastard. 

— Şi bastarzii sunt mai neputincioşi decât alţi copii? Mai 
bolnăvicioşi, mai uşor de doborât? 

— Nu, dar... 

— Tu însuţi eşti bastard. lar dacă Ygritte nu va voi să aibă un 
copil, se va duce la o vrăjitoare a pădurii şi va bea o cană cu ceai 
de lună. Tu n-ai ce să te amesteci, după ce plantezi sămânţa. 


211 


— N-am să aduc pe lume un bastard. Tormund îşi scutură 
capul lăţos. 

— Ce proşti sunteţi voi, îngenuncheaţii. De ce ai mai răpit-o pe 
fată, dacă n-o vrei? 

— Răpit-o? Eu n-am... 

— Ba da, zise Tormund. l-ai omorât pe cei doi cu care era şi ai 
luat-o cu tine, cum numeşti tu asta? 

— Am luat-o ostatică. 

— Ai făcut-o să ţi se predea. 

— Da, dar... Tormund, îţi jur, n-am atins-o niciodată. 

— Eşti sigur că nu ţi-au retezat mădularul? Tormund ridică din 
umeri, ca şi cum ar fi spus că nu poate pricepe o asemenea 
nerozie. Ei, bine, acum eşti un om liber, dar dacă n-o vrei pe fată, 
ar fi cel mai bine să-ţi găseşti o ursoaică. Dacă un bărbat nu-şi 
foloseşte mădularul, i se face din ce în ce mai mic, până când, 
într-o zi, vrea să se uşureze şi nu şi-l mai găseşte. 

Jon n-avea nici un răspuns la aşa ceva. Nu era de mirare că 
Cele Şapte Regate îi considerau pe oamenii liberi nu tocmai 
oameni. N-au lege, n-au onoare, nici măcar simplă decentă. Se 
fură la nesfârşit unul pe altul, se împerechează ca nişte animale, 
preferă violul căsătoriei şi umplu lumea de bastarzi. Cu toate 
acestea, începea să ţină la Tormund Năpasta Uriaşilor, aşa 
vântură-lume şi flecar cum era. Şi la Longspear. Şi la Ygritte... 
Nu, nu mă voi gândi la Ygritte. 

Alături de cetele lui Longspear şi Tormund călătoreau şi alţi 
sălbatici, oameni aspri, ca Rattleshirt şi Plângătorul, care nici 
una, nici două, te-ar înjunghia. Era Harma Cap de Câine, un 
butoiaş de femeie cu obrajii ca nişte bucăţi de carne albă, care 
ura câinii şi omora câte unul la fiecare două săptămâni, ca să 
aibă un cap nou pentru stindardul ei, Styr, cel fără urechi, 
Magnarul din Thenn, pe care oamenii lui îl priveau mai mult ca 
pe un zeu decât ca pe un stăpân, Varamyr Şasepiei, un şoricel de 
om care călărea un urs alb, sălbatic, înalt de patru metri când se 
ridica pe labele din spate. Şi oriunde mergeau Varamyr şi ursul 
său, trei lupi şi o pisică-nălucă veneau în urma lor. Jon fusese în 
compania lui doar o dată şi asta fusese suficient. | se făcea părul 
măciucă doar când îl vedea, aşa cum se zbârlise blana de pe 
spatele Nălucii la vederea ursului şi a pisicii aceleia lungi şi 
tărcate. 

Şi mai erau alţii, chiar mai fioroşi decât Varamyr, din nordul 
îndepărtat al pădurii bântuite, din văile ascunse ale Colţilor de 

Gheaţă şi din locuri încă şi mai stranii: oamenii Ţărmului Îngheţat 
care călătoreau în şarete făcute din coji de nucă, trase de câini 
sălbatici, înfricoşătoarele clanuri ale râului îngheţat despre care 
se spunea că se ospătează cu carne de om, oamenii cavernelor, 
cu feţele pictate în albastru, purpuriu şi verde. Jon văzuse cu 
ochii lui Copitaţii tropăind în coloană, cu tălpile goale, tari ca 
pielea fiartă. Snarci sau grumpkini nu văzuse, dar, după cum îl 
ştia pe Tormund, urma să aibă câţiva la cină. 

Jumătate din oastea sălbaticilor trăise toată viaţa fără ca 
măcar să zărească Zidul, din câte îşi dădea Jon seama, iar cei 
mai mulţi nu ştiau o boabă din Limba Comună. Nu avea 
importanţă. Mance Rayder vorbea în Limba Veche, chiar cânta în 
această limbă, trecându-şi degetele peste coardele lăutei şi 
umplând aerul nopţii de o muzică străveche, ciudată. 

Mance petrecuse ani buni adunând imensa oaste greoaie, 
vorbind ici cu mama unui clan, colo cu un magnar, cucerind un 
sat cu vorbe dulci, altul cu un cântec şi un al treilea cu tăişul 
sabiei, făcând pace între Harma Cap de Câine şi Lordul Oaselor, 
între clanul Copitaţilor şi Fugarii Nopţii. Intre oamenii morselor de 
pe Ţărmul Îngheţat şi clanurile canibale ale marilor râuri de 
gheaţă, contopind o sută de pumnale diferite într-o singură suliță 
îndreptată către inima Celor Şapte Regate. Nu avea nici coroană, 
nici sceptru, nici veşminte de mătase şi catifea, dar lui Jon îi era 
limpede că Mance Rayder era rege mai mult decât doar cu 
numele. 

Jon se alăturase sălbaticilor la porunca lui Qhorin Halfhand: 
Mergi cu ei, mănâncă împreună cu ei, luptă alături de ei, îi 
spusese  cercetaşul în noaptea dinaintea morţii sale. și; 
urmăreşte. Dar, cu toată atenţia cu care îi urmărise, nu aflase 
mai nimic. Halfhand bănuise că sălbaticii au pornit spre tărâmul 
sumbru şi pustiu al Colţilor de Gheaţă, în căutarea unei arme, a 
unei puteri, a unei vrăji cumplite cu ajutorul căreia să zdrobească 
Zidul... dar dacă găsiseră aşa ceva, nimeni nu se fălea cu asta în 
gura mare şi nici nu-i arăta lui Jon. Şi nici Mance Rayder nu-i 
dezvăluise vreunul dintre planurile sale. Din acea primă noapte, 
nu-l mai zărise decât de la distanţă. 

II voi ucide, dacă va fi nevoie. Perspectiva nu-i făcea lui Jon 
nici o plăcere; o asemenea crimă nu i-ar aduce nici o onoare şi 
va însemna, în acelaşi timp, propria lui moarte. Cu toate acestea, 
nu-i putea lăsa pe sălbatici să zdrobească Zidul, să amenințe 
Winterfellul şi nordul, meleagurile colinelor şi Pâraiele, Portul Alb 

şi Ţărmul Stâncos sau chiar Gâtul. De opt mii de ani oamenii 
Casei Stark trăiau şi mureau ca să-şi apere poporul de asemenea 
hoţi şi tâlhari şi, bastard sau nu, acelaşi sânge curgea şi în 
venele lui Jon Snow. /n plus, Bran şi Rickon sunt încă la 
Winterfell, Maester Luwin, Ser Rodrik, Bătrâna Nan, Farlen, 
îngrijitorul de câini, Mikken în fierăria lui şi Gage lângă 
cuptoare... toți cei pe care i-am cunoscut, toți cei pe care i-am 
iubit. Dacă trebuia să ucidă un om pe care îl admira pe jumătate 
şi aproape îl plăcea, ca să-i salveze din mâinile lui Rattleshirt, ale 
Harmei Cap de Câine şi ale Magnarului fără urechi din Thenn, 
atunci asta avea de gând să facă. 

Se ruga, totuşi, ca zeii tatălui său să-l cruţe de această sarcină 
sumbră. Oastea înainta foarte încet, împovărată cum era de 
toate turmele sălbaticilor, de copii şi nimicuri fără valoare, iar 
zăpezile îi încetiniseră şi mai mult înaintarea. Cea mai mare 
parte a coloanei ieşise dintre dealurile de la poalele munţilor şi 
se prelingea de-a lungul țărmului vestic al Apei Laptelui ca 
mierea într-o dimineaţă rece de iarnă, urmând cursul râului către 
inima pădurii bântuite. 

Şi Jon ştia că undeva aproape, mai în faţă, Pumnul Primilor 
Oameni se înălța deasupra copacilor, adăpost pentru trei sute de 
fraţi în negru ai Rondului de Noapte, înarmaţi, călări, aşteptând. 
Bătrânul Urs trimisese şi alte iscoade în afară de Halfhand şi cu 
siguranţă că Jarman Buckwell şi Thoren Smallwood se întorseseră 
deja cu vorbă despre oastea ce cobora din munţi. 

Mormont nu va fugi, gândi el. E prea bătrân şi a ajuns prea 
departe. Va lovi, fără să ţină seama de număr. Intr-o zi, curând, 
Jon va auzi sunetul goarnelor de război şi va vedea o coloană de 
călăreţi năvălind asupra lor, cu mantiile negre în vânt şi oţelul 
rece în mâini. Desigur, trei sute de oameni nu puteau spera să 
ucidă de o sută de ori mai mulţi, dar Jon nu credea că vor fi 
nevoiţi. Nu trebuie să omoare o mie, ci doar unul. Mance e tot 
ce-i ține laolaltă. 

Regele-de-Dincolo-de-Zid făcea tot ce-i stătea în puteri, dar 
sălbaticii rămâneau iremediabil nedisciplinaţi şi asta îi făcea 
vulnerabili. Ici şi colo, în interiorul şarpelui lung, nesfârşit, al 
coloanei lor se aflau războinici aprigi, ca oricare din Rond, însă 
mai bine de o treime dintre ei erau grupaţi la cele două capete 
ale coloanei, în avangarda Harmei Cap de Câine şi în sălbatica 
ariergardă, cu uriaşi, zimbri şi aruncători de flăcări. O altă treime 
înainta alături de însuşi Mance Rayder, undeva la mijloc, 

străjuind căruțele, săniile şi carele trase de câini care duceau cea 
mai mare parte din lucrurile şi merindele oştirii, tot ce rămăsese 
din recolta verii trecute. Ceilalţi, împărţiţi în cete mici, conduse 
de Rattleshirt, Jarl, Tormund Năpasta Uriaşilor şi Plângătorul, 
aveau rol de însoțitori de coloană, căutători de hrană şi hăitaşi, 
galopând fără încetare, încoace şi încolo, de-a lungul coloanei, ca 
s-o menţină cât de cât ordonată. 

Şi, mai grăitor încă, doar unul din o sută de sălbatici era 
călare. Bătrânul Urs va intra în ei ca o secure prin brânză. Şi 
după judecata lui Jon, când se va întâmpla asta, Mance va trebui 
să atace cu centrul său, pentru a încerca să micşoreze impactul. 
Dacă va cădea în lupta care va urma negreşit, Zidul va fi în 
siguranţă încă o sută de ani, se socoti Jon. /ar de nu... 

işi îndoi degetele arse ale mâinii drepte. Gheara-Lungă era 
atârnată de şa, cu măciulia sculptată în piatră în forma unui cap 
de lup şi mânerul din piele moale la îndemână. 

Ninsoarea cădea nemiloasă când ajunseră din urmă grupul lui 
Tormund, multe ore mai târziu. Nălucă pornise de-a lungul 
drumului, topindu-se în pădure, adulmecând prada. Lupul 
străvechi avea să se întoarcă abia când vor poposi ca să 
înnopteze sau cel târziu în zori. Oricât de departe hoinărea după 
pradă, Nălucă se întorcea întotdeauna... şi la fel făcea, se pare, şi 
Ygritte. 

— Ei, strigă fata când îl văzu, acum ne crezi? Ai văzut uriaşii, 
călare pe mamuti? 

— Ha! strigă Tormund înainte ca Jon să apuce să răspundă. 
Cioara s-a îndrăgostit! Vrea să se însoare! 

— Cu o uriaşă? râse Ryk Longspear. 

— Nu, cu un mamut! zbieră Tormund. Ha! 

Când Jon îşi struni calul, mergând la pas, Ygritte se apropie de 
el la trap. Susţinea că era cu trei ani mai mare decât el, dar era 
cu zece centimetri mai scundă; oricâţi ani ar fi avut, era o 
zvârlugă de fată. Stonesnake o numise „suliţaşă”, când o 
capturaseră la Trecătoarea Ţipătului. Arma ei preferată era un 
arc scurt şi curbat din corn şi lemn de copac al inimii, dar 
„Suliţaşă” i se potrivea la fel de bine. Aducea puţin cu sora lui, 
Arya, deşi Arya era mai puternică şi probabil mai slabă. Era greu 
să-ţi dai seama cât de dolofană sau de subţire ar putea fi Ygritte, 
cu toate blănurile şi pieile cu care era îmbrăcată. 

— Ştii U/timul dintre uriaşi? Fără să aştepte un răspuns, Ygritte 
spuse: Îţi trebuie o voce mai joasă decât a mea ca să-l cânţi cum 

trebuie. Pe urmă începu să lălăie: Ooooooh, sunt ultimul dintre 
uriaşi, de pe pământ toți ai mei au pierit. 

Tormund Năpasta Uriaşilor auzi cuvintele şi zâmbi. 

— Măreţii uriaşi ai muntelui, ce lumea stăpâneau pe când 
m-am născut, îi dădu el replica, răcnind prin ninsoare. 

Longspear Ryk li se alătură, cântând: 

— O, oamenii mi-au furat pădurile, mi-au furat râurile şi 
munții. 

— ŞI prin văile mele un zid au construit, iar din râuri toți peştii 
mi i-au pescuit, continuară Ygritte şi Tormund, cu glasuri 
gigantice, pe potrivă. 

Fiii lui Tormund, Toregg şi Dormund, îşi alăturară, la rândul lor, 
vocile groase, apoi fiica sa, Munda, şi toţi ceilalţi. Alţii începură 
să-şi lovească suliţele de scuturile de piele, ţinând ritmul, până 
când întreaga ceată de război cânta pe drum. 


În castele de piatră focuri mari ei aprind 

__ în castele de piatră sulițe-şi făuresc 

In vreme ce singur prin munți eu colind 
şi doar cu lacrimile mă-nsoţesc. 

Cu câini mă vânează când soarele-i sus 
cu torte mă caută mereu la apus. 

Căci aceşti oameni mici nu se-nalță semeți 
în timp ce uriaşii rămân cu fruntea sus. 

Oooooooh, cel de pe urmă uriaş eu sunt 
deci aminte voi luaţi la cântecul meu 

Căci, după ce n-oi mai fi, va pieri al meu cânt 
şi liniştea va domni peste lume mereu. 


Când cântecul se sfârşi, pe obrajii Ygrittei şiroiau lacrimi. 

— De ce plângi? întrebă Jon. A fost doar un cântec. Există sute 
de uriaşi, tocmai i-am văzut. 

— O, sute, spuse ea cu furie. Nu ştii nimic, Jon Snow. Tu... JON! 

Jon se întoarse la sunetul neaşteptat de aripi. Pene 
albastre-cenuşii îi umplură ochii şi i se înfipseră în faţă, ascuţite 
ca nişte gheare. Fu străpuns de o durere roşie, năprasnică, în 
timp ce aripile fâlfâiau în jurul capului său. Văzu ciocul, dar nu 
avu timp să ridice mâna sau să apuce o armă. Răsuci calul, 
piciorul îi scăpă de pe scara şeii, calul fu cuprins de panică şi pe 
urmă Jon simţi că se prăbuşeşte. Vulturul continua să se agaţe 
de faţa lui, sfâşiindu-i carnea cu vârfurile aripilor, în timp ce 

fâlfâia şi ţipa şi îl lovea cu ciocul. Lumea se întoarse cu susul în 
jos, într-un haos de pene, carne de cal şi sânge, şi pe urmă 
pământul se ridică spre el, lovindu-l. 

Când îşi recapătă cunoştinţa, se afla cu faţa în jos, cu gust de 
noroi şi sânge în gură, iar Ygritte stătea în genunchi deasupra lui, 
apărându-l, cu un pumnal de os în mână. Auzea încă zvon de 
aripi, deşi vulturul nu se zărea prin preajmă. Jumătate din lume 
era întunecată. 

— Ochiul meu, zise el cuprins de panică, ridicându-şi o mână 
la faţă. 

— E doar sânge, Jon Snow. Nu ţi-a nimerit ochiul, doar ţi-a 
sfâşiat puţin pielea. 

Faţa îi pulsa. Tormund stătea deasupra lor, urlând, văzu Jon cu 
ochiul drept, în timp ce îşi ştergea sângele de pe stângul. Apoi se 
auziră tropote de cai, strigăte şi zornăit de oase vechi şi uscate. 

— Sac de Oase, răcni Tormund, cheamă-ţi cioara iadului. 

— Uite-ţi acolo cioara iadului. Rattleshirt arătă către Jon. 
Sângerează în noroi ca un câine necredincios. Vulturul cobori 
fâlfâind din aripi şi ateriză pe craniul de uriaş care îi servea drept 
coif. Am venit după el. 

— Atunci vino şi ia-l, zise Tormund, dar ai face bine să vii cu 
sabia în mână, căci pe a mea acolo o vei găsi. Poate c-am să-ți 
pun oasele la fiert şi am să mă uşurez în coiful tău. Ha! 

— Dacă te înţep şi scot aerul din tine, te faci mai mic decât 
fata aia. Stai deoparte, sau Mance va auzi despre asta. 

Ygritte se ridică în picioare. 

— Ce, Mance îl vrea? 

— Aşa am zis, nu? Ridică-l pe picioarele alea negre. 

Tormund se uită la Jon încruntat. 

— Mai bine du-te, dacă Mance e cel care te vrea. 

Ygritte îl ajută pe Tormund să-l ridice în picioare. 

— Sângerează ca un vier măcelărit. Uite ce-a făcut Orell cu 
faţa-i dulce. 

Oare o pasăre poate să urască? Jon îl ucisese pe sălbaticul 
Orell, dar o parte din el rămăsese în vultur. Ochii aurii îl priviră cu 
o răutate rece. 

— Vin, spuse el. Sângele continua să-i curgă peste ochiul drept 
şi obrazul îi era o văpaie de durere. Când îl atinse, mănuşile-i 
negre se înroşiră. Lăsaţi-mă să-mi iau calul. Nu de cal avea el 
nevoie, ci de Nălucă, dar lupul străvechi nu era de văzut nicăieri. 
Poate fi deja la kilometri depărtare, sfâşiind beregata vreunui 

elan. Probabil că aşa era. 

Calul se feri de el când se apropie, speriat, fără doar şi poate, 
de sângele de pe faţa lui, dar Jon îl linişti cu câteva vorbe blânde 
şi, în cele din urmă, reuşi să se apropie destul de mult ca să ia 
hăţurile. Când sări înapoi în şa, simţi că i se învârte capul. Va 
trebui să mă îngrijesc de asta, gândi el, dar nu chiar acum. Lasă 
să vadă Regele-de-Dincolo-de-Zid ce mi-a făcut vulturul său. 
inchise şi deschise pumnul drept, întinse mâna după 
Gheara-Lungă şi îşi azvârli sabia peste umăr înainte de a întoarce 
calul, către locul unde era aşteptat de Lordul Oaselor şi ceata lui. 

Ygritte aştepta şi ea, strunindu-şi calul, cu un aer îndârjit. 

— Vin şi eu. 

— Vezi-ţi de drum. Oasele de pe platoşa lui Rattleshirt se 
loviră unele de altele, zornăind. Am fost trimis după cioara 
intrusă, nu după altcineva. 

— O femeie liberă merge unde vrea, răspunse Ygritte. 

Vântul sufla zăpada în ochii lui Jon. Simţea sângele 
îngheţându-i pe faţă. 

— Stăm de vorbă sau mergem? 

— Mergem, răspunse Lordul Oaselor. 

Porniră într-un galop neîmblânzit. Străbătură trei kilometri în 
josul coloanei, prin vârtejuri de ninsoare, pe urmă o scurtară 
printr-un hăţiş de căruţe cu bagaje, avântându-se peste Apa 
Laptelui, în locul unde râul făcea o curbă largă către est. O 
pojghiţă de gheaţă subţire acoperea malurile; cu fiecare pas, 
copitele cailor pătrundeau în stratul de gheaţă, până când 
ajunseră în apele mai adânci, la zece metri în larg. Zăpada cădea 
parcă mai repede pe malul estic şi nămeţii erau şi ei mai mari. 
Până şi vântul e mai rece. Şi se lăsa înserarea. 

Dar, chiar şi prin viscolul zăpezii, silueta dealului înalt şi alb 
care se înălța deasupra copacilor era inconfundabilă. Pumnul 
Primilor Oameni. Jon auzi ţipătul vulturului deasupra capului. Un 
corb privi în jos, dintr-un pin, şi croncăni când trecu pe lângă el. 
Oare Bătrânul Urs şi-a pornit atacul? In loc de zăngănit de oţel şi 
de zbârnâit de săgeți în zbor, Jon auzi doar scârţâitul uşor al 
pojghiţei îngheţate sub copitele calului său. 

In tăcere, ocoliră spre coasta sudică, unde urcuşul era mai 
uşor. Acolo, jos, Jon văzu calul mort, răşchirat la poalele dealului, 
pe jumătate îngropat în zăpadă. Intestinele se revărsau din 
pântecele animalului ca nişte şerpi îngheţaţi şi unul dintre 
picioare îi dispăruse. Lupi, fu primul gând al lui Jon, dar nu era 

aşa. Lupii îşi mănâncă doar propria pradă. 

Alţi cai de luptă erau împrăştiaţi pe coasta dealului, cu 
picioarele răsucite grotesc, cu ochii orbi privind în moarte. 
Sălbaticii mişunau deasupra lor ca muştele, smulgându-le şeile, 
frâiele, poverile şi armurile şi despicându-i cu topoare de piatră. 

— Sus, îi spuse Rattleshirt lui Jon. Mance e sus, în vârf. 

In faţa zidului de apărare, descălecară pentru a se strecura 
printr-o deschizătură strâmbă între pietre. Hoitul unui cal de 
luptă brun şi lăţos era înfipt în ţepuşele ascuţite pe care Bătrânul 
Urs le aşezase la fiecare intrare. /ncerca să iasă, nu să intre. Nu 
era nici urmă de vreun călăreț. 

lnăuntru îi aşteptau şi altele, încă şi mai rele. Jon nu mai 
văzuse vreodată zăpadă roz. Vântul vâjâia în jurul lui, trăgând de 
mantia-i grea din blană de oaie. Corbii fâlfâiau de la un cal mort 
la altul. Oare sunt corbi sălbatici sau corbii noştri? Jon nu-şi putea 
da seama. Se întreba unde era acum bietul Sam. Şi ce era. 

O crustă de sânge îngheţat îi scârţâi sub călcâi. Sălbaticii 
dezbrăcau caii morţi de orice fărâmă de oţel şi piele, 
smulgându-le până şi potcoavele de pe copite. Câţiva scotoceau 
prin desagile pe care le găsiseră, căutând arme şi mâncare. Jon 
trecu pe lângă unul din câinii lui Chett, sau ce mai rămăsese din 
el, care zăcea într-o baltă noroioasă de sânge, pe jumătate 
îngheţat. 

Câteva corturi rămăseseră în picioare, în celălalt capăt al 
taberei, şi acolo îl găsiră pe Mance Rayder. Sub mantia-i din fâşii 
de lână neagră şi mătase roşie, purta o cămaşă neagră de zale şi 
pantaloni miţoşi de lână, iar pe cap avea un coif mare din bronz 
şi fier, cu aripi de corb la tâmple. Jarl era cu el, la fel şi Harma 
Cap de Câine, şi Varamyr Şasepiei cu lupii săi şi pisica-nălucă. 

Mance îi aruncă lui Jon o privire aspră şi rece. 

— Ce s-a întâmplat cu faţa ta? 

Ygritte spuse: 

— Orell a încercat să-i scoată ochii. 

— Pe el l-am întrebat. Şi-a pierdut limba? Poate că ar trebui, 
ca să ne scutească de alte minciuni. 

Styr şi Madnar îşi scoaseră cuţitele lungi. 

— Poate că băiatul o să vadă mai bine cu un ochi decât cu doi. 

— Vrei să-ţi păstrezi ochiul, Jon? întrebă 
Regele-de-Dincolo-de-Zid. Dacă e aşa, spune-mi câţi erau. Şi 
încearcă să spui adevărul de data asta, Bastard de Winterfell. 

Gâtul îi era uscat. 

— Stăpâne... ce...? 

— Nu sunt stăpânul tău, i-o reteză Mance. Şi e destul de 
limpede ce. Fraţii tăi au murit. Intrebarea e: câţi? 

Faţa lui Jon pulsa, zăpada continua să cadă şi îi era greu să 
gândească. Nu trebuie să şovăi, orice te-ar întreba, îi spusese 
Qhorin. Cuvintele i se opriră în gâtlej, dar se forţă să spună: 

— Am fost trei sute. 

— Am fost? întrebă Mance cu asprime. 

— Au fost. Trei sute au fost. Orice te întreabă, îi spusese 
Halfhand. Atunci de ce mă simt atât de laş? Două sute de la 
Castelul Negru şi o sută de la Turnul Umbrei. 

— lată o poveste mai adevărată decât cea pe care ai cântat-o 
în cortul meu. Mance îşi întoarse privirea către Harma Cap de 
Câine: Câţi cai am găsit? 

— Mai mult de o sută, răspunse femeia voinică, mai puţin de 
două. Mai sunt şi alţi cai morţi către est, sub zăpadă, greu de 
spus câţi. In spatele ei se afla purtătorul de stindard, care ţinea o 
prăjină cu un cap de câine în vârf, destul de proaspăt ca să i se 
prelingă încă sângele. 

— N-ar fi trebuit să mă minţi niciodată, Jon Snow, zise Mance. 

— Eu... ştiu asta. Ce ar putea să spună? 

Regele sălbaticilor îi cercetă chipul. 

— Cine era la comandă aici? Şi spune-mi adevărul. Rykker? 
Smallwood? Wythers nu, el e prea slab. Al cui era cortul acesta? 

Am spus prea multe. 

— Nu i-ai găsit cadavrul? 

Harma mârâi, pufnindu-şi disprețul îngheţat pe nări. 

— Ce proaste sunt ciorile astea negre. 

— Data viitoare când îmi mai răspunzi cu o întrebare, te dau 
pe mâna Lordului Oaselor, îi promise Mance Rayder lui Jon. Se 
apropie: Cine a condus aici? N 

Incă un pas, gândi Jon. Alt picior. |şi apropie mâna de mânerul 
Ghearei Lungi. Dacă-mi țin gura... 

— Intinde mâna după spada aia bastardă şi, înainte să iasă din 
teacă, am să-ţi tai capul de bastard, zise Mance. Sunt pe cale 
să-mi pierd răbdarea cu tine, cioară. 

— Spune-i, îl îndemnă Ygritte. E mort, oricine ar fi fost. 

Când se încruntă, sângele închegat îi crăpă pe obraz. E prea 
greu, gândi Jon cuprins de disperare. Cum să joc rolul de trădător 
fără să fi devenit unul? Asta nu-i spusese Qhorin. Dar al doilea 
pas e întotdeauna mai uşor decât primul. 

— Bătrânul Urs. 

— Bătrânul ăla? Din tonul Harmei se citea că nu-l crede. A 
venit în persoană? Atunci cine are comanda la Castelul Negru? 

— Bowen Marsh. De data aceasta Jon răspunse pe loc. Nu 
trebuie să şovăi, orice te-ar întreba. 

Mance râse. 

— Dacă e aşa, războiul nostru e câştigat. Bowen ştie mult mai 
multe despre număratul săbiilor decât a ştiut vreodată despre 
mânuitul lor. 

— La comandă era Bătrânul Urs. Locul acesta era ferit şi 
puternic, iar el l-a întărit. A săpat capcane şi a plantat ţepuşe, a 
adunat hrană şi apă. Era gata pentru... 

— ... mine? îl completă Mance Rayder. Da, era. De-aş fi fost 
destul de nebun să atac acest deal, poate c-aş fi pierdut cinci 
oameni pentru fiecare cioară pe care aş fi omorât-o şi tot m-aş fi 
socotit norocos. Gura i se încleşta. Dar când morţii umblă, 
zidurile, ţepuşele şi săbiile nu înseamnă nimic. Nu te poţi lupta 
cu morţii, Jon Snow. Nimeni nu ştie asta nici pe jumătate cât 
mine. Işi ridică privirea către cerul care se întuneca şi spuse: 
Poate că ciorile ne-au ajutat mai mult decât ştiu. M-am întrebat 
de ce n-am avut parte de nici un atac. Dar mai sunt încă sute de 
kilometri de mers şi frigul sporeşte. Varamyr, trimite-ţi lupii să 
adulmece după morţi vii, nu vreau să ne ia pe nepregătite. Lord 
al Oaselor, dublează patrulele şi ai grijă ca fiecare om să aibă 
torţă şi cremene. Styr, Jarl, voi plecaţi la primii zori. 

— Mance, spuse Rattleshirt. Vreau nişte oase de cioară. 

Ygritte păşi în faţa lui Jon. 

— Nu poţi ucide un om fiindcă a vrut să-i apere pe cei ce-i 
erau fraţi. 

— Incă sunt fraţii lui, declară Styr. 

— Nu sunt, insistă Ygritte. Nu m-a omorât, aşa cum i-au cerut. 
Şi l-a ucis pe Halfhand, am văzut cu toţii. 

Răsuflarea lui Jon răspândea aburi în aer. Dacă-l voi minţi, va 
şti. II privi pe Mance Rayder în ochi, deschise şi închise mâna 
arsă. 

— Port mantia pe care mi-ai dat-o, Înălţimea Ta. 

— O mantie din blană de oaie, zise Ygritte. Şi în multe nopţi 
am dansat sub ea. 

Jarl râse şi până şi Harma Cap de Câine zâmbi. 

— Aşa stau lucrurile, Jon Snow? întrebă Mance Rayder. Ea şi cu 
tine? 

Era uşor să te rătăceşti dincolo de Zid. Jon nu mai ştia dacă 
putea deosebi onoarea de ruşine sau binele de rău. Tată, 
ijartă-mă. 

— Da, răspunse el. 

Mance clătină din cap. 

— Bine. Atunci mâine veţi merge cu Jarl şi Styr. Amândoi. 
Departe de mine gândul să despart două inimi care bat ca una. 

— Să mergem unde? întrebă Jon. 

— Dincolo de Zid. E timpul să-ţi dovedeşti credinţa prin ceva 
mai de preţ decât cuvintele, Jon Snow. 

Magnarul nu era mulţumit. 

— Ce să fac eu cu o cioară? 

— Cunoaşte Rondul şi cunoaşte Zidul, spuse Mance, şi 
cunoaşte Castelul Negru mai bine decât orice cercetaş. li vei găsi 
întrebuințare, altfel, eşti un prost. 

Styr se încruntă. 

— Poate că inima îi e tot neagră. 

— Atunci scoate-i-o. Mance se întoarse către Rattleshirt: Lord 
al Oaselor, vezi de coloană, să-şi continue drumul cu orice preţ. 
Dacă ajungem la Zid înainte de Mormont, am învins. 

— Vor înainta. Glasul lui Rattleshirt era grav şi furios. 

Mance clătină din cap şi se îndepărtă, cu Harma şi Şasepiei 
după el. Lupii lui Varamyr şi pisica-nălucă îi urmară îndeaproape. 
Jon şi Ygritte rămaseră cu Jarl, Rattleshirt şi cu Magnarul. Cei doi 
sălbatici mai vârstnici îl priviră pe Jon cu nedisimulată ranchiună, 
în timp ce Jarl spuse: 

— Aţi auzit, plecăm când se crapă de ziuă. Aduceţi cât mai 
multă mâncare, nu vom avea timp să vânăm. Şi vezi să se ocupe 
cineva de faţa ta, cioară. Arăţi în ultimul hal. 

— Aşa voi face, răspunse Jon. 

— Ar fi bine să nu fi minţit, fetiţo, îi spuse Rattleshirt Ygrittei, 
cu ochii strălucind în spatele craniului de uriaş. 

Jon trase Gheara Lungă. 

— Lasă-ne în pace, dacă nu vrei să capeţi ce a căpătat Qhorin. 

— Acum n-ai nici un lup să te ajute, băiete. 

Rattleshirt întinse mâna după sabie. 

— Eşti sigur de asta, nu-i aşa? râse Ygritte. 

De pe pietrele zidului de apărare, Nălucă făcu un salt, 
zburlindu-şi blana albă. Nu scoase nici un sunet, dar ochii săi 
roşii, întunecaţi, grăiau despre sânge. Lordul Oaselor îşi 
îndepărtă încet mâna de sabie, făcu un pas înapoi şi plecă, 

înjurând. 

Nălucă mergea tiptil în urma cailor, când Jon şi Ygritte 
coborâră Pumnul. Abia când se aflau la jumătatea Apei Laptelui 
Jon simţi că poate vorbi fără nici un pericol: 

— Nu ţi-am cerut să minţi pentru mine. 

— N-am minţit, răspunse ea. Am lăsat ceva la o parte, atâta 
tot. 

— Ai spus... 

— ... că ne tăvălim adesea sub mantia ta. Dar n-am spus când 
am început. li zâmbi aproape cu sfială. Găseşte alt loc pentru 
Nălucă la noapte, Jon Snow. E aşa cum spunea Mance. Faptele 
sunt mai grăitoare decât vorbele. 

SANSA 


— O rochie nouă? întrebă Sansa, pe cât de uimită pe atât de 
precaută. 

— Mai încântătoare decât orice rochie ai purtat vreodată, 
domniţa mea, îi promise bătrâna. li măsură şoldurile, cu un cot 
de aţă împletită. Numai din mătase şi dantelă din Myr, cu 
căptuşeală de satin. Vei fi foarte frumoasă. Regina însăşi a 
comandat-o. 

— Care regină? Margaery nu era încă regina lui Joff, dar fusese 
a lui Renly. Sau se referea la Regina Ghimpilor? Sau... 

— Regina Regentă, negreşit. 

— Regina Cersei? 

— Nimeni alta. Mă onorează cu comenzile ei de mulţi ani. 
Bătrâna întinse sfoara de-a lungul piciorului Sansei. Inălţimea Sa 
mi-a spus că acum eşti femeie în toată firea şi nu trebuie să te 
mai îmbraci ca o fetiţă. Desfă braţul! 

Sansa ridică braţul. Avea nevoie de o rochie nouă, era 
adevărat. Crescuse şapte centimetri în ultimul an şi cea mai 
mare parte din vechea ei garderobă fusese distrusă de fum 
atunci când încercase să-şi ardă plapuma, în ziua când a dat în 
floare. 

— Vei avea un piept la fel de frumos ca al reginei, spuse 
femeia, trecându-şi sfoara în jurul sânilor Sansei. N-ar trebui să-l 
ascunzi aşa. 

Remarca o făcu să roşească. Deşi, ultima oară când s-a dus să 
călărească, n-a putut să-şi lege pieptarul până sus, iar băiatul de 
la grajduri s-a holbat la ea cu gura căscată când a ajutat-o să 
încalece. Uneori surprindea şi bărbaţi în toată firea privindu-i 
pieptul, iar unele dintre tunici îi erau atât de strâmte încât abia 
putea respira. 

— Ce culoare va avea? o întrebă pe croitoreasă. 

— Lasă culoarea pe seama mea, domnişoară. O să fii 
mulţumită, sunt sigură. Vei primi şi lenjerie şi ciorapi, fuste şi 
pelerine şi mantii şi tot ce se potriveşte unei... unei domnişoare 
încântătoare de obârşie nobilă. 

— Vor fi gata la timp pentru nunta regelui? s 

— O, mai curând, mult mai curând, aşa insistă Înălțimea Sa. 
Am şase croitorese şi douăsprezece ucenice şi am lăsat deoparte 

toate celelalte comenzi pentru asta. Multe doamne se vor supăra 
pe noi, dar a fost porunca reginei. 

— Transmite-i mulţumirile mele pentru solicitudine, zise Sansa 
politicoasă. E prea bună cu mine. 

— lnălţimea Sa e foarte generoasă, fu de acord croitoreasa, 
adunându-şi lucrurile şi luându-şi rămas-bun. 

Dar de ce? se întrebă Sansa când rămase singură. Se simţea 
stânjenită. Pot să jur că rochia asta mi se trage cumva de la 
Margaery şi de la bunica ei. 

Bunătatea lui Margaery era statornică şi prezenţa ei 
schimbase totul. Doamnele ei o primiseră şi ele pe Sansa cu 
braţele deschise. Trecuse atât de mult de când se bucurase de 
compania altor femei, încât aproape uitase cât de plăcută putea 
să fie. Lady Leonette îi dădea lecţii de harpă, iar Lady Janna îi 
împărtăşea toate bârfele picante. Vesela Crane avea mereu o 
poveste amuzantă, iar mica Lady Bulwer îi amintea de Arya, deşi 
nu era la fel de nestăpânită. 

Cele mai apropiate de vârsta Sansei erau verişoarele Elinor, 
Alia şi Megga, din ramurile tinere ale Casei Tyrell. 

— Trandafiri de pe crengile de jos ale tufei, glumea Elinor, 
care era ghiduşă şi graţioasă. Megga era rotofeie şi zgomotoasă, 
Alia sfioasă şi drăgălaşă, dar Elinor le domina pe celelalte, fiind 
cea mai mare; era o fecioară în floare, în timp ce Megga şi Alia 
erau doar nişte fetiţe. 

Verişoarele o luară pe Sansa în tovărăşia lor, de parcă ar fi 
ştiut-o de o viaţă. Işi petreceau lungi după-amiezi croşetând şi 
discutând despre prăjituri cu lămâie şi vin cu miere, seara se 
jucau pietre, cântau împreună în septul castelului... şi adesea, 
una sau două erau alese să doarmă în patul lui Margaery, unde 
îşi petreceau jumătate din noapte şuşotind. Alia avea o voce 
încântătoare şi, când se lăsa convinsă, cânta la harpa-i de lemn 
şi dădea glas unor cântece despre cavalerism şi iubiri pierdute. 
Megga nu avea voce, dar îi plăcea la nebunie să fie sărutată. li 
mărturisise că juca uneori cu Alia un joc de-a sărutatul, dar nu 
era ca şi cum ar săruta un bărbat, cu atât mai puţin un rege. 
Sansa se întreba ce părere ar avea Megga dacă ar săruta-o 
Câinele, aşa cum i s-a întâmplat ei. Venise în camera ei, în 
noaptea bătăliei, duhnind a vin şi a sânge. M-a sărutat şi m-a 
ameninţat cu moartea şi m-a obligat să-i cant un cântec. 

— Regele Joffrey are buze aşa de frumoase, izbucni Megga 
distrată, o, biată Sansa, cum trebuie să fi suferit când l-ai 

pierdut! O, cum trebuie să fi plâns! 

Joffrey m-a făcut să plâng mai des decât ştii tu, îi venea să 
spună, dar Butterbumps nu era prin preajmă, să-i acopere 
vorbele, aşa că strânse din buze şi tăcu. 

Cât despre Elinor, era promisă unui tânăr scutier, unul dintre 
fiii Lordului Ambrose, şi urmau să se căsătorească îndată ce 
acesta avea să fie făcut cavaler. li purtase panglica în Bătălia de 
la Apa Neagră, unde omorâse un arbaletist din Myr şi un ostaş al 
Casei Mullendore. 

— Alyn zicea că panglica ei l-a făcut neînfricat, spuse Megga. 
Zice că i-a folosit numele ca strigăt de luptă, nu-i aşa că e un 
gest cavaleresc? Intr-o bună zi, vreau ca un campion să poate 
panglica mea şi să omoare o sută de oameni. Elinor îi spuse să 
tacă, dar părea, în acelaşi timp, încântată. 

Sunt copile, gândi Sansa. Sunt nişte fetițe prostuțe, chiar şi 
Elinor. N-au văzut niciodată o bătălie, n-au văzut niciodată un om 
murind, nu ştiu nimic. Visele lor erau pline de cântece şi poveşti, 
aşa cum fuseseră şi ale ei, înainte ca Joffrey să-i decapiteze tatăl. 
Sansa le compătimea. Sansa le invidia. 

Totuşi, Margaery era altfel. Dulce şi blândă, dar avea puţin şi 
din bunica ei. Cu două zile în urmă, o dusese pe Sansa lao 
partidă de vânătoare cu şoimi. Era pentru prima oară când ieşise 
din oraş, de la bătălie încoace. Morţii fuseseră arşi sau îngropaţi, 
dar Poarta Noroiului era zgâriată şi crăpată acolo unde o loviseră 
berbecii Lordului Stannis, iar carenele corăbiilor zdrobite se 
zăreau pe ambele maluri ale Apei Negre, cu catargele ieşind din 
valuri ca nişte degete înnegrite, sfrijite. Singura ambarcaţiune 
care circula pe apă era şlepul cu fundul plat care îi trecu râul şi, 
când ajunseră în pădurea regelui, găsiră un pustiu de cenuşă, 
cărbune şi copaci morţi. Dar păsăretul mişuna prin mlaştinile 
aflate de-a lungul malului, iar vânturelul Sansei dobori trei rațe în 
timp ce şoimul migrator al lui Margaery prinse un bâtlan în zbor. 

— Willas are cele mai bune păsări din Cele Şapte Regate, zise 
Margaery când se aflară singure pentru scurt timp. Zboară uneori 
mai repede ca vulturii. Vei vedea, Sansa. O luă de mână şi o 
strânse uşor. Soră. 

Soră. Cândva Sansa visase să aibă o soră ca Margaery, bună şi 
frumoasă, cu toată lumea la picioarele ei. Arya nu-i fusese 
niciodată soră în adevăratul sens al cuvântului. Cum pot să-mi 
las sora să se mărite cu Joffrey? se gândi ea şi, dintr-odată, ochii 
i se umplură de lacrimi. 

— Margaery, te rog, spuse ea, nu trebuie. Îi era greu să 
rostească cuvintele. Nu trebuie să te căsătoreşti cu el. Nu e aşa 
cum pare, nu e. Te va face să suferi. 

— N-aş crede. Margaery zâmbi încrezătoare. Eşti curajoasă că 
mă previi, dar n-ai de ce să te temi. Joff e răzgâiat şi înfumurat şi 
nu mă îndoiesc că e pe cât de crud spui tu, dar tata l-a obligat 
să-l numească pe Loras în Garda lui Regală înainte de a-şi da 
consimţământul la această căsătorie. Cel mai distins cavaler din 
Cele Şapte Regate mă va apăra zi şi noapte, aşa cum Prinţul 
Aemon a apărat-o pe Naerys. Aşadar, micul nostru leu ar face 
bine să ia seama, nu-i aşa? Râse, adăugând: Haide, iubită 
surioară, haide să gonim înapoi la râu. Am să-mi înnebunesc de-a 
dreptul străjerii. Şi, fără să aştepte un răspuns, dădu pinteni 
calului şi porni. 

E atât de curajoasă, gândi Sansa, galopând în urma ei... Şi 
totuşi, îndoielile continuau să o frământe. Ser Loras era un mare 
cavaler, toată lumea era de acord. Dar Joffrey avea altă Gardă 
Regală, şi, în plus, mantiile aurii şi mantiile roşii, iar când va fi 
mai mare, va comanda propriile lui oştiri. Aegon cel Nevrednic 
nu-i făcuse niciodată vreun rău Reginei Naerys, poate de teama 
fratelui lor, Cavalerul Dragon... dar când un altul din garda regală 
s-a îndrăgostit de una dintre soțiile lui, regele le-a tăiat 
amândurora capul. 

Ser Loras e un Tyrell, îşi reaminti Sansa. Celălalt cavaler a fost 
doar un Toyne. Frații lui nu aveau oştiri, nu aveau cum să-l 
răzbune altfel decât cu săbiile. Totuşi, cu cât se gândea mai mult 
la toate acestea, cu atât mai mult se îndoia. /off s-ar putea 
stăpâni o vreme, poate chiar un an, dar curând îşi va scoate 
ghearele, şi când o va face... Regatul ar putea avea parte de un 
al doilea Regicid şi va fi război în oraş, în timp ce oamenii leului 
şi oamenii trandafirului vor înroşi apa care curge prin şanţuri. 

Sansa era surprinsă că Margaery nu-şi dădea şi ea seama. E 
mai mare decât mine, trebuie să fie mai înțeleaptă. lar tatăl ei, 
Lordul Tyrell, ştie, cu siguranţă, ce face. Sunt eu prostuță. 

Când i-a spus lui Ser Dontos că va merge la Highgarden să se 
mărite cu Wilas Tyrell, crezuse că va fi uşurat şi încântat pentru 
ea. In schimb, a apucat-o de braţ. 

— Nu poți! a spus el cu glasul răguşit de oroare şi de vin 
deopotrivă. lţi spun, aceşti Tyrell sunt doar nişte Lannisteri cu 
flori. Te implor, uită această nebunie, dă-i lui Florian al tău un 
sărut şi promite că vom merge înainte aşa cum am plănuit. În 

noaptea nunţii lui Joffrey, care nu e atât de departe, poartă plasa 
argintie de păr şi fă cum ţi-am spus, iar apoi vom fugi. 

A încercat să-i planteze un sărut pe obraz. Sansa s-a eliberat 
din strânsoare şi s-a îndepărtat. 

— Nu vreau. Nu pot. Ceva nu va merge bine. Când am vrut să 
fug, n-ai putut să mă ajuţi, iar acum nu mai am nevoie de tine. 

Dontos a privit-o năucit. 

— Dar pregătirile sunt făcute, iubita mea. Corabia care să te 
ducă acasă, luntrea care să te ducă la corabie, Florian al tău a 
făcut totul pentru dulcea lui Jonquil. 

— Imi pare foarte rău pentru toată osteneala ta, spuse ea, dar 
acum nu mai am nevoie de corăbii şi luntrii. 

— Dar am făcut totul ca să te văd în siguranță. 

— Voi fi în siguranţă la Highgarden. Willas va avea grijă de 
mine. 

— Dar nu te cunoaşte, a insistat Dontos, şi nu te va iubi, 
Jonquil. Deschide ochii, Jonquil, acestor Tyrelli nu le pasă câtuşi 
de puţin de tine. Cu moştenirea ta vor să se însoţească. 

— Moştenirea mea? Pentru o clipă, n-a înţeles. 

— lubita mea, i-a spus el. Eşti moştenitoarea Winterfellului. 

A înhăţat-o din nou, rugând-o să nu facă asta, iar Sansa s-a 
eliberat şi l-a lăsat legănându-se sub copacul inimii. De atunci nu 
mai vizitase pădurea zeilor. 

Dar nici nu-i uitase cuvintele. Moştenitoarea Winterfellului. Cu 
moştenirea ta vor să se însoțească. Sansa crescuse cu trei fraţi. 
Nu se gândise niciodată să ridice vreo pretenţie, dar cu Bran şi 
Rickon morţi... Nu contează, mai e Robb, acum e bărbat în toată 
firea şi curând se va căsători şi va avea un fiu. Oricum, Willas 
Tyrell va avea Highgardenul, ce să vrea el cu Winterfellul? 

Uneori îi şoptea numele în pernă, doar ca să audă cum sună: 
Willas, Willas, Willas. Willas era un nume la fel de bun ca Loras, 
bănuia. Chiar şi sunau la fel, puţin. Ce conta piciorul lui? Willas 
va fi Lordul Highgardenului, iar ea va fi doamna lui. 

Işi imagină cum vor sta în grădină, cu căţeluşi în poală, sau 
ascultând un cântăreţ zdrăngănind la lăută, în timp ce pluteau pe 
Mander în jos, într-o plimbare cu barca. Dacă îi dăruiesc fii, poate 
că va ajunge să mă iubească. Le va da numele de Eddard, 
Brandon şi Rickon, şi îi va învăţa să fie la fel de viteji ca Ser 
Loras. În visurile Sansei, copiii ei arătau întocmai ca fraţii pe care 
îi pierduse. Uneori, era chiar şi o fată, care semăna cu Arya. 

Cu toate acestea, nu reuşea niciodată să păstreze mult timp în 

minte chipul lui Willas; imaginaţia ei îl transforma întruna în Ser 
Loras, tânăr, frumos şi plin de graţie. Wu trebuie să te gândeşti la 
el în felul acesta, îşi spunea. Altfel, va vedea dezamăgirea în 
ochii tăi când vă veți întâlni, şi atunci cum te va putea lua de 
soţie, ştiind că tu pe fratele lui îl iubeşti? Willas Tyrell avea de 
două ori vârsta ei, îşi reamintea cu consecvență, şi mai era şi 
infirm şi poate chiar dolofan şi roşu la faţă, ca tatăl ei. Dar, 
chipeş ori ba, ar putea să fie singurul campion de care Sansa va 
avea parte vreodată. 

Odată, visase că era tot ea cea care se căsătorea cu Joff, nu 
Margaery, iar în noaptea nunţii el s-a transformat în călăul Ilyn 
Payne. S-a trezit tremurând. Nu voia ca Margaery să sufere aşa 
cum suferise ea, dar o înspăimânta gândul că Tyrellii ar putea să 
refuze să dea curs cununiei. Eu am prevenit-o, da, i-am spus 
adevărul despre el. Poate că Margaery n-o credea. Joff jucase 
întotdeauna cu ea rolul de cavaler perfect, aşa cum făcuse 
cândva cu Sansa. /i va vedea adevărata fire cât de curând. După 
nuntă, dacă nu înainte. Sansa hotărî că îi va aprinde o lumânare 
Mamei din Ceruri, data viitoare când va merge la sept, şi-i va 
cere s-o apere pe Margaery de cruzimea lui Joff. Şi poate va 
aprinde o lumânare şi Războinicului, pentru Ser Loras. 

Va purta rochia ei cea nouă la ceremonia din Marele Sept al lui 
Baelor, hotărî Sansa în timp ce croitoreasa îi lua ultimele măsuri. 
Acesta trebuie să fie motivul pentru care Cersei mi-a 
comandat-o, ca să nu arăt sărăcăcioasă la nuntă. \ntr- adevăr, ar 
trebui să poarte o altă rochie la ospăţul ce va urma, însă bănuia 
că se va descurca şi cu una dintre cele vechi. Nu voia să rişte să 
şi-o păteze pe cea nouă cu mâncare sau cu vin. Trebuie s-o iau 
cu mine la Highgarden. Voia să fie frumoasă pentru Willas Tyrell. 
Chiar dacă Dontos are dreptate şi nu pe mine mă doreşte Willas, 
ci Winterfellul, poate că totuşi va ajunge să mă iubească pentru 
ceea ce sunt. Sansa se strânse cu putere în braţe, întrebându-se 
cât va dura până ce rochia va fi gata. Ardea de nerăbdare s-o 
poarte. 

ARYA 


Ploile veneau şi treceau, dar cerul era mai mult gri decât 
albastru şi toate pâraiele îşi umflau apele. În dimineaţa celei de-a 
treia zile, Arya observă că muşchiul creştea pe copaci mai cu 
seamă în partea opusă. 

— Mergem în direcţia greşită, îi spuse lui Gendry, când trecură 
pe lângă un ulm acoperit din abundență de muşchi. Mergem spre 
sud. Vezi cum creşte muşchiul pe trunchi? 

Băiatul îşi dădu la o parte părul negru şi des de pe ochi şi zise: 

— Urmăm drumul, atâta tot. Aici drumul merge spre sud. 

Am mers spre sud toată ziua, îi venea ei să-i spună. şi ieri la 
fel, când am mers de-a lungul acelei văi. Dar cu o zi înainte nu 
fusese foarte atentă, aşa că nu putea fi sigură. 

— N-ar fi trebuit să ne depărtăm de râu. Nu trebuia decât să-i 
urmăm cursul. 

— Râul e cotit şi întortocheat, răspunse Gendry. Pun rămăşag 
că ăsta e doar un drum mai scurt. Vreo cărare secretă a 
tâlharilor. Lem şi Tom şi toţi trăiesc aici de ani de zile. 

Asta aşa era. Arya îşi muşcă buza. 

— Dar muşchiul... 

— După cum plouă, ne va creşte muşchi în urechi cât de 
curând, se plânse Gendry. 

— Numai în urechea dinspre sud, declară Arya cu 
încăpățânare. 

N-avea nici un rost să încerce să-l convingă pe Taur de nimic. 
Totuşi, era cel mai bun prieten pe care-l avea, acum că Plăcintă 
Fierbinte îi părăsise. 

— Sharna zice că are nevoie de mine la coptul pâinii, îi 
spusese în ziua plecării. Oricum, m-am săturat de ploaie, de 
dureri de spate şi de sperieturi la tot pasul. Aici am bere şi iepure 
de mâncat, iar pâinea va fi mai bună când am s-o fac eu. Vei 
vedea, când te vei întoarce. Te vei întoarce, nu-i aşa? După ce se 
termină războiul? Işi amintise cine era ea şi adăugase, roşind: 
Doamna mea. 

Arya nu ştia dacă războiul avea să se sfârşească vreodată, dar 
clătinase din cap. 

— Imi pare rău că te-am bătut atunci, a spus ea. Plăcintă 
Fierbinte era nătărău şi fricos, dar fusese cu ea tot drumul de la 

Debarcaderul Regelui şi se obişnuise cu el. Ţi-am spart nasul. 

— | l-ai spart şi lui Lem. Plăcintă Fierbinte rânji. Asta a fost 
bine. 

— Lem n-a fost de aceeaşi părere, a răspuns Arya ursuză. 

Pe urmă venise timpul să plece. Când Plăcintă Fierbinte a 
întrebat dacă putea săruta mâna doamnei, Arya i-a dat un pumn 
în umăr. 

— Nu-mi spune aşa. Tu eşti Plăcintă Fierbinte, iar eu sunt 
Arya. 

— Aici nu sunt Plăcintă Fierbinte. Sharna îmi zice pur şi simplu 
Băiete. La fel cum îl strigă şi pe celălalt băiat. Va fi derutant. 

li ducea dorul mai mult decât crezuse, dar Harwin îi ţinea locul 
într-o anumită măsură. Arya îi povestise despre tatăl său, Huller, 
cum îl găsise ea pe moarte lângă grajdurile de la Fortăreaţa 
Roşie, în ziua când a fugit. 

— A spus întotdeauna că va muri într-un grajd, a zis Harwin, 
dar am crezut cu toţii că-i va aduce moartea vreun armăsar 
nărăvaş, nu o haită de lei. 

Arya îi spusese despre Yoren şi despre evadarea lor de la 
Debarcaderul Regelui şi despre multe câte se întâmplaseră 
atunci, dar lăsase deoparte grăjdarul pe care l-a străpuns cu Acul 
şi străjerul căruia i-a frânt gâtul ca să iasă din Harrenhal. A-i 
spune lui Harwin era aproape ca şi cum i-ar fi spus tatălui ei, şi 
nu suporta ca tatăl ei să ştie anumite lucruri. 

Nici despre Jagquen H'ghar nu pomenise, cu cele trei morţi pe 
care acesta i le datorase şi i le plătise. Moneda de fier pe care i-o 
dăduse o păstra ascunsă sub centură, dar uneori, noaptea, o 
scotea şi îşi amintea cum chipul lui Jagen se topise şi se 
schimbase când şi-a trecut mâna peste el. 

— Valar morghulis, spunea cu glas şoptit. Ser Gregor, Dunsen, 
Polliver, Raff cel Dulce, Gâdilătorul şi Câinele, Ser Ilyn, Ser 
Meryn, Regina Cersei, Regele Joffrey. 

Doar şase mai rămăseseră din cei douăzeci de oameni de la 
Winterfell pe care tatăl ei îi trimisese cu Beric Dondarrion, i-a 
spus Harwin, şi erau cu toţii împrăştiaţi. 

— A fost o capcană, doamna mea. Lordul Tywin şi-a trimis 
Muntele dincolo de Furca Roşie, cu foc şi sabie, sperând să-l 
atragă pe nobilul tău tată. Plănuia ca Lordul Eddard să vină în 
persoană la vest, să se ocupe de Sandor Clegane. Dacă ar fi 
făcut-o, ar fi fost omorât sau luat ostatic şi oferit în schimbul 
Pezevenghiului, care era prizonierul nobilei tale mame la acea 

vreme. Numai că Regicidul n-a cunoscut niciodată planul Lordului 
Tywin, şi când a auzit despre capturarea fratelui său, l-a atacat 
pe tatăl tău pe străzile Debarcaderului Regelui. 

— Imi amintesc, a zis Arya. L-a omorât pe Jory. Jory îi zâmbise 
întotdeauna, atunci când nu-i spunea să nu stea în calea celor 
mari. 

— L-a omorât pe Jory, a fost de acord Harwin, şi tatăl tău şi-a 
rupt piciorul când calul lui a căzut peste el. Aşa că Lordul Eddard 
nu putea să meargă la vest. In schimb l-a trimis pe Lordul Beric, 
cu douăzeci de oameni ai lui şi douăzeci de la Winterfell, printre 
care şi eu. Mai erau şi alţii. Thoros şi SerRaymun Dary şi oamenii 
lor, Ser Gladden Wylde, un lord pe nume Lothar Mallery. Dar 
Gregor ne aştepta la Vadul Măştilor, cu oameni ascunşi pe 
ambele maluri. Când am trecut râul, ne-a atacat din faţă şi din 
spate. 

Am văzut cum Muntele l-a ucis pe Raymun Dany cu o singură 
lovitură, atât de teribilă încât i-a retezat braţul de la cot şi a 
omorât calul pe care călărea, Gladden Wylde a murit acolo, cu el, 
iar Lordul Mallery a fost dat jos de pe cal şi înecat. Eram 
înconjurați de lei şi credeam că soarta îmi e pecetluită, alături de 
ceilalţi, dar Allyn a restabilit ordinea în rândurile noastre, cu 
câteva comenzi, iar cei care erau călări încă s-au regrupat în 
jurul lui Thoros şi ne-au deschis drumul. O sută douăzeci am fost 
în dimineaţa aceea... La lăsarea întunericului, nu mai rămăseseră 
mai mult de patruzeci, iar Lordul Beric era grav rănit. In noaptea 
aceea Thoros i-a scos din piept un capăt de suliță de treizeci de 
centimetri şi i-a turnat vin fierbinte în rană. 

Eram siguri cu toţii că lordul va fi mort până în zori. Dar Thoros 
s-a rugat cu el toată noaptea lângă foc şi, când au sosit zorile, 
era încă în viaţă şi se înzdrăvenise. Au trecut două săptămâni 
până când a putut să încalece un cal, dar curajul lui ne-a dat 
putere. Ne-a spus că războiul nostru nu s-a sfârşit la Vadul 
Măştilor, ci abia acolo începe şi că fiecare om al nostru răpus va 
fi răzbunat înzecit. 

Până atunci, teatrul de război s-a mutat mai departe. Oamenii 
Muntelui erau doar avangarda oştirii Lordului Tywin. Au traversat 
Furca Roşie în forţă şi au invadat ţinuturile riverane, pârjolind 
totul în calea lor. Eram atât de puţini încât tot ce am putut face a 
fost să le hărţuim ariergarda, dar ne încurajam unul pe altul 
spunând că ne vom alătura Regelui Robert când va înainta spre 
vest, să zdrobească rebeliunea Lordului Tywin. Abia atunci am 

auzit că Robert era mort, la fel şi Lordul Eddard, şi că progenitura 
lui Cersei Lannister a urcat pe Tronul de Fier. 

Asta a întors toată lumea cu susul în jos. Fusesem trimişi de 
Mâna Regelui să le venim de hac proscrişilor, înţelegi, dar acum 
noi eram proscrişii, iar Lordul Tywin era Mâna Regelui. Unii au 
vrut să ne predăm, dar Lordul Beric nici n-a vrut să audă de aşa 
ceva. Eram încă oamenii regelui, zicea el, iar cei pe care leii îi 
treceau prin foc şi sabie erau supuşii regelui. Dacă nu puteam să 
luptăm pentru Robert, aveam să luptăm pentru ei, până la 
ultimul. Şi aşa am făcut, dar în timp ce luptam, s-a petrecut un 
lucru straniu. Pentru fiecare om pe care-l pierdeam, alţi doi îşi 
făceau apariţia să-i ia locul. Câţiva erau cavaleri, scutieri sau 
oameni de obârşie nobilă, dar majoritatea erau oameni obişnuiţi 
- ţărani, lăutari şi hangii, servitori şi ciubotari, chiar şi doi 
septoni. Oameni de toate felurile, şi chiar femei, copii, câini... 

— Câini! a exclamat Arya. 

— Da. Harwin a zâmbit. Unul dintre flăcăii noştri are unii dintre 
cei mai răi câini pe care ai vrea să-i vezi vreodată. 

— Mi-aş dori să am un câine de nădejde, a zis Arya visătoare. 
Un câine care să ucidă lei. 

Avusese cândva o lupoaică, Nymeria, dar o alungase cu pietre, 
ca s-o ferească de regina care voia s-o omoare. Oare un lup 
străvechi ar putea ucide un leu? s-a întrebat ea. 

Plouă din nou în după-amiaza aceea, până seara târziu. Din 
fericire, proscrişii aveau prieteni pretutindeni, aşa că nu fură 
nevoiţi să înnopteze sub cerul liber sau să caute adăpost pe sub 
frunzişul ud, aşa cum făcuse adesea Arya împreună cu Plăcintă 
Fierbinte şi cu Gendry. 

In noaptea aceea, se adăpostiră într-un sat pârjolit şi părăsit. 
Cel puţin păruse părăsit până când Jack Norocosul a suflat din 
corn de două ori scurt şi o dată lung. Atunci oameni de tot felul 
au ieşit târâş dintre ruine şi din beciuri secrete. Aveau bere şi 
mere uscate şi nişte pâine veche de ovăz, iar proscrişii aveau o 
gâscă pe care o doborâse Anguy din mers, aşa că masa din acea 
seară fu aproape un ospăț. 

Arya rupea ultima bucăţică de carne de pe o aripă când unul 
dintre săteni se întoarse către Lem Mantie-de-lămâie şi spuse: 

— Au trecut nişte oameni pe aici, acum nici două zile, 
căutându-l pe Regicid. 

— Mai bine l-ar căuta la Riverrun. Acolo, în cele mai adânci 
temnițe, unde e jilav, plăcut. Nasul îi arăta ca un măr strivit, 

roşu, julit şi umflat şi era într-o stare de spirit jalnică. 

— Nu, zise un alt sătean. A evadat. g 

Regicidul. Arya simţea cum i se zburleşte părul pe ceafă. Işi 
tinu răsuflarea, ascultând. 

— Poate fi adevărat? întrebă Tom. 

— Eu nu pot să cred, zise bărbatul chior cu coiful ruginit. 
Ceilalţi proscrişi îi ziceau Jack Norocosul, deşi Aryei nu i se părea 
foarte norocos să-ţi pierzi un ochi. Eu am dat cu nasul prin 
temniţele alea. Cum să fi putut scăpa? 

La aceasta, sătenii nu putură decât să ridice din umeri. 
Barbă-Verde îşi mângâie barba căruntă şi verde şi spuse: 

— Lupii se vor îneca în sânge dacă Regicidul e iarăşi liber. 
Thoros trebuie să fie anunţat. Lordul Luminii i-l va arăta pe 
Lannister în flăcări. 

— Aici arde un foc pe cinste, zise Anguy zâmbind. 

Barbă-Verde râse şi îl lovi pe arcaş cu palma peste ureche. 

— Ţi se pare că sunt vreun preot, Arcaşule? Când Pello din 
Tyrosh priveşte în foc, tăciunii îi pârjolesc barba. 

Lem îşi pocni degetele şi spuse: 

— Dar ce i-ar mai plăcea Lordului Beric să-l captureze pe Jaime 
Lannister... 

— Oare l-ar spânzura, Lem? întrebă una dintre sătence. 
Aproape c-ar fi păcat să spânzuri un bărbat aşa de frumos. 

— Prima dată judecata, zise Anguy. Lordul Beric îi judecă 
întotdeauna, se ştie. Zâmbi. Apoi îi spânzură. 

Se stârniră râsete de jur împrejur. Pe urmă Tom îşi trecu 
degetele peste strunele harpei sale de lemn şi începu să cânte 
încetişor: 


Ai Pădurii Regelui frați 
o ceată de tâlhari erau. 
Pădurea le era castelul 
_ darțara-n lung şi-n lat cutreierau. 
In mâna lor tot aurul cădea 
şi orice curată fată. 
O, frații din Pădurea Regelui, 
a tâlharilor temută ceată... 


Cuibărită la căldură, într-un colţ, între Gendry şi Harwin, Arya 
ascultă o vreme cântecul, apoi închise ochii şi adormi pe 
nesimţite. Se visă acasă, nu la Riverrun, ci la Winterffell. Totuşi, 

nu fu un vis frumos. Era singură în faţa castelului, afundată în 
noroi până la genunchi. Vedea zidurile cenuşii înălțându-se în 
faţa ei, dar când încercă să ajungă la porţi, fiecare pas i se părea 
mai greu decât anteriorul şi castelul pălea în faţa ochilor ei, până 
ce ajungea mai mult un fum decât un castel de granit. Şi mai 
erau şi lupi, siluete sfrijite, cenușii, furişându-se printre copaci de 
jur împrejurul ei, cu ochii strălucind. Ori de câte ori se uita la ei, 
îşi amintea gustul sângelui. 

In dimineaţa următoare, părăsiră drumul, pentru a scurta 
calea peste câmpuri. Vântul sufla cu putere, viscolind frunzele 
brune, uscate, printre copitele cailor, dar de data aceasta, în 
sfârşit, nu ploua. Când soarele se ivi din spatele unui nor, era 
atât de strălucitor, încât Arya îşi trase gluga peste frunte, ca să 
nu-i intre în ochi. Pe neaşteptate, struni calul. 

— Mergem într-adevăr în direcţia greşită. 

Gendry suspină: 

— Ce mai e, iarăşi muşchi? 

— Uită-te la soare, zise ea. Ne îndreptăm către sud. Arya 
scotoci în desagă după hartă, ca să le poată arăta. N-ar fi trebuit 
să ne îndepărtăm de Trident. Uitaţi. Desfăşură harta pe picior. 
Acum cu toţii o priveau. Vedeţi, aici e Riverrunul, între râuri. 

— Se face că ştim toţi unde e Riverrunul, zise Jack Norocosul. 
Fiecare dintre noi. 

— Nu mergi la Riverrun, îi spuse Lem Aryei pe şleau. 

Eram aproape acolo, gândi ea. Ar fi trebuit să-i las să ne ia 
caii. Aş fi putut merge pe jos restul drumului. lşi aminti ce visase 
şi-şi muşcă buza. 

—Ah, nu face mutra asta rănită, copilă, zise Tom 
Şaptecoarde. N-ai să păţeşti nimic. Ai cuvântul meu. 

— Cuvântul unui mincinos! 

— N-a minţit nimeni, zise Lem. N-am promis nimic. Nu suntem 
noi cei care hotărâm ce se întâmplă cu tine. 

Lem nu era, totuşi, căpetenia, aşa cum nu era nici Tom; 
Barbă-Verde din Tyrosh era. Arya se întoarse să-l privească în 
ochi. 

— Du-mă la Riverrun şi vei fi răsplătit, spuse ea cu disperare. 

— Micuța mea, răspunse Barbă-Verde, poate că un ţăran 
jupoaie o veveriţă oarecare ca să şi-o bage în oală, dar dacă 
găseşte o veveriţă de aur în copac, i-o duce stăpânului, sau 
ajunge să-şi dorească s-o fi făcut. 

— Eu nu sunt veveriţă, insistă Arya. 

— Ba da. Barbă-Verde râse. O mică veveriţă de aur, care e pe 
cale să-l vadă pe lordul tunetului, fie că vrea, fie că nu. El va şti 
ce-i de făcut cu tine. Pun rămăşag că te va trimite la nobila ta 
mamă, întocmai cum îţi doreşti. 

Tom Şaptecoarde clătină aprobator din cap. 

— Da, aşa e Lordul Beric. Va face cu tine ceea ce trebuie, o să 
vezi. 

Lordul Beric Dondarion. Arya îşi aminti tot ceea ce auzise la 
Harrenhall, de la Lannisteri şi de la Măştile Insângerate 
deopotrivă. Lordul Beric, himera pădurii. Lordul Beric, care 
fusese ucis de Vargo Hoat şi înainte de asta, de Ser Amroy Lorch, 
şi de două ori de Muntele care Călăreşte. Dacă nu mă trimite 
acasă, poate că am să-l ucid şi eu. 

— De ce trebuie să-l întâlnesc pe Lordul Beric? întrebă ea 
încet. 

— li ducem toţi prizonierii noştri de neam, răspunse Anguy. 

Prizonieri. Arya trase adânc aer în piept, ca să se liniştească. 
Calmă ca o apă neclintită. Se uită la tâlhari, pe caii lor, şi 
întoarse capul calului său. Acum, iute ca un şarpe, gândi ea, 
vârându-şi călcâiele în coasta calului. Ţâşni direct printre 
Barbă-Verde şi Jack Norocosul, zărind cu coada ochiului chipul 
uluit al lui Gendry, în timp ce iapa lui se feri din calea ei. Şi apoi 
era în câmp deschis, gonind. 

Spre nord sau sud, est sau vest, nu mai avea nici o importanţă 
acum. Putea să găsească drumul către Riverrun mai târziu, după 
ce îi pierdeau urma. Arya se aplecă în şa şi îndemnă calul la 
galop. În urma ei, tâlharii înjurau şi îi strigau să se întoarcă. 
Rămase surdă la strigătele lor, dar când aruncă o privire peste 
umăr, patru veneau după ea, Anguy, Harwin şi Barbă-Verde 
alergând umăr lângă umăr, iar Lem mult mai în spate, cu 
mantia-i galbenă, uriaşă, fluturând în urma lui. 

— Ager ca o căprioară, îi spuse calului. Fugi acum, fugi. 

Arya gonea mâncând pământul peste câmpuri brune, năpădite 
de buruieni, prin iarba înaltă până la brâu şi mormane de frunze 
uscate, stârnite de calul ei în galop. La stânga era o pădure, 
observă ea. Acolo mi-ar putea pierde urma. Intr-o parte, câmpul 
era mărginit de un şanţ uscat, dar Arya sări peste el fără să 
încetinească şi plonja în mijlocul pâlcului de ulmi, tisă şi 
mesteceni. O privire iute în spate îi descoperi pe Anguy şi Harwin 
încă pe urmele ei. Totuşi, Barbă-Verde rămăsese în urmă, iar pe 
Lem nu-l vedea deloc. 

— Mai repede, îi spuse calului. Poţi, poti. 

Trecu printre doi ulmi şi nu se opri să vadă pe ce parte creştea 
muşchiul. Sări peste un buştean putrezit şi dădu ocol unei 
monstruoase capcane, mărginită de crengi rupte. Apoi urcă o 
pantă domoală, coborî pe partea cealaltă, încetinind şi apoi 
grăbind pasul din nou, cu potcoavele calului scoțând scântei pe 
cremenea de sub picioare. Când ajunse în vârful dealului, privi 
înapoi. Harwin era înaintea lui Anguy, dar amândoi veneau 
năvalnic. Barbă-Verde rămăsese mult în urmă şi părea că 
cedează. 

Un pârâu îi tăia calea. Se avântă în apa acoperită de frunze 
ude, maronii. Unele se agăţară de picioarele calului, în timp ce 
urcară pe malul celălalt. Lăstărişul era mai des aici, pământul 
atât de plin de rădăcini şi de pietre, încât fu nevoită să 
încetinească, dar încercă să păstreze un ritm cât mai bun. Un alt 
deal în faţa ei, mai abrupt. Din nou urcă, din nou cobori. Cât de 
mare e pădurea aceasta? se întreba. Avea calul cel mai iute, ştia 
asta, furase unul din cei mai buni cai din grajdurile lui Roose 
Bolton, la Harrenhal, dar aici iuţeala lui nu-i era de nici un folos. 
Trebuie să găsesc din nou câmpurile. Trebuie să găsesc un drum. 
In schimb, găsi o cărare sălbatică. Era îngustă şi întortocheată, 
dar era ceva. Goni de-a lungul ei, cu crengile biciuindu-i faţa. O 
ramură îi agăţă gluga, trăgându-i-o înapoi, şi pentru o fracțiune 
de secundă, se temu că au prins-o. O vulpoaică ţâşni din tufişuri, 
speriată de goana ei năvalnică. Cărarea o duse la un alt pârâu. 
Sau era acelaşi? Oare se învârtise în cerc? N-avea timp să-şi 
frământe mintea cu asta, auzea caii năvălind printre copaci, în 
spatele ei. Ghimpii îi zgâriau faţa, ca pisicile pe care le fugărea 
odinioară la Debarcaderul Regelui. Dintre crengile unui anin 
ţâşniră vrăbii. Dar acum copacii se răreau şi, dintr-odată, ieşi 
dintre ei. In faţa ei se întindea un câmp larg, neted, împânzit de 
ierburi şi grâu sălbatic, ud şi călcat în picioare. Arya dădu pinteni 
calului, pornind din nou la galop. A/eargă, gândi ea, aleargă la 
Riverrun, aleargă acasă. Oare îi pierduseră urma? Aruncă o 
privire fugară şi-l văzu pe Harwin, la şase metri în spatele ei. Nu, 
gândi Arya, nu, nu poate, nu el, nu e drept. 

Ambii cai spumegau şi abia mai suflau când Harwin ajunse 
lângă ea, întinse mâna şi îi înhaţă căpăstrul. Arya răsufla greu şi 
ea. Ştia că lupta s-a sfârşit. 

— Călăreşti ca un om al nordului, doamna mea, zise Harwin, 
după ce struni amândoi caii. Mătuşa ta era la fel. Lady Lyanna. 

Dar tatăl meu a fost maestru de echitație, îţi aminteşti? 

Privirea Aryei era încărcată de durere. 

— Credeam că eşti omul tatălui meu. 

— Lordul Eddard a murit, domniţă. Aparţin lordului fulgerului 
acum, Şi fraţilor mei. 

— Care fraţi? Bătrânul Hullen nu mai avea alţi copii, din câte 
îşi aducea aminte Arya. 

— Anguy, Lem, Tom, Jack şi Barbă-Verde, cu toţii. Nu-i vrem 
răul fratelui tău Robb, domniţă... dar nu pentru el luptăm. El are 
o armată numai a lui şi mulţi lorzi de seamă să plece genunchiul. 
Oamenii simpli ne au doar pe noi. li aruncă Aryei o privire 
iscoditoare. Inţelegi ce-ţi spun? 

— Da. Că nu era omul lui Robb, înţelegea destul de bine. Şi că 
era ostatica lui. Aș fi putut rămâne cu Plăcintă Fierbinte. Am fi 
putut să luăm mica barcă şi să mergem la Riverrun. l-ar fi mers 
mai bine ca Porumbel. Nimeni nu putea lua ostatic Porumbelul, 
sau pe Nan, pe Nevăstuică sau pe Arry, orfanul. Am fost lup, 
gândi ea, dar acum nu sunt iarăşi decât o domnişoară prostuță. 

— Te vei întoarce acum fără împotrivire? o întrebă Harwin. Sau 
trebuie să te leg şi să te pun de-a latul calului? 

— Mă voi întoarce fără împotrivire, zise ea posacă. 
Deocamdată. 

SAMWELL 


Suspinând, Sam făcu încă un pas. Acesta e ultimul, chiar 
ultimul, nu pot merge mai departe, nu pot. Dar picioarele i se 
mişcară din nou. Unul, pe urmă celălalt. Făcură un pas, apoi un 
altul, iar el gândi: Nu sunt picioarele mele, sunt ale altcuiva, 
altcineva merge, nu pot fi eu. 

Când privea în jos, le vedea împleticindu-se prin zăpadă: 
apariţii diforme şi greoaie. Avusese cizme negre, părea să-şi 
amintească, dar zăpada i se lipise în jurul lor, iar acum erau 
mingi albe, diforme. Ca două picioare strâmbe, făcute din 
gheaţă. 

Nu se mai oprea. Ninsoarea. Nămeţii îi ajungeau mai sus de 
genunchi şi o crustă îi acoperea gambele, ca o pereche de 
jambiere albe. inainta cu pas greu, legănat. Raniţa mare pe care 
o ducea în spinare îl făcea să arate ca un cocoşat monstruos. Şi 
era obosit, atât de obosit! Wu pot merge mai departe. Mamă, ai 
milă, nu pot. 

La fiecare al patrulea sau al cincilea pas, trebuia să se aplece 
şi să-şi ridice la loc centura. Sabia şi-o pierduse la Pumn, dar 
teaca era acolo, continuând să tragă centura în jos. Avea, în 
schimb, două cuțite, pumnalul din obsidian pe care i-l dăruise Jon 
şi cel de oţel, cu care-şi tăia carnea. Toate acestea atârnau greu, 
iar pântecele său era atât de mare şi de rotund încât, dacă uita 
s-o ridice, oricât de bine o strângea, centura îi aluneca până jos 
şi i se încurca în jurul genunchilor. Incercase o dată să şi-o lege 
deasupra burţii, dar atunci i-a ajuns aproape până la subsuori. 
Grenn a râs de s-a prăpădit când l-a văzut, iar Edd cel Trist a 
spus: 

— Am cunoscut cândva un om care-şi purta sabia la gât, 
prinsă de un lanţ, întocmai aşa. Intr-o zi s-a împiedicat şi mânerul 
i-a intrat în nas. 

Sam se împiedica întruna. Sub zăpadă erau pietre şi rădăcini 
de copaci şi uneori gropi adânci în pământul îngheţat. Black 
Bernarr călcase într-una şi îşi rupsese glezna cu trei zile în urmă, 
sau poate patru, sau... nu ştia cât trecuse, chiar nu ştia. După 
aceea, Lordul Comandant îi dăduse lui Bernarr un cal. 

Suspinând, Sam făcu încă un pas. | se părea mai degrabă că 
se prăbuşeşte decât că umblă, căzând parcă la nesfârşit, fără să 

atingă vreodată pământul, doar căzând, mai departe, mai 
departe. Trebuie să mă opresc. E prea chinuitor. Sunt atât de 
înfrigurat şi de obosit! Trebuie să dorm, doar să aţipesc puțin 
lângă un foc şi să iau o îmbucătură de mâncare neînghețată. 

Dar dacă se oprea, murea. Ştia asta. Cu toţii ştiau, cei câţiva 
care mai rămăseseră. Fuseseră cincizeci când au părăsit Pumnul, 
poate mai mulţi, dar unii se rătăciseră prin zăpadă, câţiva răniţi 
sângeraseră până ce au murit... şi, din când în când, Sam auzea 
strigăte în spatele lui, din ariergardă, iar o dată auzise un țipăt 
îngrozitor. Atunci fugise, treizeci sau patruzeci de metri, cât a 
putut el de repede, stârnind zăpada cu picioarele-i pe jumătate 
îngheţate. Ar tot fugi şi acum, dacă ar avea picioare mai 
puternice. Sunt pe urmele noastre, încă sunt pe urmele noastre, 
ne doboară unul câte unul. î 

Suspinând, Sam făcu încă un pas. li era frig de atâta vreme 
încât uitase cum era să-i fie cald. Purta trei perechi de pantaloni, 
două rânduri de lenjerie pe sub tunica dublă din lână de miel şi, 
peste toate acestea, un surtuc gros, vătuit, care îl ferea de oţelul 
rece al cămăşii de zale. Peste zale purta o cămaşă largă, iar 
deasupra ei o mantie groasă, în trei straturi, cu un nasture de os 
care se încheia strâns sub bărbie. Gluga mantiei îi cădea pe 
frunte. Mitene groase de blană îi acopereau mâinile, peste 
mănuşile din lână, un şal îi era înfăşurat strâns peste gură, iar pe 
cap avea o căciulă strâmtă, tivită cu blană, trasă peste urechi, pe 
sub glugă. Şi, totuşi, frigul era în el. Mai ales în picioare. Acum 
nici măcar nu şi le mai simţea, însă mai deunăzi îl dureau atât de 
tare încât abia suporta să se sprijine pe ele, darămite să meargă. 
li venea să urle la fiecare pas. Asta fusese ieri? Nu-şi putea 
aminti. Nu mai dormise de la Pumn, nici măcar o singură dată de 
când sunase cornul. Doar dacă nu cumva dormise în mers. 
Putea, oare, un om să umble în somn? Sam nu ştia, sau poate 
uitase. 

Suspinând, făcu încă un pas. Zăpada cădea în vârtejuri în jurul 
lui. Uneori cădea dintr-un cer alb, iar alteori dintr-un cer negru, 
dar asta era tot ce mai rămăsese din zi şi din noapte. O purta pe 
umeri, ca pe o a doua mantie, şi se înălța grămadă deasupra 
raniţei, împovărând-o şi mai mult, făcând-o şi mai greu de purtat. 
Şalele îl dureau înfiorător, ca şi cum cineva i-ar fi înfipt acolo un 
pumnal, mişcându-l înainte şi înapoi, cu fiecare pas. Umerii îi 
erau chinuiţi sub greutatea cămăşii de zale. Ar fi dat orice să şi-o 
poată scoate, dar se temea s-o facă. Oricum, ar trebui să-şi 

dezbrace mai întâi mantia şi surtucul, ca să ajungă la ea, şi 
atunci frigul l-ar dobori. 

Măcar de-aş fi mai puternic... Nu era, însă, şi nu avea nici un 
rost să viseze. Sam era gras şi fără vlagă, atât de gras încât abia 
îşi putea duce propria povară; zalele erau mult prea mult pentru 
el. Avea impresia că-i julesc umerii, în ciuda straturilor groase 
dintre oţel şi piele. Singurul lucru pe care îl putea face era să 
plângă şi, când plângea, lacrimile îi îngheţau pe obraji. 

Suspinând, făcu încă un pas. Picioarele i se afundau în crusta 
de zăpadă, altfel nu credea că ar fi putut înainta. In depărtare, la 
stânga şi la dreapta, abia zărite printre copacii tăcuţi, torţele se 
zăreau ca nişte nimburi palide, portocalii, printre fulgii de 
zăpadă. Când întorcea capul, le putea vedea alunecând în tăcere 
prin pădure, legănându-se în sus şi-n jos, înainte şi înapoi. Cercu/ 
de foc al Bătrânului Urs, îşi reaminti, şi vai de cel care-l 
părăseşte. |n timp ce mergea, avea impresia că urmăreşte 
torţele din faţa lui, însă parcă aveau şi ele picioare, mai lungi şi 
mai puternice decât ale lui, astfel că nu le putea ajunge 
niciodată. 

Cu o zi înainte, îi implorase să-l lase şi pe el printre purtătorii 
de torţe, chiar dacă asta ar fi însemnat să meargă în afara 
coloanei, vecin cu întunericul. Dorea focul, îl visa. Dacă aş avea 
focul, nu mi-ar fi frig. Dar cineva îi reamintise că avusese o torţă 
la început, dar o scăpase în zăpadă, stingând focul. Sam nu-şi 
amintea să fi scăpat nici o torţă, dar presupunea că era 
adevărat. Era prea vlăguit să-şi ţină mâna ridicată mult timp. 
Oare Edd îi amintise de torţă sau fusese Grenn? Nici asta nu-şi 
putea aduce aminte. Gras, neputincios şi de nimic, acum până şi 
creierii îmi îngheaţă. Făcu încă un pas. 

Işi înfăşurase şalul peste nas şi peste gură, însă acum era 
acoperit de zăpadă şi atât de ţeapăn încât se temea că-i 
îngheţase pe faţă. li era greu şi să respire, iar aerul era atât de 
rece încât era un chin să-l înghită. 

— Mamă, ai milă, mormăi el cu glas răguşit, sub masca 
îngheţată. Mamă, ai milă, Mamă ai milă, Mamă, ai milă. Cu 
fiecare rugăciune, mai făcea un pas, târându-şi picioarele prin 
zăpadă. Mamă, ai milă, Mamă ai milă, Mamă, ai milă! 

Mama care îi dăduse viaţă era la o mie de leghe depărtare 
spre sud, la adăpost, în fortăreaţa din Horn Hill, împreună cu 
surorile şi frăţiorul lui, Dickon. Wu mă poate auzi, nu mai mult 
decât Mama din Ceruri. Mama era milostivă, toţi septonii erau de 

aceeaşi părere, însă Cei Şapte nu aveau putere dincolo de Zid. 
Aici era locul în care domneau vechii zei, zeii fără nume ai 
copacilor, ai lupilor şi ai zăpezilor. 

— Indurare, şopti el apoi, către oricine l-ar putea asculta, zei 
vechi sau noi, fie şi demoni. Oh, îndurare, înduraţi-vă de mine, 
înduraţi-vă de mine. 

Maslyn a strigat după îndurare. De ce îşi amintise asta 
dintr-odată? Nu era defel un lucru pe care voia să şi-l 
amintească. Bărbatul se dăduse înapoi, împleticindu-se, 
aruncând sabia, rugându-se, predându-se, chiar smulgându-şi 
mănuşa neagră, groasă, şi ridicând-o în faţa lui, ca pe o mănuşă 
de armură. Incă ţipa după îndurare când arătarea l-a ridicat în 
aer de grumaz, aproape rupându-i capul de pe trup. Cei morţi 
n-au nici un fel de milă, nici Ceilalţi... nu, nu trebuie să mă 
gândesc la asta, să nu mă gândesc, să nu-mi amintesc, doar să 
merg, să merg, să merg. 

Suspinând, făcu încă un pas. 

Vârful piciorului i se agăţă într-o rădăcină de sub crusta de 
zăpadă. Sam se împiedică şi căzu într-un genunchi, atât de tare 
încât îşi muşcă limba. Simţea gustul sângelui în gură, mai cald 
decât orice simţise de când plecase de la Pumn. Acesta e 
sfârşitul, gândi el. Acum, că se prăbuşise, parcă nu-şi mai putea 
găsi puterea să se ridice. Bâjbâi după o creangă de copac, o 
înşfăcă, încercând să se ridice, însă picioarele-i înţepenite 
refuzau să-l sprijine. Cămaşa de zale era prea grea şi, în plus, era 
prea gras, prea slăbit şi prea obosit. 

— Inapoi în picioare, Piggy! mormăi cineva în trecere, dar Sam 
nu-l luă în seamă. Mă voi culca în zăpadă şi voi închide ochii. N-ar 
fi aşa de rău să moară aici. Mai frig nu era cu putinţă să-i fie şi, în 
scurt timp, n-ar mai simţi junghiul din şale sau durerea cumplită 
ce-i sfâşia umerii, aşa cum nu-şi simţea acum picioarele. Nu voi fi 
primul care moare, nu vor putea spune că am fost. Muriseră cu 
sutele la Pumn, muriseră pretutindeni în jurul lui şi mai mulţi încă 
muriseră pe urmă, îi văzuse. Tremurând, Sam îşi descleştă mâna 
de pe creanga copacului şi se lăsă în zăpadă. Era rece şi udă, 
ştia, dar abia dacă o putea simţi prin toate veşmintele sale. Işi 
ridică privirea către cerul alburiu, în timp ce fulgii de nea îi 
cădeau pe burtă, pe piept şi pe pleoape. Zăpada mă va acoperi 
ca o pătură albă, groasă. Va fi cald sub zăpadă şi dacă vor vorbi 
despre mine, vor trebui să spună că am murit ca un bărbat al 
Rondului de Noapte. Aşa am făcut. Aşa am făcut. Mi-am făcut 

datoria. Nimeni nu poate spune că mi-am încălcat jurământul. 
Sunt gras, sunt neputincios şi sunt laş, dar mi-am făcut datoria. 

Corbii fuseseră responsabilitatea lui. De aceea îl luaseră cu ei. 
El nu voise să meargă, le spusese asta, le spusese tuturor cât era 
de laş. Dar Maester Aemon era foarte bătrân, şi orb pe deasupra, 
aşa că fuseseră nevoiţi să-l trimită pe Sam să se ocupe de corbi. 
Lordul Comandant îi dăduse ordinele când au poposit la Pumn. 

— Nu eşti un luptător. Amândoi ştim asta, băiete. Dacă se 
întâmplă să fim atacați, nu te apuca să încerci să dovedeşti 
contrariul, nu vei face decât să ne încurci. Va trebui să trimiţi un 
mesaj. Şi să nu vii într-un suflet să întrebi ce trebuie să cuprindă 
scrisoarea. Scrie-o tu însuţi şi trimite o pasăre la Castelul Negru 
şi o alta la Turnul Umbrei. Bătrânul Urs îndreptase un deget 
înmănuşat direct către faţa lui Sam: Nu-mi pasă dacă faci pe tine 
de frică şi nu-mi pasă dacă o mie de sălbatici năvălesc peste 
ziduri urlând după sângele tău, tu trimiti păsările alea, de nu, jur 
c-am să te urmăresc prin toate cele şapte iaduri şi am să te fac 
să regreţi că nu m-ai ascultat. lar corbul lui Mormont îşi mişcase 
capul în sus şi-n jos şi croncănise: Regreti, regreti. 

Sam regreta. Regreta că nu fusese mai viteaz, mai puternic 
sau mai priceput în mânuitul sabiei, că nu-i fusese un fiu mai bun 
tatălui său sau un frate mai bun lui Dickon şi fetelor. Regreta şi 
că avea să moară, dar oameni mai vrednici muriseră la Pumn, 
oameni buni, de nădejde, nu băieţi graşi şi miorlăiţi ca el. Insă, 
cel puţin nu avea să fie hăituit prin iad de Bătrânul Urs. Am trimis 
păsările. Cel puţin asta am făcut cum trebuie. Scrisese mesajele 
dinainte, mesaje scurte şi simple, informând despre un atac 
asupra Pumnului Primilor Oameni şi apoi le vârâse în traista sa 
pentru pergament, cu speranţa că nu va fi niciodată nevoit să le 
trimită. 

Când cornul sunase, Sam dormea. La început, crezuse că 
visează, dar când a deschis ochii, zăpada cădea peste tabără şi 
fraţii în negru înhăţau cu toţii arcuri şi topoare şi alergau către 
zidul împrejmuitor. Singurul care se afla prin preajmă era Chett, 
fostul scutier al lui Maester Aemon, cu faţa lui plină de bube şi 
chistul mare de pe gât. Sam nu mai văzuse niciodată atâta 
teamă ca pe chipul lui Chett când cornul răsunase a treia oară, 
gemând printre copaci. 

— Ajută-mă să trimit păsările, l-a rugat el, dar celălalt scutier 
s-a întors pe călcâie şi a luat-o la goană, cu pumnalul în mână. 
Trebuie să se îngrijească de câini, şi-a amintit Sam şi probabil că 

Lordul Comandant îi dăduse şi lui nişte ordine. 

Degetele îi erau înţepenite şi neîndemânatice în mănuşi, 
tremura de spaimă şi de frig, dar găsise traista pentru 
pergament şi scosese cele două mesaje scrise dinainte. Corbii 
ţipau cu furie şi, când a deschis colivia pentru Castelul Negru, 
unul dintre corbi i-a zburat direct în faţă. Alţi doi au fugit înainte 
ca Sam să prindă vreunul, iar când a reuşit, corbul a început să-l 
ciugulească prin mănuşă, umplându-l de sânge. Totuşi, a rezistat 
cât să-i agaţe micul sul de pergament. Cornul tăcuse deja, dar 
Pumnul răsuna de ordine răcnite şi zăngănit de oţel. 

— Zboară! a strigat Sam, aruncând corbul în aer. 

Păsările din colivia pentru Turnul Umbrei ţipau şi băteau din 
aripi atât de nebuneşte încât i-a fost frică să deschidă uşa, dar 
şi-a învins teama şi a deschis-o. De data aceasta a prins primul 
corb care a încercat să scape. In clipa următoare, îşi croia drum 
prin ninsoare, cu ghearele scoase, ducând vorbă despre atac. 

Cu misiunea îndeplinită, Sam a continuat să se înveşmânteze, 
cu degete stângace, tremurătoare, îmbrăcându-şi tunica şi 
mantia cu glugă, legându-şi centura, legând-o bine de tot, ca să 
nu-i alunece. Pe urmă şi-a găsit raniţa şi şi-a îndesat toate 
lucrurile înăuntru; lenjerie de schimb şi şosete uscate, capetele 
de săgeți şi vârful de suliță din obsidian pe care i-l dăduse Jon, şi 
vechiul corn, de asemenea pergamentele, cernelurile şi 
condeiele, hărţile pe care le desena şi un cârnat cu usturoi, tare 
ca piatra, pe care îl păstra încă de la Zid. Le-a legat pe toate şi 
şi-a ridicat raniţa pe spate. Lordul Comandant a spus că n-am ce 
să mă reped la zid, şi-a amintit el, dar a mai spus nici să nu alerg 
degrabă la el. Sam a tras adânc aer în piept şi şi-a dat seama că 
nu ştia ce să facă. 

Işi amintea că se învârtise în cerc, pierdut, cu spaima 
crescându-i în suflet, aşa cum se întâmpla întotdeauna. Câinii 
lătrau şi caii nechezau, dar zăpada înăbuşea sunetele, făcându-le 
să pară îndepărtate. Sam nu vedea nimic la o depărtare mai 
mare de trei metri, nici măcar torţele arzând de-a lungul zidului 
scund de piatră care împrejmuia creasta dealului. Se poate ca 
torțele să se fi stins? Era prea înfricoşător să se gândească la 
asta. Cornul a sunat de trei ori lung, iar trei sunete lungi 
înseamnă Ceilalti. Hoinarii albi ai pădurilor, umbrele reci, 
monştrii din poveştile care-l făceau să ţipe şi să tremure pe când 
era copil, călare pe păianjenii lor uriaşi de gheaţă, însetaţi de 
sânge... 

Şi-a scos, cu stângăcie, sabia şi a înaintat cu greu prin nămeţi, 
cu ea în mână. Un câine a trecut în goană, lătrând, pe lângă el, şi 
apoi Sam a văzut câţiva dintre oamenii de la Turnul Umbrei, 
bărbaţi voinici, bărboşi, cu baltage şi sulițe lungi de trei metri. Se 
simţea mai în siguranţă în compania lor, aşa că i-a urmat către 
zid. Când a văzut torţele arzând pe creasta cercului de pietre, un 
fior de uşurare i-a străbătut trupul întreg. 

Fraţii în negru stăteau cu săbiile şi suliţele în mâini, privind 
ninsoarea, aşteptând. Ser Mallador Locke a trecut călare, având 
pe cap un coif împestriţat cu fulgi de nea. Sam a rămas în 
spatele celorlalţi, căutându-i pe Grenn sau pe Edd cel Trist. Dacă 
trebuie să mor, fie să mor lângă prietenii mei, îşi amintea că se 
gândise. Dar toţi oamenii din jurul său îi erau străini, oameni ai 
Turnului Umbrei, sub comanda unui cercetaş pe nume Blane. 

— lată-i că vin, îşi amintea Sam că îl auzise pe unul dintre fraţi 
spunând. 

— Pregătiţi, a spus Blane şi douăzeci de săgeți negre au ieşit 
din tot atâtea tolbe şi au fost potrivite în tot atâtea arcuri. 

— Zeii fie milostivi, sunt sute, a şoptit un glas. 

— Intindeți, a spus Blane şi, pe urmă: ţineţi. Sam nu vedea şi 
nici nu voia să vadă. Oamenii Rondului de Noapte stăteau în 
spatele torţelor, aşteptând, cu săgețile întinse în dreptul 
urechilor, iar ceva s-a ivit, urcând panta întunecată, alunecoasă, 
prin zăpadă. Ţineţi, spuse Blane din nou, ţineţi, ţineţi. Şi apoi: 
Trageţi! 

Săgeţile au foşnit în zbor. 

Dinspre oamenii înşiraţi de-a lungul zidului s-au auzit strigăte 
răzlețe de bucurie, dar s-au stins curând. 

— Nu se opresc, stăpâne, i-a spus cineva lui Blane, iar un altul 
a strigat: 

— Altii! Priviţi, vin din pădure. 

Şi altcineva a spus: 

— Ferească zeii, pădurea mişună de ei! Aproape ne-au ajuns, 
sunt peste noi! 

Pe atunci Sam se retrăgea deja, tremurând, ca ultima frunză 
de pe ram când se stârneşte vântul, de frig, dar şi de teamă. 
Fusese foarte frig în noaptea aceea. Chiar mai frig decât acum. 
In zăpadă, aproape că e cald. Acum mă simt mai bine. Niţică 
odihnă era tot ceea ce-mi lipsea. Poate că în scurt timp voi fi 
destul de puternic ca să merg din nou. In scurt timp. 

Pe lângă capul lui păşi un cal, un animal cenușiu, zburlit, cu 

coama plină de zăpadă şi copitele acoperite de o crustă de 
gheaţă. Sam îl privi venind şi trecând. Un altul îşi făcu apariţia 
prin ninsoarea care cădea, dus de căpăstru de un bărbat în 
negru. Când îl văzu pe Sam în calea sa, bărbatul îl înjură şi 
conduse calul pe după el. Mi-aş dori să am un cal. Dacă aş avea 
un cal, aş putea continua să merg. Aş putea sta călare şi chiar aş 
putea trage un pui de somn în şa. Dar pierduseră cea mai mare 
parte a cailor la Pumn, iar cei rămaşi le duceau în spinare 
mâncarea, torţele şi răniții. Sam nu era rănit. Doar gras şi 
neputincios şi cel mai mare laş din Cele Şapte Regate. 

Era atât de laş! Lordul Randyl, tatăl său, spusese mereu aşa şi 
avusese dreptate. Sam era moştenitorul lui, dar n-a fost 
niciodată vrednic, aşa că tatăl îl trimisese la Zid. Frăţiorul său, 
Dickon, avea să moştenească pământurile şi castelul Casei Tarly 
şi sabia mare Heartsbane pe care lorzii din Horn Hill o purtaseră 
cu atâta mândrie secole de-a rândul. Se întreba dacă Dickon ar 
vărsa vreo lacrimă pentru fratele său mort în zăpadă, undeva, 
dincolo de marginea lumii. De ce ar face-o? Nu merită să plângi 
după un laş. lşi auzise tatăl spunându-i asta mamei lui de zeci de 
ori. Bătrânul Urs ştia şi el. 

— Săgeţi de foc, răcnea Lordul Comandant în noaptea aceea, 
la Pumn, când Sam şi-a făcut apariţia călare pe calul său. Daţi-le 
foc. Atunci l-a observat pe Sam acolo, dârdâind. Tarly! Pleacă de 
aici. Locul tău e cu corbii. 

— Eu... eu... eu am trimis mesajele. 

— Bine. Pe umărul lui Mormont, corbul său a repetat: Bine, 
bine. 

Lordul Comandant părea gigantic, în blănuri şi zale. În spatele 
vizierei negre, ochii îi erau fioroşi. 

— Ne încurci aici. Intoarce-te la coliviile tale. Dacă va mai 
trebui să trimit un mesaj, nu vreau să fiu nevoit să te caut. Vezi 
ca păsările să fie pregătite. N-a aşteptat un răspuns; şi-a întors 
calul şi a dat ocol, în goană, zidului, strigând: Foc! Daţi-le foc! 

N-a fost nevoie să i se spună de două ori. Sam s-a întors la 
păsări, cât de repede l-au putut duce picioarele-i grase. Ar trebui; 
să scriu mesajul dinainte, a chibzuit el, ca să putem trimite 
păsările cât mai grabnic. l-a luat mai mult decât ar fi trebuit să-şi 
aprindă micul foc, să încălzească cerneala îngheţată. S-a aşezat 
pe o piatră, cu condeiul şi pergamentul şi a scris mesajele. 

Atacaţi în mijlocul zăpezii şi al frigului, dar i-am alungat cu 
săgeți de foc, scria el, când a auzit glasul lui Torrhen Smallwood 

răsunând cu comanda: 

— Potriviţi, întindeţi... trageţi. 

Stolul de săgeți a murmurat dulce, ca rugăciunea unei mame. 

— Ardeţi, morţi ticăloşi, ardeţi, a strigat Dywen, râzând pe 
înfundate. 

Fraţii au ovaţionat şi au înjurat. 

Toţi în siguranță, a scris Sam. Rămânem la Pumnul Primilor 
Oameni. Sam nădăjduia că erau arcaşi mai buni decât el. 

A pus mesajul deoparte şi a luat o altă bucată goală de 
pergament. 

Incă luptăm la Pumn, în mijlocul zăpezii copleşitoare, scria el, 
când cineva a strigat: 

— Nu se opresc. 

Rezultat nesigur. 

— Suliţe, a spus cineva. Ar fi putut fi Ser Mallador, dar Sam nu 
putea jura. 

Arătările ne-au atacat la Pumn, în zăpadă, a scris el, dar le-am 
alungat cu foc. A întors capul. Prin viscolul zăpezii, n-a putut 
vedea decât imensul foc din mijlocul taberei, cu oameni călare 
mişcându-se fără odihnă în jurul lui. Rezerva, ştia Sam, gata să 
doboare pe oricine ar fi spart zidul. Se înarmaseră cu torţe în loc 
de săbii şi le aprindeau în flăcări. 

Inconjurați de arătări, scria el, când a auzit strigătele dinspre 
nord. Vin dinspre nord şi dinspre sud în acelaşi timp. Sulițele şi 
săbiile nu-i opresc, doar focul. 

— Trageţi, trageţi, trageţi! a răcnit un glas în noapte, iar un 
altul a strigat: 

— Al naibii de mare. 

lar un al treilea glas a spus: 

— Un uriaş. 

Şi un al patrulea a insistat: 

— Un urs, un urs! 

Un cal a nechezat şi câinii au început să latre şi apoi s-au 
stârnit atâtea ţipete, încât Sam n-a mai putut distinge glasurile. 
A continuat să scrie mai repede, mesaj după mesaj. Să/batici 
morți şi un uriaş, sau poate un urs asupra noastră, de jur 
împrejur. Auzea scrâşnetul oţelului pe lemn, ceea ce putea 
însemna un singur lucru. Arătări peste zid. Lupte în interiorul 
taberei. O duzină de fraţi călare au trecut tropăind pe lângă el, 
către zidul estic, cu torţele aprinse revărsând flăcări, în mâna 
fiecărui călăreț. Lordul Comandant Mormont îi întâmpină cu foc. 

Câştigăm. Ne păstrăm poziţiile. Ne croim drum şi ne retragem 
către Zid. Suntem prinşi în capcană la Pumn. 

Unul dintre oamenii de la Turnul Umbrei a ieşit clătinându-se 
din întuneric, prăbuşindu-se la picioarele lui Sam. A reuşit să se 
târască până aproape de foc, înainte de a muri. Pierduţi, a scris 
Sam, bătălia e pierdută. Suntem cu toții pierduţi. 

De ce trebuia să-şi amintească bătălia de la Pumn? Nu voia 
să-şi amintească. Nu asta. Incercă să şi-o aducă în minte pe 
mama sa ori pe Talia, surioara lui, sau pe fata aceea, Gilly, de la 
Fortăreaţa lui Craster. Cineva îl scutura de umăr. 

— Ridică-te, spuse un glas. Sam, nu poţi să dormi aici. 
Ridică-te şi continuă să mergi. 

Nu dormeam, îmi aminteam. 

— Pleacă, spuse el, cu vorbele îngheţându-i în aerul rece. Sunt 
bine, vreau să mă odihnesc. 

— Ridică-te. Glasul lui Grenn, aspru şi răguşit. Se înălța 
deasupra lui Sam, cu straiele-i negre acoperite de o crustă de 
zăpadă. Nimeni nu se odihneşte, a spus Bătrânul Urs. Vei muri. 

— Grenn. Sam zâmbi. Nu, zău, sunt bine aici. Tu du-te. O să te 
ajung din urmă după ce mă mai odihnesc puţin. 

— Ba nu. Barba deasă, castanie, a lui Grenn era îngheţată de 
jur împrejurul gurii. Îl făcea să arate ca un bătrân. Ai să îngheţi şi 
te vor lua Ceilalţi. Sam, ridică-te! 

Sam îşi amintea că, în seara dinainte să plece de la Zid, Pyp îl 
şicanase pe Grenn aşa cum făcea el, zâmbind şi spunând ce 
alegere bună fusese Grenn pentru Rond, de vreme ce era prea 
prost ca să-i fie teamă. Grenn a negat cu înverşunare, până când 
şi-a dat seama ce spunea. Era îndesat, cu ceafa lată şi era 
puternic - Ser Alliser Thorne îl numise „Zimbrul”, la fel cum îi 
spunea lui Sam „Ser Piggy” sau lui Jon „Lordul Snow” - dar îl 
tratase întotdeauna pe Sam destul de blând. Dacă n-ar fi fost Jon, 
nici unul dintre ei nu m-ar fi plăcut. lar acum Jon nu mai era, 
dispăruse în Trecătoarea Ţipătului, cu Qhorin Halfhand, probabil 
mort. Sam ar fi plâns după el, dar lacrimile acelea n-ar fi făcut 
decât să îngheţe şi ele, iar acum abia îşi mai putea ţine ochii 
deschişi. 

Un frate înalt, cu o torţă, se opri lângă ei şi, preţ de o 
minunată clipă, Sam simţi căldura pe faţă. 

— Lasă-l, îi spuse lui Grenn omul cu torţa. Cine nu poate 
merge e terminat. Păstrează-ţi puterile pentru tine, Grenn. 

— Se va ridica, răspunse Grenn. Are nevoie doar de o mână de 

ajutor. 

Bărbatul se îndepărtă, luând cu el căldura binecuvântată. 
Grenn încercă să-l tragă pe Sam în picioare. 

__— Mă doare, se plânse el. Incetează, Grenn, mă doare mâna. 
Incetează. 

— Eşti prea al naibii de greu. Grenn îşi vâri mâinile la 
subsuorile lui Sam, gemu şi îl ridică în capul oaselor. Dar în clipa 
în care îi dădu drumul, grăsanul se aşeză înapoi în zăpadă. Grenn 
îl lovi cu piciorul, o lovitură viguroasă care făcu să-i crape crusta 
de zăpadă de pe gheată. Ridică-te. II lovi din nou. Ridică-te şi 
umblă. Trebuie să umbli. 

Sam căzu pe o parte, ghemuindu-se strâns, ca să se apere de 
lovituri. Abia dacă le simţea, prin straturile de lână, piele şi zale, 
dar, chiar şi aşa, îl dureau. Credeam că Grenn mi-e prieten. N-ar 
trebui să-ți loveşti prietenii. De ce nu vor să mă lase în pace? 
Trebuie doar să mă odihnesc, atâta tot, să mă odihnesc şi să 
dorm puțin şi, poate, să mor puțin. 

— Dacă iei tu torţa, aş putea să-l iau pe grăsan. 

Dintr-odată, fu ridicat, cu o smucitură, în aerul rece, departe 
de dulcea zăpadă moale; plutea. Simţea un braţ sub genunchi şi 
unul după spate. Sam îşi înălţă capul şi clipi. Aproape de el se 
desluşea un chip, un chip grosolan, lătăreţ, cu un nas turtit şi 
ochi mici, negri, şi un hăţiş de barbă aspră, castanie. Mai văzuse 
acest chip, dar îi luă o clipă să-şi amintească. Paul. Micul Paul. În 
ochi i se prelingea gheaţă topită, de la căldura torţei. 

— İl poţi duce? îl auzi pe Grenn întrebând. 

— Am cărat o dată un vițel mai greu decât el. L-am cărat până 
la mama lui, ca să poată să sugă lapte. 

Capul lui Sam se bălăbănea în sus şi-n jos, cu fiecare pas al 
Micului Paul. 

— Incetează! mormăi el. Lasă-mă jos. Nu-s bebeluş. Sunt un 
bărbat al Rondului de Noapte. Suspină. Lasă-mă doar să mor. 

— Taci din gură, Sam, făcu Grenn. Nu-ţi irosi puterile. 
Gândeşte-te la fraţii şi surorile tale. La Maester Aemon. La 
mâncărurile tale preferate. Cântă un cântec, dacă pofteşti. 

— Cu voce tare? 

— In gând. 

Sam ştia o sută de cântece, dar când încercă să se gândească 
la unul, nu reuşi. Cuvintele îi pieriseră toate din minte. Suspină 
din nou şi spuse: 

— Nu ştiu nici un cântec, Grenn. Am ştiut câteva, dar acum 

le-am uitat. 

— Ba da, ştii, răspunse Grenn. Ce-ai zice de Ursul şi frumoasa 
fecioară? Toată lumea îl ştie: A fost cânava un urs, un urs, un 
urs. Negru şi maro şi plin de păr! 

— Nu. Asta nu, se rugă Sam. Ursul care apăruse la Pumn nu 
mai avea pic de păr rămas pe carnea-i putrezită. Nu voia să se 
gândească la urşi. Fără cântece. Te rog, Grenn. 

— Atunci gândeşte-te la corbii tăi. 

— N-au fost niciodată ai mei. Erau corbii Lordului Comandant, 
corbii Rondului de Noapte. Au aparţinut Castelului Negru şi 
Turnului Umbrei. 

Micul Paul se încruntă. 

— Chett zicea că aş putea să păstrez corbul Bătrânului Urs, cel 
care vorbeşte. l-am păstrat mâncare şi de toate. Işi scutură 
capul. Dar am uitat. Am lăsat mâncarea acolo unde am ascuns-o. 
Continuă să se târşâie, răspândind cu fiecare pas o răsuflare 
alburie, pe urmă, dintr-odată, spuse: Aş putea să primesc unul 
dintre corbii tăi? Doar pe cel pe care nu l-am lăsat pe Lark să-l 
mănânce. x 

— Au plecat, zise Sam. Imi pare rău. Nespus de rău. Acum 
zboară înapoi la Zid. Işi eliberase păsările când auzise sunetul 
cornului de război, chemând Rondul să încalece. Dovă sunete 
scurte şi unul lung, acesta a fost semnalul să încălecăm. Dar nu 
era nici un motiv să încalece, doar dacă aveau să părăsească 
Pumnul, iar asta însemna că bătălia era pierdută. Teama l-a 
muşcat atât de puternic încât tot ce a putut face a fost să 
deschidă coliviile. Abia când a privit ultimul corb fâlfâindu- şi 
aripile sus, în mijlocul furtunii de zăpadă, şi-a dat seama că 
uitase să trimită toate mesajele pe care le scrisese. 

— Nu, a scâncit el, o, nu, o, nu. Ninsoarea cădea şi cornii 
sunau: Ahooo, ahooo, ahoooooooooooooooooo, strigau, pe cai, 
pe cai, pe cai. Sam a văzut doi corbi cocoţaţi pe o stâncă şi a 
alergat după ei, dar păsările şi-au fluturat leneşe aripile prin 
vârtejurile de zăpadă, în direcţii opuse. S-a luat după unul, cu 
răsuflarea pufăindu-i pe nări, în nori albi, s-a împiedicat şi s-a 
pomenit la trei metri de zidul împrejmuitor. 

După aceea... îşi amintea morţii venind peste pietre, cu săgeți 
înfipte în feţe şi în gâtlejuri. Unii erau în zale din cap până-n 
picioare, alţii erau goi... sălbatici, majoritatea, dar câţiva purtau 
straie negre, decolorate. Işi amintea cum unul dintre oamenii de 
la Turnul Umbrei şi-a înfipt sulița prin burta moale, palidă, a unei 

arătări, scoţându-i-o prin spate, şi cum arătarea s-a ridicat, 
clătinându-se şi a sucit capul fratelui până i-a dat sângele pe 
gură. Asta se întâmplase când s-a scăpat pe el prima oară, era 
aproape sigur. 

Nu-şi amintea să fi fugit, dar trebuie că aşa au stat lucrurile, 
căci următorul lucru de care îşi aducea aminte era că se afla 
lângă foc, la jumătate de tabără depărtare, cu bătrânul Ser Ottyn 
Wythers şi câţiva arcaşi. Ser Ottyn era în genunchi în zăpadă, 
holbându-se la haosul din jurul lor, până când un cal fără călăreț 
a trecut pe lângă el şi l-a lovit cu copita în faţă. Arcaşii nu s-au 
sinchisit. Trimiteau săgeți de foc către umbrele din întuneric. 
Sam a văzut cum o săgeată a nimerit o arătare, a văzut flăcările 
înghiţind-o şi o siluetă imensă, nedesluşită, care trebuie să fi fost 
ursul, şi destul de curând arcaşii au rămas fără săgeți. 

Şi pe urmă Sam s-a pomenit pe cal. Nu era calul lui şi nici nu-şi 
amintea când a încălecat. Poate că era calul care zdrobise faţa 
lui Ser Ottyn. Cornii răsunau încă, aşa că a dat pinteni calului şi 
s-a îndreptat în direcţia sunetului. 

In mijlocul măcelului, al haosului şi al ninsorii care cădea, l-a 
zărit pe Edd cel Trist, pe calul lui de luptă, cu un stindard cu totul 
negru într-o suliță. 

— Sam, a spus Edd când l-a văzut. Vrei, te rog, să mă trezeşti? 
Am un coşmar cumplit. 

Alţi şi alţi oameni încălecau în fiecare clipă. Cornii de război îi 
chemau înapoi. Ahoo, ahoo, ah000000000000000000. 

— Sunt dincolo de zidul vestic, stăpâne, i-a strigat Thoren 
Smallwood Bătrânului Urs, în timp ce se lupta să-şi controleze 
calul. Voi trimite rezervele. 

— NU! Mormont a fost nevoit să răcnească din toţi rărunchii ca 
să fie auzit peste sunetul de corn. Cheamă-i înapoi, trebuie să ne 
croim drum spre ieşire. S-a ridicat în scara de şa cu mantia-i 
neagră fluturând în vânt, cu focul scânteindu-i pe armură. Vârf 
de lance! a răcnit el. Formaţi dispozitivul de luptă, pornim. Către 
coasta sudică, apoi spre est. 

— Căpitane, versantul sudic mişună de ei. 

— Ceilalţi sunt prea abrupți, a răspuns Mormont. Trebuie... 

Calul lui de luptă a ţipat şi s-a cabrat, aproape aruncând-l la 
pământ, când ursul şi-a făcut apariţia, clătinându-se, prin 
zăpadă. Sam a făcut din nou pe el. Nu credeam că mai am vreun 
strop înăuntru. Ursul era mort, palid şi putred, cu blana şi pielea 
căzute şi jumătate din braţul drept ars până la os, dar se apropia. 

Doar ochii îi erau vii. A/baştri strălucitori, întocmai cum spusese 
Jon. Străluceau ca nişte stele îngheţate. Thoren Smallwood a 
atacat, cu sabia-i lungă scăldată în sclipiri portocalii şi roşii, în 
lumina focului. Aproape că a retezat capul ursului. Şi pe urmă 
ursul i-a luat lui capul. 

— FUGIȚI! a strigat Lordul Comandant, întorcându-şi calul. 

Goneau la galop când au ajuns la zid. Inainte, Sam fusese 
întotdeauna prea speriat să facă un salt cu calul, dar când cercul 
scund de pietre s-a ivit în faţa lui, a ştiut că n-avea de ales. A dat 
pinteni, a închis ochii şi calul l-a purtat dincolo, cumva, cumva, 
calul l-a purtat dincolo. Călărețul din dreapta lui a năvălit într-un 
vârtej de oţel şi piele şi țipăt de carne de cal, şi pe urmă arătările 
se învălmăşeau peste el şi dispozitivul de luptă a strâns 
rândurile. S-au avântat în goană în josul povârnişului, printre 
mâini negre, care se întindeau să-i apuce, şi ochi albaştri, 
arzători, şi vârtejuri de zăpadă. Caii se împiedicau şi se 
rostogoleau, oamenii erau aruncaţi din şei, torţele se roteau în 
aer, topoarele şi suliţele tăiau în carnea moartă, iar Samwell 
Tarly suspina, agăţându-se cu disperare de calul său, cu o putere 
pe care n-a ştiut niciodată că o are. 

Era în mijlocul vârfului de lance care gonea, cu fraţi în stânga 
şi-n dreapta şi fraţi în faţă şi în spate. Un câine a alergat cu ei o 
bucată de drum, săltând în josul versantului înzăpezit, printre 
picioarele cailor, însă n-a putut ţine pasul. Arătările le-au ieşit în 
cale şi au fost doborâte şi călcate în picioare. Chiar şi în cădere, 
apucau săbii, scări de şa şi picioarele cailor ce treceau. Sam a 
văzut una despicând burta unui cal cu mâna dreaptă, în timp ce 
cu stânga se agăța de şa. 

Dintr-odată, copacii erau pretutindeni împrejurul lui şi Sam 
trecea, împroşcând apa, printr-un pârâu îngheţat, cu sunetul 
măcelului pierind în urma lui. S-a întors uşurat, cu răsuflarea 
tăiată... până când un om în negru a săltat din tufişuri şi l-a tras 
jos din şa. Cine a fost, Sam n-a văzut niciodată; s-a ridicat într-o 
clipă şi în următoarea se îndepărta în goana mare. Când a 
încercat să fugă după cal, piciorul i s-a încâlcit într-o rădăcină, 
s-a prăbuşit cu faţa la pământ şi a rămas aşa, plângând ca un 
copil, până când Edd cel Trist l-a descoperit acolo. 

Aceasta era ultima lui amintire coerentă de la Pumnul Primilor 
Oameni. Mai târziu, ore mai târziu, stătea tremurând printre 
ceilalţi supraviețuitori, jumătate dintre ei călări, jumătate pe jos. 
Ajunseseră deja departe de Pumn, deşi Sam nu-şi amintea cum. 

Dywen pornise în jos cu cinci cai de povară, încărcaţi cu 
mâncare, ulei şi torţe şi trei reuşiseră să ajungă până aici. 
Bătrânul Urs i-a pus să redistribuie bagajele, astfel încât 
pierderea oricăruia dintre cai, cu tot cu provizii, să nu fie 
catastrofală. A luat cai de la oamenii sănătoşi şi i-a dat răniților, 
a organizat pedestraşii şi a aşezat oameni cu torţe să le 
străjuiască flancurile şi ariergarda. 7ot ce trebuie să fac e să 
merg, şi-a spus Sam, când a făcut primul pas către casă. Dar n-a 
trecut nici o oră şi a început să înainteze tot mai greu şi să 
rămână în urmă... 

Şi acum tot în urmă erau, vedea asta. Işi amintea cum Pyp 
spusese cândva că Micul Paul era cel mai puternic bărbat din 
Rond. Trebuie să fie, ca să mă care pe mine. Cu toate acestea, 
zăpada era tot mai adâncă, terenul tot mai înşelător şi paşii mari 
ai lui Paul începură să se scurteze. Alţi şi alţi călăreţi trecură, 
oameni răniţi care îl priveau pe Sam cu ochi trişti, nepăsători. 
Trecură şi nişte purtători de torţe. 

— Vedeţi că rămâneţi în urmă, le spuse unul. 

Următorul îl susţinu: 

— Nimeni nu e dispus să te aştepte, Paul. Lasă porcul cu 
morţii. 

— Mi-a promis că pot păstra pasărea, spuse Micul Paul, chiar 
dacă Sam nu promisese, nu tocmai. Nu sunt ale mele, nu pot să 
le dau. Vreau să am o pasăre care vorbeşte şi mănâncă grăunţe 
din palma mea. 

— Nătărăule, spuse omul cu torţa. Şi dus a fost. 

După o bucată de vreme, Grenn se opri dintr-odată. 

— Suntem singuri, spuse el cu glas răguşit. Nu văd celelalte 
torţe. Să fi fost aceia ultimii? 

Micul Paul nu-i răspunse. Voinicul mormăi şi se prăbuşi în 
genunchi. Mâinile îi tremurau în timp ce-l aşeza, cu blândeţe, pe 
Sam în zăpadă. 

— Nu te mai pot duce. Aş vrea, dar nu pot. Tremura violent. 

Vântul suspina printre copaci, trimiţându-le în faţă o pulbere 
fină de zăpadă. Frigul era atât de aspru încât Sam avea senzaţia 
că e dezbrăcat. Căută cu privirea celelalte torţe, dar dispăruseră, 
până la una. Nu mai era decât cea pe care o ducea Grenn, cu 
flăcările înălțându-se ca nişte mătăsuri portocalii, străvezii. Putea 
vedea prin ele, către bezna de dincolo. Torta aceea se va stinge 
curând, gândi el, şi suntem complet singuri, fără mâncare, fără 
prieteni, fără foc. 

Dar se înşela. Nu erau singuri defel. 

Ramurile de jos ale imensului sequoia verde îşi lepădară 
povara de zăpadă cu un sunet moale, umed. Grenn se întoarse, 
înălţându-şi torţa: 

— Cine-i acolo? 

Capul unui cal se ivi din întuneric. Sam se simţi, preţ de o 
clipă, uşurat, până când zări calul. Promoroaca îl acoperea, ca un 
luciu de sudoare îngheţată, iar din burta-i despicată se târa în 
urma lui un cuib de măruntaie negre, înţepenite. Pe spatele lui se 
afla un călăreț alb ca gheaţa. Sam scânci în adâncul gâtlejului. 
Era atât de speriat încât s-ar fi putut scăpa iarăşi pe el, dar frigul 
era cuibărit în trupul lui, un frig atât de sălbatic încât îşi simţea 
vezica îngheţată bocnă. Celălalt alunecă cu graţie din şa şi 
rămase în picioare pe zăpadă. Era subţire ca lama unei săbii şi 
alb ca laptele. În timp ce se mişca, armura îi trepida şi se unduia, 
iar picioarele sale nu pătrundeau prin stratul de zăpadă proaspăt 
aşternută. 

Micul Paul desfăcu baltagul pe care îl purta legat peste spate. 

— De ce ai nenorocit calul ăla? A fost calul lui Mawney. 

Sam bâjbâi după mânerul sabiei sale, însă teaca era goală. O 
pierduse la Pumn, îşi aminti el prea târziu. 

— La o parte. Grenn făcu un pas, întinzând torţa în faţa lui. La 
o parte sau iei foc. Vâri flăcările în faţa arătării. 

Sabia Celuilalt scânteie de o lumină albăstruie. Se îndreptă 
către Grenn, iute ca fulgerul, lovind. Când lama albastră ca 
gheaţa atinse flăcările, un ţiuit străpunse urechile lui Sam, 
ascuţit ca un ac. Capul torţei se prăvăli într-o parte, făcându-se 
nevăzut sub un troian de zăpadă. Focul se stinse într-o clipă. ŞI 
tot ce mai ţinea Grenn în mână era un băț scurt de lemn. ÎI 
aruncă spre Celălalt, înjurând, în timp ce Micul Paul sărea la el cu 
toporul. 

Teama care puse atunci stăpânire pe Sam era mai cumplită 
decât orice teamă pe care o simţise vreodată, iar Samwell Tarly 
cunoştea orice fel de teamă. 

— Mamă, ai milă, suspină el uitând, în spaima sa, de vechii 
zei. Tată, apără- mă, oh, oh... Degetele sale găsiră pumnalul şi îşi 
umplu mâna cu el. 

Arătările erau făpturi încete, greoaie, dar Celălalt era uşor ca 
un fulg de zăpadă. Se feri de toporul lui Paul, cu armura 
unduindu-se, iar sabia-i de cristal se răsuci şi se învârti şi alunecă 
printre inelele de fier ale cămăşii de zale a lui Paul, prin piele şi 

lână, os şi carne. Îi ieşi prin spate cu un şuierat, iar Sam îl auzi pe 
Paul spunând: Oh, în timp ce scăpa toporul. Străpuns, cu sângele 
ţâşnind în jurul rănii, bărbatul vânjos încercă să ajungă cu 
mâinile la ucigaşul său şi aproape că reuşi înainte de a cădea. In 
cădere, smulse sabia ciudată, palidă, din strânsoarea Celuilalt. 

Fă-o acum. Incetează cu plânsul şi luptă, țâncule. Luptă, 
laşule. Cel pe care îl auzea era tatăl său, era Alliser Thorne, era 
fratele său Dickon şi era băiatul Rast. Lașule, laşule, laşule. 
Hohoti isteric, întrebându-se dacă vor face din el o arătare, o 
imensă, albă arătare, împiedicându-se mereu în picioarele-i 
moarte. Fă-o, Sam. Era Jon acum? Jon era mort. Poţi s-o faci, poți, 
doar fă-o. Şi pe urmă înainta, clătinându-se pe picioare, mai mult 
căzând decât alergând, închizând ochii şi îndreptând orbeşte 
pumnalul în faţa lui, cu ambele mâini. Auzi un pârâit, asemeni 
sunetului pe care îl face gheaţa când se crapă sub piciorul unui 
om, şi pe urmă un țipăt atât de ascuţit încât se întoarse, 
împleticindu-se, cu mâinile peste urechile-i înfofolite, şi se 
prăbuşi, cu o bufnitură, în fund. 

Când deschise ochii, îl văzu pe Celălalt cu armura 
scurgându-i-se, în râuleţe, pe picioare, în timp ce sângele 
albăstrui sâsâia, revărsându-se în jurul pumnalului negru de 
obsidian din beregata sa. Intinse două mâini albe ca osul, pentru 
a scoate pumnalul, însă acolo unde atingeau obsidianul, degetele 
sale fumegau. 

Sam se rostogoli pe o parte, cu ochii mari, iar Celălalt se 
împuţina, transformându-se într-o băltoacă, şi apoi pieri. În 
douăzeci de secunde, carnea sa dispăru, ridicându-se într-un 
vârtej de abur alb. Jos, rămaseră oasele, albe şi lucioase ca 
porţelanul, topindu-se şi ele. In cele din urmă, rămase doar 
pumnalul din sticla dragonilor, într-un nimb de aburi, de parcă ar 
fi fost viu şi ar fi asudat. Grenn se aplecă să-l ridice şi îl azvârli pe 
dată înapoi. 

— Mamă, ce rece e! 

— Obsidian. Sam se căzni să se ridice în genunchi. Sticla 
dragonilor. Sticla dragonilor. Râse şi plânse şi se chirci să-şi 
verse curajul în zăpadă. 

Grenn îl trase pe Sam în picioare, verifică pulsul Micului Paul, îi 
închise ochii, apoi înhăţă din nou pumnalul. De data aceasta putu 
să-l ţină în mână. 

— Păstrează-l tu, spuse Sam. Tu nu eşti laş, ca mine. 

— Atât de laş încât ai omorât un Celălalt. Grenn arătă cu 


255 


cuțitul. Priveşte acolo, printre copaci. Lumină roşiatică. Răsăritul, 
Sam. Răsăritul. Acela trebuie să fie estul. Dacă ne îndreptăm 
într-acolo, trebuie să-l ajungem din urmă pe Mormont. 

— Dacă zici tu... Sam îşi lovi piciorul stâng de un pom, ca să 
scuture toată zăpada. Apoi dreptul. Voi încerca. 
Schimonosindu-se, făcu un pas. Voi încerca din răsputeri. Şi pe 
urmă un alt pas. 

TYRION 


Lanţul din mâini al Lordului Tywin scânteia auriu pe catifeaua 
rubinie a tunicii sale. Lorzii Tyrell, Redwyne şi Rowan se adunară 
în jurul lui de cum intră. li salută pe fiecare în parte, îi şopti ceva 
lui Varys, sărută inelul Inaltului Septon şi obrazul lui Cersei, 
strânse mâna Marelui Maester Pycelle şi se aşeză pe locul 
regelui, în capul mesei lungi, între fiica şi fratele său. 

Tyrion revendicase vechiul loc al lui Pycelle, la capăt, sprijinit 
pe perne, ca să poată privi de-a lungul mesei. Lipsit de locul său, 
Pycelle se mutase mai aproape de Cersei, cât de departe de pitic 
putu să se aşeze, fără să pretindă scaunul regelui. Marele 
Maester era un schelet umblător, sprijinindu-se într-un toiag şi 
tremurând la fiecare pas, cu câteva fire albe de păr răsărindu-i 
din gâtul lung de găină, acolo unde cândva se aflase bogata-i 
barbă albă. Tyrion îl cercetă îndelung, fără mustrări de 
conştiinţă. 

Ceilalţi fură nevoiţi să se lupte pentru scaune: Lordul Mace 
Tyrell, un bărbat impozant, robust, cu părul castaniu şi ondulat şi 
o barbă ascuţită, presărată din belşug cu fire albe; Paxter 
Redwyne de la Arbor, mărunt şi adus de spate, cu capu-i pleşuv 
mărginit de smocuri de păr portocaliu; Mathis Rowan, Lord de 
Goldengrove, proaspăt bărbierit, trupeş, asudat; Inaltul Septon, 
un bărbat firav, cu o bărbuţă albă, subţire. Prea multe fețe 
străine, gândi Tyrion, prea mulți jucători noi. Jocul s-a schimbat 
cât timp am putrezit în patul meu şi nimeni nu are de gând să-mi 
spună regulile. 

O, lorzii erau destul de curtenitori, deşi îşi dădea seama cât de 
stânjenitor era pentru ei să-l privească. 

— Lanţul ăla al tău, mare vicleşug, spusese Mace Tyrell, pe un 
ton vesel, iar Lordul Redwyne a clătinat din cap şi a adăugat, 
foarte prietenos şi el: 

— Chiar aşa, chiar aşa, lordul de Highgarden vorbeşte în 
numele nostru, al tuturor. 

Spune-le asta oamenilor din oraş, a gândit Tyrion cu 
amărăciune. Spune asta nenorociţilor de cântăreţi, cu cântecele 
lor despre fantoma lui Renly. 

Unchiul său Kevan fusese cel mai cald, mergând până 
într-acolo încât îl sărutase pe obraz, spunând: 

— Lancel mi-a spus cât de viteaz ai fost, Tyrion. Vorbeşte cum 
nu se poate mai frumos despre tine. 

N-are decât, altfel voi avea eu câte ceva de zis despre el. Se 
forţă să zâmbească şi să spună: 

— Bunul meu văr e prea bun. Rana i se vindecă, sper. 

Ser Kevan se încruntă. 

— Într-o zi pare mai întremat, în alta... e îngrijorător. Sora ta îi 
vizitează adesea patul de suferinţă, să-i ridice moralul şi să se 
roage pentru el. 

Dar se roagă să trăiască sau să moară? Cersei se folosise cu 
neruşinare de vărul lor, atât în pat, cât şi în afara lui, un mic 
secret pe care, fără îndoială, spera că Lancel îl va duce cu sine în 
mormânt, acum, că tatăl ei era aici şi nu va mai avea nevoie de 
el. Dar ar merge oare atât de departe încât să-l omoare? 
Privind-o astăzi, n-ai fi zis că Cersei ar fi capabilă de o asemenea 
cruzime. Era plină de farmec, flirtând cu Lordul Tyrell în timp ce 
vorbeau despre ospăţul de nuntă al lui Joffrey, lăudându-l pe 
Lordul Redwyne pentru vitejia gemenilor lui, îmbunându-l pe 
ţâfnosul Lord Rowan cu glume şi zâmbete, scoțând exclamaţii 
pioase în faţa Inaltului Septon. 

— Incepem cu pregătirile de nuntă? întrebă ea, în timp ce 
Lordul Tywin se aşeza. 

— Nu, spuse tatăl lor. Cu războiul. Varys! 

Eunucul afişă un zâmbet mieros. 

— Am veşti încântătoare pentru voi toţi, lorzii mei. leri, în zori, 
bravul nostru Lord Randyl l-a prins pe Robert Glover lângă 
Duskendale şi l-a încolţit lângă mare. Pierderile au fost grele de 
ambele părţi, dar în cele din urmă, oamenii noştri loiali au 
triumfat. Ser Helman Tallhart a fost declarat mort, împreună cu 
alţi o mie. Robert Glover conduce supraviețuitorii înapoi către 
Harrenhal, într-o debandadă însângerată, fără prea mari 
speranţe că îi va găsi pe viteazul Ser Gregor şi voinicii săi în 
calea lor. 

— Zeii fie lăudaţi! zise Paxter Redwyne. O mare victorie pentru 
regele Joffrey! 

Ce legătură a avut Joffrey cu asta? gândi Tyrion. 

— Şi o înfrângere teribilă pentru Nord, desigur, remarcă 
Degețel, dar una în care Robb Stark n-a jucat nici un rol. Tânărul 
Lup rămâne neînfrânt pe câmpul de luptă. 

— Ce ştim despre planurile şi mişcările lui Stark? întrebă 
Mathis Rowan, mereu direct şi la obiect. 

— A alergat înapoi la Riverrun cu prada sa, abandonând 
castelele pe care le-a ocupat în vest, anunţă Lordul Tywin. Vărul 
nostru, Ser Daven, regrupează rămăşiţele armatei răposatului 
său tată, la Lannisport. Când vor fi gata, i se va alătura lui Ser 
Forley Prester, la Dintele de Aur. Indată ce băiatul Stark porneşte 
către nord, Ser Forley şi Ser Daven vor descinde la Riverrun. 

— Eşti sigur că Lordul Stark vrea să meargă spre nord? întrebă 
Lordul Rowan. Chiar şi cu oamenii de fier la Moat Cailin? 

Mance Tyrell interveni: 

— Există ceva mai lipsit de noimă ca un rege fără regat? Nu, e 
limpede, băiatul trebuie să abandoneze ţinuturile riverane şi 
să-şi arunce toate forţele împotriva fortăreței Moat Cailin. Eu, 
unul, asta aş face. 

La aceasta, Tyrion fu nevoit să-şi muşte limba. Robb Stark 
câştigase mai multe bătălii într-un an decât Lordul 
Highgardenului în douăzeci. Reputația lui Tyrell se baza pe 
victoria îndoielnică asupra lui Robert Baratheon la Ashford, într-o 
bătălie câştigată în mare măsură de avangarda Lordului Tarly 
înainte ca oastea principală să sosească măcar. Asediul asupra 
Capătului Furtunii, unde Mace Tyrell a avut, într-adevăr, 
comanda, s-a tărăgănat timp de un an fără nici un rezultat, iar 
după bătălia de la Trident, Lordul Highdardenului şi-a coborât 
supus stindardele în faţa lui Eddard Stark. 

— Ar trebui să-i scriu lui Robb Stark o scrisoare aspră, spunea 
Degețel. Inteleg că omul lui, Bolton, adăposteşte capre în 
castelul meu. E chiar scandalos. 

Ser Kevan Lannister îşi drese glasul: 

— In ceea ce priveşte Casa Stark... Balon Greyjoy, care îşi zice 
acum Rege al Insulelor şi al Nordului, ne-a scris, propunându-ne 
termeni pentru o alianţă. 

— Loialitate ar trebui să ne propună, izbucni Cersei. Cu ce 
drept îşi spune el rege? 

— Cu dreptul cuceririi, spuse Lordul Tywin. Regele Balon are 
degete de strangulator în jurul Gâtului. Moştenitorii lui Robb 
Stark sunt morţi. Winterfellul a căzut, iar oamenii de fier sunt 
stăpâni peste Moat Cailin, Deepwood Motte şi cea mai mare 
parte a Ţărmului Stâncos. Corăbiile lungi ale Regelui Balon 
stăpânesc marea apusului şi sunt bine poziţionate pentru a 
ameninţa Lannisportul, Insula Frumoasă şi chiar Highgardenul, 
de-ar fi să-i provocăm. 

— Şi dacă acceptăm această alianţă? vru să ştie Lordul Mathis 

Rowan. Ce termeni propune? 

— Să-l recunoaştem drept rege şi să-i acordăm tot ce se află la 
nord de Gât. 

Lordul Redwyne râse. 

— Ce ar putea să vrea orice om întreg la minte la nord de Gât? 
Dacă Greyjoy va da săbii şi corăbii în schimbul stâncilor şi al 
zăpezii, eu zic să acceptăm şi să ne socotim norocoşi. 

— Aşa e, îl aprobă Mace Tyrell. Eu asta aş face. Să-l lăsăm pe 
Lordul Balon să-i termine pe nordici în timp ce noi îl terminăm pe 
Stannis. 

Chipul Lordului Tywin nu-i trăda în nici un fel sentimentele. 

— Mai rămâne să ne ocupăm şi de Lysa Arryn, văduva lui Jon 
Arryn, fiica Lordului Hoster, sora Catelynei Stark... al cărei soţ 
complota cu Stannis Baratheon înainte de a muri. 

— Oh, făcu vesel Mace Tyrell, femeile n-au stomac pentru 
război. Las-o în pace, zic eu, nu cred că ne va da bătăi de cap. 

— De acord, zise Redwyne. Lady Lysa n-a luat parte în nici un 
fel la luptă, nici nu a comis vreun act făţiş de trădare. 

Tyrion se foi. 

— Pe mine m-a aruncat într-o celulă şi m-a osândit pe viaţă, 
sublinie el, cu o anumită doză de ranchiună. Şi nici nu s-a întors 
la Debarcaderul Regelui, să-i jure loialitate lui Joff, aşa cum i s-a 
poruncit. Lorzii mei, daţi-mi oameni şi-am să rezolv problema 
Lysei Arryn. 

Nu se putea gândi la nimic care să-i facă mai multă plăcere, 
poate cu excepţia sugrumării lui Cersei. Uneori încă visa celulele 
din Eyrie şi se trezea lac de sudoare rece. 

Zâmbetul lui Mace Tyrell era vesel, dar în spatele lui, Tyrion 
simţea disprețul. 

— Poate c-ar trebui să laşi lupta pe seama luptătorilor, zise 
Lordul de Highgarden. Oameni mai destoinici ca tine au pierdut 
oştiri însemnate în Munţii Lunii sau şi le-au zdrobit de Porţile 
Sângeroase. lţi cunoaştem meritele, lordul meu, nu merită să 
ispiteşti soarta. 

Tyrion îşi dădu la o parte pernele, zbârlindu-se, dar tatăl lui 
vorbi înainte ca el să contraatace. 

— Am alte sarcini în minte pentru Tyrion. Cred că Lordul Petyr 
ar putea deţine cheia către Eyrie. 

— O, aşa este, răspunse Degețel. O am aici, între picioare. 
Ochii săi verzi-cenuşii scânteiau cu maliţiozitate. Lorzii mei, cu 
permisiunea voastră, vă propun să mergem către Vale, iar acolo 

s-o peţesc şi s-o cuceresc pe Lysa Arryn. După ce voi fi consortul 
ei, vă voi da pe tavă Valea Arryn, fără să se verse nici un strop 
de sânge. 

Lordul Rowan îl privi neîncrezător: 

— Oare Lady Lysa te va dori pe tine? 

— M-a mai avut de câteva ori şi înainte, Lord Mathis, şi nu s-a 
plâns. 

— Una e patul, zise Cersei, alta căsătoria. Chiar şi o vită ca 
Lysa Arryn ar putea să priceapă diferenţa. 

— Fără doar şi poate. Nu s-ar cuveni ca o fiică a Riverrunului 
să se mărite cu unul care nu se ridică la rangul ei. Degețel îşi 
desfăcu braţele. Dar, acum... o partidă între Doamna de Eyrie şi 
Lordul de Harrenhal nu e atât de inimaginabilă, nu-i aşa? 

Tyrion remarcă schimbul de priviri dintre Paxter Redwyne şi 
Mace Tyrell. 

— Ne-ar putea fi de folos, zise Lordul Rowan, dacă eşti sigur că 
poţi s-o ţii loială faţă de Rege. 

— Lorzii mei, interveni Inaltul Septon, toamna e peste noi şi 
toţi bravii bărbaţi sunt sătui de război. Dacă Lordul Baelish poate 
să reinstaureze pacea regelui în Vale, fără alte vărsări de sânge, 
zeii îl vor binecuvânta, fără îndoială. 

— Dar poate? întrebă Lordul Redwyne. Fiul lui Jon Arryn este 
acum Lord de Eyrie. Lordul Robert. 

— Doar un băieţandru, zise Degețel. Voi avea grijă să devină 
cel mai loial supus al lui Joffrey şi un prieten de nădejde al 
nostru, al tuturor. 

Tyrion îl cercetă pe bărbatul zvelt cu barba ascuţită şi ochi 
gri-verzui, ireverenţioşi. Lord de Harrenhal, o onoare deşartă? La 
naiba, tată! Chiar dacă nu pune niciodată piciorul în castel, titlul 
face posibilă căsătoria, după cum a ştiut tot timpul. 

— Nu ducem lipsă de vrăjmaşi, punctă Ser Kevan Lannister. 
Dacă Eyrie poate fi ferit de război, cu atât mai bine. Sunt curios 
să văd ce poate realiza Lordul Petyr. 

Tyrion ştia, dintr-o îndelungată experienţă, că Ser Kevan era 
avangarda fratelui său în consiliu; n-avea niciodată vreo idee pe 
care Lordul Tywin să n-o fi avut primul. Totul a fost aranjat 
dinainte, conchise el, iar discuția asta nu e altceva decât un 
spectacol. 

Oile îşi behăiau aprobarea, fără să-şi dea seama cu câtă 
dibăcie fuseseră tunse, astfel că Tyrion avu prilejul să obiecteze: 

— Cum îşi va plăti coroana datoriile fără Lordul Petyr? El este 

maestrul nostru într-ale banilor şi nu avem cu cine să-l înlocuim. 

Degețel zâmbi: 

— Micul meu prieten e prea bun. Nu fac decât să număr 
monedele, aşa cum obişnuia să spună Regele Robert. Orice 
negustor isteţ ar putea face acelaşi lucru... iar un Lannister, 
blagoslovit cu vraja aurului de care se bucură Casterly Rock, mă 
va întrece de departe, fără doar şi poate. 

— Un Lannister? Lui Tyrion nu-i plăcea asta. 

Ochii smălţaţi cu aur ai Lordului Tywin întâlniră ochii 
desperecheaţi ai fiului său: 

— Cred că eşti nemaipomenit de potrivit pentru misiunea asta. 

— Intr-adevăr, întări cu entuziasm Ser Kevan. Şi, fără îndoială, 
Tyrion, vei fi un minunat maestru vistiernic. 

Lordul Tywin reveni la Degețel: 

— Dacă Lysa Arryn vrea să te ia de bărbat şi să se întoarcă la 
pacea regelui, îi vom reda Lordului Robert titlul de Păzitor al 
Estului. Cât de curând ai putea pleca? 

— Mâine, dacă vântul e prielnic. Dincolo de lanţ se află o 
galeră Braavosi, care încarcă marfa cu barca. Regele Merlan. Am 
să vorbesc cu căpitanul să-mi dea o cabină. 

— Vei pierde nunta regelui, zise Mace Tyrell. 

Petyr Baelish ridică din umeri: 

— Ritmurile mării şi miresele nu aşteaptă după nimeni, 
stăpâne. După ce încep furtunile de toamnă, călătoria va fi mult 
mai primejdioasă. Inecat, voi fi cu siguranţă mai puţin fermecător 
ca mire. 

Lordul Tyrell chicoti. 

— Adevărat. Ar fi cel mai bine să nu mai pierzi vremea. 

— Fie ca zeii să te călăuzească, spuse Înaltul Septon. Întreg 
Debarcaderul Regelui se va ruga pentru izbânda ta. 

Lordul Redwyne se scărpină la nas: 

— Ne putem întoarce la problema alianţei cu Greyjoy? După 
părerea mea, sunt multe de spus despre asta. Corăbiile lui 
Greyjoy îmi vor spori flota şi ne vor da suficientă putere pe mare 
ca să atacăm Piatra Dragonului şi să punem capăt pretențiilor lui 
Stannis Baratheon. 

— Corăbiile Regelui Balon sunt ocupate în momentul de faţă, 
zise Lordul Tywin politicos, după cum suntem şi noi. Greyjoy cere 
jumătate din regat ca preţ al alianţei sale, dar el ce va face 
pentru a o câştiga? Se va lupta cu familia Stark? Asta face deja. 
De ce să plătim pentru ceea ce ne dă pe degeaba? Cel mai bun 

lucru pe care-l putem face pentru Lordul nostru din Pyke este 
nimic, după părerea mea. Dacă lăsăm să treacă timp suficient, 
avem toate şansele să apară o soluţie mai bună. Una care să nu 
îi ceară regelui să-şi cedeze jumătate din regat. 

Tyrion îşi privi tatăl cu atenţie. Ascunde ceva. Îşi amintea 
acele scrisori importante pe care le scria Lordul Tywin în noaptea 
în care el a pretins Casterly Rock. Oare ce a spus? Unele bătălii 
se câştigă cu săbiile şi sulițele, altele cu condeie şi corbi... Se 
întreba cine era „soluţia mai bună” şi ce fel de preţ cerea acel 
cineva. 

— Poate că ar trebui să trecem la discuţiile despre nuntă, 
interveni Ser Kevan. 

Inaltul Septon vorbi despre pregătirile care se făceau la Marele 
Sept al lui Baelor, iar Cersei îşi prezentă în detaliu planurile 
pentru festin. Vor ospăta o mie în sala tronului, dar mult mai 
mulţi afară, în curţi. In curţile exterioare şi interioare vor fi 
amplasate pavilioane de mătase, cu mese întinse cu mâncare şi 
butoaie de băutură pentru cei care nu puteau fi primiţi în 
interiorul castelului. 

— lnălţimea Ta, spuse Marele Maester Pycelle, cât priveşte 
numărul de oaspeţi... ne-a venit un corb de la Sunspear. Trei 
sute de dornisheni se îndreaptă către Debarcaderul Regelui chiar 
în aceste clipe şi speră să sosească înainte de nuntă. 

— Şi cum vin, mă rog? întrebă Mace Tyrell ţâfnos. Nu mi-au 
cerut permisiunea să traverseze pământurile mele. Tyrion 
observă că gâtul gros al bărbatului devenise stacojiu. Cei din 
Dorne şi cei din Highgarden nu se iubiseră niciodată prea mult. 
De-a lungul secolelor, purtaseră războaie fără de număr la hotare 
şi se atacaseră încoace şi încolo, peste munţi şi peste graniţe, 
chiar şi în vreme de pace. Duşmănia se mai risipise puţin după 
ce Dorne a devenit parte a Celor Şapte Regate... până când 
prinţul căruia i se spunea Vipera Roşie l-a schilodit pe tânărul 
moştenitor al Highgardenului într-un turnir. Ar putea fi riscant, 
gândi piticul, aşteptând să vadă care era atitudinea tatălui său. 

— Prinţul Doran vine la invitaţia fiului meu, zise calm Lordul 
Tywin, nu doar să ia parte la ceremonia noastră, dar şi ca să-şi 
revendice locul în acest consiliu şi dreptatea pentru uciderea 
surorii sale, Elia, şi a copiilor ei, pe care Robert i-a refuzat-o. 

Tyrion cercetă feţele Lorzilor Tyrell, Redwyne şi Rowan, 
întrebându-se dacă vreunul dintre cei trei va avea îndrăzneala să 
spună: „Dar, Lord Tywin, nu ai fost tu acela care i-ai prezentat lui 

Robert trupurile celor ucişi, învăluite în mantiile Lannisterilor?” 
Nici unul nu vorbi, însă întrebarea era acolo, pe chipurile lor. Pe 
Redwyne îl doare-n cot, însă lui Rowan nu-i cade bine. 

— După ce regele va fi însurat cu Margaery a ta, iar Myrcella 
va fi măritată cu Prinţul Trystane, vom fi cu toţii o singură Casă 
mare, îi reaminti Ser Kevan lui Mace Tyrell. Duşmăniile trecutului 
trebuie să rămână uitate, nu eşti de acord, lordul meu? 

— Este nunta fiicei mele... 

— ... şi a nepotului meu, punctă hotărât Lordul Tywin. Vechile 
certuri n-au ce căuta aici, am dreptate? 

— N-am nimic de împărţit cu Doran Martell, insistă Lordul 
Tyrell, deşi tonul lui trăda mai mult decât o uşoară ranchiună. 
Dacă doreşte să traverseze Reachul în pace, nu trebuie decât 
să-mi ceară permisiunea. 

Slabe şanse, gândi Tyrion. Va urca Drumul Oaselor, o va lua 
spre est lângă Castelul Verii şi va veni pe drumul regelui. 

— Nu e cazul ca trei sute de dornisheni să ne strice planurile, 
interveni Cersei. Putem să hrănim oştenii în curte, să mai 
înghesuim câteva bănci în sala tronului pentru lorzii mărunți şi 
pentru cavalerii de obârşie nobilă şi să-i găsim Prințului Doran un 
loc de cinste pe dais. 

Nu lângă mine, era mesajul pe care Tyrion îl citi în ochii lui 
Mace Tyrell, dar Lordul de Highgarden nu răspunse, ci doar 
încuviinţă scurt din cap. 

— Cred că putem trece la o sarcină mai plăcută, spuse Lordul 
Tywin. Roadele victoriei aşteaptă să fie împărţite. 

— Ce ar putea fi mai dulce? zise Degețel, care îşi primise deja 
porţia: Harrenhal. 

Fiecare lord avea propriile lui pretenţii: cutare castel sau 
cutare sat, un ţinut, un râuleţ, o pădure, tutela vreunor minori 
rămaşi fără tată în urma bătăliei. Din fericire, asemenea roade 
erau din belşug şi se găseau orfani şi castele pentru toţi. Varys 
avea liste. Patruzeci şi şapte de lorzi mărunți şi şase sute 
doisprezece cavaleri îşi pierduseră viaţa sub stindardul inimii 
învăpăiate al lui Stannis şi al Stăpânului Luminii, împreună cu 
mai multe mii de oşteni de rând. Fiind consideraţi cu toţii 
trădători, fiii lor erau dezmoşteniţi, iar pământurile şi castelele 
erau încredințate celor care se dovediseră loiali. 

Highgardenul culese recolta cea mai bogată. Tyrion privi 
pântecele voluminos al lui Mace Tyrell şi gândi: Are un apetit 
uimitor omul ăsta. Tyrell ceru pământurile şi castelele Lordului 

Alester Florent, propriul său purtător de flamuri, a cărui singură 
greşeală fusese că l-a sprijinit prima oară pe Renly şi apoi pe 
Stannis. Lordul Tywin fu încântat să-l servească. Fortăreaţa 
Brightwater, împreună cu toate pământurile şi veniturile sale îi 
fură încredințate celui de-al doilea fiu al Lordului Tyrell, Ser 
Garlan, transformându-l într-o clipită într-un mare lord. Fratelui 
său mai mare, desigur, îi revenea însuşi Highgardenul. 

Domenii mai mici îi fură acordate Lordului Rowan şi altele 
puse deoparte pentru Lordul Tarly, Lady Oakheart, Lordul 
Hightower şi alţi eroi care nu erau prezenţi. Lordul Redwyne nu 
ceru decât treizeci de ani de scutire de dările pe care Degețel şi 
misiţii lui le percepeau pentru unele dintre cele mai bune vinuri 
vechi de la Arbor. Când primi încuviințarea, se declară foarte 
mulţumit şi propuse să trimită după un butoi de vin auriu de 
Arbor, ca să bea în cinstea bunului Rege Joffrey şi a înţeleptei şi 
mărinimoasei sale Mâini. La aceasta, Cersei îşi pierdu răbdarea: 

— De săbii are nevoie Joff, nu de toasturi, izbucni ea. Regatul 
lui e încă năpădit de uzurpatori şi regi autoproclamaţi. 

— Insă nu pentru multă vreme, cred, zise Varys mieros. 

— Mai rămân câteva subiecte, lorzii mei. Ser Kevan îşi 
consultă hârtiile. Ser Addam a găsit câteva cristale din coroana 
Inaltului Septon. Reiese acum sigur că au desfăcut cristalele şi au 
topit aurul. 

— Tatăl nostru Ceresc le cunoaşte vina şi îi va judeca pe toţi, 
spuse cu pioşenie Inaltul Septon. 

— Fără îndoială, îi aprobă Lordul Tywin. Cu toate acestea, 
trebuie să porţi coroană la nunta regelui. Cersei, cheamă aurarii, 
trebuie să ne ocupăm de o nouă coroană. Nu aşteptă răspunsul, 
ci se întoarse îndată către Varys: Ai rapoarte? 

Eunucul scoase un pergament din mânecă. 

— A fost văzut un kraken dincolo de Degete. Chicoti. Nu un 
Greyjoy, dacă nu vă e cu supărare, ci un kraken adevărat. A 
atacat o balenieră ibbaneză şi a scufundat-o. Pe Treptele de 
Piatră se duc lupte şi un nou război între Tyrosh şi Lys pare 
iminent. Ambii speră să câştige Myrul drept aliat. Marinarii care 
se întorc de la Marea de Jad povestesc că dragonul cu trei capete 
s-a aciuat la Qarth şi e minunea acelui oraş... 

— Dragonii şi krakenii nu mă interesează, indiferent de 
numărul capetelor lor, zise Lordul Tywin. Şoptitorii tăi au dat 
cumva de urma fiului fratelui meu? 

— Din păcate, iubitul nostru Tyrek chiar a dispărut, bietul 

viteaz. Varys părea pe punctul să izbucnească în lacrimi. 

— Tywin, zise Ser Kevan înainte ca Lordul Tywin să apuce să-şi 
reverse mânia vădită, câteva dintre mantiile aurii care au 
dezertat în timpul bătăliei s-au întors la cazărmi, cu gând să-şi 
reia misiunea. Ser Addam vrea să ştie ce are de făcut cu ei. 

— Ar fi putut să-l pună în pericol pe Joff cu laşitatea lor, 
interveni Cersei fără şovăire. Vreau să fie condamnaţi la moarte. 

Varys oftă. _ 

— İşi merită moartea, lnălţimea Ta, nimeni nu tăgăduieşte 
asta. Şi totuşi, poate că am fi mai înţelepţi dacă i-am trimite la 
Rondul de Noapte. Am primit mesaje neliniştitoare de la Zid în 
ultima vreme. Despre sălbatici care s-au pus în mişcare... 

— Sălbatici, krakeni şi dragoni. Mace Tyrell râse înfundat. Păi, 
mai există cineva care nu mişcă? 

Lordul Tywin îl ignoră. 

— Dezertorii folosesc cel mai bine ca lecţie. Zdrobiţi-le 
genunchii cu ciocanele. Astfel nu vor mai fugi. Nici cei care-i vor 
vedea cerşind pe străzi. Privi în josul mesei, să vadă dacă 
vreunul dintre ceilalţi lorzi îl dezaproba. 

Tyrion îşi aminti propria vizită la Zid şi crabii pe care-i 
mâncase împreună cu bătrânul Lord Mormont şi ofiţerii lui. Işi 
amintea şi spaimele Bătrânului Urs. 

— Poate că am putea să le zdrobim câtorva genunchii, ca să 
ne facem înţeleşi. Celor care l-au ucis pe Ser Jacelyn, să zicem. 
Pe ceilalţi îi putem trimite la Marsh. Rondul duce o cumplită lipsă 
de oameni. Dacă Zidul cade... 

— ... sălbaticii vor invada Nordul, îl completă tatăl său, iar 
clanurile Stark şi Greyjoy vor avea un alt duşman cu care să se 
lupte. Nu mai vor să fie vasali Tronului de Fier, se pare; aşadar, 
cu ce drept aşteaptă ajutor de la Tronul de Fier? Regele Robb şi 
Regele Balon revendică Nordul amândoi. N-au decât să-l apere, 
dacă pot. Şi dacă nu, acest Mance Rayder s-ar putea dovedi chiar 
un aliat folositor. Lordul Tywin se uită la fratele său. Mai e 
altceva? 

Ser Kevan clătină din cap. 

— Am terminat. Lorzii mei, Alteța Sa Prinţul Joffrey ar dori, cu 
siguranţă, să vă mulţumească tuturor pentru înţelepciunea şi 
sfaturile voastre bune. 

— Aş dori să schimb câteva vorbe între patru ochi cu copiii 
mei, spuse Lordul Tywin, când ceilalţi se ridicau să plece. Şi cu 
tine, Kevan. 

Supuşi, ceilalţi consilieri îşi luară rămas-bun, Varys fiind primul 
care plecă, iar Lorzii Tyrell şi Redwyne ultimii. Când în încăpere 
nu mai rămăseseră decât cei patru Lannisteri, Ser Kevan închise 
uşa. 

— Maestru vistiernic, zise Tyrion cu glas subţire, încordat. A 
cui a fost ideea asta, mă rog? 

— A Lordului Petyr, răspunse tatăl său, dar ne e de folos să 
avem vistieria în mâinile unui Lannister. Ai cerut o muncă 
importantă. Te temi că s-ar putea să nu faci faţă? 

— Nu, răspunse Tyrion. Mă tem de o capcană. Degețel e subtil 
şi ambițios. N-am încredere în el. N-ar trebui să ai nici tu. 

— A câştigat Highgardenul pentru noi..., începu Cersei. 

— ... şi ţi l-a vândut pe Ned Stark, ştiu. Ne va vinde şi pe noi 
tot atât de repede. O monedă e la fel de periculoasă ca o sabie în 
mâinile cui nu trebuie. 

Unchiul său, Kevan, îl privi ciudat: 

— Nu pe noi, cu siguranţă. Aurul de la Casterly Rock... 

— ... e scos din pământ. Aurul lui Degețel se naşte din aer, 
pocnind din degete. 

— Un meşteşug mult mai folositor decât oricare al tău, dulce 
frăţior, toarse Cersei, cu glas dulce, maliţios. 

— Degețel e un mincinos... 

— ... Şi mai e şi negru, zise corbul despre cioară. 

Lordul Tywin lovi cu palma în masă: 

— Ajunge! Nu vreau să mai aud nimic din această ceartă 
necuviincioasă. Sunteţi amândoi Lannisteri şi vă veţi comporta ca 
atare. 

Ser Kevan îşi drese glasul: 

— Il prefer pe Petyr Baelish stăpân peste Eyrie decât pe 
oricare altul dintre peţitorii Lysei Arryn. Yohn Royce, Lyn Corbray, 
Horton Redfort... aceştia sunt oameni periculoşi, fiecare în felul 
lui. lar mândrul Degețel, o fi el isteţ, însă nu e nici de obârşie 
nobilă, nici priceput în mânuirea armelor. Lorzii din Vale nu vor 
accepta niciodată ca senior unul ca el. Se uită la fratele său. 
Când Lordul Tywin clătină aprobator din cap, Ser Kevan continuă: 
Şi mai e şi asta - Lordul Petyr continuă să-şi demonstreze 
loialitatea. Chiar deunăzi ne-a trimis vorbă despre un complot al 
Tyrellilor, ca s-o ducă pe Sansa într-o vizită la Highgarden şi 
acolo s-o mărite cu Willas, fiul cel mare al Lordului Mace. 

— Degețel ţi-a adus vorbă? Tyrion se sprijini de masă. Nu 
maestrul şoptitorilor? Ce interesant! 

Cersei îşi privi unchiul cu neîncredere. 

— Sansa e ostatica mea, nu pleacă nicăieri fără să-i dau 
permisiunea. 

— Vrând-nevrând, permisiunea o să i-o dai, dacă ţi-o cere 
Lordul Tyrell, sublinie tatăl lor. A-l refuza ar fi ca şi cum am 
declara că nu avem încredere în el. S-ar simţi jignit. 

— N-are decât. Ce ne pasă nouă? 

Netoato, gândi Tyrion. 

— Dragă surioară, explică el cu răbdare, jigneşte-l pe Tyrell şi 
vei jigni casele Redwyne, Tarly, Rowan şi, de asemenea, 
Hightower şi poate îi stârneşti să se întrebe dacă Robb Stark nu 
le-ar putea sluji mai bine dorinţele. 

— Nu sunt de acord să avem trandafirul şi lupul străvechi 
împreună în acelaşi pat, declară Lordul Tywin. Trebuie să-i 
dejucăm planurile. 

— Cum? întrebă Cersei. 

— Printr-o căsătorie. A ta, pentru început. 

Replica veni atât de neaşteptat, încât Cersei nu putu decât să 
rămână o clipă cu privirea pierdută. Pe urmă obrajii i se 
îmbujorară, ca şi cum ar fi fost pălmuită. 

— Nu. N-o mai fac. Nu vreau. 

— Înălţimea Ta, interveni Ser Kevan curtenitor, eşti o femeie 
tânără, încă frumoasă şi fertilă. Doar nu vrei să-ţi petreci singură 
tot restul vieţii? lar o nouă căsătorie va pune capăt o dată pentru 
totdeauna acestor cleveteli despre incest. 

— Atât timp cât eşti singură, îi îngădui lui Stannis să-şi 
răspândească dezgustătoarele calomnii, îi zise Lordul Tywin fiicei 
sale. Trebuie să ai un nou soţ în patul tău, să-ţi dăruiască copii. 

— Trei copii sunt chiar de ajuns. Sunt Regina Celor Şapte 
Regate, nu o iapă de prăsilă. Regina Regentă! 

— Eşti fiica mea şi vei face aşa cum poruncesc. 

Cersei se ridică în picioare: 

— N-am de gând să stau aici şi să ascult asemenea... 

— Ba ai să stai, dacă doreşti să ai un cuvânt de spus în 
alegerea viitorului tău soţ, răspunse cu calm Lordul Tywin. 

Când o văzu ezitând şi apoi aşezându-se, Tyrion îşi dădu 
seama că era pierdută, în ciuda afirmației sale răsunătoare: 

— Nu mă voi recăsători! 

— Te vei căsători şi vei naşte. Fiecare copil pe care îl aduci pe 
lume îl face pe Stannis mai mincinos. Ochii tatălui lor păreau c-o 
ţintuiesc în scaun. Mace Tyrell, Paxter Redwyne şi Doran Martell 

sunt însuraţi cu femei mai tinere, care, după toate probabilitățile, 
vor trăi mai mult decât ei. Nevasta lui Balon Greyjoy e mai în 
vârstă şi e pe ducă, însă o asemenea uniune ne-ar conduce la o 
alianţă cu Insulele de Fier şi încă nu sunt sigur dacă acesta ar fi 
cel mai înţelept mod de acţiune. 

— Nu, rosti Cersei, printre buzele-i albe. Nu, nu, nu. 

Tyrion nu-şi putu stăpâni pe de-a-ntregul rânjetul care i se ivi 
pe buze la gândul de a-şi expedia sora la Pyke. Tocmai când 
eram gata să renunţ să mă mai rog, un zeu dulce îmi dăruieşte 
asta. 

Lordul Tywin continuă: 

— Oberyn Martell ar putea fi potrivit, dar Tyrellii ne-ar lua asta 
în nume de rău. Aşa că trebuie să ne îndreptăm atenţia către fii. 
Presupun că n-ai nimic împotrivă să te căsătoreşti cu un bărbat 
mai tânăr decât tine, nu-i aşa? 

— Mă împotrivesc oricărei... 

— M-am gândit la gemenii Redwyne, la Theon Greyjoy, la 
Quentyn Martell şi la alţi câţiva. Dar alianţa noastră cu 
Highgardenul a fost sabia care l-a înfrânt pe Stannis. Ar trebui 
reglementată şi întărită. Ser Loras a îmbrăcat veşmintele albe, 
iar Ser Garlan e căsătorit cu una dintre fetele Fossoway, dar mai 
rămâne fiul cel mare, cel pe care au pus la cale să-l însoare cu 
Sansa Stark. 

Willas Tyrell. Tyrion simţea o plăcere perversă în faţa furiei 
neajutorate a lui Cersei. 

— Adică schilodul, punctă el. 

Tatăl lor îl potoli cu o privire. 

— Willas e  moştenitorul Highgardenului şi, după toate 
informaţiile, un tânăr blând şi curtenitor, căruia îi place să 
citească şi să privească stelele. E pasionat şi de creşterea 
animalelor şi are câinii de vânătoare, şoimii şi caii cei mai de soi 
din Cele Şapte Regate. 

O partidă perfectă, chibzui Tyrion. Cersei e şi ea pasionată de 
reproducere. |l compătimea pe bietul Willas Tyrell şi nu ştia dacă 
îi venea să râdă de sora lui sau să-i plângă de milă. 

— Moştenitorul Tyrell rămâne alegerea mea, conchise Lordul 
Tywin, dar dacă preferi un altul, sunt gata să-ţi ascult 
argumentele. 

— Eşti neînchipuit de bun, tată, spuse Cersei, cu o politeţe 
glacială. Alegerea pe care mi-o pui în faţă e atât de dificilă! Pe 
cine prefer să iau în pat, bătrânul calmar sau tânărul căţelandru 

infirm: Voi avea nevoie de câteva zile să chibzuiesc. Mă pot 
retrage? 

Tu eşti regina, îi venea lui Tyrion să-i spună. El ar trebui să-ţi 
ceară ție permisiunea să plece. 

— Pleacă, spuse tatăl lor. Vom relua discuţia după ce te mai 
potoleşti. Nu-ţi uita datoria. 

Cersei ieşi băţoasă din încăpere, fără să-şi ascundă furia. Dar, 
până la urmă, va face aşa cum i-a poruncit tata. Dovedise asta 
cu Robert. Deși acum mai era de luat în calcul şi Jaime. Fratele 
lor fusese mult mai tânăr când Cersei s-a căsătorit prima oară; 
s-ar putea să nu mai accepte chiar atât de uşor o a doua 
căsătorie. Nefericitul Willas Tyrell s-ar putea alege cu un atac 
subit de sabie-prin-burtă, ceea ce ar putea mai degrabă să strice 
alianţa dintre Highgarden şi Casterly Rock. Ar trebui să spun 
ceva, dar ce? lartă-mă, tată, dar ea cu fratele nostru vrea să se 
mărite! 

— Tyrion? 

Piticul afişă un zâmbet resemnat. 

— Oare aud vestitorul chemându-mă în arenă? 

— Destrăbălarea e slăbiciunea ta, zise Lordul Tywin fără 
preambul, dar poate că o parte din vină îmi aparţine. Intrucât nu 
eşti mai înalt decât un băieţel, am uitat cu uşurinţă că de fapt 
eşti bărbat în toată firea, cu toate nevoile cele mai spurcate ale 
unui bărbat. E timpul să te însori. 

Am fost însurat, sau ai uitat? Gura i se crispa şi scoase un 
sunet pe jumătate râs, pe jumătate mârâit. 

— Te amuză perspectiva căsătoriei? 

— Doar când îmi imaginez ce mire al naibii de chipeş voi fi. 

Poate că o soţie era tocmai ceea ce-i lipsea. Dacă i-ar aduce 
pământuri şi o fortăreață, îi va da un loc sub soare departe de 
curtea lui Joffrey... şi departe de Cersei şi de tatăl lor. 

Pe de altă parte, mai era Shae. Nu-i va plăcea asta, oricât ar 
jura că e mulțumită să-mi fie târfă. 

Insă acesta nu era nici pe departe un subiect pe care să-l 
fluture în faţa tatălui său, aşa că Tyrion se ridică în scaun şi 
spuse: 

— Vrei să mă căsătoreşti cu Sansa Stark? Dar oare Tyrellii nu 
vor lua această uniune ca pe un afront, dacă au planuri pentru 
fată? 

— Lordul Tyrell nu va pune în discuţie problema căsătoriei 
Sansei Stark până după nunta lui Joffrey. Dacă Sansa se mărită 

înainte de asta, cum poate să se simtă jignit, dacă nu ne-a dat 
nici un indiciu cu privire la intenţiile sale? 

Tyrion îşi scărpină ciotul aspru ce-i ţinea loc de nas. Cicatricea 
îl mânca insuportabil uneori. 

— Înălţimea Sa, pustula regală, a făcut viaţa Sansei un chin 
din ziua în care tatăl ei a murit, iar acum, când a scăpat în sfârşit 
de Joffrey, propui s-o măriţi cu mine. Mi se pare nemaipomenit 
de crud. Chiar şi pentru tine, tată. 

— Păi, ai de gând s-o maltratezi? Tatăl său părea mai mult 
curios decât îngrijorat. Fericirea fetei nu e scopul meu în viaţă, 
nici al tău nu trebuie să fie. Alianţele noastre din sud pot fi mai 
trainice decât Casterly Rock, dar mai rămâne Nordul de câştigat, 
iar cheia către Nord este Sansa Stark. 

— Nu e decât un copil. 

— Sora ta jură că a înflorit. Dacă e aşa, e femeie bună de 
măritat. Trebuie cu orice preţ să-i iei fecioria, ca nimeni să nu 
poată spune că această căsătorie nu a fost consumată. După 
aceea, dacă preferi să aştepţi un an sau doi până să te mai culci 
iarăşi cu ea, vei fi în limita drepturilor tale de soţ. 

Shae e singura femeie de care am nevoie acum, gândi el, iar 
Sansa e o fetişcană, orice ai spune. 

— Dacă scopul tău e s-o ţii departe de Tyrelli, de ce n-o redai 
mamei sale? Poate că asta l-ar convinge pe Robb Stark să-şi 
plece genunchiul. 

Lordul Tywin îi aruncă o privire batjocoritoare. 

— Trimite-o la Riverrun şi mama ei o va mărita cu un 
Blackwood sau cu un Mallister, ca să-şi întărească alianțele de-a 
lungul Tridentului. Trimite-o la Nord şi se va căsători cu vreun 
Manderly sau vreun Umber înainte să treacă o lună. Cu toate 
acestea, nu e mai puţin periculoasă aici, la curte, după cum ar 
trebui să ne arate această afacere cu familia Tyrell. Trebuie să se 
mărite cu un Lannister. 

— Bărbatul care se căsătoreşte cu Sansa Stark poate 
revendica Winterfellul în numele ei, interveni unchiul său, Kevan. 
Nu v-aţi gândit la asta? 

— Dacă n-o vrei, va trebui s-o dăm unuia dintre verii tăi, spuse 
tatăl său. Kevan, ce părere ai, Lancel e destul de în putere ca să 
se însoare? 

Ser Kevan şovăi. 

— Dacă o aducem pe fată lângă patul său, ar putea rosti 
jurămintele..., dar să-şi îndeplinească datoria de soţ... nu... Aş 

sugera unul dintre gemeni, dar familia Stark îi ţine pe amândoi la 
Riverrun. Şi fiul Gennei, Tion, e tot în mâinile lor, altfel poate ar fi 
potrivit. 

Tyrion îi lăsă să-şi facă numărul; ştia că totul era spre folosul 
lui. Sansa Stark, chibzui el. Sansa cea înmiresmată, cu glasul 
dulce, care iubea mătăsurile, cântecele, vitejia şi cavalerii înalţi, 
galanţi şi chipeşi. Se simţea de parcă s-ar fi aflat din nou pe 
podul de corăbii, cu puntea clătinându-se sub picioarele sale. 

— Mi-ai cerut să te recompensez pentru eforturile tale în luptă, 
îi reaminti Lordul Tywin, pe un ton autoritar. Ţi se dă o şansă, 
Tyrion, cea mai bună pe care o vei primi probabil vreodată. Bătu 
nerăbdător darabana pe masă. Cândva am sperat să-l însor pe 
fratele tău cu Lysa Tully, dar Aerys l-a numit pe Jaime în Garda 
Regală înainte ca aranjamentele să fie încheiate. Când i-am 
sugerat Lordului Tully că Lysa ar putea să se mărite cu tine în 
schimb, mi-a răspuns că vrea un bărbat întreg pentru fiica sa. 

Drept urmare a căsătorit-o cu Jon Arryn, care i-ar fi putut fi 
bunic. Tyrion era mai înclinat să fie recunoscător decât furios, 
având în vedere ce devenise Lysa Arryn. 

— Când te-am oferit celor din Dorne, mi s-a spus că 
propunerea e o insultă, continuă Lordul Tywin. In ultimii ani, am 
avut parte de răspunsuri similare de la Yohn Royce şi Leyton 
Hightower. În cele din urmă, m-am înjosit într-atât încât am ajuns 
să sugerez că ai putea s-o iei pe fata familiei Florent, căreia 
Robert i-a luat fecioria în patul de nuntă al fratelui său, însă tatăl 
ei a preferat s-o mărite cu unul dintre cavalerii propriei sale case. 

Dacă n-o vrei pe Sansa Stark, am să-ţi găsesc o altă soţie. 
Undeva în regat, există, fără îndoială, vreun lord mărunt care 
şi-ar da bucuros fiica pentru a se apropia de Casterly Rock. Lady 
Tanda a oferit-o pe Lollys... 

Tyrion se scutură cu dezgust. 

— Mai bine mi-aş tăia-o şi aş da-o la capre. 

— Atunci deschide ochii. Fata Stark e tânără, nobilă, 
maleabilă, dintr-o familie cât se poate de nobilă şi e încă 
fecioară. Nu e urâtă. De ce ai şovăi? 

Chiar aşa, de ce? 

— Un capriciu al meu. E ciudat s-o spun, dar aş prefera o 
nevastă care să mă vrea în patul ei. 

— Dacă crezi că târfele tale te vor în patul lor, eşti un nătărău 
şi mai mare decât bănuiam, zise Lordul Tywin. Mă dezamăgeşti, 
Tyrion. Speram că această căsătorie te va mulţumi. 

— Da, ştim cu toţii cât de importantă e mulţumirea mea 
pentru tine, tată. Dar nu e atât de simplu. Cheia către Nord, spui 
tu? Casa Greyjoy stăpâneşte Nordul acum, iar Regele Balon are o 
fiică. De ce Sansa Stark şi nu ea? Privi în ochii reci şi verzi ai 
tatălui său, cu picăţelele lor strălucitoare de aur. 

Lordul Tywin îşi întinse degetele sub bărbie. 

— Balon Greyjoy se gândeşte la pradă, nu la domnie. Lasă-l să 
se bucure de roadele toamnei şi să îndure iarna nordului. Nu le 
va da supuşilor săi nici un motiv să-l iubească. La primăvară, 
nordicii vor fi sătui de krakeni. Când îl vei aduce acasă pe 
nepotul lui Eddard Stark, să-şi revendice dreptul de moştenitor, 
lorzii şi oamenii din popor deopotrivă se vor ridica, toţi ca unul, 
să-l aşeze pe tronul strămoşilor săi. Sper că eşti capabil să laşi o 
femeie însărcinată. 

— Cred că sunt, răspunse Tyrion, zbârlindu-se. Mărturisesc, nu 
pot s-o dovedesc. Deşi nimeni nu poate spune că n-am încercat. 
Ei, bine, îmi plantez micile seminţe cât de des pot... 

— In şanţuri şi în canale, completă Lordul Tywin, şi pe izlazuri, 
unde numai buruienile prind rădăcini. E timpul să-ţi vezi de 
propria grădină. Se ridică în picioare. Nu vei avea niciodată 
Casterly Rock, îţi promit. Dar căsătoreşte-te cu Sansa Stark şi e 
foarte posibil să câştigi Winterfellul. 

Tyrion Lannister, Lord Protector al Winterfellului. Perspectiva îi 
dădu un fior ciudat. 

— Foarte bine, tată, spuse el fără grabă, dar după colţ te 
pândeşte un gândac mare şi urât. Robb Stark e la fel de apt ca şi 
mine, după câte s-ar putea presupune, şi s-a legat că se va 
căsători cu una dintre acele rodnice fete Frey. Şi, odată ce 
Tânărul Lup aduce pe lume un pui, orice căţeluş pe care îl naşte 
Sansa e moştenitor la nimic. 

Lordul Tywin era nepăsător. 

— Robb Stark nu va zămisli nici un fiu cu fertila lui soţie, ai 
cuvântul meu. Am o ştire pe care n-am considerat încă de 
cuviinţă s-o împărtăşesc consiliului, deşi fără îndoială, bunii lorzi 
o vor auzi destul de curând. Tânărul Lup a luat-o de soţie pe fiica 
cea mare a lui Gawen Westerling. 

Pentru o clipă, lui Tyrion nu-i veni să-şi creadă urechilor. 

— Şi-a încălcat jurământul? întrebă el, neîncrezător. l-a 
aruncat deoparte pe Freyi pentru... Vorbele îl părăsiră. 

— O fată de şaisprezece ani, pe nume Jeyne, îl completă Ser 
Kevan. Lordul Gawen mi-a propus-o cândva şi mie, pentru Willem 

sau Martyn, dar am fost nevoit să-l refuz. Gawen e un om bun, 
dar soţia lui e Sybell Spicer. N-ar fi trebuit să se însoare cu ea. 
Familia Westerling a avut întotdeauna mai multă onoare decât 
minte. Bunicul Doamnei Sybell a fost negustor de şofran şi piper, 
având o obârşie aproape la fel de modestă ca acel contrabandist 
pe care-l ţine Stannis pe lângă el. lar bunica lui a fost o oarecare 
femeie pe care a adus-o cu el din est. O cotoroanţă 
înfricoşătoare, presupusă preoteasă. Maegi, i se spunea. Nimeni 
nu-i putea pronunţa adevăratul nume. Jumătate din Lannisport se 
ducea la ea pentru leacuri, poţiuni de dragoste şi altele 
asemenea. Ridică din umeri. A murit de mult, fără doar şi poate. 
lar Jeyne părea o dulce copiliţă, te asigur, deşi am văzut-o o 
singură dată. Dar cu un sânge atât de îndoielnic... 

Fiind cândva însurat cu o târfă, Tyrion nu putea să 
împărtăşească întru totul oroarea unchiului său la gândul 
căsătoriei cu o fată al cărei străbunic vindea mirodenii. Chiar şi 
aşa... O dulce copiliță, spusese Ser Kevan, dar multe otrăvuri 
erau şi ele dulci. Familia Westerling era străveche, dar avea mai 
multă mândrie decât putere. Nu l-ar surprinde să afle că Lady 
Sybell adusese în căsnicie mai multe bogății decât soţul ei de 
viţă nobilă. Minele familiei Westerling se prăbuşiseră cu ani în 
urmă, cele mai bune pământuri fuseseră vândute sau pierdute, 
iar Cragul era mai mult o ruină decât o fortăreață. O ruină 
romantică, totuşi, înălțându-se atât de semeață deasupra mării! 

— Sunt surprins, fu nevoit Tyrion să mărturisească. Credeam 
că Robb Stark are mai multă judecată. 

— E un băieţandru de şaisprezece ani, spuse Lordul Tywin. La 
vârsta lui, judecata cântăreşte prea puţin pe lângă plăcere, 
dragoste şi onoare. 

— Şi-a încălcat jurământul, a umilit un aliat, a trădat o 
promisiune solemnă. Unde e onoarea aici? 

Ser Kevan răspunse: 

— A pus onoarea fetei mai presus de a sa. După cea 
necinstit-o, n-a avut de ales. 

— Ar fi făcut mai bine s-o lase cu un bastard în pântece, spuse 
Tyrion pe şleau. Familia Westerling era în situaţia de a pierde 
totul: pământuri, castelul lor, propriile vieţi. Un Lannister îşi 
plăteşte întotdeauna datoriile. 

— Jeyne Westerling e fiica mamei sale, spuse Lordul Tywin, iar 
Robb Stark e fiul tatălui său. 

Această trădare a familiei Westerling nu părea să-l fi înfuriat 

pe tatăl lui atât de mult pe cât s-ar fi aşteptat Tyrion. Lordul 
Tywin nu suporta lipsa de loialitate a vasalilor săi. Nimicise 
mândra Casă Reyne din Castamere şi străvechea familie Tarbeck 
din Castelul Tarbeck, de la primul şi până la ultimul, pe când era 
încă doar un flăcău. Cântăreţii făcuseră chiar un cântec trist de- 
spre asta. Câţiva ani mai târziu, când Lordul Farman din 
Faircastle a început să muşte, Lordul Tywin a trimis un sol cu o 
lăută în loc de scrisoare. Dar îndată ce a auzit „Ploile din 
Castamere” răsunând în castelul său, Lordul Farman n-a mai 
făcut necazuri. Şi, dacă acele cântece nu erau de ajuns, castelele 
zdrobite ale caselor Reyne şi Tarbeck stăteau şi acum ca 
mărturie mută a sorții ce îi aştepta pe cei care alegeau să 
desconsidere puterea pe care o avea Casterly Rock. 

— Cragul nu e aşa de departe de Castelul Tarbeck şi de 
Castamere, sublinie Tyrion. Ai crede că clanul Westerling ar fi 
putut să treacă pe lângă ele şi să înveţe lecţia lor. 

— Poate că au învăţat-o, spuse Lordul Tywin. Ştiu prea bine ce 
înseamnă Castamere, te asigur. 

— Oare cei din casele Westerling şi Spicer au putut fi atât de 
nebuni încât să creadă că lupul poate înfrânge leul? 

Din când în când, foarte rar, Lordul Tywin Lannister prefigura 
un zâmbet; nu zâmbea niciodată, dar şi numai ameninţarea era 
îngrozitor de privit. 

— Cei mai mari nebuni sunt adesea mai înţelepţi decât cei 
care râd de ei, spuse el, iar apoi: Te vei căsători cu Sansa Stark, 
Tyrion. Şi asta curând. 

CATELYN 


Aduseră trupurile înăuntru, pe umeri, şi le aşezară sub dais. 
Sala tronului, luminată de torţe, se cufundă în linişte şi, în 
tăcerea aceea, Catelyn auzi Vântul Cenuşiu urlând, în partea 
cealaltă a castelului. Simte mirosul sângelui, gândi ea, prin 
Zidurile de piatră şi uşile de lemn, prin noapte şi prin ploaie, 
desluşeşte totuşi mirosul morții şi al distrugerii. 

Stătea la stânga lui Robb, lângă jilţul regal şi, pentru o clipă, 
avu senzaţia că priveşte în jos, la morţii ei, la Bran şi la Rickon. 
Băieţii aceştia erau mult mai mari, dar moartea îi împuţinase. Goi 
şi uzi, păreau nişte făpturi atât de mici, atât de neclintite, încât 
era greu să ţi-i aminteşti în viaţă. 

Băiatul blond încercase să-şi lase barbă. Un puf gălbui îi 
acoperea obrajii şi maxilarul, deasupra rănii roşii pe care i-o 
săpase cuțitul în gât. Părul său lung şi auriu era încă ud, ca şi 
cum ar fi fost scos din baie. După înfăţişare, murise liniştit, poate 
chiar în somn, dar vărul lui cu părul castaniu se luptase pentru 
viaţă. 

Braţele îi erau crestate, semn că încercase să stăvilească 
săbiile, şi roşul continua să şiroiască încet din rănile ce îi 
acopereau pieptul, pântecele şi spatele, ca tot atâtea guri fără 
limbi, deşi ploaia îl spălase aproape de tot. 

Robb îşi aşezase coroana pe cap înainte de a intra în sala 
tronului şi bronzul răspândea o strălucire întunecată în lumina 
torţelor. Umbrele îi ascundeau ochii în timp ce privea către cei 
morţi. Oare îi vede şi el pe Bran şi pe Rickon? Catelyn ar fi plâns, 
dar lacrimile îi secaseră. Băieţii morţi aveau paloarea lungilor zile 
de temniţă şi amândoi fuseseră bălai; pe pielea lor albă şi 
netedă, sângele era izbitor de roşu, insuportabil de privit. Oare o 
vor aşeza pe Sansa goală, la picioarele Tronului de Fier, după ce 
o vor ucide? Oare pielea ei va părea la fel de albă, sângele la fel 
de roşu? De afară, se auzea sunetul neîntrerupt al ploii şi urletul 
neliniştit al unui lup. 

Fratele ei Edmure stătea la dreapta lui Robb, cu o mână pe 
după spătarul scaunului tatălui său, cu faţa încă buhăită de 
somn. İl treziseră şi pe el, aşa cum o treziseră pe ea, bubuind în 
uşă în miez de noapte, ca să-l smulgă violent din vise. Au fost 
vise frumoase, frăţioare? Visezi lumina soarelui, râsete şi săruturi 

de fecioară? Mă rog să fie aşa. Visele ei erau întunecate şi 
asaltate de spaime. 

Căpitanii şi purtătorii de flamuri ai lui Robb stăteau în picioare, 
răspândiţi prin toată sala, unii înarmaţi şi îmbrăcaţi în zale, alţii 
care mai de care mai răvăşiţi şi mai neglijent îmbrăcaţi. Ser 
Raynald şi unchiul său, Ser Rolph, se aflau printre ei, dar Robb 
găsise de cuviinţă să-şi scutească regina de această privelişte 
hidoasă. Cragul nu e departe de Casterly Rock, îşi aminti 
Catelyn. E foarte posibil ca Jeyne să se fi jucat cu aceşti băieți pe 
când erau copii. 

Işi coborî din nou privirea către cadavrele scutierilor Tion Frey 
şi Willem Lannister şi aşteptă ca fiul ei să vorbească. 

Trecu parcă o veşnicie până când Robb îşi ridică ochii de la 
trupurile însângerate. 

— Miculjon, începu el, spune-i tatălui tău să-i aducă înăuntru. 
Fără o vorbă, Miculjon Umber se întoarse, dându-i ascultare, iar 
paşii săi răsunară în marea sală de piatră. 

In timp ce Marelejon îşi introducea prizonierii pe uşi, Catelyn 
observă cum câţiva dintre ceilalţi schiţară un pas înapoi, să le 
facă loc, ca şi cum trădarea s-ar fi putut transmite cumva, 
printr-o atingere, o privire, o tuse. Paznicii şi prizonierii arătau 
aproape la fel: bărbaţi voinici fiecare, cu bărbi dese şi părul lung. 
Doi dintre oamenii Mareluijon şi trei prizonieri erau răniţi. Doar 
faptul că unii aveau sulițe, iar ceilalţi teci goale te ajuta să-i 
deosebeşti. Cu toţii purtau armuri sau cămăşi de zale, cizme 
grele şi mantii groase, unele din lână, altele din blană. Nordul e 
aspru, rece şi neîndurător, îi spusese Ned, când a venit pentru 
prima oară la Winterfell, acum o veşnicie. 

— Cinci, zise Robb când prizonierii ajunseră în faţa lui, uzi şi 
tăcuţi. Aştia sunt toţi? 

— Au fost opt, murmură Marelejon. Am omorât doi când i-am 
prins, iar un al treilea e pe moarte. 

Robb cercetă chipurile prizonierilor. 

— A fost nevoie de opt ca voi ca să ucidă doi scutieri 
neînarmaţi. 

Edmure Tully luă cuvântul: 

— Au ucis şi ei doi dintre oamenii mei, ca să intre în turn. Pe 
Delp şi pe Elwood. 

— N-a fost o crimă, ser, spuse Lordul Rickard Karstark, 
deranjat nu atât de lanţurile de la încheieturi, cât de sângele 
care-i şiroia pe faţă. Orice om care se aşează între un tată şi 

răzbunarea sa cere moarte. 

Cuvintele sale răsunară în urechile Catelynei, aspre şi 
nemiloase, ca bubuitul unei tobe de război. Gâtul îi era uscat ca 
iasca. Eu am făcut asta. Băieții aceştia au murit ca fetele mele să 
poată rămâne în viață. 

— Ţi-am văzut fiii murind, în noaptea aceea, în Pădurea 
Şoaptelor, îi spuse Robb Lordului Karstark. Tion Frey nu l-a ucis 
pe Torrhen. Nici Willem Lannister nu l-a ucis pe Eddard. Cum poţi 
numi asta răzbunare? A fost o nebunie şi o crimă sângeroasă. Fiii 
tăi au murit în mod onorabil, pe câmpul de luptă, cu săbiile în 
mâini. 

— Au murit, spuse Rickard Karstark, fără să cedeze nici un 
milimetru. Regicidul i-a doborât. Aştia doi erau din tagma lui. 
Sângele poate fi răscumpărat doar cu sânge. 

— Sângele unor copii? Robb arătă către cadavre. Câţi ani 
aveau? Doisprezece, treisprezece? Scutieri. 

— Scutierii mor în fiece bătălie. 

— Mor luptând, da. Tion Frey şi Willem Lannister au depus 
armele în Pădurea Şoaptelor. Erau prizonieri, închişi într-o celulă, 
neînarmaţi, dormind... nişte copii. Vită-te la ei! 

In schimb, Lordul Karstark se uită la Catelyn. 

— Spune-i mamei tale să-i privească, spuse el. Ea i-a ucis, nu 
mai puţin decât mine. 

Catelyn îşi sprijini o mână de spătarul jilţului lui Robb. Sala 
părea că se învârte în jurul ei. li venea să vomite. 

— Mama mea n-are nici o legătură cu asta, izbucni Robb cu 
furie. A fost fapta ta. Crima ta. Trădarea ta. 

— Cum poate fi o trădare să ucizi Lannisteri, când nu e trădare 
să-i eliberezi? întrebă cu asprime Karstark. A uitat Inălţimea Ta 
că suntem în război cu Casterly Rock? In război, îţi ucizi 
duşmanii. N-ai învăţat asta de la tatăl tău, băiete? 

— Băliete? Marelejon îi dădu lui Rickard Karstark o lovitură cu 
pumnu-i înmănuşat în zale, trimiţându-l în genunchi. 

— Lasă-l! Glasul lui Robb răsună poruncitor. Umber se 
îndepărtă de prizonier. 

Lordul Karstark scuipă un dinte rupt. 

— Da, Lord Umber, lasă-mă pe seama regelui. Vrea să mă 
dojenească înainte de a mă ierta. Aşa pedepseşte trădarea 
Regele Nordului. Zâmbi. Un zâmbet roşu, umed. Sau ar trebui 
să-ţi spun Regele Care a Pierdut Nordul, Inălţimea Ta? 

Marelejon înhăţă o suliță de la omul de lângă el şi şi-o săltă pe 

umăr. 

— Lasă-mă să-l pun pe frigare, sire. Lasă-mă să-i spintec 
pântecele, ca să-i putem vedea culoarea maţelor. 

Porţile castelului se dădură în lături şi Peştele Negru intră, cu 
apa şiroindu-i de pe mantie şi de pe coif, urmat de oşteni ai 
clanului Tully, în timp ce afară un fulger brăzdă cerul şi o ploaie 
neagră, sălbatică, biciuia pietrele Riverrunului. Ser Brynden îşi 
scoase coiful şi se lăsă în genunchi. 

— Inălţimea Ta, fură singurele lui cuvinte, însă tonul său era 
extrem de grăitor. 

— Voi discuta cu Ser Brynden în particular, în sala de 
audienţe. Robb se ridică în picioare. Mare Jon, ţine-l pe Ser 
Karstark aici până ce mă întorc şi spânzură-i pe ceilalţi şapte. 

Marelejon cobori sulița: 

— Chiar şi pe cei morţi? 

— Da, n-am să îngădui ca unii ca ei să mânjească râurile 
unchiului meu. Lasă-i hrană pentru ciori. 

Unul dintre prizonieri se aruncă în genunchi. 

— Indurare, sire, eu n-am omorât pe nimeni. Doar am stat la 
uşă, urmărind străjerii. 

Robb cumpăni o clipă. 

— Ştiai ce are de gând Lordul Karstark? Ai văzut cuţitele 
scoase? Ai auzit ţipetele, urletele, strigătele de îndurare? 

— Da, dar n-am fost părtaş. Doar am stat la pândă, jur... 

— Lord Umber, spuse Robb, omul acesta doar a privit. 
Spânzură-l ultimul, ca să-i poată privi pe ceilalţi murind. Mamă, 
unchiule, veniţi cu mine, rogu-vă. Se întoarse, în timp ce oamenii 
Mareluijon se năpustiră asupra prizonierilor şi îi scoaseră din 
castel, cu suliţele la spate. Afară, tuna şi fulgera atât de puternic 
încât castelul se prăbuşea parcă în urechile lor. £ sunetul 
prăbuşirii unui regat? se întrebă Catelyn. 

In sala de audienţe era întuneric, dar cel puţin tunetele erau 
înăbuşite de încă o grosime de zid. Un servitor intră cu o lampă 
de ulei în mână, să aprindă focul, dar Robb îl alungă şi păstră 
lampa. In încăpere se aflau scaune şi mese, dar numai Edmure 
se aşeză, ridicându-se însă iar când observă că toţi ceilalţi 
rămăseseră în picioare. Robb îşi scoase coroana şi o aşeză pe 
masă, în faţa lui. 

Peştele Negru închise uşa. 

— Clanul Karstark a dispărut. 

— Toţi? Oare ce anume îi îngroşase vocea lui Robb într-atât, 

disperarea sau furia? Nici măcar Catelyn nu era sigură. 

— Toţi bărbaţii apți de luptă, răspunse Ser Brynden. Câţiva 
slujitori şi însoțitori de trupe au fost lăsaţi cu răniții. Am interogat 
cât de mulţi a fost nevoie, ca să fim siguri care e adevărul. Au 
început să plece la căderea nopţii, furişându- se, câte unul, câte 
doi la început, pe urmă în grupuri mai mari. Răniţilor şi slujitorilor 
li s-a spus să păstreze aprinse focurile de tabără, ca nimeni să 
nu-şi dea seama că au plecat, dar după ce au început ploile, n-a 
mai contat. 

— Se vor regrupa, departe de Riverrun? întrebă Robb. 

— Nu. Sunt împrăştiaţi, scotocesc. Lordul Karstark a jurat să 
dea mâna fiicei sale oricărui bărbat, de neam sau de rând, care îi 
aduce capul Regicidului. 

Zei, aveți îndurare. Catelyn simţi că i se face rău din nou. 

— Aproape trei sute de călăreţi şi de două ori mai mulţi cai 
s-au topit în noapte. Robb îşi frecă tâmplele, acolo unde coroana 
îşi lăsase urmele în pielea fină de deasupra urechilor. Toată 
oastea călare de la Karhold, pierdută. 

Pierdută de mine. De mine, fie ca zeii să mă ierte. Catelyn nu 
trebuia să fie soldat ca să-şi dea seama de capcana în care era 
prins Robb. Deocamdată, era stăpân peste ţinuturile riverane, 
dar regatul său era înconjurat de duşmani din toate părţile, în 
afară de est, unde stătea retrasă Lysa, în vârful ei de munte. Nici 
chiar Tridentul nu era tocmai sigur, de vreme ce Lordul de 
Crossing îşi retrăsese jurământul de loialitate. Și acum să 
pierdem şi clanul Karstark... 

— Nici o vorbă despre asta nu trebuie să treacă de hotarele 
Riverrunului, spuse fratele ei, Edmure. Lordul Tywin ar... 
Lannisterii îşi plătesc datoriile, mereu spun asta. Mamă, ai milă, 
când va auzi una ca asta. 

Sansa. Unghiile Catelynei săpară în carnea moale a palmelor, 
atât de strâns închise pumnul. 

Robb îi aruncă lui Edmure o privire de gheaţă: 

— Vrei să mă faci mincinos şi criminal, unchiule? 

— Nu e nevoie să rostim nici un neadevăr. Doar să nu spunem 
nimic. Să-i îngropăm pe băieţi şi să ne ferecăm limbile până ce 
se sfârşeşte războiul. Willem a fost fiul lui Kevan Lannister şi 
nepotul Lordului Tywin. Tion a fost fiul Doamnei Genna şi era un 
Frey. Trebuie să păstrăm secretul şi faţă de Gemeni, până când... 

— Până când îi putem aduce pe cei ucişi înapoi la viaţă? se 
răsti Brynden Peştele Negru. Adevărul a fugit împreună cu clanul 

Karstark, Edmure. E prea târziu pentru asemenea jocuri. 

— Le datorez taţilor lor adevărul, spuse Robb. Şi dreptatea. Şi 
asta le datorez. Îşi privi coroana, sclipirea întunecată a bronzului, 
cercul de săbii din fier. Lordul Rickard m-a sfidat. M-a trădat. 
N-am de ales decât să-l condamn la moarte. Numai zeii ştiu ce 
vor face oştenii lui Karstark cu Roose Bolton când vor auzi că 
le-am executat seniorul pentru trădare. Bolton trebuie prevenit. 

— Moştenitorul Lordului Karstark a fost şi el la Harrenhal, îi 
reaminti Ser Brynden. Fiul cel mare, cel pe care Lannisterii l-au 
luat ostatic la Furca Verde. 

— Harrion. Il chema Harrion. Robb râse cu amărăciune. Un 
rege ar face bine să cunoască numele duşmanilor săi, nu crezi? 

Peştele Negru îi aruncă o privire şireată. 

— Ştii cu certitudine? Că asta îl va face pe tânărul Karstark 
duşmanul tău? 

— Ce altceva să fie? Sunt pe cale să-i ucid tatăl, nu e de 
aşteptat să-mi mulţumească. 

— Ar putea. Există fii care-şi urăsc taţii şi, cât ai bate din 
palme, îl vei face Lord de Karhold. 

Robb clătină din cap. 

— Chiar dacă Harrion ar fi un astfel de om, n-ar putea 
niciodată să-l ierte făţiş pe ucigaşul tatălui său. Propriii lui 
oameni i-ar întoarce spatele. Vorbim despre oameni ai Nordului, 
unchiule. Nordul nu uită. 

— lartă-l, atunci, îl îndemnă Edmure Tully. 

Robb se uită lung la el, cu nedisimulată neîncredere. Sub 
privirea lui, faţa lui Edmure se roşi. 

— Cruţă-i viaţa, vreau să spun. Nu-mi place ideea mai mult 
decât ţie, sire. Mi-a ucis şi mie oamenii. Sărmanul Delp abia îşi 
revenise după rana pe care i-o făcuse Jaime. Karstark trebuie 
pedepsit, fără doar şi poate. Ţine-l în lanţuri, zic eu. 

— Ostatic? întrebă Catelyn. S-ar putea să fie cel mai bine... 

— Da, ostatic. Fratele ei îi luă meditaţia drept aprobare. 
Spune-i fiului că, atât timp cât rămâne loial, tatăl său nu va păţi 
nimic. Altminteri... Din partea Freyilor nu mai avem nici o 
nădejde, nici dacă m-aş oferi să mă însor cu toate fiicele Lordului 
Walder şi, în plus, să-i duc şi lectica. Dacă e să pierdem şi clanul 
Karstark, ce speranţă ne mai rămâne? 

— Ce speranţă... Robb lăsă să-i scape un oftat, îşi dădu la o 
parte părul din ochi şi spuse: N-am primit nimic din partea lui Ser 
Rodrik, de la Nord, nici un răspuns din partea lui Walder Frey la 

noua noastră propunere, iar de la Eyrie doar tăcere. Se adresă 
mamei sale: Sora ta nu ne va răspunde niciodată? De câte ori 
trebuie să-i scriu? N-am să cred că nici unul dintre corbi nu a 
ajuns la ea. 

Fiul ei căuta consolare, îşi dădu seama Catelyn. Vroia să audă 
că totul va fi bine. Dar regele ei avea nevoie de adevăr. 

— Păsările au ajuns la ea. Deşi ţi-ar putea spune că nu e aşa, 
dacă se va ajunge vreodată la asta. Nu aştepta nici un ajutor din 
partea aceea, Robb. Lysa n-a fost niciodată curajoasă. Pe când 
am copilărit împreună, ea fugea şi se ascundea ori de câte ori 
făcea vreo boacănă. Probabil credea că nobilul nostru tată îşi va 
uita mânia dacă n-o putea găsi. Lucrurile nu stau altfel nici acum. 
A fugit, de frică, de la Debarcaderul Regelui către locul cel mai 
sigur pe care-l cunoaşte şi stă pe muntele ei, sperând că toată 
lumea va uita de ea. 

— Cavalerii de la Vale ar putea să joace un rol decisiv în acest 
război, spuse Robb, dar dacă ea nu vrea să intre în luptă, aşa să 
fie. l-am cerut doar să ne deschidă Poarta Insângerată şi să ne 
dea corăbii la Gulltown, care să ne ducă spre nord. Drumul 
principal nu e uşor, dar şi mai greu ar fi să ne croim cale în susul 
Gâtului. Dacă aş putea acosta la Portul Alb, aş putea să flanchez 
Moat Cailin şi să alung oamenii de fier din nord într-o jumătate 
de an. 

— Asta nu se va întâmpla, sire, interveni Peştele Negru. Cat 
are dreptate. Lady Lysa se teme prea mult să primească o oaste 
în Vale. Orice oaste. Poarta Insângerată va rămâne închisă. 

— Atunci, lua-o-ar Ceilalţi, înjură Robb, cuprins de furia 
disperării. Şi pe nemernicul de Rickard Karstark. Şi pe Theon 
Greyjoy, Walder Frey, Tywin Lannister şi pe toţi ceilalţi. O, zei, de 
ce ar vrea cineva să fie rege? Când strigau cu toţii Rege în Nora, 
Rege în Nord, mi-am zis... mi-am jurat că voi fi un rege bun, 
venerabil ca tata, puternic, drept, loial prietenilor mei şi viteaz în 
faţa duşmanilor... Acum nici măcar nu-i pot deosebi pe unii de 
alţii. Cum s-au încurcat aşa toate? Lordul Rickard a luptat alături 
de mine în multe bătălii. Fiii săi au murit pentru mine în Pădurea 
Şoaptelor. Tion Frey şi Willem Lannister au fost duşmanii mei. Şi 
totuşi acum, de dragul lor, trebuie să-l omor pe tatăl prietenilor 
mei ucişi. Îi privi pe toţi. Îmi vor mulţumi Lannisterii pentru capul 
Lordului Karstark? Dar Freyii? 

— Nu, spuse Peştele Negru, direct ca întotdeauna. 

— Un motiv în plus să-l ţii ostatic şi să-i cruţi viaţa, îl îndemnă 


282 


Edmure. 

Robb întinse ambele mâini, ridică de pe masă coroana grea de 
bronz şi fier, şi-o aşeză la loc pe cap şi, dintr-odată, era rege din 
nou. 

— Lordul Rickard va muri. 

— Dar de ce? întrebă Edmure. Ai spus chiar tu... 

— Ştiu ce am spus, unchiule. Nu schimbă ceea ce trebuie să 
fac. Săbiile din coroană se profilau ţepene şi negre pe fruntea sa. 
In bătălie, poate că i-aş fi omorât şi eu pe Tion şi pe Willem, dar 
n-a fost o bătălie. Dormeau în paturile lor, goi şi neînarmaţi, 
într-o celulă în care i-am vârât eu. Rickard Karstark a ucis mai 
mult decât un Frey şi un Lannister. Mi-a ucis onoarea. Am să mă 
ocup de el dis-de-dimineaţă. 

Când se iviră zorile, reci şi cenuşii, furtuna se potolise, 
transformându-se într-o ploaie persistentă, pătrunzătoare, dar 
chiar şi aşa, pădurea zeilor era înţesată de oameni. Lorzi riverani 
şi nordici, oameni de neam şi oameni de rând, cavaleri, 
mercenari şi slugi, stăteau cu toţii printre copaci să vadă sfârşitul 
dansului întunecat al nopţii. La porunca lui Edmure, în faţa 
copacului inimii fusese aşezat un buştean. Ploaia şi frunzele 
cădeau împrejurul lor, când oamenii Mareluijon îl conduseră pe 
Lordul Karstark prin mulţime, cu mâinile încă legate. Oamenii lui 
atârnau deja de zidurile înalte ale Riverrunului, la capătul unor 
funii lungi, cu ploaia şiroindu-le pe feţele întunecate. 

Lew Lungul aştepta lângă buştean, dar Robb îi luă barda din 
mână şi îi porunci să se dea la o parte. 

— Aceasta e fapta mea, spuse el. Moare din porunca mea. 
Trebuie să moară de mâna mea. 

Lordul Rickard Karstark îşi înclină capul, băţos. 

— Pentru asta îţi mulţumesc. Dar pentru nimic altceva. Se 
îmbrăcase pentru moarte într-o cămaşă de lână lungă, neagră, 
cu blazonul răsăritului alb de soare al Casei sale. Sângele 
Primilor Oameni curge prin venele mele, la fel ca prin ale tale, 
băiete. Ai face bine să-ţi aminteşti că port numele bunicului tău, 
mi-am ridicat flamurile împotriva Regelui Aerys pentru tatăl tău 
şi împotriva Regelui Joffrey pentru tine. La Oxcross şi în Pădurea 
Şoaptelor şi în Bătălia Câmpurilor. Am călărit lângă tine şi am 
stat alături de Lordul Eddard la Trident. Suntem înrudiţi, familiile 
Stark şi Karstark. 

— Această înrudire nu te-a oprit să mă trădezi, spuse Robb. Şi 
nu te va salva. Ingenunchează, lordul meu. 

Catelyn ştia că Lordul Karstark spusese adevărul. Familia 
Karstark se trăgea din Karlon Stark, un fiu mai tânăr al 
Winterfellului, care doborâse un lord rebel, cu o mie de ani în 
urmă, şi fusese răsplătit cu pământuri pentru vitejia sa. Castelul 
pe care îl construise fusese numit Karl's Hold, devenind curând 
Karhold, iar de-a lungul secolelor, familia Stark din Karhold a 
devenit Karstark. 

— Zei vechi sau noi, nu contează, îi spuse Lordul Rickard fiului 
ei. Nu există om mai blestemat decât cel care omoară sânge din 
sângele lui. 

— Ingenunchează, trădătorule, repetă Robb. Sau trebuie să le 
cer să-ţi pună capul pe butuc cu forţa? 

Lordul Karstark îngenunche. 

— Zeii te vor judeca, aşa cum m-ai judecat tu pe mine. Îşi 
aşeză capul pe buştean. 

— Rickard Karstark, Lord de Karhold. Robb ridică barda grea 
cu ambele mâini. Aici, în faţa zeilor şi a oamenilor, te declar 
vinovat de crimă şi înaltă trădare. In numele meu, te condamn. 
Cu mâna mea îţi iau viaţa. Vrei să rosteşti un ultim cuvânt? 

— Omoară-mă şi fii blestemat. Nu eşti regele meu. 

Barda căzu cu putere. Grea şi tăioasă, ucise dintr-o singură 
lovitură, dar fu nevoie de trei ca să despartă capul de trup şi, 
când totul se sfârşi, cel viu şi cel mort erau amândoi îmbibaţi de 
sânge. Robb azvârli barda cu dezgust şi se întoarse mut către 
copacul inimii. Rămase tremurând, cu mâinile pe jumătate 
încleştate şi ploaia şiroindu-i pe obraji. Zei, iertați-/, se rugă 
Catelyn în tăcere. E doar un copil şi n-a avut de ales. 

Era ultima dată când îl vedea pe fiul ei, în ziua aceea. Ploaia 
continuă toată dimineaţa,  biciuind suprafaţa râurilor şi 
transformând iarba din pădurea zeilor în noroi şi băltoace. 
Peştele Negru adună o sută de oameni şi porni după clanul 
Karstark, dar nimeni nu se aştepta să aducă înapoi prea mulţi. 

— Mă rog doar să nu fiu nevoit să-i spânzur, spuse el la 
plecare. După ce se depărta, Catelyn se retrase în solariul tatălui 
ei, să mai stea încă o dată la căpătâiul Lordului Hoster. 

— Nu va mai dura mult, o preveni Maester Vyman în 
după-amiaza aceea, când veni şi el. Puterile îl părăsesc, deşi 
încearcă încă să lupte. 

— A fost întotdeauna un luptător, spuse ea. Un minunat bărbat 
îndărătnic. 

— Da, zise maesterul, însă bătălia aceasta n-o poate câştiga. E 

timpul să-şi lase sabia şi scutul. E timpul să se predea. 

Să se predea, gândi ea, să facă pace. Oare despre cine vorbea 
maesterul, despre tatăl sau despre fiul ei? 

Pe înserat, Jeyne Westerling veni s-o vadă. Tânăra regină intră 
în solariu cu sfială. 

— Lady Catelyn, nu vreau să te deranjez... 

— Eşti cât se poate de bine-venită aici, Inălţimea Ta. Catelyn 
cosea, dar puse acul deoparte. 

— Te rog, spune-mi Jeyne, nu mă simt ca o regină. 

— Dar eşti. Vino, te rog ia loc, Inălţimea Ta. 

— Jeyne. Se aşeză lângă cămin şi-şi netezi rochia, încordată. 

— Cum doreşti. Cu ce te pot ajuta, Jeyne? 

— E vorba despre Robb, spuse fata. E atât de nefericit, atât... 
atât de furios, de neconsolat. Nu ştiu ce să fac. 

— E greu să iei viaţa unui om. 

— Ştiu, i-am spus asta, ar fi trebuit să folosească un călău. 
Când Lordul Tywin trimite un om la moarte, nu face decât să dea 
porunca. E mai uşor aşa, nu crezi? 

— Ba da, răspunse Catelyn, dar nobilul meu tată şi-a învăţat 
fiii că a ucide un om nu trebuie să fie niciodată uşor. 

— Oh! Regina Jeyne îşi umezi buzele. Robb n-a mâncat nimic 
toată ziua. l-am cerut lui Rollam să-i aducă bucate bune la cină: 
coaste de mistreţ, ceapă înăbușită şi bere, dar nu s-a atins de 
nimic. Toată dimineaţa şi-a petrecut-o scriind o scrisoare şi mi-a 
spus să nu-l deranjez, dar când a terminat, a ars-o. Acum stă şi 
se uită la hărţi. L-am întrebat ce caută, dar nu mi-a răspuns. Cred 
că nici măcar nu m-a auzit. Nici hainele n-a vrut să şi le schimbe. 
Au fost ude toată ziua şi pline de sânge. Vreau să-i fiu o soţie 
bună, din tot sufletul, dar nu ştiu cum să-l ajut. Cum să-l 
înveselesc sau să-l mângâi. Nu ştiu de ce are nevoie. Te rog, 
doamna mea, eşti mama lui, spune-mi ce trebuie să fac. 

Spune-mi ce trebuie să fac. Catelyn ar fi pus aceeaşi întrebare, 
dacă tatăl ei ar fi putut s-o asculte. Dar Lordul Hoster murise, sau 
era pe aproape. Ned al ei la fel. Bran şi; Rickon muriseră şi ei, şi 
mama şi Brandon, atât de demult. Nu-i mai rămăsese decât Robb 
şi speranţa tot mai vagă a fiicelor ei. 

— Uneori, spuse încet Catelyn, cel mai bun lucru pe care-l poţi 
face este să nu faci nimic. La început, când am venit la 
Winterfell, sufeream de fiecare dată când Ned mergea în 
pădurea zeilor, să stea sub copacul inimii. O parte din sufletul lui 
se afla în copacul acela, ştiam asta, o parte pe care n-avea s-o 

împartă niciodată cu mine. Totuşi, mi-am dat seama curând că 
fără partea aceea, el n-ar fi fost Ned. Jeyne, copila mea, te-ai 
căsătorit cu Nordul, ca mine... iar în nord vor veni iernile. Incercă 
să zâmbească. Fii răbdătoare. Fii înţelegătoare. Te iubeşte şi are 
nevoie de tine şi se va întoarce la tine cât de curând. Chiar în 
noaptea aceasta, probabil. Fii alături de el. Este tot ceea ce pot 
să-ţi spun. 

Tânăra regină ascultă fermecată. A 

— Aşa voi face, spuse ea când Catelyn sfârşi. li voi fi alături. 
Se ridică în picioare. Ar trebui să mă întorc. Poate că mi-a simţit 
lipsa. Voi vedea. Dar dacă e tot lângă hărţile lui, voi avea 
răbdare. 

— Prea bine, spuse Catelyn. Dar când fata era lângă uşă, îi 
trecu prin minte altceva. Jeyne, o strigă ea, mai e un lucru de 
care Robb are nevoie de la tine, deşi poate că încă nu-şi dă 
seama. Un rege trebuie să aibă un moştenitor. 

Fata zâmbi. i 

— Mama mea spune la fel. Imi face o licoare, din ierburi, lapte 
şi bere, să mă ajute să fiu fertilă. O beau în fiecare dimineaţă. 
l-am spus lui Robb că sunt sigură că-i voi dărui gemeni. Un 
Eddard şi un Brandon. l-a plăcut asta, cred. Noi... noi încercăm 
aproape în fiecare zi, doamna mea. Uneori de două ori sau mai 
mult. Fata roşi foarte drăgălaş. Voi fi însărcinată în curând, 
promit. Mă rog Mamei noastre din ceruri în fiecare seară. 

— Foarte bine. Imi voi adăuga şi eu rugăciunile. Către zeii 
vechi şi noi. 

După ce fata ieşi, Catelyn reveni la tatăl său şi îi netezi părul 
alb şi moale de pe frunte. 

— Un Eddard şi un Brandon, suspină ea încetişor. Şi poate, cu 
timpul, un Hoster. Ţi-ar plăcea? Tatăl său nu răspunse, dar ea nu 
se aşteptase la un răspuns. In timp ce ropotul ploii pe acoperiş se 
îngemăna cu răsuflarea tatălui său, Catelyn se gândi la Jeyne. 
Fata părea să aibă, într-adevăr, o inimă bună, întocmai cum 
spusese Robb. Și șo/duri bune, ceea ce ar putea fi foarte 
important. 

JAIME 


La două zile de mers călare, de-o parte şi de alta a drumului 
regelui, trecură printr-un vast ţinut al pierzaniei, cât vedeai cu 
ochii, câmpuri şi livezi înnegrite, unde trunchiurile copacilor morţi 
ţâşneau în aer ca nişte ţăruşi. Podurile erau arse şi ele, iar 
pâraiele erau umflate de ploile de toamnă, astfel că erau nevoiţi 
să cutreiere de-a lungul malurilor în căutarea unor vaduri. 
Nopțile erau însufleţite de urletele lupilor, dar nu văzură nici 
ţipenie de om. 

La lazul Fecioarelor, somonul roşu al Lordului Mooton flutura 
încă deasupra castelului de pe deal, dar zidurile oraşului erau 
părăsite, porţile sfărâmate, jumătate din case şi dughene 
pârjolite şi jefuite. Nu văzură nici o vietate, în afară de câţiva 
câini sălbatici care se îndepărtară furiş la auzul paşilor lor. lazul 
de la care se trăgea numele oraşului, unde legenda spunea că 
Florian Nebunul o zărise pentru prima oară pe Jonquil 
scăldându-se împreună cu surorile sale, era atât de sufocat de 
cadavre în putrefacție, încât apa devenise o zeamă murdară, 
gri-verzuie. 

Jaime aruncă o privire şi se avântă într-un cântec: 

— Şase fecioare se scăldau într-un iaz încărcat de primăvară... 

— Ce faci? întrebă Brienne. 

— Cânt Șase fecioare într-un iaz. Sunt sigur că l-ai auzit. Şi 
erau nişte fecioare sfioase. Cam ca tine, deşi întru câtva mai 
frumoase, bag mâna-n foc. 

— Taci din gură, spuse fetişcana, cu o privire care lăsa să se 
înţeleagă că ar prefera să-l vadă plutind în iaz, alături de 
cadavre. 

— Te rog, Jaime, îl imploră vărul său, Cleos. Lordul Mooton e 
jurat Riverrunului, nu vrem să-l scoatem din castelul ăsta. Şi s-ar 
putea să mai fie şi alţi duşmani ascunşi între dărâmături... 

— Ai ei sau ai noştri? Nu sunt aceiaşi, vere. Tare aş vrea să 
văd dacă fătuca ştie să folosească sabia aia. 

— Dacă nu taci, mă sileşti să-ţi pun căluş în gură, Regicidule. 

— Dezleagă-mi mâinile şi am să fac pe mutul tot drumul până 
la Debarcaderul Regelui. Ce ar putea fi mai cinstit de atât, 
fătucă? 

— Brienne! Mă cheamă Brienne. Jaime râse. 

— Tu eşti fecioară şi acolo e iazul. Am să te spăl pe spate. 
Obişnuia s-o frece pe Cersei pe spate când erau copii, la Casterly 
Rock. 

Fetişcana întoarse capul calului şi se îndepărtă la trap. Jaime şi 
Ser Cleos o urmară dincolo de lazul Fecioarelor. După o jumătate 
de kilometru, verdele începu să-şi facă din nou loc în lume. Jaime 
era bucuros. Ținuturile pârjolite îi aminteau prea mult de Aerys. 

— O ia pe drumul către Duskendale, mormăi Ser Cleos. 
Drumul de-a lungul coastei ar fi mai sigur. 

— Mai sigur, dar mai încet. Eu sunt pentru Duskendale, vere. 
La drept vorbind, m-am plictisit de compania ta. Oi fi tu un 
Lannister, dar eşti o umbră palidă față de sora mea. 

Niciodată n-a putut suporta să fie mult timp departe de sora 
sa geamănă. Chiar şi în copilărie, se furişau unul în patul celuilalt 
şi dormeau îmbrăţişaţi. Chiar şi în mormânt. Cu mult înainte ca 
sora lui să dea în floare şi ca primele semne ale propriei bărbăţii 
să se ivească, văzuseră armăsarii şi iepele pe câmpuri, câinii şi 
căţelele în adăposturi şi făceau ca ei în joacă. Odată, slujnica 
mamei sale i-a prins asupra faptului... nu-şi amintea exact ce 
făceau, dar orice o fi fost, a oripilat-o pe Lady Joanna. A alungat-o 
pe slujitoare, a mutat dormitorul lui Jaime în cealaltă parte a 
castelului, a pus un străjer la uşa camerei lui Cersei şi le-a spus 
că n-au voie să mai facă asta niciodată, altfel va fi nevoită să-i 
spună tatălui lor. Totuşi, n-ar fi trebuit să se teamă. La scurt timp 
după aceea, mama lor a murit născându-l pe Tyrion şi Jaime abia 
dacă-şi mai amintea chipul ei. 

Probabil că Stannis Baratheon şi Casa Stark îi făcuseră o 
favoare. Răspândiseră povestea incestului pe tot cuprinsul Celor 
Şapte Regate, aşa că nu mai rămânea nimic de ascuns. Decenu 
m-aş însura cu Cersei în văzul lumii, s-o am în patul meu în 
fiecare noapte? Dragonii s-au căsătorit întotdeauna cu surorile 
lor. Septoni, lorzi şi oameni de rând au închis ochii sute de ani în 
privinţa Targaryenilor, n-au decât să facă la fel cu Casa 
Lannister. Ar fi un dezastru pentru pretenţiile lui Joffrey la 
coroană, fără doar şi poate, dar în cele din urmă, săbiile au fost 
cele care i-au adus Tronul de Fier lui Robert şi tot săbiile ar putea 
să-l ţină acolo pe Joffrey, indiferent din ce sămânță era zămislit. 
L-am putea însura cu Myrcella, după ce am trimite-o pe Sansa 
Stark înapoi la mama ei. Asta ar arăta întregului regat că 
Lannisterii sunt mai presus de legile lor, asemeni zeilor şi 
Targaryenilor. 

Jaime hotărâse s-o trimită pe Sansa înapoi, împreună cu sora 
ei mai mică, dacă putea fi găsită. Nu era de aşteptat să-şi 
recâştige onoarea pierdută, dar ideea de a-şi ţine făgăduiala 
când toată lumea se aştepta la trădare îl amuza peste poate. 

Treceau pe lângă un zid scund şi un lan de grâu călcat în 
picioare când Jaime auzi un zbârnâit uşor în spatele lui, ca şi cum 
o mulţime de păsări şi-ar fi luat zborul deodată. 

— Jos! strigă el, aruncându-se peste gâtul calului. Calul 
necheză şi se ridică pe picioarele din spate, când o săgeată îi 
străpunse crupa. Alte săgeți trecură şuierând pe lângă el. Jaime îl 
văzu pe Ser Cleos clătinându-se în şa, răsucindu-se cu piciorul 
agăţat de scară. Calul o luă la goană, trăgându-l pe Frey după el, 
numai ţipete, cu capul săltând pe pământ. 

Calul lui Jaime porni cu pas greoi, suflând şi fornăind, cuprins 
de durere. Jaime îşi înălţă capul, rotindu-şi privirea după Brienne. 
Era încă pe cal, cu o săgeată înfiptă în spate şi o alta în picior, 
dar părea să nu le simtă. O văzu scoțând sabia şi răsucindu-se în 
cerc, căutând din priviri arcaşii. 

— Dincolo de zid! strigă Jaime, căznindu-se să-şi întoarcă 
animalul pe jumătate orb către atacatori. Hăţurile îi erau 
încurcate în afurisitele de lanţuri şi aerul se umplu din nou de 
săgeți. Pe ei! strigă el dând pinteni calului, să-i arate lui Brienne 
cum trebuie să facă. Sărmanul cal bătrân îşi găsi de undeva 
elanul s-o ia la goană. Dintr-odată alergau peste lanul de grâu, 
stârnind nori de pleavă. Jaime apucă să gândească: Fătuca ar 
face mai bine să mă urmeze înainte ca ei să-şi dea seama că 
sunt atacați de un bărbat neînarmat, legat în lanțuri. Apoi o auzi 
venind la galop în spatele lui. 

— Evenfall! strigă Brienne, trecând ca fulgerul pe lângă el, şi 
îşi flutură sabia lungă. Tarth! Tarth! 

Câteva ultime săgeți ţâşniră pe lângă ei, fără să-i atingă, apoi 
arcaşii o luară la picior, aşa cum fac întotdeauna arcaşii fără 
susţinere în faţa atacului unor cavaleri. Brienne struni calul în 
dreptul zidului. Când Jaime o ajunse din urmă, se topiseră cu toţii 
în pădurea aflată la douăzeci de metri depărtare. 

— Ţi-ai pierdut cheful de luptă? 

— Fugeau. 

— Asta e momentul cel mai potrivit să-i ucizi. 

Brienne vâri sabia în teacă: 

— De ce i-ai atacat? 

— Arcaşii sunt neînfricaţi atât timp cât pot să se ascundă în 

spatele zidurilor şi să tragă în tine de la distanţă, dar dacă îi 
ataci, fug. Ştiu ce urmează să se întâmple când ajungi la ei. Ştii, 
ai o săgeată în spate. Şi alta în picior. Ar trebui să mă laşi să mă 
ocup de ele. 

— Tu? 

— Dar cine? Ultima oară când l-am văzut pe vărul meu Cleos, 
calul ara o brazdă cu capul lui. Deşi presupun că ar trebui să dăm 
de el. E un aşa-zis Lannister. 

II găsiră pe Ser Cleos încă agăţat în scara şeii. Avea o săgeată 
în braţul drept şi o a doua în piept, însă pământul îi venise de 
hac. Vârful capului îi era năclăit de sânge şi moale la atingere. 
Bucăţi de os sfărâmat se mişcau pe sub piele, sub apăsarea 
mâinii lui Jaime. 

Brienne îngenunche şi îi luă mâna. 

— Incă e cald. 

— Se va răci cât de curând. Vreau calul şi veşmintele lui. M-am 
săturat de zdrenţe şi de purici. 

— A fost vărul tău. Fetişcana era indignată. _ 

— A fost, fu de acord Jaime. N-ai teamă, am veri cu duiumul. li 
vreau şi sabia. Ai nevoie de cineva cu care să împărţi veghea. 

— Poţi să stai de veghe şi fără arme. Brienne se ridică. 

— Legat de un copac? Poate că da. Sau aş putea să cad la 
învoială cu următoarea ceată de tâlhari şi să-i las să-ţi spintece 
gâtul ăla gros, fătucă. 

— N-am să te înarmez. Şi numele meu este... 

— ... Brienne, ştiu. Mă leg şi mă jur solemn să nu-ţi fac nici un 
rău, dacă asta îţi domoleşte feciorelnicele temeri. 

— Jurămintele tale n-au nici o valoare. l-ai făcut un jurământ 
lui Aerys. 

— Din câte ştiu, n-ai fiert până acum pe nimeni în propria 
armură. Şi amândoi vrem să ajung, viu şi nevătămat, la 
Debarcaderul Regelui, nu-i aşa? Jaime se lăsă pe vine lângă 
Cleos şi începu să-i desfacă centura sabiei. 

— Dă-te la o parte. Acum. Incetează! 

Jaime era obosit. Obosit de neîncrederea ei, obosit de insultele 
ei, obosit de dinţii ei strâmbi şi de faţa ei lătăreaţă, plină de 
coşuri, şi de părul ei moale şi subţire. Ignorându-i protestele, 
apucă mânerul sabiei vărului său cu ambele mâini, apăsă 
cadavrul cu piciorul şi trase. Când sabia ieşi din teacă, Jaime se 
răsucea deja, rotind şi ridicând sabia într-o arcuire iute, 
nimicitoare. Oţelul întâlni oţelul cu un zăngănit puternic, 


290 


cutremurător. Brienne reuşise cumva să-şi scoată sabia la timp. 
Jaime râse: 

— Foarte bine, fătucă. 

— Dă-mi sabia, Regicidule. 

— O, am să ţi-o dau. Sări în picioare şi se năpusti asupra ei, cu 
sabia lungă vibrând în mâinile sale. Brienne făcu un salt înapoi, 
parând, dar Jaime o urmă, forțând atacul. Nici nu apuca ea să 
pareze o lovitură, că venea următoarea. Săbiile se atinseră, se 
despărţiră şi se atinseră din nou. Sângele lui Jaime clocotea de 
bucurie. Pentru asta era făcut; se simţea mai viu ca oricând 
atunci când lupta, cu moartea în cumpănă la fiecare lovitură. /ar 
cu mâinile legate în lanțuri, una de cealaltă, fătuca ar putea chiar 
să-mi dea de furcă un timp. Lanţurile îl obligau să ţină sabia cu 
ambele mâini, cu toate că, desigur, forţa şi impactul erau mai 
mici decât dacă ar fi folosit o adevărată spadă pentru două 
mâini, dar ce conta? Sabia vărului său era destul de lungă ca să-i 
pecetluiască soarta acestei Brienne de Tarth. 

Sus, jos, înainte, Jaime dezlănţui un potop de oţel asupra ei. La 
stânga, la dreapta, oblic, cu atât avânt încât zburau scântei ori 
de câte ori săbiile se întâlneau, lovind de jos în sus, dintr-o parte, 
de peste umăr, atacând mereu, apropiindu-se de ea, pas şi 
fandare, lovitură şi pas, pas şi lovitură, spintecând, atacând, mai 
repede, mai repede, mai repede... 

... până când, fără suflare, făcu un pas înapoi şi lăsă vârful 
sabiei să coboare spre pământ, dându-i fetei un moment de 
răgaz. 

— Nu-i rău deloc pentru o fătucă, recunoscu el. Brienne răsuflă 
adânc, pe îndelete, fără să-l scape din ochi. 

— Nu ţi-aş face nici un rău, Regicidule. 

— De parcă ai putea. Răsuci sabia deasupra capului şi se 
năpusti din nou asupra ei, cu lanţurile zornăind. 

Jaime n-ar fi putut spune cât a durat atacul. Poate minute sau 
poate ore; timpul dormea când se deşteptau săbiile. O îndepărtă 
de lângă cadavrul vărului său, împingând-o de-a curmezişul 
drumului, în pădure. O dată Brienne se împiedică de o rădăcină 
pe care n-o observase şi, pentru o clipă, Jaime crezu că era 
învinsă, dar în loc să cadă, se lăsă pe un genunchi şi nu pierdu 
cadenţa. Sabia săltă, parând o lovitură care ar fi spintecat-o de la 
umăr până la pântece şi apoi se năpusti asupra lui, lovind iar şi 
iar, ridicându-se în picioare, lovitură cu lovitură. 

Dansul continuă. Jaime o ţintui lângă un stejar, înjură când ea 


291 


reuşi să-i scape, o urmări prin albia unui pârâu pe jumătate 
acoperit de frunze căzute. Oţelul răsuna, oţelul cânta, oţelul ţipa 
şi scânteia şi scrâşnea, şi femeia începu să grohăie ca o purcea 
la fiecare ciocnire a săbiilor, deşi cum, necum, Jaime nu reuşea 
s-o atingă. Parcă ar fi avut în jurul ei o colivie de fier care oprea 
fiecare lovitură. 

— Nu-i rău deloc, spuse el când se opri pentru o clipă să-şi 
tragă sufletul, dându-i târcoale. 

— Pentru o fătucă? 

— Pentru un scutier, să zicem. Unul necopt. Jaime izbucni 
într-un râs hârâit, cu răsuflarea tăiată. Haide, haide, iubita mea, 
muzica încă mai cântă. Imi acorzi acest dans, domniţă? 

Mârâind, Brienne tăbări asupra lui, rotindu-şi sabia şi, 
dintr-odată, Jaime era cel care se lupta din răsputeri să ţină 
oţelul departe de piele. Una dintre lovituri îi zgârie fruntea şi 
sângele i se prelinse în ochiul drept. Lua-o-ar Ceilalti, cu tot cu 
Riverrun. Rugina şi putregaiul se aleseseră de dibăcia lui în 
afurisita de temniţă, iar lanţurile nu-i erau nici ele de mare folos. 
Ochiul drept i se închisese, umerii îi amorţeau din cauza 
izbiturilor, iar încheieturile îl dureau de povara lanțurilor, a 
cătuşelor şi a sabiei. Sabia devenea tot mai grea cu fiecare 
lovitură, iar Jaime ştia că n-o mai răsuceşte la fel de iute şi n-o 
mai ridică la fel de mult ca înainte. 

E mai puternică decât mine. 

Revelația îl înfiora. Robert fusese, fără doar şi poate, mai 
puternic decât el. La fel şi Taurul Alb, Gerald Hightower în 
perioada lui de glorie, şi Ser Arthur Dayne. Dintre cei vii, 
Marelejon Umber era mai puternic, Mistreţul din Crakehall foarte 
probabil, ambii Clegane cu siguranţă. Puterea Muntelui nu se 
asemăna cu nimic omenesc. Nu avea importanţă. Cu iuţeală şi 
dibăcie, Jaime i-ar putea înfrânge pe toţi. Dar aceasta era o 
femeie. O mare vită de femeie, negreşit, dar... firesc ar fi ca ea 
să cedeze. 

In schimb, Brienne îl forţă să intre din nou în pârâu, strigând: 

— Predă-te! Aruncă sabia! 

O piatră alunecoasă se răsuci sub piciorul lui Jaime. Simţind că 
se prăbuşeşte, transformă pasul greşit într-o fandare prin apă. 
Vârful sabiei trecu pe lângă sabia ei şi îi străpunse şoldul. O 
floare roşie se deschise şi Jaime avu răgazul să savureze 
priveliştea sângelui ei înainte să-şi izbească genunchiul de o 
piatră. Simţi o durere orbitoare. Brienne se năpusti asupra lui şi îi 

lovi sabia cu piciorul. 

— PREDA-TE! 

Jaime îi izbi picioarele cu umărul trăgând-o peste el. Se 
rostogoliră, lovindu-se cu mâinile şi picioarele, până când, în cele 
din urmă, Brienne şedea călare pe el. Jaime reuşi să-şi smulgă 
pumnalul din teacă, dar înainte să i-l poată înfige în burtă, 
Brienne îl prinse de încheietură şi îi ţintui mâinile de o piatră, cu 
atâta putere încât Jaime avu impresia că-i dislocase un braţ. 
Cealaltă mână a ei îi acoperea faţa. 

— Predă-te. Brienne îi împinse capul în jos, îl apăsă, îl trase în 
sus. Predă-te! Jaime îi scuipă apă în faţă. Un brânci, un pleoscăit 
şi era din nou sub apă, dând zadarnic din picioare, căutând aer. 
larăşi deasupra. Predă-te sau am să te înec. 

— Şi o să-ţi încalci jurământul? mârâi el. Ca mine? 

Brienne îi dădu drumul şi se îndepărtă împroşcând apa. Şi 
pădurile răsunară de râsete răguşite. Brienne se clătina pe 
picioare. Era numai sânge şi noroi de la brâu în jos, cu 
veşmintele sfâşiate, cu faţa roşie. Arată de parcă am fi fost prinşi 
în toiul unei partide de amor, nu luptându-ne. Jaime se târî peste 
pietre către apa mică, ştergându-şi sângele din ochi cu mâinile 
legate în lanţuri. Ambele maluri ale pârâului erau străjuite de 
oameni înarmaţi. Nu-i de mirare, făceam destulă hărmălaie ca să 
trezim şi un dragon. 

— Bine v-am găsit, prieteni, le strigă amabil. Să-mi fie cu 
iertare dacă v-am deranjat. M-aţi prins bătându-mi nevasta. 

Bărbatul care vorbise era îndesat şi vânjos, iar apărătoarea 
nazală a coifului nu-i ascundea complet absenţa nasului. 

Aceştia nu erau tâlharii care-l omorâseră pe Ser Cleos, îşi dădu 
seama Jaime  dintr-odată. Erau înconjurați de  scursorile 
pământului: oacheşi dornisheni şi bălai lyseni, Dothraki cu 
clopoței în cosiţe, ibbanezi păroşi, oameni din Ţara Verii, negri ca 
tăciunele, înveşmântaţi în mantii cu pene. li cunoştea. Bravii 
Camarazi. 

Brienne îşi regăsi glasul: 

— Am o sută de gologani... 

Un bărbat cadaveric, cu o mantie de piele zdrenţăroasă, vorbi: 

— li luăm pentru început, doamna mea. 

— Pe urmă te căutăm între picioare, adăugă cel fără nas. Nu 
poate să fie atât de urât acolo pe cât arăţi în rest. 

— Intoarce-o şi ia-o pe la spate, Rorge, îl îmboldi un lăncier 
Dothraki, cu o eşarfă roşie de mătase legată în jurul coifului. Aşa 

n-o să fii nevoit să te uiţi la ea. 

— Şi să-i răpesc plăcerea de a mă privi? zise bărbatul fără nas, 
iar ceilalţi izbucniră în râs. 

Aşa urâtă şi încăpăţânată cum era, fătuca merita mai mult 
decât să fie batjocorită de asemenea scursori. 

— Cine e şeful aici? ceru Jaime să ştie, cu glas puternic. 

— Eu am onoarea asta, Ser Jaime. Ochii lui cadaverici erau 
tiviţi cu roşu, avea părul rar şi murdar. Vene vineţii se desluşeau 
prin pielea străvezie a mâinilor şi a feţei. Sunt Urswyck. Zis 
Urswyck cel Credincios. 

— Ştii cine sunt eu? 

Mercenarul îşi înclină capul. 

— O barbă şi un cap ras nu sunt de ajuns ca să înșele Bravii 
Camarazi. 

Măştile însângerate, vrei să spui. Jaime nu-i preţuia mai mult 
decât îl preţuise pe Gregor Clegane sau pe Amory Lorch. Câini îi 
numea tatăl său şi ca pe nişte câini îi folosea, să-i hăituiască 
prada şi să vâre spaima în inimile victimelor sale. 

— Dacă mă cunoşti, Urswyck, atunci ştii că îţi vei primi 
răsplata. Un Lannister îşi plăteşte întotdeauna datoriile. Cât de- 
spre fătucă, e de obârşie nobilă şi merită un preţ bun. 

Celălalt îşi înălţă capul. 

— Chiar aşa? Ce noroc! 

In zâmbetul lui Urswyck era o anumită viclenie care lui Jaime 
nu-i plăcea deloc. 

— M-ai auzit bine. Unde e ţapul? 

— La câteva ore distanţă. Va fi încântat să te vadă, nu mă 
îndoiesc, dar eu, unul, nu i-aş zice tap în faţă. Lordul Vargo se 
zbârleşte când vine vorba de demnitatea lui. 

De când o fi având demnitate sălbaticul ăla bălos? 

— O să am grijă să nu uit asta, când îl întâlnesc. Lord de ce, 
mă rog? 

— De Harrenhal. Aşa i s-a promis. 

Harrenhal? Oare tatăl meu şi-a pierdut mințile? Jaime ridică 
mâinile. 

— Vreau să scap de lanţurile astea. 

Râsul lui Urswyck era uscat ca iasca. 

Ceva nu e în regulă aici. Jaime nu-şi trăda în nici un fel deruta, 
ci doar zâmbi: 

— Am spus ceva amuzant? 

Ciuntul rânji. 

— Eşti cel mai nostim lucru pe care l-am văzut de când 
Muşcătorul a sfârtecat ţâţele acelei preotese. 

— Tu şi tatăl tău aţi pierdut prea multe bătălii, îi explică 
dornisheanul. A trebuit să ne schimbăm pieile de leu cu piei de 
lup. 

Urswyck îşi desfăcu braţele. 

— Ceea ce vrea Timeon să spună e că Bravii Camarazi nu mai 
sunt în slujba Casei Lannister. Acum îl slujim pe Lordul Balon. Şi 
pe Regele Nordului. 

Jaime îi aruncă un zâmbet rece, dispreţuitor. 

— Şi oamenii mai spun că eu am onoarea de rahat! 

Remarca îl nemulţumi pe Urswyck. La semnul lui, două dintre 
Măşti îl înhăţară pe Jaime de braţe, iar Rorge îi dădu un pumn 
înmănuşat în zale în stomac. Când se chirci, gemând, o auzi pe 
fetişcană protestând: 

— Incetaţi. Nu-i veţi face nici un rău! Lady Catelyn e cea care 
ne-a trimis... un schimb de ostatici... e sub protecţia mea... 

Rorge îl lovi din nou, scoţându-i aerul din plămâni. Brienne se 
aruncă după sabie în apele pârâului, dar Măştile tăbărâră asupra 
ei înainte să poată pune mâna pe ea. Vânjoasă cum era, fu 
nevoie de patru bărbaţi ca s-o supună. 

La sfârşit, faţa ei era la fel de umflată şi de plină de sânge cum 
trebuie să fi fost cea a lui Jaime, şi îi scoseseră doi dinţi. Asta n-o 
înfrumuseţa cu nimic. Clătinându-se şi sângerând, cei doi 
prizonieri fură târâţi prin pădure, înapoi la cai. Brienne şchiopăta 
din cauza rănii de la şold pe care i-o făcuse Jaime în pârâu. li era 
milă de ea. In noaptea aceasta îşi va pierde fecioria, nu avea nici 
o îndoială. Ticălosul ăla fără nas o va silui, fără doar şi poate, şi 
probabil că şi unii dintre ceilalţi îşi vor lua porţia. 

Dornisheanul îi legă spate în spate pe calul lui Brienne, în timp 
ce alţii îl dezbrăcau pe Ser Cleos până la piele, ca să-şi împartă 
lucrurile sale. Rorge se alese cu cămaşa pătată de sânge, cu 
mândru-i blazon ce purta însemnele Lannisterilor şi Freyilor. 
Săgeţile făcuseră găuri prin lei şi prin turnuri deopotrivă. 

— Sper că eşti mulţumită, fătucă, îi şopti Jaime lui Brienne. 
Tuşi şi scuipă o grămadă de sânge. Dacă m-ai fi înarmat, n-am fi 
fost niciodată capturați. Brienne nu răspunse. E o cățea căpoasă 
ca un catâr, gândi el. Dar, da, e curajoasă. Ce era al ei era al ei. 
La noapte, când vom poposi, vei fi batjocorită, şi nu doar o dată, 
o preveni el. Ai fi înţeleaptă să nu te împotriveşti. Dacă te zbaţi, 
vei pierde mai mult decât câţiva dinţi. 

Simţi spatele lui Brienne înţepenindu-se, lipit de al lui. 

— Tu asta ai face, dacă ai fi femeie? 

Dacă aş fi femeie, aş fi Cersei. 

— Dacă aş fi femeie, i-aş face să mă omoare. Dar nu sunt. 
Jaime dădu pinteni calului, la trap. Urswyck!/ Am o vorbă cu tine! 

Mercenarul cadaveric în mantie de piele zdrenţuită struni calul 
o clipă şi se aşeză în dreptul lui. 

— Ce-mi propui, ser? Şi vezi cum vorbeşti, dacă nu vrei s-o 
capeţi din nou. N 

— Aur, zise Jaime. lţi place aurul, nu-i aşa? 

Urswyck îl cercetă cu ochii-i înroşiţi. 

— E de folos, mărturisesc. 

Jaime îi zâmbi cu înţeles. 

— Tot aurul din Casterly Rock. De ce să se bucure ţapul de el? 
De ce să nu ne duci la Debarcaderul Regelui şi să primeşti tu 
răscumpărarea pentru mine? Şi pentru ea, dacă pofteşti. Tarthul 
e numit Insula de Safir, mi-a spus cândva o fecioară. Brienne se 
foi la auzul acestor vorbe, dar nu spuse nimic. 

— Mă iei drept trădător? 

— Negreşit. Drept ce altceva? 

Preţ de o fracțiune de secundă, Urswyck cumpăni asupra 
ofertei. 

— Debarcaderul Regelui e departe şi acolo e tatăl tău. Lordul 
Tywin s-ar putea să fie supărat pe noi fiindcă i-am vândut 
Harrenhalul Lordului Balon. 

E mai istet decât pare. Jaime abia aşteptase să-l spânzure pe 
ticălos, cu buzunarele burduşite de aur. 

— Mă ocup eu de tatăl meu. O să obţin pentru tine o amnistie 
regală pentru orice crimă pe care ai săvârşit-o. Te voi face 
cavaler. 

— Ser  Urswyck, spuse bărbatul, savurând sonoritatea 
cuvintelor. Cât de mândră ar fi draga mea soţie să audă asta. 
Dacă n-aş fi omorât-o. Oftă. Şi cum rămâne cu bravul Lord 
Vargo? 

— Să-ţi cânt o strofă din Ploile din Castamere? Ţapul nu va mai 
fi chiar aşa de viteaz când tatăl meu va pune mâna pe el. 

— Şi cum o să facă el asta? Braţele tatălui tău sunt atât de 
lungi încât pot să se întindă peste zidurile Harrenhalului şi să ne 
înhaţe? 

— Dacă e nevoie. Bazaconia monstruoasă a Regelui Harren se 
mai prăbuşise şi avea să se prăbuşească din nou. Eşti chiar aşa 

de nătărău încât crezi că ţapul se poate pune cu leul? 

Urswyck se aplecă şi îl plesni nonşalant peste faţă. Insolenţa 
absolut dezinvoltă a gestului era mai supărătoare decât lovitura 
în sine. Nu se teme de mine, îşi dădu seama Jaime, cu un fior. 

— Te-am ascultat destul, Regicidule. Ar trebui să fiu, 
într-adevăr, un mare nătărău să cred promisiunile unui sperjur ca 
tine. Dădu pinteni calului şi se îndepărtă iute, în galop. 

Aerys, gândi Jaime cu ranchiună. Mereu vine vorba de Aerys. 
Se lăsă legănat de mişcarea calului, dorindu-şi o sabie. Dovă 
săbii ar fi chiar mai bine. Una pentru fătucă şi una pentru mine. 
Am muri, dar am lua jumătate dintre ei cu noi. 

— De ce le-ai spus că Tarthul este Insula de Safir? îi şopti 
Brienne când Urswyck nu-i mai putea auzi. Ar putea să creadă că 
tatăl meu are o mulţime de nestemate... 

— Mai bine te-ai ruga să creadă. 

— Chiar fiecare cuvânt pe care îl spui e o minciună, 
Regicidule? Tarthul e numit Insula de Safir pentru albastrul 
apelor sale. 

— Strigă puţin mai tare, fătucă. Nu cred că Urswyck te-a auzit. 
Cu cât află mai repede cât de puţin valorezi, cu atât mai degrabă 
încep siluirile. Fiecare bărbat de aici te va călări, dar ce-ţi pasă 
ţie? N-ai decât să închizi ochii, să-ţi desfaci picioarele şi să-ţi 
închipui că sunt cu toţii Lordul Renly. 

Din fericire, asta o reduse la tăcere o vreme. 

Ziua era pe sfârşite când îl găsiră pe Vargo Hoat jefuind un 
mic sept, împreună cu altă duzină de Bravi Camarazi. Ferestrele 
plumbuite fuseseră sparte, iar zeii sculptați în lemn, târâţi afară, 
în lumina soarelui. Cel mai gras Dothraki pe care-l văzuse Jaime 
vreodată stătea pe pieptul Mamei când s-au apropiat, scoţându-i 
ochii de calcedonie cu vârful cuţitului. În apropiere, un septon 
slab şi pleşuv era atârnat cu capul în jos de creanga unui castan 
stufos. Trei dintre Bravii Camarazi îi foloseau trupul pe post de 
ţintă. Unul dintre ei trebuie că era priceput, căci mortul avea 
săgeți înfipte în amândoi ochii. 

Când mercenarii îl zăriră pe Urswyck cu prizonierii, un strigăt 
se înălţă într-o mulţime de graiuri. Ţapul şedea lângă foc, 
mâncând de pe frigare o pasăre friptă pe jumătate, cu unsoarea 
şi sângele prelingându-i-se de pe degete în barba-i lungă şi 
țepoasă. Işi şterse mâinile de tunică şi se ridică. 

— Regicidule, bolborosi el, sunteţi prizonierii mei. 

— Lordul meu, eu sunt Brienne de Tarth, strigă fetişcana. Lady 

Catelyn Stark mi-a poruncit să-l predau pe Ser Jaime fratelui său, 
la Debarcaderul Regelui. 

Ţapul îi aruncă o privire plictisită. 

— Faceţi-i să tacă. 

— Ascultă-mă, îl imploră Brienne, în timp ce Rorge tăia funiile 
care o legau de Jaime, în numele Regelui Nordului, regele pe 
care îl slujeşti, te rog, ascultă-mă... 

Rorge o trase jos de pe cal şi începu s-o lovească cu 
picioarele. 

— Vezi să nu-i rupi vreun os, îi strigă Urswyck. Căţeaua cu chip 
de cal valorează cât greutatea ei, în safire. 

Dornisheanul Timneon şi ibbanezul puturos îl traseră pe Jaime 
jos din şa şi îl îmbrânciră către foc. Nu i-ar fi fost greu să pună 
mâna pe una dintre săbiile lor, în timp ce-l brutalizau, dar erau 
prea mulţi şi el era încă în lanţuri. Ar putea să spintece unul sau 
doi, dar în cele din urmă ar plăti cu viaţa. Jaime nu era pregătit 
să moară încă şi cu siguranţă nu pentru Brienne Tarth. 

— E o zi minunată, zise Vargo Hoat. În jurul gâtului avea un 
lanţ din monede legate între ele, monede de toate formele şi 
mărimile, unele turnate, altele bătute, purtând chipul unor regi, 
vrăjitori, zei şi demoni şi tot soiul de animale bizare. 

Monede din fiecare ținut cu care s-a luptat, îşi aminti Jaime. 
Lăcomia era cheia către acest om. Dacă a fost întors o dată, 
poate fi întors din nou. 

— Lord Vargo, ai fost nesăbuit să pleci din slujba tatălui meu, 
dar putem repara greşeala. Va plăti bine pentru mine, ştii asta. 

— O, da, răspunse Vargo Hoat. Jumătate din aurul de la 
Casterly Rock va fi al meu. Dar mai întâi trebuie să-i transmit un 
mesaj. Spuse ceva pe limba lui căprească, bălmăjită. 

Urswyck îl îmbrânci în spate şi un măscărici în straie verzi şi 
roz îl dobori de pe picioare. Când se prăbuşi la pământ, unul 
dintre arcaşi înhăţă lanţul dintre încheieturile lui Jaime şi îi trase 
mâinile în faţă. Un Dothraki gras puse cuțitul deoparte şi scoase 
din teacă un arakh imens, curbat, năprasnica sabie-coasă pe 
care o îndrăgeau lorzii călăreţi. 

Vor să mă sperie. Măscăriciul ţopăia în spatele lui Jaime, 
chicotind, în timp ce grăsanul se apropie ţanţoş de el. Japul vrea 
să-mi ud nădragii şi să cerşesc îndurare, dar nu va avea 
niciodată plăcerea asta. Era un Lannister de Casterly Rock, Lord 
Comandant al Gărzii Regale, nici un mercenar nu-l putea face să 

Lumina soarelui arunca sclipiri argintii pe muchia arakhului, 
când acesta cobori, tremurând, aproape prea iute ca să poată fi 
văzut. Şi Jaime ţipă. 

Cetăţuia pătrată era pe jumătate în paragină. La fel şi măreţul 
cavaler cu părul alb care locuia acolo. Era atât de bătrân încât nu 
le înţelegea întrebările. Indiferent ce i se spunea, nu făcea decât 
să zâmbească şi să murmure: 

— Am apărat podul împotriva lui Ser Maynard. Era roşu la păr 
şi negru la mânie, dar nu m-a putut clinti. Cu şase răni m-am ales 
înainte să-l omor. Şase. 

Maesterul care-l îngrijea era, din fericire, tânăr. După ce 
bătrânul adormi în scaunul său, îi luă deoparte şi le spuse: 

— Mă tem că umblaţi după o nălucă. Am primit un mesaj, mai 
demult, e cel puţin o jumătate de an de atunci. Lannisterii l-au 
prins pe Lordul Beric lângă Ochiul Zeilor. L-au spânzurat. 

— Da, aşa a fost, dar Thoros i-a tăiat funia înainte de a muri. 
Nasul spart al lui Lem nu mai era atât de roşu şi de umflat, dar 
era cârn, dând chipului său o înfăţişare strâmbă. Nobilul lord e 
greu de ucis, fără doar şi poate. 

— Şi un om greu de găsit, s-ar părea, adăugă maesterul. Aţi 
întrebat-o pe Doamna Frunzelor? 

— O vom întreba, zise Barbă-Verde. 

In dimineaţa următoare, pe când traversau podeţul de piatră 
din spatele fortăreței, Gendry se întrebă dacă acesta era podul 
pentru care se luptase bătrânul. Nimeni nu ştia. 

— Probabil că este, zise Jack Norocosul. Nu văd vreun alt pod. 

— Ai ştii sigur, dacă ar exista un cântec, interveni Tom 
Şaptecoarde. Un singur cântec bun şi am şti cine era Ser 
Maynard şi de ce ţinea morţiş să treacă podul ăsta. Bietului 
bătrân Lychester ar fi putut să i se ducă vestea, asemeni 
Cavalerului Dragon, dacă ar fi avut destulă minte să ţină pe 
lângă el un cântăreţ. 

— Fiii Lordului Lychester au murit în rebeliunea lui Robert, 
mormăi Lem. Unii de o parte, alţii de cealaltă. De atunci nu e 
zdravăn la cap. Nici un afurisit de cântec nu poate fi de folos 
când vine vorba de una ca asta. 

— La ce s-a referit maesterul când a zis s-o întrebăm pe 
Doamna Frunzelor? 

Arcaşul zâmbi. 

— Aşteaptă şi o să vezi. 

Trei zile mai târziu, pe când străbăteau o pădure îngălbenită, 
Jack Norocosul scoase cornul şi suflă. Era un alt fel de semnal 
decât până atunci. Nici nu se stinseră bine sunetele, că din 
copaci coborâră scări de frânghii. 

— Priponim caii şi urcăm, zise Tom, cu glas cântat. 

Urcară într-un sat ascuns între crengile de sus, un labirint de 
cărări din funii şi colibe acoperite de muşchi, pitite în spatele 
frunzişului de aur şi purpură, şi fură conduşi la Doamna 
Frunzelor, o femeie slabă ca o aşchie, cu părul alb şi veşminte 
tesute din fire aspre. 

— Nu mai putem rămâne aici multă vreme acum, că toamna e 
peste noi, le spuse ea. Cu nouă zile în urmă, o mulţime de lupi au 
trecut pe drumul Hayfordului, la vânătoare. Dacă, din întâmplare, 
ar fi ridicat privirea, ne-ar fi putut zări. 

— Nu l-ai văzut pe Lordul Beric? întrebă Tom Şaptecoarde. 

— E mort. Femeia părea tulburată. L-a prins Muntele şi i-a 
vârât un pumnal prin ochi. Un frate cerşetor ne-a povestit. A 
auzit asta din gura unuia care a văzut întâmplarea cu ochii lui. 

— Asta e o poveste veche şi răsuflată, spuse Lem. Şi 
neadevărată. Lordul fulgerului nu e atât de uşor de ucis. l-o fi 
scos ochiul Ser Gregor, dar nimeni nu moare din asta. Jack 
Norocosul ar putea să-ţi explice. 

— Ei, bine, eu n-am murit, zise Jack cel chior. Tatăl meu a 
sfârşit spânzurat de judele Lordului Piper, fratele meu Wat a fost 
trimis la Zid, iar Lannisterii mi-au omorât ceilalţi fraţi. Un ochi, 
asta e o nimica toată. 

— Juri că nu e mort? Femeia strânse braţul lui Lem. Fii 
binecuvântat, e cea mai bună veste pe care am primit-o deo 
jumătate de an încoace. Fie ca Războinicul să-l apere. Şi 
preoteasa roşie. 

In noaptea următoare îşi aflară adăpost sub ruinele înnegrite 
ale unui sept, într-un sat pârjolit pe nume Sallydance. Doar 
cioburi mai rămăseseră din ferestrele de sticlă plumbuită, iar 
septonul bătrân care îi întâmpină le spuse că jefuitorii au şters-o 
până şi cu preţioasele veşminte ale Mamei, cu felinarul aurit al 
Babei şi coroana de argint de pe capul Tatălui. 

— Au tăiat şi sânii Fecioarei, deşi erau din lemn, le spuse el. Şi 
ochii, ochii erau din jais şi azurit şi sidef. l-au scos cu cuţitele. Fie 
ca Mama să aibă milă de ei toţi. 

— A cui a fost isprava? întrebă Lem Mantie-de-Lămâie. A 
Măştilor? 

— Nu, răspunse bătrânul. Erau nordici. Sălbatici care 
venerează copacii. II voiau pe Regicid, aşa ziceau. 

Arya îl auzi şi îşi muşcă buza. Simţea privirea lui Gendry 
aţintită asupra ei. Era furioasă şi ruşinată. 

Doisprezece oameni locuiau în beciul de sub sept, printre 
pânze de păianjen, rădăcini şi butoaie de vin sparte, dar nici ei 
nu ştiau nimic despre Beric Dondarion. Nici măcar căpetenia lor, 
care purta o armură înnegrită de funingine şi un fulger grosolan 
pe mantie. Când Barbă-Verde o văzu pe Arya holbându-se la el, 
râse: 

— Lordul fulgerului este pretutindeni şi nicăieri, mică veveriţă. 

— Nu sunt veveriţă, răspunse ea. In curând voi fi aproape 
femeie. Implinesc unsprezece ani. 

_ — Atunci bagă de seamă ca nu cumva să mă însor cu tine! 
Incercă s-o gâdile sub bărbie, dar Arya îl plesni peste afurisita de 
mână. 

Lem şi Gendry jucară pietre cu gazdele lor în noaptea aceea, 
în timp ce Tom Şaptecoarde cânta un cântec stupid despre Ben 
Pântecosul şi gâsca Inaltului Septon. Anguy o lăsă pe Arya să-i 
încerce arcul, dar oricât de tare îşi muşca buza, nu reuşea să-l 
întindă. 

— Ai nevoie de un arc mai uşor, domniţă, spuse arcaşul cel 
pistruiat. Dacă se găseşte lemn uscat la Riverrun, s-ar putea să-ţi 
fac unul. 

Tom îi auzi şi se opri din cântat. 

— Eşti un nătărău, Arcaşule. Dacă mergem la Riverrun, o vom 
face doar ca să ne luăm recompensa pentru ea, n-o să ai timp să 
stai şi să faci arcuri. Să te bucuri dacă ieşi de acolo cu pielea pe 
tine. Lordul Hoster spânzura tâlhari încă de pe vremea când nici 
nu-ţi mijise mustaţa. Şi fiul ăla al lui... nu te poţi încrede într-un 
om care urăşte muzica, asta-i vorba mea. 

— Nu urăşte muzica, zise Lem, ci pe tine, nătărăule. 

— Ei, bine, n-are nici un motiv. Fătuca a vrut să facă bărbat 
din el, e vina mea că a el băut prea mult ca să facă ce trebuie? 

Lem fornăi pe nasu-i spart. 

— Tu ai făcut cântecul despre povestea asta, sau vreun alt 
idiot îndrăgostit de propria-i voce? 

— Eu nu l-am cântat decât la început, se plânse Tom. Şi cine a 
zis că era despre el? Era un cântec despre un peşte. 

— Un peşte bleg, zise Anguy, râzând. 

Aryei nu-i păsa despre ce erau cântecele nesărate ale lui Tom. 

Îşi îndreptă atenţia către Harwin: 

— Ce-a vrut să spună cu răscumpărarea? 

— Avem nevoie de nişte cai, domniţă. Şi de armuri. Săbii, 
scuturi, sulițe. Toate câte pot fi cumpărate cu bani. Da, şi de 
seminţe. Vine iarna, ai uitat? O atinse sub bărbie. Nu vei fi primul 
prizonier de soi pe care l-am răscumpărat. Nici ultimul, 
nădăjduiesc. 

Arya ştia că era adevărat. Cavalerii erau mereu capturați şi 
răscumpăraţi şi uneori aşa se întâmpla şi cu femeile. Dar dacă 
Robert nu le plăteşte prețul? Ea nu era un cavaler vestit, iar regii 
aveau datoria să-şi pună regatele mai presus de surorile lor. Şi 
nobila ei mamă, ea ce va spune? Oare o va mai voi înapoi, după 
câte a făcut? Arya îşi muşca buza şi se frământa. 

In ziua următoare, se îndreptară către un loc numit Inima 
Avântată, un deal atât de semeţ, încât, de sus, Arya avea 
impresia că poate vedea jumătate din lume. Coama dealului era 
mărginită de un inel de buşteni imenşi, tot ce mai rămăsese din 
cercul de copaci, odinioară măreţi, ai inimii. Arya şi Gendry 
dădură ocol dealului, numărându-i. Erau treizeci şi unu, câţiva 
atât de mari încât le-ar fi putut sluji drept culcuş. 

Inima Avântată fusese un loc sacru pentru copiii pădurii, îi 
spuse Tom Şaptecoarde, şi o parte din vraja lor mai zăbovea încă 
acolo. 

— Nici un rău nu li se poate întâmpla celor care dorm aici, 
spuse cântăreţul. Arya se gândi că trebuia să fie adevărat: dealul 
era atât de înalt, iar ţinutul din împrejurimi atât de neted, încât 
nici un duşman nu se putea apropia nevăzut. 

Tom îi spuse că oamenii de prin preajmă ocoleau acest loc. Se 
zicea că e bântuit de fantomele copiilor pădurii care muriseră aici 
când regele andalilor, pe nume Erreg Fratricidul, le-a retezat 
crângul. Arya ştia despre copiii pădurii şi despre andali, dar 
fantomele nu o înspăimântau. Când era mică, se ascundea în 
criptele din Winterfell, să se joace de-a castelul sau de-a monşitirii 
şi fecioarele printre regii de piatră încremeniţi pe tronurile lor. 

Totuşi, în noaptea aceea i se zburli părul pe ceafă. Dormea, 
dar furtuna o trezi. Vântul trase pătura de pe ea şi o trimise, 
învârtindu-se, în tufişuri. Când se duse după ea, auzi voci. 

Lângă tăciunii aprinşi ai focului de tabără, îi zări pe Tom, Lem 
şi Barbă-Verde vorbind cu o femeie micuță, cu un cap mai mică 
decât Arya şi mai în vârstă decât Bătrâna Nan, gârbovită şi ridată 
din cale-afară, sprijinindu-se de un toiag negru, cioturos. Păru-i 

alb era atât de lung încât ajungea aproape până la pământ. Când 
se stârni o rafală de vânt, părul îi zbură în jurul capului, ca un nor 
diafan. Carnea îi era şi mai albă, de culoarea laptelui, iar Aryei i 
se păru că avea ochii roşii, deşi din tufişuri era greu de spus. 

— Vechii zei se zbuciumă şi nu mă lasă să dorm, o auzi Arya 
spunând. Am visat o umbră cu o inimă arzând măcelărind un 
cerb de aur, da. Am visat un bărbat fără chip, aşteptând pe un 
pod care se clătina şi se legăna. Pe umărul său era cocoţată o 
cioară înecată, cu alge atârnându-i de pe aripi. Am visat un râu 
clocotitor şi o femeie care era peşte. Plutea moartă, cu lacrimi 
roşii pe obraji, dar când, într-un târziu, ochii i s-au deschis, oh, 
m-am trezit de spaimă. Toate acestea le-am visat şi încă altele. 
Aveţi daruri să mă răsplătiți pentru visele mele? 

— Vise, bombăni Lem Mantie-de-Lămâie, la ce sunt bune 
visele? Femei-peşti şi ciori înecate. Am avut şi eu un vis noaptea 
trecută. Sărutam o cârciumăreasă pe care am cunoscut-o 
cândva. Ai de gând să mă plăteşti pentru asta, bătrâno? 

— Cârciumăreasă e moartă, şuieră femeia. Doar viermii o mai 
pot săruta acum. Apoi îi vorbi lui Tom Şaptecoarde: îmi primesc 
cântecul sau vă fac să plecaţi. 

Astfel, cântăreţul îi cântă, trist şi abia şoptit, încât Arya nu 
reuşi să audă decât frânturi de cuvinte, deşi melodia îi era 
oarecum cunoscută. Sansa ar şti cântecul, sunt sigură. Sora ei 
cunoştea toate cântecele, ştia să-şi plimbe degetele pe coarde şi 
să cânte cu glas nespus de dulce. Tot ce am putut eu să fac 
vreodată a fost să tip cuvintele. 

In dimineaţa următoare, femeia mică şi albă nu era de văzut 
nicăieri. Pe când îşi înşeuau caii, Arya îl întrebă pe Tom 
Şaptecoarde dacă copiii pădurii locuiau încă pe Inima Avântată. 
Cântărețul chicoti: 

— Ai văzut-o, nu-i aşa? 

— Era o fantomă? 

— Se plâng fantomele că le scârţâie încheieturile? Nu, era 
doar o bătrână pitică. Totuşi, una ciudată şi cu ochi răi. Dar ştie 
lucruri care nu o privesc şi uneori îţi spune dacă îi place 
înfăţişarea ta. 

— l-a plăcut înfăţişarea ta? întrebă Arya şovăitoare. 

Cântărețul râse. 

— Glasul meu, cel puţin. Mă pune întotdeauna să cânt acelaşi 
afurisit de cântec. Nu e un cântec nereuşit, bagă de seamă, dar 
ştiu altele bune. Işi scutură capul. Ceea ce contează este că 

acum am luat urma. În curând îi vom vedea pe Thoros şi pe 
lordul fulgerului, pun rămăşag. 

— Dacă sunteţi oamenii lor, de ce se ascund de voi? Tom 
Şaptecoarde îşi dădu ochii peste cap, dar Harwin îi răspunse: 

— N-aş zice că se ascund, domniţă, dar e adevărat, Lordul 
Beric umblă mult de colo-colo şi arareori îşi dezvăluie planurile. 
In felul acesta, nimeni nu-l poate trăda. Trebuie să fie deja sute 
ca noi, care i-au jurat credinţă, poate mii, dar n-ar fi bine ca toţi 
să ne ţinem alai după el. Am pustii tot ţinutul sau am fi măcelăriți 
de o oaste mai mare, într-o bătălie. Aşa, răzleţiţi în cete mici, 
putem să lovim în zeci de locuri deodată şi să plecăm, neştiuţi, în 
altă parte. lar când unul dintre noi e prins şi luat la întrebări, ei, 
bine, nu le putem spune unde se ascunde Lordul Beric, orice 
ne-ar face. Şovăi. Ştii ce înseamnă să fii luat la întrebări? 

Arya clătină din cap. 

— Gâdilat, i se spune. Polliver şi Raff şi toate astea. 

Le povesti despre satul de lângă Ochiul Zeilor, unde ea şi cu 
Gendry fuseseră prinşi, şi despre întrebările pe care le pusese 
Gâdilătorul: Există aur ascuns în sat? începea el de fiecare dată. 
Argint, nestemate? Există mâncare? Unde e Lordul Beric? Care 
dintre săteni l-a ajutat? Unde s-a dus? Câţi oameni avea cu el? 
Câţi cavaleri? Câţi arcaşi? Câţi erau călare? Cum sunt înarmaţi? 
Unde ziceai că s-au dus? Doar gândindu-se la asta, Arya auzea 
din nou ţipetele şi simţea duhoarea de sânge, fecale şi carne 
pârjolită. 

— Punea mereu aceleaşi întrebări, le spuse ea cu un aer grav, 
dar schimba gâdilatul în fiecare zi. 

— Nici un copil n-ar trebui obligat să îndure aşa ceva, zise 
Harwin când Arya termină de povestit. Muntele şi-a pierdut 
jumătate dintre oameni la Moara de Piatră, după câte am auzit. 
Poate că acest Gâdilător pluteşte pe apa Furcii Roşii chiar în clipa 
asta, cu peştii ciugulindu-i faţa. De nu, ei, bine, vor avea de dat 
socoteală pentru încă o crimă. L-am auzit pe Lordul Beric 
spunând că războiul ăsta a început când Mâna l-a trimis să-i 
aducă lui Gregor Clegane dreptatea regelui şi că aşa are de gând 
să se sfârşească. O bătu pe umăr, îmbărbătând-o: Ar fi bine să 
încaleci, domniţă. Avem înainte o zi lungă de mers până la 
Castelul Ghindei, dar la sfârşit, vom avea un acoperiş deasupra 
capului şi o cină fierbinte în burtă. 

Merseră ziua întreagă, dar pe când se lăsa înserarea, 
traversară un pârâu şi ajunseră la Castelul Ghindei, cu zidurile 

sale de piatră şi fortăreaţa mare de stejar. Stăpânul castelului 
era plecat la luptă, în suita propriului său stăpân, Lordul Vance, 
iar porţile castelului erau închise şi zăvorâte în absenţa lui. Dar 
soţia sa era o veche prietenă a lui Tom Şaptecoarde, iar Anguy 
spunea că fuseseră cândva iubiţi. Anguy călărea adeseori lângă 
Arya, era mai apropiat de vârsta ei ca oricare altul în afară de 
Gendry, şi îi spunea poveşti nostime despre Hotarele Dornishene. 
Totuşi, nu reuşise s-o păcălească. Nu e prietenul meu. Stă pe 
aproape doar ca să fie cu ochii pe mine şi să se asigure că nu voi 
mai fugi. Ei, bine, Arya ştia şi ea să stea ochii în patru, Syrio Forel 
o învățase cum. 

Lady Smallwood îi întâmpină pe haiduci destul de amabilă, 
deşi le trase un perdaf pentru că târau o fată prin război. Se 
înfurie şi mai tare când Lem lăsă să-i scape că Arya era de 
obârşie nobilă. 

— Cine a îmbrăcat-o pe biata fată în zdrenţele alea ale lui 
Bolton? ceru să i se spună. Blazonul ăla... mulţi ar omori-o cât ai 
clipi pentru că poartă omul jupuit pe piept. 

Arya se pomeni dintr-odată dusă în goană pe scări în sus, 
vârâtă cu forţa într-o cadă şi acoperită cu apă fierbinte. Slujnicele 
Doamnei Smallwood o frecară atât de tare, încât avu senzaţia că 
o jupoaie cu mâna lor. Pe deasupra, aruncară în apă o licoare cu 
un miros greu, dulceag, de flori. 

lar după aceea, insistară să se îmbrace cu haine de fată: 
ciorapi maro de lână, un furou uşor de pânză şi o rochie uşoară, 
verde, cu ghinde brodate cu fir maro pe tot corsajul şi altele la 
tiv. 

— Mătuşa mea e preoteasă la o mănăstire din Vechiul Oraş, 
spuse Lady Smallwood, în timp ce femeile îi legau Aryei rochia la 
spate. Mi-am trimis fiica acolo când a început războiul. Până ce 
se întoarce, hainele astea nu-i vor mai fi bune, fără îndoială. |ţi 
place dansul, copilă? Carellen a mea e o dansatoare minunată. Și 
cântă foarte frumos. Ţie ce-ţi place să faci? 

Arya scurmă printre paie cu vârful piciorului. 

— Lucru de mână. 

— Foarte odihnitor, nu-i aşa? 

— Păi, zise Arya, nu, aşa cum lucrez eu. 

— Nu? Mie întotdeauna aşa mi s-a părut. Zeii ne dau fiecăruia 
mici daruri şi talente şi noi avem a le folosi, aşa spune mereu 
mătuşa mea. Orice lucru poate fi o rugăciune, dacă-l facem cât 
putem mai bine. Nu-i aşa că e un gând frumos? Adu-ţi aminte de 

asta data viitoare când coşi. Lucrezi în fiecare zi? 

— Am făcut-o până când mi-am pierdut acul. Acul meu cel nou 
nu e la fel de bun. 

— In vremuri ca acestea, trebuie să ne dăm silinţa cu toţii. 
Lady Smallwood îi aranja corsajul rochiei. Acum arăţi ca o 
adevărată domnişoară. 

Nu sunt domnişoară, îi venea Aryei să-i spună. Sunt lup. 

— Nu ştiu cine eşti, copilă, spuse femeia, şi poate că e mai 
bine aşa. O persoană importantă, mă tem. Netezi gulerul Aryei. 
In vremuri ca acestea, e mai bine să fii neînsemnat. Mi-aş dori să 
te pot ţine aici, cu mine. Totuşi, n-ai fi în siguranţă. Am ziduri, dar 
prea puţini oameni să le apere. Lady Smallwood suspină. 

Cina era servită în sala mare, după ce Arya fusese spălată, 
pieptănată şi îmbrăcată. Gendry îi aruncă o privire şi râse atât de 
tare încât vinul îi ieşi pe nas, până când Harwin îl plesni peste 
ureche. Mâncarea era simplă, dar săţioasă, oaie cu ciuperci, 
pâine neagră, terci de mazăre şi mere coapte cu caşcaval. Când 
mâncarea fu luată de pe masă şi servitorii trimişi afară, 
Barbă-Verde cobori glasul şi întrebă dacă Lady Smallwood are 
vreo veste despre lordul fulgerului. 

— Veste? Lady Smallwood zâmbi. Au fost chiar aici acum nici 
două săptămâni. Ei şi o duzină întreagă, cu oile. Nu mi-a venit 
să-mi cred ochilor. Thoros mi-a dat trei oi drept mulţumire. Una 
aţi mâncat-o în seara asta. 

— Thoros păstorind oi? Anguy râse zgomotos. 

— Te asigur c-a fost o privelişte ciudată, dar Thoros susţinea 
că ştie, ca preot, cum să păstorească o turmă. 

— Da, şi cum să o tundă, chicoti atunci Lem Mantie-de-Lămâie. 

— Cineva ar putea face un cântec deosebit de frumos despre 
asta. Tom Şaptecoarde ciupi o coardă a harpei sale de lemn. 

Lady Smallwood îi aruncă o privire necruțătoare: 

— Poate cineva care găseşte altă rimă decât au-ce-ne-om cu 
Dondarion. Sau care nu cântă O, mândra mea culcată-n iarbă 
fiecărei lăptărese din ţinut, lăsând două cu burta la gură. 

— Era Lasă-mă să-ţi sorb frumusețea, se apără Tom. Şi 
lăptăresele sunt întotdeauna bucuroase să-l audă. După cum era 
şi o anumită doamnă de viţă nobilă de care-mi amintesc foarte 
bine. Cânt ca să ofer desfătare. 

Nările Doamnei Smallwood fremătară. 

— Ținuturile riverane sunt pline de fecioare desfătate de tine, 
care beau toate ceai de calomfir. S-ar crede că un bărbat la 

vârsta ta ştie să-şi împrăştie sămânţa pe burta lor. Nu mai e mult 
şi ţi se va spune Tom Şaptefii. 

— Intâmplător, răspunse Tom, am adus pe lume şapte, cu 
mulţi ani în urmă. Băieţi grozavi şi ei, cu glasuri dulci ca 
privighetorile. În mod vădit, subiectul îl lăsa rece. 

— Nobilul lord a spus încotro se îndreaptă, doamnă? întrebă 
Harwin. 

— Lordul Beric nu-şi divulgă niciodată planurile, dar e foamete 
lângă Septul de Piatră şi lângă Pădurea Trei Parale. Eu l-aş căuta 
acolo. Luă o sorbitură de vin. E bine să ştiţi, am avut şi musafiri 
mai puţin agreabili. O haită de lupi a dat târcoale urlând pe la 
porţile mele, crezând că s-ar putea să-l am pe Jaime Lannister 
aici, înăuntru. 

Tom se opri din ciupitul corzilor. 

— Atunci e adevărat. Regicidul e liber din nou. 

Lady Smallwood îi aruncă o privire sarcastică. 

— N-aş crede că l-ar căuta dacă ar fi legat în lanţuri în 
beciurile Riverrunului. 

— Şi ce le-a spus doamna mea? întrebă Jack Norocosul. 

— Păi, că Jaime e gol în patul meu, dar că l-am vlăguit prea 
tare ca să poată cobori. Unul dintre ei a avut neobrăzarea să mă 
facă mincinoasă, aşa că i-am trimis la plimbare cu câteva săgeți. 
Cred că s-au dus către Cotul Negru. 

Arya se foi neliniştită în scaun. 

— Ce fel de oameni ai Nordului erau cei care au venit să-l 
caute pe Regicid? 

Lady Smallwood păru surprinsă s-o audă vorbind. 

— Nu s-au prezentat, copila mea, dar purtau haine negre, cu 
un soare alb pe piept. 

Soarele alb pe fond negru, blazonul Lordului Karstark, gândi 
Arya. Erau oamenii lui Robb. Se întrebă dacă erau încă pe 
aproape. Dacă ar putea să scape de tâlhari şi să-i găsească, 
poate ar duce-o la mama ei, la Riverrun... 

— Au spus cum a ajuns Lannister să scape? întrebă Lem. 

— Da, răspunse Lady Smallwood. Nu că aş fi crezut vreo iotă. 
Susţineau că l-a eliberat Lady Catelyn. 

Tom tresări atât de tare încât plesni o coardă. 

— Las-o baltă, spuse el. Asta e curată nebunie. 

Nu-i adevărat, gândi Arya. Nu poate fi adevărat. 

— Aşa m-am gândit şi eu, zise Lady Smallwood. 

In acel moment, Harwin îşi aduse aminte de Arya. 

— Asemenea discuţii nu sunt pentru urechile tale, domniţă. 

— Nu, vreau să aud. 

Haiducii erau de neclintit. 

— Vezi-ţi de treabă, veveriţo, spuse Barbă-Verde. Fii cuminte 
du-te acum şi te joacă în curte până când vorbim. 

Arya se îndepărtă furioasă, cu pas apăsat, şi ar fi trântit uşa 
dacă n-ar fi fost atât de grea. Peste Castelul Ghindei se lăsase 
întunericul. Câteva torţe ardeau de-a lungul zidurilor, dar atâta 
tot. Porţile micului castel erau zăvorâte. Ştia că îi promisese lui 
Harwin că nu va mai încerca să fugă, dar asta se întâmplase 
înainte ca ei să înceapă să spună minciuni despre mama ei. 

— Arya! Gendry ieşise după ea. Lady Smallwood zicea că 
există o potcovărie. Vrei să arunci o privire? 

— Dacă vrei tu... Nu avea altceva de făcut. 

— Thoros ăsta, întrebă Gendry în timp ce treceau pe lângă 
adăposturile câinilor, e acelaşi Thoros care locuia în castelul de la 
Debarcaderul Regelui? Un preot roşu, gras, ras în cap? 

— Cred că da. Arya nu vorbise niciodată cu Thoros la 
Debarcaderul Regelui, din câte îşi amintea, dar ştia cine era. El şi 
cu Jalabhar Xho fuseseră figurile cele mai pitoreşti de la curtea 
lui Robert, iar Thoros era un prieten apropiat al regelui. 

— Nu-şi va aduce aminte de mine, dar obişnuia să vină la 
fierăria noastră. Fierăria Smallwood era nefolosită de ceva 
vreme, dar fierarul îşi atârnase uneltele în ordine pe perete. 
Gendry aprinse o lumânare şi o aşeză pe nicovală, după care luă 
o pereche de cleşti. 

— Maestrul meu îl ocăra întotdeauna pentru săbiile sale 
aprinse. Nu aşa trebuia să te porţi cu oţelul bun, dar acest 
Thoros nu folosea niciodată oţel bun. Nu făcea decât să cufunde 
o sabie ieftină în foc sălbatic şi s-o aprindă. Era doar un truc de 
alchimist, zicea meşterul meu, dar speria caii şi pe unii dintre 
cavalerii mai tineri. 

Arya îşi schimonosi faţa, încercând să-şi amintească dacă tatăl 
ei vorbise vreodată despre Thoros. 

— Nu se prea poartă ca un preot, nu-i aşa? 

— Nu, recunoscu Gendry. Maestrul Mott spunea că Thoros 
poate să-l bage sub masă până şi pe Regele Robert. Erau ca 
două boabe de mazăre într-o păstaie, mi-a spus. Mâncăi şi 
beţivani. 

— N-ar trebui să-l numeşti pe rege beţivan. Poate că Regele 
Robert băuse mult, dar fusese prietenul tatălui său. 

— Vorbeam despre Thoros. Gendry întinse cleştii, ca şi cum ar 
fi vrut s-o ciupească de faţă, dar Arya îi dădu la o parte. li 
plăceau ospeţele şi turnirurile, de aia ţinea Regele Robert atât de 
mult la el. lar Thoros ăsta era viteaz. Când au fost zdrobite 
zidurile cetăţii Pyke, a fost primul care a trecut prin breşă. S-a 
luptat cu una dintre săbiile sale aprinse, pârjolind oamenii de fier 
cu fiecare lovitură. 

— Mi-aş dori să am şi eu o sabie aprinsă. Arya se putea gândi 
la o mulţime de oameni pe care i-ar plăcea să-i pârjolească. 

— E doar un truc, ţi-am spus. Focul sălbatic distruge oţelul. 
Meşterul meu îi vindea lui Thoros câte o sabie nouă după fiecare 
turnir. Mereu se certau în privinţa preţului. Gendry atârnă cleştii 
la loc şi luă barosul. Maestrul Mott zicea că e timpul să-mi fac o 
sabie lungă. Mi-a dat o bucată de oţel pe cinste şi ştiam exact 
cum vreau să modelez lama. Numai că a apărut Yoren şi m-a luat 
pentru Rondul de Noapte. 

— Mai poţi să faci săbii, dacă vrei, spuse Arya. Poţi să faci săbii 
pentru fratele meu Robb, când ajungem la Riverrun. 

— Riverrun. Gendry lăsă jos barosul şi o privi. Arăţi altfel 
acum. Ca o adevărată domnişoară. 

— Arăt ca un stejar, cu toate ghindele astea idioate. 

— Totuşi, drăgălaş. Un stejar drăgălaş. Păşi mai aproape şi o 
mirosi. Şi chiar miroşi frumos, spre deosebire de cum miroseai 
până acum. 

— Tu nu. Tu puti. 

Arya îl împinse către nicovală şi dădu să fugă, dar Gendry o 
prinse de braţ. Arya îşi vâri un picior între picioarele lui, 
punându-i piedică, dar Gendry o trase în jos, după el şi se 
rostogoliră amândoi pe podeaua fierăriei. El era foarte puternic, 
dar ea era mai iute. De fiecare dată când el încerca s-o ţină 
nemişcată, ea se zvârcolea, se elibera şi îl pocnea. Gendry râdea 
la loviturile ei, ceea ce o înfuria. In cele din urmă, îi prinse 
ambele încheieturi cu o singură mână şi începu s-o gâdile cu 
cealaltă, aşa că Arya îl izbi cu genunchiul între picioare şi scăpă. 
Amândoi erau murdari din cap până-n picioare şi una dintre 
mânecile afurisitei sale de rochii cu ghinde era sfâşiată. 

— Pun rămăşag că acum nu mai arăt atât de drăgălaş, strigă 
ea. 

Când se întoarseră în sala mare a castelului, Tom cânta. 


E moale patul meu, cald şi pufos, 

_ acolo eu te voi culca, 
In galbenă mătase te-oi îmbrăca frumos 
pe creştet o coroană eu ţi-oi aşeza. 
Căci eu al tău stăpân voi fi 
iar tu a mea stăpână, 
De-a pururea te-oi ocroti 


cu sabia în mână. 


Harwin îi aruncă Aryei o privire şi izbucni în râs, iar Anguy 
afişă unul dintre zâmbetele sale prosteşti şi spuse: 

— Suntem siguri că aceasta este o domniţă de viţă nobilă? 

Dar Lem Mantie-de-Lămâie îi trase lui Gendry o palmă peste 
ceafă. 

— Dacă vrei trântă, pune-te cu mine. Ea e fată şi are pe 
jumătate vârsta ta! Să nu te mai atingi de ea, m-auzi? 

— Eu am început, protestă Arya. Gendry nu făcea decât să 
vorbească. 

— Lasă-l în pace pe băiat, Lem, zise Harwin. Arya a început, 
n-am nici o îndoială. Era la fel şi la Winterfell. 

Tom îi făcu Aryei cu ochiul în timp ce continua să cânte: 


Cum mai zâmbea, cum mai râdea, 
a pomilor domniță. 
Și-ndepărtându-se zicea: 
de pat de puf n-am trebuință. 
Din frunze galbene veşminte îmi voi făuri, 
din iarbă, o cunună împletită 
jubirea-mi din pădure poți să fii 
iar eu ti-oi fi iubită. 


— N-am nici un fel de rochii de frunze, zise Lady Smallwood cu 
un mic zâmbet îngăduitor, dar au mai rămas şi alte rochii de la 
Carellen care ar putea fi de folos. Haide, copilă, să mergem sus şi 
să vedem ce putem găsi. 

Era chiar mai rău decât înainte. Lady Smallwood insistă ca 
Arya să facă baie din nou şi, în plus, să-şi tundă şi să-şi pieptene 
părul. Rochia cu care o îmbrăcă de data aceasta avea un fel de 
culoare liliachie şi era împodobită cu perle mici. Singurul avantaj 
era că rochia era atât de delicată încât nimeni nu se putea 
aştepta să călărească îmbrăcată cu ea. Astfel că, în dimineaţa 
următoare, când luară micul dejun, Lady Smallwood îi dădu să 

îmbrace pantaloni, curea şi tunică şi o vestă din piele de 
căprioară cu ţinte de fier. 

— Au fost ale fiului meu, spuse ea. A murit când avea şapte 
ani. 

— Îmi pare rău, doamna mea. Aryei i se făcu dintr-odată milă 
de ea şi se simţi ruşinată. Imi pare rău şi că am sfâşiat rochia cu 
ghinde. Era frumoasă. 

— Da, copilă. Şi tu ești la fel. Fruntea sus. 


DAENERYS 


În mijlocul Pieței Mânariei se afla o fântână din cărămidă roşie 
ale cărei ape miroseau a pucioasă, iar în mijlocul fântânii, o 
monstruoasă harpie făcută din bronz şlefuit. Era înaltă de şapte 
metri. Avea chip de femeie, cu părul aurit, ochi de fildeş şi dinţi 
de fildeş, ascuţiţi. Din sânii ei grei ţâşnea apă. Dar în loc de braţe 
avea aripi de liliac sau de dragon, picioarele îi erau de vultur, iar 
la spate avea o coadă încolăcită şi veninoasă de scorpion. 

Harpia din Ghis, gândi Dany. Vechiul Ghis căzuse cu cinci mii 
de ani în urmă, dacă îşi amintea bine, legiunile sale fuseseră 
risipite de puterea tinerei Valyrii, zidurile de cărămidă fuseseră 
doborâte, străzile şi clădirile prefăcute în scrum de focul 
dragonilor, câmpurile însele semănate cu sare, sulf şi cranii. Zeii 
Ghisului erau morţi, la fel şi oamenii săi; aceşti astapori erau 
mongreli, spunea Ser Jorah. Chiar şi limba ghiscari fusese în cea 
mai mare parte uitată: oraşele sclavilor vorbeau Valyriana Cultă 
a cuceritorilor lor sau ce făcuseră din ea. 

Cu toate acestea, simbolul Vechiului Imperiu dăinuia aici, deşi 
monstrul acesta de bronz avea un lanţ greu atârnat de gheare, 
cu o cătuşă deschisă la ambele capete. Harpia din Ghis avea un 
fulger în gheare. Aceasta este harpia din Astapor. 

— Spune-i târfei din Westeros să-şi coboare privirea, i se 
plânse neguţătorul de sclavi Kraznys mo Nakloz sclavei care îi 
tălmăcea cuvintele. Fac târg cu carne, nu cu metal. Bronzul nu e 
de vânzare. Spune-i să se uite la soldaţi. Negreşit, chiar şi ochii 
slabi şi roşii ai unei sălbatice pot vedea ce minunate sunt 
creaturile mele. 

Valyriana Cultă a lui Kraznys era stâlcită şi îngroşată de 
mormăitul caracteristic al Ghisului şi pigmentată, ici şi colo, cu 
cuvinte din argoul sclavilor. Dany îl înţelegea destul de bine, dar 

zâmbi şi se uită cu privirea pierdută la sclavă, ca şi când s-ar fi 
întrebat ce ar fi putut el să spună. 

— Bunul Stăpân Kraznys întreabă: nu-i aşa că sunt minunaţi? 
Fata vorbea bine Limba Comună pentru una care nu fusese 
niciodată la Westeros. Nu avea mai mult de zece ani. Avea faţa 
rotundă şi turtită, pielea tuciurie şi ochii aurii ai celor din Naath. 
Poporul Paşnic, aşa li se spunea. Toată lumea era de acord că 
erau cei mai buni sclavi. 

— S-ar putea să fie potriviţi pentru nevoile mele, răspunse 
Dany. Fusese sugestia lui Ser Jorah să vorbească doar în limba 
Dothraki şi în Limba Comună cât timp se afla la Astapor. Ursu/ 
meu e mai istet decât pare. Vorbeşte-mi despre pregătirea lor. 

— Femeia din Westeros e mulţumită de ei, dar nu-i ridică în 
slăvi, ca să ţină preţul coborât, îi spuse tălmăcitoarea stăpânului 
ei. Vrea să ştie ce pregătire au. 

Kraznys mo Nakloz clătină din cap. Mirosea de parcă s-ar fi 
îmbăiat în zmeură acest neguţător de sclavi, iar barba-i ascuţită, 
neagră-roşcată, sclipea de ulei. Are sâni mai mari decât mine, 
gândi Dany. li putea vedea prin mătasea subţire, de un 
verde-marin, a tokarului tivit cu aur pe care şi-l înfăşurase în 
jurul trupului şi peste un umăr. Mâna-i stângă ţinea tokarul la loc 
în timp ce umbla, în timp ce cu dreapta strângea un bici scurt de 
piele. 

— Oare toţi porcii din Westeros sunt atât de ignoranţi? se 
plânse el. Toată lumea ştie că Cei Neprihăniţi sunt maeștri ai 
suliţei, ai scutului şi ai sabiei scurte. li zâmbi larg lui Dany. 
Spune-i ce vrea să ştie, sclavă, şi fă-o repede. E o zi fierbinte. 

Cel puțin asta nu e o minciună. O pereche de sclave de 
aceeaşi statură stătea în spatele lor, ţinând o tendă din mătase 
dungată deasupra capetelor lor, dar, chiar şi la umbră, Dany se 
simţea ameţită, iar Kraznys transpira abundent. Piaţa Mândriei se 
cocea la soare încă din zorii zilei. Chiar şi prin tălpile groase ale 
sandalelor, simţea căldura cărămizilor roşii de sub picioare. 
Valuri de căldură se ridicau pâlpâind, făcând piramidele cu trepte 
ale Astaporului să pară pe jumătate un vis. Dacă Cei Nepătaţi 
simțeau căldura, nu dădeau, oricum, nici un semn. Ar putea fi şi 
ei făcuți din cărămizi, cum stau acolo, aşa. O mie fuseseră scoşi 
din cazărmi pentru inspecţie. Aşezaţi în zece rânduri de câte o 
sută în faţa fântânii, cu harpia imensă din bronz, stăteau 
încremeniţi, în poziţie de drepţi, cu ochii împietriţi, fixaţi înainte. 
Nu purtau altceva decât fâşii de pânză albă legate peste şolduri 

şi coifuri conice de bronz, cu o ţepuşă ascuţită, înaltă de aproape 
o jumătate de metru, în vârf. Kraznys le ordonase să lase jos 
lăncile şi scuturile şi să-şi scoată centurile şi tunicile vătuite, ca 
Regina din Westeros să le poată cerceta mai bine trupurile suple 
şi viguroase. 

— Sunt aleşi de tineri, după statură, agerime şi putere, îi 
spuse sclava. Işi încep pregătirea la cinci ani. In fiecare zi se 
antrenează de dimineaţa până seara, până când stăpânesc 
spada, scutul şi cele trei sulițe. Pregătirea este cât se poate de 
riguroasă,  lnălţimea Ta. Numai un băiat din trei îi 
supravieţuieşte. E un lucru bine cunoscut. Printre Cei Nepătaţi se 
spune că, în ziua în care îşi câştigă coiful cu ţepuşă, ce a fost mai 
greu a trecut, căci nici o misiune care li se va încredința n-ar 
putea fi la fel de grea ca pregătirea lor. 

Kraznys mo Nakloz nu ştia, se pare, nici o boabă din Limba 
Comună, dar clătina din cap în timp ce asculta şi, din când în 
când, o împungea pe sclavă cu mânerul biciului. 

— Spune-le că ăştia stau aici de o zi şi o noapte, fără mâncare 
şi fără apă. Spune-i că aşa vor sta până ce cad, dacă aşa 
poruncesc eu, şi când nouă sute nouăzeci şi nouă de bărbaţi se 
vor fi prăbuşit, pe moarte, peste pavajul de cărămizi, ultimul va 
rămâne acolo, nemişcat, şi nu se va clinti până când propria 
moarte nu-l va cere. Atât sunt de curajoşi. Spune-i. 

— Eu numesc asta nebunie, nu curaj, zise Arstan Barbă-Albă, 
când tălmăcitoarea isprăvi. Lovi cărămizile cu micul său toiag din 
lemn tare, boc, boc, ca şi cum ar fi vrut să-şi exprime 
nemulţumirea. Bătrânul nu voise să călătorească la Astapor, nici 
nu agrease ideea de a cumpăra această mică oştire. O regină 
trebuia să asculte toate părerile înainte de a lua o decizie. De 
aceea îl luase Dany cu ea în Piaţa Mânariei, nu ca s-o apere. 
Călăreţii ei de sânge puteau s-o apere destul de bine. Pe Ser 
Jorah Mormont îl lăsase la bordul Ba/erionu/ui, să-i păzească 
oamenii şi dragonii. Fără tragere de inimă, îi încuiase pe dragoni 
sub punte. Era prea periculos să-i lase să zboare liber pe 
deasupra oraşului: lumea era prea plină de oameni care i-ar 
ucide bucuroşi fără vreun alt motiv decât ca să-şi poată spune 
ucigaşi de dragoni. 

— Ce a zis bătrânul puturos? îşi întrebă tălmăcitoarea 
neguţătorul de sclavi. Când află, zâmbi şi spuse: Informează-i pe 
sălbatici că noi numim asta supunere. Poate că alţii sunt mai 
puternici, mai ageri sau mai vânjoşi decât Cei Nepătaţi. Câţiva 

poate că-i egalează la mânuitul săbiilor, al suliţei şi al scutului. 
Dar nicăieri, de la un țărm la altul, nu vei găsi alţii mai supuşi. 

— Oile sunt supuse, zise Arstan, după ce vorbele fură 
tălmăcite. Ştia şi el puţină Valyriană, deşi nu la fel de bine ca 
Dany, dar ca şi ea, mima neştiinţa. 

Kraznys mo Nakloz îşi dezveli dinţii mari şi albi, când îi fu 
redată remarca. 

— Un singur cuvânt de la mine şi oile astea i-ar împrăştia 
maţele bătrâne pe jos, spuse el, dar asta să nu traduci. Spune-le 
că aceste fiinţe sunt mai mult câini decât oi. Se mănâncă, în Cele 
Şapte Regate, câini sau cai? 

— Preferă porci şi vaci, slăvite. 

— Carne de vită. Ptiu! Mâncare pentru sălbatici nespălaţi. 

Ignorându-i pe toţi, Dany păşi de-a lungul şirului de oşteni 
sclavi. Fetele o urmară îndeaproape, cu tenda de mătase, s-o 
ferească de soare, dar cei o mie de bărbaţi din faţa ei nu se 
bucurau de o asemenea protecţie. Mai mult de jumătate dintre ei 
aveau pielea arămie şi ochii migdalaţi ai Dothrakilor şi ai 
Lhazarenilor, dar Dany văzu şi oameni din Oraşele Libere între ei, 
alături de palizi Qartheeni, oameni din Insula Verii, cu feţele ca 
abanosul, şi alţii ale căror origini nu le putea ghici. lar unii aveau 
pielea de chihlimbar, asemeni lui Kraznys mo Nakloz, şi părul 
negru-roşiatic caracteristic pentru vechii oameni din Ghis care-şi 
spuneau fiii harpiei. Şi-i vând până şi pe ai lor. N-ar fi trebuit s-o 
surprindă. Dothrakii făceau la fel, când se întâlnea kha/asar cu 
Khalasar în marea de iarbă. 

Unii dintre soldaţi erau înalţi, alţii erau scunzi. Aveau vârste 
cuprinse între paisprezece şi douăzeci de ani, după aprecierea ei. 
Obrajii le luceau şi ochii la fel, fie că erau negri sau căprui, 
albaştri sau cenuşii ori de chihlimbar. Sunt toți ca un singur 
bărbat, gândi Dany, până când îşi aminti că nu erau bărbaţi 
defel. Cei Nepătaţi erau eunuci, până la unul. 

— De ce îi tăiaţi? îl întrebă pe Kraznys prin intermediul sclavei. 
Bărbaţii neciuntiţi sunt mai puternici decât eunucii, aşa am auzit 
mereu. 

— Un eunuc tăiat de tânăr nu va avea niciodată forţa brută a 
unuia dintre cavalerii tăi din Westeros, este adevărat, răspunse 
Kraznys mo Nakloz când întrebarea ajunse la el. Un taur e 
puternic şi el, dar taurii mor în fiecare zi în arenele de luptă. O 
fată a mea a ucis unul acum nici trei zile, în Arena lui Jothiel. Cei 
Nepătaţi au ceva mai bun decât forţa, spune-i. Au disciplină. 

Luptăm ca pe vremea Vechiului Imperiu, da. Ei sunt 
întruchiparea legiunilor Vechiului Ghis renăscute, absolut supuşi, 
absolut loiali şi cu totul fără frică. 

Dany ascultă traducerea cu răbdare. 

— Chiar şi cei mai bravi bărbaţi se tem de moarte şi de 
mutilare, zise Arstan când fata termină. 

La auzul acestor vorbe, Kraznys zâmbi din nou. 

— Spune-i bătrânului că miroase a pişat şi că are nevoie de un 
băț să-l ţină în picioare. 

— Chiar aşa, slăvite? 

Kraznys o împunse cu mânerul biciului. 

— Nu, nu chiar aşa. Ce eşti, fată sau capră să întrebi aşa o 
tâmpenie? Spune că Cei Nepătaţi nu sunt bărbaţi. Spune că 
moartea nu înseamnă nimic pentru ei şi schilodirea mai puţin 
decât nimic. Se opri în faţa unui bărbat bine legat care avea 
înfăţişarea unui lhazar şi îşi ridică biciul pe neaşteptate, lăsând o 
dâră de sânge peste un obraz arămiu. Eunucul clipi şi rămase 
acolo, sângerând. 

— Ai mai vrea unul? întrebă Kraznys. 

— Dacă îţi face plăcere, slăvite. 

Era greu să pretindă că nu înţelege. Dany aşeză o mână pe 
braţul lui Kraznys înainte ca acesta să apuce să ridice biciul. 

— Spune-i Bunului Stăpân că acum văd cât de puternici sunt 
Nepătaţii lui şi cu cât curaj îndură durerea. 

Kraznys chicoti când îi auzi cuvintele traduse în valyriană. 

— Spune-i acestei târfe neştiutoare din Westeros că n-are nici 
o legătură curajul cu asta. N 

— Bunul Stăpân spune că n-a fost vorba de curaj, Inălţimea 
Ta. 

— Spune-i să-şi deschidă ochii ăia de lepădătură. 

— Te roagă să te uiţi cu atenţie, lnălţimea Ta. Kraznys se 
apropie de următorul eunuc din rând, un tânăr înalt, cu ochii 
albaştri şi părul de culoarea inului al lysenilor. 

— Sabia, spuse el. Eunucul îngenunche, scoase sabia din teacă 
şi i-o întinse, cu mânerul înainte. Era o sabie scurtă, făcută mai 
mult pentru înjunghiat decât pentru tăiat, dar lama părea 
ascuţită ca briciul. Ridică-te, porunci Kraznys. 

— Slăvite. Eunucul se ridică, iar Kraznys mo Nakloz îi trecu 
uşor sabia peste tors, lăsându-i o dâră subţire de-a lungul 
pântecelui şi printre coaste. Apoi înfipse vârful sabiei sub un 
sfârc roz şi începu s-o mişte înainte şi înapoi. 

— Ce face? o întrebă Dany pe fată, în timp ce sângele şiroia pe 
pieptul bărbatului. 

— Spune-i vacii să nu mai scâncească, zise Kraznys, fără să 
aştepte traducerea. N-o să păţească mare lucru. Bărbaţii n-au 
nevoie de sfârcuri, eunucii cu atât mai puţin. Sfârcul atârna de 
un fir de piele. Il tăie şi îl trimise de-a rostogolul pe cărămizi, 
lăsând în urmă un ochi rotund şi roşu, plângând cu şiroaie de 
lacrimi de sânge. Eunucul nu se mişcă până când Kraznys nu îi 
dădu sabia înapoi, cu mânerul înainte: Ţine, am terminat cu tine. 

— Sunt mulţumit că te-am slujit. 

Kraznys se întoarse la Dany: 

— Vezi, nu simt durere. 

— Cum se poate una ca asta? întrebă ea prin intermediul 
tălmăcitoarei. 

— Vinul curajului, veni răspunsul. Nu e nici pe departe un vin 
obişnuit, ci unul făcut din mătrăgună, larve de ţânţar, rădăcină 
de nufăr negru şi multe lucruri secrete. Il beau la fiecare masă, 
din ziua în care sunt tăiaţi şi, cu fiecare an care trece, simt din ce 
în ce mai puţin. Asta îi face neînfricaţi în luptă. Nu pot fi nici 
torturați. Spune-i sălbaticei că secretele ei sunt în siguranţă la 
Cei Nepătaţi. li poate pune să-i păzească consiliile şi chiar 
dormitorul, fără să-şi facă griji despre ce ar putea auzi. 

— În Yunkai şi  Meereen, eunucii sunt făcuţi adesea 
îndepărtând testiculele unui băiat, dar lăsându-le penisul. O 
asemenea creatură este infernală, deşi rămâne capabilă de 
erecţie. Numai necazuri vin de pe urma asta. Noi tăiem şi 
penisul, lăsându-i fără nimic. Cei Nepătaţi sunt cele mai pure 
fiinţe de pe pământ. Le dărui lui Dany şi lui Arstan încă unul 
dintre zâmbetele lui largi. Am auzit că în Regatele Apusului 
oamenii fac jurăminte solemne să rămână caşti şi să nu aibă 
copii, ci să trăiască doar pentru datoria lor. Este adevărat? 

— Da, răspunse Arstan, după ce întrebarea fu tălmăcită. Sunt 
multe asemenea ordine. Maesterii Citadelei, septonii şi septele 
care îi slujesc pe Cei Şapte, surorile tăcute ale morţii, Garda 
Regelui şi Rondul de Noapte... 

— Bietele făpturi, mormăi stăpânul de sclavi, după ce auzi 
traducerea. Oamenii n-au fost făcuţi să trăiască aşa. Zilele lor 
sunt un chin al ispitei, orice nebun trebuie să vadă asta şi, fără 
îndoială, cei mai mulţi cedează firii lor primare. Dar nu şi 
Nepătaţii noştri. Ei sunt căsătoriţi cu săbiile lor într-un fel pe care 
Fraţii voştri Juraţi nu pot spera să-l egaleze. Nici o femeie nu-i 

poate ispiti vreodată şi nici vreun bărbat. 

Fata le comunică esenţa discursului, dar mai politicos. 

— Sunt alte căi de a ispiti oamenii, în afară de poftele cărnii, 
obiectă Arstan Barbă-Albă, când fata termină. 

— Oamenii, da, dar nu pe Cei Nepătaţi. Prada nu-i interesează 
mai mult decât violul. Nu au nimic în afară de armele lor. Nici 
măcar nu le îngăduim să aibă nume. 

— Nici un nume? Dany se încruntă la mica translatoare. Oare 
chiar asta a spus Bunul Stăpân? N-au nume? 

— Aşa este, lnălţimea Ta. 

Kraznys se opri în faţa unui Ghiscari care ar fi putut fi fratele 
lui mai înalt şi mai sănătos şi pocni cu biciul micul disc de bronz 
de pe centura de la picioarele acestuia. 

— lată numele lui. Întreab-o pe târfa din Westeros dacă ştie să 
citească hieroglifele Ghiscari. Când Dany mărturisi că nu poate, 
negustorul de sclavi se întoarse către Cel Nepătat: Care este 
numele tău? întrebă el. 

— Numele de azi este Puricele Roşu, slăvite. 

Fata repetă schimbul lor de replici în Limba Comună. 

— Şi ieri care a fost? 

— Şobolanul Negru, slăvite. 

— Şi alaltăieri? 

— Puricele Maro, slăvite. 

— Inainte de asta? 

— Pe ăsta nu mi-l amintesc, slăvite. Broasca Albastră, poate. 
Sau Viermele Albastru. 

— Spune-i că toate numele lor sunt aşa, îi porunci Kraznys 
fetei. Le aminteşte că de unii singuri sunt nişte paraziți. Discurile 
cu nume sunt aruncate într-un butoi gol la sfârşitul zilei şi în 
fiecare dimineaţă sunt luate la întâmplare. 

— O nebunie şi mai mare, zise Arstan la auzul acestor cuvinte. 
Cum poate un om să-şi amintească un nume nou în fiecare zi? 

— Cei care nu pot se pierd în timpul pregătirii, alături de cei 
care nu pot să alerge ziua întreagă cu tot harnaşamentul, să 
escaladeze un munte în toiul nopţii, să umble pe un pat de 
cărbuni sau să ucidă un prunc. 

La aceasta, gura lui Dany se crispa vizibil. Oare a văzut sau e 
nu doar crud, ci şi orb? |şi întoarse faţa repede, încercând să şi-o 
ascundă până când auzi traducerea. Abia atunci îşi îngădui să 
întrebe: 

— Ai cui prunci îi ucid? 

— Ca să câştige coiful cu ţepuşă, un Nepătat trebuie să se 
ducă la târgul de sclavi, cu un ban de argint, să găsească un 
nou-născut plângăcios şi să-l omoare sub ochii mamei sale. 
Astfel, suntem siguri că nu le-a mai rămas nici strop de 
slăbiciune. 

li venea să leşine. E din cauza căldurii, încercă să-şi spună. 

— Luaţi un prunc din braţele mamei sale, îl ucideţi sub privirile 
ei şi plătiţi pentru această durere cu o monedă de argint? 

Când sclava termină de tradus, Kraznys mo Nakloz izbucni 
într-un râs zgomotos: 

— Ce proastă mieunată mai e şi asta! Spune-i târfei din 
Westeros că moneda e pentru proprietarul copilului, nu pentru 
mamă. Celor Nepătaţi nu le este îngăduit să fure. Işi lovi biciul de 
picior. Spune-i că foarte puţini dau greş la acest test. Cu câinii le 
e mai greu, trebuie spus. Dăm fiecărui băiat un căţeluş în ziua în 
care este tăiat. La sfârşitul primului an, i se cere să-l sugrume. 
Cel care nu e în stare este omorât şi dat hrană câinilor care 
supraviețuiesc. E o lecţie bună, de neuitat, credem noi. 

Auzind acestea, Arstan Barbă-Albă lovi cu toiagul în pavajul de 
cărămizi. Boc, boc, boc. Incet şi măsurat. Boc, boc, boc. Dany îl 
văzu ferindu-şi privirea, de parcă n-ar mai fi suportat să se uite la 
Kraznys. 

— Bunul Stăpân a spus că aceşti eunuci nu pot cădea în ispita 
cărnii sau a banilor, îi spuse Dany fetei, dar dacă vreun duşman 
al meu le-ar oferi /ibertate ca să mă trădeze... 

— L-ar omori pe loc şi i-ar aduce capul duşmanului, spune-i 
asta, răspunse neguţătorul de sclavi. Alţi sclavi ar putea să fure 
sau să adune argint în speranţa de a-şi cumpăra libertatea, însă 
Cei Nepătaţi n-ar primi aşa ceva nici dacă micuța iapă le-ar da-o 
în dar. Nu au nici o viaţă în afara datoriei. Sunt oșteni şi atâta tot. 

— De oşteni am eu nevoie, recunoscu Dany. : 

— Spune-i că, atunci, e bine că a venit la Astapor. Intreab-o 
cât de mare e armata pe care vrea s-o cumpere. 

— Câţi Nepătaţi ai de vânzare? 

_ — Opt mii, complet pregătiţi şi disponibili în momentul de față. 
li vindem doar în grupuri, trebuie să ştie. Câte o mie sau câte o 
sută. Cândva, am vândut şi câte zece, ca străjeri de casă, dar s-a 
dovedi a fi nesănătos. Zece sunt prea puţini. Se amestecă cu alţi 
sclavi, chiar şi cu oameni liberi, şi uită cine şi ce sunt. Kraznys 
aşteptă ca aceste vorbe să fie traduse în Limba Comună, apoi 
continuă: Această regină cerşetoare trebuie să înţeleagă că 

asemenea minunăţii nu sunt ieftine. În Yunkai şi Meereen, sclavii 
luptători pot fi cumpăraţi pe un preţ mai mic decât săbiile lor, dar 
Cei Nepătaţi sunt cei mai buni oşteni din întreaga lume şi fiecare 
reprezintă mulţi ani de pregătire. Spune-i că sunt ca oţelul 
valyrian, îndoit iar şi iar şi bătut cu ciocanul ani în şir, până când 
e mai puternic şi mai rezistent decât orice oţel din lume. 

— Cunosc oţelul valyrian, zise Dany. Intrebă-l pe Bunul Stăpân 
dacă Nepătaţii au comandanții lor. 

— Trebuie să-ţi numeşti propriii comandanţi peste ei. Noi îi 
învăţăm să se supună, nu să gândească. Dacă vrea înţelepciune, 
atunci n-are decât să cumpere scribi. 

— Şi echipamentul lor? 

— Sabia, scutul, sulița, sandalele şi tunica vătuită sunt în preţ, 
răspunse Kraznys. Şi coifurile cu ţepuşe, negreşit. Vor purta ce 
armură vrei, dar va trebui să le-o pui la dispoziţie. 

Lui Dany nu-i mai veneau în minte alte întrebări. Se uită la 
Arstan. 

— Ai trăit mult în lume, Barbă-Albă. Acum, că i-ai văzut, ce ai 
de spus? g 

— Eu spun nu, lnălţimea Ta, răspunse bătrânul fără şovăire. 

— De ce? întrebă ea. Vorbeşte deschis. Dany credea că ştie ce 
avea să spună, dar voia ca sclava să-l audă, astfel încât Kraznys 
mo Nakloz să poată afla mai târziu. 

— Regina mea, vorbi Arstan, în Cele Şapte Regate n-au existat 
sclavi de mii de ani. Zeii vechi şi noi deopotrivă consideră sclavia 
un lucru monstruos. Ticălos. Dacă vei debarca la Westeros în 
fruntea unei oştiri de sclavi, mulţi oameni de treabă ţi se vor 
opune doar pentru acest motiv. Vei face mult rău cauzei tale şi 
onoarei Casei tale. 

— Dar trebuie să am o armată, spuse Dany. Joffrey băieţandrul 
nu-mi va da Tronul de Fier doar dacă i-l cer politicos. 

— Când va veni ziua să ridici stindardele, jumătate din 
Westeros va fi alături de tine, o încredinţă Barbă-Albă. Incă îşi 
amintesc cu multă dragoste de fratele tău, Rhaegar. 

— Şi de tatăl meu? întrebă Dany. Bătrânul şovăi înainte de a 
răspunde. 

— Regele Aerys n-a fost uitat nici el. A dat regatului mulţi ani 
de pace. Înălţimea Ta, n-ai nevoie de sclavi. Magister Illyrio poate 
să te apere până când cresc dragonii şi să trimită mesageri de 
taină peste Marea Ingustă, în numele tău, să le vestească 
înalţilor lorzi despre cauza ta. 

— Aceiaşi lorzi care l-au abandonat pe tatăl meu în mâinile 
Regicidului şi au plecat genunchiul în faţa lui Robert Uzurpatorul? 

— Poate chiar şi cei care au plecat genunchiul tânjesc în inima 
lor după întoarcerea dragonilor. A 

— Poate, sublinie Dany. Un cuvânt atât de alunecos: poate. În 
orice limbă. Se întoarse din nou către Kraznys mo Nakloz şi către 
fată. Trebuie să chibzuiesc cu grijă. 

Negustorul de sclavi ridică din umeri. 

— Spune-i să chibzuiască repede. Mai am mulți cumpărători. 
Trei numai zilele trecute. l-am arătat aceiaşi Nepătaţi şi unui 
rege corsar care speră să-i cumpere pe toți. 

— Regele corsar a vrut doar o sută, slăvite, o auzi Dany pe 
fată spunând. 

Kraznys o lovi cu mânerul biciului. N 

— Corsarii sunt cu toții mincinoşi. li va cumpăra pe toţi. 
Spune-i cum am zis, fată! 

Dany ştia că ar lua mai mult de o sută, dacă ar fi să ia vreunul. 

— Aminteşte-i Bunului Stăpân cine sunt. Aminteşte-i că sunt 
Dany Născută din Furtună, Mama Dragonilor, cea Nearsă, regina 
de drept a Celor Şapte Regate ale Westerosului. Sângele meu 
este sângele lui Aegon Cuceritorul şi al vechii Valyrii de dinaintea 
lui. 

Dar cuvintele ei nu-l mişcară pe negustorul dolofan şi 
parfumat, nici când fură redate în propria-i limbă urâtă. 

— Vechiul Ghis a condus un imperiu pe vremea când valyrienii 
se împerecheau cu oile, mărăi el la biata sclavă micuță, iar noi 
suntem fiii harpiei. Ridică din umeri. Imi răcesc gura de pomană 
cu femeile. De la răsărit sau apus, sunt toate la fel, nu pot lua o 
decizie până când nu sunt gâdilate, măgulite şi îndopate cu 
zaharicale. Ei, bine, dacă asta mi-e soarta, aşa să fie. Spune-i 
târfei că, dacă are nevoie de un ghid în minunatul nostru oraş, 
Kraznys mo Nakloz îi stă bucuros la dispoziţie... şi e gata să-i 
aducă serviciile, dacă e mai femeie decât pare. 

— Bunul Stăpân ar fi încântat să-ţi arate Astaporul până ce 
cumpăneşti, Inălţimea Ta, spuse translatoarea. 

— O să-i servesc peltea din creier de câine şi o tocană bună 
din caracatiţă roşie şi căţeluşi nenăscuţi, îşi linse buzele. 

— Multe mâncăruri delicioase pot fi gustate aici, zice stăpânul. 

— Spune-i cât de frumoase sunt piramidele noaptea, mârâi 
negustorul. Spune-i că am să-i ling mierea de pe piept sau am 
să-i îngădui să lingă mierea de pe pieptul meu, dacă preferă. 

— Astaporul e cât se poate de frumos pe înserat, Înălţimea Ta, 
tălmăci sclava. Bunii Stăpâni aprind felinare de mătase pe 
fiecare terasă, astfel că toate piramidele strălucesc de lumini 
colorate. Bărci se unduiesc pe Vierme, în sunetul dulce al muzicii, 
oprindu-se pe insulele mici pentru mâncare, vin şi alte delicii. 

— Intreab-o dacă vrea să vadă arenele noastre de luptă, 
adăugă Kraznys. Arena lui Douwuor are pregătit un spectacol 
bun pentru seara asta. Un urs şi trei băieţei. Unul va fi tăvălit 
prin miere, unul prin sânge şi altul prin peşte putrezit. Poate să 
parieze pe care îl va mânca ursul primul. 

Boc, boc, boc, auzi Dany. Chipul lui Arstan Barbă-Albă era 
neclintit, dar toiagul îi cadenţa mânia. Boc, boc, boc. Dany se 
strădui să zâmbească. 

— Am propriul meu urs pe Balerion, îi spuse ea tălmăcitoarei şi 
s-ar putea să mă mănânce el pe mine dacă nu mă întorc la el. 

— Vezi? făcu Kraznys când vorbele fură traduse. Nu femeia 
hotărăşte, ci se îndreaptă către bărbat. Ca întotdeauna! 

— Mulţumeşte-i Bunului Stăpân pentru răbdare şi amabilitate, 
încheie Dany, şi spune-i că mă voi gândi la tot ce am aflat aici. li 
întinse braţul lui Arstan Barbă-Albă, s-o conducă, traversând 
piaţa înapoi la lectică. Aggo şi Jhogo îi flancară, cu mersul 
crăcănat pe care îl afişau toţi călăreţii atunci când erau obligaţi 
să descalece şi să calce pe pământ, ca orice muritor de rând. 

Dany se urcă încruntată în lectică şi îi făcu semn lui Arstan să 
urce lângă ea. Un om atât de bătrân n-ar trebui să meargă pe jos 
pe o asemenea căldură. Nu trase draperiile când porniră din loc. 
Cu soarele dogorind atât de puternic peste acest oraş din 
cărămidă roşie, orice adiere răzleaţă era bine-venită, chiar dacă 
venea cu un nor de praf roşu. /n plus, trebuie să văd. 

Astaporul era un oraş ciudat, chiar şi pentru ochii uneia care 
rătăcise prin Casa Pulberii şi se scăldase în Pântecele Lumii de 
sub Mama Munţilor. Toate străzile erau făcute din aceeaşi 
cărămidă roşie cu care era pavată piaţa. La fel şi piramidele în 
trepte, gropile de luptă adânci, cu cercurile lor de bănci 
descrescătoare, fântânile sulfuroase şi întunecoasele crame de 
vin şi zidurile străvechi care le înconjurau. Atâtea cărămizi, gândi 
ea, şi aşa de vechi şi sfărâmate. Praful lor fin şi roşu era 
pretutindeni, dansând prin şanţuri la fiecare pală de vânt. Nu era 
de mirare că atât de multe femei din Astapor îşi acopereau feţele 
cu voaluri; praful de cărămidă înţepa ochii mai rău ca nisipul. 

— Faceţi loc! striga Jhogo, mergând călare în faţa lecticii. 

Faceţi loc pentru Mama Dragonilor! Dar când desfăcu biciul cu 
mâner mare, de argint, pe care i-l dăruise Dany, şi-l făcu să 
pocnească în aer, ea se aplecă şi-l opri. 

— Nu în locul acesta, sânge din sângele meu, spuse ea în 
limba lui. Aceste cărămizi au auzit prea mult sunetul biciului. 

Străzile fuseseră aproape pustii de dimineaţă, când plecaseră 
din port, şi nici acum nu păreau mai populate. Un elefant trecu 
legănându-se greoi pe lângă ei, cu o lectică împletită pe spate. 
Un băiat gol, cu pielea cojită, stătea într-un şanţ uscat de 
cărămidă, scobindu-se în nas şi holbându-se bosumflat la nişte 
furnici de pe stradă. Işi înălţă capul la sunetul copitelor şi se uită 
cu gura căscată la coloana de străjeri călare, care trecea la trap 
într-un nor de praf roşu şi râsete sparte. Discurile de aramă 
cusute pe mantiile lor din mătase galbenă sclipeau ca tot atâţia 
sori, dar tunicile le erau din pânză brodată şi, de la brâu în jos, 
purtau fuste plisate din pânză şi sandale. Cu capul gol, fiecare 
bărbat îşi pieptănase, îşi uleiase şi îşi răsucise părul sârmos, 
negru-roşcat, într-o formă fantastică sau alta: coarne, aripi şi 
săbii, până şi mâini întinse, astfel că arătau ca o trupă de demoni 
scăpaţi din al şaptelea iad. Băiatul gol îi privi, ca şi Dany, dar în 
scurt timp toţi se îndepărtară şi el se întoarse la furnicile sale, cu 
degetul vârât adânc în nas. 

Un oraş vechi, oraşul acesta, reflectă Dany, dar nu la fel de 
populat ca în vremurile sale de glorie, nici măcar atât de 
aglomerat ca oraşele Qarth, Pentos şi Lys. 

Lectica se opri brusc la răscruce, ca să permită unui convoi de 
sclavi să-i taie calea, cu pas târşâit, zoriţi de pocnetul biciului 
unui supraveghetor. Aceştia nu erau Nepătaţi, după cum observă 
Dany, ci oameni obişnuiţi, cu pielea maronie şi părul negru. 
Printre ei erau şi femei, dar nici un copil. Cu toţii erau dezbrăcaţi. 
Doi astapori veneau în urma lor, călare pe măgari albi: un bărbat 
într-un tokar din mătase roşie şi o femeie acoperită de voaluri, 
înveşmântată în pânză albastră, transparentă, decorată cu solzi 
de lapislazuli. In păru-i negru-roşcat purta un pieptene de fildeş. 
Bărbatul râdea, şoptindu-i la ureche, fără să se sinchisească de 
Dany mai mult decât de sclavii lui sau de supraveghetorul cu 
biciul său cu cinci curele, un Dothraki îndesat, butucănos, care 
avea harpia şi lanţurile tatuate cu fală pe pieptu-i musculos. 

— Din cărămizi şi din sânge e zidit Astaporul, murmură 
Barbă-Albă lângă ea, din cărămizi şi sânge sunt oamenii lui. 

— Ce-i asta? întrebă Dany curioasă. 

— Un vechi cântec pe care l-am învăţat de la un maester pe 
când eram copil. N-am ştiut niciodată cât de adevărat este. 
Cărămizile Astaporului sunt roşii de sângele sclavilor care le-au 
făcut. 

— Pot foarte bine să cred asta, spuse Dany. 

— Atunci părăseşte acest loc înainte ca inima să ţi se 
transforme în cărămidă şi ea. Pleacă chiar în noaptea asta, cu 
fluxul de seară. 

Aş vrea să pot, gândi Dany. 

— Când voi părăsi Astaporul, trebuie să plec cu o armată, aşa 
spune SerJorah. _ 

— Ser Jorah a fost şi el stăpân de sclavi, lnălţimea Ta, îi 
reaminti bătrânul. In Pentos, Myr şi Tyrosh sunt mercenari pe 
care-i poţi tocmi. Un om care ucide pentru bani nu are onoare, 
dar cel puţin ei nu sunt sclavi. Găseşte-ţi oastea acolo, te implor. 

— Fratele meu a fost la Myr, la Pentos, la Braavos, aproape în 
toate Oraşele Libere. Magisterii şi arhonţii i-au servit vin şi 
promisiuni. Un om nu poate să mănânce toată viaţa din blidul 
cerşetorului şi să rămână om. Mi-am luat porţia în Qarth, mi-a 
fost de ajuns. Nu vreau să merg la Pentos cu blidul în mână. 

— Mai bine să mergi cerşetor decât stăpân de sclavi, spuse 
Arstan. 

— Vorbeşte unul care n-a fost nici una, nici alta. Nările lui 
Dany fremătau. Ştii cum e să fii vândut, cavalere? Eu ştiu. Fratele 
meu m-a vândut lui Khal Drogo pentru promisiunea unei coroane 
de aur. Ei, bine, Drogo l-a încoronat cu aur, deşi nu aşa cum îşi 
dorise, iar eu... soarele meu m-a făcut regină, dar dacă el ar fi 
fost alt om, poate că lucrurile ar fi stat cu totul altfel. Crezi c-am 
uitat cum e să-ţi fie frică? 

Barbă-Albă îşi plecă fruntea. 

— Inălţimea Ta, n-am vrut să te jignesc. 

— Doar minciunile mă jignesc, niciodată un sfat cinstit. Dany 
mângâie mâna pătată a bătrânului, ca să-l liniştească. Am o fire 
de dragon, atâta tot. Nu trebuie să te laşi înspăimântat de asta. 

— Voi încerca să nu uit. Barbă-Albă zâmbi. 

Are un chip de om bun şi o mare putere, gândi Dany. Nu putea 
înţelege de ce SerJorah era atât de bănuitor faţă de el. Se poate 
oare să fie gelos că am găsit un alt bărbat cu care să vorbesc? 
Fără să vrea, gândurile îi zburară la noaptea aceea de pe 
Balerion, când cavalerul exilului o sărutase. N-ar fi trebuit să facă 
asta niciodată. Are de trei ori vârsta mea şi e de obârşie prea 


324 


joasă pentru mine, iar eu nu i-am dat voie niciodată. Nici un 
cavaler adevărat nu ar trebui vreodată să sărute o regină fără 
îngăduința ei. Avusese grijă să nu fie niciodată singură cu Ser 
Jorah, ţinându-şi slujnicele aproape, pe corabie, şi, uneori, 
călăreţii de sânge. Vrea să mă sărute din nou, citesc în ochii lui. 

Dany nu putea să descrie în cuvinte ce anume voia, dar 
sărutul lui Jorah deşteptase ceva în ea, ceva ce adormise de la 
moartea lui Khal Drogo. Culcată în cabina ei strâmtă, se 
pomenea întrebându-se cum ar fi ca lângă ea, în locul slujnicei 
sale, să se înghesuie un bărbat, iar gândul o stârnea mai mult 
decât ar fi trebuit. Uneori, închidea ochii şi visa la el, dar nu visa 
niciodată la Jorah Mormont; iubitul ei era mult mai tânăr şi mai 
atrăgător, deşi chipul lui rămânea o umbră mişcătoare. 

Odată, atât de tulburată încât nu putea dormi, şi-a furişat o 
mână între picioare şi a icnit când a simţit cât de udă era. Fără 
să îndrăznească să respire, şi-a mişcat degetele înainte şi înapoi, 
încet, ca să n-o trezească pe Irri care dormea lângă ea, până 
când a găsit un punct dulce şi a zăbovit acolo, atingându-se 
încet, sfioasă, la început, apoi mai repede. Totuşi, uşurarea pe 
care o căuta părea că se îndepărtează, până când dragonii 
începură să se agite, unul ţipă din cealaltă parte a cabinei, iar Irri 
se trezi şi văzu ce face. 

Dany ştia că avea faţa îmbujorată, dar în întuneric, Irri nu-şi 
putea da seama, cu siguranţă. Fără să scoată o vorbă, slujnica 
i-a pus o mână pe piept, apoi s-a aplecat, luând un sfârc în gură. 
Cealaltă mână a coborât peste curbura moale a pântecelui, prin 
colina de păr fin, argintiu-auriu, şi s-a pus în mişcare între 
coapsele lui Dany. N-a durat mai mult de câteva clipe până când 
picioarele i s-au îndoit, pieptul i s-a ridicat şi întreg trupul i-a fost 
cuprins de un fior. Atunci a ţipat. Sau poate a fost Drogon. Irri n-a 
scos nici o vorbă, doar s-a răsucit şi s-a culcat la loc în clipa când 
s-a isprăvit. 

In ziua următoare, totul i s-a părut un vis. Şi ce legătură avea 
Ser Jorah cu asta, dacă exista vreo legătură? Pe Drogo îl doresc, 
soarele meu, îşi reaminti Dany. Nu pe Irri, nu pe Ser Jorah, doar 
pe Drogo. Dar Drogo era mort. Crezuse că aceste simţăminte 
muriseră odată cu el acolo, în pustiul roşu, dar un singur sărut 
perfid le readusese cumva la viaţă. N-ar fi trebuit să mă sărute. A 
mers prea departe, iar eu i-am îngăduit. Nu trebuie să se mai 
întâmple. işi încleşta gura cu înverşunare, scutură din cap şi 
clopoţelul din cosiţe scoase un clinchet uşor. 

În apropierea golfului, oraşul se înfăţişa mai frumos. 
Piramidele mari de cărămidă mărgineau ţărmul, cea mai mare 
fiind înaltă de o sută treizeci de metri. Tot soiul de pomi, flori şi 
viță-de-vie creşteau pe terasele lor largi, iar vântul ce se 
învolbura în preajma lor avea un miros proaspăt şi parfumat. O 
altă harpie gigantică se înălța deasupra porţii, de data aceasta 
din lut ars roşu, gata să se facă fărâme, doar cu un ciot rămas în 
loc de coada-i de scorpion. Lanţul pe care îl ţinea în ghearele-i de 
lut era dintr-un fier vechi, mâncat de rugină. Dar jos, lângă apă, 
era mai răcoare. Clipocitul valurilor ce se loveau de pilonii 
putreziţi era un sunet ciudat de liniştitor. 

Aggo o ajută pe Dany să coboare din lectică. Belwas cel Voinic 
era aşezat pe un pilon masiv, mâncând o pulpă rumenită. 

— Câine, spuse el vesel când o zări pe Dany. Câine bun din 
Astapor, mică regină. Mănânci? l-o întinse cu un zâmbet unsuros. 

— Eşti amabil, Belwas, dar nu. Dany mâncase carne de câine 
în alte locuri, cu alte ocazii, dar acum nu se putea gândi decât la 
Cei Nepătaţi şi la afurisiţii lor de căţeluşi. Trecu grăbită pe lângă 
imensul eunuc, urcând pe puntea Ba/erionului. 

Ser Jorah Mormont o aştepta. 

— lnălţimea Ta, spuse el, înclinându-şi capul. Negustorii de 
sclavi au venit şi au plecat. Trei la număr, cu o duzină de tălmaci 
şi tot atâţia sclavi să-i slugărească. Au scotocit toate calele, 
palmă cu palmă, şi au luat aminte la tot ce avem. O conduse 
spre pupa. Câţi oameni au de vânzare? 

— Nici unul. Oare pe Mormont era furioasă sau pe acest oraş, 
cu căldura lui apăsătoare, duhorile, sudoarea şi cărămizile 
sfărâmate? Vând eunuci, nu oameni. Eunuci din cărămidă, ca tot 
Astaporul. Să cumpăr opt mii de eunuci de cărămidă, cu ochi 
morţi care nu se mişcă niciodată, care ucid prunci de ţâţă de 
dragul unui coif cu ţepuşă şi care-şi sugrumă propriii câini? Nici 
măcar nu au nume. Aşa că nu-i numi oameni, ser. 

— Khaleesi, spuse el, luat pe nepregătite de furia ei, Cei 
Nepătaţi sunt aleşi de mici copii şi pregătiţi... 

— Am auzit tot ce mă interesează despre pregătirea lor. Dany 
simţea cum lacrimile îi ţâşnesc din ochi, neaşteptate, nedorite. 
Mâna îi zbură în sus şi îl pocni cu putere pe SerjJorah peste faţă. 
Avea de ales, ori să facă asta, ori să plângă. 

Mormont îşi atinse obrazul pălmuit. 

— Dacă am supărat-o pe regina mea... 

— Da, m-ai supărat. M-ai supărat mult, ser. Dacă ai fi cavalerul 

meu devotat, nu m-ai fi adus niciodată în mocirla asta 
dezgustătoare. Dacă ai fi cavalerul meu devotat, nu m-ai fi 
sărutat niciodată sau nu te-ai fi uitat la sânii mei aşa cum ai 
făcut-o, sau... : A 

— Cum porunceşte lnălţimea Ta. li voi spune Căpitanului 
Groleo să se pregătească de plecare la fluxul de seară, către o 
mocirlă mai puţin dezgustătoare. 

— Nu, spuse Dany. Groleo îi privea de pe teugă şi echipajul 
său privea şi el. Barbă-Albă, călăreţii ei de sânge, Jhiqui, cu toţii 
se opriseră din ceea ce făceau, la sunetul palmei. Vreau să plec 
acum, nu la flux. Vreau să plec repede şi departe şi să nu mai 
privesc niciodată înapoi. Dar nu pot, nu-i aşa? Sunt opt mii de 
eunuci din cărămidă de vânzare şi trebuie să găsesc o cale să-i 
cumpăr. Şi cu acestea îl părăsi şi cobori sub punte. 

Dincolo de uşa sculptată în lemn a cabinei căpitanului, 
dragonii erau agitaţi. Drogon îşi înălţă capul şi ţipă, suflând un 
fum palid pe nări, iar Viserion se apropie fâlfâind de ea şi încercă 
să i se caţere pe umăr, aşa cum făcea când era mai mic. 

— Nu, zise Dany, încercând să-l alunge cu blândeţe. Acum eşti 
prea mare pentru asta, dragule. Dar dragonul îşi încolăci coada 
albă şi aurie în jurul unui braţ şi îşi înfipse ghearele negre în 
mânecă, ţinându-se strâns. Neajutorată, Dany se prăbuşi în 
scaunul mare de piele al lui Groleo, chicotind. 

— Au fost nestăpâniţi cât timp ai fost plecată, Khaleesi, îi 
spuse Irri. Viserion a smuls cu ghearele aşchii din uşă, vezi? lar 
Drogon a dat să fugă când un stăpân de sclavi a venit să-i vadă. 
Când l-am înhăţat de coadă ca să-l opresc, s-a întors şi m-a 
muşcat. li arătă lui Dany urmele de dinţi de pe mână. 

— A încercat vreunul să se elibereze pârjolind în calea lui? 
Acesta era lucrul care o îngrozea pe Dany cel mai mult. 

— Nu, Khaleesi. Drogon a scos foc pe nări, dar în aer. Stăpânii 
de sclavi s-au temut să se apropie de el. 

Dany sărută mâna lui Irri acolo unde o muşcase Drogon. 

— Imi pare rău că te-a rănit. Dragonii nu sunt făcuţi să fie 
închişi într-o cabină mică de corabie. 

— Dragonii sunt asemeni cailor în privinţa asta, zise Irri. Şi 
asemeni călăreţilor. Caii ţipă sub punte, Khaleesi, şi lovesc cu 
picioarele pereţii de lemn. l-am auzit. lar Jhiqui spune că femeile 
bătrâne şi micuţii ţipă şi ei, când nu eşti aici. Nu le place căruţa 
asta pe apă. Nu le place marea neagră şi sărată. 

— Ştiu, răspunse Dany. Chiar ştiu, ştiu. 

— Khaleesi a mea e tristă? 

— Da, recunoscu Dany. 7ristă şi pierdută. 

— Vrea Khaleesi să-i ofer plăcere? Dany se îndepărtă de ea. 

— Nu, Irri, nu trebuie să faci asta. Ceea ce s-a întâmplat în 
noaptea aceea, când te-ai trezit... Nu eşti o sclavă pentru plăceri, 
te-am eliberat, ai uitat? Tu... 

— Sunt slujnica Mamei Dragonilor, spuse fata. E o mare 
onoare să-i ofer plăcere reginei mele. 

— Nu vreau asta, insistă Dany. Nu vreau. Se întoarse brusc cu 
spatele. Lasă-mă acum, vreau să fiu singură. Să mă gândesc. 

Amurgul începuse să coboare peste apele Golfului Sclavilor 
înainte ca Dany să se întoarcă pe punte. Stătea lângă parapet şi 
privea Astaporul. De aici, arată aproape frumos, gândi ea. Sus, 
stelele începeau să răsară şi odată cu ele, felinarele de mătase 
de jos, întocmai cum promisese tălmăcitoarea lui Kraznys. 
Piramidele de cărămidă scânteiau de lumini. Dar e atât de 
întuneric mai jos, pe străzi, în pieţe şi în arenele de luptă. lar cel 
mai întuneric e în cazărmi, unde vreun băieţel hrăneşte cu 
resturi de mâncare cățeluşul pe care i l-au dat când i-au luat 
bărbăția. 

Auzi un pas uşor în spatele ei. 

— Khaleesi. Vocea lui. Pot să-ţi vorbesc deschis? 

Dany nu se întoarse. Nu suporta să se uite la el chiar acum. 
Dacă ar face-o, s-ar putea să-l pălmuiască din nou. Sau să 
plângă. Sau să-l sărute. Şi să nu ştie niciodată ce e bine, ce e rău 
şi ce e nebunie. 

— Spune ce vrei, ser. 

— Când Aegon Dragonul a păşit pe ţărmul Westerosului, regii 
din Vale, din Rock şi Reach n-au alergat să-i înmâneze coroanele 
lor. Dacă ai de gând să stai pe Tronul lui de Fier, trebuie să-l 
câştigi, aşa cum a făcut-o el, cu oţel şi cu focul dragonilor. Şi asta 
înseamnă să-ţi mânjeşti mâinile cu sânge înainte ca treaba să fie 
terminată. 

Sânge şi foc, gândi Dany. Cuvintele Casei Targaryen. Le ştia 
de o viaţă. 

— Sângele vrăjmaşilor mei am să-l vărs bucuroasă. Sângele 
celor nevinovaţi - e altă poveste. Opt mii de Nepătaţi îmi pot 
oferi. Opt mii de prunci morţi. Opt mii de câini sugrumaţi. 

— Inălţimea Ta, spuse Jorah Mormont, am văzut Debarcaderul 
Regelui după Jaf. Au fost măcelăriți şi prunci în ziua aceea şi 
bătrâni şi copii la joacă. Au fost siluite mai multe femei decât poţi 

număra. Există o fiară nemiloasă în fiecare bărbat, iar când îi dai 
acelui bărbat o sabie sau o suliță şi-l trimiţi la război, fiara se 
deşteaptă. Nu e nevoie decât de mirosul sângelui ca s-o 
trezească. Cu toate acestea, n-am auzit ca vreun Nepătat să 
siluiască sau să treacă vreun oraş prin sabie, nici măcar să 
jefuiască - doar la comanda precisă a celor care-i conduc. Poate 
că sunt cărămizi, aşa cum spui, dar dacă îi cumperi, singurii câini 
pe care îi vor ucide de acum înainte sunt cei pe care-i vrei tu 
morţi. lar tu ai câţiva câini pe care-i vrei morţi, după câte-mi 
amintesc. 

Câinii Uzurpatorului. 

— Da. Dany rămase cu privirea pierdută la luminile delicat 
colorate, lăsându- se mângâiată de briza sărată şi răcoroasă. 
Vorbeşti despre prădarea oraşelor. Răspunde-mi la o întrebare, 
ser. de ce Dothrakii nu au prădat niciodată acest oraş? Arătă cu 
mâna: Uite-te la ziduri. Poţi vedea unde au început să se 
sfărâme. Acolo şi acolo. Vezi vreun străjer pe turnurile astea? Eu 
nu. Se ascund, ser? l-am văzut astăzi pe aceşti fii ai harpiei, toţi 
războinicii lor mândri, de viţă nobilă. Erau îmbrăcaţi în fuste de 
pânză şi cel mai fioros lucru la ei era părul. Chiar şi un Kha/asaar 
modest ar putea să zdrobească acest Astapor ca pe o nucă şi să 
arunce miezul putred dinăuntru. Aşadar, spune-mi, de ce nu stă 
acea harpie urâtă lângă calea zeilor din Vaes Dothraki, printre 
alţi zei furaţi? 

— Ai un ochi de dragon, Khaleesi, e limpede. 

— Voiam un răspuns, nu un compliment. 

— Există două motive. Bravii apărători ai Astaporului sunt praf 
în ochi, e adevărat. Nume vechi şi pungi grase, care se îmbracă 
precum nişte flagelatori Ghiscari, ca să pretindă că încă 
stăpânesc un vast imperiu. Fiecare dintre ei este un înalt ofiţer. 
In zilele de sărbătoare fac demonstraţii de luptă în arene ca să 
arate ce comandanţi străluciți sunt ei, dar eunucii sunt cei care 
mor. In acelaşi timp, orice duşman care ar vrea să atace 
Astaporul ştie că va trebui să-i înfrunte pe Cei Nepătaţi. Stăpânii 
de sclavi vor aduna toată garnizoana în apărarea oraşului. 
Dothrakii n-au mai pornit împotriva Celor Nepătaţi de când şi-au 
lăsat cosiţele la porţile Qohorului. 

— Şi al doilea motiv? vru să ştie Dany. 

— Cine ar ataca Astaporul? întrebă Ser Jorah. Cei din Meereen 
şi Yunkai le sunt rivali, dar nu duşmani. Apocalipsa a distrus 
Valyria, cei din ţinuturile de est sunt cu toţii Ghiscari, iar dincolo 

de munţi se află Lhazarul. Oamenii Miei, aşa cum le spuneţi voi, 
Dothrakii, un popor nespus de paşnic. 

— Da, fu ea de acord, dar la nord de oraşele sclavilor se află 
marea Dothraki şi două duzini de Khali puternici cărora nu le 
place nimic mai mult decât să jefuiască oraşele şi să le ducă 
oamenii în sclavie. 

— Să-i ducă unde? La ce sunt de folos sclavii, după ce le-ai 
ucis stăpânii? Valyria nu mai există, Qarthul se află dincolo de 
pustiul roşu, iar Cele Nouă Oraşe Libere sunt la mii de leghe 
depărtare către vest. Şi poţi fi sigură că fiii harpiei se arată 
generoşi cu fiecare khal care trece, întocmai cum fac magisterii 
în Pentos, în Norvos şi în Myr? Ei ştiu că, dacă îi ospătează pe 
lorzii călăreţi şi le fac daruri, vor pleca în curând mai departe. E 
mai ieftin decât să lupte şi mult mai sigur. 

Mai ieftin decât să lupti, gândi Dany. Da, s-ar putea să fie. 
Numai de-ar putea fi la fel de uşor şi pentru ea. Cât de plăcut ar 
fi să meargă la Debarcaderul Regelui, cu dragonii ei, şi să-i 
plătească băieţandrului Joffrey un cufăr cu aur, ca să-l facă să 
plece! 

— Khaleesi? o îndemnă Ser Jorah, după o lungă tăcere. Îi 
atinse uşor cotul. 

Dany se scutură, dându-i mâna la o parte. 

— Viserys ar fi cumpărat Nepătaţi de toţi banii pe care i-ar fi 
avut. Dar cândva mi-ai spus că eu semăn cu Rhaegar... 

— Imi amintesc, Daenerys. 

— Inălțimea Ta, îl corectă ea. Prinţul Rhaegar a condus în luptă 
oameni liberi, nu sclavi. Barbă-Albă spunea că şi-a ridicat el 
însuşi scutierii în rang de cavaler, şi pe mulţi alţii. 

— Nu exista onoare mai mare decât să-ţi primeşti titlul de 
cavaler de la Prinţul Pietrei Dragonului. 

— Spune-mi, atunci, când atingea un om pe umăr cu sabia lui, 
ce spunea? Du-te şi ucide-i pe cei slabi? Sau du-te şi apără-i? La 
Trident, acei bărbaţi viteji de care vorbea Viserys, care au murit 
sub flamurile noastre cu însemnul dragonilor, şi-au dat viaţa 
pentru că credeau în cauza lui Rhaegar sau fiindcă au fost 
cumpăraţi cu bani? Dany se întoarse către Mormont, îşi încrucişa 
braţele şi aşteptă un răspuns. 

— Regina mea, rosti rar voinicul, tot ce spui este adevărat. Dar 
Rhaegar a pierdut Tridentul. A pierdut bătălia, a pierdut războiul, 
şi-a pierdut regatul şi şi-a pierdut viaţa. Sângele lui a curs în 
vârtejuri pe râu în jos, împreună cu rubinele platoşei sale, iar 

Robert Uzurpatorul a trecut peste cadavrul lui, furând Tronul de 
Fier. Rhaegar a luptat vitejeşte, Rhaegar a luptat cu nobleţe, 
Rhaegar a luptat cu onoare. Şi Rhaegar a murit. 

BRAN 


Nici un drum nu străbătea văile întortocheate ale munţilor, 
prin locurile pe unde îşi purtau paşii acum. Între piscurile cenușii 
de piatră se întindeau lacuri albastre, liniştite, lungi, adânci şi 
înguste, şi nesfârşita întunecime verde a pădurilor de pin. 
Arămiul şi auriul frunzelor de toamnă deveni o prezenţă mai rară 
după ce părăsiră pădurea lupilor, pentru a urca printre bătrânele 
dealuri de cremene şi dispărură când acele dealuri se 
preschimbară în munţi. Deasupra lor se înălţau acum sequoia 
uriaşi, molizi şi brazi şi pini, într-o nesfârşită abundență. 
Lăstărişul creştea rar în umbra lor, iar pădurea era aşternută cu 
un covor de ace verzi, întunecate. 

Când se rătăceau, aşa cum se întâmplase o dată sau de două 
ori, nu trebuia decât să aştepte o noapte rece şi senină, 
netulburată de nori, şi să caute pe cer Dragonul de Gheaţă. 
Steaua albastră din ochiul dragonului arăta calea spre nord, după 
cum le spusese cândva Osha. Gândindu-se la Osha, Bran se 
întreba unde era. Şi-o imagina la adăpost, la Portul Alb, cu Rickon 
şi Câinele Lăţos, mâncând tipari şi peşte şi plăcintă fierbinte de 
crab, cu grăsanul Lord Manderly. Sau poate că se încălzeau la 
Ultima Vatră, în faţa focurilor Mareluijon. 

Dar viaţa lui Bran devenise un şir nesfârşit de zile rebegite, în 
spatele lui Hodor, călătorind în sus şi-n jos, în coşul său. 

— Sus şi jos, ofta uneori Meera, în timp ce mergeau, apoi în jos 
şi-n sus. Apoi iarăşi sus şi iarăşi jos. Urăsc munţii ăştia afurisiţi ai 
tăi, Prinţule Bran. 

— leri spuneai că-i iubeşti. 

— O, da. Nobilul meu tată mi-a povestit despre munţii ăştia, 
dar nu i-am văzut niciodată până acum. li iubesc mai mult decât 
pot spune. 

Bran se strâmbă la ea. 

— Dar tocmai ai spus că-i urăşti. 

— De ce nu se poate amândouă? 

Meera ridică mâna să-l ciupească de nas. 

— Pentru că sunt două lucruri diferite, insistă el. Ca ziua şi 
noaptea, ca gheaţa şi focul. 

— Dacă gheaţa poate să ardă, spuse Jojen cu glasul lui 
solemn, atunci iubirea şi ura se pot însoţi. Munte sau mlaştină, 

n-are importanţă. Pământul e unul. 

— Unul, fu de acord sora lui, dar tare încreţit. Văile adânci le 
făceau rareori favoarea de a duce spre nord sau spre sud, astfel 
că se pomeneau adesea străbătând kilometri întregi în direcţia 
greşită şi erau nevoiţi să facă uneori cale întoarsă. 

— Dacă am fi apucat-o pe drumul regelui, acum poate am fi 
fost la Zid, le reamintea Bran fraţilor Reed. Voia să găsească 
cioara cu trei ochi, ca să înveţe să zboare. De zeci de ori spunea, 
până când Meera începea să-l sâcâie, îngânându-l. Dacă am fi 
apucat-o pe drumul regelui, nici nu ne-ar mai fi fost atât de 
foame, dădea el să spună atunci. 

Jos, printre dealuri, nu duseseră lipsă de mâncare. Meera era o 
vânătoare iscusită şi se pricepea încă şi mai bine la prinsul 
peştilor din pâraie cu harponul ei pentru broaşte. Lui Bran îi 
plăcea s-o privească, admirându-i iuţeala, felul cum vâra 
harponul în apă şi-l scotea cu un păstrăv argintiu zvârcolindu-se 
în vârf. Şi mai era şi Vară care vâna pentru ei. Lupul străvechi 
dispărea aproape în fiecare noapte, la apusul soarelui, dar se 
întorcea întotdeauna înainte de primii zori, cel mai adesea cu 
ceva în gură, o veveriţă sau un iepure. 

Dar aici, printre munţi, pâraiele erau mai mici şi mai îngheţate 
şi vânatul mai puţin. Meera vâna şi pescuia când putea, dar era 
mai greu, iar în unele nopţi nici chiar Vară nu găsea nici o pradă. 
Adesea se duceau la culcare cu burţile goale. 

Dar Jojen rămânea neclintit în hotărârea lui de a se ţine 
departe de drum. 

— Când dai de drumuri, dai de drumeţi, spunea în stilul lui 
caracteristic, iar drumeţii au ochi să vadă şi guri să răspândească 
poveşti despre băiatul schilod, uriaşul său şi lupul care îi 
însoţeşte. 

Jojen era mai încăpățânat ca nimeni altul, aşa că înaintau greu 
prin ţinutul sălbatic şi în fiecare zi urcau puţin mai mult şi erau 
puţin mai aproape de nord. 

In unele zile ploua, în altele bătea vântul şi, o dată, i-a prins o 
vijelie însoţită de lapoviţă, atât de puternică încât până şi Hodor 
a zbierat, cuprins de disperare. In zilele senine, li se părea 
adesea că sunt singurele fiinţe de pe lume. 

— Nimeni nu locuieşte aici? a întrebat o dată Meera Reed, în 
timp ce-şi croiau drum în jurul unei ridicături de granit, mare cât 
Winterfellul. 

— Sunt oameni, îi răspunse Bran. Umberii se află în mare 

parte la est de drumul regelui, dar vara îşi duc oile la păscut pe 
pajiştile înalte. Clanul Wull, la vest de munţi, de-a lungul Golfului 
de Gheaţă, clanul Harclay în spatele nostru, printre dealuri, 
Liddle şi Norrey şi chiar câţiva din clanul Flint aici, sus, în cele 
mai înalte locuri. Străbunica lui din partea tatălui fusese din 
clanul Flint care trăia în munţi. Bătrâna Nan spunea că sângele ei 
îl făcea pe Bran, înainte să cadă, atât de înnebunit după căţărat. 
Dar ea murise cu ani şi ani înainte ca el să se nască, chiar înainte 
să se nască tatăl său. 

— Wull? făcu Meera. Jojen, n-a fost un Wull cu tata, în timpul 
războiului? 

— Theo Wull. Jojen răsufla greu, obosit de urcuş. Căldări, aşa îi 
spuneau. 

— Ala e blazonul lor, spuse Bran, trei căldări maro pe fond 
albastru, cu o margine din carouri albe şi gri. Lordul Wull a venit 
o dată la Winterfell, să-şi declare loialitatea şi să discute cu tata, 
şi avea căldările pe scut. Dar nu e un lord adevărat. De fapt, 
este, dar i se spune Wullul, şi mai sunt clanurile Knott şi Norey şi 
Liddle. La Winterfell, le spuneam lorzi, dar oamenii lor nu le spun 
aşa. 

Jojen Reed se opri să-şi tragă sufletul. 

— Crezi că aceşti oameni ai munţilor ştiu că suntem aici? 

— Ştiu. Bran îi văzuse urmărindu-i, nu cu ochii lui, ci cu ochii 
mai ageri ai lui Vară, cărora nu le scăpa aproape nimic. Nu ne 
vor deranja, atât timp cât nu încercăm s-o ştergem cu caprele şi 
cu caii lor. 

Şi aşa a şi fost. O singură dată s-au întâlnit cu câţiva oameni ai 
muntelui, când o ploaie rece ca gheaţa a izbucnit pe 
neaşteptate, trimiţându-i în căutarea unui adăpost. Vară le găsi 
locul, adulmecând o peşteră mică, în spatele crengilor gri-verzui 
ale unui sequoia înalt, dar când Hodor intră, aplecându-se, pe 
sub ieşitura de piatră, Bran zări strălucirea portocalie a unui foc, 
undeva mai departe şi îşi dădu seama că nu erau singuri. 

— Haideţi înăuntru şi încălziţi-vă, strigă un glas de bărbat. E 
destulă piatră deasupra capetelor noastre ca să ne apere pe toţi 
de ploaie. 

Le oferi plăcinte de ovăz şi sângerete şi o înghiţitură de bere 
dintr-o ploscă de piele pe care o avea la el, dar nu-şi spuse 
numele şi nici nu-i întrebă cum îi cheamă. Bran socoti că e un 
Liddle. Catarama cu care era prinsă mantia lui din blană de 
veveriţă era din aur şi bronz şi avea forma unui con de pin, iar 

clanul Liddle avea conuri pe partea albă a scuturilor jumătate 
verzi, jumătate albe. 

— E departe Zidul? îl întrebă Bran, în timp ce aşteptau ca 
ploaia să se oprească. 

— Nu mai departe decât zboară corbul, răspunse bărbatul din 
clanul Liddle, dacă asta era. Dar departe pentru cei ce nu au 
aripi. 

Bran începu să spună: 

— Sunt sigur că acum am fi acolo, dacă... 

— ... am fi luat-o pe drumul regelui, îl completă Meera. 

Bărbatul scoase un cuţit şi începu să cioplească un băț. 

— Pe când la Winterfell se afla un Stark, o fecioară putea să 
umble pe drumul regelui în rochie de gală şi să rămână neatinsă, 
iar drumeţii puteau găsi un foc, pâine şi sare la multe hanuri şi 
cetăţi. Dar nopţile sunt mai reci acum şi uşile sunt închise. În 
pădurea lupilor sunt calmari aurii şi pe drumul regelui umblă 
oameni jupuiţi, căutând străini. 

Fraţii Reed schimbară o privire. 

— Oamenii jupuiţi? întrebă Jojen. 

— Băieţii Bastardului, da. Era mort, dar acum nu mai e. Și 
plăteşte bani frumoşi de argint pentru blănuri de lup, se zice, şi 
poate de aur, pentru o vorbă despre un alt mort umblător. Se 
uită la Bran când spuse asta, şi la Vară, care stătea întins lângă 
el. Cât despre Zid, continuă omul, nu e un loc unde m-aş duce. 
Bătrânul Urs a dus Rondul în pădurile bântuite şi nu s-au mai 
întors decât corbii lui, fără să aducă nici un mesaj. Aripi negre, 
cuvinte întunecate, spunea mama, dar când păsările zboară fără 
o vorbă, asta mi se pare şi mai întunecat. Scormoni cu băţul în 
foc. Era altfel pe când la Winterfell era un Stark. Dar bătrânul lup 
a murit, iar lupul tânăr a plecat la sud, să joace jocul de-a 
tronurile, şi nu ne-a lăsat decât năluci. 

— Lupii vor veni din nou, spuse Jojen solemn. 

— Şi de unde ştii tu, băiete? 

— Am visat. 

— În unele nopţi o visez pe mama pe care am îngropat-o acum 
nouă ani, zise bărbatul, dar când mă trezesc, nu se întoarce la 
noi. 

— Există vise şi vise, lordul meu. 

— Hodor, zise Hodor. 

Petrecură noaptea aceea împreună, căci ploaia nu se opri 
până după ce se întunecase de mult şi numai Vară părea dornic 

să părăsească peştera. Când din foc nu mai rămase decât 
jăraticul, Bran îl lăsă să plece. Lupul străvechi nu simţea 
umezeala la fel ca oamenii, iar noaptea îl chema. Lumina lunii 
zugrăvea pădurile ude în nuanţe de argintiu şi transforma în alb 
cenuşiul piscurilor. Bufniţele ţipau prin întuneric şi zburau în 
tăcere printre pini, în timp ce capre alburii umblau pe coamele 
munţilor. Bran închise ochii şi se lăsă pradă visului de lup, 
mirosurilor şi sunetelor nopţii adânci. 

Când se treziră, în dimineaţa următoare, focul era stins şi 
bărbatul Liddle dispăruse, dar le lăsase o bucată se sângerete şi 
o duzină de plăcinte de ovăz, învelite cu grijă într-o pânză verde 
cu alb. Unele dintre plăcinte erau umplute cu seminţe de pin, 
altele cu mure. Bran mâncă una din fiecare şi tot nu ştia care îi 
place mai mult. Intr-o bună zi, la Winterfell va stăpâni iarăşi Casa 
Stark şi atunci va trimite după clanul Liddle şi le va plăti însutit 
pentru fiecare sămânță de pin şi pentru fiecare mură. 

Drumul pe care îl urmau era ceva mai uşor în ziua aceea şi, 
către prânz, soarele străpunse norii. Bran stătea în coşul lui din 
spatele lui Hodor şi se simţea aproape mulţumit. O dată aţipi, 
adormit de legănatul domol al mersului uriaşului grăjdar şi de 
sunetul zumzăit pe care îl scotea uneori în timp ce mergea. 
Meera îl trezi cu o atingere uşoară pe braţ. 

— Priveşte, zise ea, arătând către cer cu harponul ei pentru 
broaşte, un vultur. 

Bran îşi înălţă capul şi îl văzu, cu aripile-i cenuşii desfăcute, 
neclintite, ca şi cum ar pluti pe vânt. Il urmări cu privirea în timp 
ce se înălța, în cercuri, întrebându-se cum ar fi să se avânte şi el 
prin lume atât de uşor. Chiar mai bine decât să te cateri. Incercă 
să ajungă până la vultur, să lase în urmă trupul schilod şi să se 
ridice la cer, alături de el, aşa cum i se alătura lui Vară. Cei ce au 
viziunea verde o pot face. Ar trebui să pot şi eu. Incercă şi iar 
încercă, până când vulturul se pierdu în ceața aurie a 
după-amiezii. 

— A dispărut, zise el dezamăgit. 

— Vom vedea alţii, spuse Meera. Trăiesc acolo, sus. 

— Bănuiesc. 

— Hodor, spuse Hodor. 

— Hodor, îl aprobă Bran. 

Jojen lovi cu piciorul un con de pin. 

— Cred că lui Hodor îl place când îi spui numele. 

— Hodor nu e numele lui adevărat, explică Bran. E doar un 

cuvânt pe care-l spune. Numele lui adevărat este Walder, aşa 
mi-a spus Bătrâna Nan. Era bunica bunicii lui sau aşa ceva. Il 
întrista să vorbească despre Bătrâna Nan. Crezi că au omorât-o 
oamenii de fier? Nu i-au văzut trupul la Winterfell. Acum, că se 
gândea, nu-şi amintea să fi văzut vreo femeie moartă. N-a făcut 
niciodată rău nimănui, nici măcar lui Theon. Doar spunea 
poveşti. Theon n-ar face rău unei asemenea femei. Aşa-i? 

— Unii oameni fac rău altora doar fiindcă pot, răspunse Jojen. 

— Dar nu Theon era cel care omora la Winterfell, adăugă 
Meera. Prea mulţi dintre morţi erau oameni de fier. Işi mută 
harponul în mâna cealaltă. Aminteşte-ţi poveştile Bătrânei Nan, 
sunetul glasului ei. Atât timp cât vei face asta, o parte din ea va 
trăi mereu în tine. 

— Îmi voi aminti, promise el. 

Urcară fără o vorbă multă vreme, pe o cărare întortocheată ce 
străbătea coama înaltă dintre două piscuri stâncoase. Pini sfrijiţi 
se agăţau de versanţii dimprejur. Inainte, departe, Bran vedea 
sclipirea de gheaţă a unui pârâu, rostogolindu-se în josul unui 
versant. Se pomeni ascultând respiraţia lui Jojen şi scârţâitul 
acelor de pin sub picioarele lui Hodor. 

— Ştiţi vreo poveste? îi întrebă din senin pe fraţii Reed. 

Meera râse. 

— O, câteva. 

— Câteva, recunoscu fratele ei. 

— Hodor, spuse Hodor, zumzăind. j 

— Aţi putea spune una, zise Bran. In timp ce mergem. Lui 
Hodor îi plac poveştile cu cavaleri. Şi mie. 

— Nu este nici un cavaler la Gât, spuse Jojen. 

— Deasupra apei, îl corectă sora lui. Dar mlaştinile sunt pline 
de cavaleri morţi. 

— E adevărat, fu de acord Jojen. Andali şi oameni de fier. Freyi 
şi alţi nebuni, toţi acei mândri luptători care au pornit să 
cucerească Apa Cenuşie. Nici unul n-a putut s-o găsească. Intră 
în Gât şi nu mai ies. Şi, mai devreme sau mai târziu, nimeresc în 
mlaştini şi se scufundă sub povara oţelului şi se îneacă acolo, în 
armurile lor. 

Gândul la cavalerii înecaţi sub ape îi dădea lui Bran fiori. Dar 
nu protestă, îi plăceau fiorii. 

— A fost odată un cavaler, începu Meera, în anul falsei 
primăveri. Cavalerul Copacului Surâzător i se spunea. Se poate 
să fi fost un om al mlaştinilor, cavalerul acela. 

— Sau nu. Faţa lui Jojen era pătată de umbre verzi. Prinţul 
Bran a auzit povestea asta de o sută de ori, sunt sigur. 

— Nu, protestă Bran. N-am auzit-o. Şi dacă am auzit-o, nu 
contează. Uneori Bătrâna Nan spunea aceeaşi poveste, dar nu ne 
supăram niciodată, dacă era o poveste frumoasă. Poveştile vechi 
sunt ca prietenii vechi, spunea ea. Trebuie să le vizitezi din când 
în când. 

— E adevărat. Meera mergea cu scutul pe spate, dând la o 
parte, cu harponul ei de prins broaşte, câte o creangă care-i 
ieşea în cale. Tocmai când Bran începea să creadă că nu-i va 
spune, până la urmă, povestea, fata începu din nou: A fost odată 
un flăcău ciudat care trăia la Gât. Era mic, ca toţi oamenii 
mlaştinilor, dar viteaz şi isteţ, şi puternic pe deasupra. A crescut 
vânând, pescuind şi căţărându-se în copaci şi a învăţat toate 
vrăjile poporului meu. 

Bran era aproape sigur că nu mai auzise niciodată povestea 
aceasta. 

— Avea vise verzi, ca Jojen? 

— Nu, răspunse Meera, dar putea să respire noroi şi să alerge 
pe frunze, să transforme pământul în apă şi apa în pământ, doar 
cu o şoaptă. Putea vorbi cu copacii şi putea să ţeasă cuvinte şi să 
facă să apară şi să dispară castele. 

— Aş vrea să pot şi eu, zise Bran pe un ton plângător. Când se 
întâlneşte cu cavalerul copacului? 

Meera se strâmbă la el. 

— Mai devreme, dacă un anume prinţ ar tăcea din gură. 

— intrebam şi eu... 

— Flăcăul cunoştea vrăjile mlaştinilor, continuă ea, dar voia 
mai mult. Arareori călătoresc oamenii poporului nostru departe 
de casă, ştii. Suntem oameni mici şi obiceiurile noastre le par 
unora ciudate, aşa că oamenii mari nu ne tratează întotdeauna 
cu blândeţe. Dar flăcăul acesta era mai cutezător ca alţii şi, într-o 
zi, când a devenit bărbat, a hotărât să părăsească mlaştinile şi să 
viziteze Insula Chipurilor. 

— Nimeni nu vizitează Insula Chipurilor, obiectă Bran. Acolo 
locuiesc oamenii verzi. 

— Tocmai pe ei voia să-i găsească. Aşa că s-a îmbrăcat cu o 
cămaşă cusută cu solzi de bronz, aşa, ca a mea, a luat un scut de 
piele şi un harpon pentru prins broaşte, ca al meu, şi a pornit, 
vâslind într-o barcă mică de piele, în josul Furcii Verzi. 

Bran închise ochii, încercând să-l vadă pe omul din barca mică 


338 


de piele. În mintea lui, oamenii mlaştinilor arătau ca Jojen, doar 
că mai bătrâni, mai puternici şi îmbrăcaţi ca Meera. 

— A trecut pe lângă Gemeni noaptea, ca Freyii să nu-l atace 
şi, când a ajuns la Trident, a părăsit râul, şi-a pus barca pe cap şi 
a început să meargă pe jos. l-a luat multe zile, dar în cele din 
urmă, a ajuns la Ochiul Zeilor, a aruncat barca în lac şi a vâslit 
către Insula Chipurilor. 

— S-a întâlnit cu oamenii verzi? 

— Da, răspunse Meera, dar asta e altă poveste şi nu am s-o 
spun eu. Prinţul meu a cerut poveşti cu cavaleri. 

— Sunt buni şi oamenii verzi. 

— Da, sunt, îl aprobă ea, dar nu mai spuse nimic despre ei. 
Toată iarna aceea, flăcăul mlaştinilor a stat pe insulă, dar când a 
sosit primăvara, a auzit chemarea lumii largi şi a ştiut că sosise 
vremea să plece. Barca lui de piele era exact acolo unde o 
lăsase, aşa că şi-a luat rămas-bun şi a vâslit către țărm. A vâslit 
şi a vâslit şi, în cele din urmă, a văzut turnurile înalte ale unui 
castel înălțându-se lângă lac. Turnurile erau şi mai înalte, pe 
măsură ce se apropia de țărm, până când îşi dădu seama că 
acesta era, negreşit, cel mai mare castel din lume. 

— Harrenhal! ştiu Bran pe dată. Era Harrenhalul! 

Meera zâmbi. 

— Aşa să fie? Sub zidurile castelului, văzu corturi de mai multe 
culori, flamuri strălucitoare, pârâind în bătaia vântului, şi cavaleri 
cu zale şi platoşe, călare pe cai îmbrăcaţi în armură. Simţea 
miros de carne friptă, auzea râsete şi goarnele vestitorilor 
sunând. Un mare turnir era pe cale să înceapă şi campioni din 
întreaga lume veniseră să se întreacă. Regele însuşi era de faţă, 
cu fiul său, prinţul dragon. Veniseră Săbiile Albe, să primească un 
nou frate în rândurile lor. Lordul furtunii era şi el acolo şi lordul 
trandafirului, de asemenea. Marele leu al stâncii se certase cu 
regele şi nu era prezent, dar mulţi dintre cavalerii şi purtătorii lui 
de flamuri veniseră, oricum. Flăcăul mlaştinilor nu mai văzuse 
niciodată un spectacol atât de grandios şi ştia că s-ar putea să 
nu mai aibă un asemenea prilej. O parte din el îşi dorea cu 
ardoare să participe. 

Bran cunoştea foarte bine acel sentiment. Pe când era mic, nu 
visase la altceva decât să fie cavaler. Dar asta se întâmplase 
înainte să cadă şi să-şi piardă picioarele. 

— Fiica măreţului castel domnea ca regină a dragostei şi a 
frumuseţii, la deschiderea turnirului. Cinci campioni au jurat să-i 

apere coroana, cei patru fraţi ai ei din Harrenhal şi renumitul său 
unchi, un cavaler alb din Garda Regelui. 

— Era o fată frumoasă? 

— Era, spuse Meera, săltând peste o piatră, dar mai erau şi 
altele, mai frumoase. Una dintre ele era soţia prinţului dragon, 
care venise însoţită de o duzină de doamne de companie. 
Cavalerii le-au cerut cu toţii panglici, să şi le lege la sulițe. 

— N-o să fie o poveste din aia de dragoste, nu-i aşa? întrebă 
Bran, bănuitor. Lui Hodor nu-i plac aşa de mult. 

— Hodor, zise Hodor prietenos. 

— li plac poveştile cu cavaleri care se luptă cu monştri. 

— Uneori cavalerii sunt monştri, Bran. Micul flăcău al 
mlaştinilor străbătea câmpul, bucurându-se de ziua caldă de 
primăvară, fără să facă rău nimănui, când fu atacat de trei 
scutieri. Nu avea nici unul mai mult de cincisprezece ani, dar 
chiar şi aşa, erau cu toţii mai voinici ca el. Aceasta era lumea /or 
şi ştiau asta, iar el nu avea nici un drept să fie acolo. l-au smuls 
sulița şi l-au doborât la pământ, înjurându-l şi numindu-l 
mâncător de broaşte. 

— Erau Walderi? li părea a fi ceva ce Micul Walder Frey ar fi 
putut face. 

— Nici unul nu şi-a dat numele, dar le-a reţinut bine chipurile, 
ca să se poată răzbuna pe ei mai târziu. Il trânteau la pământ ori 
de câte ori încerca să se ridice şi îl loveau cu picioarele când se 
chircea pe jos. Dar apoi au auzit un răget: „Cel pe care-l loviți e 
omul tatălui meu”, a urlat lupoaica. 

— O lupoaică pe patru picioare sau pe două? 

— Pe două, răspunse Meera. Lupoaica s-a năpustit asupra 
scutierilor cu o sabie de turnir şi i-a împrăştiat pe toţi. Omul 
mlaştinilor era plin de sânge şi de vânătăi, aşa că îl duse în 
vizuina ei, să-i curețe rănile şi să i le lege cu pânză. Acolo, 
cavalerul i-a întâlnit pe fraţii ei de haită: lupul fioros care le era 
căpetenie, lupul liniştit de lângă el şi puiul, care era cel mai tânăr 
dintre cei patru. 

În seara aceea, avea să fie mare ospăț la Harrenhal, pentru a 
marca deschiderea turnirului, şi lupoaica a insistat ca flăcăul să 
ia parte. Era de obârşie nobilă şi avea dreptul la un loc la masă, 
la fel ca oricare altul. Lupoaica nu era uşor de refuzat, aşa că 
flăcăul mlaştinilor l-a lăsat pe puiul de lup să-i găsească straie 
potrivite pentru ospăţul unui rege şi a pornit către măreţul 
castel. 

Sub acoperişul lui Harren, a mâncat şi a băut cu lupii şi cu 
mulţi cavaleri loiali acestora, oamenii măgurilor, elani, urşi şi 
tritoni. Prinţul dragon a cântat un cântec atât de trist încât 
lupoaica fecioară a început să se smiorcăie, dar când frăţiorul ei 
a tachinat-o, i-a turnat vin pe cap. Un frate în negru a luat 
cuvântul, cerând cavalerilor să se alăture Rondului de Noapte. 
Lordul furtunii l-a învins pe cavalerul craniilor şi al săruturilor 
într-un duel al cupelor de vin. Flăcăul mlaştinilor a văzut o 
fecioară cu ochi de purpură, surâzători, dansând cu o sabie albă, 
cu un şarpe roşu, cu lordul grifonilor şi, în cele din urmă, cu lupul 
cel liniştit... dar asta numai după ce lupul fioros a vorbit cu ea, în 
numele unui frate prea sfios ca să se ridice de la locul său. 

In mijlocul acestei veselii, flăcăiaşul mlaştinilor i-a zărit pe cei 
trei scutieri care îl atacaseră. Unul slujea un cavaler al furcii, altul 
un cavaler al porcului spinos, în timp ce ultimul era în slujba unui 
cavaler cu două turnuri pe tunică, un blazon pe care toţi oamenii 
mlaştinilor îl cunoşteau bine. 

— Freyii? zise Bran. Freyii de la Crossing? 

— Cum mă vezi şi cum te văd, îl aprobă Meera. Lupoaica i-a 
văzut şi ea şi i-a arătat fraţilor săi. „[i-aş putea găsi un cal şi o 
armură pe potrivă”, s-a oferit puiul de lup. Micul om al mlaştinilor 
i-a mulţumit, dar nu i-a dat nici un răspuns. Avea inima sfâşiată. 
Oamenii mlaştinilor sunt mai mici decât majoritatea oamenilor, 
dar la fel de mândri. Flăcăul nu era cavaler, nu mai mult decât 
oricare altul dintre ai lui. Noi stăm în bărci mai des decât pe cal, 
iar mâinile noastre sunt făcute pentru vâsle, nu pentru sulițe. 
Oricât de mult şi-ar fi dorit să se răzbune, se temea că nu va 
reuşi decât să se facă de râs sau să-şi facă semenii de ruşine. 
Lupul cel liniştit i-a oferit un loc în cortul său în noaptea aceea, 
dar înainte de a adormi, a îngenuncheat pe malul lacului, privind 
peste apă către locul unde ar fi trebuit să se afle Insula 
Chipurilor, şi a rostit o rugăciune către zeii vechi ai Nordului şi ai 
Gâtului... 

— N-ai auzit niciodată povestea asta de la tatăl tău? întrebă 
Jojen. 

— Bătrâna Nan era cea care spunea poveşti. Meera, continuă, 
nu te poţi opri aici. 

Hodor trebuie să fi simţit acelaşi lucru. 

— Hodor, spuse el, iar apoi: Hodor, hodor, hodor, hodor. 

— Ei, bine, zise Meera, dacă vrei să auzi continuarea... 

— Da. Spune-o! 

— Cinci zile de turnir erau planificate, povesti ea. Aveau să 
aibă loc şi o mare încăierare între şapte adversari, un concurs de 
tras cu arcul şi de aruncare cu toporul, o cursă de cai şi un turnir 
al cântăreților... 

— Lasă toate astea, se foi Bran nerăbdător în coşul său din 
spatele lui Hodor. Spune despre turnir. 

— Cum porunceşte prinţul meu. Fiica acelui castel era regina 
iubirii şi a frumuseţii, cu patru fraţi şi un unchi s-o apere, dar toţi 
cei patru fii ai Harrenhalului au fost învinşi din prima zi. 
Invingătorii lor ajungeau pentru scurt timp campioni, până când 
erau, la rândul lor, înfrânți. S-a întâmplat că sfârşitul primei zile 
l-a găsit pe cavalerul porcului spinos câştigându-şi un loc printre 
campioni, iar în dimineaţa celei de-a doua zile, cavalerul furcii şi 
cavalerul celor două turnuri erau şi ei victorioşi. Dar târziu, în 
după-amiaza celei de-a doua zile, pe când umbrele începeau să 
se alungească, în arenă şi-a făcut apariţia un cavaler misterios. 

Bran clătină din cap, cunoscător. Cavalerii misterioşi apăreau 
adesea în turniruri, cu coifuri ce le ascundeau feţele şi scuturi 
care erau fie fără blazon, fie cu un blazon ciudat. Uneori, erau 
campioni renumiţi ai deghizării. Cavalerul dragon câştigase 
odată un turnir în chip de Cavaler al lacrimilor, ca să-şi poată 
numi sora regina iubirii şi a frumuseţii, în locul amantei regelui. 
Şi Barristan cel Viteaz îmbrăcase armura unui cavaler misterios, 
prima oară când avea doar zece ani. 

— Era micul om al mlaştinilor, pun prinsoare. 

— Nimeni nu ştia, spuse Meera, dar cavalerul misterios era 

mic de statură şi îmbrăcat într-o armură care nu i se potrivea, 
făcută din bucăţi şi bucățele. Blazonul de pe scutul lui era 
copacul inimii, copacul vechilor zei, un copac alb cu o faţă roşie, 
surâzătoare. 
_ — Poate că venea din Insula Chipurilor, spuse Bran. Era verde? 
In poveştile Bătrânei Nan, protectorii aveau pielea verde-închis şi 
frunze în loc de păr. Uneori aveau şi coarne, dar Bran nu vedea 
cum ar fi putut cavalerul misterului să poarte coif dacă ar fi avut 
coarne. Sunt sigur că vechii zei l-au trimis. 

— Poate că da. Cavalerul misterului şi-a înclinat sulița în faţa 
regelui şi a pornit călare spre marginea arenelor, unde îşi aveau 
pavilioanele cei cinci campioni. Ştii care sunt cei trei pe care i-a 
înfruntat. 

— Cavalerul porcului spinos, cavalerul furcii şi cavalerul 
turnurilor gemene. Bran auzise destule poveşti ca să ştie atâta 

lucru. Era micul om al mlaştinilor, ţi-am zis eu. 

— Oricine o fi fost, zeii au dat putere braţului său. Cavalerul 
porcului spinos a căzut primul, pe urmă cavalerul furcii şi la urmă 
cavalerul turnurilor gemene. Nici unul dintre ei nu era foarte 
îndrăgit, astfel că oamenii din popor l-au ovaţionat frenetic pe 
Cavalerul Copacului Surâzător, cum a fost numit în curând noul 
campion. Când inamicii săi au căutat să-şi răscumpere calul şi 
armura, Cavalerul Copacului Surâzător le-a vorbit cu glas de 
tunet, prin coiful său, zicând: „Invăţaţi-vă scutierii ce înseamnă 
onoarea. Asta va fi un preţ al răscumpărării destul de bun!” După 
ce cavalerii învinşi şi-au pedepsit aspru scutierii, şi-au primit 
înapoi caii şi armurile. Şi astfel, rugăciunea flăcăiaşului mlaştinii 
a primit răspuns... de la oamenii verzi sau de la vechii zei sau de 
la copiii pădurii, cine poate spune? 

Era o poveste bună, hotărî Bran, după ce stătu pe gânduri o 
clipă sau două. 

— Apoi ce s-a întâmplat? Cavalerul Copacului Surâzător a 
câştigat turnirul şi s-a căsătorit cu o prinţesă? 

— Nu, răspunse Meera. In seara aceea, la marele castel, lordul 
furtunii şi cavalerul craniilor şi al săruturilor au jurat fiecare să-i 
scoată masca, iar regele însuşi a îndemnat oamenii să-l înfrunte, 
declarând că chipul din spatele coifului nu-i era prieten. Dar în 
dimineaţa următoare, când goarnele au sunat şi regele s-a 
aşezat la locul său, doar doi campioni şi-au făcut apariţia. 

Cavalerul Copacului Surâzător dispăruse. Regele era foc şi 
pară, şi chiar şi-a trimis fiul, prinţul dragon, în căutarea 
bărbatului misterios, dar nu i-au găsit decât scutul pictat, atârnat 
în părăsire într-un copac. În cele din urmă, prinţul dragon a 
câştigat acel turnir. 

— Oh. Bran cugetă la poveste vreme îndelungată. A fost o 
poveste bună. Dar ar fi trebuit să fi fost atacat de cei trei 
cavaleri, nu de scutierii lor. Atunci micul om al mlaştinii i-ar fi 
putut omori pe toţi. Partea cu răscumpărarea a fost stupidă. lar 
cavalerul misterios trebuia să câştige turnirul, învingând fiecare 
inamic, şi s-o numească pe fecioara lupoaică regina iubirii şi a 
frumuseţii. 

— A fost regina iubirii şi a frumuseţii, zise Meera, dar asta eo 
altă poveste, mai tristă. 

— Eşti sigur că n-ai mai auzit povestea asta până acum, Bran? 
întrebă Jojen. Nobilul tău tată nu ţi-a spus-o niciodată? 

Bran scutură din cap. Ziua era pe sfârşite şi umbrele lungi se 

furişau în josul versanților, răsfirând degete negre printre pini. 
Dacă micul om al mlaştinilor a putut vizita Insula Chipurilor, 
poate că aş putea şi eu. Toate poveştile erau de acord că 
oamenii verzi aveau stranii puteri magice. Poate că l-ar ajuta să 
meargă din nou, poate chiar l-ar transforma într-un cavaler. Ei 
l-au transformat pe micul om al mlaştinilor în cavaler, chiar dacă 
numai pentru o zi, gândi el. O zi ar fi de ajuns. 


DAVOS 


Celula era mai caldă decât îi era îngăduit oricărei celule. 

Era întunecoasă, da. O lumină portocalie, pâlpâitoare, cădea 
printre vechile zăbrele de fier, dinspre torţa din suportul de pe 
zidul de dincolo, dar jumătatea din spate a celulei rămânea 
înecată în beznă. Era şi umedă, aşa cum era de aşteptat pe o 
insulă precum Piatra Dragonului, unde marea era mereu 
aproape. Şi erau şobolani, la fel de mulţi cum te puteai aştepta 
să fie în orice temniţă, şi câţiva în plus. 

Dar Davos nu se putea plânge de frig. Culoarele netede de 
piatră de sub masiva Piatră a Dragonului erau mereu calde, iar 
Davos auzise adesea spunându-se că deveneau din ce în ce mai 
calde, pe măsură ce coborau. Davos se afla mult sub castel şi 
zidul celulei era adesea cald la atingere, când îşi lipea palma de 
el. Probabil că vechile poveşti erau adevărate şi Piatra 
Dragonului era construită din pietrele iadului. 

Când l-au adus aici, fusese bolnav. Tusea care îl chinuia de la 
bătălie încoace se agravase şi o febră pusese, de asemenea, 
stăpânire pe el. Buzele îi erau pline de băşici şi căldura celulei nu 
l-a împiedicat să tremure. Nu voi zăbovi mult în locul acesta, îşi 
amintea că gândise. Voi muri curând aici, în întuneric. 

Dar a descoperit că se înşelase în privinţa aceasta, ca în 
aproape toate privinţele. işi amintea ca prin ceaţă mâini blânde, 
un glas ferm şi chipul tânărului Maester Pylos aplecat deasupra 
lui. Îi dădea să bea supă fierbinte de usturoi şi lapte de mac, să-i 
alunge durerile şi frisoanele. Laptele macului l-a făcut să doarmă 
şi, în somn, i-au pus lipitori, să curețe sângele stricat. Sau aşa 
presupunea, după urmele pe care le avea pe braţe când s-a 
trezit. Nu după mult timp, tusea s-a oprit. Băşicile îi dispăruseră, 
iar supa avea în ea bucăţi de peşte alb, de morcovi şi de ceapă. 
Şi într-o zi, şi-a dat seama că se simte mai puternic decât s-a 

simţit vreodată de când Betha Neagră s-a zdruncinat sub 
picioarele lui şi l-a aruncat în râu. 

Avea doi temniceri să se ocupe de el. Unul era voinic şi 
îndesat, cu umeri musculoşi şi mâini imense, puternice. Purta o 
armură din piele cu ţinte de fier şi de două ori pe zi îi aducea lui 
Davos o strachină cu terci de ovăz. Uneori, îl îndulcea cu miere 
sau turna în el câteva picături de lapte. Celălalt temnicer era mai 
în vârstă, gârbovit şi pământiu la faţă, cu părul unsuros, nespălat 
şi pielea solzoasă. Purta o jiletcă din catifea albă, cu un cerc de 
stele brodat pe piept cu fir de aur. li venea prost, fiind scurtă şi 
prea largă în acelaşi timp şi, pe deasupra, era slinoasă şi ruptă. 
El îi aducea lui Davos talere cu carne şi păsat sau tocană de 
peşte şi, o dată, i-a adus chiar o jumătate de plăcintă cu mreană. 
Mreana a fost atât de săţioasă încât n-a putut s-o digere, dar 
oricum, a fost o mâncare aleasă pentru un prizonier. 

Nici soarele, nici luna nu străluceau în carceră; nici o fereastră 
nu străpungea zidurile groase de piatră. Putea deosebi ziua de 
noapte doar după temniceri. Nici unul nu-i vorbea, deşi ştia că nu 
erau muţi; uneori îi auzea rostind câteva vorbe, când schimbau 
garda. Nici măcar nu voiau să-i spună cum îi cheamă, aşa că le-a 
dat el nume. Pe cel scund şi voinic l-a numit Terci, iar pe cel 
gârbov şi pământiu, Mreană, după plăcintă. Număra zilele după 
mesele pe care i le aduceau şi după schimbarea torţelor din 
suportul din afara celulei. 

In întuneric, omul începe să se simtă singur şi tânjeşte după 
glas omenesc. Davos vorbea cu temnicerii ori de câte ori veneau 
în celulă, fie ca să-i aducă mâncare, fie ca să îi schimbe căldarea 
cu dejecţii. Ştia că ar fi surzi dacă le-ar cere libertate sau 
îndurare; în schimb, le punea întrebări, sperând că poate, într-o 
zi, unul îi va răspunde. 

Ce se mai aude despre război? întreba el, şi: Regele e bine? 
întreba de fiul său Devan şi despre Prinţesa Shireen şi despre 
Salladhor Saan. Cum e vremea? întreba, şi: Au început furtunile 
de toamnă? Mai călătoresc corăbiile pe Marea Ingustă? 

Indiferent ce întreba, nu răspundeau niciodată, deşi uneori, 
Terci îi arunca o privire şi, pentru o fracțiune de secundă, Davos 
avea impresia că era gata să vorbească. Cu Mreană nu era nici 
măcar atât. Pentru el nu sunt un om, gândi Davos, doar o piatră 
care mănâncă, îşi face nevoile şi vorbeşte. După o vreme, hotărî 
că Terci îi plăcea mult mai mult. Terci, cel puţin, părea să fie 
conştient că e un om viu şi avea un fel de bunătate bizară. Davos 

bănuia că hrănea şobolanii, de aceea erau atât de mulţi. Odată, i 
s-a părut că-l aude vorbindu-le, ca unor copii, dar poate că doar 
visase. 

N-au de gând să mă lase să mor, îşi dădu el seama. Mă ţin în 
viață, pentru un motiv numai de ei ştiut. Nu-i plăcea să-şi 
închipuie care ar putea fi motivul. Lordul Sunglass fusese închis o 
vreme în celulele de sub Piatra Dragonului, la fel şi fiii lui Ser 
Hubard Rambton. Cu toţii sfârşiseră pe rug. Ar fi trebuit să mă las 
în voia mării, gândea Davos, stând cu privirea pierdută la torţa 
de dincolo de gratii. Sau să /as corabia să treacă pe lângă mine, 
să mă sfârşesc pe stânca mea. Aş prefera să hrănesc crabi decât 
flăcări. 

Pe urmă, într-o seară, pe când îşi termina cina, Davos a simţit 
dintr-odată o fierbinţeală ciudată revărsându-se asupra lui. Îşi 
ridică ochii, privind printre zăbrele şi o zări acolo, în stacojiu 
aprins, cu rubinul ei mare la gât, cu ochii roşii strălucind la fel de 
puternic ca torţa care o scălda în lumină. 

— Melisandre, spuse el, cu un calm pe care nu-l simţea. 

— Cavaler Ceapă, răspunse ea, la fel de calm ca şi cum cei doi 
s-ar fi întâlnit pe o scară sau în curte şi ar fi schimbat saluturi 
politicoase. Eşti bine? 

— Mai bine decât am fost. 

— Îți lipseşte ceva? A 

— Regele meu. Fiul meu. Ei îmi lipsesc. Impinse strachina la o 
parte şi se ridică. Ai venit să mă arzi? 

Ochii ei străini şi roşii îl cercetară printre gratii. 

— Acesta e un loc urât, nu-i aşa? Un loc întunecat şi murdar. 
Bunul soare nu străluceşte aici, nici luminoasa lună. Ridică o 
mână către torţa de pe perete. Asta e tot ce există între tine şi 
întuneric, Cavaler Ceapă. Micul foc, acest dar al lui R'hllor. Să-l 
sting? 

— Nu. Davos înainta către zăbrele. Te rog. Nu credea c-ar 
putea suporta să fie lăsat singur în bezna necruțătoare, doar în 
tovărăşia şobolanilor. 

Buzele femeii roşii se arcuiră în sus, într-un zâmbet. 

— Aşadar, ai ajuns să iubeşti focul, s-ar părea. 

— Am nevoie de torţă. Mâinile i se încleştară şi i se 
descleştară. N-o voi implora, nu voi face asta. 

— Eu sunt asemeni acestei torţe, Ser Davos. Suntem 
amândouă unelte ale lui R'hllor. Am fost create cu un singur scop 
- să ţinem întunericul la liman. Crezi asta? 

— Nu. Probabil ar fi trebuit să mintă şi să-i spună ceea ce voia 
să audă, dar Davos era prea obişnuit să spună adevărul. Eşti 
mama întunericului. Am văzut asta în adâncurile Capătului 
Furtunii, când ai născut sub ochii mei. 

— Bravul Ser Davos se teme oare într-atât de o umbră 
trecătoare? Curaj, atunci. Umbrele trăiesc doar când se nasc din 
lumină, iar focurile regelui ard atât de mocnit încât nu îndrăznesc 
să mă mai hrănesc din ele, ca să zămislesc un alt fiu. Asta l-ar 
putea ucide. Melisandre se apropie. Dar cu un alt bărbat... un 
bărbat ale cărui flăcări ard încă fierbinţi şi înalte... Dacă vrei cu 
adevărat să slujeşti cauza regelui tău, vino în camera mea într-o 
noapte. Ţi-aş putea dărui plăcere aşa cum n-ai cunoscut 
vreodată şi, cu focul vieţii tale, aş putea face... 

— ... O oroare. Davos se dădu înapoi. Nu vreau nimic de la 
tine, doamna mea. Nici de la zeul tău. Fie să mă apere Cei Şapte. 

Melisandre oftă. 

— Ei nu l-au apărat pe Guncer Sunglass. S-a rugat de trei ori în 
ziua aceea şi a purtat şapte stele cu şapte colţuri pe scut, dar 
când R'hllor şi-a întins mâna, rugăciunile lui s-au transformat în 
ţipete şi a ars. De ce să te agăţi de aceşti falşi zei? 

— l-am slăvit toată viaţa. 

— Toată viaţa, Davos Seaworth? E ca şi cum ai spune așa a 
fost ieri. Clătină din cap cu tristeţe. Nu te-ai temut niciodată să le 
spui regilor adevărul; de ce pe tine te minţi? Deschide ochii, 
cavalere. 

— Ce-ai vrea să văd? 

— Cum e făcută lumea. Adevărul care te înconjoară, limpede 
ca lumina zilei. Noaptea e întunecoasă şi plină de spaime, ziua 
strălucitoare şi frumoasă şi plină de speranţă. Una este neagră, 
cealaltă albă. Există gheaţă şi există foc. Ură şi iubire. Amar şi 
dulce. Bărbat şi femeie. Durere şi încântare. larnă şi vară. Rău şi 
bine. Făcu un pas către el: Moarte şi viață. Peste tot, contrarii. 
Peste tot, lupta. 

— Lupta? întrebă Davos. 

— Lupta, confirmă ea. Există doi, Cavaler Ceapă. Nu şapte, nu 
unul, nici o sută sau o mie. Doi! Crezi că am străbătut jumătate 
de lume doar ca să aşez un alt rege de prisos pe un alt tron gol? 
Războiul se poartă de la începutul timpului şi, înainte să se 
sfârşească, toţi oamenii trebuie să aleagă de ce parte vor să fie. 
De o parte este R'hllor, Stăpânul Luminii, Inima Focului, Zeul 
Flăcării şi al Umbrei. Împotriva lui se află Marele Celălalt, al cărui 

nume nu trebuie rostit, Stăpânul Întunericului, Sufletul Gheţii, 
Zeul Nopţii şi al Spaimei. Noi nu avem de ales între Baratheon şi 
Lannister, între Greyjoy şi Stark. Noi moartea o alegem, sau 
viaţa. Intunericul sau lumina. Strânse gratiile celulei cu mâinile-i 
albe şi subţiri. Imensul rubin de la gâtul ei părea că vibrează, cu 
o sclipire proprie. Aşadar, spune-mi, Ser Davos Seaworth, şi 
spune-mi sincer, inima ta arde cu lumina strălucitoare a lui 
R'hllor? Sau este neagră şi rece şi plină de viermi? Intinse mâna 
printre zăbrele şi îi atinse pieptul cu trei degete, vrând parcă să-i 
simtă adevărul prin carne, prin lână şi prin piele. 

— Inima mea, răspunse Davos domol, e plină de îndoieli. 

Melisandre oftă. 

— Ahhhh, Davos. Bunul cavaler e sincer până în ultima clipă, 
până în ziua întunericului său. E bine că nu m-ai minţit. Aş fi 
ştiut. Slujitorii Celuilalt ascund adesea inimi negre într-o lumină 
orbitoare, aşa că R'hllor le dă preoţilor lui puterea de a vedea 
dincolo de minciuni. Se îndepărtă de celulă cu pas uşor. De ce ai 
vrut să mă omori? 

— Am să-ţi spun, răspunse Davos, dacă îmi spui şi tu cine m-a 
trădat. N-a putut să fie decât Salladhor Saan şi totuşi, chiar şi 
acum se ruga să nu fie aşa. 

Femeia roşie râse. 

— Nu te-a trădat nimeni, Cavaler Ceapă. Ţi-am văzut planul în 
flăcări. 

Flăcările. 

— Dacă poţi vedea adevărul în aceste flăcări, cum se face că 
am fost pârjoliţi pe Apa Neagră? Mi-ai dat fiii focului... fiii mei, 
corabia mea, oamenii mei, toate au ars... 

Melisandre îşi scutură capul. 

— Mă confunzi, Cavaler Ceapă. Acelea nu au fost focurile 
mele. De-aş fi fost cu voi, bătălia voastră ar fi avut un alt sfârşit. 
Dar Înălţimea Sa a fost înconjurat de necredincioşi şi mândria lui 
s-a dovedit mai puternică decât credinţa. Pedeapsa i-a fost 
cumplită, dar a învăţat din propriile greşeli. 

Aşadar, fiii mei n-au fost altceva decât o lecţie pentru un rege? 
Davos îşi simţi gura crispându-se. 

— In Cele Şapte Regate ale tale este noapte acum, continuă 
femeia roşie. Dar în curând soarele va răsări din nou. Războiul 
continuă, Davos Seaworth, şi unii vor afla curând că până şi un 
tăciune în cenuşă poate aprinde o imensă vâlvătaie. Bătrânul 
maester s-a uitat la Stannis şi a văzut doar un om. Tu vezi un 

rege. Vă înşelaţi amândoi. El este Stăpânul ales, războinicul 
focului. L-am văzut în fruntea unei bătălii împotriva întunericului, 
am văzut asta în flăcările mele. Flăcările nu mint, altfel n-ai fi 
aici. E scris şi în profeţii. Când steaua roşie sângerează şi 
întunericul se strânge, Azor Ahai va renaşte în mijlocul fumului şi 
al sării, pentru a deştepta din piatră dragonii. Steaua sângerândă 
a venit şi a plecat şi Piatra Dragonului este locul fumului şi al 
sării. Stannis Baratheon este Azor Ahai renăscut! Ochii ei roşii 
scânteiară ca nişe focuri gemene şi îi sfredeleau parcă sufletul 
până în adâncuri. Nu mă crezi. Te îndoieşti de adevărul lui 
R'hllor, chiar şi acum... cu toate că l-ai slujit şi-l vei sluji din nou. 
Te voi ţine aici, să te gândeşti la tot ce ţi-am spus. ŞI, fiindcă 
R'hllor este izvorul binelui, îţi voi lăsa şi torta. 

Cu un zâmbet şi un vârtej de falduri stacojii, dispăru. Doar 
parfumul rămase în urma ei. Parfumul şi torţa. Davos se aşeză pe 
podea şi îşi cuprinse genunchii cu braţele. Lumina pâlpâitoare a 
torţei se revărsa asupra lui. După ce paşii lui Melisandre se 
îndepărtară, nu se mai auzi decât râşcâitul şobolanilor. Gheaţă şi 
foc, gândi el. Negru şi alb. intuneric şi lumină. Davos nu putea 
nega puterea zeului ei. Văzuse umbra ieşind târâş din pântecele 
ei, iar preoteasa ştia lucruri pe care nu avea cum să le ştie. Mi-a 
văzut planurile în flăcări. Se bucura să afle că Salla nu-l vânduse, 
dar gândul că femeia roşie îi scormonea secretele cu focurile ei îl 
neliniştea nespus. Și ce a vrut să sugereze când a zis că i-am 
slujit zeul şi îl voi sluji din nou? Nici asta nu-i plăcea. 

Işi ridică ochii, să privească torţa. O privi vreme îndelungată, 
fără să clipească, urmărind flăcările, cu pâlpâirea şi sclipirea lor. 
Incercă să vadă dincolo de ele, să arunce o privire prin cortina lor 
învăpăiată şi să zărească viaţa ce se afla acolo... dar nu era 
nimic, doar foc şi după o vreme, ochii începură să-i lăcrimeze. 

Orb în faţa zeului şi ostenit, Davos se cuibări pe paie şi se lăsă 
pradă somnului. 

Trei zile mai târziu - ei, bine, Terci venise de trei ori şi Mreană 
de două - Davos auzi glasuri afară din celulă. Se ridică îndată, cu 
spatele la zidul de piatră, ascultând hărmălaia. Era un lucru nou, 
o schimbare în lumea sa neschimbătoare. Zgomotul venea 
dinspre stânga, unde treptele duceau în sus, spre lumina zilei. 
Auzea un glas de bărbat, implorând, ţipând. 

— ... nebunie, zise bărbatul, făcându-şi apariţia, târât de doi 
străjeri cu inimi înflăcărate pe piept. Terci mergea înaintea lor, 
zornăind un inel de chei, iar Ser Axell Florent venea în urmă. 

Axell, strigă prizonierul cu disperare, pentru dragostea ce mi-o 
porţi, dă-mi drumul! Nu poţi face asta, nu sunt un trădător. Era 
un bărbat mai în vârstă, înalt şi zvelt, cu părul argintiu, barba 
ascuţită şi o faţă prelungă, rafinată, crispată de frică. Unde e 
Selyse, unde este regina? Cer s-o văd. Lua-v-ar Ceilalţi pe toţi. 
Eliberați-mă! 

Străjerii nu se sinchisiră de strigătele lui. 

— Aici? întrebă Terci în faţa celulei. Davos se ridică în picioare. 
Pentru o clipă, luă în calcul ideea de a încerca să-i atace după ce 
deschideau uşa, dar ar fi fost o nebunie. Erau prea mulţi, străjerii 
purtau săbii, iar Terci era puternic ca un taur. 

Ser Axell încuviinţă cu un semn scurt al capului. 

— Să-i lăsăm pe trădători să se bucure unul de compania 
celuilalt. 

— Nu sunt trădător! zbieră prizonierul în timp ce Terci descuia 
uşa. Deşi era îmbrăcat simplu, cu o jiletcă de lână gri şi pantaloni 
negri, accentul îl trăda drept un bărbat de viţă nobilă. Obârșia 
nu-i va sluji aici, gândi Davos. 

Terci dădu gratiile la o parte, Ser Axell clătină din cap şi 
străjerii îşi azvârliră povara cu capul înainte. Bărbatul se 
împiedică şi ar fi căzut dacă nu l-ar fi prins Davos. Se desprinse 
îndată şi se năpusti, clătinându-se, înapoi către uşă, doar pentru 
a se pomeni cu ea trântită în faţa-i mică şi îngrijită. 

— Nu! strigă el. Nuuuuu! Dintr-odată, toată puterea îi părăsi 
picioarele şi bărbatul alunecă încet pe podea, agăţându-se de 
gratiile de fier. Ser Axell, Terci şi străjerii se întorseseră deja, să 
plece. Nu puteţi face asta, strigă prizonierul către spatele lor. 
Sunt Mâna Regelui! 

În acel moment, Davos ştiu cine era. 

— Eşti Alester Florent. 

— Bărbatul întoarse capul. 

— Cine... ? 

— Ser Davos Seaworth. 

Lordul Alester clipi. 

— Seaworth... Cavalerul Ceapă. Ai încercat s-o omori pe 
Melisandre. 

Davos nu îl contrazise. 

— La Capătul Furtunii, ai purtat o armură roşie-aurie, 
încrustată cu flori de azurit pe platoşă. intinse o mână, să-l ajute 
pe celălalt să se ridice în picioare. 

Lordul Alester îşi şterse paiele murdare de pe veşminte. 

— Eu... eu trebuie să-mi cer scuze pentru înfăţişarea mea, ser. 
Cuferele mi-au fost rătăcite când Lannisterii au invadat tabăra. 
Am scăpat doar cu armura pe spinare şi inelele pe degete. 

Incă poartă acele inele, remarcă Davos, care nu avea nici 
măcar un deget. 

— Fără îndoială, băiatul vreunui bucătar sau grăjdar se 
grozăveşte acum prin Debarcaderul Regelui cu jiletca mea din 
catifea vărgată şi cu mantia mea cu nestemate, continuă Lordul 
Alester, neatent. Dar războiul îşi are ororile lui, după cum ştie 
oricine. Fără doar şi poate, ai suferit şi tu pierderile tale. 

— Corabia, răspunse Davos. Toţi oamenii. Patru dintre fiii mei. 

— Fie ca... fie ca Stăpânul Luminii să-i călăuzească prin 
întuneric către o lume mai bună, zise celălalt bărbat. 

Fie ca Tatăl să-i judece drept, iar Mama să le arate îndurare, 
gândi Davos, dar păstră rugăciunea pentru sine. Cei Şapte nu 
mai aveau loc la Piatra Dragonului. 

— Fiul meu e în siguranţă la Brightwater, continuă lordul, dar 
am pierdut un nepot pe Furia. Ser Imry, fiul fratelui meu, Ryam. 

Ser Imry Florent fusese cel care i-a condus orbeşte în susul 
Apei Negre, cu toate vâslele, fără să se sinchisească de micile 
turnuri de piatră de la gura râului. Davos nu avea cum să-l uite. 

— Fiul meu Maric a fost comandantul nepotului tău. Işi 
amintea ultima imagine a Furiei, înghițită de focul sălbatic. S-a 
auzit ceva despre supraviețuitori? 

— Furia a ars şi s-a scufundat cu tot echipajul, răspunse lordul. 
Fiul tău şi nepotul meu au pierit, alături de alţi nenumărați 
oameni de ispravă. Războiul însuşi a fost pierdut în ziua aceea, 
ser. 

Omul acesta este înfrânt. Davos îşi amintea cuvintele lui 
Melisandre despre tăciunii din cenuşă care pot aprinde uriaşe 
vâlvătăi. Nu e de mirare că a sfârşit aici. 

— Inălţimea Sa nu se va preda niciodată, lordul meu. 

— Nebunie, asta e curată nebunie. Lordul Alester se aşeză din 
nou pe podea, ca şi cum efortul de a sta în picioare pentru o 
clipă ar fi fost prea mult pentru el. Stannis Baratheon nu va urca 
niciodată pe Tronul de Fier. E o trădare să spui adevărul? Un 
adevăr amar, dar nu mai puţin adevărat. Toată flota lui a pierit, 
afară de lyseni, iar Salladhor Saan va fugi de cum va zări o 
corabie a Lannisterilor. Cei mai mulţi dintre lorzii care l-au 
sprijinit pe Stannis au trecut de partea lui Joffrey sau au murit... 

— Chiar şi lorzii din Marea Ingustă? Lorzii care au jurat 

credinţă Pietrei Dragonului? 

Lordul Alester dădu din mână, abia perceptibil. 

— Lordul Celtigar a fost capturat şi a plecat genunchiul. 
Monford Velaryon a murit pe corabia sa, femeia roşie l-a ars pe 
Sunglass, iar Lordul Bar Emmon are cincisprezece ani, e gras şi 
neputincios. Aceştia sunt lorzii tăi din Marea Ingustă. Doar 
sprijinul Casei Florent i-a mai rămas lui Stannis, împotriva întregii 
puteri pe care o au împreună Highgardenul, Sunspear şi Casterly 
Rock şi, mai nou, aproape toţi lorzii furtunii. Singura speranţă 
care rămâne este să încercăm să salvăm ceva printr-o pace. Este 
tot ce am vrut să fac. Zeii fie îndurători, cum pot să numească 
asta trădare? 

Davos stătea încruntat. 

— Lordul meu, ce ai făcut? K 

— Nu trădare. Niciodată trădare. Il iubesc pe rege mai mult ca 
pe oricine. Propria mea nepoată este regină, iar eu i-am rămas 
credincios când alţii mai înţelepţi l-au părăsit. Sunt Mâna, Mâna 
Regelui, cum să fiu un trădător? N-am vrut decât să salvez viețile 
noastre şi... onoarea... da. Işi linse buzele. Am scris o scrisoare. 
Salladhor Saan a jurat că are un om care o poate duce la 
Debarcaderul Regelui, la Lordul Tywin. Nobilul lord este... un om 
cu judecată, iar condițiile mele... condițiile erau cinstite... mai 
mult decât cinstite. 

— Ce fel de condiții erau, lordul meu? 

— E murdar aici, spuse Lordul Alester dintr-odată. Şi mirosul 
acela... ce e mirosul acela? 

— Căldarea, răspunse Davos, arătându-i. N-avem privată aici. 
Ce fel de condiții? 

Lordul se holbă la căldare, oripilat. 

— Ca Lordul Stannis să renunţe la pretenţiile sale de a urca pe 
Tronul de Fier şi să retragă tot ce-a spus despre Joffrey, cum că 
ar fi un bastard, cu condiţia să fie acceptat înapoi în pacea 
regelui şi confirmat ca Lord de Piatra Dragonului şi de Capătul 
Furtunii. Am jurat să fac la fel, în schimbul Cetăţii Brightwater, cu 
pământurile noastre. Credeam... că Lordul Tywin va găsi 
înţeleaptă propunerea mea. Incă trebuie să se ocupe de Casa 
Stark şi, de asemenea, de oamenii de fier. M-am oferit să 
pecetluiesc înţelegerea prin căsătoria lui Shireen cu Tommen, 
fratele lui Joffrey. Clătină din cap. Condiţiile... sunt cele mai bune 
pe care vom avea vreodată ocazia să le obţinem. Până şi tu poţi 
vedea asta, nu-i aşa? 

— Da, răspunse Davos, până şi eu. Dacă Stannis nu va avea 
un fiu, o asemenea căsătorie ar însemna că Piatra Dragonului şi 
Capătul Furtunii îi vor reveni, într-o bună zi, lui Tommen - ceea 
ce, fără îndoială, ar fi pe placul Lordului Tywin. Între timp, 
Lannisterii ar avea-o pe Shireen drept ostatică, să se asigure că 
Stannis nu porneşte vreo nouă rebeliune. Şi ce a spus lnălţimea 
Sa când i-ai propus aceşti termeni? 

— E mereu cu femeia roşie şi... nu e în toate minţile, mă tem. 
Discuţia asta despre dragonul de piatră... o nebunie, îţi spun, 
curată nebunie. N-am învăţat nimic de la Aerion Brightfire, de la 
cei nouă magi, de la alchimişti? N-am învăţat nimic de la Castelul 
Verii? N-a ieşit niciodată nimic bun din aceste vise despre 
dragoni, i-am spus asta lui Axell. Calea pe care am propus-o eu 
era mai bună. Mai sigură. lar Stannis mi-a dat sigiliul său, mi-a 
dat mână liberă. Mâna vorbeşte cu glasul regelui. 

— Nu în cazul acesta. Davos nu era un linguşitor şi nici măcar 
nu încerca să-şi înmoaie cuvintele. Stannis nu e omul care să se 
predea, atâta vreme cât ştie că pretenţiile sale sunt juste. Aşa 
cum nu poate să-şi retragă cuvintele despre Joffrey, dacă le 
crede adevărate. Cât despre căsătorie, Tommen e născut din 
acelaşi incest ca Joffrey, iar Inălţimea Sa ar prefera s-o vadă pe 
Shireen moartă decât măritată cu un asemenea om. 

O venă pulsa pe fruntea lui Florent. 

— Nu are de ales. 

— Te înşeli, lordul meu. Poate alege să moară rege. 

— Şi noi împreună cu el? Asta doreşti, Cavaler Ceapă? 

— Nu, dar sunt omul regelui şi nu voi face nici un fel de pace 
fără permisiunea lui. 

Lordul Alester rămase cu privirea încremenită asupra lui preţ 
de un lung moment, apoi începu să plângă. 

JON 


Ultima noapte se lăsă neagră şi fără lună, dar în sfârşit, cerul 
deveni senin. 

— Merg sus pe munte, să-l caut pe Nălucă, le spuse Thennilor 
la gura peşterii, iar ei mormăiră şi-l lăsară să treacă. 

Atâtea stele, gândi el, urcând din greu costişa printre frasini, 
pini şi brazi. Pe când era copil la Winterfell, Maester Luwin îl 
învățase stelele; ştia numele celor douăsprezece case ale cerului 
şi pe stăpânitorul fiecăreia; putea să-i găsească pe cei şapte 
peregrini închinaţi Credinței; era prieten vechi cu Dragonul de 
Gheaţă, Pisica-Nălucă, Fecioara Lunii şi Sabia Zorilor. Toate 
acestea le împărtăşea cu Ygritte, dar altele nu. We uităm la 
aceleaşi stele şi vedem lucruri atât de diferite. Coroana Regelui 
era Lumânarea, după cum zicea ea; Armăsarul era Lordul Cornut; 
peregrinul roşu despre care septonii spuneau că este închinat 
Fierarului lor era numit pe aici Furul. lar când Furul se afla în 
casa Fecioarei Lunii, asta însemna că era un moment prielnic 
pentru a răpi o femeie, insista Ygritte. 

— Ca în noaptea în care m-ai răpit tu pe mine. Furul era 
strălucitor în noaptea aceea. 

— N-am avut de gând să te răpesc, a protestat el. Nici n-am 
ştiut că eşti fată, până când ţi-am pus cuțitul la gât. 

— Dacă omori un om fără să vrei, tot mort rămâne, a răspuns 
Ygritte cu încăpățânare. 

Jon nu mai întâlnise niciodată pe cineva atât de încăpățânat, 
poate cu excepţia surioarei sale, Arya. E încă sora mea? se 
întrebă el. A fost vreodată? Jon nu fusese niciodată cu adevărat 
un Stark, ci doar bastardul fără mamă al Lordului Eddard, care nu 
avea ce căuta la Winterfell mai mult decât Theon Greyjoy. ŞI 
până şi asta pierduse. Când un bărbat al Rondului de Noapte îşi 
rostea jurămintele, lăsa deoparte vechea sa familie, intrând în 
cea nouă, dar Jon Snow pierduse şi aceşti fraţi. 

II găsi pe Nălucă în vârful muntelui, aşa cum se aşteptase. 
Lupul alb nu urla niciodată, dar ceva îl atrăgea spre înălţimi. 
Stătea acolo, aşezat pe labele din spate, risipindu-şi răsuflarea 
ca un abur alb, în timp ce ochii săi roşii sorbeau stelele. 

— Ai şi tu nume pentru ele? întrebă Jon, aşezându-se într-un 
genunchi lângă lupul străvechi şi scărpinându-i blana albă şi 

groasă de pe grumaz. lepurele? Căpriorul? Lupoaica? Nălucă îi 
linse faţa, frecându-şi limba aspră şi rece de crustele de pe 
obrazul lui Jon, acolo unde îl sfâşiaseră ghearele vulturului. 
Pasărea ne-a însemnat pe amândoi, gândi Jon. Nălucă, zise el, 
mâine trecem dincolo. Nu sunt scări aici şi nici scripeţi, n-am 
cum să te trec pe partea cealaltă. Trebuie să ne despărţim. 
Inţelegi? j 

În întuneric, ochii roşii ai lupului păreau negri. Îşi vârî botul sub 
bărbia lui Jon, liniştit ca întotdeauna, cu răsuflarea de abur 
fierbinte. Sălbaticii îl numeau pe Jon Snow om-lup, dar, dacă era 
aşa, era unul nepriceput. Nu ştia cum să intre în pielea unui lup, 
aşa cum făcuse Orell cu vulturul său înainte de a muri. Odată, 
Jon a visat că era Nălucă, privind în jos la Valea Laptelui, unde 
Mance Rayder îşi adunase oamenii, iar visul acela s-a dovedit a fi 
real. Dar acum nu visa şi asta însemna că nu-i rămâneau decât 
cuvintele. 

— Nu poţi veni cu mine, spuse Jon, luând capul lupului în 
palme şi privindu-l adânc în ochi. Trebuie să mergi la Castelul 
Negru. Inţelegi? Castelul Negru. Poţi să-l găseşti? Drumul spre 
casă? Doar urmează gheaţa, la est şi iar la est, în soare, şi-l vei 
găsi. Vor şti cine eşti, la Castelul Negru, şi poate că sosirea ta îi 
va preveni. Se gândise să scrie un avertisment pe care să-l ducă 
lupul, dar nu avea cerneală, nici pergament şi nici măcar o pană 
de scris, iar riscul de a fi descoperit era prea mare. Ne vom 
reîntâlni la Castelul Negru, dar va trebui să ajungi acolo de unul 
singur. Trebuie să vânăm o vreme singuri, fiecare. Singuri. 

Lupul străvechi se smulse din mâinile lui Jon şi ciuli urechile. 
Şi, dintr-odată, se îndepărtă în salturi. Sări printr-un hăţiş, săltă 
peste o capcană şi cobori în goană, o dâră palidă printre copaci. 
A pornit spre Castelul Negru? se întrebă Jon. Sau după un iepure? 
Şi-ar fi dorit să ştie. Se temea că ar putea să se dovedească un 
om-lup la fel de nepriceput cum era ca frate-jurat sau ca iscoadă. 

Vântul suspina printre copaci, încărcat de mirosul acelor de 
pin, smucindu-i veşmintele negre, decolorate. Jon vedea Zidul 
profilându-se înalt şi întunecat către sud, o umbră imensă care 
acoperea stelele. Ţinutul aspru, abrupt, îl făcea să-şi închipuie că 
se aflau undeva între Turnul Umbrei şi Castelul Negru, probabil 
mai aproape de primul. De zile în şir călătoreau agale către sud, 
printre lacuri adânci care se întindeau ca nişte degete lungi şi 
subţiri pe fundul văilor înguste, în timp ce creste de cremene şi 
munţi acoperiţi de pini se înghesuiau unul în altul de ambele 

părţi. Un asemenea teren te obliga să mergi încet, însă era un 
bun ascunziş pentru cei care doreau să se apropie de Zid 
nevăzuţi. 

Pentru jefuitori sălbatici, gândi el. Ca noi. Ca mine. 

In spatele acelui zid se aflau Cele Şapte Regate şi tot ce jurase 
să apere. Rostise cuvintele, îşi pusese chezăşie viaţa şi onoarea 
şi ar fi fost firesc să fie acolo, sus, de strajă. Ar trebui să ducă un 
corn la buze, ridicând Rondul de Noapte la arme. Dar nu avea 
corn. N-ar fi fost greu să fure unul de la sălbatici, bănuia, dar la 
ce bun? Chiar de ar suna cornul, nimeni nu l-ar auzi. Zidul era 
lung de cinci sute de kilometri, iar Rondul se împuţinase amarnic. 
Toate fortărețele, mai puţin trei, fuseseră părăsite şi poate că nu 
era nici un frate nici la şaizeci de kilometri de locul în care se 
afla, în afară de Jon. Dacă mai era încă frate... 

Ar fi trebuit să încerc să-l omor pe Mance Rayder la Pumn, 
chiar dacă aş fi plătit cu viața. Qhorin Halfhand asta ar fi făcut. 
Dar Jon ezitase şi prilejul trecuse. In ziua următoare plecase la 
drum, împreună cu Styr Magnarul, cu Jarl şi cu mai mult de o 
sută de Thenni şi alţi jefuitori aleşi pe sprânceană. Işi spunea că 
nu făcea decât să câştige timp şi că atunci când va sosi 
momentul potrivit, va pleca pe furiş şi se va îndrepta către 
Castelul Negru. Momentul n-a mai sosit. In cea mai mare parte a 
nopţilor, poposeau în sate de sălbatici părăsite, iar Styr punea o 
mulţime de Thenni să stea de pază la cai. Jarl îl urmărea 
bănuitor. lar Ygritte era mereu prin preajmă, zi şi noapte. 

Două inimi care bat ca una. Vorbele batjocoritoare ale lui 
Mance Rayder îi răsunau amar în minte. Arareori se simţise Jon 
atât de tulburat. N-am de ales, îşi spusese prima oară, când ea 
s-a furişat noaptea sub blănurile sale. Dacă o refuz, va şti că sunt 
trădător. Joc rolul pe care mi-a spus Halfhand să-l joc. 

Trupul său jucase rolul cu destulă înfocare. Buzele sale lipite 
de ale ei, mâna lui sub cămaşa din piele de căprioară, căutând 
un sân, mădularul întărindu-i-se când i-a atins trupul, prin haine. 
Jurămintele mele, îi trecuse prin minte, amintindu-şi crângul de 
copaci ai inimii unde le rostise, cei nouă copaci albi, înalţi, 
aşezaţi în cerc, feţele roşii, sculptate, privind, ascultând. Dar 
degetele ei îi dezlegau pantalonii, limba ei îi pătrundea printre 
buze, iar mâna ei aluneca pe sub veşminte, despuindu-l, şi Jon nu 
mai vedea copacii inimii, doar pe ea. L-a muşcat de gât, iar el l-a 
căutat pe al ei, îngropându-şi faţa în părul roşu şi des al fetei. 
Norocoasă, gândi el. E norocoasă, sărutată de foc. 

— Nu-i aşa că e bine? a şoptit ea, conducându-l în ea. Era udă 
leoarcă acolo, jos, şi nu era fecioară, asta era limpede, dar lui Jon 
nu-i păsa. Jurămintele lui, fecioria ei, nimic din toate acestea nu 
conta, doar căldura trupului, gura lipită de gura lui, degetele care 
îi strângeau sfârcul. Nu-i aşa că e plăcut? a zis ea din nou. Nu aşa 
de repede, oh, încet, aşa. Aşa, acuma, da, dulce, dulce. Nimic nu 
ştii, Jon Snow, dar te pot învăţa. Acum mai tare. Daaaa. 

Un rol, a încercat să-şi reamintească după aceea. Joc un rol. A 
trebuit s-o fac o dată, ca să dovedesc că mi-am abandonat 
jurămintele. A trebuit să-i câştig încrederea. Nu trebuia să se mai 
repete. Era omul Rondului de Noapte şi fiul lui Eddard Stark. 
Făcuse ce era de făcut, dovedise ce era de dovedit. 

Dar dovada fusese atât de dulce şi Ygritte adormise lângă el, 
cu mâna pe pieptul lui, şi asta era la fel de plăcut, periculos de 
plăcut. Işi îndreptă din nou gândurile către copacii inimii şi 
cuvintele pe care le rostise în faţa lor. A fost doar o dată şi a 
trebuit să fie. Până şi tatăl meu s-a împiedicat o dată, când şi-a 
uitat jurămintele căsătoriei şi a zămislit un bastard. Jon şi-a jurat 
că la fel va fi şi cu el. Nu se va mai întâmpla niciodată. 

S-a întâmplat. Incă de două ori în noaptea aceea, din nou 
dimineaţa, când Ygritte s-a trezit, găsindu-l aţâţat. Sălbaticii se 
trezeau deja şi mai mulţi n-au putut să nu observe ce se 
întâmpla sub maldărul de blănuri. Jarl le-a spus să se grăbească, 
până ce nu se vede nevoit să arunce peste ei o căldare cu apă. 
Ca o pereche de câini în călduri, a gândit Jon după aceea. Oare 
asta devenise? Sunt un bărbat al Rondului de Noapte, insista un 
glas pierit, în străfundul său, dar în fiecare noapte glasul părea 
puţin mai îndepărtat, iar când Ygritte îi săruta urechile sau îl 
muşca de gât, nu-l mai auzea deloc. Aşa să fi fost cu tata? se 
întreba el. A fost la fel de slab ca mine, când şi-a lepădat 
onoarea în patul mamei mele? 

Dintr-odată Jon îşi dădu seama că în spatele lui ceva urca 
muntele. Preţ de o clipită, se gândi că ar putea fi Nălucă, 
întorcându-se, dar lupul străvechi nu făcea niciodată atâta 
zgomot. Jon scoase Gheara Lungă cu o singură mişcare, însă era 
doar unul dintre Thenni, un bărbat voinic, cu un coif de bronz. 

— Snow, spuse intrusul. Vino. Magnar vrea. 

Oamenii din Thenn vorbeau Limba Veche şi majoritatea ştiau 
doar câteva cuvinte în Limba Comună. 

Lui Jon nu-i prea păsa ce voia Magnarul, dar n-avea nici un rost 
să stea la discuţii cu cineva care abia îl putea înţelege, aşa că îl 

urmă pe bărbat, coborând înapoi muntele. 

Gura peşterii era o despicătură în piatră prin care abia dacă 
încăpea un cal, pe jumătate ascunsă în spatele unui sequoia. Se 
deschidea către nord, astfel că văpăile focurilor dinăuntru nu 
puteau fi văzute dinspre Zid. Chiar dacă, printr-o nefericită 
întâmplare, o patrulă ar trece la noapte pe creasta Zidului, n-ar 
vedea nimic, doar munţi şi pini şi sclipirea glacială a stelelor pe 
un lac pe jumătate îngheţat. Mance Rayder îşi plănuise bine 
atacul. 

Sub stâncă, un culoar cobora şapte metri înainte de a se 
deschide într-un spaţiu larg cât sala mare a Winterfellului. Printre 
coloane ardeau focuri, iar fumul lor se ridica, înnegrind tavanele 
de piatră. Caii fuseseră priponiţi de-a lungul unui perete, lângă 
un ochi de apă. In mijlocul încăperii se deschidea o dolină către 
ceea ce ar fi putut fi o peşteră şi, dedesubt, o grotă şi mai mare, 
dar din pricina întunericului, era greu de spus. Jon auzea şi 
susurul uşor al unui pârâu subteran, undeva mai jos. 

Jarl era cu Magnarul. Mance le dăduse comanda comună. Styr 
nu era deloc mulţumit de asta, după cum observase Jon mai 
devreme. Mance Rayder îl numise pe tânărul oacheş „favoritul” 
lui Val, care era sora Dallei, regina sa, ceea ce-l făcea pe Jarl un 
fel de cumnat de prim rang cu Regele-de-Dincolo-de-Zid. Era 
limpede că Magnarului îi displăcea să-şi împartă autoritatea. 
Adusese o sută de Thenni, de cinci ori mai mulţi oameni decât 
Jarl, şi se purta adesea ca şi cum ar fi avut el singur comanda. 
Dar Jon ştia că bărbatul mai tânăr era cel care avea să-i treacă 
peste gheţuri. Deşi nu putea avea mai mult de douăzeci de ani, 
Jarl participa la atacuri de opt ani şi trecuse dincolo de Zid de 
multe ori, cu Alfyn Crowkiller şi Plângătorul şi, mai de curând, cu 
propria lui ceată. 

Magnarul vorbi fără ocolişuri: 

— Jarl m-a înştiinţat că sunt ciori care patrulează pe înălţimi. 
Spune-mi tot ce ştii despre ele. 

Spune-mi, remarcă Jon, nu spune-ne, deşi Jarl stătea lângă el. 
Nu i-ar fi plăcut nimic mai mult decât să refuze această întrebare 
răstită, dar ştia că Styr l-ar osândi la moarte la cel mai mic semn 
de nesupunere, şi pe Ygritte împreună cu el, pentru nelegiuirea 
de a fi a lui. 

— Sunt patru oameni în fiecare rond, doi cercetaşi şi doi 
constructori, răspunse el. Constructorii trebuie să observe 
crăpăturile, locurile unde se topeşte gheaţa şi alte probleme 

naturale, iar cercetaşii caută semne ale inamicilor. Călăresc pe 
măgari. 

— Măgari? Bărbatul fără urechi se încruntă. Măgarii sunt lenți. 

— Lenţi, dar se ţin mai bine pe picioare pe gheaţă. Patrulele 
urcă adesea pe creasta Zidului şi dincolo de Castelul Negru. 
Cărările de acolo n-au fost prunduite de ani buni. Măgarii sunt 
crescuţi la Eastwatch şi special antrenați pentru misiunea lor. 

— Urcă adesea pe creasta Zidului? Nu întotdeauna? 

— Nu. O patrulă de patru cercetează, în schimb, baza Zidului, 
căutând crăpături în gheaţa de la fundaţie sau semne de 
tuneluri. 

Magnarul clătină din cap. 

— Chiar şi în îndepărtatul Thenn s-a auzit povestea lui Arson 
Spărgătorul de Gheaţă şi a tunelului său. 

Jon ştia şi el povestea. Arson Spărgătorul de Gheaţă ajunsese 
la jumătatea Zidului, când tunelul său a fost descoperit de 
cercetaşii de la Fortul Nopţii. Nu s-au ostenit să-l deranjeze din 
săpat, ci doar au astupat drumul înapoi cu gheaţă, pietre şi 
zăpadă. Edd cel Trist spunea că, dacă îţi lipeşti bine urechea de 
Zid, îl mai poţi auzi şi acum pe Arson spărgând zidul cu securea 
sa, bucată cu bucată. 

— Când ies aceste patrule? Cât de des? 

Jon ridică din umeri. 

— Asta se schimbă. Am auzit că Lordul Comandant Qorgyle îi 
trimitea din trei în trei zile, de la Castelul Negru la Turnul Umbrei. 
Dar Rondul avea mai mulţi oameni pe vremea lui. Lordul 
Comandant Mormont preferă să alterneze numărul patrulelor şi 
zilele plecării lor, ca să fie mai greu de ştiut când vin şi când 
pleacă. lar uneori, Bătrânul Urs trimite un efectiv şi mai mare la 
unul dintre castelele abandonate, pentru două săptămâni sau o 
lună. Jon ştia că unchiul său iniţiase acea tactică. Orice pentru a 
deruta duşmanul. 

— Poarta de Piatră e locuită în prezent? întrebă Jarl. Dar Garda 
Apei Cenuşii? 

Deci avem de ales între astea două, nu-i aşa? Jon avu grijă 
să-şi păstreze chipul neclintit. 

— Doar Eastwatch, Castelul Negru şi Turnul Umbrei erau 
locuite când am plecat eu de la Zid. Nu pot să spun ce ar fi putut 
face Bowen Marsh sau Ser Denys de atunci. 

— Câte ciori rămân în castel? întrebă Styr. 

— Cinci sute la Castelul Negru. Două sute la Turnul Umbrei, 

poate trei sute la Eastwatch. Jon adăugase trei sute la 
numărătoare. De-ar fi atât de simplu... 

Dar Jarl nu se lăsă păcălit. 

— Minte, îi spuse lui Styr. Sau îi socoteşte şi pe cei pe care i-au 
pierdut la Pumn. 

— Cioară, îl avertiză Magnarul, nu mă confunda cu Mance 
Rayder. Dacă mă minţi, am să-ţi tai limba. 

— Nu sunt cioară şi nu accept să fiu făcut mincinos. Jon îşi 
strânse mâna dreaptă în pumn. 

Magnatul din Thenn îl cercetă cu ochii săi cenuşii, de gheaţă. 

— Vom afla cât de curând câţi sunt, remarcă el după o clipă. 
Du-te. Voi trimite după tine dacă mai am întrebări. 

Jon îşi înclină capul băţos şi plecă. Dacă toti sălbaticii ar fi ca 
Styr, ar fi mai uşor de înşelat. Dar Thennii nu erau ca alţi oameni 
liberi. Magnarul susţinea că este ultimul dintre Primii Oameni şi 
conducea cu o mână de fier. Micul ţinut al Thennei era o vale 
între munţi înalţi, ascunsă printre piscurile din nordul îndepărtat 
al Colţilor de Gheaţă, înconjurată de oameni ai peşterilor, de 
triburile Copitaţilor, de uriaşi şi de clanurile canibale de pe râurile 
îngheţate. Ygritte spunea că Thennii sunt luptători barbari şi că 
Magnarul era ca un zeu pentru ei. Lui Jon nu-i venea greu să 
creadă. Spre deosebire de Jarl, Harma şi Rattleshirt, Styr cerea 
supunere absolută din partea oamenilor lui, iar această disciplină 
era, fără doar şi poate, unul dintre motivele pentru care Mance îl 
alesese pe el să treacă Zidul. 

Jon trecu pe lângă Thenni, care şedeau în jurul focurilor, 
aşezaţi pe coifurile lor rotunde de bronz. Unde s-a dus Ygritte? 
Găsi harnaşamentul ei împreună cu al lui, dar nici urmă de fată. 

— A luat o torţă şi a pornit într-acolo, îi spuse Grigg Ţapul, 
arătând către fundul peşterii. 

jon se luă după degetul lui şi se pomeni într-o încăpere 
obscură, rătăcind printr-un labirint de stalactite şi stalagmite. Nu 
poate fi, aici, gândi el şi chiar atunci îi auzi râsul. Se întoarse în 
direcţia sunetului, dar după zece paşi, se afla într-o fundătură, în 
faţa unui perete înalt de flori de mină, roz şi albe. Încurcat, făcu 
cale întoarsă şi acolo o văzu: o gaură neagră sub o coloană de 
piatră udă. Ingenunche, ascultă, auzi sunetul şoptit al apei. 

— Ygritte! 

— Aici! îi răspunse glasul ei, cu un palid ecou. Jon fu nevoit să 
meargă târâş câţiva metri până când grota se deschise în faţa 
lui. Când se ridică în picioare, avu nevoie de o clipă ca să-şi 

obişnuiască ochii. Ygritte adusese o torţă, dar altă lumină nu mai 
era. Stătea lângă o cascadă care se revărsa dintr-o crăpătură în 
stâncă într-un iaz mare şi întunecat. Flăcările galbene şi 
portocalii străluceau pe apa verzuie. 

— Ce faci aici? o întrebă. 

— Am auzit apa. Voiam să văd cât e de adâncă peştera. Arătă 
cu torţa. Acolo e un culoar care coboară mai departe. Am mers o 
sută de paşi, apoi m-am întors. 

— Un drum înfundat? 

— Nimic nu ştii, Jon Snow. Continuă la nesfârşit. Sunt sute de 
peşteri în munţii ăştia şi jos, în adâncul pământului, se unesc 
toate. Chiar şi sub Zidul tău e un drum. Drumul lui Gorne. 

— Gorne, repetă şi Jon. Gorne a fost cândva 
Rege-Dincolo-de-Zid. R 

— Da, răspunse Ygritte. Impreună cu fratele lui, Gendel, acum 
trei mii de ani. Au condus o oaste de oameni liberi prin peşteri şi 
Rondul nu i-a dibuit. Dar când au ieşit, asupra lor au năvălit lupii 
Winterfellului. 

— A avut loc o bătălie, îşi aminti Jon. Gorne l-a omorât pe 
Regele Nordului, dar fiul lui a ridicat stindardul, i-a luat coroana 
de pe cap şi, la rândul lui, l-a ucis pe Gorne. 

— lar zgomotul săbiilor a trezit ciorile în castelele lor şi au 
venit, îmbrăcate în negru din cap până-n picioare, să-i atace pe 
sălbatici pe la spate. 

— Da, Gendel îl avea pe rege la sud, Umberii la est şi Rondul 
la nord. A murit şi el. 

— Nimic nu ştii, Jon Snow. Gendel n-a murit. Şi-a croit drum 
printre ciori şi şi-a condus oamenii înapoi la nord, cu lupii urlând 
pe urmele lor. Numai că Gendel nu cunoştea peşterile aşa cum le 
cunoscuse Gorne şi a luat-o pe un drum greşit. Ygritte începu să 
fluture torţa înainte şi înapoi şi umbrele se mişcau şi săltau. Mai 
adânc a mers, şi mai adânc, iar când a încercat să se întoarcă, 
drumurile care îi păreau cunoscute l-au dus către piatră, nu către 
cer. Curând, torţele au început să se stingă, una câte una, până 
când, în cele din urmă, n-a mai rămas nimic, decât întuneric. 
Oamenii lui Gendel n-au mai fost văzuţi de atunci, dar în nopţile 
liniştite, îi poţi auzi pe copiii copiilor lor plângând în adâncul 
munţilor, căutând şi acum drumul de întoarcere. Ascultă! Îi auzi? 

Jon nu auzea decât susurul apei şi flăcările trosnind. 

— Drumul acesta pe sub Zid s-a pierdut şi el? 

— Câţiva viteji l-au căutat. Cei care merg prea adânc dau de 

copiii lui Gendel, iar copiii lui Gendel sunt mereu flămânzi. 
Zâmbind, Ygritte aşeză torţa cu grijă într-o scobitură în piatră şi 
se apropie de el. In întuneric, nu e nimic de mâncat, în afară de 
carne, şopti ea, muşcându-l de gât. 

Jon îşi îngropă faţa în părul Ygrittei, umplându-şi nările de 
mirosul ei. 

— Parcă o aud pe Bătrâna Nan spunându-i lui Bran o poveste 
cu monştri. Ygritte îl lovi cu pumnul în umăr. 

— Adică eu sunt o femeie bătrână? 

— Eşti mai bătrână decât mine. 

— Da, şi mai înţeleaptă. Nimic nu ştii, Jon Snow. Se îndepărtă 
de el şi îşi lepădă haina din blană de iepure. 

— Ce faci? j 

— Îți arăt cât de bătrână sunt. Işi dezlegă cămaşa din piele de 
căprioară, o azvârli la o parte şi îşi ridică cele trei bluze de lână 
peste cap, deodată. Vreau să mă vezi. 

— N-ar trebui... 

— Ba da. Sânii îi săltară când rămase într-un picior, să-şi 
scoată o cizmă, sărind apoi pe celălalt, să se ocupe de a doua. 
Sfârcurile erau cercuri mari şi trandafirii. Şi tu, zise Ygritte, în 
timp ce-şi trăgea în jos pantalonii din piele de oaie. Dacă vrei să 
te uiţi, trebuie să arăţi. Nimic nu ştii, Jon Snow. 

— Ştiu că te vreau, se auzi spunând, cu toate jurămintele şi 
toată onoarea uitate. Stătea în faţa lui goală ca în ziua în care s-a 
născut, iar mădularul lui era tare ca piatra ce îi înconjura. Fusese 
cu ea de zeci de ori până atunci, dar mereu pe sub blănuri, cu 
alţii în preajma lor. Nu văzuse niciodată cât era de frumoasă. 
Avea picioarele subţiri, dar bine proporţionate, părul dintre 
coapse mai roşu decât cel de pe cap. Oare asta o face şi mai 
norocoasă? O trase lângă el. Imi place mirosul tău, spuse. Ador 
părul tău roşu. Ador gura ta şi cum mă săruţi. Ador zâmbetul tău. 
Ador sânii tăi. Îi sărută, unul după altul. Îmi plac picioarele tale 
subţiri şi ce se ascunde între ele. Îngenunche s-o sărute acolo, cu 
blândeţe, pe pântece la început, dar Ygritte îşi desfăcu uşor 
picioarele şi el îi văzu partea trandafirie dinăuntru şi o sărută şi 
acolo şi o atinse cu limba. Ygritte gemu încet. 

— Dacă mă iubeşti atât de mult din cap până-n picioare, de ce 
mai eşti îmbrăcat? şopti ea. Nimic nu ştii, Jon Snow. Ni... oh, 
OHHH! 

După aceea, deveni aproape sfioasă, sau la fel de sfioasă cum 
devenea întotdeauna. 

— Lucrul acela pe care l-ai făcut, spuse ea pe când stăteau 
întinşi pe maldărul de haine. Cu... gura. Şovăi. Aşa... aşa fac 
lorzii cu doamnele lor, acolo jos, la sud? 

— Nu cred. Nimeni nu-i spusese vreodată lui Jon întocmai ce 
fac lorzii cu doamnele lor. Doar... am vrut să te sărut acolo, atâta 
tot. Mi se pare că ţi-a plăcut. 

— Da, mi-a... mi-a plăcut niţel. Nimeni nu te-a învăţat aşa 
ceva? 

— N-a mai fost nimeni, mărturisi el. Doar tu. 

— Fecior, îl şicană ea. Ai fost fecior. 

Jon o ciupi în joacă de un sfârc. 

— Am fost omul Rondului de Noapte. Am fost, se auzi 
spunând. Acum ce era? Nu voia să se gândească la asta. Tu ai 
fost fecioară? 

Ygritte se ridică într-un cot. 

— Am nouăsprezece ani şi sunt suliţaşă. Şi sunt sărutată de 
foc. Cum aş fi putut fi fecioară? 

— Cine a fost? 

— Un băiat, la o sărbătoare, acum cinci ani. Venise cu fraţii lui 
să facă negoţ şi avea părul roşu ca al meu, sărutat de foc, aşa că 
m-am gândit că trebuie să fie norocos. Dar a fost slab. Când s-a 
întors, să încerce să mă răpească, Longspear i-a rupt mâna şi l-a 
alungat şi de atunci n-a mai încercat, nici măcar o dată. _ 

— Aşadar, n-a fost Longspear? Jon se simţea uşurat. li plăcea 
Longspear, cu faţa-i urâtă şi purtarea prietenoasă. 

Ygritte îi dădu un pumn. 

— E josnic din partea ta. Tu te-ai culca cu sora ta? 

— Longspear nu e fratele tău. 

— E din satul meu. Nimic nu ştii, Jon Snow. Un adevărat bărbat 
fură o femeie de departe, ca să întărească clanul. Femeile care 
se culcă cu fraţii, cu taţii sau cu rudele din clanul lor aduc o 
ofensă zeilor şi sunt blestemate să aibă copii slabi şi bolnăvicioşi. 
Chiar monştri. 

— Craster se căsătoreşte cu fiicele sale, sublinie el. 

Ygritte îl lovi din nou. 

— Craster e mai mult ca voi, decât ca noi. Tatăl lui fost o 
cioară care a furat o femeie din satul Copacul Alb. S-a dus o dată 
la Castelul Negru să i-l arate ciorii pe fiul său, dar fraţii au suflat 
din corn şi au alungat-o. Sângele lui Craster e negru şi poartă un 
blestem greu. Işi trecu degetele uşor peste pântecele lui. M-am 
temut cândva că vei face şi tu la fel. Că vei zbura înapoi la Zid. 

N-ai ştiut ce să faci după ce m-ai răpit. 

Jon se ridică: 

— Ygritte, eu nu te-am răpit. 

— Ba da, m-ai răpit. Ai sărit de pe munte şi l-ai omorât pe Orell 
şi, înainte să apuc să-mi iau toporul, mi-ai pus cuțitul la gât. Am 
crezut atunci că mă vei silui sau că mă vei ucide sau poate 
amândouă, dar n-ai făcut-o. lar când ţi-am spus povestea lui Bael 
Bardul şi cum a cules el trandafirul de la Winterfell, am crezut că 
vei şti să mă culegi, dar n-ai făcut-o. Nimic nu ştii, Jon Snow. li 
zâmbi cu sfială. Dar s-ar putea să înveţi câte ceva. 

Jon observă dintr-odată că lumina pâlpâia în jurul ei. 

— Ar fi mai bine să urcăm. Torța e pe sfârşite. 

— Se teme cioara de copiii lui Gendel? întrebă ea, cu un 
zâmbet larg. Nu avem decât puţin de urcat şi n-am terminat cu 
tine, Jon Snow. Ai vrea... Şovăi. 

— Ce? întrebă el, în timp ce torţa începea să se stingă. 

— S-o faci din nou? lăsă ea să-i scape. Cu gura. Sărutul de 
lord? lar eu... eu aş putea să văd dacă şi ţie-ţi place. 

Când torţa se stinse, lui Jon Snow nu-i mai păsa. 

Sentimentul de vinovăţie veni mai apoi, dar mai slab ca 
înainte. Dacă e un păcat, gândi el, de ce au lăsat zeii să fie atât 
de plăcut? 

In grotă era un întuneric de smoală când terminară. Singura 
lumină era roşeaţa palidă a culoarului ce ducea înapoi către 
peştera mai mare, unde ardeau vreo douăzeci de focuri. Curând 
începură să bâjbâie şi să se lovească unul de altul, încercând să 
se îmbrace pe întuneric. Ygritte se împiedică şi căzu în lac şi ţipă 
la atingerea rece a apei. Când Jon râse, îl trase înăuntru şi pe el. 
Se luptară şi împroşcară apa prin întuneric şi apoi Ygritte era din 
nou în braţele lui şi se dovedi că, de fapt, nu terminaseră. 

— Jon Snow, îi spuse când el îşi revărsă sămânţa în ea, nu te 
mişca acum, dragul meu. Imi place să te simt în mine. Hai să nu 
ne întoarcem la Styr şi la Jarl. Hai să coborâm înăuntru, să ne 
alăturăm copiilor lui Gendel. Nu vreau să părăsesc niciodată 
peştera asta, Jon Snow. Niciodată. 

DAENERYS 


— Toţi? Sclava părea circumspectă. Înălţimea Ta, oare 
netrebnicele mele urechi te-au auzit greşit? 

O lumină verde, rece, se strecura prin ochiurile de sticlă 
colorată încastrate în pereţii triunghiulari, înclinați, şi o boare de 
vânt sufla uşor prin uşile terasei, aducând mireasmă de fructe şi 
flori din grădina alăturată. 

— Urechile tale au auzit bine, răspunse Dany. Vreau să-i 
cumpăr pe toţi. Spune-i Bunilor Stăpâni, te rog. 

Alesese pentru astăzi o rochie din Qarth. Mătasea mov-închis 
punea în valoare violetul ochilor ei. Croiala rochiei îi dezgolea 
sânul stâng. In timp ce Bunii Stăpâni ai Astaporului se sfătuiau cu 
glas scăzut, Dany sorbea vin aspru de curmale dintr-o cupă 
înaltă de argint. Nu desluşea chiar tot ce spuneau, dar le putea 
auzi lăcomia. 

Fiecare dintre cei doi negustori era însoţit de câte doi, trei 
sclavi... deşi unul dintre ei, Grazdan, cel mai bătrân, avea şase. 
Ca să nu pară o cerşetoare, îşi adusese şi ea însoțitorii, Irri şi 
jhigqui în pantaloni de mătase nisipie şi veste pictate, apoi 
Barbă-Albă şi voinicul Belwas şi călăreţii ei de sânge. Ser Jorah 
stătea în spatele ei, asudând în cămaşa sa cu ursul negru al 
Casei Mormont brodat pe piept. Mirosul transpiraţiei sale era o 
replică pământească la parfumurile dulci care înecau Astaporul. 

— Toţi, mârâi Kraznys mo Nakloz, care astăzi mirosea a 
piersici. Sclava repetă cuvântul în Limba Comună a Westerosului. 
În mii, sunt opt. Asta vrea să spună prin toţi? Mai sunt şase sute, 
care vor fi parte din cea de-a noua mie, când îi vom avea pe toţi. 
li vrea şi pe ei? 

— Îi vreau, răspunse Dany după ce întrebarea îi fu tradusă. Pe 
cei opt mii, pe cei şase sute... şi pe cei care sunt încă în 
pregătire. Cei care încă nu şi-au câştigat coifurile. 

Kraznys se întoarse către tovarăşii lui. Din nou se sfătuiră între 
ei. Tălmăcitoarea îi spusese lui Dany numele lor, dar erau greu 
de reţinut. Patru dintre ei păreau să se numească Grazdan, 
probabil după Grazdan cel Mare, care întemeiase Vechiul Ghis, la 
începutul începuturilor. Semănau cu toţii între ei: graşi, cu pielea 
de chihlimbar, nasuri mari, ochi întunecaţi. Părul lor sârmos era 
negru sau roşcat- închis, ori acel amestec ciudat de roşu şi negru 

care era specific pentru Ghiscari. Toţi se înveşmântau în tokaruri, 
îmbrăcăminte permisă numai astaporilor născuţi liberi. 

Dany aflase de la Căpitanul Groleo că bordura tokaru/ui era 
cea care arăta statului unui om. În această încăpere răcoroasă 
din vârful piramidei, doi dintre stăpânii de sclavi purtau tokaruri 
tivite cu argint, cinci cu aur şi unul, cel mai în vârstă dintre 
Grazdani, afişa un tiv de perle albe, mari, care atunci când se 
foia în scaun sau îşi mişca o mână, cloncăneau uşor, lovindu-se 
una de alta. 

— Nu putem vinde băieţi pe jumătate pregătiţi, le spunea 
celorlalţi unul dintre Grazdanii cu bordura argintie. 

— Putem, dacă aurul ei este bun, răspunse un bărbat mai 
gras, al cărui tokarera tivit cu aur. 

— Nu sunt Nepătaţi. N-au ucis pruncii. Dacă vor da greş pe 
câmpul de luptă, ne vor face de ruşine. Şi, chiar dacă tăiem cinci 
mii de băieţi necopţi mâine, ar mai fi zece ani până să fie 
pregătiţi pentru vânzare. Ce-i vom spune următorului 
cumpărător care va veni în căutare de Nepătaţi? 

— li vom spune că trebuie să aştepte, zise grăsanul. Ce-i în 
mână nu-i minciună. 

Dany îi lăsă să se certe, sorbind din vinul aspru de curmale şi 
încercând să-şi păstreze faţa neclintită şi neştiutoare. /i voi avea 
pe toţi, oricât ar costa, îşi spuse. Oraşul avea o sută de negustori 
de sclavi, dar cei opt din faţa ei erau cei mai importanţi. Când 
vindeau sclavi pentru plăceri, sclavi pentru muncile câmpului, 
scribi, meşteşugari şi instructori, aceşti oameni erau rivali, dar 
strămoşii lor se aliaseră pentru a-i crea şi a-i vinde pe Cei 
Nepătaţi. Din cărămidă şi sânge e zidit Astaporul, din cărămidă şi 
sânge sunt oamenii lui. 

Kraznys fu cel care, în cele din urmă, anunţă decizia lor: 

— Spune-i că pe cei opt mii îi va avea, dacă aurul ei se 
dovedeşte îndestulător. Şi pe cei şase sute, dacă doreşte. 
Spune-i să se întoarcă într-un an şi-i vom vinde alte două mii. 

— Peste un an voi fi la Westeros, răspunse Dany după ce 
ascultă traducerea. Eu am trebuinţă acum. Cei Nepătaţi sunt 
bine pregătiţi, dar chiar şi aşa, mulţi vor cădea în luptă. Voi avea 
nevoie de băieţi ca înlocuitori, să ridice săbiile pe care ceilalţi le 
vor lăsa din mână. Aşeză cupa de vin deoparte şi se aplecă spre 
tălmăcitoare: Spune-le Bunilor Stăpâni că-i voi dori chiar şi pe cei 
mici, care încă îşi au căţeluşii. Spune-le că voi plăti la fel de mult 
pentru un băiat pe care l-au tăiat ieri cât pentru un Nepătat cu 

coiful cu ţepuşă pe cap. 

Fata le spuse. Răspunsul fu tot nu. Dany se încruntă, iritată. 

— Prea bine. Spune-le că am să plătesc dublu, dacă îi primesc 
pe toţi. 

— Dublu? Grăsanul cu tivul de aur era gata să se prăpădească 
de râs. 

— Târfuliţa e nebună, zău, făcu Kraznys mo Nakloz. Să-i cerem 
triplu, zic eu. E destul de disperată ca să plătească. Să-i cerem 
de zece ori preţul pentru fiecare sclav, da. 

Grazdan cel înalt, cu barba ascuţită, vorbi în Limba Comună, 
deşi nu la fel de bine ca tânăra sclavă: 

— lnălţimea Ta, mârâi el. Westerosul e bogat, da, dar acum nu 
eşti regină. Poate că nu vei fi niciodată regină. Chiar şi Nepătaţii 
pot pierde bătălii în faţa cavalerilor sălbatici ai oţelului din Cele 
Şapte Regate. |ţi amintesc, Bunii Stăpâni ai Astaporului nu vând 
carne pe promisiuni. Ai aur şi mărfuri destule ca să plăteşti 
pentru toţi eunucii pe care-i vrei? 

— Ştii răspunsul mai bine decât mine, Bunule Stăpân, 
răspunse Dany. Oamenii tăi mi-au vizitat corăbiile şi au numărat 
fiecare boabă de chilimbar şi fiecare vas cu şofran. Cât am? 

— Suficient ca să cumperi o mie, răspunse Bunul Stăpân, cu 
un zâmbet condescendent. Cu toate acestea, tu plăteşti dublu, 
după cum spui. Cinci sute atunci, e tot ce poţi cumpăra. 

— Poate că frumoasa ta coroană ar mai putea cumpăra o sută, 
zise grăsanul în Valyriană. Coroana ta cu cei trei dragoni. 

Dany aşteptă ca vorbele să fie tălmăcite. 

— Coroana mea nu e de vânzare. Când Viserys vânduse 
coroana mamei lor, l-a părăsit şi ultima fărâmă de voioşie, 
rămânând doar cu furia. Nici nu-mi voi robi poporul şi nu le voi 
vinde avutul şi caii. Dar puteţi avea corăbiile mele. Corabia mare 
Balerion şi corăbiile Rhagar şi Meraxes. li prevenise pe Groleo şi 
pe ceilalţi căpitani că s-ar putea să se ajungă la asta, dar ei 
contestaseră cu furie necesitatea unui asemenea gest. Trei 
corăbii bune trebuie să merite mai mult decât câţiva eunuci 
nenorociţi. 

Grazdan cel gras se întoarse către ceilalţi. Din nou se sfătuiră 
cu glas scăzut. 

— Două mii, anunţă cel cu barba ascuţită, întorcându-se către 
ea. E prea mult, dar Bunii Stăpâni sunt generoşi şi nevoile tale 
sunt mari. 

Două mii n-ar fi suficienţi pentru ceea ce avea de gând să 

facă. Trebuie să-i am pe toți. Dany ştia ce trebuia să facă acum, 
deşi avea un gust atât de amar încât nici măcar vinul de curmale 
nu i-l putea alunga din gură. Chibzuise îndelung şi nu găsise altă 
cale. N-am altceva de făcut. 

— Daţi-mi-i pe toţi şi puteţi avea un dragon. Dinspre Jhiqui se 
auzi un suspin. Kraznys le zâmbi tovarăşilor lui. 

— Ce v-am spus eu? Ne-ar da orice. 

Barbă-Albă se uita la ea, nevenindu-i să-şi creadă urechilor. 
Apucă toiagul, cu o mână tremurătoare. 

— lnălţimea Ta, te implor, câştigă-ţi tronul cu dragoni, nu cu 
sclavi. Nu trebuie să faci asta... 

— Tu nu trebuie să-ţi îngădui să-mi dai lecţii. Ser Jorah, ia-l pe 
Barbă-Albă din faţa ochilor mei. 

Mormont îl luă pe bătrân de cot cu brutalitate, îl trase în 
picioare şi îl târî pe terasă. 

— Spune-le Bunilor Stăpâni că regret această întrerupere, îi 
spuse Dany tălmăcitoarei. Spune-le că aştept răspunsul lor. 

Ştia răspunsul, îl vedea în sclipirea din ochii lor, în zâmbetele 
pe care încercau din răsputeri să le ascundă. Astaporul avea mii 
de eunuci şi încă mai mulţi băieţi în sclavie care aşteptau să fie 
tăiaţi, dar existau doar trei dragoni în viaţă pe întreg cuprinsul 
lumii. Jar Ghiscarii jinduiesc la dragoni. Cum ar putea să nu 
jinduiască? De cinci ori se luptase Vechiul Ghis cu Valyria la 
începuturile lumii şi de cinci ori se prăbuşise în tristă înfrângere. 
Căci Ţinutul Liber avea dragoni, iar Imperiul nu avea nici unul. 

Cel mai vârstnic Grazdan se foi în scaun şi perlele sale 
cloncăniră domol, lovindu-se unele de altele. 

— Un dragon la alegerea noastră, murmură el cu glas dogit. 
Cel negru e cel mai mare şi cel mai sănătos. 

— Numele lui este Drogon. Dany clătină aprobator din cap. 

— Toate bunurile tale, în afară de coroană şi de veşmintele de 
regină, pe care îţi vom îngădui să le păstrezi. Cele trei corăbii. Şi 
Drogon. 

— S-a făcut, zise ea în Limba Comună. 

— S-a făcut, îi dădu replica bătrânul Grazdan în Valyriana sa 
răguşită. 

Ceilalţi repetară vorbele bărbatului cu tivitura de perle. 

— S-a făcut, traduse sclava, şi s-a făcut, s-a făcut, de opt ori 
s-a făcut. 

— Cei Nepătaţi vor învăţa limba voastră sălbatică destul de 
repede, adăugă Kraznys mo Nakloz, după ce toate aranjamentele 

fuseseră făcute, dar până atunci, vei avea nevoie de cineva care 
să vorbească cu ei. la această sclavă, ca semn al unui târg bine 
făcut. 

— Aşa voi face. 

Sclava îi traduse ei vorbele lui şi lui vorbele ei. Dacă nutrea 
vreun sentiment faţă de faptul că era dată de pomană, avu grijă 
să nu şi-l arate. 

Arstan Barbă-Albă rămase şi el tăcut, când Dany trecu pe 
lângă el pe terasă. O urmă în tăcere pe scări în jos, dar Dany îi 
auzea toiagul din lemn masiv bocănind pe cărămizile roşii, în 
timp ce înainta. Nu-l învinuia pentru mânia lui. Ceea ce făcuse ea 
era o infamie. Mama Dragonilor şi-a vândut copilul cel mai 
puternic. Numai gândul o îmbolnăvea. 

Dar în Piaţa Mânariei, păşind pe cărămizile roşii, între piramida 
stăpânilor de sclavi şi cazărmile eunucilor, Dany se întoarse către 
bătrân: 

— Barbă-Albă, spuse ea. Vreau sfatul tău şi nu trebuie să te 
temi niciodată să-mi spui ce gândeşti... după ce am terminat. 
Dar niciodată să nu mă iei la întrebări în faţa unor străini. S-a 
înţeles? 

— Da, Inălţimea Ta, răspunse el, nefericit. 

— Nu sunt copil, adăugă ea. Sunt regină. 

___— Totuşi, chiar şi reginele pot greşi. Astaporii te-au înşelat, 
lnălţimea Ta. Un dragon valorează mai mult decât o armată. 
Aegon a dovedit asta acum trei sute de ani, pe Câmpul de Foc. 

— Ştiu ce a dovedit Aegon. Am de gând să dovedesc şi eu 
câteva lucruri. Dany se întoarse către sclava care stătea umilă 
lângă lectica ei: Ai un nume sau trebuie să tragi în fiecare zi câte 
unul nou, din vreun butoi? 

— Asta e doar pentru Nepătaţi, zise fata. Apoi îşi dădu seama 
că întrebarea îi fusese adresată în Valyriana Cultă. Făcu ochii 
mari: Oh. 

— Te cheamă Oh? 

— Nu, Inălţimea Ta, iartă-i sclavei această izbucnire. Numele 
sclavei tale este Missandei, dar... 

— Missandei nu mai este sclavă. Te eliberez, din clipa aceasta. 
Haide, intră cu mine în lectică, vreau să vorbim. Rakharo le ajută 
să urce, iar Dany trase bine draperiile, să se ferească de praf şi 
de căldură. Dacă rămâi cu mine, te vei număra printre 
însoţitoarele mele, spuse ea când porniră din loc. Te voi ţine 
lângă mine, să vorbeşti în numele meu, aşa cum ai vorbit în 

numele lui Kraznys. Dar poţi pleca oricând doreşti, dacă ai un 
tată sau o mamă la care preferi să te întorci. 

— Sclava va rămâne, spuse fata. Sclava... eu... nu am unde să 
mă duc. Sclava... eu te voi sluji bucuroasă. 

— Îți pot oferi libertate, dar nu siguranţă, o preveni Dany. Am 
o lume de străbătut şi războaie de purtat. S-ar putea să fii 
înfometată. S-ar putea să te îmbolnăveşti. S-ar putea să fii ucisă. 

— Valar morghulis, spuse Missandei în Valyriana Cultă. 

— Toţi oamenii trebuie să moară, fu de acord Dany, dar nu 
curând, ne putem ruga. Se sprijini de perne şi luă mâna fetei. 
Aceşti Nepătaţi sunt într-adevăr neînfricaţi? 

— Da, lnălţimea Ta. 

— Acum eşti în slujba mea. E adevărat că nu simt durerea? 

— Vinul curajului ucide asemenea simţăminte. Când ajung să 
ucidă pruncii, îl beau deja de ani buni. 

— Şi sunt supuşi? 

— Supunerea e tot ce cunosc. Dacă le-ai spune să nu respire, 
li se va părea mai uşor decât să nu se supună. 

Dany clătină din cap. 

— Şi când voi termina cu ei? 

— Inălţimea Ta? 

— După ce îmi câştig războiul şi mă aşez pe tronul care a fost 
al tatălui meu, cavalerii mei vor lăsa armele şi se vor întoarce la 
cetăţile lor, la soțiile şi la copiii lor, la mame... la vietile lor. Dar 
aceşti eunuci nu au nici o viaţă. Ce o să mă fac cu opt mii de 
eunuci când nu vor mai fi bătălii de purtat? 

___— Eunucii sunt străjeri buni şi excelente gărzi de noapte, 
Inălţimea Ta, spuse Missandei. Şi nu e greu niciodată să găseşti 
un cumpărător pentru asemenea trupe de soi. 

— Mi s-a spus că în Westeros oamenii nu sunt vânduți şi 
cumpăraţi. x 

— Cu tot respectul, Inălțimea Ta, Cei Nepătaţi nu sunt oameni. 

— Şi dacă i-aş revinde într-adevăr, de unde aş şti că nu se vor 

întoarce împotriva mea? întrebă Dany explicit. Ar face asta? Ar 
lupta împotriva mea, chiar mi-ar face rău? 
_ — Da, dacă le-ar porunci stăpânul lor. Ei nu-şi pun întrebări, 
lnălţimea Ta. Toate întrebările le-au fost şterse din minte. Se 
supun. Părea tulburată. Când... când termini cu ei... Înălţimea Ta 
le poate cere să-şi ia viaţa. 

— Şi ar face până şi asta? A 

— Da, răspunse Missandei cu glas pierit. Inălţimea Ta. 

Dany îi strânse mâna. 

— Dar ai prefera să nu le cer asta. De ce? De ce-ţi pasă? 

— Sclava nu e... eu... lnălţimea Ta... 

— Spune-mi. 

Fata plecă ochii. N 

— Trei dintre ei au fost cândva fraţii mei, Inălţimea Ta. 

Atunci nădăjduiesc că fraţii tăi sunt la fel de curajoşi şi de 
deştepţi ca tine. Dany se sprijini din nou pe perne şi se lăsă 
purtată de lectică mai departe, înapoi la Ba/erion, pentru ultima 
oară, ca să pună ordine în lumea ei. Și înapoi la Drogon. Gura i se 
încleşta. 

Urmă o noapte lungă, vântoasă şi întunecoasă. Dany îşi hrăni 
dragonii, ca de obicei, dar descoperi că, în ceea ce o privea, nu 
avea poftă de mâncare. Plânse o vreme, singură în cabina ei, 
apoi îşi uscă lacrimile destul de mult ca să fie gata pentru o nouă 
discuţie aprinsă cu Groleo. 

— Magister Illyrio nu e aici, fu ea nevoită să-i spună în cele din 
urmă, şi chiar dacă ar fi, nu m-ar putea influenţa nici el. Am 
nevoie de Cei Nepătaţi mai mult decât de aceste corăbii şi nu 
mai vreau să aud nimic despre asta. 

Furia îi topise durerea şi teama, pentru câteva ore, cel puţin. 
Apoi îşi chemă călăreţii de sânge în cabină, împreună cu Ser 
Jorah. Erau singurii în care avea cu adevărat încredere. 

Avu de gând să doarmă după aceea, ca să fie odihnită pentru 
a doua zi, dar o oră de insomnie petrecută zvârcolindu-se între 
pereţii sufocanţi ai cabinei fu de ajuns ca s-o convingă că era 
zadarnic. În faţa uşii îl găsi pe Aggo, potrivind o nouă coardă la 
arcul său, la lumina legănată a unei lămpi de ulei. Rakharo 
stătea cu picioarele încrucişate pe punte, lângă el, ascuţindu-şi 
arakhul cu o bucată de gresie. Dany le spuse amândurora să nu 
se întrerupă şi urcă pe punte, să ia o gură din aerul răcoros al 
nopţii. Echipajul o lăsă în pace, văzându-şi de treburi, dar Ser 
Jorah i se alătură curând, lângă parapet. E mereu prin preajmă, 
gândi Dany. /mi cunoaşte prea bine capriciile. 

— Khaleesi. Ar trebui să dormi. Mâine va fi o zi caldă şi grea, 
te asigur. Vei avea nevoie de putere. 

— Ţi-o mai aminteşti pe Eroeh? îl întrebă. 

— Fata lhazareeană? 

— O siluiau, dar eu i-am oprit şi am luat-o sub protecţia mea. 
Numai că atunci, după ce soarele-şi-stelele vieţii mele a murit, 
Mago a luat-o înapoi, a folosit-o din nou şi a omorât-o. Aggo a 

spus că asta i-a fost soarta. 

— Imi amintesc, zise Ser jJorah. 

— Am fost singură multă vreme, Jorah. Singură, fără să am pe 
nimeni în afară de fratele meu. Eram o fiinţă atât de mică şi de 
speriată. Viserys ar fi trebuit să mă protejeze, dar m-a rănit şi 
m-a speriat şi mai rău. N-ar fi trebuit să facă una ca asta. Nu era 
doar fratele meu, era rege/e meu. De ce fac zeii regi şi regine, 
dacă nu ca să-i apere pe cei care nu se pot apăra singuri? 

— Unii regi se fac singuri. Robert aşa a făcut. 

— El n-a fost un rege adevărat, zise Dany cu dispreţ. N-a făcut 
nici o dreptate. Dreptate... Pentru asta sunt regii. 

Ser Jorah nu dădu nici un răspuns. Doar zâmbi şi îi atinse 
părul, foarte uşor. Era de ajuns. 

In noaptea aceea visă că era Rhaegar, călărind către Trident. 
Dar era călare pe un dragon, nu pe un cal. Când a văzut oastea 
rebelă a Uzurpatorului pe malul celălalt al râului, toţi purtau 
armuri de gheaţă, dar ea i-a scăldat în foc de dragon, iar ei s-au 
topit ca roua şi au prefăcut Tridentul într-un torent. O mică parte 
din ea ştia că visa, dar o alta exulta. Aşa a fost hărăzit. Celălalt a 
fost un coşmar şi abia acum m-am deşteptat. 

Se trezi brusc, în întunericul cabinei, încă înflăcărată de triumf. 
Balerionul se trezi parcă odată cu ea. Şi Dany auzi scârţâitul uşor 
al lemnului, clipocitul apei lovind carena, o rostogolire pe punte, 
deasupra capului ei. Şi încă ceva. 

Cineva era în cabină cu ea. | 

— Irri? Jhiqui? Unde sunteţi? Insoţitoarele nu-i răspunseră. Era 
prea întuneric ca să vadă, dar auzea respiraţia. Jorah, tu eşti? 

— Dorm, glăsui o femeie. Dorm cu toţii. Glasul era foarte 
aproape. Chiar şi dragonii trebuie să doarmă. 

Stă deasupra mea. 

— Cine-i acolo? Dany privi încordată în întuneric. | se părea că 
vede o umbră, conturul palid al unei siluete. Ce vrei de la mine? 

— Adu-ţi aminte. Ca să mergi la nord, trebuie să călătoreşti 
spre sud. Ca să ajungi la vest, trebuie s-o iei spre est. Ca să 
mergi înainte, trebuie să mergi înapoi şi ca să atingi lumina 
trebuie să treci prin umbră. 

— Quaithe? Dany sări din pat şi dădu uşa în lături. Lumina 
gălbuie a felinarelor inundă încăperea şi Irri şi Jhiqui se ridicară 
adormite. 

— Khaleesi? murmură Jhiqui, frecându-se la ochi. Viserion se 
trezi şi îşi deschise fălcile şi o suflare de foc lumină până şi cele 

mai întunecate colţuri. Nu era nici urmă de vreo femeie cu mască 
roşie de lac. Khaleesi, nu te simţi bine? întrebă Jhiqui. 

— Am visat. Dany îşi scutură capul. Am visat un vis, nimic mai 
mult. Culcaţi- vă la loc. Toate, ne culcăm la loc. Dar oricât a 
încercat, somnul n-a mai venit. A 

Dacă privesc înapoi, sunt pierdută, îşi spuse Dany. In 
dimineaţa următoare, în timp ce intra în Astapor, pe porţile 
portului, nu îndrăznea să-şi amintească din nou cât de mică şi 
neînsemnată era suita ei, ca să nu-şi piardă curajul. Astăzi îşi 
încălecase iapa, se îmbrăcase în pantaloni din păr de cal şi o 
vestă de piele pictată, purta un lanţ de bronz la încheietură şi 
alte două încrucişate între sâni. Irri şi Jhiqui îi împletiseră părul şi 
îi atârnaseră un clopoțel minuscul de argint, al cărui clinchet 
cânta despre Cei Nemuritori de la Qarth, pieriţi în flăcări în 
Palatul de Pulbere. 

Străzile din cărămidă roşie ale Astaporului erau înţesate de 
oameni în dimineaţa aceea. Sclavi şi slujitori străjuiau drumurile, 
în timp ce stăpânii de sclavi şi femeile lor îşi îmbrăcaseră 
tokarurile şi priveau de pe piramidele lor în trepte. Până /a urmă, 
nu se deosebesc atât de mult de Qartheeni, gândi Dany. Vor să 
vadă dragonii, ca să aibă ce povesti copiilor şi copiilor copiilor 
lor. Asta o făcu să se întrebe câţi dintre ei vor avea vreodată 
copii. 

Aggo mergea în faţa ei, cu marele său arc Dothraki. Belwas cel 
Voinic mergea la dreapta iepei sale, Missandei la stânga. Ser 
Jorah Mormont era în spate, în zale şi cămaşă, uitându-se feroce 
la oricine se apropia prea mult. Rakharo şi Jhogo protejau lectica. 
Dany poruncise ca partea de sus să fie îndepărtată, astfel încât 
dragonii să poată fi legaţi de platformă. 

Irri şi Jhiqui mergeau alături de ei, încercând să-i liniştească. 
Cu toate acestea, coada lui Viserion plesnea dintr-o parte în alta 
şi dragonul scotea, ameninţător, fum pe nări. Rhaegal simţea şi 
el pericolul. De trei ori încercă să-şi ia zborul, dar fu tras în jos, în 
mâna lui Jhiqui, de lanţul greu. Drogon se făcuse colac, cu capul 
vârât între aripi. Doar ochii i se mai vedeau, drept mărturie că nu 
dormea. 

Ceilalţi oameni ai ei veneau în urmă: Groleo şi celălalt căpitan, 
cu echipajele lor şi cei optzeci şi trei de Dothraki rămaşi din cei o 
sută de mii care călătoriseră cândva în kha/asarul lui Drogo. Pe 
cei mai bătrâni şi mai slabi îi pusese în mijlocul coloanei, 
împreună cu femeile cu copii la sân şi cele însărcinate, cu fetiţele 

şi cu băieţii prea mici ca să-şi împletească părul. Ceilalţi - 
luptătorii ei, câţi mai erau - mergeau în afara coloanei, mânând 
jalnica lor turmă, cei o sută şi ceva de cai sfrijiţi care 
supravieţuiseră atât deşertului roşu, cât şi mării negre de sare. 

Ar fi trebuit să cer să mi se coasă un stindard, gândi ea în timp 
ce îşi conducea ceata jerpelită de-a lungul râului şerpuit al 
Astaporului. Inchise ochii, ca să-şi imagineze cum ar arăta: 
mătase neagră, unduitoare, iar pe ea, dragonul cu trei capete al 
Casei Targaryen, suflând flăcări de aur. O flamură aşa cum poate 
ar fi purtat Rhaegar. Malurile râului erau ciudat de liniştite. 
Viermele, aşa numeau râul cei din Astapor. Era larg, domol şi 
cotit, împestriţat cu insulițe împădurite. Zări copii jucându-se pe 
una dintre ele, alergând printre statui elegante de marmură. Pe o 
altă insulă, doi îndrăgostiţi se sărutau în umbra unor copaci înalţi 
şi verzi, nu mai sfioşi decât erau Dothrakii la o nuntă. Fără 
veşminte, nu-şi putea da seama dacă erau sclavi sau oameni 
liberi. 

Piaţa Mânariei, cu harpia sa mare de bronz, era neîncăpătoare 
pentru toţi Nepătaţii pe care îi cumpărase. De aceea, fuseseră 
adunaţi în Piaţa Supliciului, care dădea spre poarta principală a 
Astaporului, ca să poată mărşălui direct din oraş, după ce îi va 
prelua Daenerys. Aici nu erau statui de bronz, doar o platformă 
de lemn unde sclavii răzvrătiți erau supuşi la cazne, jupuiţi şi 
spânzurați. 

— Bunii Stăpâni îi aşază în aşa fel încât să fie primul lucru pe 
care îl vede un sclav nou-venit când intră în oraş, îi explică 
Missandei, când ajunseră în piaţă. 

La prima vedere, Dany crezu că aveau pielea vărgată, 
asemeni zebralilor Jhogos Nhailor. Apoi se apropie şi văzu carnea 
roşie, jupuită, de sub dungile negre, mişcătoare. Muşte. Muşte şi 
viermi. Sclavii răzvrătiți fuseseră jupuiţi aşa cum cineva ar decoji 
un măr, într-o fâşie lungă, şerpuitoare. Un bărbat avea un braţ 
negru de muşte de la degete până la cot, iar dedesubt se vedea 
carnea roşie şi albă. Dany struni calul lângă el. 

— Ce a făcut acesta? 

— A ridicat mâna împotriva stăpânului său. 

Cu stomacul întors pe dos, Dany dădu pinteni calului către 
mijlocul pieţei, unde se afla oastea pe care o cumpărase atât de 
scump. Şir după şir după şir stăteau bărbaţii de piatră cei 
nebărbaţi, cu inimile lor din cărămidă, opt mii şi şase sute, cu 
coifurile de bronz cu ţepuşe ale Nepătaţilor cu pregătirea 

încheiată şi alţi cinci mii în spatele lor, cu capetele goale, dar 
înarmaţi cu sulițe şi săbii scurte. Cei din ultimele rânduri erau 
doar nişte copii, dar stăteau la fel de drepţi şi neclintiţi ca toţi 
ceilalţi. 

Kraznys mo Nakloz şi tovarăşii lui erau cu toţii acolo, s-o 
întâmpine. Alţi Astapori de viţă nobilă stăteau în grupuri, în 
spatele lor, sorbind vin din cupe înalte de argint, în timp ce 
sclavii circulau printre ei cu tăvi cu măsline, cireşe şi smochine. 
Cel mai bătrân Grazdan stătea într-un palanchin susţinut de 
patru sclavi voinici cu pielea arămie. Câţiva lăncieri călări se 
plimbau la marginea pieţei, ţinând la distanţă mulțimile care 
veniseră să privească. Soarele strălucea orbitor pe discurile 
lustruite de aramă cusute pe mantiile lor, însă Dany nu putu să 
nu observe cât de agitaţi păreau caii. Se tem de dragoni. Și bine 
fac. 

Kraznys trimise o sclavă s-o ajute să descalece. Mâinile lui 
Dany erau ocupate: cu una ţinea tokaru/, iar cu cealaltă un bici 
ornamentat. 

— lată-i. Kraznys se uită la Missandei. Spune-i că sunt ai ei... 
dacă poate plăti. 

— Poate, spuse fata. 

Ser Jorah strigă o comandă şi mărfurile de negoţ fură aduse. 
Şase baloţi de blănuri de tigru, trei sute de cupoane de mătase 
fină. Vase cu şofran, vase cu mir, vase cu piper, curry şi 
nucşoară. O mască de onix, douăsprezece maimuțe de jad, 
butoiaşe cu cerneală roşie, neagră şi verde, o cutie cu ametiste 
negre, rare, o cutie de perle, un butoi cu măsline fără sâmburi, 
umplute cu larve, o duzină de butoaie de peşte de apă dulce în 
saramură, un gong mare de bronz şi un ciocan pentru el, 
şaptesprezece ochi de fildeş şi un cufăr plin de cărţi scrise în 
limbi pe care Dany nu le ştia. Şi altele şi altele şi altele. Oamenii 
ei le aşezară pe toate grămadă în faţa sclavilor. 

In timp ce era făcută plata, Kraznys mo Nakloz îi făcu favoarea 
de a-i spune câteva ultime cuvinte la predarea trupelor sale. 

— Încă sunt necopţi, spuse el prin Missandei. Spune-i târfei că 
ar face bine să-i însângereze cât de curând. Sunt multe oraşe 
mici de aici până acolo, oraşe numai bune de jefuit. Toată prada 
va fi numai a ei. Cei Nepătaţi nu râvnesc aur şi nestemate. lar 
dacă va lua prizonieri, câţiva străjeri vor fi suficienţi ca să-i aducă 
la Astapor. Pe cei sănătoşi îi vom cumpăra, şi la un preţ bun. Şi, 
cine ştie? În zece ani unul dintre băieţii pe care ni-i trimite poate 

fi, la rândul lui, un Nepătat. Astfel vom avea de câştigat cu toţii. 

În sfârşit, nu mai erau mărfuri de adăugat în grămadă. 
Dothrakii ei încălecară din nou şi Dany spuse: 

— Asta a fost tot ce am putut aduce. Restul vă aşteaptă pe 
corăbii, o mare cantitate de chihlimbar, vin şi orez negru. Şi aveţi 
şi corăbiile. Aşa că, tot ceea ce mai rămâne este... 

— ... dragonul, termină Grazdanul cu barba ascuţită care 
vorbise atât de dogit Limba Comună. 

— Şi iată-l aici. 

Ser Jorah şi Belwas păşiră lângă ea către lectică, acolo unde 
Drogon şi fraţii săi se tolăneau la soare. Jhiqui desfăcu un capăt 
al lanţului şi i-l dădu lui Dany. Când smuci de lanţ, dragonul cel 
negru îşi înălţă, şuierând, capul şi îşi desfăcu aripile de noapte şi 
văpăi. Kraznys mo Nakloz zâmbea larg în timp ce umbra aripilor 
cobora deasupra lui. 

Dany îi înmâna stăpânului de sclavi capătul lanţului cu care 
era legat Drogon. În schimb, el îi oferi un bici. Mânerul era din os 
negru de dragon, migălos sculptat şi incrustat cu aur. Nouă 
curele lungi şi subţiri de piele atârnau de el, fiecare cu o gheară 
poleită cu aur în vârf. Măciulia de aur era un cap de femeie, cu 
dinţi ascuţiţi de fildeş. Degetele harpiei, aşa îşi numise Kraznys 
biciul. 

Dany răsuci biciul în mână. Un obiect atât de uşor să poarte o 
asemenea povară. N 

— Târgul e încheiat, atunci? Imi aparţin? 

— Încheiat, fu el de acord, trăgând puternic de lanţ, ca să-l 
coboare pe Drogon din lectică. 

Dany încălecă pe iapa ei. Inima îi bubuia în piept. Se simţea 
îngrozitor de speriată. Oare asta ar fi făcut fratele meu? Se 
întreba dacă Prinţul Rhaegar fusese la fel de înfricoşat când a 
văzut oastea Uzurpatorului grupată dincolo de Trident, cu toate 
flamurile fluturând în vânt. 

Se înălţă în şa, ridică degetele harpiei deasupra capului, ca toţi 
Cei Nepătaţi să le vadă. 

— TÂRGUL S-A ÎNCHEIAT! strigă cât o tinu gura. SUNTEŢI Al 
MEI! Dădu pinteni calului şi galopă de-a lungul primului rând, 
ţinând degetele harpiei sus. ACUM SUNTEŢI Al DRAGONULUI! 
CUMPĂRAŢI ŞI PLĂTIȚI! S-A ÎNCHEIAT! S-A ÎNCHEIAT! 

II zări pe bătrânul Grazdan întorcându-şi brusc capul. Mă aude 
vorbind Valyriana. Ceilalţi stăpâni de sclavi nu ascultau. Se 
îmbulzeau în jurul lui Kraznys şi al dragonului, strigând sfaturi. 

Deşi astaporii trăgeau şi smuceau, Drogon nu se urnea din 
lectică. Un fum cenuşiu se ridica dintre fălcile-i deschise, iar gâtul 
său lung se răsucea şi se îndrepta, repezindu-se la faţa 
stăpânului de sclavi. 

E timpul să traversez Tridentul, gândi Dany, întorcându-se 
brusc şi îndemânu- şi iapa înapoi. Călăreţii de sânge se strânseră 
în jurul ei. 

— Ai necazuri, remarcă ea. 

— Nu vrea să vină, spuse Kraznys. 

— Există un motiv: un dragon nu e sclav. Şi Dany plesni biciul 
cât de tare putu peste faţa negustorului. Kraznys ţipă şi se 
retrase, clătinându-se, cu sângele şiroindu-i roşu pe obraz, în 
barba-i parfumată. Degetele harpiei îi sfârtecaseră chipul cu o 
singură lovitură, dar ea nu se opri să admire dezastrul. Drogon! îl 
strigă ea cu glas puternic, dulce, uitând de toate spaimele. 
Dracarys. 

Dragonul negru îşi desfăcu aripile şi zbieră. 

O suliță neagră de foc lovi faţa lui Kraznys din plin. Ochii i se 
topiră, scurgându-se pe obraji, iar uleiul din barba şi părul său 
izbucni atât de teribil în flăcări încât, pentru o clipă, stăpânul de 
sclavi purtă o coroană de foc de două ori mai înaltă decât capul 
său. Duhoarea de carne arsă care se răspândi dintr-odată îi 
acoperi până şi parfumul, iar urletul lui părea să înece orice alt 
sunet. 

Apoi sângele şi haosul luară în stăpânire Piaţa Supliciului. Bunii 
Stăpâni zbierau, se clătinau, îmbrâncindu-se unul pe altul şi 
sfâşiindu-şi bordurile tokarurilor în graba lor. Drogon zbură 
aproape agale către Kraznys, bătând din aripile-i negre. In timp 
ce-i mai dădu negustorului o porţie de foc, Irri şi Jhiqui îi 
dezlegară pe Viserion şi pe Rhaegal şi, dintr-odată, în aer erau 
trei dragoni. Când Dany întoarse capul să privească, o treime din 
mândrii războinici cu coarne de demon ai Astaporului se chinuiau 
să rămână călare pe caii lor îngroziţi, iar o altă treime fugeau, 
într-o vălvătaie de aramă strălucitoare. Un bărbat se ţinu în şa 
destul cât să-şi scoată sabia, dar biciul lui Jhiqui i se încolăci în 
jurul gâtului, curmându-i ţipătul. Un altul pierdu o mână sub 
arakhul lui Rakharo şi se îndepărtă clătinându- se şi împroşcând 
sânge. Aggo stătea potrivindu-şi cu calm săgețile în arc şi 
trimiţându-le către tokaruri. Cu argint, cu aur sau simple, nu-i 
păsa. Belwas cel Voinic îşi scosese şi el arakhul şi îl învârtea, 
atacând. 

— Sulițe! auzi Dany un astapor strigând. Era Grazdan, bătrânul 
Grazdan, cu tokarul încărcat de perle. Nepătaţi! Apăraţi-ne, 
opriţi-i, apăraţi-vă stăpânii! Suliţe! Săbii! 

Când Rakharo îi vâri o săgeta în gură, sclavii care duceau 
palanchinul său o luară la fugă, aruncându-l fără sfială pe jos. 
Bătrânul se târî până la primul rând de eunuci, cu sângele băltind 
pe cărămizi. Cei Nepătaţi nici măcar nu-şi coborâră ochii să-l 
privească murind. Şir după şir, stăteau neclintiţi. 

Zeii mi-au auzit rugăciunile. 

— Nepătați! Dany trecu la galop prin faţa lor, cu cosiţa-i 
argintiu-aurie fluturând în urma ei, cu clopoţelul sunând la 
fiecare pas. Omorâţi-i pe Bunii Stăpâni, omorâţi soldaţii, omorâţi 
fiecare bărbat îmbrăcat în tokar sau care are în mână un bici, dar 
să nu vă atingeţi de nici un copil sub doisprezece ani, şi zdrobiţi 
lanţurile fiecărui sclav pe care-l veţi vedea. Ridică degetele 
harpiei în aer... şi pe urmă aruncă biciul cât colo. Libertate! 
strigă ea. Dracarys! Dracarys! 

— Dracarys! răspunseră ei, cel mai dulce cuvânt pe care-l 
auzise Dany vreodată. Dracarys! Dracarys! Şi pretutindeni în 
jurul lor, stăpânii de sclavi fugeau, implorau şi mureau şi aerul 
prăfos se umplu de sulițe şi foc. 

„O serie deja legendară | pur şi simplu una dintre cele 
mai mărețe opere fantasy scrise vreodată. Vă plac perso- 
najele de neuitat? Există! Firele narative copleşitoare? 
Există! Un univers atât de detaliat şi complex, încât propria 
noastră lume să pară prozaică? Există! Dacă iubiți genul 
fantasy şi n-aţi citit seria aceasta, ar trebui să fiți judecat 
pentru erezie, pentru că este ceea ce speră toate ro- 
manele fantasy să fie.” 

